
PROLOGAS 


DAUG ŽMONIŲ VADINASI GAILESTINGAIS, BET KUR TU RASI 
IŠTIKIMĄ ŽMOGŲ? TEISUSIS, KURIS VAIKŠČIOJA NEKALTAS, 
PALIEKA PO SAVĘS LAIMINGUS VAIKUS. 

KAS GALI PASAKYTI: MANO ŠIRDIS NESUTEPTA, ESU 
LAISVAS NUO NUODĖMĖS? 


(Pat 20, 6-7 ir 9) 


Aš esu Dina, kuri mato, kaip rogės su žmogumi ritasi kūliais nuo 
stataus skardžio. 

Iš pradžių pamanau, jog aš pati priveržta tose rogėse. Nes 
jaučiu dar niekada nepatirtą skausmą. 

Pro stiklo skaidrumo tikrovę, bet anapus laiko ir erdvės, seku 
žmogaus rogėse veidą. Dar sekundė kita, ir jis atsitrenkia į aple- 
dėjusį akmenį. 

Arklys iš tikrųjų išsivadavo iš ienų, ir jo nenutraukė žemyn! 
Kaip nesunkiai pavyko! 

Turėtų būti vėlyvas ruduo. Vėlyvas kam? 

Man reikia arklio. 


Moteris stovėjo ant skardžio šaltoje ryto šviesoje. Saulės nebuvo. 
Aplink ją stūksojo kalnai, budrūs ir tamsūs. Skardis buvo toks sta- 
tus, kad slėpė nuo jos akių gamtovaizdį apačioje. 

Anapus plataus sąsiaurio kilo dar statesnė kalnų siena, nebylus 
liudytojas. 

Ji sekė kiekvieną rogių judesį. Kol galų gale jos sustojo ant pra- 
garmės krašto palei storą beržo kamieną. 

Jos pakrypo didžiojo krioklio pusėn. Apačioje buvo kaip siena 
stati atkalnė. Kažkur žemai šniokštė krioklys. 

Moteris pažvelgė žemyn į gilią rogių šliūžę. Akmenys, sniego 
kauburiai, viržių kuokštai, nulaužti medeliai. Tarsi kas būtų didžiu- 
liu obliumi perbraukęs ir nunešęs viską, kas kyšojo viršum žemės. 

Ji mūvėjo odinėmis kelnėmis ir vilkėjo ilgu į liemenį švarku. 
Jei ne plaukai, iš tolo ją būtum palaikęs vyru. Kaip moteris, ji bu- 
vo labai aukšta. 

Dešinioji švarko rankovė suplyšusi. Skutai permirkę krauju. Iš 
žaizdos. 

Kairėje rankoje ji tebelaikė sugniaužusi trumpą peiliuką, kokį 
samės moterys nešiojasi prie diržo. 


Moteris pasuko galvą ton pusėn, iš kur sklido garsas. Arklio žven- 
gimas. Tik tuomet ji atsikvošėjo. Paslėpė peilį švarko kišenėje. 

Kiek padvejojusi ryžtingai žengė akmenuotu kelkraščiu. Rogių 
link. Dabar jos mažiau besviro. Tarsi būtų nusprendusios pasigailė- 
ti žmogaus sudarkytu veidu. | 

Ji skubiai lipo skardžiu žemyn. Eidama kliudė palaidus akme- 
nis. Tie sukėlė nedidelę griūtį, riedėjo pro roges ir garmėjo bedug- 
nėn. Ji įbedė žvilgsnį į tolį. Tarsi žiūrėjo jiems pavymui, sekė aki- 
mis net ir tuomet, kai jų nebesimatė. Lyg būtų regėjusi juos visą tą 
laiką, kol tie prasmegdavo ūžiančio krioklio duburyje. 

Akimirką ji stabtelėjo, o pro roges su negyvu kūnu lėkė ir lėkė 
akmenys. Bet tik akimirką. Ir vėl ėjo, kol ranka pagaliau pasiekė 
avikailį, po kuriuo gulėjo vyriškis, ir atvertė. 

Pamatė tai, ko anksčiau būta gražaus vyro veido. Viena akis iš- 
mušta. Šviežias kraujas gausiai ir be paliovos liejosi per visą gal- 
vą. Per tas kelias sekundes, kol ji stovėjo šalia, vyro galva nusida- 
žė raudonai. Baltas avikailis sugėrė kraują. 

Ji pakėlė siaurą, ilgą plaštaką dailios formos rausvais nagais. 
Kilstelėjo vyriškio akies voką. Vieną, paskui kitą. Pridėjo ranką 
jam prie krūtinės. Ar dar plaka širdis? Čiupinėjo, bet nieko nesu- 
prato. 

Moters veidas buvo lyg apsnigtas laukas. Jokio judesio. Tik 
akys neramiai laksto po primerktais vokais. Ji krauju susitepė ran- 
kas ir čia pat nusišluostė į vyro krūtinę. Tuomet uždengė jo veidą 
avikailio krašteliu. 

Rogių briauna ji nušliaužė prie brankto. Ten greitai ištraukiojo 
virvagalius iš skylių. Juos kruopščiai sudėliojo ir kartu su peiliu 
susigrūdo švarko kišenėn. Išsitraukė porą nudilusių odos diržų ir 
pritaisė ten, kur anksčiau buvo įvertos virvės. 

Vienu metu ji atsitiesė. Įsiklausė. Ant kelio žvengė arklys. Ji 
padelsė tarsi svarstydama, ar darbas baigtas. Tada tuo pačiu keliu, 
rogių viršumi, grįžo atgal. Nuo bedugnės krašto ją teskyrė sudar- 
kytas žmogaus kūnas. 

Storas beržas poškėjo nuo šalčio ir naštos, kai ėmė slėgti dar ir 
jos kūnas. Ji susirado kojoms atramą tarp apledėjusių akmenų ir 
visu svoriu užgulė roges. Apskaičiuotas spaudimas, tarsi tą patį ju- 
desį būtų dariusi prieš tai daug kartų. 

Kai rogės jau nebelietė žemės, nuo vyro veido nuslydo kailis. 
Tada jis atmerkė likusią sveiką akį ir pažiūrėjo tiesiai į moterį. Ne- 
byliai. Bejėgiškas, įtarus žvilgsnis. 


Ji krūptelėjo. Moters veidu perbėgo kaži koks neaiškus jau- 
dulys. 

Po to viskas virto judėjimu ir oru. Tai įvyko greitai. Kalnuose 
dar ilgai skardėjo viskam pasibaigus. 

Moters veidas buvo tuščias. Gamtovaizdis vėl tapo savimi. Vis- 
kas kuo puikiausiai. 


Aš esu Dina, kuri jaučiasi traukiama žemyn, kai vyriškis pasiekia 
putojančią gelmę. Tuomet jis atsisveikina su šiuo pasauliu. Aš ne- 
spėju sugauti paskutinės akimirkos, kuri man parodytų bent kraš- 
telį to, ko visi bijo. Kai išnyksta laikas. 

Kas aš esu? Kur yra laikas, vieta ir erdvė? Nejaugi amžinai 
esu tam pasmerkta? 


Ji atsitiesė ir ėmė tvirtai kopti šlaitu. Lipti aukštyn atrodė kur kas 
sunkiau nei žemyn. Du šimtus metrų apledėjusia žeme. 

Kai žvilgsniu galėjo pasiekti veržlią rudeninę upę, ji atsisuko ir 
įsižiūrėjo. Prieš dundėdama žemyn upė darė vingį. Putojantys van- 
denys. Ir nieko daugiau. 

Ji kopė toliau. Greitai. Dusdama. Buvo aišku, kad jai gelia su- 
žeistą ranką. Porą kartų ji vos neprarado pusiausvyros ir nenuslydo 
paskui roges. 

Ji rankomis stvarstėsi už krūmokšnių, šakų, akmenų. Kiekvieną- 
kart stengėsi tvirtai įsikibti viena ranka, kol kitą pakeldavo aukš- 
tyn. Stipriais, vikriais mostais. 

Įsikabindama į kelkraščio akmenį, ji pažvelgė aukštyn. Sutiko 
didelių žvilgančių arklio akių žvilgsnį. Arklys nebežvengė. Tik sto- 
vėjo ir žiūrėjo į ją. 

Jie sustingo vienas prieš kitą ilsėdamiesi. Staiga arklys išsišiepė 
ir nervingai peštelėjo porą žolės kuokštų pakelėje. Jos veidą iškrei- 
pė grimasa, kai abiem rankomis pabandė užsiropšti ant kelio. 

Arklys nuleido virš jos savo didelę galvą. Ienos styrojo į šalis. 
Beprasmiškas ornamentas. 

Galiausiai ji sugriebė kamanas. Šiurkščiai, beveik brutaliai pa- 
sikėlė prie besimuistančio arklio galvos. 

Toji moteris buvo aštuoniolikos metų. Akmens senumo akimis. 

Ienų brūžavimas į žvyrą buvo kažkoks tolimas garsas. 

Arklys trempė sušalusią žolę į žemę. 


Ji nusivilko švarką, praskleidė megztinį ir atsismaukė marškinių 
rankovę. Žaizda atrodė durtinė. Gal ji susižeidė grumdamasi su vy- 
ru rogėse? 


Ji ūmai pasilenkė ir plikom rankom ėmė gremžti sušalusį žvyr- 
kelį. Pavyko atplėšti smėlio, ledo, sudžiūvusios žolės. Visa tai su 
nepaprasta jėga ji ėmė trinti į žaizdą. Veidas pavirto skausmo gri- 
masa. Burna prasivėrė ir išsiveržė duslus gargesys. 

Ji pakartojo judesius. Pakartojo gargimą lygiais laiko tarpsniais. 
Kaip ritualą. Ranka gremžė. Kasė žvyrą ir smėlį. Sėmė. Trynė į 
žaizdą. Vėl ir vėl. Po to ji nusiplėšė vilnonį megztinį bei palaidinę 
ir ėmė maigyti ant kelio. Tąsė ir plėšė rankoves. Maigė ir maigė. 

Rankos kraujavo. Ji nesišluostė jų. Stovėjo plonu nėrinių apati- 
niu rudeninio dangaus fone. Bet neatrodė, kad jaustų šaltį. Ji ne- 
skubėdama apsirengė. Apžiūrėjo žaizdą pro skylę drabužiuose. Iš- 
lygino rankovės skutus. Išsiviepė iš skausmo, kai pabandė ištiesti 
ranką ir pažiūrėti, ar gali ją valdyti. 

Jos skrybėlė liko pakelės griovy. Ruda, siaurais kraštais, su ža- 
liomis plunksnomis. Ji metė skubų žvilgsnį į skrybėlę ir patraukė 
šiaurės kryptimi prastu rogių keliu. Per blyškią sidabrišką šviesą. 

Arklys kinknojo iš paskos, vilkdamas ienas. Greitai ją pasivijo. 
Palenkė snukį jai per petį ir peštelėjo plaukus. 

Tada ji sustojo ir atsigręžė. Rankos mostu parklupdė jį ant prie- 
kinių kojų nelyginant kupranugarį. Ir apžergė plačią juodą nugarą. 

Arklio kanopų kaukšėjimas. Ienų skundas žvyrui. Ramus arklio 
alsavimas. Vėjas. Kuris nežinojo. Nematė. 


Buvo pats vidurdienis. Nusileidę stačiu keliu iš kalnų, arklys ir 
moteris pasiekė didelį dvarą su plačia linguojančių šermukšnių alė- 
ja, kuri vedė nuo baltai dažytos didžiosios trobos lig raudonų san- 
dėlių prie jūros. Po du iš abiejų pusių iki pat akmenimis grįstos 
krantinės. 

Medžiai buvo pliki, nusagstyti raudonom it kraujas uogom. 
Laukai pageltę, su ledo ir sniego lopais. Dangus buvo jau prašvi- 
tęs. Bet saulės vis dar nesimatė. 

Žmogus, vardu Tomas, išėjo iš arklidės, kai arklys ir moteris 
įžengė į kiemą. Sustojo kaip įbestas, išvydęs palaidas ienas ir mo- 
terį sutaršytais plaukais, kruvinais rūbais. 

Nežiūrėdama į jį, palengva nuslydo nuo arklio. Tada žingsnis po 
žingsnio nusvirduliavo plačiais laiptais į didžiąją trobą. Atvėrė vie- 
ną laukujų durų pusę. Atsišliejo, ir ją nutvieskė saulė. Ji greit nu- 
sigręžė. Lyg išsigandusi savo pačios šešėlio. 

Tomas atbėgo jai iš paskos. Ją gaubė šviesa, nuo namo pusės — 
šiltai geltona. Nuo lauko — šalta, su melsvais kalnų šešėliais. Ji 
nebeturėjo veido. 


Kilo didelis sąmyšis. Subėgo moterys ir vyrai. Samdiniai. 

Iš kambario su lazdele atšlubčiojo motušė Karena. Monoklis 
nuo akies nupuolė ant siuvinėtos kaklajuostės. Blyksintis akinių 
stiklelis, kuris iš paskutiniųjų stengėsi viską paversti juokais. 

Senutė sunkiai girgždeno prabangiu koridorium. Jos žvilgsnis 
buvo romus, visažinis. Ar ji ką nors numano? 

Visi susispietė aplink moterį prie lauko durų. Viena tarnaitė pa- 
lietė sužeistą ranką ir norėjo padėti nusivilkt suplėšytą švarką. Bet 
ji buvo nustumta į šalį. 

Tuomet pratrūko balsai. Kalbėjo vieni per kitus. Klausimų kru- 
ša apipylė moterį be veido. 

Bet ji nepravėrė burnos. Nieko nematė. Neturėjo akių. Tik su- 
spaudė arklininkui ranką taip stipriai, kad šis net aiktelėjo. Tuomet 
nusverdėjo prie to, kuris buvo vardu Andersas. Šviesiaplaukis 
stambaus smakro vyras. Vienas iš dvaro augintinių. Jį taip pat ji 
sugriebė už rankos ir nusivedė abu su savim. Netarusi nė žodžio. 


Buvo pabalnoti du arkliai, stovėję arklidėje. Trečiasis neturėjo bal- 
no. Stovėjo suplukęs ir išvargęs po nusileidimo iš kalnų. Jis buvo 
iškinkytas iš ienų, nušluostytas ir pagirdytas. 

Didelė arklio galva ilgam paniro į vandens kibirą. Žmonės turė- 
jo palaukti. Arklys gėrė dideliais gurkšniais. Tarpais papurtydavo 
karčius ir akimis vedžiojo nuo vieno veido prie kito. 

Moteris nenorėjo persirengti arba duoti aprišti žaizdą. Tik užšo- 
ko ant arklio. Tomas padavė jai milinį paltą. Ji užsivilko. Dar ne- 
buvo pratarusi nė pusės žodžio. 


Ji lydėjo juos iki tos vietos, kur nučiuožė rogės. Šliūžė negalėjo 
suklaidinti. Nusiaubtas šlaitas, nulaužti berželiai, išrauti krūmokš- 
niai. Visi žinojo, kas buvo ten, kur baigėsi skardis. Tarpeklis. 
Krioklys. Bedugnė. Gelmė. Rogės. 

Jie pasikvietė daugiau žmonių ir putojančio vandens sraute ieš- 
kojo skenduolio, bet nieko daugiau nerado, kaip tik rogių nuolau- 
žas ir nudilusius ienų diržus. 

Moteris tylėjo. 


VIEŠPATIES AKYS SERGSTI ŽINOJIMĄ, O NETEISIOJO ŽO- 
DŽIAI ŽŪNA. 
(Pat 22, 12) 


Dina turėjo nuvežti savo vyrą Jakobą, kuriam į pėdą įsimetė gang- 
rena, per kalnus pas daktarą. Buvo lapkritis. Tik jai vienai paklus- 
davo pašėlęs jaunas arkliokas, kuris buvo visų eikliausias. O vežti 
reikėjo nedelsiant. Prastu apledėjusiu keliu. 

Jakobo koja jau smirdėjo. Kvapas seniai tvyrojo visuose kamba- 
riuose. Virėja užuodė jį net kamaroje. Kiekvienoje kertėje tūnojo 
slogulys. Baimė. 

Reinsnese niekas nė puse lūpų neprasitarė apie Jakobo kojos 
kvapą, kol šis buvo namie. Ir neminėjo po to, kai Juodis grįžo pa- 
laidomis ienomis. 

Bet šiaip žmonės kalbėjo. Nepatikliai, baisėdamiesi. Stranstedo 
pirkiose ir sąsiaurio pakrantėse. Pastoriaus namuose. Tylomis, pa- 
slapčia. 

Kalbėjo apie Diną, jaunąją Reinsneso šeimininkę, vienturtę len- 
smano Holmo dukterį. Ji buvusi kaip padauža berniūkštis. Nepasi- 
keitė ir po vestuvių. Dabar ją ištikęs nepavydėtinas likimas. 

Jie pasakojo tą patį per tą patį. Ji važiavusi taip, kad iš po pava- 
žų net žiežirbos lėkusios. Tarsi kokia ragana. Vis tiek Jakobas Gre- 
nelvas nepasiekęs daktaro. Dabar ir gyvo nebėr. Mielasis, dosnusis 
Jakobas, kuris prašomas nė karto neatsisakė padėti. Motušės Kare- 
nos sūnus, kuris atėjo į Reinsnesą dar visai jaunas. 

Mirtis! Niekam netilpo galvoje, kaip galėjo atsitikti tokia baisi 
nelaimė. Būna, kad žmonės apvirsta su laivais ar dingsta be žinios 
jūroje. Bet šičia buvo šėtono darbas. Iš pradžių į kaulo lūžį įsimesti 
gangrenai. Po to gauti galą rogėse, kurios nugarma į krioklį! 

Dina prarado amą, o motušė Karena raudojo. Jakobo pirmosios 
santuokos sūnus betėvis klaidžiojo po Kopenhagą, o Juodis negalė- 
jo žiūrėti į roges. 


Į dvarą atvyko valdžia išsiklausinėti, kaip viskas vyko iki mirties. 
Mat viskas turėjo būti įvardyta, nieko nenuslėpta. 

Dinos tėvas, lensmanas, atsivežė du liudininkus ir protokolą. Jis 
pabrėžė dalyvaująs kaip valdžios atstovas, o ne kaip tėvas. 

Motušė Karena nematė jokio skirtumo. Bet šito ji nepasakė. 

Niekam nepasisekė nuvilioti Dinos nuo aukšto. Kadangi ji buvo 
pakankamai didelė ir tvirta, visi bijojo, kad ji ims priešintis ir su- 
kels nereikalingą triukšmą. Dėl to jie nebandė jos nulaipinti jėga. 
Pati valdžia nusprendė pakilti į didįjį kambarį. 

Buvo pastatyta papildomų kėdžių. O lovos baldakimo užuolaida 
kruopščiai išdulkinta. Tai buvo auksaspalvis sunkus audeklas su 
storomis raudonų gėlių pynėmis. Pirktas Hamburge. Pasiūtas Dinos 
ir Jakobo vestuvėms. 

Olinė ir motušė Karena pabandė bent kiek atgaivinti jaunąją 
šeimininkę, kad šioji neatrodytų visai apleista. Olinė išvirė savo 
žolelių arbatos su riebia grietinėle ir daug cukraus. Tai buvo jos 
vaistai nuo visko: pradedant skorbutu ir baigiant nevaisingumu. 
Motušė Karena prisidėjo pamaloninimais, plaukų šukavimu ir at- 
sargiu rūpesčiu. 

Tarnaitės darė ko prašomos, išgąstingai dirsčiodamos į šalis. 


Žodžiai įstrigo gale gerklės. Dina išsižiodavo ir bandydavo juos iš- 
tarti. Bet garsas priklausė kitai būčiai. Valdžia išmėgino visus įma- 
nomus būdus. 

Lensmanas pradėjo žemu neutralių balsu, žiūrėdamas į Dinos 
pilkšvas akis. Lygiai taip pat jis būtų galėjęs Žiūrėti per stiklinę su 
vandeniu. 

Liudininkai irgi išbandė jėgas. Ir sėdomis, ir stačiomis. Ir užuo- 
jautos kupinais, ir valdingais balsais. 

Galiausiai Dina susiėmė už galvos su juodais neklusniais plau- 
kais. Ji inkštė kaip primuštas šunelis. 

Valdžia susigėdo ir pasišalino į kambarius apačioje. Pasitarti ir 
prieiti vieningos išvados. Dėl to, kaip viskas turėjo atrodyti įvykio 
vietoje. Ir dėl jaunosios moters elgesio. 

Jie nutarė, jog tai didelė tragedija kaimui ir visai parapijai. Kad 
Dina Grenelv iš sielvarto pametė galvą. Kad ji ne visos nuovokos 
ir nuo šoko prarado amą. 

Jie nusprendė, kad ji važiavo kiek tik diržai ir važiuoklė išnešė, 
gabendama vyrą pas daktarą. Kad ji per greitai užlėkė posūkyje 
ties tiltu arba tas laukinis arklys pasinešė nuo skardžio ir kad ienų 
dirželiai buvo nudilę. 

Visa tai buvo kruopščiai užprotokoluota. 

Kūną jie rado ne iš karto. Žmonės kalbėjo, kad jį nunešę į jūrą. Bet 
patys nesuprato kaip. Nes buvo beveik mylia kelio seklia ir nepra- 
plaukiama upės vaga. Kiekvienas akmuo būtų sustabdęs negyvą 
kūną, kuris nedėjo jokių pastangų, kad pasiektų jūrą. 

Motušė Karena labai nuliūdo, kai jie pamažu liovėsi ieškoję. 


Po mėnesio į dvarą atėjo elgeta ir tvirtino matęs lavoną Veslekul- 
pe. Mažame tvenkinėlyje ar duburyje kiek žemiau krioklio daubos. 
Susirietęs už akmens gulėjo Jakobas. Sustingęs į kaulą. Išpurtęs ir 
subjaurotas, pasak jo. 

Pasirodė, kad senis buvo teisus. 

Matyt, vanduo nuslūgo, kai pasibaigė rudeniniai lietūs. Ir vieną 
giedrą dieną gruodžio pradžioje Jakobo Grenelvo nelaimingas kū- 
nas iškilo į paviršių. Tiesiog senojo elgetos, kuris buvo beeinąs per 
kalnus į kitą dvarą, akyse. 

Nuo to laiko žmonės ėmė kalbėti, kad senis — aiškiaregys. Ir 
kad visuomet toks būdavęs. Tad senatvėje jis nepatyrė vargo. Nes 
niekas nenorėjo kivirčytis su aiškiaregiu. Tegu ir elgeta. 


Dina sėdėjo salėje, didžiausiame antrojo aukšto kambaryje. Už 
nuleistų užuolaidų. Iš pradžių ji net neidavo į arklidę pas savo 
arklį. 

Jie davė jai ramybę. 

Motušė Karena liovėsi verkusi, nes paprasčiausiai nebeturėjo 
tam laiko. Jai reikėjo perimti visus darbus, kuriuos apleido jos jū- 
rininkai. Abu buvo mirę, kiekvienas savaip. 

Dina sėdėdavo prie riešutmedžio stalo, įbedusi akis į vieną taš- 
ką. Niekas nežinojo, ką ji dar veikdavo. Nes ji neturėjo patikėtinių. 

Natas, kurios anksčiau krūvelėmis kūpsodavo aplink lovą, ji bu- 
vo sugrūdusi į drabužinę. Ilgos suknelės šiurendavo lapus, kai ji 
praverdavo duris ir patraukdavo skersvėjis. 

Šešėliai salėje buvo tamsūs. Pačiam tolimiausiam kampe dulkė- 
jo violončelė. Niekas jos nelietė nuo tos dienos, kai Jakobą išnešė 
iš namų ir paguldė į roges. 

Masyvi lova su baldakimu ir prabangia užuolaida užėmė nemažą 
kambario dalį. Ji buvo tokia aukšta, kad, atsigulęs ant pagalvių, pro 
langus galėjai apžvelgti sąsiaurį. Arba žiūrėti į save dideliame juo- 
dais lakuotais rėmais veidrodyje, kurį galima pakreipti kaip nori. 

Didelė apvalaina krosnis spragsėjo dieną naktį. Už trijų dalių 
siuvinėtos širmos, vaizduojančios gražuolės Ledos ir gulbės erotiš- 

kas glamones. Sparnai, rankos. Ir Ledos ilgi šviesūs plaukai, ne- 
kaltai išdrikę viršum gėdos. 

Tarnaitė Tėja atnešdavo malkų keturis kartus per dieną. Vis tiek 
vos užtekdavo iki ryto. 


Niekas nežinojo, kada Dina miega ir ar išvis miega. Dieną naktį 
ji vaikščiodavo kelioniniais batais su geležimi pakaltais kulnimis. 
Nuo vienos sienos iki kitos. Ir visiems namams neduodavo už- 
migti. 

Tėja pasakojo, kad didelė juoda šeimos Biblija, kurią Dinai pa- 
liko jos motina, visuomet guli atversta. 

Retkarčiais jaunoji moteris tyliai nusijuokdavo. Nebuvo tai ma- 
lonus juokas. Tėja dorai nežinojo, ar ji juokiasi iš Šventojo Rašto, 
ar šiaip ką prisiminusi... 

Kartais ji įniršusi su trenksmu užvoždavo šilko plonumo lapus 
ir sviesdavo knygą šalin tarsi kokį skerdienos gabalą. 


Jakobą žemė priglaudė tik praėjus septynioms paroms po to, kai jį 
surado. Gruodžio viduryje. Tiek visko reikėjo sutvarkyti. Tiek iš- 
siuntinėti kvieslių. Į laidotuves turėjo būti pakviesti giminės, drau- 
gai ir įžymūs asmenys. Be to, gerokai šalo, tad subjaurotas ir van- 
dens prisisiurbęs kūnas kol kas galėjo pabūti daržinėje. Užtat kas- 
dami duobę vyrai turėjo darbuotis ir kūjais, ir kirtikliais. 

Pro plyšius į vidų brovėsi mėnuo ir savo plyna akimi stebėjo Ja- 
kobo likimą. Neskyrė gyvo nuo mirusio. Pabarstė daržinės aslą 
baltu sidabru. O žemai, abiejose šalinės pusėse, gulėjo šienas, ku- 
ris buvo šiluma ir pašaras, kvepianti vasara ir gaivumas. 

Anksti rytą jie išsirengė į laidotuves. Valtys buvo paruoštos. 
Namus dievobaiminga nejauta gaubė tyla. Tokiu metų laiku niekas 
nesitikėjo dienos šviesos. Bet švietė mėnuo. 


Dina atsirėmė į palangę, lyg tai suteiktų jėgų, kai jos įėjo norėda- 
mos jai padėti apsivilkti juodais rūbais, pasiūtais laidotuvėms. Ji 
nepanoro jų net matuotis. 

Atrodė, kad šitaip stovėdama ji bando pasitikrinti kiekvieną 
raumenėlį, surikiuoti visas mintis. Nekrustelėdama ji stingsojo 
priešais rimtas apsiverkusias moteris. 

Tačiau jos nepasidavė iš karto. Ji turėjo būti perrengta. Privalė- 
jo dalyvauti laidotuvių procesijoje. Kitaip nė būti negalėjo. Bet 
joms teko pakeisti savo nuomonę. Kimiu gerkliniu žvėries balsu ji 

visoms davė suprasti, kad nepasiruošusi atlikti našlės vaidmens lai- 
dotuvėse. Bent jau ne tądien. 

Pakraupusios moterys išėjo iš kambario. Viena po kitos. Senoji 
paskutinė. Ji atsiprašė ir viską užglostė. Atsiprašė tetas, žmonas ir, 
žinoma, Dinos tėvą, lensmaną. 

Jį buvo sunkiausia perkalbėti. Nepasibeldęs jis kriokdamas įsi- 
veržė į salę pas Diną. Purtė ją ir įsakinėjo, su tėviška savikliova 
pliaukšėjo jai delnu per skruostus, o žodžiai zvimbė kaip užerzin- 
tos bitės. 

Senoji turėjo įsikišti. O tie, kas stovėjo šalia, nudūrė akis. 

Dina vėl užriaumojo žvėries balsu. Skeryčiodama rankomis ir 
raudamasi nuo galvos plaukus. Oras buvo pritvinkęs kažko jiems 
nesuvokiamo. Beprotybės ir jėgos aureolė gaubė jauną pusnuogę 
moterį išsidraikiusiais plaukais ir paklaikusiom akim. 


Jos riksmas lensmanui priminė įvykį, kuris nedilo jam iš atminties. 
Kuris persekiojo jį diena po dienos. Įsiverždavo į sapnus ir kasdie- 
ninius reikalus. Įvykis, kuris dar ir dabar, po trylikos metų, versda- 
vo jį nerimastingai bastytis po dvarą. Ieškoti ko nors, kam galėtų 
išlieti visas mintis ir jausmus. 

Žmonės, stebėję iš šalies, manė, kad Dina turi griežtą tėvą. Bet, 
kita vertus, kurgi matyta, kad tokia jauna moteris priešgyniautų ir 
nesielgtų taip, kaip iš jos reikalaujama. 

Ji juos pribaigė. Buvo nuspręsta, kad ji per daug ligota vykti į 
vyro laidotuves. Motušė Karena garsiai ir aiškiai kartojo kiekvie- 
nam sutiktajam: „Dina Grenelv taip serga ir tokia prislėgta, kad 
vos pastovi ant kojų. Ji tik verkia. O visų baisiausia tai, kad ji pra- 
rado amą““. 


Iš pradžių pasklido žmonių, lipančių į valtis, prislopinti balsai. 
Po to pasigirdo medžio brūžavimas į geležį, kai karstas buvo de- 
damas į femberingą* tarp kadugio šakų ir raudančių juodai apsi- 
taisiusių moterų. Tada visi garsai sustingo virš vandens lyg plo- 
nas ledukas palei krantą. Ir išnyko tarp jūros bei kalnų. Po to į 
dvarą atslinko tyla, tarsi ji ir būtų tikroji laidotuvių procesija. Na- 
mai sulaikė kvėpavimą. Tik tarpais tarp sijų pasigirsdavo tylus 
atodūsis. Gailus, liūdnas urzgėjimas, atiduodantis Jakobui pasku- 
tinę pagarbą. 

Rausvi vaškinio popieriaus gvazdikai virpėjo blaškėsi tarp egli- 


*Valtį su burėmis ir keliom porom irklų. (Vert. pastaba.) 


15 


šakių ir kadugių, silpno vėjelio plukdomi sąsiauriu. Su tokiu krovi- 
niu niekur nepaskubėsi. Mirtis ir jos negyvas apipavidalinimas rei- 
kalavo laiko. Šiandien traukė ne Juodis. Ir ne Dina vadovavo ke- 
lionei. Karstas buvo sunkus. Tie, kurie nešė, pajautė svorį. Su tokia 
našta į bažnyčią tai buvo vienintelis kelias. 

Dabar šešios poros irklų girgždėjo tarp irklatrinkių. Burės mie- 
guistai plakėsi aplink stiebą ir nenorėjo išsiskleisti. Saulės nebuvo. 
Dangus apsitraukė pilkšvais debesimis. Pamažu viskas drėgname 
ore nuščiuvo. 

Valtys plaukė viena paskui kitą. Triumfo procesija Jakobo Gre- 
nelvo garbei. Stiebai su irklais siekė dangaus ir jūros. Vainikų kas- 
pinai neramiai plaikstėsi. Jie neturėjo laiko puikuotis. 

Motušė Karena panėšėjo į pageltusią drobulę. Tiesa, su nėrinių 
apvadėliais. 

Tarnaitės buvo lyg šlapios vilnos kamuolėliai vėjyje. 

Vyrai irklavo sukaitę, net barzdos ir ūsai garavo. Dirbo rit- 
mingai. 


Reinsnese viskas buvo paruošta. Gatavai sutepti sumuštiniai gulėjo 
dideliuose dubenyse. Pyragai buvo sukrauti į kubilus ant rūsio 
grindų ir į lentynas didžiuliame priestate ir užkloti. Taurės ir puo- 
deliai tvarkingai stovėjo po baltais lininiais rankšluosčiais su Inge- 
borgos Grenelv ir Dinos Grenelv monogramomis. Ant stalų ir ka- 
maroje. Tą dieną buvo tiesiog būtina panaudoti abiejų Jakobo žmo- 
nų lininį kraitį, Taurės, Olinei griežtai prižiūrint, buvo taip 
išblizgintos, kad net švytėjo. 
Po pakasynų paprastai būdavo laukiama daug žmonių. 


Dina kūreno krosnį kaip pašėlusi, nors langai net nebuvo apšarmo- 
ję. Veidas, pilkas ryte, pamažu ėmė atgauti spalvą. 

Kaip užsukta ji vaikščiojo po kambarį lengvai šypsodamasi. Kai 
sieninis laikrodis ėmė mušti valandas, ji kilstelėjo galvą lyg žvėris, 
išgirdęs priešą. 


Kaip galėdamas tyliau Tomas sudėjo malkų glėbį į kaltinės geležies 
dėžę. Tuomet nusivožė nuo galvos kepurę ir sumišęs gniaužė tvirtuo- 
se delnuose. Susidrovėjęs be galo, nes buvo salėje, kambaryje, kur 
stovi lova su baldakimu bei violončelė ir kur miega Dina. 

— Motušė Karena paliko mane prižiūrėti namų, kol tarnai ir vi- 
si kiti lydės Jakobą paskutinėn kelionėn, — išlemeno jis vargais 

negalais. — Ir man liepė padėti Dinai. Jeigu tamstai ko prireik- 
tų, — pridūrė jis. 

Kad lensmanas ir motušė Karena tarėsi ir nusprendė, jog ge- 
riausia bus, jeigu Dina turės šalia stiprų vyrą, kuris galėtų jai su- 
trukdyti, jei ji bandytų sau ką nors pasidaryti, kai visi bus išvykę, 
jis nepasakė, nors ir buvo girdėjęs. 

Ji net neatsisuko, stovėjo kaip stovėjusi prie lango nugara į jį. 

Mėnuo buvo tarsi blyškus mažas vaiduoklis. Išsigimęs dienos ge- 
malas veltui bandė skverbtis į šiaurę ir vakarus. Langų stiklai liko to- 
kie pat tamsūs. 

Vaikinas užsidėjo kepurę ir išėjo. Suprato, kad nepageidaujamas. 

Bet kai laidotuvių procesija nutolo sąsiauriu, Tomas vėl užlipo į 
salę. Su ropine šviežio vandens. Gal ji pageidautų? Kadangi ji ne- 
padėkojo ir jokiu ženklu neparodė jį matanti, jis pastatė ropinę ant 
stalo palei duris ir pasisuko eiti. 

— Tamstai nereikia mano pagalbos laidotuvių dieną? — ištarė 
jis tyliai. 

Tada ji tarsi pabudo. Skubiai priėjo prie jo. Sustojo visai arti. 
Aukštesnė puse galvos. 

Ji pakėlė ranką ir pirštais perbraukė per jo veidą. Kaip neregys, 
kuris bando matyti pirštais. 

Jam rodės, kad tuoj tuoj užtrokš. Nes pamiršo kvėpuoti. Šitaip 
arti! Jis ne iš karto suprato, ko ji nori. Stovėjo greta jo ir skleidė 
savo kvapus. Smiliumi vedžiodama jo veido linijas. 

Pamažu jis išraudo. Ir nebeturėjo jėgų pažvelgti į ją. Jis žino- 
jo, kad jos žvilgsnis laukia. Vienu ypu jis įsidrąsino ir pažvelgė 
jai į akis. 

Ji linktelėjo ir klausiamai pažiūrėjo į jį. 

Jis taip pat linktelėjo. Tik tam, kad linktelėtų. Ir jau norėjo 
sprukti pro duris. 

Tuomet ji nusišypsojo ir priėjo dar arčiau. Kaire ranka atsagstė 
jo palaikę liemenę. 

Jis atatupstas žengė du žingsnius krosnies link. Ir neišmanė, 
kaip jam pralindus pro ją, kad neužtrokštų, nesudegtų ar neišnyktų 
nuo žemės paviršiaus. 

Ji stovėjo sustingusi ir uodė sklindantį nuo jo arklidės kvapą. 
Jos šnervės buvo visur. Jos virpėjo! 

Tuomet jis dar kartą linktelėjo. Visai nusiminęs. 

Tai buvo nepakenčiama. Laikas sustojo! Ūmiu judesiu jis pasi- 
lenkė, pravėrė krosnies dureles ir įmetė į liepsnas pliauską. Po to 
dar pridėjo tris šnypščiančius, pusiau šlapius beržinius pagalius. 


Atsitiesti ir vėl sutikti jos akių žvilgsnį buvo didelis vyriškumo iš- 
bandymas. 

Staiga jis pajuto jos lūpas. Jos rankos buvo it liaunos blindės 
šakos, pilnos pavasario syvų. Kvapas toks aštrus, kad jis turėjo už- 
simerkti. 

Apie tai jis nebūtų galėjęs ir pagalvoti. Net savo lakiausiose 
fantazijose, gulėdamas po nušiurusia vatine antklode bernų kama- 
raitėje. O dabar tik stovėjo pasiduodamas jos valiai! 

Jos siuvinėto chalato spalvos, gelsvos sienos su pinkliais raštais, 
lubos plačiomis sijomis, kraujo spalvos užuolaidos — viskas susi- 
liejo akyse. Viena medžiaga pynėsi su kita. Galūnės su galūnėmis. 
Judesiai, baldai, oras, oda. 

Jis matė save iš šalies. Ir vis dėlto pats buvo dalis. Sunkiai ju- 
dančių kūnų kvapų bei garsų. Ir dvibalsio smarkaus alsavimo. 

Ji uždėjo rankas jam ant krūtinės ir atsagstė sagas. Tada nutrau- 
kė rūbus. Vieną po kito. Tarsi tą patį būtų dariusi tūkstantį kartų. 

Jis susigūžė ir nuleido rankas. Tarsi gėdydamasis, kad apatiniai 
nebe pirmo švarumo, o marškiniuose trūksta trijų sagų. Iš tiesų jis 
nebenutuokė, nei kur esąs, nei kur stovįs, nei ką darąs. 

Ji pabučiavo nuogą vaikiną, praskleidė chalato skvernus ir pri- 
spaudė jį prie savo didelio, tvirto kūno. 

Jis užsidegė, įgavo drąsos. Kiekvienas jos kūno prisilytėjimas 
tvilkė kaip žarija. Jis spaudėsi prie jos, stengės įsiminti visas for- 
mas. Stovėjo užmerktomis akimis, jausdamas kiekvieną jos balto 
kūno išlinkį, kiekvieną odos porą, iki visai pametė protą. 

Kai abu išsirengę susėdo ant avikailio priešais aptakią juodą 
krosnį, jam pasirodė, kad ji tuoj prakalbės. Nuo drovumo ir geismo 
jam svaigo galva. Šešios degančios žvakės ant veidrodžio staliuko 
jį gąsdino kaip pragaro įspėjimas. Plazdančios liepsnelės veidrody- 
je matė viską. 


Ji ėmė tyrinėti jo kūną. Iš pradžių gan atsargiai. Po to vis smarkiau 
ir smarkiau. Tarsi varoma didelio alkio. 

Iš pradžių jis išsigando. Dar nebuvo matęs tokio didelio alkio. 
Galiausiai jis, pritrūkęs oro, atsigulė aukštielninkas ant kailio. Lei- 
do jai įpilti aliejaus į ugnį, kokios dar nebuvo sapnavęs. 

Trumpais gūsiais jis vis atitokdavo ir su siaubu pajusdavo, jog 
spaudžia ją prie savęs ir daro tai, ko jo niekas nemokė. 

Oras pritvinko moteriško kvapo. 

Jo baimė buvo didelė kaip jūra. Bet aistra beribė kaip dangus. 


18 


Kapinėse karstas su vaškinėmis gėlėmis buvo nuleistas į duobę. 
Karstas su nakvynės namų ir jektų savininko Jakobo Grenelvo pa- 
laikais. 

Probstas stengėsi kalbėti taip, kad vyriškis lengvai patektų į 
dangų ir nebūtų nutrenktas pragaran. Darė tai žinodamas, kad nors 
Jakobas ir buvo šaunus vyras, gyveno toli gražu ne kaip vaškinė 
gėlė. Kad ir koks apgailėtinas jo galas. 

Vieni laidotuvininkai stovėjo pilkais ištįsusiais veidais, tikrai 
gedėdami. Kiti galvojo apie tai, koks bus oras grįžtant namo. Dar 
kiti stypsojo, ir tiek. Neėmė giliai į širdį. Daugelis stiro nuo šalčio. 

Probstas ištarė savo ritualinius žodžius ir kastuvu užbėrė porą 
šykščių saujelių Dievo vardu. Netrukus viskas pasibaigė. 

Vyrų surauktais, rimtais veidais mintys sukosi apie punšą. Mo- 
terys ašarų pilnomis akimis galvojo apie sumuštinius. Tarnaitės 
raudojo pasikūkčiodamos. Nes žmogus karste joms visoms buvo 
geras šeimininkas. 

Senoji buvo dar labiau išblyškusi ir perregima nekaip valtyje. 
Sausomis akimis, apsigobusią juodu kutotu šaliu, ją iš abiejų šonų 
prilaikė Andersas ir lensmanas. Abu su skrybėle po pažasčia. 

Giedama psalmė turėjo virtinę posmų ir buvo nelabai graži. 
Skambėjo skystai, kol savo nelavintu bosu užgiedojo zakristijonas. 
Jis visada karštai puldavo gelbėti bet kokios situacijos. 


Salėje už nuleistų užuolaidų degė liepsnojo trobelninko sūnus To- 
mas. Dangaus karalystėje. Bet ne mažiau ir šiame pasaulyje. 

Nuo Žmonių šilumos aprasojo langai ir veidrodis. Kvapai pa- 
lengva sėdo ant patiesto kailio, kėdžių sėdynių ir užuolaidų. 

Kambarys įsileido arklininką Tomą. Taip, kaip priėmė Jakobą 
Grenelvą, kai šį pirmą kartą svetingai sutiko Reinsneso našlė. 

Našlė buvo vardu Ingeborga. Ji mirė, kai vieną dieną pasilenkė 
paglostyti savo katino. Dabar ji ten nebevieniša. 

Salėje tik švokščiantis alsavimas, oda ir-karštis. Kraujas, plūstan- 
tis gyslomis. Tvinksintis smilkiniuose. Kūnai tarsi žirgai plačiuose 
laukuose. Joja ir joja. Moteris jau buvo patyrusi jojikė. Bet jis neatsi- 
likdamas šuoliavo iš paskos. Grindų lentos dainavo, sijos raudojo. 

Šeimos portretai ir paveikslėliai palengva siūbavo juoduose 
ovaliniuose rėmuose. Lininiai lovos baltiniai pasijuto išdžiūvę kaip 
pintis ir nereikalingi. Krosnis nustojo spragsėjusi. Tik stovėjo savo 
kampe ir atidžiai klausėsi užgesus. 

Apačioje nesulaukdami laukė sumuštiniai ir taurės. Ko laukė? 
Kad Dina, Reinsneso šeimininkė, nusliuogtų laiptų turėklais Že- 

myn? Nuoga, juodais plaukais lyg išskleistu skėčiu virš savo dide- 
lio kvapnaus kūno? Taip! 

O paskui ją, apmiręs iš baimės, pusiau sapnuodamas, bet pilnas 
jėgų vaikinas, įsisupęs į paklodę su prancūziškais nėriniais? Taip! 

Jis strykčiojo laiptais žemyn plaukuotomis plikomis kojomis, 
atsispirdamas stipriais kojų pirštais su ryškiai juodom panagėm. 
Jis kvepėjo pavasario arimu, o dorovingasis kambario kvapas pa- 
sitraukė. 

Ji užsinešė į viršų sumuštinių ir vyno. Didelę taurę ir didelę ro- 
pinę. Šen ten nuvogė po vieną sumuštinį, kad liktų nepastebėta. Jie 
žaidė, kad jiems draudžiama valgyti. 

Dina gražiai užlygino visas spragas, iš kur jie paėmė maisto. II- 
gais mikliais pirštais, kurie kvepėjo druskinga žeme ir išskrosta Žu- 
ramomis. 

Kaip vagys jie nusėlino atgal į salę. Susėdo ant kailio priešais 
krosnį. Tomas paliko plyšį tarp dvigubų krosnies durelių. 

Ledos ir gulbės aktas ant širmos, palyginti su jais, tebuvo blan- 
ki kopija. Vynas burbuliavo. 

Dina godžiai kimšo rūkytą lašišą ir sūdytą mėsą. Duona trupėjo 
ant stangrių krūtų ir aptakaus pilvo. 

Tomas atsiminė, kad yra savo šeimininkės namuose. Jis gražiai 
valgė sumuštinius. Bet akimis rijo Dinos kūną giliai dūsaudamas ir 
pilna burna seilių. 

Jų akys žvilgėjo virš tos pačios taurės. Ši turėjo aukštą žalią ko- 
jelę ir kažkada buvo padovanota vestuvių proga Ingeborgai ir jos 
pirmajam vyrui. Ji nebuvo iš pačių geriausių. Gauta tais laikais, 
kai turtas didelių jektų, džiovintų žuvų ir įtakingų ryšių Tronjeme 
bei Bergene pavidalu dar nebuvo atkeliavęs į namus. 


Dar gerokai prieš tai, kai turėjo sugrįžti laidotuvininkai, taurę ir 
vyno likučius jie paslėpė drabužinėje. 

Du vaikai, vienas bailus, kitas išdykęs, apmovė suaugusiuosius. 

Jakobo kiniškas žaidimas kauliukais buvo sudėtas atgal į šilku 
aptrauktą dėželę. Visi pėdsakai sunaikinti. 

Galiausiai Tomas stovėjo gatavai apsirengęs su kepure rankoje 
palei duris. Ji iškeverzojo keletą žodžių ant juodos lentelės, kurią 
visuomet turėdavo po ranka, ir kai tik jis perskaitė, švariai nutrynė 
kietu delnu. 

Jis linktelėjo ir nervingai pažvelgė į langą. Pasiklausė, ar neiš- 
girs irklų pliuškenimo. Tarėsi girdįs. Staiga jis suvokė, ką padaręs. 

Prisiėmė visą kaltę. Jau juto pakeltą Dievo rykštę. Daug kietų kir- 
čių. Tomui suspaudė gerklę. Bet jam nebuvo ko gailėtis. 

Atsidūręs tamsiame koridoriuje, jis suprato, kad niekieno nebė- 
ra globojamas. Kaip gladiatorius, einantis susiremti su stipresniu 
priešininku. Koks nepakartojamas išgyvenimas! Pernelyg stiprus, 
kad galima būtų jį įvardyti. 

Jis buvo pasmerktas mėnesių mėnesius kasnakt gulėti ant šiau- 
dinio čiužinio ir justi moters alsavimą prie veido. Gulėti atviromis 
akimis ir išgyventi dar kartą. Salę. Kvapus. 

O plona antklodė ims kilnotis su jaunatvišku svajingu įkarščiu. 

Taip pat jis bus pasmerktas matyti Jakobo karstą. Šis sūpuosis 
drauge. O didžiulė banga kažkur viduje ištirpdys visus išgyveni- 
mus ir nusineš jį šiaurės pašvaistės link. Banga išsilies skurdžioje 
lovoje, o jis nieko negalės pakeisti. 


Dina buvo nusipudravusi veidą ir rami, kai valtys įslydo tarp pa- 
plūdimio akmenų. Ji gulėjo lovoje ir išvengė įkalbinėjimų pasiro- 
dyti šermenų svečiams. 

Nulipusi iš salės žemyn, motušė Karena išsamiai pranešė apie 
Dinos būseną. Jos balsas medum tepė lensmano širdį. Taip malo- 
niai ir lengvai slydo kartu su šiltų punšu. 

Rimties ir gedulo našta tapo lengvesnė, kai jie atliko paskutinę 
pareigą Jakobui. Ramybė ir mintys apie žemiškus dalykus bei mo- 
notonišką rytdieną nepastebimai įsėlino į jų tykius pokalbius ir 
nebesitraukė visą vakarą. 

Visi anksti nuėjo ilsėtis, kaip ir dera tokią dieną. Dina atsikėlė 
ir ėmė dėlioti pasjansą ant riešutmedžio stalo. Po trečio bandymo 
pavyko. Tuomet ji atsiduso ir nusižiovavo. 


PIRMOJI KNYGA 


1 skyrius 


TAI ŽIBURYS, PANIEKINTAS TURTINGŲJŲ AKYSE, BET PRI- 
RENGTAS PASKIRTAM LAIKUI, 


(Job 12, 5) 


Aš esu Dina, kuri pabunda nuo šauksmų. Jie įsismelkę mano gal- 
voje. Kartais jie ėda mano kūną. 

Jertrūdos vaizdas sujauktas. Kaip perskrostas avies pilvas. Jos 
veidas virtęs šauksmu, kuris nesiliauja. 


Viskas prasidėjo tada, kai lensmanas, grįždamas iš rudeninio tingo, 
parsivežė kalvį. Jis buvo tikras lobis! Iš Tronjemo. Savo amato 
meistras. 

Bendikas mokėjo nukaldinti nuostabiausių dalykų. Tinkamų vi- 
sokiems darbams. 

Galąstuvams jis meistravo įtaisus, kurie sulig kiekvienu dešim- 
tu rankenos apsukimu ant dalgio ašmenų užpildavo septynis šaukš- 
tus vandens. Gamino spynas, kurios užsikirsdavo, jeigu kas nors, 
nepažįstantis mechanizmo, bandydavo atrakinti iš lauko. Be to, jis 
kalė gražiausius plūgus ir pasagas. 

Žmonės tą kalvį praminė Ilgažandžiu. 

Niekam nereikėjo aiškinti, kodėl jis atsirado lensmano dvare. Jo 
veidas buvo ilgas ir siauras, nepaprastai tamsiomis akimis. 

Dinai buvo ką tik suėję penkeri metukai, ir kai į kambarį įeida- 
vo kalvis, ji pakeldavo savo pilkšvas akutes, tarsi norėdama nuspė- 
ti jo mintis. Ji neatrodydavo nors kiek išsigandusi. Tiesiog nenorė- 
davo kristi į akis. 

Tamsiaplaukis vyras, kuris, kaip žmonės kalbėjo, buvo čigonas, 
varstė lensmano žmoną tokiais žvilgsniais, tarsi ji būtų ką tik nusi- 
pirktas brangus daiktas. O ji, atrodo, nebuvo tam priešinga. 

Po kurio laiko lensmanas pabandė išprašyti kalvį, nes, jo many- 
mu, visa tai per ilgai užtrukę. 

Tačiau Bendikas pasiliko, ir jį toliau lydėjo meili Jertrūdos šyp- 
sena. 

Jis nukaldino išradingus užraktus laukujėms durims ir spintoms 
bei drėkinimo įtaisą galąstuvui. Galiausiai padirbo naujas ąsas di- 

džiajam skalbyklos katilui, kuriame moterys virdavo šarmą ir vi- 
rindavo skalbinius. 

Prie ąsų jis pritvirtino įtaisą, kuris leido iš lėto versti katilą, iš- 
pilant šarmą. Su pakabinamu svertu visa tai galima buvo atlikti 
lengvai ir saugiai. 

Nebereikėjo su baime tąsyti siaubingojo katilo. Nepakartojamos 
kalvio išmonės dėka jį buvo galima pakreipti, apsukti ir apversti su 
pasakišku lengvumu. 

Galėjai sau stovėti ir viską reguliuoti nebijodamas nusitvilkyti 
garais ar verdančiu šarmu. 


Vieną prieškalėdžio dieną Dina nusekė paskui motiną į skalbyklą. 
Vyko didysis skalbimas. Darbavosi keturios moterys ir bernas, ne- 
šiojantis vandenį. 

Atneštuose kibiruose plaukiojo ižas ir ledo gabalai. Juos su 
smagiu pliaukštelėjimu vertė į didžiules statines prie durų. Po to 
viskas ištirpdavo katile, o garai temdė patalpą kaip nakties rūkas. 

Moterys dirbo vienmarškinės, atsilapojusios krūtines. Basomis 
įsispyrusios į klumpes ir atsiraitojusios rankoves. Raudonomis lyg 
nuplikyti paršeliai rankomis. Šios kilnojosi, pliaukšėjo, mostagavo. 

Veidų po standžiai surištomis skepetomis beveik nesimatė. Pra- 
kaitas upeliais tekėjo per skruostus ir kaklą. Tarp krūtų jie susilie- 
davo į vientisą upės vagą ir pranykdavo sudrėkusių marškinių po- 
žemiuose. 


Kol ponia Jertrūda vienai iš mergų davė nurodymus, Dina užsima- 
nė iš arčiau patyrinėti visų taip liaupsinamą įtaisą. 

Katilas jau kunkuliavo. Šarmo kvapas svaigino ir veikė ramina- 
mai, panašiai kaip naktipuodžių kvapas antrojo aukšto koridoriuje 
šiltą vasaros rytą. 

Mažais delniukais Dina sugniaužė svertą. Vien norėdama patir- 
ti, koks tatai jausmas. 

Vienu akimoju Jertrūda pajuto pavojų ir šoko prie jos. 

Dina nebuvo tokia apdairi, kad apsivyniotų delnus skuduru kaip 
mergos. Smarkiai nudegusi, žaibiškai atitraukė rankas. 

Bet svertas jau buvo pajudėjęs. Nusileidęs per dvi padalas. 

Pasvirimo kampas ir katilo nuolydžio kryptis nulėmė Jertrūdos 
likimą. 

Iš katilo išsiliejo tiek, kiek buvo nustatyta. Nei daugiau, nei ma- 
žiau. Po to liovėsi bėgti. Ir šarmas toliau kunkuliavo nelipdamas 
per kraštus. 

Lyg nusitaikiusi, srovė pirmiausia pliūptelėjo į veidą ir krūtinę. Bet 
deginančios upės tuoj pat užliejo visą nelaimingą kūną. 

Jie supuolė iš visų pusių. Plėšė nuo Jertrūdos rūbus. 

Tuose mirgančiuose, garų pritvinkusiuose vaizduose buvo ir Di- 
na. Ten kartu su šarmo suėstų drabužių skiautėmis plyšo oda ir nu- 
šutusios mėsos sluoksnis. 

Tačiau pusė veido nenukentėjo. Tarsi būtų svarbu pas Viešpatį 
atvykti pakenčiamu veidu, kad šis galėtų atpažinti. 

Dina šaukė mamą. Bet niekas neatsiliepė. 

Jertrūdai pakako savojo šauksmo. 


Raudonas židinys plito ir apėmė bemaž visą jos kūną. Ji buvo 
skaisčiai raudona. Vis labiau ir labiau, nes jie tebeplėšė nuo jos rū- 
bus, kartu lupdami odą. 

Kažkas kibirais vertė ant jos ledinį vandenį. 


Galiausiai ji susmuko ant neobliuotų lentinių grindų, ir nė vienas 
nedrįso padėti atsikelti. Ji buvo nepasiekiama. Nes neturėjo pa- 
viršiaus. 

Jertrūdos galva vis labiau ir labiau trūkinėjo. Klyksmai buvo 
lyg išgaląsti peiliai. Kurie neaplenkė nė vieno. 

Kažkas išsitempė Diną į lauką. Tačiau riksmas aidėjo ir tarp 
kiemo sienų. Drebino langų stiklus. Virpino apledėjusio sniego 
kristalus. Kilo nuo riebalingų kaminų dūmų. Visas fiordas nuščiu- 
vęs klausėsi. Rytuose pasirodė blyški rausva juosta. Žiemos dangus 
taip pat apsiplikė šarmu. 


Dina buvo išvežta į kaimyninį dvarą, kur visi spoksojo į ją. Tirian- 
čiomis akimis. Tarsi ieškodami plyšio, pro kurį ją atvėrus būtų ga- 
lima kažką rasti. 

Viena merga šnekino ją kaip mažvaikę ir šėrė iš puodynės me- 
dumi. Ji tiek privalgė, kad čia pat viską išvėmė ant virtuvės grindų. 
O valydama tarnaitė nė nebandė slėpti pasišlykštėjimo. Jos keiks- 
mai buvo lyg išbaidyti šarkiukai, besiblaškantys pakraigėje. 


Tris dienas lensmano dukra praleido su žmonėmis, kurių niekada 
anksčiau nebuvo regėjusi. Kurie be paliovos spoksojo į ją, tarsi ji 
būtų buvusi ne šio pasaulio padaras. 

Tarpais ji užsnūsdavo nebegalėdama atlaikyti tų visų įkyrių 
žvilgsnių. 

Pagaliau jos pasiimti atvažiavo lensmano bernas su rogėmis. 
Gerai įsupo ją į avies kailinius ir pargabeno namo. 

Lensmano dvare viskas buvo ramu. 

Vėliau, kai sykį visų pamiršta tupėjo po stalu samdinių gale, ji 
sužinojo, kad Jertrūda klykė ištisą parą, kol nustojo proto ir mirė. 
Be odos buvo pusė veido. Taip pat dešinioji ranka, kaklas ir pilvas. 

Dina nelabai žinojo, ką reiškia nustoti proto. Bet ji žinojo, kas 
yra protas. 

Dar ji žinojo, kad anksčiau Jertrūda vertino sveiką protą. Ypač 
kai tėvas plūsdavosi. 

„Visa gudrybė mums duota Viešpaties“. „Visos malonės kyla iš 
Viešpaties“. „Šventasis raštas — Viešpaties žodis“. „Biblija — tai 
didžiausia Viešpaties dovana“. Šitaip Jertrūda kalbėdavo kiekvieną 
dieną. 

Jos mirtis nebuvo visų baisiausia. Kur kas blogiau buvo klyks- 
mas ir tai, kad ji neturėjo odos. 

Nes gyvuliai taip pat mirdavo. Lensmano dvare tolydžio atsiras- 
davo naujų gyvulių. Kurie būdavo lygiai tokie pat kaip senieji, ir 
rodės, kad jie metų metus nesikeitė. 

Tačiau Jertrūda negrįžo. 

Dar ilgai Diną persekiojo Jertrūdos, primenančios perskrostą 
avies pilvą, vaizdas. 

Pagal savo metus Dina buvo labai aukšta. Ir stipri. Pakankamai 
stipri, kad pražudytų motiną. Bet galbūt per silpna tai suprasti. 

Kiti mokėjo tarti žodžius. Tarė lengvai. Kaip sviestu tepė. Žo- 
džiuose tilpo visas pasaulis. Tik jie buvo skirti ne Dinai. Ji buvo 
niekas. 


Buvo draudžiama aptarinėti „baisųjį dalyką“. Tik niekas to nepai- 
sė. Visi samdiniai turi teisę patyliukais kalbėti apie tai, kas drau- 
džiama. Pakankamai tyliai. Kai vaikai tampa miegančiais angeliu- 
kais ir jų nebereikia saugoti. 

Kalbėjo, kad nuo to karto Ilgažandis liovėsi kalęs nuostabiau- 
sius įtaisus skalbyklų katilams. Pirmuoju laivu jis išvyko į pietus 
Tronjemo link. Pasiėmęs dėžę su savo nelemtaisiais įnagiais. Jį ap- 
lenkė gandas. Apie kalvį, dirbdinantį daiktus, kurie negyvai pliko 
žmones. Kalbėjo, kad nuo to jis pamišęs. Net pavojingas tapęs. 


Lensmanas liepė su žeme sulyginti kalvę ir skalbyklą su kaminu 
bei krosnimi. 

Prireikė keturių vyrų su dideliais kūjais. Dar keturi viską vežė 
prie senojo akmeninio pirso, saugančio prieplauką. Šis pailgėjo ne 
viena uolektim. 

Kai tik išėjo pašalas, jis liepė sklypą apsėti. Nuo to laiko ten 
nevaržomai kerojo aviečių brūzgynas. 

Vasarą su Jakobo Grenelvo jekta jis išplaukė į Bergeną ir išbu- 
vo ten, kol vėl reikėjo vykti į rudens tingą. 

Nuo tos dienos, kai Dina negyvai nuplikė savo motiną, kol tė- 
vas grįžo iš tingo po devynių mėnesių, jiedu neištarė vienas kitam 
nė pusės žodžio. 

Tuomet tarnaitė ir pranešė, kad Dina nustojo kalbėjusi. 


Iš tingo grįžęs lensmanas namuose rado laukinį paukštelį. Akimis, 
kurių žvilgsnio niekas neįstengė sugauti, plaukais, nemačiusiais šu- 
kų, ir basą, nors naktimis jau seniai pašaldavo. 

Valgydavo ji ką nutverdama ir niekuomet nesėdo prie stalo. Ji 
stūmė dienas laidydama akmenis į žmones, einančius per kiemą. 

Dėl to jai, žinoma, apskaldydavo ausis. 

Vis dėlto kažkokiu būdu ji valdė žmones. Užtekdavo jai sviesti 
akmenį. Ir jie tekini atbėgdavo. 

Dienos metu Dina kelias valandas numigdavo. Arklidės ėdžiose. 
Arkliai, kurie jau buvo prie jos pripratę, atsargiai grybšėdavo šalia 
miegančio kūno. Arba liesdavo didelėmis lūpomis, norėdami iš po 
jos išpešti šieno. 


Ji net nekrustelėjo, kada lensmanas išlipo į krantą. Sėdėjo sau ant 
akmens ir mataravo ilgom liesom kojom. 

Kojų pirštų nagai buvo nepaprastai ilgi, purvo priskretusiomis 
panagėmis. 

Tarnaitės jos paprasčiausiai neįveikdavo. Vaikas jokiu būdu ne- 
norėjo maudytis. Ji klykdavo ir verždavosi pro duris, nors ir dvie- 
se ją laikytum. Į virtuvę net nosies nekišdavo, jeigu ant didelės 
juodos krosnies kas nors būdavo verdama. 

Abi nuolatinės tarnaitės teisinosi viena per kitą. Jos ir taip per- 
sidirbdavusios. Nebuvę iš kur imti žmonių. O tos laukinukės, au- 
gančios be motinos, taip lengvai nesuvaldysi. 

Ji buvo taip apskretusi, kad lensmanas nežinojo, ko griebtis. Tu- 
rėjo praeiti kelios dienos, kol jis įveikė pasišlykštėjimą. Ir pabandė 
prisiliesti prie to dvokiančio ir grėsmingai šnypščiančio padarėlio, 
norėdamas prisijaukinti ir vėl iš jos padaryti krikščionį žmogų. Ta- 
čiau jo pastangos buvo bergždžios. 

Be to, prieš akis jis matė savo vargšę Jertrūdą. Matė jos nelai- 
mingą nuplikytą kūną. Girdėjo beprotišką jos klyksmą. 


Gražioji vokiška lėlė porcelianine galva taip ir liko gulėti ten, kur 
buvo išpakuota. Vidury stalo valgomajame. Gulėjo tol, kol tarnaitė 
atėjo dengti stalo pietums ir paklausė, kur jai dėti lėlę. 

— Dievai žino! — atsakė kita, kaip ir vyriausioji. — Užnešk į 
Dinutės kambarį! 

Praslinkus kuriam laikui, dvaro bernas lėlę užtiko mėšlo duobė- 
je. Ji buvo neatpažįstamai sudarkyta. Vis tiek daug kam lyg akmuo 
nusirito nuo širdies. Jau kelios savaitės ta lėlė drumstė ramybę. 
Pirmiausia lensmanas dėl lėlės prispyrė Diną. Bet kadangi šioji ne- 
puolė jos nešti, lėlė buvo paskelbta dingusi. Įtarimą galėjo sukelti 
kiekvienas. 

Kai lėlė buvo rasta, lensmanas pasišaukė Diną. Griežtai paklau- 
sė, kaip lėlė galėjo atsidurti mėšlo duobėje. 

Dina patraukė pečiais ir norėjo sprukti pro duris. 

Tada ji gavo lupti. Pirmą kartą jai teko patirti tokį dalyką. Tė- 
vas persimetė Diną per kelį ir gerai įkrėtė į pliką užpakalėlį. At- 
kakli, bjauri mergiotė kaip šuo krimstelėjo jam ranką! 

Tačiau šis tas išėjo ir į gera. Nuo to įvykio ji visuomet žiūrėda- 
vo žmonėms į akis. Tarsi norėdama nuspėti, ar muš. 


Praėjo nemažai laiko, kol Dina vėl gavo dovanų iš lensmano. 
Tiksliau — tai buvo violončelė, padovanota Dinai pono Lorcho 
prašymu. 

Dar Dina turėjo mažytę perlamutru žvilgančią kriauklelę, didu- 
mo sulig mažojo pirštelio nagu. Laikė ją tabakinėje, kuri gulėjo se- 
noje skutimosi reikmenų dėželėje. 

Kiekvieną vakarą ji išsitraukdavo kriauklelę ir rodydavo Jertrū- 
dai. Ši sėdėdavo šonu, kad nesimatytų subjauroto veido. 

Kai vieną dieną per atoslūgį Dina vaikštinėjo paplūdimiu, 
kriauklelė krito jai į akis savo Žvilgesiu. 

Ji turėjo mažytėlaites rausvas rieveles, kurios jungėsi smailaga- 
lyje, o vidus buvo nusėtas blyškiais šlakeliais. Ji keitė spalvą pagal 
metų laikus. 

Lempos šviesoje ji tik blankiai mirguliuodavo. O dieną, prineš- 
ta prie lango, šviesdavo Dinos delniuke kaip žvaigždelė. Skaidri, 
balta. 

Tai buvo sagelė iš dangiškojo Jertrūdos apdaro! Numesta į že- 
mę Dinai! 

Jai nederėjo ilgėtis Jertrūdos. Kaip gali ilgėtis tas, kas pražudė. 

Niekas neminėjo, kad ji paleido įtaisą, apvertusį skalbyklos ka- 
tilą. Bet visi žinojo. Tėvas taip pat. Jis sėdėdavo rūkomajame. Toks 
panašus į vyrus senuose portretuose, kurie kabojo ant sienų. Dide- 
lis, stambus ir rimtas. Jau įdubusiais skruostais. Jis nekalbėdavo su 
ja. Nematydavo jos. 


Dina buvo atiduota vienam trobelninkui Helėje. Vaikų ten buvo pa- 
kankamai, užtat trūko viso kito. Tad išėjo į naudą, kai namai pasi- 
pildė dar vienu vaiku, nuo kurio jiems šis tas nubyrėdavo. 

Lensmanas dosniai atsilygindvo. Ir pinigais, ir miltais ir nuo 
prievolių dvare atleisdavo. 

Esą mergaitė vėl išmoksianti kalbėti. Jai būsią naudinga augti 
su kitais vaikais. Be to, lensmanui niekas kiekvieną mielą dieną 
nebeprimins vargšės Jertrūdos galo. 

Helėje visi paeiliui bandė prisijaukinti Dinutę. Tačiau jos pasau- 
lis buvo kitas. 

Rodės, jog su žmonėmis ji bendrauja lygiai taip pat kaip su ber- 
žais palei namą ar avimis, besiganančiomis rudens atole. Jie buvo 
nekintančio gamtovaizdžio, kuris ją supo, dalis. Tik tiek. 

Galiausiai jie paliko ją ramybėje ir užsiėmė savo darbais. Ji ta- 
po jų kasdienybės dalimi kaip ir gyvuliai, kuriems tereikėjo mini- 
malios priežiūros, o šiaip buvo gana savarankiški. 

Ji nieko neprisileisdavo ir atstumdavo bet kokį bandymą suartė- 
ti. Kalbinama neatsiliepdavo. 

Tais pačiais metais, kai jai suėjo dešimt, lensmaną pasikvietė 
pastorius. Ragino pasiimti dukrą į namus ir sudaryti padorias, luo- 
mui pritinkančias sąlygas. Pastoriaus manymu, jai reikėjo ir gero 
auklėjimo, ir Žinių. 

Lensmanas nusvarino galvą ir sumurmėjo, jog kažką panašaus 
ir jis galvojęs. 

Dina vėl buvo parvežta rogėmis namo. Tokia pat nebyli kaip ir 
anksčiau, bet gerokai įmitusi. Išprausta ir tvarkinga. 


Dina gavo namų mokytoją, kuris oriai buvo vadinamas ponu Lor- 
chu ir nieko nežinojo apie Jertrūdos istoriją. 

Jis pertraukė muzikos studijas Kristianijoje norėdamas aplanky- 
ti savo mirštantį tėvą. Tačiau tėvui mirus nebeužteko pinigų kelio- 
nei atgal. 

Lorchas mokė Diną pažinti raides ir skaičius. 

Čia pravertė Jertrūdos Biblija su milijonais įmantrių ženklų. Di- 
nos smilius gaudė raides kaip pelėkautai. 

Lorchas atsivežė seną violončelę. Susuptą į vilnonį pledą. Ją 
glėbyje išnešė į krantą kaip didžiulį kūdikį. 


Nieko nelaukęs jis suderino instrumentą ir iš atminties sugrojo vie- 
ną paprastutę psalmę. 

Namuose buvo vien samdiniai. Bet po to jie galėjo smulkiai pa- 
pasakoti visiems, kas tik panorėdavo klausytis. 

Vos tik Lorchas užgriežė, Dina ėmė vartyti savo pilkšvas akis, 
tarsi tuoj tuoj apalps. Ašaros pasruvo per skruostus, ji taip ėmė 
tampyti pirštus, kad violončelės garsų ritmu trakšėjo sąnariai. 

Kai ponas Lorchas pamatė, kaip jo muzika veikia mergaitę, iš- 
sigandęs liovėsi griežti. 

Ir tuomet įvyko stebuklas! 

— Dar! Pagrok dar! Pagrok dar! — pratrūko ji. Žodžiai tapo re- 
alybe. Ji galėjo juos tarti. Jie buvo skirti jai. Ji egzistavo. 


Jis Diną išmokė pozicijų. Iš pradžių nieko neišėjo, nes piršteliai 
buvo per maži. Bet ji greitai augo. Netrukus jau taip puikiai griežė 
violončele, kad Lorchas įsidrąsinęs prasitarė lensmanui, jog Dinai 
reikėtų nupirkti violončelę. 

— O kuriam galui mergaitei violončelė? Jau geriau tegu moko- 
si siuvinėti! 

Namų mokytojas, iš pažiūros gležnas ir baikštus, bet viduje už- 
sispyręs ir kietas kaip riešutas, kukliai užsiminė, jog jis negali iš- 
mokyti jos siuvinėti. O griežti violončele — galėtų. 

Taip namuos atsirado violončelė, kainavusi nemažus pinigus. 

Lensmanas mieliau būtų norėjęs, kad violončelė stovėtų svetai- 
nėje ir kiekvienas svečias iš susižavėjimo pliaukšėtų delnais. 

Tačiau Dina turėjo savo nuomonę. Violončelė stovės jos kamba- 
rėlyje antram aukšte. Iš pradžių ji kaskart vėl užsitempdavo vio- 
lončelę aukštyn, kai ją tėvo nurodymu pastatydavo svetainėje. 

Bet po poros dienų lensmanas pavargo. Tėvas ir dukra nebyliai 
susitarė. Kiekvieną kartą, kai atvykdavo kilmingų žmonių arba 
šiaip svarbių svečių, violončelė būdavo nunešama žemyn. Diną pa- 
šaukdavo iš arklidės, švariai nuprausdavo, apvilkdavo klostytu si- 
jonu su liemene ir pasodindavo groti psalmių. 

Ponas Lorchas sėdėdavo kaip ant adatų ir pešiodavosi barzdą. 
Jam neateidavo į galvą, kad, nežiūrint klausytojų skaičiaus, jis bu- 

vo bemaž vienintelis kambaryje, sugebantis išgirsti nedideles Di- 
nos klaideles. 


Dina netruko suprasti, kad poną Lorchą ir ją sieja vienas dalykas. 
Būtent — jie atsakė už vienas kito trūkumus. Pamažu tai virto šio- 
kia tokia paguoda. 

Kai lensmanas imdavo svaidytis perkūnais virš Lorcho nulenk- 
tos galvos, nes Dina ir po dvejų nenuilstamo mokymo metų tik pa- 
kenčiamai skaitė Jertrūdos Bibliją, ji praverdavo savo kambarėlio 
duris, pasistatydavo tarp kojų violončelę, ir į kabinetą imdavo lie- 
tis mylimiausios tėvo psalmės. Tai pagelbėdavo. 

Apie tai, jog ji skaičiavo taip greitai, kad net krautuvės padėjė- 
ją pastatydavo į nepatogią padėtį, kai mintyse atlikdavo veiksmus 
su daugianariais skaičiais, tam dar nespėjus jų užrašyti, neužsimin- 
davo niekas. Išskyrus poną Lorchą. 

Kiekvieną kartą, kai Dina tėvui garsiai skaitydavo katekizmą, 
jis su apsimestu nusižeminimu gindavosi nuo kaltinimų dėl savo 
netinkamumo tarnystei. 

Mat Dina iš lubų išlauždavo žodžius, kurių nemokėdavo per- 
skaityti, ir dažnai tekstas darydavosi neatpažįstamas, tačiau daug 
spalvingesnis už originalą. 

Samdiniai stovėdavo perkreiptom burnom ir net nedrįsdavo pa- 
žvelgti vienas į kitą, kad neprapliuptų juoku. 

Skaičiai, skaičiai! Bet ir užsispyrusi mergiotė! Jos jaunesnysis 
brolis turėjo mokytis skaičiuoti, sumurmėdavo lensmanas kimiu 
balsu. Ir nerdavo lauk iš kambario. Visi žinojo, kad lensmano žmo- 
na jau buvo kelis mėnesius nėščia, kai ją negyvai nuplikė. 

Tiesą sakant, tai būdavo vienintelis ir netiesioginis lensmano 
priekaištas Dinai. 


Fagernese stovėjo seni namų vargonai. Svetainės gale. Uždengti ir 
pristatyti vazų bei puodynių. 

Tačiau jie taip prastai skambėjo, kad ponas Lorchas atsisakė 
mokyti Diną jais groti. Jis nedrąsiai užsiminė lensmanui, jog na- 
mams, kuriuose taip dažnai lankosi šalies ir užsienio įžymybės, de- 
rėtų įsigyti padorų pianiną. Be to, tai dar ir gražus baldas! 

Kita vertus, pianino niekur daugiau nepastatysi, kaip tik svetai- 
nėje. Šitaip lensmanas galėtų atsirevanšuoti už Dinos užsispyrimą 
dėl violončelės vietos. 

Namuose atsirado juodas angliškas pianinas. Tikra šventė, tik 
teko paprakaituoti, kol jis galų gale, išlaisvintas iš medžio drožlių 
ir skudurų, buvo išlukštentas iš didžiulės dėžės. 

Ponas Lorchas jį suderino, patraukė kelnes, blizgančias per ke- 
lius, ir atsargiai prisėdo ant didžiulės sukamosios kėdės. 

Vieną dalyką ponas Lorchas mokėjo geriausiai iš visų. Skam- 
binti pianinu! 

Pakėlęs akis kaip į laisvę paleistus balandžius, jis ėmė groti 
Bethoveno Appassionata. 

Dina sėdėjo atsišliejusi į pliušinį šezlongo atlošą. Kojomis ne- 
siekdama žemės. Pirmiesiems garsams pripildžius kambarį, burna 
prasivėrė giliam atodūsiui. 

Dinos veidu pasruvo upės. Prasiveržę galingi garsai partrenkė ją 
ant grindų. 

Lensmanas įsakė nutildyti muziką. Mergaitė buvo išsiųsta į sa- 
vo kambarėlį. Būdama dvylikos metų, jau turėjo žinoti padoraus 
elgesio taisykles. 


Iš pradžių ponas Lorchas nedrįso net prisiartinti prie pianino. Vel- 
tui Dina maldavo, plūdo ir įkalbinėjo. 

Bet vieną dieną lensmanas savaitei išvyko į tingą. Tuomet po- 
nas Lorchas uždarė svetainėje visas duris ir langus, nors kepino 
gegužės saulė. 

Tada vėl patraukė nudryžusias kelnes ir atsargiai atsisėdo prie 
instrumento. 

Valandėlę palaikė rankas virš klaviatūros ir su nepaprasta meile 
nuleido pirštus ant klavišų. 

Jis jokiu būdu nesitikėjo, kad Dinos reakcija į Appassionata bus 
praėjusi. Tądien jis pasirinko Šopeno tarantelą ir valsą. 

Šitaip jie dirbo ištisą savaitę. Lensmano grįžimo dieną mergai- 
tės akys buvo taip užraudusios, kad jos nedrįso rodyti tėvui. Dina 
pasiskundė bloga savijauta ir nuėjo gulti. Žinojo, kad tėvas nie- 
kuomet neis į jos kambarėlį. Jis liguistai bijojo užkrečiamų ligų. 
Pasak jo, tą baimę buvo paveldėjęs iš savo motinos. To nė neban- 
dė slėpti. 


Tačiau ponas Lorchas šį tą sumąstė. Ir vieną popietę, kai abu vyrai 
sėdėjo salone, o lensmanas dalijosi įspūdžiais iš tingo, jis pradėjo 
su lensmanu kalbą. 

Gaila instrumento. Toks brangus, o stovi nenaudojamas. Ar ne- 
atrodo lensmanui, kad Dina liausis verkusi, jei pamažu bus pratina- 
ma klausytis muzikos? Taip, jo vienas pažįstamas turėjęs šunį, ku- 
rį taip pat iš lėto, bet sėkmingai pratinęs prie muzikos. Pirmą mė- 
nesį šuo tik kaukęs. Tai buvę siaubinga. Bet pamažu jis apsipratęs. 

Galų gale ramiausiai atsiguldavęs miegoti. Teisybė, ten būdavo 
griežiama smuiku. Bet vis tiek... 

Pagaliau lensmanas prisipažino Lorchui nepakeliąs verksmo. Jo 
buvę per akis, kai žmona taip tragiškai paliko šį pasaulį. Ji klykusi 
ištisą parą, kol užgeso. Nuo to laiko ir pasidaręs toks jautrus pana- 
šiems garsams. 

Galų gale ponas Lorchas išgirdo Jertrūdos istoriją. Išgirdo apie 
tai, kaip Dina pajudino svertą ir apvertė skalbyklos katilą, pilną 
verdančio šarmo, ant savo vargšės motinos. 

Ponas Lorchas, nepratęs klausyti išpažinčių, nesurado paguodos 
žodžių. Jis trejus metus išbuvo namuose nežinodamas, kodėl jam 
teko mokyti vilkiuką. 

Pamažu jį suėmė blogumas nuo lensmano pasakojimo detalių. 
Tačiau jis klausėsi išlavinta muzikanto ausimi, nesunkiai skiriančia 
meną nuo sentimentalumo. 

Savo lanksčiu protu Lorchas nemažai perprato. Jis taip pat su- 
vokė, kad lensmanas iš dalies jau apsipratęs su tragedija. Nors at- 
rodo, kad liūdi. 

Rinkdamas žodžius, ponas Lorchas išdrįso pasakyti, jog vis 
vien būtų gaila, jei niekas negrotų brangiuoju instrumentu. Jis ga- 
lėtų mokyti Diną, kai lensmano nebus namuose. 

Tada, kai lensmanas baigė savo pasakojimą, įveikė graudulį ir 
surūkė dar vieną pypkę, jie taip ir sutarė. 


Po to ponas Lorchas ilgai vaikštinėjo. Blankiomis pavasario pa- 
krantėmis. Sausi stagarai kyšojo iš po sniego juostos, o šalia suko 
ratus benamiai jūros paukščiai. 

Jam prieš akis visą laiką stovėjo suakmenėjęs Dinos veidas. Au- 
syse skambėjo jos atkaklus greitakalbe pilamas mintinis skaičiavi- 
mas ir nenumaldomas verksmas jam skambinant pianinu. 

Iš tikrųjų jis tą vasarą planavo važiuoti į Kopenhagą ir tęsti savo 
muzikos studijas. Lensmano dvare jam pavyko susitaupyti nemažai 
pinigų. Tačiau pasiliko. Išdžiūvęs jaunas vyriškis. Praretėjusiais 
plaukais ir išvargusiu veidu, nors dar neturėjo nė trisdešimties. 

Jo gyvenimas tarsi įgavo prasmę. 


Dina kalbėjo ir toliau. Iš pradžių tik su Lorchu. Bet paskui ir su ki- 
tais Žmonėm. 

Ji mokėsi skambinti pianinu. Iš Lorcho natų. Pradžioj trumpas 
daineles ir pratimėlius pirštams lavinti. Vėliau — psalmes ir nesu- 
dėtingus klasikinius kūrinius. 

Natoms ponas Lorchas skyrė didelį dėmesį. Jis rašė laiškus į 
Tronjemą, Kristianiją ir Kopenhagą, prašydamas atsiųsti natų, pri- 
taikytų pradedantiesiems. Taip jis atnaujino ryšius su savo senais 
moksladraugiais. 

Dina išmoko skambinti ir klausytis nebestaugdama kaip vilkas. 
O lensmano dvaras įgijo muzikalių namų šlovę. Pakeleiviai sėdė- 
davo salone ir klausydavosi violončelės ar pianino garsų. Gurkšno- 
davo punšą. Grojama buvo švariai ir talentingai. Lensmanas buvo 
labai patenkintas. 

Ponas Lorchas su savo liguista ir nepatrauklia išore, suvaržyto- 
mis negrabiomis manieromis bei uždaru nuobodoku būdu pradėtas 
vadinti menininku. 


Lorchas pripasakojo Dinai daug keistenybių iš plačiojo pasaulio. 
Taip pat trumpų istorijėlių apie magiją ir muziką. 

Vieną dieną, kai jiedu pramogaudami irstėsi ramioje kaip veid- 
rodis jūroje, jis papasakojo apie drakoną, kuris mokė smuikininką 
griežti. Tas norėjęs taip gražiai groti, kad princesė pravirktų ir su- 
tiktų už jo tekėti! 

Drakonas pažadėjo išmokyti. Bet už tai užsiprašė geros šviežienos. 

Kaip tarė, taip padarė. Smuikininkas taip gerai išmoko amatą, 
kad galėjo groti nenusimovęs kumštinių. Tuomet jis atsiminė, kad 
neturi mėsos. Nieko daugiau nesugalvodamas, jūron įmetė ap- 
graužtą kaulą. 

— O kaip tada? — nekantraudama paklausė Dina. 

— Jis be reikalo bandė apgauti drakoną. Drakonas jam dieną 
naktį giedojo: „Davei man kaulą be mėsos — nuo tavo smuiko nie- 
kas neraudos!“ 

— Kaip tai? 

— Jis nepaprastai gerai griežė, bet princesės nesujaudino savo 
grojimu ir jos negavo. 

— Bet kodėl gi? Jeigu jis taip gerai grojo? 

— Gerai groti natas ir jaudinti žmones — ne tas pats. Muzika 
kaip ir žmonės turi sielą. Šioji taip pat turi būti girdima... 

— Tu moki amatą, — tvirtai pasakė Dina. 

— Ačiū, — tarė vyriškis ir nusilenkė jai. Lyg nuo koncertinės 
pakylos pirmoje eilėje sėdinčiai princesei. 


Dinai Lorchas buvo žmogus, į kurį ji galėjo atsiremti. Jis buvo tas 
žmogus, kurio pagalbos ji ieškodavo ištikus bėdai. Niekas jos aki- 
vaizdoje nedrįsdavo iš jo šaipytis. 

Jis išmoko atlaikyti jos veržlias glamones ir glėbesčiavimus. 
Stovėdavo sau tiesus kaip styga, nuleidęs rankas. Jo akys buvo tar- 
si voratinklis ant krūmo — su lietaus lašu. 

To jai pakakdavo. 


Ponas Lorchas nusivedė Diną prie Jertrūdos kapo. Ten augo tokios 
gražios gėlės. Apdėtos apvaliais samanotais akmenukais. 

Lorchas tyliai kalbėjo Dinai ir neklausiamas aiškino jai įvai- 
riausius dalykus. 

Kad Jertrūda visai nepykstanti. Kad sėdinti danguje laiminga, 
ištrūkusi iš šio pasaulio amžino vargo ir rūpesčių. 

Kad viskas daugiau ar mažiau buvę iš anksto nulemta. Kad 
žmonės tesą priemonės vieni kitų gyvenime. Kad dalykai, tokie 
baisūs tau ir kitiems, iš tikrųjų gali tapti palaima. 

Dina įsmeigė į jį stiklines akis, tarsi staiga įtikėjusi, kad išgel- 
bėjo Jertrūdą. Taip, išlaisvino ją! Kad iš tikrųjų ji padarė tai, ko 
padaryti niekas kitas neišdrįso ar nenorėjo. Nusiuntė Jertrūdą tie- 
siai pas Viešpatį į Dangaus karalystę. Kur nėra rūpesčių, samdinių 
ir vaikų. Atsidėkodama Jertrūda į žemę siuntė erškėtrožių ir neuž- 
mirštuolių aromatą. 

Pamatęs Dinos veidą, Lorchas pakeitė pokalbio temą. Užsikirs- 
damas ėmė pasakoti apie gėlių sandarą. 


Tą vasarą, kai Dinai suėjo trylika metų, lensmanas grįžo iš Berge- 
no su nepaprastai išpuoselėta barzda ir nauja žmona. Jis ją visiems 
rodė su tokiu pasididžiavimu, tarsi pats būtų nulipdęs. 

Jau po savaitės „naujokė“ įsikraustė į Jertrūdos kambarį. Vi- 
siems dvariškiams ir kaimynams atrodė, kad per greitai. 

Dviems mergoms buvo liepta iškraustyti visus velionės Jertrū- 
dos daiktus ir gerai iššveisti palėpę. Per visus tuos metus kambarė- 
lis stovėjo užrakintas. Kaip skrynia, kurios rakto niekas neturėjo ir 
į kurią dėl to buvo numota ranka. 

To kambario vargšei Jertrūdai nebereikėjo, taigi ir skriaudos ne- 
buvo. Tai visi suprato. Bet vis tiek užkliūdavo, kaip viskas daroma. 

Vienas kitas tylomis pasidalindavo įspūdžiais. Kalbėjo, kad len- 
smanas taip išalkęs moterų, kad dvare neužsibūdavusi jokia tarnai- 
tė. Jeigu norėdavo apsisaugoti, žinoma. Kaip sakoma, nėra to blo- 
go, kas neišeitų į gera, taip ir su Dagnės atėjimu į namus. 

Ji buvo tikra bergenietė. Plona kaip smilga, įmantriai sušukuo- 
tais plaukais ir trimis pasijoniais. Iš tiesų ji visiems turėjo tapti pa- 
guoda, bet ne viskas buvo taip paprasta. 

Vienas iš pirmųjų veidų, kurį išvydo naujoji lensmano žmona, bu- 
vo namų darbo gipsinė kaukė. 

Dina pasistengė. Užsidėjo gipsinį veidą ir apsitaisė baltu apda- 
ru, norėdama nustebinti tėvą. 

Veidą buo pasidariusi pati. Vadovaujama pono Lorcho. Tai bu- 
vo nelabai vykusi Lorcho veido atlieja. Ponia Dagnė gyvenime ne- 
buvo mačiusi nieko, kas labiau panėšėtų į negyvėlį. Labiau grotes- 
kišką nei juokingą. 

Lensmanas prapliupo kvatotis, kai pabaisa išniro svetainės tarp- 
duryje, o Dagnė griebėsi už galvos. 

Nuo pat pirmosios dienos tarp Dinos ir Dagnės prasidėjo nesu- 
taikomas šaltasis karas. Tame kare lensmanui tekdavo imtis mote- 
rų taikytojo vaidmens, jei tarp jų išvis būdavo koks nors ryšys. 


Aš esu Dina. Jertrūda man numetė mažytę sagelę iš savo apdaro. 
Anksčiau jai nepatikdavo, kad mano panagės juodos. Dabar ji 
niekad dėl to nesibara. 

Lorchas sako, kad mano toks greitas mintinis skaičiavimas — 
tai dovana. Jis diktuoja, o aš sudedu. Kartais ir atimu daug skai- 
čių. Ar padaliju. Ponas Lorchas skaičiuoja popieriuje. Tada pa- 
čiulpia dantis ir sako: „Nuostabu! Nuostabu!“ Po to mes groja- 
me. Ir nebeskaitome namų postilės ar katekizmo. 

Jertrūdos riksmas suskaldo žiemos naktis į mažytėlaites atplai- 
šėles, kurios skrajoja už mano lango. Dažniausiai prieškalėdžiu. 
O šiaip ji vaikšto apsiavusi veltiniais, ir aš nežinau, kur ji yra. Ją 
išvarė iš jos kambarėlio. 

Išgabeno visus paveikslus. Ištuštino komodą. Knygas perkėlė 
pas mane. Mėnesienoje jos išeina pasivaikščioti ir vėl grįžta į sa- 
vo lentynas. Jertrūdos juodoji knyga turi minkštus kampus. Ir 
daug pasakų. Aš pasiskolinu jos didinamąjį stiklą ir traukiu prie 
savęs žodžius. Jie prateka per mano galvą lyg vanduo. Aš ištrokš- 
tu. Bet nežinau, ko jie iš manęs nori. 

Jertrūda visai išsikėlė. Mes turime erelį, kuris suka ratus virš 
namų. Jie jo bijo. Bet juk tai tik Jertrūda. Šito jie nesupranta. 


2 skyrius 


NEKALTASIS BUS IŠGELBĖTAS, O IŠSIGELBĖS DĖL SAVO 
RANKŲ TYRUMO. 


(Job 20, 30) 


— Tomai! Ar žinai, kodėl arkliai miega stovėdami? — vieną dieną 
paklausė Dina. 

Ji iš šalies stebėjo kresną bernioką. Jie buvo vieni arklidėje. 

Jo tėvai buvo tie patys trobelninkai, kurie keletą metų augino 
Diną. Jis jau buvo pakankamai didelis, kad galėtų prisidurti šilingą 
kitą lensmano dvare, kai esti laisvas nuo prievolių. 

Dabar jis įmetė į ėdžias pašaro ir nuleido rankas. 

— Arkliai visada miega stovėdami, — atšovė jis. 

— Taip, bet jie stovi ir tada, kai nemiega? — pareiškė Dina, rem- 
damasi savo keistoka logika, ir liuoktelėjo ant šilto arklio mėšlo, ku- 
ris, švirkštelėjęs tarp kojų pirštų, susirangė ten it riebūs kirminai. 

— Na taip, — nusileido Tomas. 

— Negi tu nieko nežinai? — paklausė Dina. 

— Tfu! — nusispjovė jis ir suraukė kaktą. 

— Ar žinai, kad aš negyvai nudeginau savo mamą? — drąsiai 
paklausė ji ir įsmeigė į jį akis. 

Tomas sustingo. Nepajėgė net rankų susigrūsti į kišenes. Galų 
gale linktelėjo. Tarsi reikšdamas pagarbą. 

— Dabar ir tu miegosi stovėdamas! — pareiškė ji su savo keis- 
ta šypsena, kokios neturėjo niekas. 

— O kodėl? — sutrikęs paklausė jis. 

— Tą patį aš sakiau arkliams. Ir jie miega stovėdami! Dabar tu 
irgi girdėjai. Todėl privalai miegoti stovėdamas! Jūs esate vieninte- 
liai, kuriems tai esu sakiusi. 

Ji pasisuko ant mėšlino kulno ir išlėkė iš arklidės. 

Buvo vasara. 


Tą pačią naktį Tomas pabudo kažkam pravėrus kamaraitės duris. 
Jis pamanė, jog tai tvarto bernas, kuris persigalvojo ir neišplaukė 
žvejoti menkių, kaip žadėjęs. 

Ūmiai ji atsidūrė ties juo giliai alsuodama. Priešais save jis iš- 

vydo porą plačiai atvertų kaltinančių akių. Jos buvo pilkos kaip po- 
liruotas švinas naktį. Prasmegusios akiduobėse. Pasiruošusios 
šlumštelėti jo lovon. 

— Apgavai! — sušvokštė Dina ir nutraukė nuo jo antklodę. — 
Privalėjai miegoti stovėdamas! 

Staiga ji išvydo nuogą berniuko kūną, kurį jis instinktyviai ban- 
dė prisidengti rankomis. 

— Tu keistai atrodai! — nusprendė ji. Visiškai nutempė nuo jo 
apklotą ir ėmė apžiūrinėti jo tarpukojį. 

Jis gynėsi droviai krizendamas ir ilga ranka jau siekė kelnių, 
kabojusių ant lovos krašto. Net pats nepajuto, kaip atsidūrė ant 
grindų. Tada ji išnyko. Ar viskas jam tik pasivaideno? Ne. Liko jos 
kvapas. Kaip šlapių ėriukų. 


To atsitikimo jis nepamiršo. Pabusdavo kartais vidurnaktį ma- 
nydamas, jog Dinos būta kambaryje. Bet niekada nerasdavo 
įrodymų. 

Jis būtų galėjęs iš vidaus užsisklęsti, bet teisinosi tuo, kad ki- 
tiems bernams tai būtų pasirodę keista. Neduokdie, dar ką nors pa- 
liktų už durų. 

Jis įsikalbėjo, kad šeriami arkliai į jį keistai žiūri. Kartais, kai 
jis jiems pakišdavo duonos kriaukšlę, o tie praverdavo savo didžiu- 
les žiotis ir atidengdavo geltonų dantų eilę, jam pasirodydavo, kad 
šaiposi iš jo. 

Ji pirma į jį pažiūrėjo. Taip pažiūrėjo. Nuo to karto viskas susi- 
jaukė. 

Jis ėmė lankytis prie ežero miškelyje. Spėjo, kad ji ten eina 
maudytis. Nes staiga atsiminė vieną šiltą popietę matęs ją varvan- 
čiais plaukais. 

Jam dingodavosi, jog girdi kažką čežant šieno prėsle šviesiais 
vasaros vakarais, kai jis tvarkydavosi arklidėje. 

Jis būtų galėjęs prisiekti, jog kažkas judėdavo krūmuose, kai 
pats maudydavosi ežerėlyje po vakaro ruošos. 


Vieną vakarą jis ryžosi! Virpėdamas iš susijaudinimo ir žvarbio, iš- 
lipo iš šalto vandens ir žengė prie akmens, kur buvo jo rūbai. Ra- 
miai, neskubėdamas, kaip visada, laikydamas rankas priekyje. O 
rūbus jis palikęs tolėliau nuo kranto. Tarsi norėdamas, kad kas nors 
jį pamatytų. 

Visas jo ryžtas subliuško, kai jis pamatė, jog krūmuose iš tie- 
sų kažkas tūno. Ten sušmėžavo. Šešėlis! Šviesus audeklas? Aki- 

mirką jis nedrįso net apsidairyti. Po to ėmė rengtis virpėdamas vi- 
su kūnu. 

Ištisą vasarą ji nėjo jam iš galvos. Užgoždavo visas mintis. 
Kaip veržli upė. 


Aš esu Dina. Nemėgstu aviečių. Jas skina brūzgyne už klėties, 
kur anksčiau stovėjo skalbykla. Tas brūzgynas piktesnis ir už 
dilgėles. 

Jertrūda stovi vidury ežerėlio, kur plūduriuoja vandens lelijos. 
Aš einu pas ją. Tuomet ji išnyksta. Iš pradžių prisiryju vandens, 
bet paskui pastebiu, kad ji laiko mane ir aš neskęstu. Dabar man 
tereikia įlipti į vandenį, ir aš plaukiu, nes ji laiko mane. Tomas 
taip nemoka. Jo niekas nelaiko. 


Dagnė, net mėnesio neišbuvusi lensmano žmona, ėmė pūstis per 
liemenį. 

Virėja sakė, kad lensmanas nepagailėjęs parako. Patikėtiniams 
ji išreiškė viltį, kad šis taip pyškinęs, jog tarnaitės nuo šiol galė- 
siančios būti ramios. Tad ir jai nebereiksią kur buvus, kur nebuvus 
ieškotis naujų darbininkių. 

Lensmanas atkuto. Eidavo pasivaikščiot į sodą, aukštai virš 
Dagnės galvos nešdamas jos skėtį. Taip aukštai, jog Dagnė skųsda- 
vosi, kad ant jos krentanti saulė, o landžios beržų šakelės badan- 
čios jai šilkus. 


Dina spendė žabangas. Ir su didele išmone. 

Atsitikdavo, kad Dagnės kambaro durys būdavo užrakintos, o 
raktas dingdavo kaip į vandenį. Vėliau jį rasdavo viduje! 

Ji galėdavo nepastebimai įsėlinti į kambarį, kada Dagnė būdavo 
kur nors apačioje, užrakinti duris ir palikti raktą iš vidaus kyšoti 
spynoje. O paskui lyg niekur nieko išlipti pro atvirą langą. 

Kūną ji paversdavo švytuokle. Kaip senoviškame svetainės laik- 
rodyje. Ir po šešių septynių smagių pasisiūbavimų ji nutūpdavo 
kieme ant didžiojo beržo svyruoklio. 

Ne kam kitam, o Tomui kiekvienąkart tekdavo atsinešti kopė- 
čias, praskleisti šviesias rauktas užuolaidėles, įlįsti vidun ir atra- 
kinti duris. Įtarimas krisdavo ant Dinos. 

Įžeistos Dagnės skambus balsas kaip vėtra siausdavo po visą 
dvarą. 

Tačiau Dina tylėdavo. Žvelgdavo tiesiai į tėvo tūžmingas akis ir 
tylėdavo. 

Jis tąsydavo ją už plaukų, daužydavo pečius. 

Ji net apsiputojusi gindavo savo nekaltumą. Ir lensmanas atsto- 
davo. Iki kito karto. 

Atsitikdavo, kad Dagnės knyga ar siuvinys prapuola kaip į van- 
denį. O visi namai sukelti ant kojų. Veltui. 

Bet po dienos kitos knyga ar siuvinys gulėdavo ten, kur gulėję. 

Jeigu Dina pasakydavo buvusi kartu su Tomu arba jaunąja virė- 
ja, vadinasi, taip ir būdavo. Jie meluodavo patys nelabai žinodami 
dėl ko. Berniukas — todėl, kad Dina kartą nutraukė nuo jo antklo- 
dę ir matė jį nuogą. Todėl, kad nuo to karto jame įsiliepsnojo ug- 
nis, kurios neįstengė užgesinti. Jis intuityviai suvokė, kad žūtų, jei 
neigtų matęs ją tvarte tuo metu, kai dingo daiktai. 

Išstypusi, augalota Dina turėjo stiprius gniaužtus ir buvo ūmaus 
būdo. Ji niekada nekėlė savo grėblių prieš virėjukę. Bet šioji vis 
vien jos bijojo. 

Dagnė pagimdė sūnų. Vestuvės buvo tyliai atšoktos Bergene, 
bet vaiko krikštynos virto karališkomis iškilmėmis. 

Bufetas ir kamaros stalas kasdien lūžo nuo sidabrinių taurių ir 
žvakidžių, nertų staltiesių ir visokių niekučių. 

Tarnaitės nebežinojo, kur krauti maistą ir indus, nebent ant 
grindų. 

Vaikas, vardu Oskaras su raide „c“, daug rėkė. Tokio dalyko 
lensmanas nebuvo numatęs. Jis taip nepakęsdavo verksmo. 

Dagnė pasitaisė, išgražėjo ir pralinksmėjo, vos vaikui buvo ras- 
ta auklė. Iš Tronjemo ir Bergeno ji užsisakinėjo madingų tualetų 
sau ir rūbelių vaikui. 

Iš pradžių lensmanas nenorėjo pasirodyti smulkmeniškas jai ką 
nors atsakydamas. Bet kai paketų ir siuntinių nebuvo jokio galo, 
ėmė nerimauti. Priminė jai, kad finansinė padėtis šiuo metu nesanti 
tokia jau gera. Jam dar pirkėjai nėra atsiskaitę už visas žuvis, ku- 
rias jis siuntęs į Bergeną. 

Dagnė puolė į ašaras. Verkė ir Oskaras. O kai iš Tronjemo at- 
ėjo nauja siunta, lensmanas tik atsiduso ir porai valandų užsidarė 
vienas. 

Bet vakare jis pragiedrėjusiu veidu išėjo iš kontoros ir buvo 
toks pat smagus kaip įprastai. Tai galėjo paliudyti visi, gyvenantys 
po tuo pačiu stogu. Nes medinės grindys tarp velionės ponios Jer- 
trūdos kambario ir pirmojo aukšto ritmingai girgždėjo. 

— Galėjo bent palaukti, kol mes sugulsime, — niekinamai 
burbtelėjo vyriausioji merga. 

Bet lensmanas apsistojo ties ta vienintele. Visi kiti sijonai galė- 
jo būti ramūs. Teko su tuo susitaikyti. O kai kam netgi smagu bū- 
davo klausytis tų nedviprasmiškų garsų ant aukšto. 

Nieko panašaus neteko girdėti velionės Jertrūdos laikais. Ji bu- 
vo angelas. Šventoji. Niekas nebūtų patikėjęs, kad ji tai darė su at- 
grasiuoju lensmanu. Bet jiems juk gimė ta mergaitė... Nelaimingo- 
ji Dina su tokia sunkia nuodėme. Vargšelė, ji buvo pati nelaimė! 
Moterys nepraleisdavo progos pakalbėti apie velionę Jertrūdą. 
Šnabždomis. Bet pakankamai garsiai, kad tai pasiektų Dagnės au- 
sis. Bet ne lensmano. 

Ir jos pasakodavo apie ją. Jos orią aukštą figūrą. Giedrą šypse- 
ną ir nepaprastai ploną liemenį. Būdavo cituojami jos išmintingi 
žodžiai. 

Tarpduryje pasirodžius Dagnei, viskas nuščiūdavo. Tarsi kažkas 
būtų užpūtęs žvakę. Bet tuomet jau bemaž viskas būdavo pasakyta 
ir išgirsta. 

Dagnė bandė susigyventi su velionės Jertrūdos portretais. Daug 
mėnesių. Vienas jų vos vos šypsodamasis žvelgė į ją nuo tapetuo- 
to panelio svetainėje. Kitas rimtai žiūrėjo nuo laiptinės. Dar vienas 
stovėjo ant lensmano rašomojo stalo. 

Bet vieną dieną jos kantrybė trūko. Ji pati surankiojo juos nuo 
sienų, sukišo į seną pagalvės užvalkalą ir sukrovė į dėžę, kur buvo 
ir daugiau daiktų iš Jertrūdos kambario. 

Dina užklupo ją nukabinant nuo sienos paskutinį paveikslą. 
Akimirka nudegino kaip rūgštis. 

Mergaitė neatstojo nuo jos nė per žingsnį. Jai einant užvalkalo į 
spintą antrojo aukšto koridoriuje. Į tamsųjį kampą, kur stovėjo Jer- 
trūdos dėžė. Dagnė elgėsi taip, lyg mergaitės nė nebūtų. 

Abi tylėjo. 


Visi pavalgė sočius pietus. 

Lensmanas sėdėjo atsilošęs žaliu pliušu aptrauktoje kėdėje ir 
dar nebuvo pastebėjęs, jog dingo portretai. 

Tuomet Dina pradėjo puolimą. 

Ji buvo lyg karvedys, atakuojantis tvirtovės pylimą. Vėliava, 
kurią laikė iškėlusi, buvo senas užvalkalas, pilnas barškančių 
daiktų. 

— O čia dabar kas? — paklausė lensmanas, neslėpdamas su- 
sierzinimo. 

— Aš tik noriu pakabinti paveikslus į vietą, — garsiai atrėžė 
Dina ir metė iškalbingą žvilgsnį į Dagnę. 

Tuomet ji atsistojo priešais lensmaną ir iš slėptuvės ėmė traukti 
vieną paveikslą po kito. 

— Bet kodėl tu juos nuėmei? — atžariai paklausė lensmanas. 

— Aš jų nenuėmiau. Aš juos sukabinsiu! 

Pasidarė tylu tylu. Taip tylu, kad girdėjai pelės krebždenimą ka- 
maros spintoje. 

Pirmoji prašneko Dagnė. Bet lensmanas pastebėjo, kad Dina ne- 
nuleidžia nuo jos tūžmingų akių. 

— Tai aš juos nuėmiau, — įžūliai pasakė ji. 

— O kodėl taip padarei? 

Jis nenorėjo būti griežtas. Bet kažkuo ta moteris erzino jį iki 
kaulų smegenų. 

Lensmanas vadovavosi viena nerašyta taisykle. Ji sakė, kad su 
tarnais ir moterimis reikia kalbėtis kaip su protingais šunimis. Bet 
Jeigu tai nepadeda, reikia pasirūpinti, kad šunelis būtų „pririštas“. 
Tuomet padarą reikia „šnekinti“ kaip protingą arklį. Vadinasi, ne- 
keliant balso, tik nuleidus jį viena oktava. Taip, kad skambėtų iš 
krūtinės ir užpildytų visą kambarį. 

Tačiau jam retai kada pavykdavo gyventi pagal šią savo taisyk- 
lę. Nepavyko jam ir tą kartą. 

— Nė nemanau dėl to aiškintis! — pratrūko Dagnė. 

Lensmanas suprato, kad šitaip loja suerzinti šunys, ir paliepė 
Dinai išsinešdinti iš kambario. 

Ji neskubėdama išdėliojo visus keturis portretus aplink tėvo ko- 
jas, pasiėmė užvalkalą ir tik tuomet nėrė lauk. 

Kitą rytą paveikslai kabojo savo vietose. 

Dagnė gulėjo lovoje įveikta galvos skausmų, o mažasis Oskarė- 
lis turėjo visą dieną išbūti apačioje. 


Lensmanui įgriso nuolatinis žodžiavimasis tarp dukros ir žmonos. 
Jis panoro būti toli nuo namų. Ėmė ilgėtis tų ramių kelionių pasro- 
viui upe mažyčiu dengtu laiveliu su poros vyrukų komanda, pypke 
ir degtine. Nejučia jis imdavo svajoti, kad mergaitė būtų toli nuo 
namų. Ištekinta. Bet jai juk dar tik ėjo penkiolikti. 

Ir ateitis nieko džiaugsmingo nežadėjo. Ne todėl, kad Dina bū- 
tų bjauri pažiūrėti. Tokia ji nebuvo. Pagal savo amžių ji buvo pa- 
kankamai subrendusi. Tinkama į žmonas. 

Bet ji turėjo pasiutimo, kuris vargiai galėjo pritraukti vyrus, ieš- 
kančius žmonos. Jis vis tiek neprarado vilties. Jam tai tapo savotiš- 
ka misija. Vos tik sutikęs kokį nevedusį vyriškį iš geros šeimos, iš- 
kart pagalvodavo: „O gal tai būtų nebloga partija Dinai“. 

Pamažu Dagnei įgriso būti lensmano žmona, motina ir pamote. 
Ji užsimanė į Bergeną, pasak jos, aplankyti „savųjų“. Tuomet len- 
smanas suprato, kad kažką reikia daryti, ir nedelsiant. 

Diną jis norėjo išsiųsti į Tromsę mokytis. Tačiau nė vienas, pa- 
žinojęs šeimą, nesutiko jos priimt gyventi. Atsirado devynios galy- 
bės priežasčių. Pradedant tuberkulioze ir baigiant išsikraustymu iš 
namų. Gyventi atskirai ji buvo dar per jauna. 

Jis niršdamas galvojo apie visus tuos žmones, kuriems kažkada 
buvo pagelbėjęs tai šiuo, tai anuo. Galima pamanyti, jie viską už- 
miršo. Taip jis niurzgėdavo visiems, kas tik netingėdavo klausytis. 

Į tai Dagnė irzliai atrėžė, kad kas galįs „tokią“ laikyti namuose. 

Šit kaip! Lensmano dukra — „tokia“?! Jis net apsiputojo iš pyk- 
čio ir įžeisto orumo. Ar ji nesanti vienintelė moteriškė, griežianti 
violončele? Ar ji neavinti bateliais? Ar ji nesanti geriausia jojikė 
visoje parapijoje? Ar ji neskaičiuojanti geriau už bet kokį krautuvi- 
ninką? Ką jai galima prikišti? 

Ne, Dinai tikrai nėra ko prikišti, išskyrus tai, kad ji tikra patra- 
kėlė, be to — Žiauri ir sukta! 

Dagnė tėškė nuosprendį lensmanui tiesiai į akis, prie savęs 
spausdama sūnelį, kuris verkšleno išgąsdintas viso to triukšmo. 

— O kas jai turėtų atstoti motiną? — paklausė lensmanas. Jis 
visas net įraudo. 

— Tik jau ne aš, — atkirto Dagnė, pasodino vaiką ant grindų 
prie jo kojų ir įsisprendė. 

Tuomet lensmanas išėjo iš kambario. Nusileido plačiais puoš- 
niais laiptais ir per kiemą patraukė savo pamėgtų trobesių prie jū- 
ros link. 

Jis pasigedo Jertrūdos švelnaus būdo ir jos vėsaus rankos prisi- 
lietimo prie kaktos. Tikriausiai jos gaivi angeliška ramybė dar la- 
biau išaugo per tuos metus, kai ji mirusi. 

Lensmanas stovėjo vakaro sutemose ir prašė velionę Jertrūdą 
pasiimti savo vaiką, nes jam pasidarę per sunku. Turbūt ir pati ma- 
tanti. Jis žaibiškai pasitaisė, kad nenorįs mergaitės mirties, tik 
svarbu, kad išmoktų padoraus elgesio. 

— Tu pakalbėk su ja! — maldavo jis. 

Jis nusišnypštė į nosinę su monograma, užsikūrė pypkę ir sun- 
kiai atsisėdo ant statinės. 

Kai suskambo varpas, kviečiantis prie stalo, jis pajuto, kad al- 
kanas. Vis tiek dar padelsė. 

Niekas nepradėdavo valgyti, kol galustalėj neatsisėsdavo len- 
smanas... Visi laikėsi tos taisyklės, kai lensmanas būdavo namuose. 

Dina išvis nepasirodė prie stalo. Ji sėdėjo senajame berže už klė- 
ties. Iš čia ji kaip sakalas matydavo viską. O pro ausis neprasprūs- 
davo nė vienas garsas kieme. 

Pati galėjo likti nematoma. 

Medžio viršūnėje kabojo Dagnės žydrasis mezginys. Ištampytas 
į visas puses, mirguliuojantis skylėmis, kur nubėgo akys. 

Virbalai kyšojo iš šarkų lizdo po klėties kraigu. Žvilgėjo ir 
blykčiojo, kai į juos pažvelgdavo saulė. 


3 skyrius 


JI JAM TARĖ: AŠ, TIESA, EISIU SU TAVIM, BET ŠIUO ŽYGIU 
PERGALĖ NEBUS TAU ĮSKAITYTA, NES SISARA BUS PADUO- 
TAS Į MOTERIŠKĖS RANKAS. 


(Ts 4, 9) 


Jakobas Grenelvas iš Reinsneso buvo artimas lensmano draugas. Žie- 
mą jie kartu eidavo medžioti, o vasarą plaukdavo į Bergeną. 

Beveik prieš dvidešimt metų Jakobas atvyko iš Tronjemo padė- 
ti Ingeborgai, Reinsneso našlei, tvarkytis su jektomis. 

Jau tuo metu Reinsnesas buvo viena iš geriausių prekyviečių 
apskrityje, turėjo porą puikių jektų. 

Neilgai trukus Jakobas persikraustė į salę antrajame aukšte. In- 
geborga laimingai ištekėjo už savo jaunojo šturmano. 

Pasirinkimo būta gero. Jakobas Grenelvas buvo apsukrus jau- 
nuolis. Netrukus jis panoro atidaryti nakvynės namus. Daugelio pa- 
vydui tokį leidimą jis gavo. 

Apie Ingeborgą Grenelv buvo pasakojama daug gero. Taip pat 
ir apie Jakobo motiną Kareną. Reinsneso moterys visada būdavo 
ypatingos. Nors laikui bėgant daug giminių čia pasikeitė, moterims 
buvo bendra tai, kad jos labiausiai įstrigdavo atmintin. 

Žmonės kalbėjo, kad jeigu jau įėjai pro duris, neišeisi nepavai- 
šintas, nesvarbu, kilmingas ar bedalis būtum. Jeigu Reinsneso mo- 
terims ir galėjai ką prikišti, nebent tai, kad jos negimdė vaikų pa- 
mečiui. Užtat išlaikydavo jaunystę ir švelnią odą. 

Rodės, lyg pietvakaris vėjas ir didžiuliai vakarų vandenys nu- 
plaudavo jų raukšles ir senatvę. Pati vieta turėjo būti kažkokia ypa- 
tinga. Nes tai nebuvo paveldima. Giminės nuolatos keitėsi Rein- 
snese. 


Jakobas Grenelvas buvo didelis darbininkas, bet mokėjo ir džiaug- 
tis gyvenimu. Jūros vėjų sutaršytais plaukais, jis atėjo iš didžiojo 
pasaulio. Vedė penkiolika metų už save vyresnę Ingeborgą su vis- 
kuo, kas jai priklausė. Bet nieko nepaleido vėjais. 

Kadangi Ingeborgai jau buvo keturiasdešimt metų, kai pas ją 
apsigyveno Jakobas, niekas nesitikėjo, kad bus palikuonių. 

Bet jie smarkiai apsiriko. 

Ingeborga, buvusi nevaisinga su ankstesniuoju vyru, ėmė ir su- 
žydėjo. 

Kaip ir Senojo Testamento Sara, ji tapo vaisinga brandžiame 
amžiuje. Būdama keturiasdešimt trejų metų, Reinsneso Ingeborga 
pagimdė sūnų! Jį pavadino Johanu pagal Jakobo tėvą. 

Aplankyti anūko iš Tronjemo atvyko Jakobo motina Karena. 
Bet neilgai trukus ji pasiuntė Žmogų pargabenti knygų spintų bei 
supamosios kėdės ir apsistojo ilgam. 

Malonesnės anytos už ją nebūtum radęs. Taip prasidėjo nauja 
Reinsneso moterų viešpatystės fazė. Švelni, visa aprėpianti viešpa- 
tystė. Sutelkianti visą šeimyną sandorai ir naudingam darbui. Kiek- 
vienas būtų norėjęs gyventi Reinsnese. 

Tai, kad Ingeborga jau turėjo du įsūnius, galėjo sudaryti keblu- 
mų. Bet tie jau buvo suaugę ir nerodė nepasitenkinimo. Vyriausia- 
sis tamsiagymis Nylsas tvarkė krautuvės reikalus. Andersas buvo 
nenustygstantis vietoje šviesiaplaukis. Plaukiojo vienu iš laivų. 

Ingeborga atlikdavo taikytojos vaidmenį ir maloningai dalinda- 
vo darbus. 

Juridiškai Jakobas buvo pilnateisis šeimininkas ir valdovas, bet 
praktiškai viskam vadovavo ir viską sprendė Ingeborga. Jakobą ji 
klausdavo patarimų. Ir kartais iš tikrųjų pasielgdavo kaip patarta. 

Niekas labai nekreipė dėmesio į tai, jog Jakobas iš tikrųjų buvo 
svetimas. Jis kaip ir anksčiau jekta kasmet plaukdavo į Bergeną ir 
šiaip daugiausia laiko praleisdavo keliaudamas. 

Niekas negirdėjo, kad Jakobas ir Ingeborga vienas kitam būtų 
pasakę šiurkštų žodį. Kiekvienas buvo užsiėmęs savais rūpesčiais. 

Jakobas gyveno jektomis. Andersas visais atžvilgiais tapo jo 
mokiniu. 

Taip Jakobui ir Ingeborgai atiteko po vieną įsūnį. Galiojo nera- 
šyti pareigų ir atsakomybės įstatymai. Juos nustatydavo pagal tai, 
kas buvo naudingiausia dideliam ūkiui. Kitaip ir negalėjo būti. 

Prizminių šviestuvų pakabučiai galėjo nebijoti barnių ir triukš- 
mo namuose. Balsai būdavo ramūs ir santūrūs. 

Už tai reikėjo dėkoti Ingeborgai, kurios poveikį jutai net arkli- 
dėje ir pakrantės trobesiuose. Niekur nesigirdėjo keiksmų. 

Išplaukęs į jūrą, Jakobas prisimindavo senus įpročius. Bet vos 
tik pajusdavo po kojomis Reinsneso žemę, jie vėl išgaruodavo. 

Prieš eidamas pas Ingeborgą į lovą, jis visuomet apsišvarinda- 
vo. Ir iš vidaus, ir iš išorės. Ir nė karto nebuvo atstumtas. 

Jei kartais ir numalšindavo alkį kituose nakvynės namuose palei 
ilgą laivakelį, jį vis vien traukdavo grįžti pas brandžiąją moterį. Jis 

visuomet džiaugdavosi būdamas namie, aukštojoje lovoje su užuo- 
laidomis ir baldakimu. 

Žmonės aiškiai matydavo, kaip strazdanotus Ingeborgos skruostus 
nutvieskia raudonis, kai į sąsiaurį įslinkdavo laivas. Dažnai tas rau- 
donis neišnykdavo savaitėmis. Kol Jakobas vėl išplaukdavo į jūrą. 

Vakaras ateidavo anksti, o rytas — vėlai. Bet naujasis ritmas 
nieko nevargino. Ir vienas, ir kitas mėgavosi ilgomis naktimis. 


Jakobas Grenelvas neniekino punšo. Juo labiau — lensmanas. 

Ne kas kitas, o Jakobas guodė lensmaną, šiam tapus našliu. Tai 
jis supažindino jį su Tronjemo ir Bergeno aukštuomene. Ir suvedė 
su Dagne. 

Jie gerai sutarė. Ir dėl biznio, ir dėl moterų. Kurį laiką jie paei- 
liui svečiuodavosi vienoje Helgelano klėtelėje nė kiek dėl to nesi- 
pykdami. 

Po to numirė Ingeborga, kai vieną dieną po maumedžiu sode 
pasilenkusi glostė savo juodą katiną. Krito ant žemės kaip obuolys. 
Ir nebėr žmogaus. 

Niekas neįsivaizdavo, kad kada nors Ingeborgos gali nelikti, 
nors mirtis neaplenkdavo nė vienos šeimos. Šiaip ar taip, niekas 
nepagalvojo, kad Viešpats neleis jai pamatyti į pastorius įšventinto 
sūnaus! Jai, kuri visada apgindavo kiekvieną gležnutį Dievo kūri- 
nėlį pakrantėje ir niekada nepailsdavo rūpindamasi kitais. 

Nuo Ingeborgos mirties dienos maumedis ir juodasis katinas ta- 
po relikvijomis. 

Jakobas buvo nepaguodžiamas. Jis jautėsi kaip dauguma tų, iš 
kurių mirtis netikėtai kažką atima. Suprato, kad meilės neišmatuo- 
si jokiu matu. Ji ateina tada, kai jos mažiausiai lauki. 

Jakobas to nesuprato iki pat budynių nakties. Manė, kad viskas 
baigiasi verslu ir lova. O pasirodė, kad būta neįsivaizduojamai 
daugiau. 


Ištisus metus nemigęs ir sublogęs, jis kankinosi, kad nespėjo paro- 
dyti Ingeborgai savo tikrosios meilės. 

Jis apleido nakvynės namus ir daugiau degtinės išgerdavo, negu 
parduodavo. Tai nedavė jokio pelno, be to, jis darėsi viskam abe- 
jingas, nepaslankus. 

Apsukrieji įsūniai ne tik kad turėjo daug darbo, jiems taip pat 
atiteko visa valdžia ir garbė. 

Jeigu ne Jakobo grožis, tikriausiai juo būtų ėmę bjaurėtis ir šei- 
mynykščiai, ir svečiai. 

Jį gaubė juslingumo aureolė. Jos poveikį jautė visi, kas gyvas, 
kaip ir ponia Ingeborga. 

Tačiau Jakobas buvo klajoklis ir jūrininkas. O kad Ingeborga 
buvo sumani verslininkė, paaiškėjo tuoj pat po jos mirties. 

Įsūniai kapstėsi kaip įmanydami. Bet greitai suprato, kad turės 
arba perimti visą vadovavimą, arba išsiųsti Jakobą į jūrą verstis 
pagal jam žinomas taisykles. Nes kitaip viskas žlugs. 


Į Jakobą visi žiūrėjo kantriai ir atlaidžiai. Ir jį gindavo. Net ir tuo- 
met, kai jis vieną naktį lovą su baldakimu išsigabeno į sodą. 

Jau buvo išlenkęs ne vieną taurelę ir ilgėdamasis Ingeborgos 
viską išbandęs. Tikriausiai manė tokiu būdu labiau priartėsiąs prie 
jos. Šiaip ar taip, virš savęs jis matė jos dangų. 

Tačiau dangus turbūt nelabai jo tepaisė. Kaip iš patrankos 
pliūptelėjo lietus. O žaibas su griaustiniu baudė nelaimėlį lovoje. 

Jis neblogai paplušėjo, kol lovą išardė, išvilko laukan ir vėl ją 
surinko. 

Neuždėtas liko šilkinis baldakimas. Ir gerai. Lietus neišėjo į ge- 
ra medžiui. Šilkui jis būtų buvęs tikra pražūtis. 

Bet Jakobas išsiblaivė. Lyg burtų lazdele mostelėjus. 


4 skyrius 


DU ANGELAI ATĖJO PAS LOTĄ, SĖDĖJUSĮ SODOMOS VARTUO- 
SE. LOTAS JUODU GRAŽIAI PASVEIKINO IR PRIGLAUDĖ SAVO 
NAMUOSE. BET SODOMOS VYRAI NORĖJO JIEMS BLOGA IR 
APSUPO NAMUS. JIE PASIŠAUKĖ LOTĄ IR LIEPĖ IŠVESTI 
TUOS VYRUS, KAD GALĖTŲ JIEMS DARYTI KĄ TINKAMI. 
IŠĖJĘS PAS JUOS LOTAS IR UŽRAKINES PASKUI SAVE DURIS 
TARĖ: MANO BROLIAI, NEDARYKITE, MELDŽIAMIBJI, NEDA- 
RYKITE TOS GĖDOS. TURIU DVI DUKTERIS, KURIOS DAR NE- 
PAŽINO VYRO; AŠ JAS IŠVESIU PAS JUS, IR DARYKITE SU 
JUODVIEM KAIP JUMS TINKA, KAD TIK NEDARYTUMĖTE 
NIEKO PIKTO ANIEMS VYRAMS, NES JUODU ĮĖJO PO MANO 
STOGO PAVĖSIU. 


(Pr 19) 


Kai lensmano ausis pasiekė istorija apie lovą, jis nusprendė pasi- 
kviesti draugą į Fagernesą kartu pamedžioti, užkąsti ir punšo išgerti. 
Našlys atplaukė į dvarą baltai dažytu laiveliu mėlynais turėklais. 
Ore jautėsi rudeniškas žvarbumas, bet įdienojus pasidarė gražu 
ir šilta. Taikiklyje buvo tetervinai. Raibi, kaip ir dera tokį ankstyvą 
rudenį. Kadangi sniego dar nebuvo, vyrai nesitikėjo geros me- 
džioklės. 
Bet, kaip sakoma, ne tai svarbiausia... 


Susitikimas buvo triukšmingai nuoširdus. 

Jakobas išgyrė Dagnės suknelę, plaukus, figūrą ir siuvinėtus 
rankdarbius. Jis rūkė cigarus ir niekam neįkyrėjo kalbomis apie sa- 
ve bei savo liūdną lemtį. 

Po vaišių Dagnė prisidėjo prie vyrų ir ėmė gyvai pasakoti apie 
vieną švedą, savaitę nuomavusį pas juos kambarį. Jis tik bastęsis 
po mišką ir neaišku kuriam galui tyrinėjęs paukščius. 

— O jūs ar neturėjot pernai namuose laukinio paukštelio? — 
paklausė Jakobas, neslėpdamas geros nuotaikos. 

Šeimininkai sutriko. 

— Tikriausiai ji arklidėje, — galų gale atsakė lensmanas. 

— Taip, ji ten pat buvo ir praeitą kartą, — sukrizeno Jakobas. 

— Ji niekaip negali suaugti, — pasakė Dagnė. 

— Bet kai ją mačiau paskutinį kartą, buvo ganėtinai išstypusi. 

— O taip, bet ne tai svarbu, — atsiduso lensmanas. — Bėda, 
kad ji dar pasiutesnė ir nesuvaldomesnė nei bet kada. Jai penkioli- 
ka metų ir jau turėtų eiti į mokyklą arba būti augintinė geroje šei- 
moje. Bet iškart susiduri su problemom... 

Jakobas buvo beprasižiojąs, kad nėra lengva augti be motinos, 
bet susilaikė. Suprato, kad būtų netaktiška. 

— Ji ką, nevalgo? — nusistebėjo jis ir metė žvilgsnį į valgomą- 
jį, kur tarnaitės pradėjo kraustyti stalą. 

— Ji valgo virtuvėje, — išlemeno lensmanas. 

— Virtuvėje! 

— Ji visuomet tiktai sukiršina, — pareiškė Dagnė ir krenkštelėjo. 

— Taip, be to, jai patinka virtuvėje, — skubiai pridūrė lensmanas. 

Jakobas žvilgčiojo tai į vieną, tai į kitą. Lensmanas pasijuto ne- 
jaukiai. Pokalbis pakrypo kita vaga. Bet nuotaika jau buvo ne ta. 

Ponas Lorchas į pokalbį nesikišo. Mokėdavo išlikti nepastebi- 
mas ir tarsi išnykti. Tuo jis visiems sukeldavo ir susierzinimą, ir 
džiaugsmą. 

Tą vakarą lensmaną išpylė šaltas prakaitas. 


Brėkštant Jakobas ir lensmanas išvyko į medžioklę. 

Dagnė prigrasino Diną žūtbūt apsirengti padoriai ir po pietų pa- 
griežti violončele. Dėl vienos ar kitos priežasties, kuri tegalėjo būti 
meistriška Lorcho strategija, ji sutiko. Nors ir Dagnės liepiama. 

Dinai teko drauge su suaugusiais sėsti prie stalo. 

Vyrai buvo gerai nusiteikę ir nieko nelaukdami puolė doroti 
avienos kepsnio. Liejosi vynas. Netilo juokas ir kalbos. 

Ponas Lorchas nesikišo į pokalbį vyriška tema. Medžioklė ne- 
buvo jo stipriausioji vieta. Jis buvo gerai išauklėtas žmogus ir mo- 
kėjo klausytis. 

Ponai ilgai vogravo apie beprotišką medžioklės įtampą. 

Po to jie aptarė, kad, ko gero, pasibaigė blogi laikai šiaurėje. 
Kad pakilo džiovintų menkių kaina. Ir šviežių žuvų kaina šoktelė- 
jusi dviem taleriais už šimtą vienetų. 

Lensmano nuomone, menkių džiovinimas klesti. Jis puoselėjo 
planus nuskusti kalnus iki pat kranto. Augmenų sluoksnis toks plo- 
nas, kad, reikalui esant, galima būtų įdarbinti vaikus. 

Jakobui kėlė abejonių džiovintų žuvų biznis. 

— Reinsnese juk šitokie kalnai! Į visas puses. 

— Gal ir taip, bet juk reikia ir su žmonėmis sutarti, — nerūpes- 
tingai pasakė Jakobas. 

Buvo akivaizdu, jog jis nemano tuo užsiimti. 

— Kur kas geriau prekyba laivais ir kelionės jūromis, — kaip 
kirviu nukirto jis. 

— Bet pelnas didesnis, kai pats pasigamini prekę, o ne tik per- 
parduodi. 

Dina sekė pokalbį stebėdama veidų išraiškas ir įsidėmėdama 
balsus. Nebuvo labai svarbu, ką jie kalbėjo. 

Ji sėdėjo priešais Jakobą ir atvirai spoksojo į „Senąjį našlį“. Be 
to, valgė stebėtinai tyliai ir gražiai, palyginti su tuo, kaip buvo 
įpratusi. 

Stangrus jaunas kūnas buvo tvarkingai įvilktas į liemenę ir ilgą 
sijoną. 

— Tu pražilai, pone Grenelvai, — netikėtai ištarė ji skardžiu 
balsu. 

Jakobas akivaizdžiai sutriko, tačiau nusijuokė. 

— Dina! — tyliai, bet griežtai iškošė Dagnė. 

— O kas čia blogo turėti žilus plaukus? — užsispyrusi paklausė 
Dina. 

Lensmanas, pajutęs kivirčo grėsmę, skubiai ir šiurkščiai tarė, 
nors jie dar nebuvo gavę deserto: 

— Pasiimk violončelę! 

Netikėtai Dina pakluso nesispyriodama. 

Ponas Lorchas pašoko iš vietos ir atsisėdo prie klaviatūros. Pa- 
linkęs visu kūnu ir iškėlęs rankas virš klavišų, jis sėdėjo tas kelias 
minutes, kol Dina išsirinko patogią padėtį. 

Žalias aksominis sijonas su apvadėliais prasiskyrė, kai ji tarp 
kelių pasistatė violončelę. Tai nebuvo moteriškas gestas. Nei 
grakštus, nei elegantiškas. Kambarį užtvindė sunkus juslingumas. 

Jakobo akys apsitraukė migla. 

Jo žvilgsnį prikaustė dvi standžios jaunos krūtys, kai ji pasilen- 
kė prie instrumento ir pridėjo stryką. 

Nuslūgo įtampa veide po juodais neklusniais karčiais. Ta proga 
kiek pašukuotais ir nepridulkėjusiais nuo šieno. Plati gosloka mer- 
gaitės burna buvo praverta. Akys Žiūrėjo nematydamos nieko. 
Niauriai. 

Jakobui tarytum kas būtų trenkęs į papilvę, kai ji palinko į prie- 
kį ir užgavo pirmuosius akordus. Jis žinojo, kas tai. Tą patį jausda- 
vo ir anksčiau. Bet šįkart tai buvo kur kas smarkiau nei bet kada. 
Galbūt kad taip netikėtai? 

Jakobo galva virto kregždžių lizdu, kur muzika sutraiškė visus 
kiaušinius. Tryniai su baltymais per skruostus ir kaklą varvėjo že- 
myn. Jis intuityviai palinko į priekį ir užgesino cigarą. 

Dinos rūbai staiga virto tankiais lapais, dengiančiais jauną mo- 
ters kūną. Kad ta pati moteris nesugebėjo perteikti Šuberto taip, 
kaip norėjo Lorchas, buvo toli už jo realybės ribų. Jis matė, kaip, 
virpinant stygą, ant šlaunų dreba sijono audeklas. 

Jakobas buvo styga po jos pirštais. Strykas minkštoje, tvirtoje ran- 
koje. Jis buvo jos alsavimas po liemene. Jis kilnojosi kartu su ja. 


Visą naktį Jakobas Grenelvas nesudėjo bluosto. Buvo bešokąs nuo- 
gas į pirmąsias nakties šalnas gesinti deglo. 

Už gretimų durų gulėjo Dina. Stumiamas begalinio geidulio, jis 
išrengė ją. Didelių jaunų krūtų vaizdas jį vedė iš proto. Ir jos ke- 
liai, prasiskyrę į šiaurę ir pietus, svetingai priėmė į savo tarpą laku 
tviskantį instrumentą. 

Jakobui Grenelvui galva neišnešė, kur jam pasidėti per naktį. 


Kitą rytą reikėjo išvykti. 

Laivas jau buvo paruoštas išplaukti, kai jis pasivedėjo lensmaną 
į šalį ir tarė žiūrėdamas pastėrusiom akim: 

— Turiu ją gauti! Aš... turiu gauti Diną... į žmonas! 

Paskutinius žodžius jis ištarė, tarsi kaip tik tuo momentu suvo- 
kęs, jog tai jam — vienintelė išeitis. 

Jis taip jaudinosi nežinodamas, kaip čia reiks sutvarkyti reikalą, 
jog jam nebepavyko deramai pasakyti. Voliojo burnoje žodžius, tarsi 
tardamas pirmą sykį. Viskas, ką buvo norėjęs pasakyti, išgaravo. 

Tačiau lensmanas jį suprato. 

Jakobui atsiiriant nuo kranto, ėmė snigti. Iš pradžių vos vos. Po 
to — smarkyn ir smarkyn. 


Jau kitą dieną jis pakvietė Diną į kontorą ir pranešė, kad Jakobas 
Grenelvas ją ves, kai tik jai sueis šešiolika metų. 

Dina stovėjo prasižergusi kontoros vidury, apsitempusi savo se- 
nom milinėm kelnėm. Aplink ją jau telkšojo ištirpusio sniego bala 
su mėšlo ir šiaudų priemaišom. 

Kai ją pašaukė į kontorą, ji manė, kad dėl paskutinės išdaigos, 
kurią iškrėtė Dagnei, arba kad ir dėl to, jog ryte uždarė savo mažą- 
jį broliuką kiaulių aptvare, kurį reikėjo mėžti. 

Ji jau nebežiūrėdavo aukštyn kalbėdama su tėvu. Buvo tokio pat 
ūgio. 

Ji žvelgė į jį tarsi svarstydama, kad jo plaukai gerokai praretėję 
arba kad jam ne pro šalį būtų nauja liemenė. Per pastaruosius me- 
tus lensmanas nemenkai pasitaisė. Jam gerai sekėsi. 

— Tu priaugai svorio! Tu sustorėjai, tėve! — tepasakė ji ir jau 
buvo beeinanti. 

— Negirdi, ką tau sakau? 

— Ne! 

— Jakobui priklauso geriausia prekyvietė visoje apylinkėje, jis 
turi dvi jektas! 

— Tegu susikiša tas savo jektas! 

— Dina! — sukriokė lensmanas. 

Stiprus aidas atsimušė nuo vienos sijos į kitą, perėjo kambarius, 
suskambo visame name. 

Iš pradžių lensmanas bandė kalbėti ramiai tarsi koks taikytojas. 
Bet Dinos žargonas visiškai išmušė lensmaną iš vėžių. 

Supliauškėjo antausiai. 

Tik niekas nematė, kad juos skaldė abi pusės. Jau po pirmo Di- 
na puolė tėvą. Su padūkimu žmogaus, neturinčio ko prarasti. Kuris 
nejaučia ribų. Nežino, kas yra baimė ar pagarba. 


Iš kabineto lensmanas išėjo suplėšyta liemene ir perdrėkstu skruos- 
tu. Jis išsvirduliavo laukan į mažąjį namuką su širdele duryse ir 
manė, kad baigs savo dienas plyšus širdžiai. 

Jam trūko oro. 

Garsus arklio žvengimas ir kaip griaustinis žeme nudundėjusios 
kanopos nepataisė ūpo. 

Nelengva būti šėtono tėvu. 


Kaip gyvas jis to niekam neprisipažino. Bet iš tikrųjų augalotoji 
dukrelė jį neblogai aptalžė. 

Dina pasirodė esanti kaip ir lygiavertė priešininkė. Ten, kur Di- 
nai nepakako šiurkščios jėgos, ji atsigriebdavo žaibiška reakcija ir 
nuožmumu, nagais ir dantimis. 

Lensmanas niekaip nesuprato, už kokias nuodėmes jis nusipelnė 
tokio likimo. Lyg jam iki tol nebūtų užtekę nelaimių. Vaikas, šok- 
dinantis savo tėvą! Dieve, Dieve! 

Tiesą sakant, prieš lensmaną dar niekas nebuvo pakėlęs rankos. 
Jis turėjo griežtą, bet nepiktą tėvą, kurio dažnai nebūdavo namuo- 
se, ir buvo mamos vienturtėlis. 

Jis nebuvo stiprus žmogus. Taigi sėdėjo nameliuke ir verkė. 

Tuo metu Dina šuoliavo uolomis ir laukais aukštyn į kalnus. 

Kažkoks pačiai nesuvokiamas instinktas jai rodė kelią. 

Vėlyvą popietę ji stačiu šlaitu nusileido į Reinsnesą. 

Kelias vingiavo tarp didelių akmenų, brūzgynų ir pavienių krū- 
mokšnių. Per veržlią rudeninę upę ėjo tiltelis. Vietomis kelias buvo 
grįstas, kad jo nenuplautų pavasariniai potvyniai. 

Buvo akivaizdu, kad geriausia Reinsnesą pasiekti jūra. Žiūrint 
nuo skardžio, neatrodė, kad gilumoje esama kažko daugiau, be jū- 
ros. Jis buvo toks status. 

Anapus plataus sąsiaurio į dangų kilo pilka kalnų siena. 

Bet vakarų pusėje jūra ir dangus nevaržė akių laisvės. 

Kai ji nusileido žemiau, iš dešinės ir kairės atsivėrė platūs lau- 
kai. Tarp vešlaus beržyno ir šniokščiančios jūros. 

Kažkur toli dangus ir jūra jungėsi, kaip ji dar nebuvo mačiusi. 

Išjojusi iš paskutinio tarpeklio, ji sulaikė arklį. 

Balti trobesiai. Mažiausiai penkiolika! Dvi prieplaukos ir dvi 
pašiūrės valtims. Šis dvaras gerokai didesnis už lensmano! 

Dina pririšo žirgą prie baltai dažytos sodo statinių tvoros ir su- 
stojusi ėmė apžiūrinėti nedidelį aštuonkampį namelį spalvotais lan- 
gų stiklais. 

Laukinės vynuogės virš durų atstojo portalą, o visi kampai buvo 
dailiai drožinėti. 

Didžiosios trobos durys turėjo didžiulį portalą su išpjaustinėtų 
augalų raizginiu viršuje. Platūs skalūno laiptai su ketiniais turėk- 
lais ir suoleliais abipus durų. 

Viskas atrodė taip prašmatniai, kad Dina pasirinko kelią per vir- 
tuvę. 

Baikščią sumišusią tarnaitę ji paklausė, ar namie ponas Jakobas. 


Jakobas Grenelvas snūduriavo rūkomajame sėdėdamas didžiulėje 
rokokinėje kėdėje palei ketinę krosnį. Liemenė buvo prasegta, po 
ja trūko antkrūtinio. Žilstelėję garbanoti plaukai nevalyvai krito ant 
veido. Ūsai karojo. 

Bet jam apie tai nebuvo kada pagalvoti, kai tarpduryje išvydo 
Diną. 

Ji nužengė tiesiai iš jo geidulingų sapnų. Nesvarbu, kad be vio- 
lončelės ir be korsažo. Dina vis dar tvinksėjo kraujyje. Todėl jis 
neiškart susivokė, jog ji reali. 

Pamažu Jakobo Grenelvo kaklas ir ausys išraudo. Ją matyti bu- 
vo per didelis išbandymas. 

Pasidavęs pirmajam impulsui ir dar apdujęs nuo miego, jis būtų 
parsigriovęs ją ant grindų. Kur stovi. 

Tačiau Jakobas žinojo, kaip nedera elgtis, ypač savo namuose. 
O ir motušė Karena bet kuriuo momentu galėjo įeiti į kambarį. 

— Tėvas sakė, kad privalau už tavęs tekėti! — išrėžė ji net 
nepasisveikinusi. Tuomet berniokišku judesiu nusivožė pilkšvą avi- 
kailio kepurę. — Nieko iš to nebus! — pridūrė. 

— Ar nenorėtumei prisėsti? — paklausė jis stodamasis. 

Jis prakeikė lensmano metodus. Matyt, bus mirtinai išgąsdinęs 
mergaitę įsakmiu tonu ir griežtais žodžiais. 

Jakobas kaltino save. Galėjo juk pasakyti, kad pirmiausia pats 
jos atsiklausiąs. 

Bet viskas įvyko taip netikėtai. Nuo to karto jis apie nieką dau- 
giau negalėjo galvoti. 

— Turbūt tavo tėvas nesakė, kad tu privalai už manęs tekėti, 
tikriausiai jis sakė, kad aš norėčiau tave vesti? 

Jos veide šmėkštelėjo dvejonė. Tarytum koksai seniokiškas 
smalsumas. 

Jakobas nebuvo matęs nieko panašaus. Jis vėl pasijuto drovus ir 
jaunas. Mostelėjo ranka į kėdę, kurioje pats neseniai sėdėjo. Padė- 
jo jai nusivilkti švarką. Ji kvepėjo šviežiu prakaitu ir viržiais. Di- 
nai ant kaktos ir viršutinės lūpos blizgėjo mažytėlaičiai prakaito la- 
šeliai. 

Jakobas užgniaužė atodūsį. 

Tada pasirūpino, kad jiems būtų patiekta kavos su pyragaičiais 
ir niekas jų netrukdytų. 

Su apsimesta ramybe, tarsi spręsdamas verslo reikalus, jis pač- 
mė kėdę ir atsisėdo priešais ją. Laukiamai. Visą laiką stengėsi Žžiū- 
rėt jai į akis. 

Jakobas tai darė nebe pirmą kartą. Tačiau nuo pat piršlybų In- 
geborgai nebuvo tiek daug statęs ant kortos. 

Geriant kavą, kurią Dina sriūbčiojo iš lėkštelės, jai tarp antakių 
tebebuvo įsirėžusios pykčio raukšlelės. 

Ji prasisegė megztinį, o išaugta palaidinukė nebegalėjo sulaikyti 
nei jos krūtų, nei jo akių žvilgsnio. 

Liepiamas pareigos, Jakobas pakvietė ponią Kareną ir pristatė 
jai Diną. Lensmano dukrą. Kuri drąsiai atjojo per kalnus su Žinia 
nuo savo tėvo. 

Motušė Karena pažvelgė į Diną pro monoklį ir geraširdiškumo 
šydą. Iš nuostabos suplojo delnais ir paliepė sutvarkyti pietinę pa- 
lėpę. Atnešti šilto vandens ir švarią patalynę. 


Pagaliau Jakobas galėjo aprodyti jai dvarą! Pabūti su ja vienas! 

Jis žiūrėjo į ją. Kalbėjo tyliai ir įtaigiai. Apie viską, ką jis jai 
duosiąs. 

— O juodbėrą žirgą? 

— Taip, ir juodbėrą žirgą! 

Jakobas parodė jai arklidę. Trobesius prie jūros. Krautuvę. Dina 
suskaičiavo medžius alėjoje. 

Staiga ji nusijuokė. 


Kitos dienos ankstyvą rytą su arkliu per kalnus buvo pasiųstas ber- 
nas. Jakobui dar nespėjus atrišti valties, kad parplukdytų ją namo, 
jiedu jau buvo sutarę. Ji sutiko už jo tekėti. 


Visas lensmano dvaras buvo sukeltas ant kojų. Niekas nežinojo, 
kur iškeliavo Dina. 

Jie išjojo jos ieškoti. Kai atvyko Reinsneso bernas su žinia ir ar- 
kliu, lensmanas net apsiputojo iš palengvėjimo ir įtūžio. 

Bet kai prie kranto priplaukė Jakobo Grenelvo laivas ir Dina su 
kanapiniu lynu iššoko į paplūdimį, jis aprimo. 


Aš esu Dina. Reinsnesas — vieta, kur susilieja dangus ir jūra. 
Nuo krautuvės ligi kiemo viena greta stovi dvylika šermukšnių. 
Sode auga didelė ieva, į kurią galima įlipti. Yra juodas katinas. 
Ir keturi arkliai. Reinsnese yra ir Jertrūda. Po be galo aukštu 
prieplaukos sandėlio stogu. 

Ir vėjas. Čia be perstojo ūžauja vėjas. 


Vestuvės turėjo įvykti gegužės mėnesį, prieš išplaukiant burlai- 
viams į pietus. 

Lensmano dvare į lagaminus ir skrynias buvo kraunamas kraitis. 

Dagnė puldinėjo į visas puses su karštligiškai degančiais žan- 
dais. Pakavo ir davinėjo nurodymus. Buvo siuvama, mezgama ir 
neriama. 

Dina dažniausiai tūnodavo tvarte arba arklidėje, lyg visa tai bū- 
tų buvę ruošiama ne jai. 

Jos plaukai prisigėrė sunkaus gyvulių tvaiko. Ją galėjai užuosti 
iš tolo. Arklidės kvapas gaubė ją kaip skydas. 

Dagnės pastabos, jog būsimajai Reinsneso šeimininkei nedera 
vaikščioti su tokiu kvapu, būdavo kaip vanduo žąsiai. 


Dagnė motiniškai pasivedėjo ją į šalį, norėdama atskleisti kai ku- 

rias ištekėjusios moters gyvenimo puses. Atsargiai pradėjo nuo to, 
kad kiekvieną mėnesį ji kraujuojanti. Esą būti žmona ir motina — 
sykiu ir pareiga, ir laimė. 

Tačiau Dina nebuvo smalsi, greičiau atsaini. Dagnės neaplei- 
do šlykštus jausmas, kad jai aiškinant mergaitė slapčiomis ją 
stebėjo ir kad apie gyvenimo nemalonybes žinojo daugiau negu 
pati Dagnė. 

Kiekvieną kartą, kai matydavo Diną nusisegant sijonus ir lipant 
į didįjį beržą prie klėties, ji stebėdavosi, kaip penkiolikmetė mer- 
gaitė gali būti ir tokia stebėtinai vaikiška, ir tokia nuožmi. 

Toji mergaitė nežinojo, kas yra koketavimas, ir jai nesvarbi bu- 
vo aplinkinių nuomonė. Su savo kūnu ji vis dar elgėsi taip, lyg bū- 
tų šešerių. Ji nekreipė dėmesio nei į apsirengimą, nei į pastabas. 

Dagnė puikiai suprato, kad tokios būtybės ištekinimas nežada 
nieko gero. Bet iš tiesų ji nežinojo, kas nuo to labiau nukentės: 
mergaitė ar Jakobas. 

Visa tai jai teikė piktdžiugišką pasitenkinimą. Ji laukė tos die- 
nos, kai pagaliau visas dvaras bus jos. Be kivirčų ir nuolatinės 
grėsmės, kurie neišvengiami, kol ta pasiutusi mergiščia gyvena na- 
muose. 

Tačiau džiaugsmą, kad tuoj galės atsikratyti Dinos, ji slėpė po 
karštligišku susirūpinimu ir veiklumu. Tas džiaugsmas jai kainavo, 
nebūtų ji moteris, švelnius sąžinės priekaištus. 


Lensmanas spindėte spindėjo nuo tos dienos, kai Jakobas savo lai- 
vu parplukdė Diną namo. Pasak jo, viskas pakrypę į gerąją pusę. 

Kur buvęs, kur nebuvęs lensmanas vis užvesdavo kalbą apie tą 
gerąją pusę. Jam net į galvą neateidavo, kad paties savanaudišku- 
mas buvo didesnis už rūpestį dėl vienturtės dukros. Ji juk patek- 
sianti į geriausias rankas. 

Vis dėlto kai kada jį apnikdavo abejonės, ar kartais nedaro savo 
geriausiam draugui meškos patarnavimo, išleisdamas už jo Diną. 
Net keista. Šiaip jau Jakobas geras iš prigimties... Bet jeigu jis pats 
to nori, gal susitvarkys. 

Pats to nesuvokdamas, lensmanas džiaugėsi, kad Reinsnesą nuo 
Fagerneso skiria tiek kalnų, oro ir ilga pakrantė. 


Ponas Lorchas buvo išsiųstas pietuosna. Į Kopenhagą. Už. lensma- 
no pinigus. Jis susilaukė nedviprasmiškų lensmano įspėjimų, kad 
esąs nebepageidaujamas. Tie įspėjimai prilygo raštiškam atleidimui 
iš darbo. 

Nieko negelbėjo ir tai, kad Dina, apimta įtūžio, peiliu suraižė ver- 
tingąjį tėvo kortavimo stalelį, padarytą Liudviko XVI laikų stiliumi. 
Lensmanas plūdosi bjauriausiais žodžiais. Bet rankos nekėlė. 


Per tuos metus, kai Lorchui buvo pavesta mokyti Diną, ji gerai iš- 
moko muzikos pagrindus, skambinti pianinu ir griežti violončele. 
„Pianinu ji skambina kiek silpniau, turint galvoje jos galimybes. 
Tačiau, kaip neprofesionalė, violončele ji griežia labai neblo- 
gai“, — rašė jis savo baigiamojoje ataskaitoje lensmanui. 

Reikalui esant, ją būtų galima panaudoti kaip mokslo baigimo 
pažymėjimą. Be to, ji įgijusi pakankamai naujųjų ir senųjų laikų is- 
torijos žinių. Pramokusi vokiečių, anglų bei lotynų kalbų. Tačiau 
nerodžiusi didesnio susidomėjimo šiais dalykais. Užtat turinti stul- 
binančių aritmetinių sugebėjimų. Galinti lengvai sudėti ir atimti 
penkis šešis skaičius paeiliui, dauginti ir dalinti daugiaženklius 
skaičius. Apie Dinos sugebėjimą skaityti nebuvo daug rašoma. Tik 
tiek, kad ji nejautusi didelio potraukio šiam užsiėmimui. Ir šiaip jai 
labiausiai patikę tai, ką galima atlikti tiesiai iš galvos. 

— Senąjį Testamentą ji jau beveik moka atmintinai, — pridūrė 
Lorchas švelninančią aplinkybę. 

Jis ne kartą buvo minėjęs lensmanui, kad greičiausiai Dinai rei- 
kia akinių. Nes kam gi ji tada kiekvienąsyk taip prisimerkia, kai 
atverčia knygą arba nori ką nors atidžiau apžiūrėti. 

Bet kažkodėl lensmanas visa tai pamiršdavo. Kaip čia dabar at- 
rodys jauna mergaitė su monokliu... 


Kai ponas Lorchas išvyko išsiveždamas į vatines antklodes susuk- 
tą violončelę ir savo kuklią mantą kartoniniame lagaminėlyje, len- 
smano dvaras tarsi prarado savitumą. 

Tas išdžiūvęs tylus žmogelis turėjo daugybę subtilybių, kurios 
niekam nekrito į akis, kol jis buvo šalia. Bet vos tik išvyko, jos ta- 
po matomos. 

Tris dienas Dina nesirodė namuose. Ilgą laiką ji miegojo ir gy- 
veno arklidėje. Ji dar labiau išstypo. Per vieną mėnesį jos veidas 
susiaurėjo, bruožai paaštrėjo. Tarsi, atėmus iš jos Lorchą, ji būtų 
netekusi paskutinio žmogaus. 

Ji netgi nenorėjo kalbėtis su Tomu. Žiūrėdavo į jį taip, tarsi se- 
nuose kailiniuose tebūtų mėšlas ir oras. 

Bet kadangi visiems buvo ramiau, kai Dina negyveno namuose, 
niekas jai dėl to nepriekaištavo. 

Virėja kartais sustodavo prieangio tarpdury ir kviesdavo Diną. 
Lyg šaukdama nutrūkusį šunį. Tik ją būdavo sunkiau prisišaukti. 

Ji slankiodavo aplinkui kaip vilkas. Norėdama iššaukti Lorchą. 
Jis buvo. Ore, kuriuo ji kvėpavo. Trapiuose garsuose. Visur. 


Aš esu Dina. Kai griežiu violončele, Kopenhagoje sėdėdamas 
Lorchas klausosi. Jis turi ausis, kurios girdi bet kokią muziką. Jis 
žino visus pasaulio muzikinius ženklus. Geriau už patį Dievą. Nuo 
stygų laikymo Lorcho nykštys pasidarė plokščias ir kreivas. Jo 
muzika tūno sienose. Ją tereikia išlaisvinti. 


— Kaip elgtis su žmogumi, kuris nebijo bausmės? — paklausė len- 
smanas pastorių, konfirmavusį Diną. 

— Viešpats turi savo priemonių, — reikšmingai atsakė pasto- 
rius. — Tačiau tos priemonės, ko gero, neprieinamos žemiškajam 
tėvui. 

— Bet pastorius supranta, kaip tai sunku? 

— Dina buvo nepaklusni vaikystėje, nepaklusni ji ir dabar. Ka- 
da nors jai gal teks žemai nulenkti sprandą. 

— Bet ji nėra bloga? — maldavo lensmanas. 

— Viešpats yra teisėjas, — nukirto pastorius. Jam buvo tekę su 
ja susitikti ruošiant konfirmacijai, ir jis nebenorėjo į tai gilintis. 

1841 metais ji buvo konfirmuota, nors niekas jos neegzaminavo 
iš matematikos formulių ir neprašė apskaičiuoti lensmano pelno. 

Ir pačiu laiku. Nes jau kitą pavasarį ji tapo nuotaka. 


5 skyrius 


BUKLUS MATO PIKTA IR SLEPIASI, NEIŠMANĖLIS EINA PRO 
ŠALĮ IR GAUNA KENTĖTI. 


(Pat 22, 3) 


Dinos ir Jakobo vestuvės įvyko gegužės pabaigoje tais pačiais me- 
tais, kurių liepą Dinai suėjo šešiolika. 

Žalumynais puošta valtimi ji buvo nugabenta iš Fagerneso į 
bažnyčią. Virš ramios jūros spiginant saulei. Tačiau ji sėdėjo ant 
vilko kailio, kurį lensmanas mainais buvo gavęs iš rusų pirklių, ir 
stiro nuo šalčio. 

Zakristijoje ją aprengė Jertrūdos balto muslino vestuvine sukne- 
le su siaurais nėrinių apvadėliais. Sijonas buvo su raukčiais ir įsiū- 
tomis vielelėmis. Apačioje turėjo keturis plačius pridurkus. Sukne- 
lės priekis taip pat buvo su rauktinukais ir nėriniais, kurie širdies 
forma gulė ant krūtinės. Plonytės pūstos rankovės persišvietė kaip 
voratinkliai. 

Suknelė atsidavė naftalinu ir pridvisusia skrynia, nors buvo 
kruopščiai išskalbta ir išvėdinta. Bet atrodė kaip jai siūta. 


Nors ją išpuošė ir, supakavę į lagaminus bei dėžes, visus jos daik- 
tus išsiuntė į Reinsnesą, ji elgėsi taip, tarsi visa tai būtų buvęs žai- 
dimas. 

Puošiama ji purtėsi, rąžėsi ir šaipėsi. Kaip tais kartais, kai Lor- 
chas ir ji vaidindavo teatrą su gipsinėmis kaukėmis ir iš anksto su- 
galvotomis replikomis. 

Jos kūnas buvo kaip grakštaus žvėries. Tačiau vestuvių išvaka- 
rėse ji įsilipo į didįjį beržą ir ilgai ten sėdėjo. Abu keliai buvo nu- 
brozdinti, nes kažkurią dieną pargriuvo, kai šokinėdama paplūdi- 
mio akmenimis ieškojo žuvėdrų kiaušinių. 

Jaunikis atvyko iškilmingai buriniu laiveliu su didele palyda. 

Keturiasdešimt aštuonerių metų ir žilstelėjusia barzda jis atrodė 
jauniau už Dinos tėvą, nors iš tikrųjų buvo vyresnis. Nuo gero gy- 
venimo ir punšo lensmanas spėjo nutukti, o Jakobo kūnas tebebuvo 
lieknas. 


61 


Nutarta, kad vestuvės vyks Reinsnese. Mat kelias iš bažnyčios 
trumpesnis ir svečiams vietos daugiau. Be to, jie turėjo geriausią 
parapijoje virėją. Olinę. 

Vestuvės buvo smagios. 


Po pietų jaunikis panoro aprodyti jaunamartei namus. Antrąjį aukš- 
tą. Parodyti salę, kur stovėjo puikioji lova su baldakimu. Jis pasiū- 
dino naujas lovos užuolaidas ir baldakimą. Panelis buvo klijuotas 
naujais aksominiais tapetais su vingriu apvadu. Galų gale ji pama- 
tys kambarius ir knygų spintą įstiklintomis durimis. Kurių raktelis 
laikomas kiniškoje vazoje ant etažerės. Pamatys skalbinių spintą 
dideliame tamsiame antrojo aukšto koridoriuje. Iškimštą teterviną. 
Kurį nušovė pats Jakobas. Kuris buvo aukštai įvertintas Kopenha- 
goje ir kurį motušė Karena dėžėje nuo skrybėlės pargabeno į na- 
mus. Bet visų svarbiausia — salė ir lova su baldakimu. Dreban- 
čiom rankom jis pasuko raktą spynoje. Tuomet šypsodamasis žen- 
gė prie jos ir parsigriovė ant lovos. 

Seniai jis to geidė. Surasti jos angą. Įsiskverbti į ją. 

Jis ėmė plėšti vestuvinės suknelės kabliukus. 

Šnopšdamas, nerišliai šnabždėdamas bandė jai aiškinti, jog ji 
nuostabiausia būtybė, sutikta Jakobo Grenelvo kelyje. 

Iš pradžių atrodė, kad ją pagavo kaži koks smalsumas. Arba kad 
ji stengiasi apsaugoti Jertrūdos suknelę nuo godžių Jakobo rankų. 
Šiaip ar taip, suknelė pasidavė. 

Tik staiga nuotaka pajuto, kad Jakobo žodžiai smarkiai priešta- 
rauja jo veiksmams. 

Ji suleido nagus ir įdrėskė jam. Jos atlasiniai bateliai buvo pa- 
kalti žalvariu. Tik per stebuklą jis netapo luošys visam likusiam 
gyvenimui. 

— Tu bjauresnis ir už eržilą, — iškošė ji pro dantis. Ir ėmė 
braukti snarglius ir ašaras. 

Buvo aišku, jog jai ne paslaptis, kuo užsiima eržilai. 

Ji kaip paklaikusi puolė prie durų, ir Jakobas staiga suprato, ką 
ji sumanė. Aistra išgaravo, kai jis suvokė, kuo visa tai gali baigtis. 

Valandėlę jie stovėjo uždusę, vertindami kits kito jėgas. 

Ji atsisakė vilktis rūbais, kuriuos Jakobas buvo nuo jos nu- 
plėšęs. 

Kelnaites jis būtų turėjęs užmauti su tokia pat jėga, su kuria 
prieš tai bandė nuplėšti. Ties viena prakirpte raišteliai buvo nu- 
traukti. Jis kaip reikiant prisivirė košės. 

Vis tiek teko iškęsti tą siaubą. Tai, kad ji galiausiai ištrūko ir 
nuskuodė į kambarius apačioje. Pas lensmaną ir visus svečius. 
Vien su apatiniais, atlasiniais bateliais ir šilkinėm kojinėm. 

Pirmą kartą jis savo kailiu pajuto, kad Dina nepripažįsta jokių 
ribų. Kad ji nebijo žmonių teismo. Kad ji žaibiškai sugalvoja — ir 
veikia! Kad ji turi įgimtą savybę dėl savo nesėkmių apkartinti gy- 
venimą kitiem. 

Tą pirmąjį kartą jis beregint išsiblaivė. Jį tarsi pavertė nusikal- 
tėliu jo paties vestuvių dieną. 


Dina galvotrūkčiais su baisiu trenksmu nudardėjo žemyn. Vienais 
apatiniais ji puldinėjo po kambarius stebima trisdešimties porų pa- 
kraupusių akių. 

Lensmanui iš rankos ji išmušė taurę, ir punšas bjauriomis dė- 
mėmis aptaškė viską aplinkui. Tuomet ji užlipo lensmanui ant ke- 
lių ir garsiai bei aiškiai pareiškė, kad visi girdėtų: 

— Dabar važiuojam namo į Fagernesą! 

Lensmanui net širdis apmirė. Jis paprašė tarnaitę pasirūpinti, 
kad nuotaka atgautų „padorią išvaizdą“. 

Jis įširdo supratęs, kad Jakobas pasielgė netinkamai: nelaukė 
vestuvinės nakties, kada žmonės, kaip ir pridera, eina ilsėtis. Jis 
siuto ant Dagnės, kam neįspėjo mergaitės apie tai, ko iš jos tikima- 
si. Juk buvo žadėjusi. Tūžo ir ant savęs, kam nenumatė, jog mer- 
gaitė pasielgs taip, o ne kitaip. Dabar jau buvo per vėlu. 

Lensmanas gana šiurkščiai nustūmė Diną nuo kelių ir pasitai- 
sė marškinius bei kaklajuostę. Viskas buvo apgailėtinai aptaškyta 
punšu. 

Dina stovėjo paklaikusiomis akimis kaip sugautas žvėrelis. Tuo- 
met ji stryktelėjo į sodą. Su lūšies vikrumu įsliuogė į didžiąją ievą 
šalia pavėsinės. 

Ir liko ten sėdėti. 

Tuo metu Dagnė jau nesislėpdama kūkčiojo. Svečiai kas sėdėjo, 
kas stovėjo įsispraudę į kampus kaip tuomet, kai į kambarį įlėkė 
Dina. Visa laimė, kad pastorius jau plaukė sąsiauriu ir nieko nei 
matė, nei girdėjo. 

Vienas tik lensmanas ėmėsi šiokių tokių žygių. Jis išėjo laukan 
ir ėmė laidyti keiksmus į medžio viršūnę, kur sėdėjo ji, visa balta 
ir pusnuogė. 

Lensmano pasididžiavimas ir triumfas, kad jis išleidžia dukterį 
už savo geriausio draugo, virto košmarų. 

Praėjus gerokai laiko, kai sode po ieva jau būriavosi ir tarnai su 
svečiais, iš antrojo aukšto nulipo jaunikis ir Reinsneso šeimininkas. 

Jis užgaišo tvarkydamasis drabužius, barzdą ir plaukus. Bijojo 
paties blogiausio. Tėvo įtūžio ir visų garbingųjų svečių ledinio san- 
turumo. 

Jis stebėjo to grėsmingo reginio epizodus pro salės langus. Pa- 
sislėpęs už užuolaidų. 

Iš gėdos veidą nuplieskė raudonis. Varpa bejėgiškai karojo po 
drabužiais, kai jo akys sutiko susirūpinusį motušės Karenos žvilgs- 
nį laiptuose. 

Ji oriai laikėsi nuošalyje nuo sambūrio prie medžio ir dabar ėjo 
ieškoti sūnaus. 

Jakobas pamatė būrelį po ieva. Dina buvo kaip didelis baltas 
paukštis juodomis plunksnomis, svyrančiomis nuo galvos. 

Jis stovėjo ant plačių skalūninių laiptų su ketiniais turėklais ir 
stebėjo reginį, tokį nepanašų į jokį ligi šiol matytą. Tiesiog neįtikė- 
tina! Šurmuliuojantys žmonės aplink medį. Lensmano riksmai ir 
mosikavimas. Vakaro saulės spindesys pro tankią žalią lapiją. Ra- 
munės širdiškoje klomboje. Mergaitė medyje. Tarsi būtų sėdėjusi 
ten jau tūkstantį metų ir ketinanti pasėdėti dar keletą. Ji žvelgė že- 
myn į žmones, lyg stebėdama aplink ropinėjančių skruzdžių įgrisu- 
sį karavaną. Jakobas prapliupo kvatotis. 

Jis tebesijuokė, kai nuo tvarto sienos atsinešė kopėčias ir paliepė vi- 
siems eiti vidun, kad galėtų darbuotis niekieno netrukdomas. Pamiršo 
ir gėdą, tik kvatojo ir laukė, ko! paskutiniai žmonės išnyks už durų. 

Tuomet jis atrėmė kopėčias į medį ir užlipo viršun. 

— Dina, — pašaukė jis. Tyliai ir vis dar nesitverdamas juo- 
ku. — Ar nenuliptum žemyn pas tą bjaurųjį patiną vyrą? Aš tave 
labai atsargiai parnešiu namo, lyg būtum Biblija. 

— Šunsnukis! — iš viršaus sušvokštė nuotaka. 

— Taip, žinoma! 

— Kodėl tu toks kaip eržilas? 

— Aš nesusivaldžiau... Bet daugiau taip nebus. 

— Iš kur galiu žinoti? 

— Aš prisiekiu! 

— Ką prisieki? 

— Kad niekada nepulsiu tavęs kaip eržilas. 

Ji prunkštelėjo. Akimirką stojo tyla. 

— O kas paliudys? | 

— Dievas danguje! — paskubėjo jis atsakyti mirtinai išsigan- 
dęs, kad lensmano dukra nepareikalautų akivaizdžių liudininkų. 

— Ar prisieki? 

— Taip! Ir jeigu neištesėsiu, teištinka mane mirtis! 

— Tu taip tik sakai, kad aš nulipčiau žemėn. 

— Taip! Bet ne vien tik... 

Ji palinko į priekį, o jos krūtys, rodės, tuoj tuoj išsprūs iš lieme- 
nėlio. Jos juodi plaukai buvo lyg dumblių miškas, savo grožiu už- 
temdęs jam dangų. 

Jakobui šmėkštelėjo mintis, kad jis, matyt, per senas tokiai nuo- 
takai, kurią reikia gaudyti po medžius. Tam galbūt reikia daugiau 
jėgų, nei jis turi. Tačiau jis tarsi nedrįso apie tai galvoti. Ne dabar. 

— Pasitrauk, kad galėčiau nulipti, — paliepė ji. 

Jis nusileido žemėn ir palaikė jai kopėčias. Užsimerkė ir giliai 
įtraukė jos kvapą, jai slystant pro šalį. Arti arti. 

Jakobas buvo linksmas klounas. Dievui ir vestuvių svečiams. 
Visą likusį vakarą jis tenkinosi Dinos kvapu. Vis tiek jis jautėsi 
esąs vienas iš Viešpaties išrinktųjų. Jam juk dar teks priartėti prie 
jos taip, kad ji nepabėgs į medį! 

Lensmanas nelabai suvokė, kas čia vyksta. Jam buvo tikrai ne- 
tikėta, kad jo draugas menkiau išmano reikalus sų moterimis nei 
biznį. Epizodą jis palaikė bjauriu asmeniniu lensmano iš Fagerne- 
so įžeidimu. 

O našlei Karenai Grenelv buvo apie ką pamąstyti. Ji su nerimu 
galvojo, kas bus, kai šiai mergiotei atiteks Reinsneso dvaro raktai 
ir ji ims tvarkyti Jakobo turtą. 

Tačiau kažkas ją ir jaudino. Ją domino toji Dina, apie kurią 
nuolatos išgirsdavo stulbinančių istorijų. Mažų mažiausiai keista, 
kad jauna mergaitė iš geros šeimos šitaip nesivaržo. Ir neturi men- 
kiausio supratimo apie padorumą! 

Motušės Karenos nuomone, tomis neapgalvotomis vedybomis 
Jakobas užsinėrė kilpą ant kaklo. Bet nieko apie tai nesakė. 

Johanui Grenelvui buvo dvidešimt metų. Jis neseniai parvyko iš 
mokyklos namo dalyvauti tėvo vestuvėse. Valandų valandas sėdėjo 
toje pačioje kertėje, nudūręs akis į vieną grindų plyšį. 


Jakobas laikėsi žodžio. Ir be galo atsargiai artinosi. Miegoti jiems 
buvo paskirta didžioji lova su baldakimu salėje. Viskas buvo gatava. 
Išpuošta ir paklota. Užvalkalų nėriniai ir paklodės išbalo balandžio 
sniege. Juos virino šarme, skalavo ir džiaustė ant virvių gegužy. Vy- 
niojo ir lankstė su rožių žiedlapių maišeliais tarpuose, ir krovė į di- 
džiąją skalbinių spintą antrojo aukšto koridoriuje nuotakos laukti. 

Nakties saulė ir lengvos nertinės užuolaidos. Žaliai tviskančios 
taurės aukštomis kojelėmis. Krištolo ropinės su vynu ir vandeniu. 
Gėlės vazose ir ąsočiuose. Šviežiai suskintos iš pievų ir sodo. 
Sprogstančių pumpurų kvapas už lango. Tolimas krioklio ūžimas 
tarpeklyje ir kalnų aidas. 

Jakobas pasitelkė visą savo gudrumą. Jo rankos buvo švelnios 
kaip pūkas, kai jis lietė. Pirmiausia nuavė jai batelius, kurių aštru- 
mą kiek anksčiau buvo tekę patirti. 

Vis dar maudė neįvardijamas kūno dalis. Jis vis dar jautė šleikš- 
tų silpnumą, apėmusį jį tuo metu, kai Dinos batelis kliudė taikinį. 

Ji sėdėjo aukštoje plačioje lovoje ir žiūrėjo į jį. Pasirėmusi ant 
atmestų rankų. Stebeilijo jį tol, kol jis susidrovėjo. Neatsiminė, ka- 
da moteris paskutinį kartą buvo jį sutrikdžiusi. 

Klūpodamas priešais ją ir traukdamas jai batus, jis vėl buvo 
klounas ir tarnas. Nusižeminęs jautė, kaip suspurdėjo širdis, kai ji 
ištiesė koją, kad lengviau pasiduotų batelis. 

Sudėtingiau buvo ją nurengti, nes reikėjo, kad ji atsistotų. 

Užuolaidos nebuvo iki galo nuleistos. Per daug šviesos. 

Ir jis matė tas šviesias stebinčias akis! Žiūrinčias kiek įkypai. 
Plačiai atmerktas, laukiančias. Per daug jau įdėmiai sekančias 
kiekvieną jo judesį. 

Jis krenkštelėjo. Kadangi manė ją laukiant, kad jis ką nors sa- 
kytų. Jis nebuvo pratęs kalbėtis su moterimis tokiomis aplinkybė- 
mis. 

Kad nors žiemos sutemos lindėtų kertėse, o ne toji nelemta 
šviesa! Krištolo skaidrumo žvilgsnis privertė jį pasijusti nuogu ir 
bejėgiu. 

Savo keturiasdešimt aštuonerių metų kūno, nedidelio, bet šiaip 
ar taip nenuslepiamo pilvuko jis drovėjosi kaip šešiolikmetis ber- 
niukas. 

Gilios raukšlės. Pastarieji našlystės metai, pilni rūpesčių ir iš- 
gertuvių. Pražilę plaukai. Visa tai jam neteikė atsparos tokiais mo- 
mentais. 

Staiga jam dingtelėjo, jog tai neliko jos nepastebėta. Tąsyk len- 
smano dvare, kai jis pirmąkart ją pamatė su violončele tarp šlaunų. 

Jakobas sugniužo. Įsikniaubė Dinos skraitan. Apimtas aistros ir 
kaži kokios gėdos. 

— Kam tu taip darai? — paklausė ji ir pasimuistė. 

Jakobas nė nekrustelėjo. 

— Nes nebežinau, ką man daryti, — galų gale išlemeno jis. 

— Tu buvai pradėjęs mane nurengti. Vieną batą jau nuavei... 

Ji nusižiovavo ir sunkiu kūnu išsitiesė lovoj. Jis liko gulėti ne- 
lyginant pamestas šuo. 

— Taigi, — tepasakė ir atsitiesė. Iš pradžių pasirodė viena akis, 
po to — žila gauruota galva. 

Jo žvilgsnis aprėpė visas grožybes. Kalnų viršūnes. Jai šitaip 
gulint, sijonas susibruko tarpekliuose. Jis įsiaudrino. Bet tvardėsi 
kaip įmanydamas. 

— Nevikrus esi, — tarė ji atsainiai ir ėmė segiotis. 

Jis grabinėjo ją kaip drugio krečiamas. Padėjo jai nusivilkti vie- 
ną rūbą po kito. 

Kuo arčiau jos kūno, tuo aštresnis darėsi arklidės, šieno ir prie- 
skoninių žolių kvapas. 

Jis prišliaužė artyn ir atsargiai delnais apglėbė jos krūtis. Mėga- 
vosi audeklu ir šilta oda. Valandėlę sulaikė kvėpavimą. Prieš nu- 
traukdamas suknelę, apatinius sijonus, korsetą ir kelnaites. 

Jos akys smalsiai sekė kiekvieną jo judesį. Porą sykių giliai at- 
sidūsėjusi, ji užsimerkė. Tuo metu, kai jis, sukaupęs visą savo švel- 
numą, atsargiai ėmė glostyti jai pečius ir strėnas. 


Nuogutėlė ji išsilaisvino iš jo glėbio ir nuėjo prie lango. Ten susto- 
jo. Tarsi būtų buvusi visai iš kito pasaulio. 

Jis nežinojo, kad taip gali būti. Moteris, mergaitė! Kuri pakyla 
nuoga iš lovos šviesią vasaros naktį. Ir lyg niekur nieko nulinguo- 
ja prie lango! 

Štai ji stovi nuauksintais pečiais ir strėnomis. Ragana ir ange- 
las. Niekas jos dar neturėjo! Ji priklauso vien jam! Vaikštinėja jo 
kambary, jo namuos. 

Nakties saulė pusę jos kūno pavertė medumi, kai ji staiga grįž- 
telėjo į jį. 

— O pats ar nenusirengsi? — paklausė ji. 

— Žinoma, — kimiai atsiliepė. 

Pašėlusiu greičiu ėmė kristi vienas rūbas po kito. Jis tarsi bijo- 
jo, kad kažkas atsitiks, kol dar nebus spėjęs pasiekti tikslo. 

Tiesą sakant, tikslą pasiekė negreitai. Net nemanė, kad šitaip at- 
sitiks. 


Vos tik jiedu atsidūrė lovoje ir jis jau norėjo užtraukti baltą apklo- 
tą, priglausti ją prie savęs, ji atsisėdo ir nutempė nuo jo antklodę. 
Ėmė jį tyrinėti. Godžiai, su tokia išraiška, tarsi ką tik būtų užti- 
kusi niekuomet nematytą neregėtą gyvį. 
Tai jį taip suglumino, kad jis turėjo prisidengti rankomis. 

— Jis mažesnis už jaučio ir arklio, — susidomėjusi pasakė ji, 
žiūrėdama jam į akis. — Bet jaučio irgi visai kitoks nei arklio. 
Toks ilgas ir laibas, šviesiai raudonas. O arklio — tai bent! — pri- 
dūrė ji su rimtu dalyko išmanymų. 

Jis pajuto, kaip geismas tapo nevaldomas, o vyriškumas pratrūko. 

Jam dar nebuvo tekę sutikti moters, kuri taip visiškai nesivaržy- 
tų. Prieš akis iškilo vaizdai. Tie pora kartų, kai jis ėjo pas tas, ku- 
rioms yra mokama. Bet jų žaidimai buvo išmokti, o laikas ribotas. 
Viskas matuota pinigais. Jis atsiminė, kaip nuliūdo perpratęs jų iš- 
moktą amoralumą ir tuščius mechaniškus judesius. 

Baisiausia būdavo jų akys... 

Staiga jis pamatė, kad Dina, Reinsneso šeimininkė, visai dar 
vaikas. Nuo to jis susigraudino ir susigėdo. Ir beprotiškai užsidegė! 

Tai buvo be galo ilgas žaidimas. Kuriame turėjo būti jos viršus. 
Ir reikėjo suvaidinti visus vaidmenis. Ji supykdavo ir bausdavo jį 
nusisukdama, jei tik jis nepaklusdavo kuriai nors jos užgaidai. 

Tarpais jo galvoje šmėstelėdavo mintis, jog taip elgtis gyvuliška 
ir nenatūralu. Gaudydamas orą jis raminosi tuo, kad jų niekas ne- 
mato. 

O kai ji ėmė rodyti pasitenkinimą, jis dar daugiau delsė. Žaidė 
jos žaidimus. Įsivaizdavo, kad jie — pirmoji pora žemėje. Ir viskas 
buvo teisinga. 

Žilstelėjęs vyriškis porą kartų vos sulaikė ašaras. Jakobui to bu- 
vo per daug. Virsti vaiku, besimylinčiu tarp medžių. 


Kai galų gale jau turėjo įsiskverbt į ją, jis sulaikė kvėpavimą. 
Geismas staiga virto juodu katinu, snaudžiančiu šešėlyje. 

Skęsdamas raudoname it kraujas rūke, suprato: ji sutrins jį į 
dulkes, jeigu bus nepriimtinas jo būdas. Tai jam suteikė jėgų. 

Ji neišleido nė garso, nors paklodė buvo visiškai sugadinta. 

Subliuško visos girdėtos nešvankios istorijos apie vestuvių naktį 
ir raudančią nuotaką. 

Visko, ką Jakobas buvo patyręs ir išmokęs, reikėjo mokytis iš 
naujo. Čia netiko niekas, ką buvai matęs ir girdėjęs anksčiau. 

Jakobo nuotaka buvo lyg jauna kumelaitė. Skaisčiai žalioje va- 
saros ganykloje. Čia ji priremia jį prie tvoros. Čia vėl netikėtai 
pertraukia žaidimą ir eina gerti iš duburio, baisiai ištroškusi. Ji jam 
apkandžiojo papilvę, kai jis nevykusiai rengėsi šuoliui. O paskui 
visai netikėtai leidosi sugaunama. Ir atsiklaupė ant visų keturių, 
apimta atsiduodančiai kumelaitei būdingos slogios ramybės. Jos 
virpantis jaunas kūnas atsivėrė ir priėmė atsargius jo baksnojimus. 

Jakobą užplūdo bemaž religinis jausmas. Atėjo didžiausios lai- 
mės akimirka. Ne jam. Jakobas nebeįstengė slėptis. Jis pravirko. 


Jie nesirodė apačioje iki kitos dienos popietės. Vestuvininkai buvo 
išvažiavę. Lensmano šeimyna — taip pat. Pati ponia Karena salėje 
palei duris pastatė padėklą su maistu. Ir palinkėjo labos dienos. 
Geraširdiškai, nudelbtom akim. 

Tarnai šypsojo. Nebuvo tekę girdėti, kad vestuvių naktis truktų 
nuo antros valandos nakties iki kitos dienos penkių valandų vakaro. 

Elnienos kepsnys jau buvo nuėjęs niekais ir sudžiūvęs, o bulvės 
suvirusios į košę, kai jaunieji pagaliau pasirodė. 

Dina buvo nepriekaištingai apsivilkusi naująja suknele iš kraiti- 
nės skrynios. Bet kaip visuomet palaidais plaukais. Šypsantis švie- 
žiai nusiskutęs Jakobas sunkiai valdė kojas ir nugarą. 

Per pietus jie nekreipė nė mažiausio dėmesio į motušę Kareną, 
Andersą, Nylsą ir Johaną. 

Erotas sklandė ore. Sunkus ir prisisotinęs, jis šliaužiojo tapetais, 
žaidė ant panelio, nustelbė sidabrinių įrankių blizgesį. 

Abu jaunieji įkaušo dar nebaigę pagrindinio patiekalo. Prieš nu- 
lipdama iš salės, Dina pirmą kartą paragavo portveino. Tai buvo 
naujas žaidimas. Kurio saldumą galėjai pajusti liežuviu. 

Ponios Karenos lakstantis žvilgsnis ir Johano akys, kupinos pa- 
sišlykštėjimo. 

Nylsas smalsiai dėbčiojo į Diną ir apetitu nesiskundė. 

Andersas atrodė taip, tarsi ne savu noru būtų patekęs į kambarį, 
kur dabar tenka sėdėti prie stalo su nepažįstamais žmonėmis. Jis 
geriausiai už visus prisitaikė prie situacijos. 


Dina išmoko naują žaidimą. Ji buvo mačiusi jį arklių aptvare. Viš- 
tidėje ir žuvėdroms poruojantis pavasarį. Jakobas buvo jos žaislas. 
Ji stebėjo jį gludinto stiklo akimis. 


6 skyrius 


TU BŪSI PILNA GIRTUMO IR SKAUSMO IŠ SIELVARTO IR LIŪ- 
DESIO TAURĖS, IŠ SAVO SESERS SAMARIJOS TAURĖS. 


(Ez 23, 33) 


Dar 1838 metų kovo 5 dieną garlaivis „Princas Gustavas“ leidosi į 
savo pirmąją kelionę iš Tronjemo šiaurės link. Daug kam tokios 
kelionės tuomet atrodė pramuštgalviškos išmonės. Tačiau kažkokiu 
stebuklu jos tapo nuolatinės. 

Ačiū Dievui, kelias buvo neblogas. Bet jūroje pasitaikydavo ir 
kliūčių. Visokių nejaukių fiordų ruožų, povandeninių srovių ir ver- 
petų. Pūsdavo visų krypčių vėjai ir iki tam tikro laiko keleiviams 
būdavo geriau nesirodyti denyje. Nemaloni aplinkybė buvo ir tai, 
jog nei Folhavo jūroje, nei Vestfiorde negalėjai pasikliauti niekuo 
kitu, kaip tik žemės sukimusi ir išcentrine jėga. 

Dar ir dabar, po daugelio metų, ne visi pakrantės gyventojai 
mano, kad ugnimi ir dūmais spjaudantis „Princas Gustavas“ — ka- 
ži koks gėris. 

Laivai yra ne tam, kad plaukiotų prieš vėją ir srovę. Be to, gar- 
laivis baidąs iš fiordų žuvis, kaip tvirtino užsispyrėliai. Tokiais at- 
vejais labai sunku įpiršti kitokią nuomonę. 

Bet pamažu žmonės praregėjo. Tie, kuriems tekdavo daug ke- 
liauti, liaupsino garlaivį. Tikras rojus, palyginti su atviru šiaurietiš- 
ku laiveliu ar ankštu burlaivių. 

Aukštuomenė keliaudavo pirmąja klase dešimtvietėse vyrų arba 
penkiavietėse moterų kajutėse. Antrajai klasei buvo skirtos bendros 
dvylikavietės kajutės. Trečiajai klasei priklausė atviras priekinis 
denis, tad keleiviams tekdavo glaustytis tarp dėžių, statinių ir kito- 
kių daiktų. 

Bet ramiu oru ir prastuomenė keliaudavo nelyginant grafai. Bi- 
lietai buvo nepigūs: 20, 10 ir 5 šilingai už mylią. Bet užtat vasarą 
per vieną savaitę galėdavai nusigauti iš Tronjemo į Tromsę. 

Ūkiai, kuriems nusišypsojo laimė turėti susisiekimą garlaiviu, 
per pastaruosius metus suklestėjo. Ir menkas nuostolis, kad pagal 
šiaurės norvegų svetingumo papročius išlipusi į krantą aukštuome- 
nė būdavo apnakvindinama ir maitinama veltui. 

Negalėdavai atsistebėti, kaip tie svečių namai sugeba taip pui- 
kiai uždirbti. Tačiau verslas šiaurės kraštuose buvo tolygus žaidi- 
mui šachmatais. 

Tavo figūros atviros bet kuriuo metu. Gali valgyti, gerti ir kuo 
ramiausiai, niekieno netrikdomas galvoti. Bet pamažu suvoki, jog 
ir priešininkas turi figūras. Jos kerta. Nepasisaugosi — nepastebė- 
si, kaip šiaurietiškas svetingumas kirs ir šachą, ir matą. 

Vienas pirmųjų dalykų, kurį Jakobas išmoko atėjęs gyventi į 
Reinsnesą, buvo toliaregiška prekyba. Kai „Princas Gustavas“ at- 
vyko su pasiūlymu, Jakobas parodė angelišką kantrybę ir palei 
kaulą raudoną avienos kepsnį. Gilių taurių vynui ir gero tabako 
pypkėms. Taip pat apsčiai geltonųjų gervuogių tiesiai iš rūsio, pa- 
tiekiamų krištoliniuose indeliuose ant kojelių. 

Jakobas žinojo, už ką privalo dėkoti garlaiviui. 


Dina gyvenime nebuvo regėjusi tokio laivo, kokį išvydo savo pir- 
mąją savaitę Reinsnese. 

Ji stryktelėjo iš lovos, pirmąkart išgirdusi garlaivio sireną. Net 
ir pro nuleistas užuolaidas į kambarį liejosi gegužės saulė. 

Nuo jūros ir nuo kalnų pusės sklido keistas duslus garsas. 

Ji pripuolė prie lango. 

Į sąsiaurį slinko juodas padaras, jo raudonas ratas plakė putas ir 
dundėjo. Laivas priminė beprotiškai didelę viryklę. Nikelio ir žal- 
vario kalnas su dūmtraukiu ir katilu lyg niekur nieko yrėsi fiordu. 

Atrodė, lyg kas būtų kūrenęs juodą plaukiojančią krosnį. Ji virė, 
garavo ir rodės, tuoj tuoj sprogs. 

Dina plačiai atvėrė langą neužkabindama kabliuko. Persisvėrė 
pusnuogė. Tarsi būtų buvus viena pasaulyje. 

Žinoma, kad vienas kitas pamatė pernelyg lengvai apsivilkusią 
jaunamartę lange. Net ir iš tolo nuogas kūnas vyrus apstulbino. 

Vaizduotė veikė kaip didinamasis stiklas. Ji išryškino kiekvieną 
odos porą ir mažiausią boluojančios figūros spalvos niuansą. Ji ar- 
tėjo ir artėjo. Galų gale aptemdė stebinčiojo protą. Tam jau nebe- 
rūpėjo garlaivis. 

Jakobas stovėjo sode. Jis taip pat ją matė. Užuodė jos kvapą. 
Pro saulę, vėją ir tylų jaunų lapelių šnaresį. Jaudinantis kirbėjimas, 
sumišęs su bejėgiška nuostaba, staiga užėmė vyriškiui kvapą. 


Nylsas su krautuvės pagalbininku išsiyrė prie garlaivio prekių. 
Nylsas buvo uždraudęs aplinkinių ūkių laiviūkščiams, jo paties Žo- 
džiais tariant, „trikdyti eismą“. Jam visiškai pakakdavo tos košės, 
kurią užvirdavo pats. 

Dėl to, garlaiviui atpūškavus į Reinsnesą, nebūdavo tokios su- 
maišties ir iškilmių kaip kitose vietose. 

Jakobas nė nebandė keisti Nylso įvestos tvarkos, skirtos jauni- 
mui iš aplinkinių dvarų ir sodybų. Nes jis žinojo, kad po to, kai 
Nylsas uždraudė pašaliniams žmonėms plaukioti sąsiauryje, tie 
ėmė plūste plūsti į Reinsneso prieplaukas ir krautuvėlę, kad pama- 
tytų ir išgirstų, kas atvyko ir kokių prekių gauta. O ten galėjai ir 
darbininkų rasti, ir pinigo pelnyti. 

Šiandien beveik nebuvo ko krauti. Tik keletas cukraus maišų 
krautuvėlei ir pora dėžių su knygomis motušei Karenai. Galiausiai 
trapu nusileido apdujęs vyrukas ir lyg ant grindų atsistojo stačias 
valtyje. Kurį laiką laivelis grėsmingai siūbavo. 

Paskui Nylsui pavyko prikalbinti vyruką atsisėsti, kad jie galė- 
tų su cukrumi nenukentėję pasiekti krantą. 

Žmogelis pasirodė esąs paukščių žinovas iš Londono, kuriam 
buvo patarta užsukti į Reinsnesą. 


— Garlaivis tarsi išspjauna žmones į krantą Reinsnese, — nusiste- 
bėjo Dina. 

Motušė Karena ką tik įėjo į salę, norėdama paraginti Diną grei- 
čiau rengtis, kad toji galėtų nulipti į apačią ir priimti svečią. 

— Mes dažnai turime svečių, tikriausiai Jakobas bus pasako- 
jęs? — kantriai aiškino motušė Karena. 

— Mes su Jakobu nekalbam apie tokius dalykus. 

Motušė Karena sunkiai atsiduso supratusi, kad daug kas dar ne- 
padaryta. 

— Po pietų galėsi pagroti anglų profesoriui paukštininkui. 

— Jeigu jau taip reikia, — burbtelėjo Dina ir toliau grabaliojo 
suknelės kabliukus per liemenį. 

Motušė Karena priėjo padėti. Bet Dina atšoko kaip nuo ugnies. 

— Mums reikia pasitarti, kaip dalinsimės pareigas namuose, — 
pasakė motušė Karena, nekreipdama dėmesio į atžarumą. 

— Kokias pareigas? 

— Na, žiūrint, ką esi įpratusi daryti namie? 

— Aš buvau arklidėje kartu su Tomu. 

— O namuose? 

— Ten Dagnė. 

Stojo trumpa tyla. 

— Tai tu nori pasakyt, kad nemoki tvarkyti namų? — paklausė 
motušė Karena, bandydama nuslėpti savo pasibaisėjimą. 

— Ne, buvo kam ir be manęs. 

Motušė Karena žengė durų link, ranka persibraukdama kaktą. 

— Teks pradėti nuo mažų dalykų, miela Dina, — pasakė ji 
draugiškai. 

— Nuo ko? 

— Kad ir nuo muzikavimo svečiams. Didelė dovana mokėt gro- 
ti kokiu nors instrumentu... 

Dina vėl priėjo prie lango. 

— Ar dažnai atplaukia garlaivis? — paklausė ji, žvelgdama į 
tolstantį juodų dūmų stulpą. 

— Maždaug kas trečią savaitę. Vasarą atplaukia punktualiai. 

— Aš noriu keliauti! — pasakė Dina. 

— Prieš pradedant keliauti teks išmokti šiokių tokių darbų! — 
pasakė motušė Karena ne visai švelniu balsu. 

— Kaip norėsiu, taip darysiu! — atšovė Dina ir uždarė langą. 

Motušė Karena sustingo tarpdury. 

Vyzdžiai susitraukė kaip utėlės nuo ugnies. 

Niekas taip nėr kalbėjęs su motuše Karena. Bet ji turėjo jautrią 
uoslę. Todėl tylėjo. 

Dina iš tikrųjų po pietų griežė violončele svečiui ir šeimynai, 
tarsi senoji ir jaunoji šeimininkės būtų pasiekusios kompromisą. 

Motušė Karena pareiškė pirksianti anglišką pianiną. Dina turin- 
ti ugdyti savo talentą Reinsnese kaip ir lensmano namuose. 

Nylsas pakėlė galvą ir pasakė, kad tokie instrumentai kainuoja 
baisius pinigus. 

— Jektos ir femberingai — taip pat, — tarė ji ir pasisuko į an- 
glą norėdama išversti pastarąją repliką. 

Buvo aiškiai matyti, jog vyriškiui darė įspūdį ir laivų kainos, ir 
muzikavimas. 


Johanas slankiojo po sodą su knyga rankoje arba šiltomis dienomis 
sėdėjo, skaitė ir svajojo pavėsinėje. Dinos vengė kaip maro. 

Iš Ingeborgos jis buvo paveldėjęs siaurą veidą. Taip pat turėjo 
jos kampuotą smakrą ir akių spalvą, primenančią tai dangų, tai jū- 
rą. Plaukai buvo tamsūs kaip Jakobo ir lygūs kaip Ingeborgos. Jis 
buvo išstypęs ir liesas, bet gražiai nuaugęs. 

— Galva — tai svarbiausia, ką jis turi, — mėgdavo sakyti Jako- 
bas su neslepiamu pasididžiavimu. 

Neatrodė, kad vaikinukas būtų turėjęs kitų troškimų, kaip tiktai 
tapti pastoriumi. Jis buvo visiška tėvo priešingybė: nerūpėjo jam 
nei moterys, nei laivai. Ir negalėjo pakęsti, kad namai nuolatos 

knibždėte knibždėdavo pakeleivingų žmonių, kurie čia atvykdavo, 
čia išvykdavo ir kurių vienintelis rūpestis tebuvo valgyti, rūkyti ir 
gerti. 

Išsiauklėjimo jie turėjo ne daugiau, negu būtų galėję tilpti jų 
mažyčiuose lagaminėliuose ar odiniuose maišeliuose. Johanas be 
gailesčio ir išlygų niekino tuos žmones, dygėjosi jų prastomis ma- 
nieromis ir apsirengimuų. 

Dina jam tapo kekšės simboliu. Apie jas nemažai buvo skaitęs, 
bet nė karto su jom negulėjęs. Dina buvo moteriškos lyties, be tru- 
pinėlio gėdos padaras, kuris pasijuokė iš tėvo gero vardo ir tyčio- 
josi iš motinos atminimo. 

Pirmą kartą ją pamatė per skandalingąsias vestuves. Ir nuo to 
laiko į sutiktus Žmones žiūrėdavo su mintimi: ar jie žino, ar atsi- 
mena... 

Nors ir turėdamas aiškią nuomonę apie tėvo žmonos žmogišką- 
ją vertę, kartkartėmis jis atsibusdavo naktį iš kažkokio keisto sun- 
kaus svaigulio. Ir pamažu atmintyje atgaivindavo sapnus. Sapnus 
apie tai, jog jodinėja juodbėru žirgu. Sapnai šiek tiek skirdavosi, 
tačiau visi iki vieno baigdavosi tuo, jog žirgas užriesdavo savo di- 
delę galvą ir toji tapdavo tamsiu įnoringu Dinos veidu. Karčiai iš- 
siskleisdavo ir virsdavo jos juodais plaukais. 

Išsiblaivęs iš miegų, jis visuomet jausdavo gėdą. Atsikeldavo ir 
nusiprausdavo šaltu vandeniu, kurio lėtai prisipildavo iš porceliani- 
nio ąsočio į nekalto baltumo dubenį mėlynais pakraščiais. Paskui 
sausai nusišluostydavo iškočiotu vėsiu lininiu rankšluosčiu ir būda- 
vo išganytas. Iki kito karto, kai jį vėl pažadindavo sapnas. 


Jakobas kaip reikiant įsijautė į jaunavedžio vaidmenį. Nebesirody- 
davo nei prieplaukose, nei smuklėje. Su žmona gerdavo vyną, žais- 
davo domino ir šachmatais! 

Iš pradžių visi tik šypsodavo. Labindavo ir kinkuodavo galvas. 
Bet veikiai visą dvarą apėmė kaži kokia nerimastis ir neaiškumas. 

Pirmoji sunerimo motušė Karena, ir jos nuotaika plito nelygi- 
nant ugnis per žolę. 

Gal žmogui protelis aptemo? Taip ir nesiims rimto darbo? Negi 
ir toliau eikvos visą energiją ir laiką vedybinėms pareigoms lovo- 
je su baldakimu? 

Ponia Karena priekaištavo Jakobui. Nudelbusi akis, bet tvirtu 
balsu. . 

— Nejaugi nori, kad visas ūkis sugriūtų? Elgiesi blogiau kaip 
velionės Ingeborgos netekęs. Tiesa, tada dažniausiai sėdėdavai 

smuklėje arba bastydavaisi pakrantėmis. Dabar dar blogiau. Greit 
visa parapija per dantį trauks. Iš tavęs juokiasi! 

— Ir teisingai daro, — neprieštaravo Jakobas ir pats nusikvatojo. 

Bet motušė Karena nesijuokė. Jos veidas suakmenėjo. 

— Tau keturiasdešimt aštuoneri metai, — neatlyžo ji. 

— Dievui daug tūkstančių metų, o jis dar gyvena! — sukikeno 
Jakobas ir švilpiniuodamas patraukė į antrąjį aukštą. 

— Man dar niekad nebuvo taip linksma, mamyt! — sušuko lip- 
damas laiptais. 

Netrukus iš viršaus pasigirdo violončelės garsai. Tik niekas ne- 
matė, kad Dina sėdėjo vienais apatiniais, nuogomis strėnomis, tarp 
stangrių raumeningų šlaunų įsispraudusi violončelę. Griežė susi- 
kaupusi tarsi pačiam probstui. 

Jakobas sėdėjo sunėręs rankas prie lango ir žiūrėjo į ją. Prieš 
akis matė šventosios paveikslą. 

Landūnė saulė prieš daugelį šviesmečių sumanė juodu atskirti. 
Dulkelės šviesos strypo viduje virto mieguista siena. Ir negalėjo 
nurimti. 


Jakobas pareiškė dar tą pačią vasarą pasiimsiąs Diną į Bergeną. 
Pirmoji jekta jau buvo išplaukusi. Tačiau Jakobo pasididžiavimas, 
pati naujausia jekta, pakrikštyta motušės Karenos vardu, turėjo iš- 
plaukti liepos pabaigoje. Nuo pat vestuvių vyko pasiruošimai ke- 
lionei. 

Motušė Karena vėl pasikvietė Jakobą ir prie keturių akių bandė 
įtikinti, jog tokia kelionė nepritinkanti jaunai moteriai. Be to, Dinai 
dar reikėjo išmokti būtiniausių namų ruošos darbų bei elementarių 
elgesio taisyklių. Reinsneso šeimininkei nepakanka gerai griežti 
violončele! 

Jakobas tvirtino, jog nedega, bet motušė Karena nenusileido. 


Jakobas pranešė Dinai tą liūdną žinią ir skėstelėjo rankomis. Lyg 
motušės Karenos žodis būtų įstatymas. 

— Tada jau geriau grįžti į Fagernesą! — pareiškė Dina. 

Per labai trumpą laiką Jakobas patyrė, jog Dina visuomet laiko- 
si žodžio. 

Jis dar kartą ėjo pas motušę Kareną. Įtikinėjo ir prašė. Kol ji at- 
lyžo. 

Labai greitai Jakobui, kaip ir motušei Karenai bei visiems šei- 
mynykščiams, tapo aišku, kad Dina nė nesiruošia mokytis šeimi- 
ninkauti. Ji tik jodinėjo, griežė violončele, valgė ir miegojo. Kai 

kada pareidavo ant beržo šakelės persivėrusi menkę, nors niekas 
nematė jos išsiiriant. 
Motušė Karena tik dūsavo. Vienintelis darbas, kurį Dina atlik- 
davo su džiaugsmu, buvo iškelti vėliavą laivams atplaukiant. 
Visus guodė vienintelis dalykas, jog kol motušė Karena sveika, 
tvarka ūkyje ta pati. 


Greitai pasklido kalbos, jog Reinsneso jaunamartė įsikarianti į 
aukščiausią sodo medį, kad geriau matytų garlaivį arba pro žiūro- 
nus paspoksotų į kalnus. Nė vienas ligi šiol nebuvo girdėjęs nieko 
panašaus. 

Knietėjo sužinoti, kas buvo jos protėviai. Motina tapo šventąja 
tą pačią dieną, kai ją apleido skausmai, o jos siela paliko nupliky- 
tą kūną. Taigi jie atmetė ją, kaip galimą blogio sėklos šaltinį. 

Bet lensmano giminė buvo išnarstyta po kaulelį ir gerai ištyri- 
nėta: į dienos šviesą ištraukta neįtikimiausių istorijų. Ėjo kalbos, 
kad lensmano protėviai buvę lapiai ir čigonai. O keli italai iš sudu- 
žusio laivo susidėję su viena jo pramočių tais neatmenamais lai- 
kais. Nereikią nė aiškinti, kaip tai galėjo atsiliepti palikuonims! 
Dabar, po daugelio kartų, už tai reikia kentėti. 

Niekas nebūtų galėjęs tiksliai pasakyti, kuo buvo vardu ir kur 
gyveno asmenys, taip pragaištingai paveikę lensmano dukrą. Bet to 
nė nereikėjo. 

Ištekėjusi moteriškė, kuri karstosi po medžius, kuri vienais apa- 
tiniais laksto per savo pačios vestuves, kuri iki dvylikos metų mo- 
kėsi skaityti vien biblinius tekstus, kuri jodinėja apžargomis ir be 
balno, turėjo būti nedorovingo protėvių elgesio atspindys. 

Tai, jog ji beveik niekada su niekuo nekalbėdavo ir staiga išnir- 
davo ten, kur niekas jos nelaukdavo, buvo pakankamas įrodymas, 
jog ji mažų mažiausiai valkata. 


Johanas girdėjo visas tas istorijas. Jis krimtosi dėl jų ir laukė to 
laiko, kai galės ištrūkti ir pradėti studijas. 

Motušė Karena padėjo jam krautis mantą. Tai nebuvo taip pa- 
prasta. Ji pati pakavo ir į visas puses davinėjo nurodymus. 

Per du mėnesius ji aprūpino vaikį ir mažais, ir dideliais daly- 
kais. Galiausiai prieplaukoje stovėjo trys didžiulės dėžės ir laukė, 
kol jas nuo stoginės nuleis į valtį, kuri Johaną turėjo nugabenti į 
garlaivį. 

Vieną vėlų vakarą Johanui sėdint pavėsinėje, tarp sodo medžių su- 
šmėžavo šešėlis. Jis pajuto, kaip visą kūną išpylė šaltas prakaitas. 

Iš pradžių pamanė, kad prisisapnavo, bet veikiai įsitikino, jog 
tai iš tikrųjų ji. 

Buvo ką tik paliję. Varvėjo nuo šakų. Jos naktiniai marškiniai, 
apsunkę nuo vandens, buvo prilipę prie klubų. 

Štai ir įkliuvo! Niekur nepabėgsi. O ji ėjo tiesiai į pavėsinę... 
Lyg būtų žinojusi, kad jis ten. Tūno pasislėpęs už apynių ūglių ir 
alyvų. 


Ji be žodžių atsisėdo šalia ant suolelio. 

Jos kvapas užvaldė jo protą. Kartu jis drebėjo iš pasibjaurėjimo. 

Ji užsikėlė nuogas kojas ant sodo stalelio ir ėmė švilpiniuoti ne- 
pažįstamą melodiją. Visą tą laiką žiūrėjo į jį rimtu ir tiriančiu 
žvilgsniu. Šviesi birželio naktis pavėsinėje buvo tamsėlesnė. Vis 
dėlto jis jautė, kad niekur negali pasislėpti. 

Jis pakilo eiti. Bet kelią užtvėrė ilgos kojos ant stalo. Jis nurijo 
seiles. 

— Labanaktis, — pagaliau išlemeno vildamasis, kad ji atitrauks 
kojas. 

— Aš ką tik atėjau, — pašaipiai pasakė ji ir, atrodo, net nesi- 
ruošė praleisti. 

Jis buvo tarsi kažkieno pamirštas paketėlis. 

Staiga ji ištiesė ranką ir paglostė jam riešą. 

— Parašyk, kai išvažiuosi pietuosna! Papasakok apie viską, ką 
matysi! 

Jis vos vos linktelėjo ir vėl susmuko ant suolelio šalia jos. Tar- 
si pastumtas. 

— Kodėl tu nusprendei tapti pastoriumi? — paklausė ji. 

— Motina taip norėjo. 

— Betgi mirusi. 

— Tai todėl... 

— Tu pats to nori? 

— Taip. 

Ji sunkiai atsiduso ir atsišliejo į jį, per drėgną ploną drobelę jis 
jautė jos krūtį. Visas kūnas nuėjo pagaugais. Negalėjo pajudėti. 

— Niekas nenori, kad aš būčiau pastoriumi, — patenkinta pasa- 
kė ji. 

Jis atsikrenkštė ir turėjo smarkiai susiimti. 

— Moterys nebūna pastoriais. 

— Laimei, ne. 

Vėl ėmė lyti. Maži lietaus lašeliai atsargiai krito šydo lengvumo 
bangelėmis į skaisčiai žalią žolę. Žemės ir drėgmės kvapas užgulė 
šnerves. Įsimaišė Dinos kvapai. Nusėdo amžiams. Ten, kur galėjai 
pajusti moterį. 

— Aš tau nepatinku, — staiga tarė ji. 

— Aš to niekada nesakiau. 

— Ne, bet taip yra. 

— Kad ne... 

— Nejaugi? 

— Tu nesi... Aš turiu galvoje... tėvui nereikėjo imti tokios jau- 
nos moters. 

Ji skambiai nusijuokė, tarsi prisiminusi kažką, ko nenorėjo pa- 
sakoti. 

— Šš... — sušnypštė jis, — pažadinsi žmones. 

— Nusimaudom įlankoj? — sušnabždėjo ji ir papurtė už rankos. 

— Maudytis? Ne! Dabar gi naktis! 

— Na, ir kas? Juk nešalta. 

— Bet lyja? 

— Pamanyk! Aš ir taip šlapia. 

— Jie gali nubusti... ir... 

— Ar tavęs kas nors pasiges? 

Jos šnabždesys užgulė jam gerklę. Prilenkė prie žemės. Pakėlė į 
orą. Virš kalnų. Kumščio smūgiu vėl tėškė atgal ant suolelio. 

O to, kas įvyko paskui, jis niekuomet negalėjo atskirti nuo sap- 
no su žirgo galva. 

— Tačiau tėvas... 

— Jakobas miega! 

— Bet lauke šviesu... 

— Nebūk bailus kiškis. 

Ji pakilo ir eidama pro šalį beveik prigludo visu kūnu. Atsigrę- 
žė ir taip pastovėjo. 

Jos veidą gaubė kaži koks liūdesys, kuris visai nederėjo prie jos 
balso ir judesių. Ji žengė į lietaus uždangą, kuri sugėrė jos kūną, 
padarė nematomą. Buvo aišku, kurlink veda jos žingsniai. 

Kol pasiekė įlanką už kalvos su vėliavos stiebu, jis kiaurai per- 
mirko. Ji stovėjo nuoga tarp akmenų. Įsibridus į vandenį. Pasilen- 
kė ir kažką pakėlė nuo dugno. Atidžiai apžiūrėjo. 

Ir tada! Tarsi pajutusi ant klubų jo žvilgsnį, ji atsisuko ir atsitie- 
sė. Ta pačia veido išraiška kaip pavėsinėje. 

Jam norėjos tikėti, kad kaip tik dėl to ir pakluso. Nusitraukė 
kelnes, nusivilko marškinius. Droviai ir nekantriai. Nubrido pas ją. 
Vanduo buvo šaltas. Bet jis nejautė. 

— Ar moki plaukti? 

— Ne, o kodėl? — atsiliepė jis ir pajuto, kaip kvailai pasakė. 

Ji priėjo arčiau. Tvinksintis spaudimas smilkiniuose grasino jį 
nuskandinti, nors vandens tebuvo iki kelių. 

Staiga jis suvokė, kaip idiotiškai turi atrodyti su savo baltais 
apatiniais. Visas drebantis. 

Ji priėjo visai arti, apglėbė jį per liemenį ir ėmė traukti žemyn. 
Jis pasidavė. Leidosi nuplukdomas nuo kranto, kur vanduo pats kė- 
lė. Leidosi traukiamas prie rifų, kyšančių iš vandens. 

Ji judėjo už du. Ramiai, ritmingais klubų ir kojų judesiais. Pasy- 
viai jis leido jai laikyti save vandens paviršiuje. Plaukė kartu su ja. 

Šaltas kaip ledas vanduo, švelni dulksna ir jos rankos, apglė- 
biančios tai čia, tai ten. 

Jo sapnų žirgas! Dina, kurią vedė tėvas. Ji miegojo salėje, tėvo 
lovoje. Ir tuo pat metu ji buvo ne ji. 

Jį apėmė nenusakomas noras papasakoti jai apie juodąją duobę 
kapinėse. Tą, kuri prarijo Ingeborgą. Papasakoti apie tėvą, kuris 
ten pusgirtis svirdinėjo po laidotuvių. 

Bet niekas jo neišmokė tinkamų žodžių. Jie buvo migloti. Kaip 
ir ši naktis. 

Jis būtų įmanęs papasakoti jai viską, ko nepasakė Ingeborgai, 
kai ji dar gyveno. Būtų papasakojęs apie Kalėdų šventimą Rein- 
snese. Kai motina bėginėdavo visa užkaitusi, skubanti, su raudo- 
nom rožėm skruostuose. Apie visą širdgėlą, kuri suspausdavo širdį, 
kai motinos žvilgsnis pabėgdavo nuo jo, tėvui įėjus į kambarį. 

Būtų galėjęs paaiškint jai tą liūdesį, kuris užvaldydavo jį kiek- 
vieną kartą, kai palikdavo namus. Nors pats to trokšdavo. Išva- 
žiuoti iš namų. 

Dina virto valkirija iš motušės Karenos mitologijos knygos. Bū- 
tybe, laikančia jį ant vandens. Kuri paslapčia suprato viską, ko jis 
nesugebėjo apsakyti žodžiais. 

Virš gelmės Johanas atsipalaidavo. Nuskendo pasibjaurėjimas 
Dina. Jį lyg Žvynai dengė jos nuogumas. 


Aš esu Dina, kuri sugavo žvilgančią žuvį. Pati išimu iš jos kabliu- 
ką. Meškerė sulinko. Žaizda nedidelė. Aš ją paleidžiu. Tegu gyve- 
na. Šiandien giedra diena. 


Jie neturėjo kuo nusišluostyti. Nedrąsiai jis pabandė džentelmeno 


vaidmenį. Norėjo duot jai savo marškinius. 
Ji atsisakė. 

Rimti ir drebantys jie rengėsi lietuj. 

Staiga ji tarė, tarsi būtų stovėję ant kranto prieš jam išvykstant: 

— Rašyk! 

— Gerai, — atsakė jis ir baimingu žvilgsniu apmetė taką, ve- 
dantį į namus. 

— Iki šiol aš su niekuo nesimaudžiau. 

Tai buvo jos paskutiniai žodžiai, kuriuos ištarusi nubėgo taku 
sodybos link. 

Jis norėjo ją pašaukti. Bet neišdrįso. Ji jau buvo pranykusi tarp 
medžių. 

Varvėjo nuo visų šakų. Ant jų jis išliejo savo neviltį. Nuo šakų 
ant žemės nepaliaujamai krito vandens lašai. 

— Tai kaipgi tu išmokai plaukti, jei su niekuo nesimaudei? — 
varvėjo žodžiai. Vėl ir vėl. Be galo. 

Nes jis nedrįso jai sušukti. Kas nors galėjo išgirsti... 

Jis pasislėpė tuose žodžiuose. Paslėpė geismą, kuris suposi pa- 
plūdimyje tarp dumblių. Paslėpė jį klausime: 

— Kaip tu išmokai plaukti? 

Bet galiausiai jis nebeišlaikė. Susirangė už didelio akmens, kur 
vaikystėje buvo jo slėptuvė. Tada ranka sugniaužė savo kietą kaip 
akmuo varpą ir atsidavė pagundai. Negalvodamas apie Dievą. 

Nuo tos dienos Johanas ėmė neapkęsti tėvo. Giliai, visa esybe. 
Vis dar nesitardamas su savo Dievu. 


Jakobas atsibudo, kai Dina įslinko į salę. 

— Kur tu buvai, dėl Dievo meilės? — sušuko jis, išvydęs šlapią 
būtybę. 

— Maudžiausi. 

— Naktį? — nepatikėjo jis. 

— Naktimis nesibasto tiek žmonių, — atsakė ji. Nutraukusi nuo 
savęs visus drabužius, paliko juos gulėti krūvoje ant grindų ir įlin- 
do pas jį po patalais. 

Jo šilumos pakako abiems. 

— Ar matei skenduolį, raganiūkšte? — pajuokavo Jakobas jau 
snausdamas. 

— Ne, bet aš mačiau skenduolio sūnų! 

Jis tyliai nusijuokė ir pasiskundė, kad ji tokia šalta. 

Jakobas nė kiek nesirūpino. Nežinojo, kad ji moka plaukti. 


7Zskyrius 


ARGI GALI ŽMOGUS PASLĖPTI UGNĮ SAVO ANTYJE, KAD JO 
DRABUŽIAI NEDEGTŲ? ARBA VAIKŠČIOTI ANT ŽARIJŲ NE- 
NUSIDEGINDAMAS KOJŲ PADŲ? 


(Pat 6, 27 ir 28) 


Tą vasarą Dina išplaukė kartu į Bergeną. 

Motušė Karena suprato, kad Dinos vis tiek neišauklėsi per vie- 
ną naktį. Ir kai jekta išplaukė, ji turėjo pripažinti, kad jau seniai 
troško tylos ir ramybės. Kad tuoj po to turėjo išvykti ir Johanas, 
senutei buvo sunkiau išgyventi. 


Dina buvo neklaužada vaikas, kurį reikėjo tramdyti. 

Ne kartą dėl jos išdaigų pakrikdavo visa laivo komanda. 

Andersas į tai žiūrėjo su didžiausiu santūrumu ir humoru. 

Visų pirma, Dina persinešė iš kajutės ant denio kailinį apklotą. 
Ten ji be atvangos lošė kortomis ir traukė pasaulietiškas dainas su 
nepažįstamu vaikinu, kuris įsidarbino paskutiniu momentu ir grie- 
žė kažkokiu styginiu instrumentu, primenančiu neregėtą baidyklę. 
Tokiais grodavo rusų jūreiviai. 

Šis juodbruvas vaikinukas kalbėjo darkyta švedų kalba ir tvirti- 
no jau keletą metų trankąsis po pasaulį. 

Jis atplaukė iš šiaurės rusų laivu ir vieną gražią dieną išlipo į 
krantą Reinsnese. Ten ir apsistojo laukdamas, kol jį kas paims į 
pietus. 

Jakobas šūktelėjo porą sykių ir paprašė vairininką pasirūpinti, 
kad ant denio būtų ramu. Tačiau tai nieko negelbėjo. Jis jautėsi 
esąs senas bambeklis. O toks vaidmuo jam nepatiko. 

Galiausiai jis pats išlindo ant denio ir ėmė šėlti drauge. 

Kitą dieną jis pasirūpino, kad vakarui atėjus būtų apsistota Grė- 
to salos dvare. Ten jie buvo gražiai sutikti ir gerai pavaišinti. 

Grėto sala neseniai buvo tapusi viena iš „Princo Gustavo“ prie- 
plaukų, ir šeimininkas turėjo nemažų planų statyti naują namą, 
krautuvę ir paštą. 

Į namus neseniai atvyko dailininkas tapyti jūrininkų portretų. Ir 
Dina tuoj pat susidomėjo molbertu. Kaip Žvėris ji suko ratus ap- 
link, uodė aliejinių dažų bei terpentino kvapus. Ji akylai sekė kiek- 
vieną dailininko judesį ir kone pati korėsi jam ant kaklo. 

Žmones trikdė toks jos natūralumas. Tarnai pašnibždom aptari- 
nėjo jaunąją Reinsneso šeimininkę. Ir užjautė Jakobą Grenelvą. 
Nelengvas jam teko kryželis... 

Dinos nesivaržymas su dailininku pavertė Jakobą šnairuojančiu 
pririštu šuniu. Jis tiesiog kaisdavo iš gėdos, kai ji elgdavosi netin- 
kamai. 

Atsigriebti už viską jis pabandė lovoje. Užgriuvo ją su įžeisto 
pavyduliaujančio vyro teise ir jėga. 

Tačiau už plonos sienos kažkas ėmė taip garsiai kosėti, kad jam 
teko nurimti. 

Dina ranka užspaudė jam burną, sušnypštė, kad nutiltų. Tuomet 
pasikėlė naktinius marškinius ir apsižergė įtarųjį Jakobą. Ir bemaž 
tyliai nuvedė jį į palaimintųjų gretas. 

Kai jie vėl išplaukė į jūrą, ji apsigyveno kajutėje. Ir pasaulis Ja- 
kobui nusidažė gražesnėmis spalvomis. 

Taip jie ir plaukė į Bergeną be jo priekaištų. 


Judri įlanka! Tvirtovė, namai ir bažnyčia. Karieta. Su elegantiškais 
ponais ir damomis po skėčiais. 

Atrodė, kad Dinos galva pritaisyta ant rato ašies. Naujais kelio- 
niniais batais ji kaukšėjo grindiniu. Ir atidžiai stebeilijo į kiekvieną 
vežiką, murksantį su botagu tarp kelių. 

Karietos neretai priminė išpuoštus biskvitinius tortus, jos lūžo 
nuo šviesių vasarinių suknelių, kykų ir raukinukų. Ir nėriniuotų 
skėčių. Kurių savininkės atrodė be galvos ar veido. 

Matėsi ir ponaičių. Elegantiškai apsitaisiusių tamsiais kostiu- 
mais arba jaunų ir įžūlokų šviesiais kostiumais, su ant akių už- 
smauktomis šiaudinėmis skrybėlėmis. 

Ramstydamas vandens siurblį, stovėjo senas karininkas mėlynų 
švarku su raudonais atvartais. Savo ūsus jis buvo taip smarkiai su- 
tepęs tepalu, kad tie atrodė kaip išpiešti. Dina nuėjo prie jo ir pa- 
lietė jį. Jakobas patraukė ją už rankos ir susigėdęs atsikrenkštė. 

Kitur iškaba kvietė pasivaišinti rinktine madera ir Havanos ci- 
garais! Už kavinės užuolaidų stūksojo raudono pliušo sofos ir ku- 
tais nukabinėti lempų gaubtai. 

Dina užsimanė įeiti į vidų ir surūkyti cigarą! Jakobas nusekė iš 
paskos. Kaip rūpestingas tėvas įtikinėjo ją, kad ji negalinti viešai 
rūkyti cigaro! 

— Kada nors aš vis vien atplauksiu į Bergeną ir surūkysiu ciga- 
rą! — įsižeidusi pareiškė ji ir godžiai siurbtelėjo maderos. 

Jakobas nusipirko elegantišką išeiginį kostiumą: mėlynos alpa- 

kos dvieilį švarką aksominiais atvartais ir languotas kelnes. Skry- 
bėlę jis nešiojo taip, tarsi nieko kito gyvenime ir nebūtų daręs. 

Jis užsuko pas barzdaskutį ir kirpėją. Ir į viešbutį grįžo švariai 
nugremžtais skruostais. Tai jis padarė dėl dviejų priežasčių. 

Visų pirma dėl to, kad viešbučio šeimininkas užklausė, ar jiems 
nereikia dviejų vienučių. Vienos ponui Grenelvui, kitos jo dukrai. 
Antra, jis atsiminė, kad Dina jau beveik prieš metus pastebėjo, jog 
jis ima žilti. Nebuvo jokio reikalo atrodyti senesniam nei neišven- 
giama. 


Dina matavosi skrybėlaites ir sukneles su tokia pat kapų rimtimi 
kaip ir tuomet, kai prieš išsikraustydama iš namų matavosi Jertrū- 
dos sukneles. 

Bergeno išmonės darė stebuklus. Dina tapo vyresnė, o Jako- 
bas — jaunesnis. 

Kaip du pasipūtę dagiliai jie ieškojo savo atspindžio parduotu- 
vių vitrinose ir balose, atsitiktinai pasitaikančiose jų kelyje. 

Andersui visi tie begėdiški apdarai kėlė tik geraširdišką šypseną. 


Dina įkainavo ir skaičiavo, dėjo ir dalijo. Sudarinėjant pirkimo ir 
pardavimo sandėrius, Jakobui ir Andersui ji buvo gyva skaičiavimo 
mašinėlė. Ji kėlė aplinkinių susidomėjimą. 

Vieną vakarą Jakobas pasigėrė ir iškėlė sceną. Ji šnekučiavosi 
su vienu inteligentišku ponu, kuris elgėsi pagarbiai, nes ji skambi- 
no Bethoveną viešbučio fortepijonu. 

Kai Jakobas ir ji pasiliko vieni du, jis tėškė, kad visuomet atro- 
dysianti kaip kekšė, jei ir toliau nešiosianti palaidus plaukus. 

Iš pradžių ji nieko nesakė. Bet jis vis neatstojo. Tuomet ji spy- 
rė jam į blauzdą, kad jis net aiktelėjo, ir pareiškė: 

— Tai tik rodo Jakobo Grenelvo šykštumą. Jis negali pakęsti, 
kad kas nors, be jo, matys mano plaukus. Viešpats nėras toks šykš- 
tus kaip Jakobas. Antraip jis neleistų ant galvos augti plaukams! 

— Tu elgiesi begėdiškai, — tarė jis, trindamas koją. 

— O jeigu aš būčiau žirgas? Arba laivas? Tada galima būtų ma- 
ne rodyti? O Dina turi būti nematoma kaip šmėkla? 

Jakobas pasidavė. 


Paskutinę dieną Bergene jie praėjo pro lentinę tvorą, nukabinėtą 
įvairiausiais skelbimais. 

Dina buvo lyg musė, užuodusi cukrinę. 

Paieškomas kišenvagis. Vyriškis galįs būti pavojingas. Mažos 

namų darbo afišėlės skelbė apie religinį vakarėlį arba siuvėjo pa- 
slaugas. 

Vyresnio amžiaus pasiturinčiam vyriškiui reikalinga namų šei- 
mininkė. 

Pačiam vidury kabojo didelis juodai baltas skelbimas, kad už 
meilužės nužudymą bus kariamas žmogus. 

Vyriškio atvaizdas buvo tiek aptaškytas purvais, kad jau neįžiū- 
rimas. 

— Taip bus geriau šeimai, — niūriai pareiškė Jakobas. 

— Ten mes turim nuvažiuoti! — nusprendė Dina. 

— Į egzekuciją? — pasibaisėjo Jakobas. . 

— Taip! 

— Bet Dina! Bus kariamas žmogus! 

— Taigi. Skelbime taip ir parašyta! 

Jakobas išsprogino į ją akis. 

— Siaubinga žiūrėti į tokius dalykus! 

— Ten nebus kraujo. 

— Bet jis mirs. 

— Visi mirsim. 

— Dina, man atrodo, tu ne visai supranti... 

— Skerdimas yra kur kas blogiau. 

— Bet skerdžiami gyvuliai. 

— Aš vis tiek ten noriu! 

— Tai ne moterims. Be to, pavojinga... 

— O kodėl? 

— Minia gali užsimanyt nulinčiuoti pasiturinčias moteris, ku- 
rios atėjo iš smalsumo. Tikrai, — pridūrė jis. 

— Mes nusisamdysime karietą. Ir galėsim greitai iš ten pa- 
sprukti. 

— Nesurasim vežiko, kuris sutiktų mus ten vežti dėl pramogos. 

— Tai ne pramoga, — piktai atrėžė Dina. — Mes žiūrėsime, 
kaip tai įvyksta. 

— Aš baisiuosi tavim, Dina! Ką tu nori išvysti tokioje scenoje? 

— Akis! Jo akis... Kai budelis užners jam kilpą ant kaklo... 

— Mieloji, brangioji Dina, tu gi taip negalvoji. 

Dinos žvilgsnis praslydo pro jį. Tarsi jo nė nebūtų buvę. Jis pa- 
ėmė ją už rankos ir norėjo eiti toliau. 

— Noriu pažiūrėti, kaip jis tai sutiks! — tvirtai pasakė ji. 

— Ar yra į ką žiūrėti, kai nelaimingam žmogui toks baisumas... 

— Anoks čia baisumas! — pertraukė ji suirzusi. — Tai svar- 
biausias momentas! 

Ji spyrėsi. Jakobas suprato, kad ji važiuos viena, jeigu jis nenu- 
sileis. 

Jie nusisamdė karietą ir kitą rytą vos brėkštant išvažiavo į egze- 
kucijos vietą. Vežikas nė kiek nesimuistė, kaip buvo manęs Jako- 
bas. Bet jis užsiprašė apvalios sumelės už tai, kad stovės, kol bus 
vykdoma mirties bausmė, ir važiuos atgal, Jakobui davus ženklą. 

Aplink kartuves tirštai spietėsi žmonės. Kūnai lipte lipo vienas 
prie kito. Buvo ankšta. Laukimas tvyrojo ore kaip pykinantis žuvų 
taukų tvaikas. 

Jakobą nupurtė šiurpas, jis pašnairavo į Diną. Savo šviesias akis 
buvo įsmeigusi į kadaruojančią kartuvių kilpą. Timpčiojo pirštus 
taip, kad sąnariai traškėjo. Burna buvo pražiota. Ji traukė orą pro 
sukąstus dantis. I 

— Liaukis, — pasakė Jakobas ir uždėjo delną ant jos pirštų. 

Ji neatsiliepė. Bet dabar jau ramiai laikė rankas sterblėje. Pra- 
kaitas sunkėsi jai iš kaktos ir grioveliais ties šnervėmis varvėjo Žže- 
myn. Dviem galingom upėm. 

Nebuvo įprastų pokalbių. Ore girdėjosi pratisas murmesys. Tvy- 
rojo laukimas, kurį Jakobas keikė. 

Jis stipriai nutvėrė Diną, kai vežimas atvežė prie kartuvių vyriškį. 

Žmogus buvo vienplaukis. Nudriskęs, purvinas, apšepęs. Jo su- 
rakintos rankos čia gniaužėsi, čia vėl tiesėsi. 

Jakobas neatsiminė matęs tokį sugniuždytą žmogų. 

Jo akys kaip paklaikusios buvo įbestos į minią žmonių. Priėjo 
pastorius ir kažką pasakė nelaimingajam. Vienas kitas spjaudė ve- 
žimo link ir siuntė prakeiksmus. „Žudikas!“ — metė kažkas. 

Iš pradžių vyriškis krūpčiojo nuo kiekvieno spjūvio. 

Po to tarsi apmirė. Jis leidosi išlaisvinamas iš antrankių bei ant- 
kojų, ir jam ant kaklo buvo užnerta kilpa. 

Dalis žmonių susigrūdo tarp karietos, kurioje sėdėjo Dina su Ja- 
kobu, ir pertvaros priešais kartuves. 

Dina atsistojo karietoje. Nusitvėrė krašto ir pasilenkė virš apa- 
čioje stovinčių žmonių galvų. 

Jakobas negalėjo matyti jos akių. Nebeturėjo ryšio su ja. Jis pa- 
kilo iš vietos, kad galėtų sugriebti, jeigu ji alptų. 

Bet Dina nealpo. 

Arkliui, pakinkytam į egzekucinį vežimą, sudavė per šoną. 
Žmogus pakibo ore. Jakobas apglėbė Diną. Žudiko agonija suvirpi- 
no jos kūną. 

Ir viskas. 

Visą kelią į uostą ji nepratarė nė žodžio. Ramiai sėdėjo. Tiesi kaip 
generolas. 

Jakobo kaklajuostė sumirko prakaitu. Jis spaudė neklusnias ran- 
kas prie kelių ir nežinojo, kas baisiau. Mirties bausmė? Ar Dinos 
noras ją matyti? 

— Šitas net necyptelėjo, — tarė vežikas. 

— Ne, — šaltai atsakė Jakobas. 

Dina žiūrėjo prieš save nematydama nieko, tarsi sulaikiusi kvė- 
pavimą. Paskui ji giliai ir garsiai atsiduso. Lyg atlikusi didžiulį 
darbą, kuris jau seniai slėgė pečius. 

Jakobas jautėsi nekaip. Likusią dienos dalį nenuleido nuo Dinos 
akių. Pabandė su ja pasikalbėti. Bet ji tik šyptelėjo stebėtinai drau- 
giškai ir nusisuko. 

Antrąjį rytą jūroje Dina pabudino Jakobą ir pasakė: 

— Jo žalios akys žiūrėjo į mane! 

Tuomet jis priglaudė ją prie savęs. Sūpavo ją kaip vaiką, kurio 
niekas neišmokė verkti. 


Plaukdami šiaurės kryptimi, jie užsuko į senąjį Tjetos dvarą. Galė- 
jai pamanyti atvykęs į karaliaus rūmus. Tokios ten buvo manieros 
ir sutikimas. 

Jakobas baiminosi dėl Dinos nenuspėjamo būdo. Tuo pat metu 
jis su patino pasididžiavimu rodė visiems savo retą medžioklinį sa- 
kalą. Čia jau kiekvienam reikėjo apsiprasti, kad būsi apkapotas, jei 
prisiliesi be pirštinės. Dina nerodė ypatingo susižavėjimo tuo, kad 
svečiuojasi dvare, kuriame lankėsi apskrities teisėjas bei teisingu- 
mo taryba ir kuris savo klestėjimo dienomis buvo dviejų trijų para- 
pijų dydžio. Ji nepuolė mandagiai žavėtis prašmatniomis menėmis. 
Nepastebėjo ir pagrindinio rūmo, kuris buvo dviejų aukštų ir tris- 
dešimt keturių uolekčių ilgio. 

Tačiau ji stabtelėdavo kiekvieną sykį, kai jiems tekdavo praeiti 
keistus antkapinius paminklus šalia vartų į didįjį kiemą. Senie- 
siems akmenims ji rodė beveik baimingą pagarbą ir norėjo išgirsti 
jų istoriją. Vakarais ji basa išbėgdavo į lauką pamatyti paslaptingo 
šviesos Žaismo ant jų. 

Pirmąjį vakarą prie stalo su punšu netilo kalbos. Salonas lūžte 
lūžo nuo jaunų ir senų. Kaip estafetė nuo vieno stalo galo prie ki- 
to keliavo istorijos. | 

Šeimininkas papasakojo, kaip atsitiko, kad visas Norlanas atsi- 

dūrė danų didiko Jochumo Jurgenso, arba Irgenso, kaip jį dar žmo- 
nės vadino, rankose. 

Šis karaliaus vietininkas Jutlandijoje tapo Kristiano IV kamer- 
dineriu. Šiaip ar taip, jo būta sukčiaus. Pasirodo, jis karaliaus rū- 
mams pardavęs nežinia kiek reinvynio ir perlų. O kai už visa tai 
reikėjo susimokėti, valstybė pristigo lėšų. Užtat lyg niekur nieko 
pagal 1666 metų sausio 12 dienos pirkimo sutartį jam atiteko visos 
karaliui priklausančios valdos Helgelane, Saltene, Lofotene, Veste- 
rolene, Andenese, Senjoje ir Tromsėje! Ir visa tai už 1440 pūdų 
skolą. 

Nei daug, nei mažai — tai sudarė pusę visų Norlano žemių. Be 
to, jam dar atiteko siuzereno dvaras Bodėje, vietininko dvaras Stei- 
gene bei karaliaus dešimtinė tame krašte. 

Ši istorija taip sukrėtė Diną, jog ji tučtuojau-panoro, kad Jako- 
bas paruoštų laivą ir aprodytų jai žemes, kuriomis buvo užsimokė- 
ta už reinvynį ir perlus. 

Ji ėmė sudarinėti rimtus uždavinius jaunoms dvaro mergaitėms. 
Kiek butelių arba ketvirtinių statinaičių parduota. Arba kiek di- 
džiųjų statinių. 

Bet kadangi niekas negalėjo jai nurodyti nei perlų, nei reinvy- 
nio tikslios kainos 1660 metais, ji pati nežinojo teisingų atsakymų. 


Jau antrą dieną Jakobas panoro vykti namo. 

Šeimininkai jo neišleido ir įkalbėjo pasilikti dar dviem naktim, 
kaip ir buvo priimta. 

Dina ir Andersas buvo sąjungininkai, tad jam teko nusileisti. 
Nors škiperis Antonas ir buvo jo pusėje. 

Visą kelionę Jakobas sekė Dinos žodžius ir judesius, kai jie bū- 
davo draugijoje. Tai ėmė varginti. Naktinės pratybos taip pat atim- 
davo jėgų. 

Buvo visai malonu, kad Dina su jaunosiomis dukromis Tjetoje 
budėjo dvi naktis paeiliui, laukdamos vaiduoklio. 

Menėse naktimis vaidendavosi. Dina prisiklausė įvairiausių pa- 
sakų. Kai kas dvare buvo matęs vaiduoklį. Apie tai jie kalbėjo kaip 
apie draugišką kaimyno apsilankymą. 

Tačiau Dinos akys apsitraukė migla, o kaktoje įsirėžė raukšlės, 
tarsi ji būtų gavusi pagroti iš natų sudėtingą kūrinį. 


Antrąją naktį didžiąja mene perėjo mažytė vaiko figūrėlė ir prany- 


ko už senojo laikrodžio. Dvaro panelės buvo tos pačios nuomonės. 
Visos ją matė. Dar kartą. 

Dina visiškai prarado žadą. Taip prarado, kad tai jau peršoko 
mandagumo ribas. 

Jakobas džiaugėsi, kad vizitas baigėsi taip natūraliai. Tjetoje jie 
praleido tris naktis. 


Pakeliui į namus Jakobas stebėjosi, kad Tjetos gyventojai taip tiki 
vaiduokliais. 

Dina nusisukusi žiūrėjo į jūrą ir nieko nesakė. 

— Kaip jis elgėsi? 

— Jis elgėsi taip, kaip paprastai elgiasi pasimetę vaikai. 

— O kaip jie elgiasi? — paklausė jis piktokai. 

— Pats turėtum žinoti. 

— Kodėl turėčiau? 

— Turi ne vieną namuose! — sušnypštė ji kaip įsiutus katė. Jį 
taip išgąsdino jos žodžiai, kad daugiau neklausinėjo. 


Jakobas papasakojo motušei Karenai, kaip Dina reagavo į tariamąjį 
Tjetos vaiduoklį. Tačiau jis neužsiminė, kad kartu stebėjo mirties 
bausmę Bergene. 

Motušė Karena mąstė savo mintis ir nieko jam nesakė. Jai ėmė 
rodytis, kad mergaitė kur kas protingesnė, nei galėjai spręsti iš el- 
gesio. 

„Turi ne vieną namuose!“ — į tą pasakymą Jakobui derėjo pasi- 
žiūrėti rimtai, niekam apie tai neprimenant. 

Motušei Karenai Jakobas prisipažino labiau išvargęs po kelio- 
nės nei paprastai. 

Ji nepasakė, jog taip yra dėl to, kad Dina vyko kartu. Išvis ne- 
pamokslaudavo po laiko. 

Be to, motušė Karena nusprendė, kad ne taip jau blogai buvo iš- 
leisti tą vasarą Diną į Bergeną. 

Išstypusios mergiotės laikysenoj atsirado kažkas nauja. Tarsi ji 
tik dabar pastebėjo, kad pasaulio esama kur kas didesnio, negu sie- 
kia jos akys iš lensmano dvaro ar Reinsneso. 

Veidas taip pat pasikeitė. Motušė Karena negalėjo pasakyti, kuo 
būtent. Matyt, akys... 

Šiaip jau motušė Karena suprato daugiau, negu parodydavo. Ir 
ji nebekartojo sūnui žodžių, pasakytų tuomet, kai jis visas švytėda- 
mas paskelbė, kad Dina Holm tapsianti Reinsneso ponia. 

Ji tik lengvai uždėjo ranką sūnui ant peties ir supratingai atsidu- 
so. Ir ji matė, jog nauji rūbai bei šukuosena neįstengė paslėpti, kad 
Jakobo plaukai dar labiau pražilo, o pilvukas įdubo. 

Liemenė kabojo tarsi skolinta. Kaktoje įsirėžusios gilios raukš- 
lės, o paakiai pajuodę. Tačiau vis tiek buvo nepaprastai gražus. 

Atrodė, nuovargis ir neviltis pritinka jam labiau nei tas pasipū- 
timas, kuris buvo apėmęs Dinai apsigyvenus namuose. 

Lėti, sunkūs judesiai. Tai, kaip jis stojasi. Tvirta, aukšta figūra 
be jokio orumo, pritinkančio pasiturintiems jo amžiaus vyrams. 

Motušė Karena visa tai matė. Savaip. 


Olinė triūsė virtuvėje. Ji taip pat matė. Nebuvo iki galo įsitikinusi, 
ar jai labai patinka naujasis Jakobas, paženklintas sunkios atsako- 
mybės naštos. Nesidžiaugė ji ir Dina. Labiausiai Olinė troško, kad 
viskas būtų kaip anksčiau. Ypač kad toks pat būtų Jakobas. 


Dina norėjo apiplaukti Norlaną ir pamatyti viską, kuo Kristianas 
IV sumokėjo už keletą nusususių perliukų ir kelias statinaites rein- 
vynio. 

Ji niekaip negalėjo suprasti, kad kelionė neįmanoma tokiu metų 
laiku. 

Jakobas švelniai, bet tvirtai pasakė „Ne!“. 

Jos įtūžį jis atlaikė kaip santūrus tėvas. Ir susitaikė su jos baus- 
mėmis. Kurias atlikdamas turėjo miegoti vienas salės kamputyje. 
Tiesą sakant, jis buvo taip išsekęs po kelionės, kur visais atžvil- 
giais nė minutę negalėdavo prarasti budrumo, kad jis tuoj pat už- 
migo kaip negyvas ant nepatogaus šezlongo. Tvirtai įsitikinęs, kad 
audra nurims ir viskas pakryps į gera. Svarbu tik atgauti formą ir 
sveikatą. 


8 skyrius 


NES KEKŠĖ — GILI DUOBĖ IR SVETIMOJI — AUKŠTAS ŠULI- 
NYS. JI TYKOJA KELYJE KAIP GALVAŽUDYS IR PAMAČIUSI 
NEATSARGIUS UŽMUŠA. 


(Pat 23, 27-28) 


Naujoji santuoka, kurią įkvėpė pora tvirtų šlaunų, suspaudusių vio- 
lončelės korpusą, ir kurią pratęsė dramatiškas nuotakos viliojimas 
iš medžio, grįžus iš Bergeno, ėmė tekėti ramia vaga. 

Jakobą kankino nuolatinis nuovargis. Jis tarsi visą laiką turėjo 
stengtis būti Dinos pasaulyje. Niekuomet neišleisti jos iš akių arba 
neleisti, kad ji per daug skirtų dėmesio atsitiktiniams žmonėms. 

Jis nebuvo pakankamai blaivus, kad tai pavadintų pavyduliavi- 
mu. Jis tik žinojo, kad jei neprižiūrėtų Dinos, bematant įvyktų tra- 
gedija. 

Visuomet atsirasdavo, kas ją iš jo pavagia! Vaiduokliai Tjetoje. 
Dailininkai arba muzikantai. Netgi vienas įgulos narys, iš gailesčio 
priimtas kelionėje atgal, nes nebeturėjo pinigų garlaiviui, tapo be- 
viltiška ir žeminančia grėsme. 

Dina lošdavo kortomis! Negana to, rūkydavo pypkę su tuo ap- 
šepusiu ir nevalyvu bernu. 

Jakobas ėmė nujausti, kad jo paskutinė meilė jam kainuos kur 
kas brangiau, nei jis manė. Taip pat ir nakties miegą. 

Jis netgi negalėjo pakeliauti pakrantėmis ir palėbauti su savo jau- 
nystės kraujo broliais. Dinos nei paliksi vienos, nei pasiimsi. Ji su- 
drumsdavo visą ramybę vos tik pasirodžiusi ten, kur būdavo vyrų. 

Ji galėjo būti nešvanki kaip didžiausia šv. Jono laikų šliundra ir 
ori kaip pranašas. 

Apie jos moteriškumą negalėjo būti nė kalbos, nes tai neturėjo 
nieko bendra su visuotinai priimtomis elgesio normomis. Savo di- 
delio tvirto kūno laikysena ji veikiau panėšėjo į jauną generolą. 
Nesvarbu, jotų ji ar sėdėtų. 

Jos skleidžiami kvapai, arklidžių ir rožių aliejaus kvapų miši- 
nys, iš jos spinduliuojantis abejingas šaltumas traukė vyrus kaip 
muses prie medaus. 

Jakobas viso to prisisotino kelionėje į Bergeną. Nuo to jam už- 
eidavo prakaitavimo priepuoliai ir nežmoniški galvos skausmai. 

O dar ta muzika... 

Dinos griežimas violončele Jakobui buvo tolygus erotiniam jau- 
dinimui, ir vien mintis apie tai, kad kažkas kitas galėtų matyti ją su 
violončele tarp šlaunų, sukeldavo jam pasiutišką pavydą. 

Jis net pareikalavo abi kojas laikyti vienoje violončelės pusėje! 
Bent jau taip nepiktintų žiūrovų. 

Dinos juokas buvo didelė retenybė, tiksliau — ji visiškai nesi- 
juokdavo. Bet juokas aidėjo visame name, kai Jakobas, išraudęs 
kaip sibirinė aguona rugpjūty, demonstravo, kaip jai reikia sėdėti. 
Ją girdėjo ir apačioje, krautuvėje ir prieplaukoje. 

Vėliau ji suvedžiodavo jį vidury baltos dienos už neužrakintų 
durų. Kartais Jakobą imdavo graužti mintis, kad ji nebuvusi tokia 
jau nekalta pirmąjį kartą. Bet kokio drovumo nebuvimas, jos aist- 
ringas atsidavimas ir tikslingas jo apžėlusio kūno tyrinėjimas jam 
labiau priminė patirtį iš ten, kur reikia užsimokėti, o ne šešiolik- 
metės mergaitės elgesį. 

Tos mintys persekiodavo jį ir sapnuose. Jis bandydavo ją iš- 
kvosti tarsi atsitiktiniais žodžiais... 

Tačiau ji atsakydavo žvilgsniu, aštriu kaip stiklo šukės. 


Motušė Karena ir įsūniai leido Jakobui pabūti jaunavedžiu, kol jis 
grįžo iš rudeninės mugės. Bet po to jie ir žodžiais, ir veiksmais da- 
vė suprasti, kad be jo neapsieina namai ir ūkis. 

Iš pradžių jis nekreipė dėmesio. 

Motušė Karena pasišaukė jį pas save į kambarį ir be užuolankų 
pasakė, kad jau nebeaišku, juoktis ar verkti žiūrint į jo, suaugusio 
žmogaus, gyvenimą. 

Jau pakankamai blogai buvę, kai Ingeborgos gedėjęs, bet taip 
blogai kaip dabar dar niekuomet nebuvę. Iš lovos reikia atsikelti 
pusryčiams ir gultis taip, kaip krikščioniui pridera. Jei ne, ji išva- 
žiuosianti. Nes viskas išėję iš vėžių, kai toji Dina atėjo į namus. 

Jakobas išklausė visa tai kaip sūnus. Nuleidęs nuo kaltės apsun- 
kusią galvą. 

Jis apleido ir ūkio, ir verslo reikalus. Dina reikalavo visiško at- 
sidavimo. Dienos nepastebimai bėgo sukdamosi šokio žingsniu, ir 
jis nebeskyrė Dinos užgaidų, Dinos sumanymų ir Dinos poreikių 
nuo savų. 

Tik tiek, kad ji buvo vaikas, neturintis daugiau pareigų, kaip tik 
būti vaikiška Jakobo nuotaka. 

Jakobas jau kurį laiką jautėsi nedarbingas ir pavargęs. Dinos išmo- 
nės tapo kančia. Jos gyvuliški žaidimai lovoje su baldakimu ar bet 
kur kitur atimdavo iš jo nakties miegą ir ramybę, o šito jam be ga- 
lo trūko. 


Tą patį vakarą, kai motušė Karena su juo kalbėjosi, jis atsisakė 
įprastinio ritualo: vyno taurės ir žaidimo kauliukais, sėdint pusnuo- 
giems priešais krosnelę. 

Dina gūžtelėjo pečiais, prisipylė dvi taures vyno, nusirengė iki 
vienų apatinių ir atsisėdo lošti kauliukais. 

Ji lošė pati su savimi ir gėrė iš dviejų taurių. Trankė krosnies 
dureles ir pusbalsiu niūniavo iki vėlyvos nakties. 

Jakobas bluosto nesudėjo. Tarpais jis tyliai ją pašaukdavo norė- 
damas prisivilioti į lovą. 

Bet ji sėdėjo sučiauptom lūpom ir nesiteikė net atsakyti. 

Prieš pat aušrą jis atsikėlė. Pasirąžė ir priėjo prie jos. 

Su angelo kantrybe ir žalčio gudrumu. Jam prireikė nemaža lai- 
ko jos širdžiai suminkštinti. Tiksliau — trijų partijų kauliukais. Vy- 
ną ji jau seniai buvo suvertus į save. Nuo naktinio stalelio jis atsi- 
nešė drungno vandens krištolinėje ropinėje ir įsipylė į tuščią taurę, 
atseit jam skirtą. Tuomet jis nukreipė į ją klausiantį žvilgsnį. 

Ji linktelėjo. Jis ir jai įpylė vandens. Jie susidaužė ir ėmė gurkš- 
noti drungną vandenį. Šiaip jam buvo ne naujiena, kad ji nekalbė- 
davo ir neatsakinėdavo į klausimus, kai akys apsunkdavo nuo vy- 
no, bet jis vis vien pabandė: 

— Dina, negerai šitaip. Matai, man būtinas nakties miegas. To- 
kiam vyrui kaip aš netrūksta ko veikti. Aš turiu galvoje dieną. Tu- 
rėtum tai suprasti, mieloji... 

Ji sėdėjo vos šypsodama. Bet nežiūrėjo į jį. Jis prisislinko ar- 
čiau. Apglėbė ir ėmė glostyti jai plaukus, nugarą. Atsargiai. Jis bu- 
vo taip pavargęs, kad nesiryžo imtis nieko, kas galėtų sukelti kivir- 
čą ar priešiškumą. Be to, Jakobas nebuvo koks vaidininkas. 

— Šventė baigėsi, Dina, suprask, o mums, jūrininkams, reikia 
dirbti. Ir todėl naktimis turim miegoti kaip ir kiti žmonės. 

Ji neatsakė. Tik sunkiai atsirėmė į jį ir ramiai leidosi glostoma. 

Taip jis sėdėjo gerdamas drungną vandenį ir glostydamas ją, kol 
ji užmigo. 

Iš pradžių jis jautė ją kaip suspaustą spyruoklę prie savo kū- 
no, bet pamažu ji atsileido ir nurimo kaip vaikas, pravirkęs per 
miegus. 

Jam pavyko nunešt ją į lovą. Didelę ir sunkią. Net ir tokiam vy- 
rui kaip Jakobas. Atrodė, lyg žemė norėtų ją pagriebti, norėtų juos 
abu parklupdyti priešais lovą su baldakimu. 

Ji suknerkė per miegus, kai jis ją paguldė ir apklojo. 

Metas buvo keltis. Sliūkindamas į apačią prie užleistų darbų, jis 
jautėsi sustingęs, senas ir ne mažiau vienišas. 


Jakobas paliepė sutvarkyti mažąjį kambarėlį salės pašonėje. Jis bu- 
vo naudojamas kaip persirengimo kambarys. Ten stovėjo konjako 
spalvos šezlongas nutraukytais kutais ir apšiurusiu gobelenu. Jis 
gavo atskirą naktipuodį ir patalynę. Ten jis nulįsdavo miegoti. Aiš- 
kinosi tuo, kad Dina dėl jo knarkimo negalinti užmigti. 

Olinė nustebusi pažiūrėjo į Jakobą, kai buvo ištarta toji frazė. 
Ji nieko nesakė, tik sučiaupė lūpas taip, kad nuo jos stiprios bur- 
nos į visas puses pasklido iškalbingų raukšlelių spinduliai. Tai šit 
kokios tokelės Reinsnese: namų šeimininkas guli nepatogiame 
šezlonge, o mergiotė vartosi lovoj su baldakimu! Olinė sušnirpštė 
ir pasiuntė tarnaitę į viršų su paklode, apklotu ir pūkinėmis pagal- 
vėmis. 


Tą naktį, kai Jakobas ryžosi persikraustyti į persirengimo kambarė- 

lį, vidurnakty, kai visi buvo giliai įmigę, Dina užgrojo violončele. 
Jakobas pašoko iš miegų ir, dar ligi galo nepabudęs, pajuto ky- 

lant pavojingą įtūžį. Jis įlėkė salėn, įbedęs į ją akis, sušvokštė: 

— Pakaks! Visus namus prikelsi! 

Ji neatsakė, tik grojo toliau. Tuomet jis nusvirduliavo pas ją ir 
pagriebė už rankos norėdamas sutrukdyti. 

Ji ištraukė ranką ir atsistojo, ūgiu susilygindama su juo. Atsar- 
giai atrėmė violončelę į kėdę ir padėjo stryką. Įsisprendė ir šypso- 
dama įsistebeilijo jam į akis. 

Jam trūko kantrybė. 

— Ką tu sumanei, Dina? 

— Griežti violončele, — šaltai atsakė ji. 

— Naktį?! 

— Muzikai geriausia gyventi, kai visa kita numiršta. 

Jakobas suprato, kad tuščiai aušina burną. Intuicija jam patarė 
pasielgti taip, kaip praeitą dieną brėkštant. Jis apkabino ją. Glostė. 
Jautė, kaip ji apsunksta jo rankose. Tiek, kad galėjo nunešt ją į 10- 
vą. Jis atsigulė šalia jos ir be perstojo glostė, kol ji užmigo. 

Jam rodės keista, kad taip lengvai pavyko, bet dingtelėjo, kad 
ilgainiui bus vis sunkiau prižiūrėti namuose tokį didelį vaiką. 

Geismas! Dieną naktį deginęs jį prieš kelionę į Bergeną, dingo. 
Viskas buvo kitaip ir kur kas sudėtingiau, nei jis įsivaizdavo. Jis 
pasijusdavo bejėgis, vos tik pagalvodavo apie tai. 

Tačiau jis neišėjo į persirengimo kambarėlį. 

Likusią nakties dalį išgulėjo mirtinai pavargęs ir sutrikęs su Di- 
nos galva ant rankos. Spoksojo į lubas prisimindamas švelniąją In- 
geborgą. 

Jie gyveno taikiai, gražiai sutardami, teikdami vienas kitam daug 
džiaugsmo. Bet abu turėjo savo kambarį. Jis pagalvojo, gal jam vėl 
apsigyvenus savo senajam kambary. Bet jis nuvijo tą mintį. 

Dina imtų žiauriai keršyti. Dabar jis pradėjo ją pažinti. Ji troš- 
ko valdyti pati likdama nepriklausoma. 

Tamsoje jis tematė jos kontūrus. Bet kvapai ir nuoga oda buvo 
pasiekiami. 

Jakobas sunkiai atsiduso. 


Po to šis tas įvyko. 

Viskas prasidėjo nuo motušės Karenos vadinamojo pavasarinio 
priepuolio. Bet buvo spalis! 

Priepuolis reikšdavosi tuo, kad ji negalėdavo užmigti. Papras- 
tai užeidavo tada, kai į aukštus kambario langus pažvelgdavo pa- 
vasaris. Kovo mėnesį šviesa esanti siaubinga, tardavo ji ir nusi- 
purtydavo. 

Olinė nesakydavo nieko. Tik kandžiai šypteldavo patraukdama 
lūpų kampučius žemyn ir nusisukdavo. Anokia čia naujiena! Jau 
tie pietiečiai! Skundžiasi, net jei yra iš Tronjemo. Dejuoja dėl ru- 
dens ir žiemos tamsos. O kai Viešpats pasuka ratą į kitą pusę, 
jiems vėl negerai! Jaunystėje Olinė gyveno Tronjeme, ten pavasarį 
taip pat būdavo baltosios naktys. 

Bet kažkuo visuomet juk reikia skųstis. Jau tos Tronjemo mote- 
rys, aikštijasi, lyg būtų iš pačios Italijos! 

Taigi motušės Karenos priepuoliai, kurie patikimai lyg gandrai 
pranašaudavo pavasarį, išsiderino. Tais metais jie užėjo spalio mė- 
nesį. 


Tuomet prasidėjo laiptų į antrąjį aukštą girgždinimas naktimis. O 
rytais ant suolo virtuvės darbininkė surasdavo puodelį su pieno 
grienele. 

Mat motušė Karena šildydavosi pieno su medumi. Sėdėdavo 
prie stalo tuščioje virtuvėje ir žiūrėdavo, kaip šviesa slankioja va- 

riniais puodais ant sienos, peršliaužia mėlynai dažytu paneliu ir 
primygtinai parodo, kad laikas skalbti skudurinius takus. 

Motušė Karena atsibusdavo tuoj pat po pusiaunakčio. Nutipen- 
davo į virtuvę ir mėgaudavosi pieno šlakeliu bei ramybe dideliuos 
miegančiuos namuos. 

Tačiau šįsyk metų laikas buvo ne tas, tad jai tekdavo atsinešti 
žvakę. 

Slinkdama pro koridoriaus langą, ji išvydo pavėsinėje degant žibin- 
tą! Pirmučiausia pamanė, kad mėnuo su ja pokštauja nukreipdamas 
spindulius į spalvoto stiklo langus. Bet netrukus ji aiškiai pamatė. 

Pirma mintis buvo pažadinti Jakobą. Bet ji susitvardė. Užsime- 

Vos tik spėjo išeiti ant laiptų, pavėsinės durys prasivėrė ir jose 
pasirodė aukšta avikailiu apsigobusi žmogysta. Dina! 

Motušė Karena smuko į koridorių ir pasileido laiptais aukštyn, 
kiek senos kojos išneša. 

Nei šis, nei tas klausytis rėksmingų Dinos pasiaiškinimų tokiu 
paros metu. Bet ji pažadėjo sau pakalbėti su Dina kitą dieną. 

Kažkodėl to nepadarė. 

Motušę Kareną nemiga kankino aršiau nei bet kada. Nes jai rū- 
pėjo ir Dina. Kur tai matyta, kad jauna moteris per šalčius naktį 
sėdėtų pavėsinėje, kad ir su kailiu. 

Kažkodėl ji neprisivertė apie tai pakalbėti su Jakobu. 

Ji pastebėjo, kad Dinos pasivaikščiojimai vykdavo tam tikra 
tvarka. Dina sėdėdavo pavėsinėje, kai stodavo giedros, šaltos, 
žvaigždėtos naktys su šiaurės pašvaiste. 


Pagaliau vieną dieną, joms vienoms sėdint kambaryje, ji tarsi atsi- 
tiktinai, bet nenuleisdama nuo Dinos akių, paklausė: 

— Ir tau nesimiega tokiu metu? 

Dina metė į ją žvilgsnį. 

— Aš miegu kaip užmušta! 

— Man rodos, girdėjau... tave vaikštant penktadienio naktį? 

— Argi? Nepamenu, — pasakė Dina. 

Tuo kalba buvo baigta. Motušė Karena nebesigilino. Ne jos bū- 
dui įrodinėti ir kelti triukšmą dėl to, kad žmogui nesimiega. Bet jai 
atrodė keista, kad Dina nori tai nuslėpti. 

— Tu juk įpratusi prie tamsumos. 

— Taip, — atsakė Dina ir ėmė švilpiniuoti. 

Motušė Karena neištvėrusi išėjo iš kambario. Jai tat buvo begė- 
diškiausia provokacija. Moterys iš geros šeimos nešvilpauja. 

Bet ji įsižeidė neilgam. Po valandėlės vėl sugrįžo. Dirstelėjo 
Dinai per petį, kur toji sėdėdama sklaidė natas, ir tarė: 

— Geriau pagrok man ką nors. Tu gi žinai, kad negaliu pakęst 
švilpimo. Tai blogas įprotis, kuris nesiderina... 

Balsas buvo pakankamai švelnus. Bet žodžiai nedviprasmiški. 

Dina gūžtelėjo pečiais ir išėjo iš kambario. Ji neskubėdama už- 
lipo į salę ir atidariusi duris sėdo griežti psalmių. 


Motušė Karena reguliariai vis patikrindavo pirkinius namų ūkiui 
bei maisto atsargas. 

Tik labai nenorom ji lipdavo į drėgną rūsį. Bet tai padaryti rei- 
kėdavo. Ji apžiūrėdavo lentynas su uogienės stiklainiais ir sūdyto 
maisto statinaitėmis. Liepdavo ką nors išvalyti, išmesti sugedusį ar 
seną maistą. Viskas buvo jos švelniose tvirtose rankose. Visuomet 
žinojo, kiek serbentų ar aviečių lieka kiekvienais metais. Užsirašy- 
davo ir pagal tai apskaičiuodavo, kiek reiks kitais metais. 

Vyno podėlis būdavo papildomas keturis kartus per metus. Pa- 
gal ligšiolinį suvartojimą namuose to dažniausiai pakakdavo. Iš- 
skyrus tik Jakobo gedėjimą prieš porą metų, kitu laikų užtekdavo 
palyginti nedidelės kvotos. 

Vieną antradienį priešpiet, artėjant Kalėdoms, ji nusileido į rūsį 
atlikti savo skaičiavimų. Čia ji pamatė, kad brangiojo „Dry Madei- 
ra“, 78 šilingai už butelį, nebuvo likę nė vieno! Ir tik pora butelių 
„Rhinsk Hochheimer“ vyno, to kur 66 šilingai už butelį! Iš raudo- 
nųjų vynų buvo likę tik be galo mažai gerojo „St. Julien“ po 44 ši- 
lingus. Du buteliai! 


Motušė Karena ryžtingai išėjo iš rūsio. Keletą kartų apsivyniojo 
šaliu ir pati patraukė į krautuvės kontorą aiškintis su Jakobu. 

Jis vienas turėjo raktą durų, už kurių stovėjo lentynos su bute- 
liais. Ji pati turėjo jo paprašyti ryte! 

Motušės Karenos pasipiktinimui nebuvo ribų. Jakobas jokiu 
ženklu neišsidavė, kad jo sąžinė nešvari, kai sužinojo, kad ji leisis 
į rūsį skaičiuoti. Olinei buvo griežtai prisakyta kiekvieną praimtą 
butelaitį brūkšneliu pažymėti namų ūkio knygoje. Ir toji apskaita 
galiausiai būdavo tikrinama. 

Jai įėjus Jakobas rūkė kasdieninę pypkę. Jis buvo įraudęs ir be 
apykaklės kaip paprastai, kai kartu su Nylsu peržiūrinėdavo proto- 
kolus. Jam tai buvo darbas ne iš maloniųjų. 

Vos tik motušė Karena pasirodė tarpduryje, jis suprato, kad kaž- 
kas atsitiko. Smulkutė guvi moteriškė, apsisiautusi kutuotu šaliu, 
buvo kaip nesava. 

— Man reikia su tavim pakalbėti, Jakobai! Prie keturių akių! 

Nylsas klusniai pasišalino ir uždarė paskui save duris. 

Motušė Karena kiek lukterėjusi atidarė jas staigiu judesiu, kad 
įsitikintų, jog jis per sandėlį nuėjo į krautuvę. 

— Tai tu vėl įnikai į savo šlykščius įpročius? — išrėžė ji. 

— Motuše, apie ką tu kalbi? 

Jis pastūmė į šalį protokolus ir užgesino pypkę, kad dar labiau 
jos nesupykintų. 

— Aš buvau rūsyje! „Dry Madeira“ visas išgertas, ir „St. Ju- 
lien“ beveik nėra! 

Jakobas sukluso ir ėmė timpčioti ūsus. Jis prisiminė senąją sąži- 
nės graužatį ir vos nepatikėjo, kad jis ir išgėrė visą vyną. 

— Motuše, bet tai neįmanoma! 

— Štai kaip! 

Motušės Karenos balsas sudrebėjo. 

— Betgi aš ten nesu lankęsis be Olinės Žinios dievai žino nuo 
kada. Paskutinis kartas gal bus prieš kelionę pietuosna... 

Jis buvo nelaimingas mažas berniukas, neteisėtai apkaltintas šu- 
nybėmis, kurių nepadarė. 

— Šiaip ar taip, buteliai dingę! — pareiškė ji ir klestelėjo į lan- 
kytojams skirtą kėdę priešais milžinišką rašomąjį stalą. Ji atsiduso 
ir tiriamu žvilgsniu pažvelgė į jį. Jakobas dievagojosi esąs nekal- 
tas. Jie aptarė galimus variantus. Bet nė vienas jų neatrodė pakan- 
kamai geras. 


Kai Dina grįžo pasijodinėjusi, virtuvėje rado sumaištį. Vyko griež- 
tas patikrinimas. 

Olinė raudojo. O įtariami buvo visi. 

Dina pasuko įsiaudrinusių balsų link ir niekieno nepastebėta su- 
stojo prie kamaros durų. Apsitempusi senomis odinėmis kelnėmis, 
kuriomis visuomet jodinėdavo, sulipusiais plaukais. Skruostai degė 
nužvarbę nuo vėjo ir sniego. 

Valandėlę ji dirsčiojo tai į vieną, tai į kitą. Po to ramiausiai pa- 
sakė: 

— Aš paėmiau tuos butelius. Bet jų ir nebuvo tiek, kiek dabar 
motušė Karena bando pavaizduoti. 

Kamaroje pasidarė labai tylu. 

Jakobo ūsai drebėjo kaip visuomet, kai jis nebežinodavo, kaip 
išlaikyti orumą. 

Motušė Karena dar labiau išblyško. 

Olinė sutramdė verksmą taip ryžtingai susičiaupdama, jog dan- 
tys kaukštelėjo. 

— Tu? — apstulbo motušė Karena. — Kokia proga? 

— Visokiom progom, dabar tiksliai nepasakysiu. Paskutinė bu- 
vo naktį su pilnatimi ir šiaurės pašvaiste, kai negalėjau rasti sau 
vietos ir paėmiau šiek tiek dėl miego... 

— O raktas? — atsitokėjo Jakobas ir žengė prie Dinos. 

— Taigi jis visuomet guli skutimosi įrankių dėželėje, kas to ne- 
žino. Kitaip ir tarnaitė negalėtų kartkartėmis pasmaguriauti. Ką, 
tardysit mane čia, kamaroje? Gal ir lensmaną pasikviesit? 

Ji apsisuko ant kulno ir nėrė lauk. Tačiau žvilgsnis, kurį metė 
Jakobui, nežadėjo nieko gero. 

— Dieve Dieve! — atsiduso Olinė. 

— Apsaugok Viešpatie! — pritarė ir virtuvės darbininkė. 

Tačiau motušė Karena akimoju susivokė ir puolė gelbėti namų 
garbės. 

— Tai visai kas kita, — ramiai pasakė ji. — Aš labai atsipra- 
šau! Olinę! Visus jus! Senstu ir darausi įtari. Nepagalvojau, kad 
ponia Dina turėjo visišką teisę ten eiti rūpindamasi svečiais ir na- 
mų gerove. 

Ji atsistojo, susidėjo rankas ant krūtinės, lyg pasiruošusi gintis, 
ir oriais žingsniais pasuko paskui Diną. 

Jakobas stovėjo prasižiojęs. Olinės veidą išmušė dėmės. Tarnai- 
tės išsprogino akis. 


Apie ką kalbėjo Dina ir ponia Karena Grenelv, nesužinojo niekas. 

Tačiau užsakant naują vyno bei stipriųjų gėrimų partiją, buvo 
priskaičiuota ir jaunamartės dalis. Kurią ji turėjo savo žinioj. 

Senoji vis tiek kontroliavo, kas kiek laiko vėl reikia užsakyti 
gėrimų ir kiek kokios rūšies butelių perkama. 

Kiekvieną kartą, kai būdavo pilnatis arba šiaip kas nors, Dina 
nulipdavo iš salės jau įdienojus. 

Motušė Karena niekam nesipasakodavo savo nuogąstavimų. 

Kadangi pavėsinėje žiemą niekas, išskyrus Diną, nesilankyda- 
vo, niekas, išskyrus motušę Kareną, neskaičiuodavo ir pustuščių 
užšalusių atkimštų vyno butelių, išrikiuotų po suolu. 

Tačiau tais kartais, kai Dina dar ir giedodavo psalmes, girdimas 
ir didžiajam name, ir tarnų gale, sunku būdavo išlaikyti orumą ir 
kitą dieną nuduoti, jog nieko nebuvo atsitikę. 

Ji taip pat ilgiausiai galėdavo kalbėtis su savimi, pati klausdama 
ir pati atsakydama. 

Teisybė, taip nebūdavo labai dažnai. 

Be jokios abejonės, tai priklausė nuo mėnulio fazių. 

Tačiau Jakobas ir motušė Karena sunerimę stebėjo įvykius. 
Ypač dėl to, kad kai užeidavo tokia nuotaika, jai nieko negalėdavai 
pasakyti arba nuvaryt miegoti. 

Jei kas bandydavo prisiartinti, jai galėdavo sukilti nežabotas 
įniršis. 

Motušė Karena atsargiai užsiminė, jog ji galinti susirgti sėdėda- 
ma lauke šaltomis naktimis. 

Tačiau Dina be garso nusijuokė senutei į akis, įžūliai iššiepda- 
ma baltų dantų eilę. 

Dina niekuomet nesirgdavo. Per visus tuos mėnesius, kai ji gy- 
vena Reinsnese, nebuvo nė kartelio sunegalavusi. 

Galų gale išvykos su vynu į pavėsinę tapo savotiška gerai sau- 
goma šeimos paslaptimi. O kadangi kiekviena šeima turi savo keis- 
tybių, visi ėmė į tai žiūrėti kaip į Grenelvų šeimos keistybę. 


9 skyrius 


ŽIRGAS RENGIAMAS KARO DIENAI, BET VIEŠPATS SUTEIKIA 
LAIMĖJIMĄ. 


(Pat 21, 31) 


Dina pradėjo landžioti po du didžiuosius sandėlius prie jūros, tarsi 
ko ieškodama. Kur buvus, kur nebuvus, žiūrėk, ir vėl atsineša di- 
džiulius geležinius raktus. 

Žmonės girdėdavo ją vaikščiojant. Tai apačioje. Tai viršuj. Kar- 
tais išvysdavo ją krovininėje angoje. Sustingusią viena poza, 
įsmeigusią žvilgsnį ton pusėn, kur susilieja jūra ir dangus. 


Aš esu Dina. Reinsnesas ėda žmones. Žmonės visai kaip medžiai. 
Aš juos skaičiuoju. Kuo jų daugiau, tuo geriau. Bet tik iš tolo. Ne 
per arti langų. Kitaip viskas užges. 

Aš vaikštinėju po Reinsnesą ir skaičiuoju. Kalnagūbris anapus 
sąsiaurio turi septynias viršūnes. Kiekvienoje alėjos pusėje yra 
po dvylika medžių! 

Jertrūda buvo kartu su manimi Tjetoje. Ji buvo maža mergai- 
tė, kuri pasislėpė už laikrodžio. Ji pasivertė tokia maža, nes aš 
buvau ne viena. Jai reikia kur nors gyventi. Juk taip šalta žiemą 
klaidžioti Fagerneso paplūdimiu. 

Tu visuomet esi tai, kas esi. Nesvarbu, kokiu pavidalu tau kar- 
tais tenka pereiti per kambarį. | 

Jertrūda alsuoja po prieplaukų lentomis. Ji švilpauja tarp sijų, 
kai aš atveriu sandėlio duris. Jertrūda visuomet sugrįžta. Aš turiu 
kaip perlas spindinčią kriauklelę. 


Dina nukakdavo į milžiniškus stačių lentų trobesius aukštais 
skliautais bet kuriuo paros metu. Kartais, kai būdavo tamsu, su sa- 
vimi ji turėdavo žibintą. Žmonės apsiprato su jos ritualais. 

— A, čia jaunamartė vaikščioja... — sakydavo išgirdę bildant 
sandėlių prieplaukose ar pro langus pastebėję šmėstelint šviesą. 


Aidas keisdavosi pagal tai, kur ji eidavo. Pagal tai, kas ten buvo 
laikoma, kuriame aukšte ji vaikščiodavo arba kokios krypties vėjas 


100 


pūsdavo. Viskas susimaišė su amžina, bet vis tiek kintančia trauka. 
Vėjas, atoslūgiai ir potvyniai. 

Didžiausioje prieplaukoje dalis sandėlio buvo suręsta iš rąstų. Tar- 
si galinga paspirtis liaunoms lentelėms, kurios viską gaubė. Toje ręs- 
tinėje dalyje buvo galima laikyti viską, kam kenkia šaltis, drėgmė ir 
šiluma. O šiaip kiekvienas podėlis buvo kam nors skirtas. Statinėms 
su sūdytom silkėm, džiovintų žuvų atsargoms, druskai, dervai. 

Restiniuose podėliuose buvo laikomi miltai ir šiek tiek grūdų. 
Kailiai, dėžės su įvairiausiais reikmenimis ir padargais. Pirmajame 
ir antrajame antlubiuose dervos kvapas nebebuvo toks aštrus. 

Pirmajame aukšte ant sijų gulėjo burės su stiebais. Visos skir- 
tingų spalvų, nelygu senumas ir būklė. 

Papilkavusių kaip įkapės burių minkšti ritiniai gulėjo aukštai po 
stogu ant sausų karčių. Arba kabojo ir džiūvo užmestos ant storų 
vidurinių sijų, nuo jų magišku ritmu lašėdavo vanduo ant nelygaus 
klojinio. Jis buvo nusėtas dėmėmis, kurios sudarė margą piešinį. Iš 
dervos, žuvų taukų ir kraujo. 

Sienos didžiajame sandėlyje Andreaso prieplaukoje, pramintoje 
senojo savininko, kuris ten pasikorė, vardu, buvo nukabinėtos tin- 
klais tinkleliais ir kitokiais žvejybos įrankiais. Čia buvo laikomas 
ir dvaro pasididžiavimas. Naujasis tamsrudis tinklas silkėms gau- 
dyti. Išskleistas jis aukštai kabojo priešais dideles dvivėres duris į 
jūros pusę. 

Kvapai buvo gyvybingi ir aštrūs, bet juos nuolatos grynino jūra 
ir druskingas jūrinis vėjas. Jie kuteno šnerves teikdami palaimą. 

Pro plyšius sienose skverbdavosi šviesa ir kryžiuodavosi spin- 
duliai. Tai čia, tai ten. 


Čia Jertrūda ir ateidavo pas Diną. Vėlyvą rudenį. Pirmaisiais me- 
tais Reinsnese. | 

Staiga ji atsirado trijų saulės spindulių susikirtimo taške. Tie ėjo 
iš trijų sienų. 

Ji buvo nenuplikyta, sveika. Atvirom draugiškom akim. Laikė 
kaži kokį nematomą daiktą. 

Dina prabilo skardžiu vaikišku balseliu: 

— Tėvas seniai nugriovė skalbyklą. O Reinsneso skalbykla ne- 
pavojinga... 

Tuomet Jertrūda ištirpo silkinių tinklų klostėse, tarsi negalėda- 
ma pakęsti tokių kalbų. 

Bet ji ir vėl ateidavo. Andreaso prieplauka tapo jųdviejų susiti- 
kimų vieta. Ji labiausiai buvo perpučiama visų vėjų. 

Dina kalbėjosi su Jertrūda apie mergytę už laikrodžio Tjetoje ir 
apie savo naująjį užsiėmimą: sėdėti pavėsinėje. 

Tačiau ji nevargino Jertrūdos banalybėmis, kurias turėdavo 
įveikti savarankiškai. 

Pavyzdžiui, kad Jakobas ir motušė Karena aiškiai buvo nepa- 
tenkinti jos neveiklumu namuose ir kad jie mielai norėtų ją ma- 
tyti susegtais plaukais, kartu su Oline darančią maisto atsargų 
apskaitą. 

Ji šnekėjosi su Jertrūda apie neįtikėtinus dalykus, kuriuos matė 
Bergene. Tačiau nė žodžio apie žmogų kartuvėse. 

Kartkartėmis Jertrūda plačiai nusišypsodavo parodydama dantis. 

— Jie vaikšto drabužių kokonuose ir beria žodžius kaip žir- 
nius, nesvarbu, kad vieni kitų negirdi, svarbu, kad kuo greičiau 
parduotų savo prekę, ir pelningai. O poniutės nemoka sudėti pa- 
prasčiausių skaičių! Jos nežino, koks ilgas kelias iki mūsų. Ir jos 
nieko aplink save nemato, nes jų tokios didžiulės skrybėlės ir skė- 
čiai. Jos bijo saulės! 

Iš pradžių Jertrūda atsakinėdavo jai vienskiemeniais žodžiais. 
Bet pamažu išaiškėjo, jog ji turinti savų sunkumų. Dėl laiko ir erd- 
vės. Kad jai nepatinka būti išvarytai iš kambarėlio lensmano dvare. 

Daugiausia ji kalbėdavo apie spindinčias vaivorykštės spalvas, 
kurių žemėje matyti tik blyškus atspindys. Ir apie žvaigždynus, 
spirale nusidriekusius visomis kryptimis nuo mažytės Žemės. Jie 
tokie didžiuliai, kad protu neaprėpsi. 

Dina klausydavo duslaus ir taip gerai pažįstamo balso. Stovėda- 
vo primerktom akim, nusvirusiom rankom. 

Jertrūdos kvepalai prasimušdavo pro sandėlių kvapus, aštrų 
druskos ir dervos kvapą. Kai atrodydavo, jog dar akimirka, ir 
kvapo stiprumas suskaldys orą į šipulius, Jertrūda pranykdavo tin- 
klų klostėse. 


Aš esu Dina. Kai Jertrūda išeina, iš pradžių būnu lapas, plau- 
kiantis pasroviui upe. Paskui mano kūnas pasijunta vienišas ir 
styra nuo šalčio. Bet tai trunka tik akimirką. Tada aš suskaičiuo- 
ju sijas, langų stiklus ir plyšius tarp lentų grindyse. O kraujas vėl 
palengva suteka į visas kraujagysles. Aš sušylu. 

Jertrūda yra! 


Jakobas būgštavo, jog Dina nuobodžiauja. Vieną sykį jis atėjo no- 
rėdamas parsivesti ją iš prieplaukos. 

Tuomet ji pridėjo prie lūpų pirštą ir pasakė: „Cit!“, tarsi jis bū- 
tų nutraukęs kokią svarbią mintį. Ji atrodė nepatenkinta jo atėjimu 
ir visai nesidžiaugė, kaip jis buvo manęs. 

Nuo to karto jis liovėsi sekiojęs paskui ją. Tik laukdavo. Pama- 
žu jis atprato ir klausinėti. 


Pirmaisiais gyvenimo su Dina metais Jakobas vis dar jautėsi 
valdovas ir viešpats lovoje su baldakimu, nors kartais atsidurdavo 
tokiose situacijose, kurios viršydavo jo jėgas, kurios glumindavo ir 
gąsdindavo. 

Tačiau ilgainiui jis su liūdesiu pastebėjo, jog vedybinis gyveni- 
mas, kurį jis bandė pradėti smurtu ir našlio godumu, ima darytis 
prabanga, kurios jis nebepajėgia sau leisti kada tik panorėjęs. 

Jakobas, visą suaugusio vyro gyvenimą mėgavęsis lovos malo- 
numais, turėjo prisipažinti, jog tapo nebepajėgus. 

O Dina buvo negailestinga. Jo netausodavo. Kartais jis pasijus- 
davo veisliniu eržilu, kurio savininkas ir jam priskirta kumelė yra 
viena ir ta pati būtybė. 

Kaip galėdamas dažniau jis susilaikydavo nuo atomazgos. Ta- 
čiau ji buvo nepasotinama ir nežabota. Nesibodėdavo beprotiškiau- 
siom pozom ir judesiais. 

Jakobas susitaikė su tuo. Paseno, pavargo ir prarado savo išdidų 
medžiotojo instinktą. 

Jis mielai būtų ramiai leidęs dienas su pareiginga, oria žmona. Vis 
dažniau prisimindavo velionę Ingeborgą. Būdavo, ima ir apsiverkia 
stovėdamas prie šturvalo, o jūroje būdavo tiek purslų, kad niekas ir 
nepastebėdavo, jog vėjo blaškomos už borto daugiausia tyška ašaros. 

Ir motušė Karena, ir jis jau seniai puoselėjo mintį, jog viskas 
susitvarkysią, kai tik Dina pastosianti. 

Tačiau taip neatsitiko. 


Dvarui Jakobas nupirko juodbėrą jauną eržilą. Jis buvo laukinis, 
dar neprajodinėtas. Kadangi arklidėje jį visi nuolat keikdavo ir pra- 
keikdavo, buvo pramintas Juodžiu. 
Iškart po Kalėdų Dina pasiuntė lensmanui žinią, neatsiklaususi 
Jakobo. Ji norėjo, kad Tomas padėtų jai prajodinėti naująjį žirgą. 
Jakobas ne juokais supyko ir norėjo išsiųsti bernioką namo. 
Dina tvirtino, jog žodis lieka žodžiu. Negalima vieną dieną 
žmogų atsikviesti, o kitą dieną išvaryti. Ar jis norįs apsijuokti? Ne- 


103 


gi jam nepakaksią pinigų išlaikyti ir arklininkui, ir dvaro bernui? 
Jis juk ne mažiau turtingas, kaip sakėsi piršdamasis? 
Žinoma, ne... 


Ir Tomas pasiliko. Jis miegojo antklėtyje su kitais bernais. Tačiau 
jie jį ignoruodavo arba guidavo. Jam dar ir pavydėdavo. Nes jis 
buvo Dinos žaislas. Jodavo su ja į kalnus. Nesitraukdavo nė per 
žingsnį, kai ji ką nors veikdavo lauke. Nudelbęs akis stovėdavo ša- 
lia, kai ji lipdavo į valtį, apsivilkusi suknele suveržtu liemeniu ir 
apsigaubusi skraiste su kutais. 

Reinsneso Dina nelaikė šuns. Neturėjo patikėtinių. Jai priklausė 
juodbėras žirgas ir rudaplaukis arklidės bernas. 


10 skyrius 


ŽMOGAUS GYVENIMAS ŽEMĖJE YRA KAREIVIAVIMAS IR JO 
DIENOS KAIP SAMDININKO DIENOS. 

KAIP VERGAS IŠSIILGSTA PAVĖSIO IR KAIP SAMDININKAS 
LAUKIA SAVO DARBO GALO.... 


(Job 7, 1) 


— Vedybos — tai tarsi marinuoti agurkai pernelyg saldžiam mari- 
nate! Prie jų reikia turėti gerai papipirintos mėsos gabalą, kad ga- 
lėtum valgyti! 

Olinė nė kiek neabejojo savo teisumu. Ji niekada nebuvo ištekė- 
jusi. Bet viską matė iš arti. Galvojo pažįstanti vedybinį gyvenimą 
kaip savo penkis pirštus. Pažinojo jį iš pirmosios sužadėtuvių puo- 
tos. Skrynių su manta ir kraičiu. Netinkamų, bet jaukių garsų na- 
muose, lovos girgždesio ir naktipuodžių skalambijimo. 

Pirmiausia buvo jos tėvai, apie kuriuos ji niekuomet nekalbėda- 
vo. Motina, ūkininko iš Denos duktė, ištekėjo už žemesnio luomo 
žmogaus ir buvo atstumta savo įtakingos giminės. Ji metai iš metų 
sėdėjo trobelninko ūkelyje apsikrovusi vaikais ir teturėdama mažą 
valtelę maistui atsigabenti. 

Vyras pražuvo jūroje. Ir tiek. Tiesa, ant kranto jis paliko valte- 
lę, kurią galima buvo pasitaisyti. Bet kam šeimai valtis, kai nėra 
vyro jai irkluoti? 

Motina anksti atsisveikino su šiuo pasauliu, o vaikų būrys pa- 
sklido į visas puses. Olinė buvo jauniausia. Įvairios smulkmenos, 
likusios po tėvų, seniausiai buvo išgraibstytos, kai atėjo jos eilė 
gauti palikimą. 

„Jei būsi sveikas ir turėsi gerus dantis, sukramtysi viską, kas 
paklius!“ — buvo jos priežodis. Tai jai nesukliudydavo iškepti 
nuostabaus, burnoje tirpstančio tetervino grietinėlės padaže. O iš 
trintų kadagių uogų ir šermukšnių drebučių, nepagailėjusi karčio- 
sios, ji sukurdavo neprilygstamų skanėstų. 

Tačiau Olinės patiekalai turėjo priešistorę. 

Virimo meno ji išmoko „per stebuklą“, jaunystėje dirbdama 
Tronjeme virėjo padėjėja. Kaip ji ten nusigavo, buvo ne mažiau 
nuostabu. 

Bet apie save Olinė kalbėti nemėgo. Užtat apie kitus ji žinojo 
viską. 

Vieną gražią dieną, kai buvo ten, pietuose, Tronjeme, ją suėmė toks 
stiprus namų ilgesys, kad reikėjo ko nors imtis. Matyt, čia bus buvęs 
įpainiotas koks vyras, kuris vis dėlto pasirodė nesąs jos vertas... 

Ji susiieškojo jektą, plaukiančią į šiaurę. Ir jai, nebūtų moteriš- 
kė, pavyko išsiderėti kelionę namo. Į laivą ji atsinešė didžiulę pin- 
tinę su paplotėliais. Gali būti, jog tai atstojo bilietą. 

Tai buvo Reinsneso laivas, kuris ir nulėmė jos likimą. 

Olinė pasiliko mėlynai dažytoje virtuvėje. Atlaikė visus išban- 
dymus. 


Ingeborga vertino ne tik jos kulinarinius sugebėjimus, bet ir tvirtą 
būdą. 

Tačiau tik tuomet, kai į namus atsikraustė motušė Karena, ji su- 
silaukė tikro pripažinimo. 

Motušė Karena dalyvavo iškilminguose pietuose Hamburge ir 
Paryžiuje! Ir buvo tos nuomonės, jog maistas turi būti gaminamas 
su meile ir dosnia ranka. 

Motušė Karena ir Olinė aptarinėdavo meniu taip pat susikaupu- 
sios, kaip kalbėdavo „Tėve mūsų“. 

Savo spintose senoji turėjo virimo knygų su prancūziškais re- 
ceptais. Nepaprastai tiksliai ji juos versdavo į Olinės kalbą bei jos 
naudojamus tūrio ir svorio vienetus. O kai sudėtinių produktų ne- 
įmanoma būdavo gauti nei Bergene, nei Tronjeme, juodvi surasda- 
vo neką prastesnių pakaitalų. 

Motušė Karena daug laiko ir dėmesio skyrė kelių lysvelių su 
prieskoninėmis žolelėmis priežiūrai. O Jakobas iš savo kelionių 
parveždavo rečiausių sėklų. 

Olinės darbo rezultatai pasiekdavo tokias aukštumas, kad žmo- 
nės mielai įstrigdavo Reinsnese ir dėl audros, ir dėl štilio. 


Olinės lojalumas jūrininkams buvo akivaizdus. Neduok Dieve, jei 
kas nors pabandydavo apšmeižti Reinsneso giminę parapijoje! Tam 
tekdavo savo kailiu atsakyti. Olinė turėjo ryšių. Ji išgirsdavo tai, 
ką jai reikėdavo išgirsti. 

Tarnai Reinsnese negaudavo jokių įspėjimų. Jiems tik būdavo 
pasakoma susikrauti mantą ir nešdintis. Tai galėjo nutikti per pa- 
čias skerstuves ar ruošiantis kelionei į Bergeną. 

Taip nutiko vienam vaikinui ir merginai, kai gedintis Jakobas į 
sodą išnešė lovą su baldakimu, norėdamas atsidurti arčiau mirusios 
Ingeborgos. Mat Olinė nugirdo tą istoriją atkartotą. 

— Su mano ir Viešpaties padėjimu žmonės gauna tai, ko nusi- 

pelnė! Kas nori gyventi Reinsnese, nevaikšto ausis pastatęs ir lie- 
žuvius paleidęs, — taip ji išlydėdavo kiekvieną. 

Ji matė pirmąją velionės Ingeborgos santuoką. Bevaikę, ramią 
ir pilką. Kaip nesibaigiančią rudens dieną be lapų, sniego ir želme- 
nų. Kai vyras pražuvo jūroje, Ingeborga gedėjo tik tiek, kiek reika- 
lavo padorumas. 

Tačiau Olinė saugojo našlę kaip brangenybę. Slaugė ją bemie- 
gėmis naktimis, girdydama juodųjų serbentų užpiltine su cinamo- 
nu. Neprašyta dėdavo lovon įkaitintus akmenis, susuktus į vilno- 
nius skudurus. 


Tą akimirką, kai Olinei buvo pranešta, jog namuose apsigyvens 
penkiolika metų jaunesnis Jakobas, jos veidu nuslydo dvejonė. 

Pirmą kartą apie tą žmogų ji išgirdo iš Ingeborgos, kuri grįžusi 
namo iš tingo pasakojo Tronjeme sutikusi šaunų šturmaną. Ji buvo 
išvykusi sekti, kaip pasibaigs ginčas dėl pirkimo sutarties, kurią 
užprotestavo viena pusė. 

Bylą ji laimėjo. O namuose atsirado vyras! Namų darbo jūrinin- 
ko batais ir ožkenų kelnėmis, kurios priklausė vienam sugėrovui iš 
Merės. Odinę skrybėlę su kanapėtu megztu įdėklu jis nešiodavosi 
po pažasčia kaip negyvą varną. 

Šturmanas, vaikščiojantis taip pat apsirengęs kaip jo komanda ir 
nė kiek nesikeliantis į puikybę. Iš pradžių jis nakvodavo svečių kam- 
baryje. Tačiau rudos garbanos ir tamsios ugningos akys traukė visų 
dėmesį. Seniai Reinsnese nebuvo gyvenęs tikrai patrauklus vyras. 

Dailiai nuaugęs, lankstaus kūno, jis stojo visu grožiu, kai nusi- 
vilko odinius rūbus. Buvo apsimovęs plačiomis neregėto kirpimo 
galifė kelnėmis. Vilkėjo trumpa rausva brokatine liemene ir geros 
kokybės baltais drobiniais marškiniais. Jie buvo be apykaklės, atvi- 
ru kaip karštą vidurvasarį kaklu. 


Jakobas užėmė daug svarbių pozicijų. Vienas pirmųjų jo žygių bu- 
vo į didžiulę virtuvę pas Olinę su dviem nepriekaištingai išlaiky- 
tais zuikiais. Kuriems jis čia pat nudyrė kailį. 

Be to, ant virtuvinio stalo prikrovė kitų dovanų. Iš plačiojo pa- 
saulio. Nedidelių drobinių ir pakulinių maišelių su kava, arbatžolė- 
mis, slyvomis, razinomis, riešutais ir citrinos rūgštimi. Pastaroji 
buvo skirta punšui ir pudingams. 

Su natūraliu atsainumu, tarsi visą laiką būtų žinojęs, kas vado- 
vauja Reinsnese, jis sukrovė visas gėrybes ant Olinės baltai nušiū- 
ruoto stalo. 

Ir kol jis dyrė zuikiams kailiukus, Olinė dovanojo jam savo be- 
atodairišką meilę. Per visus vėlesnius metus ji buvo tokia pat karš- 
ta ir gyvybinga kaip teterviniukai birželio gale. Apie tokią kaip jos 
meilę rašoma Biblijoje: ji atlaiko viską. Viską be išimties! 


Ponia Ingeborga taip pat įsimylėjo. Tai pastebėjo ir probstas. Apie 
meilę jis kalbėjo vestuviniame pamoksle ir savo kalboje prie stalo 
per vestuvių pietus. 

Ingeborga netgi neprieštaravo, kad į Reinsnesą atsikeltų gy- 
venti Jakobo motina. Nors apie savo anytą ji težinojo tiek, kad 
šioji, pakviesta prieš tris savaites, nesugebėjo atvykti į vestuves. 
Ji buvusi užsienyje ir turėjo daug knygų spintų su gludinto stiklo 
durimis! Savo pirmajame laiške ji rašė jas pasiimsianti, kai kelsis 
į Norlaną. 

Apie Kareną Grenelv visi susidarė nuomonę dar prieš jai at- 
vykstant į Reinsnesą. Pagarbą kėlė jau vien tai, kad ji buvo škipe- 
rio ir pirklio iš Tronjemo našlė su knygų spintomis. Tačiau iš to, 
jog ji metų metais gyveno užsienyje, niekuo daugiau nesirūpinda- 
ma, kaip tik savo vyru, žmonės sprendė, kad ji nebuvo kokia nors 
eilinė Tronjemo ponia. 


Ingeborga tapo motina, praėjus vos septyniems mėnesiams po ves- 
tuvių. Ir norėdama užbėgti pastoriui už akių, nes netrukus po su- 
tuoktuvių jau reikėjo krikštyti sūnų, ji pasisakė negalėjusi gaišti nė 
savaitės. Buvusi bevaikė nuo to laiko, kai aštuoniolikos metų pir- 
mąkart ištekėjo, iki dabar, kada jai jau per keturiasdešimt. Dievas 
suprasiąs jos skubą ir didelį norą. 

Klebonas linktelėjo. Jis nieko nesakė apie tai, jog Dievui galėję 
pasirodyti, kad tokio skubotumo priežastis veikiau buvęs jaunasis 
vyras, o ne troškimas tapti motina. Nederėjo apie tai kalbėti. 

Ingeborgai iš Reinsneso negalėjai bet ko sakyti. Ji dosniai auko- 
davo vargšų kasai. O bažnyčioj šalia altoriaus puikavosi pora si- 
dabrinių žvakidžių, kadaise buvusių Reinsneso giminės nuosavybe. 

Jis tik palaimino jos motinystę ir liepė eiti su Dievo padėjimu ir 
mokyti savo sūnų visko, kas Jo prisakyta. 

Buvo nuspręsta, kad jis bus pirmasis giminės pastorius. 


Nylsui buvo keturiolika, o Andersui dvylika, kai jie po nelaimės 
jūroje liko našlaičiai. Kadangi jie buvo tolimi Ingeborgos giminai- 
čiai, ji juos priglaudė iš „caritė“*. 


* Gailestingumo (pranc.). 


108 


Pamažu abiems ėmė rodytis, jog visąlaik ten gyveno. Jiems iš- 
ėjo į naudą, kad Reinsnese nebuvo tikrųjų palikuonių. 

Kai paaiškėjo, jog Jakobas padarė Ingeborgą vaisingą ir pado- 
vanojo dvarui paveldėtoją, Nylsas ir Andersas suprato, kad jų jau- 
natviškos svajonės paveldėti Reinsnesą su visais turtais nugarmėjo 
dugnan kaip apvirtęs laivas. 


Olinė sergėjo visus, dar Ingeborgai gyvai esant. Skvarbiu ištikimu 
žvilgsniu ir nenuilstamu muštravimu. 

Jai buvo nė motais, kad turi dvi šeimininkes, kol tos nesipyko ir 
nestojo jai skersai kelio. 

Pamažu Jakobas jai tapo svarbiausias asmuo. Jeigu kas nors bent 
puse lūpų būtų prasitaręs apie tai, kaip mat būtų buvęs atleistas. 

Išdidi ir žinodama savo padėtį, kuri buvo tokia pat nepajudina- 
ma kaip ir jos tikėjimas pomirtiniu gyvenimu, ji nuoširdžiai, parau- 
dusiomis akimis gedėjo Ingeborgai mirus. 

Bet niekas nebūtų galėjęs trokšti gražesnės mirties. Visi ženklai 
buvo geri. Jos laidotuvių dieną pražydo alyvos. O ruduo atnešė 
gausų geltonųjų gervuogių derlių. 

Vedybos su Dina Olinei tapo blogio pranašyste. Ir ne vien dėl to, 
kad Dina niekada nesirodė virtuvėje ir nedyrė zuikiams kailiukų. 

Nebuvo visų blogiausia ir tai, kad jos manieros prie stalo buvo 
vyriškos, kad ji laipiodavo po medžius ir pavėsinėje naktimis ger- 
davo vyną. 

Neatleistina buvo tai, kad ji išvis „nematė“ Olinės. 

Olinė niekaip negalėjo suprasti, ką toji pajodžarga, tegul ir pa- 
ties lensmano Holmo duktė, veikia Reinsnese. 

Kad Jakobas susirado sau žmoną nei į tvorą, nei į mietą, Olinei 
buvo katastrofa. 

Bet ji apie tai nekalbėdavo, kaip dar daug apie ką. O kadangi 
miegodavo kambarėlyje šalia virtuvės tiesiai po lova su baldakimu 
salėje, nepraleisdavo nė garso ar virpesio, sklindančio iš viršaus. 

Toks didelis ir begėdiškas aktyvumas jai buvo neįminta mįslė. 
Ją tai žeidė labiau nei Ingeborgos netektis. 

Nepaisant pasibjaurėjimo, joje kažkas kirbėjo. Smalsumas. No- 
ras suprasti, kas žmogų gali paskatinti tokioms beprotybėms, ko- 
kias darė Jakobas. Noras suprasti, kaip tokia mergiūkštė gali val- 
dyti visą dvarą. Atrodo, nekrutindama nė piršto. 


11 skyrius 


GERK VANDENĮ IŠ SAVO VERSMĖS IR KAS TEKA IŠ TAVOJO 
ŠULINIO. TEGUL LIEJASI LAUKAN TAVO ŠALTINIAI, IR DA- 
LINK SAVO VANDENĮ GATVĖSE. TURĖK JUOS PATS VIENAS, 
IR TEGUL SVETIMIEJI NETURI DALIES KARTU SU TAVIMI. TE- 
BŪNA TAVO ŠALTINIS PALAIMINTAS, IR DŽIAUKIS SAVO 
JAUNYSTĖS MOTERIMIS. 


(Pat 5, 15-18) 


Prasidėjo „neatidėliotinos“ kelionės valtimi. Jis lankė senus drau- 
gus. Nuolat surasdavo reikalų Stranstede. 

Iš pradžių Dina norėdavo trūks plyš vykti kartu. Tačiau jis at- 
kalbinėdavo ją, atseit būsią nuobodu. Ir šalta. Be to, jis kaipmat 
sugrįšiąs... 

Jis iš anksto apgalvodavo, ką jai sakyti. Keista, bet ji nepykda- 
vo. Tik atsitraukdavo. 

Rytais palei laiptus jis rasdavo numestus didžiuosius vilkenų 
kailinius. Kaip užburto žvėries, atvirtusio į žmogų, išnarą. 

Ji niekada neklausdavo, kur jis buvęs. Net ir tuomet, kai negrįž- 
davo nakčiai. Nė karto nepasitiko jo prie durų. 

Naktimis ji dažnai sėdėdavo pavėsinėje. Šiaip ar taip, violonče- 
le negrieždavo. 


Vieną vėlų vakarą parvykęs iš Stranstedo, Jakobas pamatė šviesą 
kontoros lange. 

Ten sėdėjo Dina ir vartė apskaitos knygas. Iš lentynų ji buvo iš- 
lupusi visus protokolus ir paskleidusi juos per visą stalą ir grindis. 

— Ką čia darai!? — šūktelėjo jis. 

— Bandau šį tą išsiaiškinti, — atsakė ji, nepakeldama akių. 

— Tu čia nieko nesupranti. Turime viską sutvarkyti, kitaip Nyl- 
sas ne juokais užsius. 

— Man neatrodo, kad Nylsas visuomet sugeba teisingai suskai- 
čiuoti, — sumurmėjo ji ir prikando smilių. 

— Kaipgi? Jis metų metai daugiau nieko neveikia. 

— Jam prapuola skaičiai. Lorchas pasakytų, uždavinio sąlyga 
buvo neteisinga. 

*-— Dina, nekalbėk niekų. Eime namo. Jau vėlu. Aš turiu tau nu- 

pirkęs riestainį. 

— Aš noriu viską perskaičiuoti. Žinai, aš mielai sutikčiau dirb- 
ti kontoroje! 

Jos akys blizgėjo, šnervės išsiplėtė. Taip būdavo tais retais kar- 
tais, kai ji parodydavo, jog jai gera. 

Tačiau Nylsas kaip kirviu nukirto. Arba jis, arba Dina. Jakobas 
dar bandė derėtis. Dina galėtų padėti tvarkant apskaitą. Ji juk ge- 
nialiai skaičiuojanti, sumuojanti ir panašiai. 

Bet Nylsas, kuris šiaip jau be reikalo neaušindavo burnos, pasa- 
kė ne! 

Šypsodamasi Dina priėjo prie pat jo. Aukštesnė puse galvos, ji 
ėmė švytruoti žodžiais kaip gerai išgaląstais kardais. 

— Žinoma, tu gi nenori, kad kas pamatytų, jog nesugebi gerai 
skaičiuoti! Skaičiai tavo knygose pradingsta — įkrenta kaip į van- 
denį! Ką? Bet skaičiai niekada nedingsta be žinios. Kitaip gali at- 
rodyti tik tiems, kas nesupranta... 

Kontoroje stojo tyla. 

Tada Nylsas apsisuko ir išdrožė lauk per petį sušukdamas: 

— To niekada nebūtų atsitikę Ingeborgos laikais! Kontoroje lik- 
siu arba aš, arba šita! 

Dina negavo darbo kontoroje. Užtat valgydama nenuleisdavo 
akių nuo Nylso. 

Tas perėjo valgyt į virtuvę. 


Jakobas stengėsi užglostyti tai, kad palaikė Nylso pusę. Iš kiekvienos 
kelionės parveždavo Dinai dovanėlių. Muilo gabalėlių ar kokią sagę. 

Jis bandė įtraukti ją ir į bendrus pokalbius. 

Vieną vakarą, kai pavalgę pietus visi sėdėjo salone, Jakobas tie- 
siai kreipėsi į Diną klausdamas, ką ji mananti apie naująjį karalių 
Oskarą Pirmąjį. 

— Ko gero, teks prašyti naująjį karalių, kad jis apsilankytų 
Reinsneso krautuvės kontoroje ir pažiūrėtų, kur dingsta skai- 
čiai! — išsišiepusi atsakė ji. 

Nylsas atsistojo ir išėjo iš kambario. Motušė Karena atsiduso. 
Jakobas staigiai užsikūrė pypkę. 


Stranstede Jakobas pažinojo vieną našlę. Ji buvo stambokų, bet ne- 
bjaurių veido bruožų, su žilstelėjusių vešlių plaukų kuodu pakaušy- 
je. Aptempta suknelė pabrėžė dailias kūno formas. Mažame name- 
lyje ji gyveno viena, nenusižengdama padorumui priiminėdavo 
nuomininkus ir vertėsi siuvėjos amatu. 

Pas ją Jakobas surado savotišką prieglobstį. Jis galėdavo pas ją 
ateiti, išlieti širdį ir maloniai praleisti laiką. 

Ingeborgos laikais jis valtimi lankydavo triukšmingas vietas su 
šokiais ir linksmybėmis, kartais įpuldamas ir į kieno nors glėbį, o 
dabar iš Reinsneso traukdavo ieškoti ramybės ir harmonijos. 

Tokie tad vyrų poreikiai! Paslaptingi ir nenuspėjami. 


Atėjo 1844-ųjų vasara. Ji buvo pilna skruzdžių ir šviesos, bet be 
jokios prasmės. 

Motušė Karena parūpino Dinai liaudies dainų rinkinį, parengtą 
tokio Jorgeno Mu, bei Asbjornseno ir Mu pagoniškų pasakų knygą. 
Tik nieko ji neskaitė. 

Jertrūdos knygoje siužetas buvo geresnis. Ir pabaigą ne visuo- 
met galėdavai nuspėti iš anksto kaip pasakų. 

— Pasakų kitokia moralė, mieloji Dina, — pamokė motušė Ka- 
rena. 

— Kaip suprast? 

— Tai nėra paties Dievo žodžiai. Pasakos pagrįstos liaudiškumu 
ir liaudies morale. 

— O koks skirtumas? — paklausė Dina. 

— Dievo žodis yra šventas. Apie nuodėmę ir išganymo būtiny- 
bę. O pasakas seka žmonės. Blogieji ten nubaudžiami, o gėris visa- 
da laimi. 

— Bet Jertrūdos knygą irgi parašė žmonės, — pasakė Dina. 

— Dievas turi savo pasiuntinių. Tai pranašai, skelbiantys jo Žo- 
dį, — paaiškino motušė Karena. 

— Aišku. Šiaip ar taip, jo istorijos įdomesnės už Asbjornseno ir 
Mu! — pareiškė Dina. 

Motušė Karena nusišypsojo. 

— Gerai, mieloji Dina! Bet sakyti reikia Biblija, o ne Jertrūdos 
knyga! Ir nevalia Dievo žodžio lyginti su pagoniškomis pasako- 
mis! — taikiai pamokė ji. 

— Jertrūdos knyga, Biblija, tiktai laimi iš tokio palyginimo, — 
atrėžė Dina. 

Motušė Karena suprato, kad Diną vargu bau pavyks išmokyti fi- 
losofinių diskusijų ar teologinio mąstymo. Tegul bus taip, kaip yra. 


Dina grieždavo violončele ir jodinėdavo su Tomu. Andreaso prie- 
plaukoje susitikinėdavo su Jertrūda. 

Kiekvieną rytą ant pavėsinės stalo likdavo raudonų ratilų nuo 
taurės. 

Iš ievos ji stebėdavo pakrantę. Garlaivis atplukdydavo nedaug 
keleivių. Ir tie, kurie išlipdavo į krantą, būdavo iš kitų pasaulių. 

Dina ėmė darytis išvadas apie visus Jakobo reikalus Stranstede. 
Per klėties sienas su atsitiktiniais vėjo gūsiais jos ausis pasiekdavo 
apkalbos. Nugirsdavo po žodį tai čia, tai ten. Neretai šiušėjimas 
nutildavo, vos ji įeidavo į kambarį ar prisiartindavo. Tas pats šven- 
toriuje. 

Ji tik sukąsdavo dantis. 

Stojo ruduo. 


Jūra buvo juoda su baltom keterom, o sniegas nuo Bloflogo pusės 
šaudė ledinėmis strėlėmis. Mėnuo buvo baltas ir pilnas, o šiaurės 
pašvaistė po žvaigždėmis nusėtą dangų gainiojo piktąsias dvasias. 

Sniegas keitė lietų, todėl kelias per kalnus buvo neįveikiamas nei 
žmogui, nei arkliui. Tas galėjo jaustis laimingas, kas turėjo valtį. Nors 
jūrą plakė keisti vėjai, kurių kilmės iki galo negalėjai paaiškinti. 

Čia jie atūždavo sąsiaurin iš šiaurės. Čia jie ginė bangas ir iš 
vakarų benamius kormoranus mėlynai juodomis plunksnomis. 


Dina nemiegojo visą naktį. Bet ir nesielgė, kaip jau buvo įprasta. 
Nesikėlė ir nėjo apsigobusi vilkenomis sėdėti pavėsinėje. 

Naktis buvo kupina audros šėlsmo. Giedro dangaus lopinėlis ir 
šiaurės pašvaistė protestavo prieš siaučiančią vėtrą. 

Ji gulėjo lovoje su baldakimu praskleidusi užuolaidas ir žvelgė 
pro aukštus langus, kol blyški dienos šviesa praskaidrino dangų ir 
atitolino jį kaži kur. 

Staiga pro uždarytas duris įėjo Jakobas. Pasuko tiesiai prie lo- 
vos. Šlubuodamas. 

Veidas buvo išsekęs, bejėgis, ir rankas jis laikė sudėjęs priešais 
save, lyg melsdamas atleidimo. 

Jis nusitraukė tik vieną batą, sukeldamas didelį triukšmą, galin- 
tį prikelti visus namus. 

Blyškiame veide buvo spauste įspausta išdavystė. 

Ji pašaukė jį. Bet jis neišgirdo. Po to jau buvo vėlu. Pasirodė 
vargana jo šmėkla. Dina žvelgė į sąsiaurį, kur aušo rytas ir skubi- 
nosi pasiuntinys iš Stranstedo. 


Aš esu Dina. Jakobas sako viena, o daro visai ką kita. Jis yra ar- 
klys, kuris nenori būti jodomas. Jis žino, kad priklauso man. Bet 
bijo, kad nepamatyčiau, jog jis tik ir taiko ištrūkti. Septynis kar- 
tus melavo, kad galėtų ištrūkti. 

Vėlu. Žmonės — kaip metų laikai. Jakobas netrukus bus žiema. 
Iš pradžių aš pajaučiu kirtį. Rodos, suskausta. Tačiau tai išnyks- 
ta begalybėje, kuri visada su manimi. 

Aš sklandau iš kambario į kambarį, tarp žmonių ir baldų. 

Čia aš galiu priversti žmones stumdytis. Jie taip prastai žai- 
džia. Nežino, kas jie tokie. Vienu vieninteliu žodžiu galiu priversti 
jų akis lakstyti. Žmonių nėra. Aš nebenoriu jų skaičiuoti. 


Dvarą vargais negalais pasiekė valtis su sušalusiu šlapiu bernioku. 
Jakobas sužeistas, ir jį reikią parsivežti iš našlės Stranstede. 

Dina neatrodė nors kiek nustebusi. Ji bematant ėmė vilktis ir 
liepė į roges pakinkyti Juodį. 

Andersas norėjo trūks plyš plaukti valtimi. Kur tai matyta, kad 
moterys važinėtų per kalnus. 

Dina buvo tarsi šnypščianti lūšis, jau pasiruošusi šuoliui. 

Andersas patraukė pečiais. Kai jūra tokia nerami, galgi visai 
neblogai sugalvota. 

Atrodė, kad ji iš pat ryto apsirengė taip, kad tereikėtų apsivy- 
nioti šaliu, susisupti į kailinius ir sėdus į roges važiuoti parsivežti 
Jakobo. 

Motušė Karena ir Olinė labiau nerimavo dėl Jakobo, negu bijo- 
jo rizikingo Dinos žygio. 


Tokiu būdu Dina pati išvažiavo parsivežti Jakobo iš našlės būsto. 

Tąkart jis buvo puikiai nusiteikęs ir norėjo, kaip visada, ramiai 
ir maloniai praleisti likusį laiką. 

Deja, jis nesėkmingai paslydo ant slidžių grindų ir nudardėjo 
laiptais. Koja triokštelėjo kaip sausa šaka po pirmo vėjo gūsio. Lū- 
žis buvo bjaurus, išlindo kaulų skeveldros. 

Visa laimė, kad Stranstede tuo metu atsitiktinai būta daktaro. 
Prireikė romo butelio skausmui apslopinti, kol jis viską išvalė ir 
uždėjo įtvarus. 


Dina, kaip paprastai, buvo vyriškai apsirengusi, su odinėmis kelnė- 
mis ir veltiniais. Ji vos išsiteko mažame kambarėlyje. 

Jai tarp antakių žiojėjo kalnų tarpeklis. Žodžiai buvo sušalę į 
ledą. | 
Su našle ji elgėsi kaip su tarnaite. Gero patarimo palikti Jakobą 
iki to laiko, kai jį bus galima parplukdyti fiordu, ji net neišgirdo. 

Ji liepė padėti pririšti Jakobą prie rogių. Galiausiai jis gulėjo 
tarp kailių kaip gerai suveržtas avienos vyniotinis. 

— Poniai reikia duoti pinigų už mokestį daktarui ir už nakvy- 
nę, — nedrąsiai tarstelėjo Jakobas ir išsiviepė iš skausmo. 

Tačiau Dina Jakobo šeimininkei nepasakė nei ačiū, nei sudie. 
Tik paniukino arklį ir įšoko į roges. 

Žirgas buvo tikras velnias. Dūmė per kalnus, pavažomis skelda- 
mas kibirkštis. 

Dina buvo sakalas virš vyro galvos. 


Jis mirtinai išsigando, kai jie apledėjusiu keliu ėmė kilti stačiausiu 
šlaitų. 

Vietomis kelias buvo išgraužtas rudens potvynių. Ir kiekvieną- 
kart, kai tekdavo įveikti gilią ledeliu užtrauktą duobę, sudiegdavo 
koją. 

Pirmą sykį jis iki galo suvokė esąs po Dinos padu. 

Jakobas beveik nebuvo pratęs keliauti arkliais. Geriausiai jaus- 
davosi jūroje. 

Jis pabandė priekaištauti, kad ji nepaėmusi komandos, kuri bū- 
tų galėjusi jo laivą parplukdyti namo. Tačiau ji net nepažvelgė į jį. 


Maža, kad Jakobo koja buvo rimtai sužalota, bet jis dar pateko į 
nemalonę. Žinojo, kad laikas gali pagelbėti ir vienu, ir kitu atveju. 
Bet kaip tyčia trūko kantrybės. 

Lūžis buvo rimtas, įtvaras prastas, žaizda nenorėjo gyti. 

Galėjai pamanyti, kad visos piktosios jėgos susimetė į niekuo 
dėtą koją. Jis turėjo gulėti lovoje. Staugė, vaitojo ir šnabždomis 
šaukėsi pasigailėjimo. 

Jį perkėlė į kambarį apačioje su lova ir visa manta, kad jis ga- 
lėtų jaustis vis dar priklausąs gyviesiems. 

Tarpeklis tarp Dinos antakių tiktai gilėjo. O jos užuojauta ligo- 
niui buvo gerai paslėpta. 

Kai Jakobas visai nekaltai paklausė, ar ji negalėtų pagroti jam 
užuot gėrusi tiek daug vyno, ji pakilo nuo oda apmušto krėslo. 
Taip staigiai, kad taurė parvirto ant nertinės servetėlės. 

Vynas nutapė raudoną gėlę, kuri plėtėsi ir plėtėsi. Nuskilo tau- 
rės kojelė. 

— Geriau paprašyk našlę iš Stranstedo, kad pradžiai pagrotų ki- 
tu tavo galu, kol koja atsistatys, — iškošė Dina ir nėrė lauk. 

Bet Andersas parplukdė laivą namo į Reinsnesą. O motušė Ka- 
rena su Oline netausodamos savęs slaugė ligonį. 

Iš Dinos protrūkio Jakobas šį tą suprato. Bet jis nežinojo, jog tai 
nebeatitaisoma. 

Santykiuose su moterimis nepripažino neatitaisomų dalykų. Net 
pastarieji dveji metai, praleisti su Dina, neatėmė iš jo to beatodai- 
riško optimizmo. 

Jakobas nesveiko. Į žaizdą įsimetė gangrena. Spalva išdavė vis- 
ką. Smarvė sklido kaip blogas gandas. Nepermaldaujamas teismo 
dienos pranašas. Graibstė kiekvieną sekundę. 

Laikas buvo brangus. 


Motušė Karena suprato, kad Jakobui reikia gero gydymo. Nedel- 
siant! 

Dina buvo vienintelė, kuri iš tikrųjų žinojo, kas yra geras gy- 
dymas. 

Ji jau buvo mačiusi gangreną. Vienam lensmano žvejui į nuša- 
lusią pėdą įsimetė gangrena. Jis liko gyvas, bet pasidarė priklauso- 
mas nuo kitų malonės, su styrančiu strampu. Per porą metų visas 
taip persiėmė pagieža ir neapykanta viskam ir visiems, kad tarnai 
iš tolo purtėsi nešt jam valgyti. 

Dina užeidavo pas jį tik šiaip sau. 


Jakobo koja prasmardino visus koridorius. Motušė Karena sėdėda- 
vo prie lovos. Olinė į sriubą berdavo ašaras. 

Jūra kunkuliavo, bangos vertėsi didumo sulig daržinės durimis. 

Andersas ir šįkart nusileido, kai Dina pareiškė, kad Tomas ir ji 
veš Jakobą per kalnus pas daktarą. 

Jeigu ji viena su užsispyrėliu Juodžiu sugebėjo įveikti tą kelią 
aną kartą, su arklininku įveiks ir šįkart. 

Tai buvo išties geriausia. Taip ir sutarė. 

Tik Tomui neteko važiuoti kartų. 


Jis įbedė į ją įtarų žvilgsnį, kai ji sėdo į roges ir buvo bevažiuojanti 
pati viena. 

Išbalęs Jakobas linktelėjo jam. Lyg maldaudamas. 

Tomas įsitempė. Pasiruošė šokti į roges. 

— Ne! — suurzgė ji ir rimbu kirto jam per rankas. Tada pro 
dantis iškošė arkliui savo „Nuo!“ ir išlėkė iš kiemo, kad net ki- 
birkštys žiro iš po pavažų. 

Tomas pasijuto stovįs ant visų keturių apledijusiam kieme. Su 
kruvinu rėžiu dešinėj rankoj, sunkiai šnopuodamas. 

Vėliau jis gins Diną sakydamas, kad trys būtų netilpę į roges. Ir kad 
ji negalėjusi gaišti nė minutės, jeigu norėjo laiku pasiekti daktarą. 

Beveik viskas, ką Tomas kalbėjo, skambėjo įtikinamai tiems, 
kas klausėsi. Jis matė baimę Jakobo akyse. Tačiau prisimint tai bu- 
vo be galo sunku. 

Tomas buvo tarsi išdresuotas šuo. Jis nestaugė — kol dar buvo 
laiko. 

Jis nuskandino mintis vandens statinėje, stovinčioje kieme. 
Rankas ir galvą panardino į vandenį su plaukiojančiu ižu. Jautė, 
kaip rimbu perpliektą ranką gelia iki pat pažasties. Tada jis šlapiu 
delnu nusibraukė vandenį nuo veido ir nuėjo pas Olinę. 

Degančiais nuo maudynės lediniame vandenyje veidais jis ėmė 
kalbėti, kad Jakobui, matyt, baisiai blogai. 

Olinė nusišluostė akis ir slapčia pauostė orą. Buvo likęs tik Ja- 
kobo kojos kvapas. 


Po trijų valandų Tomas stovėjo pasiruošęs sutikti Diną ir arklį tuš- 
čiomis ienomis, 


ANTROJI KNYGA 


1 skyrius 


ŠIRDIS, KURI PAŽINO SAVO SIELOS KARTUMĄ, Į JOS 
DŽIAUGSMĄ NESIMAIŠYS SVETIMASIS. 


(Pat 14, 10) 


Tais metais, kai Jakobą nulydėta į kapus, Reinsnese Kalėdos nebu- 
vo švenčiamos. 

Niekam nekilo pagundos aplankyti Reinsneso našlių. Lijundra 
buvo gera dingstis tiems, kam reikėjo kaip nors pateisinti savo ne- 
atvykimą. 

Olinė tvirtino, jog iš sienų einanti drėgmė įsimetusi jai į strėnas 
ir be galo vargina. 

Apšalas truko iki sausio vidurio. Visas dvaras buvo apimtas be- 
jėgiško vangumo. 


Tomas vis surasdavo kokį reikalą praeiti pro salės langus. Pakelda- 
vo akis — vieną mėlyną, o kitą rudą — aukštyn. Ir pats nejausda- 
vo, kad meldžiasi. 

Kai jį kada ne kada nusiųsdavo aukštyn su malkomis, jo rankos 
taip tirtėdavo, jog jis išmėtydavo pliauskas ant laiptų. 

Dina visuomet sėdėdavo atsukusi nugarą, kai jis kraudavo mal- 
kas į pintinę, stovinčią už širmos su Leda ir gulbe. 

Jis pasimelsdavo jos nugarai, pasakydavo „su Dievu“ ir išeidavo. 


Niekas nežinojo, kada Dina miega. Dieną naktį ji žingsniuodavo 
po kambarį geležimi kaustytais kelioniniais batais. 

Jertrūdos Biblijos plonus lapelius šiureno nuo lango traukiantis 
skersvėjis. 


Motušė Karena buvo kaip gražus paukštelis keliauninkas, kuris 
kažkodėl pasiliko žiemoti. 

Nuo sielvarto ji pasidarė perregima, panaši į trapų stiklą. Tam- 
symetis savo ruožtu nuklojo šešėliais jos švelnius veido bruožus. 

Ji ilgėjosi Jakobo. Jo garbanų ir besijuokiančių akių. Ilgėjosi jo 
tokio, koks buvo tada, kai Reinsnese dar nebuvo viskas pašliję. 

Senatvė jai palengvino peržengti ribą, už kurios — mirusieji. 

Tarnams rodės, jog ji ėmė vaikėti. Klibinkščiuodavo aplinkui kal- 
bėdama pati su savim. 

O iš tikrųjų tai rodė begalinę vienatvę. Ir beviltišką ilgesį. To, 
kas buvo. 

Toji vienatvė paženklino žmones ir gyvulius, tvartus, ūkinius 
trobesius ir krautuvę. 

Visas dvaras sulaikęs kvėpavimą laukė, kad kas užpildytų po 
Jakobo likusią tuštumą. 

Reinsnesas tapo didžiuliu dreifuojančiu jūroj laivu be kapitono ir 
įgulos. 

Nieko nekeitė tai, kad Dina nelipo žemyn iš salės ir naktimis 
kaukšėdavo po kambarį kelioniniais batais. 

Tai, kad ji neteko amo, buvo šiurpu. 


Andersas ištrūko iš liūdesio namų ir išsirengė į Lofoteno žūklę. 

Motušė Karena laiške Johanui rašė, jog jis netekęs tėvo, bet ne 
namų. Ji visą savaitę sugaišo ieškodama tinkamų žodžių. Ji nieko 
nepasakojo smulkiai. 

Jie viską darę, kad išgelbėtų jo tėvą, rašė ji. Vis tiek Dievas pa- 
siėmė jį. Galbūt Jis, būdamas gailestingas, pamatė, kad Jakobui per 
sunki dalia likti luošiu be kojos. Galbūt Dievas, būdamas išmintin- 
gas, suprato, kad jis netinka tokiam gyvenimui. 


Išsiuntusi laišką su liūdna žinia, motušė Karena prisivertė nuei- 
ti ir pasibelsti pas Diną. 

Kai motušė Karena įėjo, Dina stovėjo vidury kambario. 

Tą pačią akimirką, kai ji buvo bežengianti lango link ir atsukan- 
ti nugarą, į kambarį ėmė lietis švelnus motušės Karenos balsas. 

— Tu vis vaikštinėji ir vaikštinėji! Bet nuo to ne geriau. 

Galbūt paveikė motušės Karenos išbalusios virpančios šnervės. 
O gal nenustygstančios rankos, tampančios šalio kutus. 

Dina išlindo iš savo kiauto ir parodė šiokį tokį susidomėjimą, 
sumišusį su nuostaba. 

— Gyvenimas neturi stovėti vietoj, mieloji Dina. Tau reikėtų 
nulipti žemyn ir siųsti šeimyną prie darbo. Ir... 

Dina mostelėjo ranka pasiūlydama motušei Karenai atsisėsti 
prie apvalaus staliuko kambario vidury. Uždengto aukso spalvos 
pliušine staltiese su kutais, kurie vos pastebimai judėjo skersvėjy- 
je nuo atvirų durų. 

Senutė sunkiai klestelėjo savo nedideliu smulkiu kūnu į kėdę su 
ovalinių atlošu. 

Stalas su keturiomis kėdėmis buvo parsiųsdintas iš Bergeno jos 
pirmaisiais metais Reinsnese. Ji pati prižiūrėjo, kad brangūs baldai 
būtų atsargiai iškelti į krantą. 

Vienu akimoju senutė užsimiršo. Tarsi ne ji užlipo į salę, kai 
vienatvė ir graužatis pasidarė nebepakenčiami ir jais būtinai reikė- 
jo su kuo nors pasidalinti. 

Ji sėdėjo įsmeigusi akis į išlenktas stalo kojas. Lyg matytų kaž- 
ką neįprasta. Tada ji pamažėliais ir be jokių įžangų pradėjo pasa- 
koti baldų istoriją. 

Dina nuėjusi uždarė duris į koridorių. Tuomet atsinešė grifelį su 
lentele ir atsisėdo prie senutės. Iš pradžių su šypsenos skydu. Po to 
liko pati savimi. Klausėsi. Tarsi visą gyvenimą tebūtų laukusi bū- 
tent šitos istorijos. 

Motušė Karena pasakojo apie šviesaus medžio baldus su pra- 
bangiais kėdžių apmušalais. Jakobas yra sakęs, kad jos primena 
jam moterų kūnus išskaptuotais liemenimis ir dailiais klubais. 

Ji perbraukė pirštais nedidelę skylę kėdės atlošo viršuje. Tai bu- 
vo kruopščiai išpjauta širdis. Sena permatoma ranka ji ėmė vedžio- 
ti po pliušinę staltiesę, su grauduliu stabtelėdama ties kiekviena ci- 
garo pradeginta žyme. 

— Tai nuo tų liūdnų Jakobo našlystės dienų, — tarė ji giliai at- 
sidusdama. 

Ji padrikai pasakojo apie savo nuotykių kupiną gyvenimą su Ja- 
kobo tėvu. Apie metus, praleistus Paryžiuje ir Bremene. Apie nesu- 
skaičiuojamas keliones jūromis kartu su mylimu vyru. 

Galiausiai apie tai, kaip sėdėjo Tronjeme ir laukė jo grįžtant iš 
Kopenhagos. Veltui. 

Jų laivas nuskendo kažkokioje prakeiktoje vietoje prie pietvaka- 
rinės pakrantės. Jakobui buvo dvylika, kai jis neteko tėvo. Ir norė- 
jo vos tik užaugęs plaukti į jūrą. 

Bet daugiausia motušė Karena pasakojo apie poliruotus stalus 
didžiulėse puotų salėse. Apie rokokinius veidrodžius ir fantastiškas 
knygų spintas. Apie skryneles su daugybe skyrelių ir slėptuvėmis. 
Nerišliai ir monotoniškai. 

Ir vėl prašnekdavo apie baldus, kuriuos buvo atsigabenusi į 
Reinsnesą. 

Ovalinio stalo ir kėdžių pliušas buvo pakeistas nauju Dinos ir 
Jakobo vestuvių proga. 

Jakobas nusprendė perkelti juos iš salono apačioje į salę antra- 
jame aukšte. Tam, kad Dina galėtų sėdėti salės viduryje ir esant 

geram orui žvilgsniu aprėpti visą sąsiaurį. Kad ji kada panorėjusi 
galėtų užmest akį į puikią Reinsneso pakrantę! 

Dina klausėsi be jokios išraiškos. Staiga iš kambario apačioje 
pasigirdo trys laikrodžio dūžiai. Jie pažadino senutę. Ji švelniai 
pažvelgė į Diną, aiškiai nebeprisimindama ką tik pasakotų istorijų. 
Vienu ypu ji vėl liko su savo vienatve ir rūpesčiu dėl ateities. 

— Tu privalai imtis darbo! Gana vaikščioti ir dieną naktį gedė- 
ti. Visas dvaras apleistas. Žmonės nežino, kuo jiems užsiimti. O 
laikas bėga. 

Dina pakėlė akis į lubas. Rodės, kažkas jos veide bando nupieš- 
ti šypseną, bet niekaip nepavyksta. 

— Ir visu tuo aš turiu rūpintis? — užrašė ji juodoje lentelėje. 

Motušė Karena pažvelgė į ją bejėgišku liūdnu žvilgsniu. 

— Čia juk viskas tavo! 

— Kur tai parašyta? — užrašė Dina. 

Pirštai suspaudė grifelį taip, jog pabalo. 


Vieną popietę Dina užsitraukė jojimo kelnes. Tada kaip maža mer- 
gaitė nusliuogė laiptų turėklais žemyn. Išėjo ir nepastebėta įsmuko 
arklidėn. 

Juodis stovėjo nunarinęs galvą ir klausėsi jos žingsnių. Kai ji 
įėjo į gardą, jis papurtė karčius, sutrypė priešakinėm kojom, pa- 
baksnojo jai petį ir geraširdiškai grybštelėjo dantimis. 

Žirgas ir moteris. Netrukus jie tapo vienu kūnu. 

Juos pastebėjo tik tada, kai jie nuskriejo keliu pakrantės link ir 
pradingo tarp trobesių prie jūros ir kalvų. 

Žmonės, kurie juos matė, iš nuostabos suplojo delnais. Klausi- 
nėjo esančių šalia. Ar tie taip pat matę? Kad Dina vėl išėjusi lau- 
kan? Kad Dina jodinėjanti Juodžių? 

Iš pradžių klausinėjo viltingai. Po to jie sunerimo. Ilgainiui pa- 
sidarė kaip ir nenormalu matyti Diną kitur nei ant aukšto. 

Tomas buvo pasiųstas jos saugoti. Dar niekada gyvenime jis nebu- 
vo taip sparčiai pabalnojęs arklio. Laimei, ji nenujojo keliu per kal- 
nus. Tik švytavo išilgai juodos pakrantės. Jis ją pavijo, bet elgėsi taip, 
tarytum būtų buvęs nematomas. Nesielgė kvailai ir nešaukė jai pavy- 
mui, kai ji pavarė arklį šuoliais. Tiktai stengėsi išlaikyti atstumą. 

Taip kurį laiką jis buvo jos šešėliu. 

Bet greitai ji pasisotino. Žirgui iš nasrų krito putos. Prie arkli- 
dės ji taip staigiai sustabdė arklį, jog jam iš po kanopų pasipylė le- 
do skeveldros ir skaudžiai kliudė Tomo kojas, tas net aiktelėjo. 

Be žodžių jis įvedė abu arklius į vidų. Nušluostė, pagirdė ir pa- 
davė šieno. 

Valandėlę Dina stebėjo, kaip Tomas dirba. Dėl to jo judesiai da- 
rėsi suvaržyti, nevikrūs. 

Ji akimis vedžiojo po jo siauras strėnas. Raumeningas rankas. 
Ilgus rusvus plaukus. Didelę burną. 

Tada sutiko jo žvilgsnį. Vienos rudos, kitos mėlynos akies. Įžū- 
liai atsistojo priešais jį. Abiem rankom susiėmė virš galvos plau- 
kus. Paleido, kad nuvilnytų per pečius. Apsisuko ir skubiai išėjo iš 
arklidės. 


Nakvynės namų ir jektų savininkas Jakobas Grenelvas buvo sura- 
šęs šiokį tokį testamentą. Tačiau jis nesitikėjo, kad jo taip greitai 
prireiks, todėl jame nebuvo nei jį patvirtinančių antspaudų, nei liu- 
dininkų parašų. Valdžios atstovai neturėjo kopijos. 

Tačiau apie šį dokumentą jis buvo pasakojęs lensmanui. Jako- 
bas jam buvo ne tik žentas, bet taip pat medžioklių partneris bei 
draugas. 

Mintis apie tai, jog kažkur esama testamento, neturinčio jokios 
galios, nedavė lensmanui ramybės. Nes Jakobas turėjo suaugusį sū- 
nų ir du įsūnius. 

Jis buvo ne tik Dinos tėvas, bet ir lensmanas. Jo pareiga žiūrė- 
ti, kad viskas būtų teisinga. 


Kai oras pasitaisė, lensmanas išsirengė į Reinsnesą. Norėdamas 
pakalbėti su Dina dviese. Apie paskutinę Jakobo valią, kuri kažkur 
turėjo būti. Greičiausiai didžiojoje kontoroje šalia krautuvės. 

Dina smalsiai išklausė, bet nebuvo nieko girdėjusi apie paskuti- 
nę Jakobo valią ir akyse nebuvo mačiusi jokio popieriaus. Su Jako- 
bu nekalbėjusi apie tokius dalykus, užrašė ji juodojoje lentelėje. 

Lensmanas linktelėjo ir pasakė, kad dabar svarbu veikti greitai. 
Surasti geriausią išeitį. Kol niekas nenusprendė kitaip. Nes tada 
kilsianti nesantaika. O jis tokių dalykų ligi soties prisižiūrėjęs per 
savo gyvenimą. 


Kai lensmanas išvyko, Dina nuėjo į krautuvės kontorą. 

Nylsą toks vizitas užklupo visiškai netikėtai. Jis taip ir sustingo 
už masyvaus ąžuolinio stalo. Lūpų kampučiai išdavė ir nuostabą, ir 
priešiškumą. Veidas su tamsiais barzdaplaukiais ir neklusniais 
ūsais buvo lyg atversta knyga. 

Dina kurį laiką stovėjo priešais stalą ir žiūrėjo į jį. Kai jis taip 

ir neužvedė kalbos, ji griebėsi savo juodosios lentelės. Paprašė 
rakto nuo didžiosios geležinės spintos. 

Jis nenorom pakilo ir nuėjo prie raktų spintelės, kabančios tarp 
dviejų langų. 

Atsigręžęs jis pamatė, kad ji užėmusi jo vietą senam supama- 
jam krėsle. Sumojo, kad jis čia nėra pageidaujamas. 

O kai padėjęs raktą ant stalo vis dar stovėjo žiūrėdamas į vieną 
tašką, ji nepiktai parodė jam duris. 

Nenorom jis išėjo. Pražingsniavo pro lentynas krautuvėje ir nie- 
ko nematančiomis akimis dėbtelėjo į krautuvės padėjėją. Lyg žmo- 
gus būtų buvęs oras. 

Po to jis pasileido vaikščioti po dvarą. Lindo visiems į akis, tik- 
ra bėda. Kalbėjo, jog net gyvos bobos imančios vaidentis! Ir dar 
jos tariasi išmanančios biznį ir susigaudančios protokoluose! Bet 
tegu sau sėdi ten ir keliasi į puikybę, ponia atsirado! Ne, jis jai ne- 
trukdysiąs! Tada visi pamatysią, kas iš to išeis. Galėjo juk paprašy- 
ti knygų, įspėti iš anksto, jog nori peržiūrėti popierius ir prekybos 
sutartis. Tada jis būtų viską atrinkęs ir gražiai sukrovęs jai ant sta- 
lo. Bet ne! 

Nylsas buvo tiek pat tamsus ir uždaras, kiek brolis Andersas 
šviesus ir atviras. Jeigu Andersas dabar nebūtų išplaukęs į Lofote- 
ną, tikriausiai būtų taręs žodį ir davęs jam gerų patarimų. Bet ne- 
suvaikysi Anderso kelių. 


Dina ieškojo nuosekliai ir atkakliai. Senojoje buhalterinėje spintoje, 
geležinėje spintoje, stalčiuose ir lentynose. Valanda po valandos. 

Krautuvė pamažu nurimo ir ištuštėjo. Padėjėjas pasiteiravo, ar 
gesinti krautuvėje šviesą. Nežiūrėdama į jį Dina linktelėjo. Ir to- 
liau rausėsi popieriuose bei segtuvuose. Tarpais atsitiesdavo ir 
kumščiu paremdavo nugarą. 

Ji jau norėjo atidėti ieškojimą kitam kartui, kai jos žvilgsnis ne- 
tyčia užkliudė seną beržinį šviesiai lakuotą sekreterą, kuris stovėjo 
vienoje iš prigrūstų lentynų. Pusiau paskendęs pavedimų blankų ir 
uostomojo tabako krūvoje. 

Ji greitai pakilo ir ryžtingai žengė per kambarį, tarsi Jakobas 
būtų stovėjęs šalia ir sakęs, kur eiti. Sekreteras buvo užrakintas. 
Bet ji nesunkiai atkrapštė užraktą kontoriniu peiliuku. 

Viršuje gulėjo jektos „Motušė Karena“ brėžiniai ir krūvelė senų 
Johano laiškų. Kai kilstelėjo laiškus, iš apačios išslydo gelsvas vo- 
kas ir akimirką atkakliai stovėjo stačias. Po to gražiai nusileido ant 
stalo. 

Ji nė karto nebuvo mačiusi jo anksčiau, bet vis dėlto tikrai žino- 
jo. Tai Jakobo paskutinė valia! 


Ji viską sutvarkė. Vėl užtrenkė sekreterą ir tiksliai pastatė į vietą, 
kur ir buvo stovėjęs. Tada pasikišo voką po šaliu, užgesino lempą 
ir apgraibom per tamsią krautuvę išėjo lauk. 

Danguje viešpatavo mėnuo ir žvaigždės. Šiaurės pašvaistė 
plaikstė mojavo žėrinčiu audeklu, tarsi kartu džiaugdamasi radiniu. 

Ji lengvu žingsniu perėjo apledijusį kiemą. Įsmuko į koridorių 
ir nėrė aukštyn į salę. Nesutiko nieko. 

Bet visi pašaliai namuose kunkuliavo ūžė. Dina nulipusi žemyn! 
Jaunamartė buvusi krautuvėje ir dariusi ten patikrinimą! Nylsas sa- 
kęs, kad ji tikrinusi apskaitą ir visa kita! 

— Dievas gailestingas, — džiūgaudama pasakė motušė Karena 
Olinei. O toji maktelėjo galva klausydamasi prie durų, kai Dina ėjo 
pro šalį. 


Dina įsirangė į didžiąją lovą su baldakimu. Iš visų pusių užsitrau- 
kė lovos užuolaidas ir sustingusiais pirštais išskleidė tarp šlaunų 
Jakobo paskutinę valią. 

Jo balsas pamažėliais nužengė nuo sienų ir nusileido šalia. Ji 
buvo pamiršusi, kad jis turėjo gražų balsą. Švelnų tenorą, kuris 
niekada nedainuodavo labai švariai. 

Ji šypsojosi, kol jis jai skaitė balsu. 

Jokių tvirtinamųjų parašų. Jokio antspaudo. Tik žmogaus pasku- 
tinė valia. Užrašyta vienatvėje vėlų vakarą. Išganingai minčiai pa- 
skatinus. 1842 metų gruodžio 13 dieną. 

Vis dėlto gerai, kad testamentas pateko į tinkamas rankas. Nes 
Jakobo paskutinė valia skambėjo maždaug šitaip: 

Žmona Dina kartu su Johanu, sūnumi iš pirmosios santuokos, 
turėjo valdyti palikimą įstatymo nustatyta tvarka, kol neįvyksian- 
čios turto dalybos. 

Jakobo Grenelvo valia žmonai buvo paliekama pagal išgales 
tvarkyti visą jo turtą bei verslą, kol Johanas baigs studijas. Ji turin- 
ti pasitelkti reikiamus žmones, kurie padėtų valdyti ūkį. Sūnus Jo- 
hanas turėjo būti išlaikomas iš palikimo, kol tęs teologijos moks- 
lus. Reinsnesas liksiąs jo namais tol, kol jis bus nevedęs ir pats to 
norės. Jam paliekama teisė perimti dvarą į savo rankas, kai tik pats 
to panorėsiąs. 

Jo žmonai Dinai kartu su motina Karena Grenelv paliekama rū- 
pintis kasdieniniais darbais namų ūkyje ir prie gyvulių bei šeimyna. 

Motušė Karena privalanti ne tik gauti išimtinę, bet taip pat iš- 
laikyti visas teises ir privilegijas namuose iki gyvos galvos. 

Įsūniui Nylsui buvo paliekama tvarkyti krautuvė ir apskaita, kol 
tai bus naudinga Reinsnesui ir pačiam Nylsui. 

Įsūnis Andersas turįs prižiūrėti laivus, rūpintis jų įranga ir pre- 
kyba jais. 

Abiems įsūniams buvo skiriama dešimtoji dalis viso pelno, už- 
dirbto jų pastangomis. 

Nė vienas pirklio Grenelvo skolininkas neturėjo būti paleistas iš 
varžytinių skolai grąžinti. Netrūko ir solidžios metinės sumos varg- 
šams. Visą likusią vakaro dalį Dina paskyrė Jakobo paskutinei va- 
liai pagerbti. Ji surašė naują „testamentą“. 

Tačiau ji nesistengė suklastoti tikrojo arba pateikti kaip kažką 
daugiau nei „atsiminimus“ apie tai, ko „velionis ir mylimas vyras“ 
buvo pageidavęs žodžiu. 

Naujasis visiškai panėšėjo į Jakobo testamentą, išskyrus kai ku- 
riuos punktus: nė žodžiu nebuvo užsiminta apie dešimtinę įsūniams. 
Užtat buvo parašyta, kad jie galį eiti savo pareigas tol, kol tai būsią 
naudinga Reinsnesui arba atrodysią tikslinga žmonai Dinai. 

Neparašė ji ir to, kad Johanas kada panorėjęs galįs perimti dvarą. 

O šiaip ji viską dailiai ir tvarkingai surašė papunkčiui. Atidžiai 
taikė, kad liktų vietos vargšų sumai įrašyti. 

Tada ji gerai pakūreno krosnį. Ir sidabrinėje žvakidėje ant veid- 
rodinio stalelio uždegė septynias vaškines žvakes. 


Visą tą laiką, kol juodam geležiniam pilve liepsnojo Jakobo pasku- 
tinė valia, ji šypsojo. 

Tada naujai prirašytą popieriaus lapą padėjo ant rašomojo pulto 
iš lakuoto riešutmedžio. Atviroje vietoje, kad visi, įėję į vidų, galė- 
tų matyti. 

Ji nuėjo prie didžiosios lovos su baldakimu ir su visais drabu- 
žiais atsigulė aukštielninka. 

Ūmai ant savęs ji pajuto Jakobo sunkį. Jis skverbėsi į ją. Jo al- 
savimas buvo svetimas. Rankos šiurkščios. Ji piktai jį atstūmė. Ir 
Jakobas, susiglemžęs kelnes ir šilkinę liemenę, išėjo kiaurai sieną. 


Aš esu Dina, kuri kažkur tarp šonkaulių jaučia spurdant žuvelę. 
Ji iškrėtė man pokštą. Ji vis dar priklauso jūrai ir žvaigždėms. Ji 
plaukioja manyje, priklausydama pati sau, tuo pat metu čiulpda- 
ma iš manęs syvus. Aš ją nešiosiu savyje tiek, kiek reikės. Vis dėl- 
to ji nėra tokia jau sunki, bet ir ne tokia lengva kaip Jertrūda. 

Nesvarbu, kaip viskas įvyko, svarbu, kaip žmonės galvos, kad įvyko. 
Ji atsikėlė ir pažvelgė į krosnies vidų. Įdėjo dar kelias pliaus- 
kas. Stovėjo ir laukė, kol ugnis praris apanglėjusius paskutinės Ja- 
kobo valios likučius. 
Tą naktį niekas negirdėjo Dinos vaikščiojant po kambarį geleži- 
mi kaustytais kelioniniais batais. 


Kai lensmanas atvyko kitą sykį, su juo dar buvo raštvedys ir du 
liudytojai. 

Senoji ir jaunoji našlės kartu su vyrais susėdo aplink ovalinį 
stalą salėje. 

Dinos raštas su atsiminimais apie paskutinę Jakobo valią liudy- 
tojų akivaizdoje buvo paskelbtas tiems, kam ji buvo skirta. 

Johanas buvo Kopenhagoje, bet motušė Karena buvo jo globėja. 
Šįkart Dina apsirengė kaip pridera. Vilkėjo juodais rūbais, siūtais 
laidotuvėms. Buvo pasiųstas žmogus visos šeimynos sukviesti. 

Galiausiai nusvarinę galvas jie stovėjo ratu aplink stalą klausy- 
damiesi Jakobo žodžio, skaitomo griausmingu lensmano bosu. Bu- 
vo pakankamai oru. Ir iškilminga. 

Niekas nepasigedo kokio nors testamento. Juk įvyko nelaimė. 
Užklupo taip netikėtai. Laimink, Dieve, šeimininką! Geradarį. 

Visi vienaip ar kitaip liko pamaloninti. Visi laimino Jakobo pas- 
kutinę valią už tai, kad nieko nepamiršo. 


Lensmano nuomone, nebūtinai reikėjo rašyti, kad Johanas studijuo- 
damas galįs gyventi iš palikimo, nes visų tėvų pareiga ir taip esanti 
rūpintis, kad vaikams pagal tėvų išgales nieko netrūktų, todėl šį 
punktą galima būtų praleisti. 

Tačiau Dina nusišypsojo ir papurtė galvą. 

— Mes neturime teisės pamiršti, kad jo tėvas miręs, — užrašė ji 
lentelėje. 

Sutrikęs lensmanas pagarbiai pažvelgė į dukrą. Tada Dinos pa- 
geidavimą jis padiktavo raštvedžiui. O motušė Karena linktelėjo 
galva. Buvo uždėtas antspaudas. 

Lensmanas išrėžė kalbą savo mirusio žento ir draugo Jakobo 
bei savo dukros garbei ir paragino visus parodyti gerą valią. Ūkiui 
esanti reikalinga tvirta ranka. 

Motušė Karena su palengvėjimu atsiduso. Gyvenimas eina to- 
liau. Dina nulipo nuo aukšto. 

Saulė užkopdavo vis aukščiau ir aukščiau. Netrukus ji ir vidur- 
naktį spalvins šiaurinį dangų. 

Jūriniai paukščiai poruosis, tetervinai dės kiaušinius, o ieva 
baltai žydės. 


Motušė Karena gavo laišką iš Johano. 

Jis pareiškė užuojautą, tonas buvo mandagiai liūdnas. Jis neno- 
rėjęs vykti namo neišlaikęs svarbaus egzamino. Vis tiek nebūtų su- 
skubęs į tėvo laidotuves. 

Tarp eilučių motušė Karena įskaitė, ką jau ir taip žinojo. Kad jis 
nesigaudo ūkio ir verslo reikaluose. Kad nenori būti įgrūstas krau- 
tuvėn ir mažai nutuokia apie buhalteriją. Bet jis mielai sutiko būti 
išlaikomas iš palikimo, kol mokysis pastoriumi. 

Jei jis 1r gedėjo, jo gedulas nepasireiškė noru perimti tėvo 
verslą. 

Motušė Karena balsu perskaitė laišką Dinai. 

„Siunčiu Dinai giliausią užuojautą ir linkėjimus šiuo sunkiu me- 
tu!“ — baigė laišką Johanas. 


2 skyrius 


JIS GI PASTATĖ TOJE VIETOJE, KURIOJE JAM BUVO KALBĖJĘS 
DIEVAS, AKMENINĮ PAMINKLĄ IR ANT JO IŠLIEJO LIEJAMŲ 
AUKŲ, IR APIPYLĖ ALIEJUMI, IR PRAMINĖ TĄ VIETĄ VARDU 
BETELIS. 

IŠ TEN IŠĖJES, JIS ATVYKO PAVASARIO METU ŽEMĖN, KU- 
RIA EINAMA EPHRATON; ČIA RAKELĖ GIMDĖ, BET GIMDY- 
MAS BUVO SUNKUS, IR JI ATSIRADO PAVOJUJE. 

PRIBUVĖJA JAI TARĖ: NEBIJOK, NES IR ŠĮ KARTĄ TURĖSI 
SUNŲ. 

KADANGI SKAUSMAI BUVO TAIP DIDELI, KAD SIELA JAU 
BUVO BEIŠEINANTI IR MIRTIS BUVO JAU ČIA PAT, JI PRAMI- 
NĖ SAVO SUNŲ VARDU BENONI, TAI YRA MANO SKAUSMO 
SŪNUS; TĖVAS GI JĮ PAVADINO BENJAMINU, TAI YRA LAIMĖS 
SUNUMI. 


(Pr 35, 14-18) 


Vieną dieną motušė Karena netikėtai įėjo nepasibeldusi. Dina sto- 
vėjo kambario vidury ir rengėsi. 

Buvo aiškiai matyti, kad ji nėščia. Pro aukštus langus vidun kri- 
to saulė, viską išryškindama motušės Karenos išmintingoms akims. 
Dina našlavo penktą mėnesį. 

Senoji buvo nedidelė ir daili moteris. Šalia augalotos Dinos ji 
labiau priminė retą porcelianinę lėlę, kuri visą laiką nejudinama 
stovi spintoje už stiklo, negu tikrą žmogų iš kūno ir kraujo. 

Raukšlelės jos veide virto smulkiu voratinklio nėriniu, virpan- 
čiu saulės spinduliuose, kai ji priėjo prie lango, kad būtų arčiau 
Viešpaties, dėkodama jam. 

Ji ištiesė abi rankas į anąją. Tačiau Dinos žvilgsnis perliejo tar- 
si ledinis vanduo. 

— Būk palaiminta, Dina, tu juk turėsi mažylį! — susigraudinu- 
si sušnabždėjo ji. 

Dina paskubom užsitraukė sijoną ir sustojo prisidengusi palaidi- 
nuke, lyg pasiruošusi gintis. 

Kadangi senutė net nesiruošė eiti, Dina ėmė grėsmingai artintis. 
Tvirtais nedideliais žingsniais. 

Nespėjo motušė Karena ir atsitokėti, kai ji jau stovėjo tamsiame 
koridoriuje priešais uždarytas duris. 


Dinos žvilgsnis persekiojo senutę. Ne tik dienomis, bet ir per mie- 
gus, sapnuose. Ji neišmanė, kaip jai priartėti prie tos užsisklendu- 
sios būtybės. 

Tris dienas veltui bandžiusi suartėti su Dina, ji nuėjo į virtuvę 
pas Olinę. Ieškodama paguodos ir patarimo. 

Olinė sutiko ją stovėdama stalo gale. Prisikišusi dvi prijuostes. 
Vieną ant kitos. 

Apkūni žmogysta stangriomis krūtimis per gyvenimą nebuvo 
žindžiusi net katino. Tačiau Olinė postringavo lyg pramotė. 

Jai nereikėjo nė galvos laužyti, ji ir taip žinojo, kad savo apva- 
laina esybe valdo daugumą dalykų. Patempusi žemyn lūpų kampu- 
čius ir mąsliai suraukusi rausvą kaktą. 

Olinės įsitikinimu, jaunamartei reikią duoti ramybę. Gero mais- 
to! Ir šiltus veltinius vietoj tų siaubingų batų, kuriais apsiavusi ji 
vaikšto skersvėjų šluojamomis grindimis. 

Tai, kad ji niršta, jog turės vaiką likusi be vyro, Olinei atrodė 
natūralų. 

— Nė tiek nereikia, kad moteriškę išvestum iš kantrybės, — pa- 
sakė ji ir užvertė akis. Suprask, būtų galėjusi pripasakoti devynias 
galybes tokių istorijų. 

Negali norėti, kad tokia jauna moteris palaikytų palaima ar Die- 
vo dovana galimybę pratęsti giminę po viso to, ką teko išgyventi. 

Taigi Olinė manė, jog viską užgydysiąs laikas ir gera priežiūra. 


Tie, kas galvojo, jog tą dieną, kai darė patikrinimą kontoroje, Dina 
nulipo iš salės visam laikui, labai klydo. 

Ji eidavo į arklidę. Ir, dideliam motušės Karenos nusiminimui, 
jodinėdavo. Tokioje padėtyje! Bet šiaip ji laiką leisdavo salėje. Di- 
na valgydavo salėje. Gyvendavo salėje. 

Kai motušė Karena kartais pakviesdavo ją nulipti į valgomąjį, 
dažniausiai esant svečių, ji tik nusišypsodavo ir papurtydavo galvą. 
Arba nuleisdavo negirdomis. 

Dinai sugrįžo vaikystės įpročiai. Tada ji taip pat valgydavo vie- 
na. Kadangi tėvas negalėdavo į ją žiūrėti. Tuo labiau valgydamas. 


Tomas stengdavosi pagauti Dinos akių žvilgsnį, kai ji iš arklidės 
vesdavosi žirgą. Jis padėdavo jai užlipti ant arklio, pakišdamas jai 
po kojų sunertas rankas. Tai jis ėmė daryti, kai pasklido kalbos, jog 
ji laukiasi. 


— Tamstai reikėtų balno, kol viskas praeis... — kartą pasakė jis 
ir droviai pasižiūrėjo į jos pilvą. 
Jai nereikėjo atsakyti. Nes buvo nebylė. 


Žmonės jau atvirai kalbėjo, kad ponia Dina ir nėščia, ir nebylė, ir 
žmonių baidosi. 

Jiems gaila buvo motušės Karenos, kuri iš paskutiniųjų stengė- 
si tvarkyti didžiulį dvarą. Nors jai buvo per septyniasdešimt ir ko- 
jos nebelabai klausė. 

Žmonės pasakojo, kad į atvežtą daktarą Dina metusi kėdę, kai 
tas be niekur nieko įžingsniavo į salę apsiėmęs išgydyti nuo me- 
lancholijos. 

Dina esą buvo gąsdinama beprotnamiu, jei nepradėsianti pado- 
riai elgtis, bet jai tai nepadarę nė mažiausio įspūdžio. Ji tik žiūrė- 
jusi į daktarą tokiomis baisiomis akimis, kad tas nutaręs, jog sau- 
giausia būsią pasišalinti jos negydant. 

Senutė turėjusi kviesti daktarą punšo ir pietų su keptu tetervinu, 
vynu bei cigarais, kad tai bent kiek atpirktų jaunamartės elgesį. 


Būdama viena Dina įniršusi trankė komodos stalčius. Nes ji nebe- 
įlįsdavo į jokį savo rūbą. 

Išaugę pilvas ir krūtys suteikė jaunam kūnui apimtį, kuri būtų 
sukėlusi nuostabą ir pavydą kiekvienai, kiek mažiau apdovanotai 
tomis grožybėmis. Jeigu ji būtų kam nors pasirodžiusi. 

Tačiau ji tik žingsniavo iš vieno salės galo į kitą ir neegzistavo 
absoliučiai niekam šiame pasaulyje. 

Galų gale motušei Karenai pavyko įsmukti pas ją trumpai va- 
landėlei. Į Stranstedą nedelsiant buvo pasiųstas žmogus parvežti 
siuvėjos. 

Dienos tekėjo viena į kitą. Tamsios naktys jas stūmė krūvon. 
Darė nepermatomas. Kaip aitrius dūmus iš gęstančio ugniakuro. 


Aš esu Dina, kuri skaito Jertrūdos knygą. Pro Jertrūdos padidi- 
namąjį stiklą. Nes Kristus yra nelaiminga būtybė, kuri reikalauja, 
kad aš jam padėčiau. Jis niekaip negali savęs išganyti. Turi dvy- 
lika išrinktųjų, kurie negrabiai jam bando padėti. Bet nieko iš to 
neišeina. Visi jie yra neryžtingi, bailūs ir bejėgiai. Judas dar nors 
skaičiuoti moka... Ir jis išdrįsta būti blogas iki galo. Bet, atrodo, 
Jis leidžiasi, kad jam būtų primetamas šitas vaidmuo. Tarsi jis ne- 
turėtų drąsos pasakyti, jog nenori išduoti, kad kiti išvengtų išda- 
viko likimo... 

Kadangi Dina, nekalbėdavo, žmonės užsimiršę pamanydavo, kad ji 
dar ir kurčia. 

Prieškambariuose ir jai už nugaros būdavo dalijamasi naujieno- 
mis, o kadangi ji jokiu ženklu neišsiduodavo, kad girdi, ką jie kal- 
ba, tai virto įpročiu. Šitaip Dina visą laiką žinojo, kas vyksta ir ką 
žmonės galvoja. 

Ji užrašydavo savo trumpus pageidavimus bei nurodymus. Gri- 
feliu juodojoje lentelėje. Į Tromsės knygyną ji siuntinėjo užsakymų 
lapelius. 

Garlaivis jai atplukdydavo dėžių. Atplėšdavo jas pati žarstekliu, 
kuris visuomet gulėdavo šalia krosnies. 

Tarnaitė, kuri semdavo pelenus ir atnešdavo malkų, sakydavo, 
jog matant tokį įrankį darydavęsi nejauku. 

Tačiau kai vieną dieną to sunkaus ir grėsmingo įrankio ji nera- 
do įprastinėje vietoje, pasidarė dar nejaukiau. 

Tos knygos buvo apie buhalteriją bei ūkvedybą. Skaitymas Diną 
kartais taip išvesdavo iš kantrybės, kad Olinei imdavo rodytis, jog 
ponia daužo krosnį. 


Į namus buvo pakviestas apskaitos žinovas. Kasdien po kelias va- 
landas Dina praleisdavo krautuvės kontoroje, kur ji nuodugniai 
mokėsi buhalterijos. 

Su Nylsu ėmė rimtai nesutarti. Apskaitininkas išbuvo visą mė- 
nesį. Šmirinėjo kambariuose ir kontoroje nelyginant sarginis šuo. 

— Matyt, greitai pati poniutė puls supirkinėti prekių krautu- 
vei, — burbtelėjo Nylsas ir pašnairavo į apskaitininką Peterį Ole- 
seną, kuris nė iš tolo nepasidavė jo sarkazmui. 

Jam dar niekada nebuvo taip gera kaip čia, Reinsnese. Tiesą sa- 
kant, jis mielai būtų čia tarnavęs be galo. 

Vakarais jis sėdėdavo rūkomajame dūmydamas geriausią Jako- 
bo pypkę iš jūros putos, tarsi ji būtų jo nuosavybė. 

Tik jam netekdavo pasidžiaugti Dinos draugija. Išskyrus tas va- 
landas, kai mokydavo ją apskaitos. Ji užsidarydavo salėje. Kai ne- 
jodinėdavo ir nerašydavo paliepimų ar klausimų. Kurių neįmano- 
ma buvo suprasti klaidingai. 

Nė vienas šeimynykštis nebūtų galėjęs pavadinti jos draugiška. 
Kadangi ji nekalbėjo, blogo žodžio iš jos taip pat neišgirsdavai. 


Motušė Karena atsidžiaugti negalėjo tokiu Dinos energingumu. 


Bet nepagalvojusi ėmė prikaišioti, kad Dina per mažai paisanti 
„savo padėties“. 

Tada Dina pratrūko taip riaumoti, kad salėje be mažiausio vėje- 
lio barškėjo veidrodis ir langai. 

Nebuvo Reinsnesui didesnės baimės už tą, kai Dina, persisvėru- 
si per laiptų turėklus, pratrūkdavo riaumojimu, kuris visiems, kas 
tik būdavo priverstas klausytis, eidavo per širdį. 

Olinės žodžiais tariant, Dinos kilmė buvo kaip ant delno. 


Bet paprastai būdavo taika. Motušė Karena dažnai snausdavo po 
savo languotu apklotu kambaryje. Vėl ir vėl ji skaitydavo regulia- 
rius, sausus Johano laiškus. Kartais — Dinai balsu. Ji atsidavė se- 
natvei, nes matė, kad viskas vienaip ar kitaip sugrįžo į vėžes. 

Tačiau svečių kambariai keletą mėnesių stovėjo tušti. Neatrodė, 
kad viliotų gedulas, nebylystė ir beprotybė Reinsnese. Didžiuliai 
prekybos ir nakvynės namai tarsi užmigo žiemos miegu. 

Tačiau jekta „Motušė Karena“ iš Lofoteno salų grįžo su neblo- 
gu uždarbiu. Anderso dėka. Paaiškėjo, kad labai dažnai Jakobas 
sau garbę pelnydavo Anderso geru darbu. 


Kūdikis buvo visų viltis ir pokalbių tema. 

Natūralu, kad pati Dina apie jį kalbėti negalėjo. Bet ant lentelės 
apie jį taip pat nerašė. 

Suradusios laisvą valandėlę, tarnaitės, Tėja ir Anetė, siuvo drabu- 
žėlius, o Olinė vis padejuodavo, jog pribuvėja gyvenanti taip toli. 


Vieną audros pritvinkusią dieną atsitiko tai, ko senoji labiausiai bi- 
jojo. 

Dina nukrito nuo arklio. 

Laimei, Tomas buvo laukuose ir viską matė. Jis pasileido ton 
vieton jusdamas skausmą plaučiuose ir švino skonį burnoje. Sura- 
do ją gulinčią šalia žydinčių bruknių kupsto. Į šonus atmestom ran- 
kom ir kojom. Nukryžiuotą ant žemės. Į dangų atsuktu veidu — ir 
be galo plačiai atmerktomis akimis. 

Apžiūrėjęs nukentėjėlę, Tomas rado kirtį kaktoje ir rėžį kojoje, 
kur kažkaip sugebėjo įstrigti sausos pušies šakelė. 

Jis pasuko vasaros tvarto link, nes buvo arčiausia. Be to, Vieš- 
pats, apimtas pykčio, pasiuntė griausmą ir smarkią, ūžiančią liūtį. 

Pirmieji driokstelėjimai beprotiškai išgąsdino Juodį, ir tas nu- 
tėškė Diną, dar bandžiusią jį sutramdyti. 

Tomas nešte ją įnešė į sukežusį tvartelį. Paguldė ant pernykščio 
šieno. Tam kartui. Nes, dar tebelaikant ją rankose, prasidėjo gim- 
dymas. 

Bet kažkada Tomas padėjo savo motinai nuošalioje trobelninko 
sodybėlėje, kai jai taip atsitiko. Jis žinojo, ką reikia daryti. 

Juodis neprisileido artyn. Tada Tomas nubėgo į namus pagalbos. 

Ten sukruto nešti vandens katilus, malkas ir drobules. Merginos 
šiūravosi rankas, klausydamos Olinės skubių nurodymų. 

Tomas pasakė, kad apie Dinos pernešimą dabar negalį būti nė 
kalbos, o kepurė kaip vilkelis sukosi jo rankose. 

Neįtikėtinu greičiu Olinė nušleivojo į vasaros tvartą. Iš paskos 
bėgo Tomas, įkalnėn stumdamas karutį, pilną reikmenų. 

Lietus prapliupo tiesiog ant jų, grasindamas apsemti visą jų ce- 
rata uždengtą vežinį. 

Pridususi Olinė ėmė plyšoti, kad dabar jau gana! Negirdėtas 
daiktas, ir tvanas, ir gimdymas tuo pat metu! Gaivalams ji norėjo 
įrodyti, kad vadovavimą perėmė ji. 


Nepraėjus nė valandai, viskas buvo pasibaigę. 

Dinos kūdikis buvo tvirtas, bet mažas berniukas. Gimęs vasaros 
tvarte, kai pylė lietus ir maitino visa, kas gyva. 

Tarpduryje, vis dar negalėdamas nurimti, kinkavo didelę galvą 
Juodis ir šiepė dantis. 

Jei visa tai nebūtų buvęs stebuklas ir Jakobas nebūtų miręs lap- 
kričio mėnesį, Olinė būtų pasakiusi, kad šitas vaikas gimė per 
anksti! 

Bet dabar ji visą kaltę suvertė motinai, kuri elgėsi nelyginant 
mažvaikė, būdama „padėty“. 


Dina nerėkė, kai viskas vyko. Tik gulėjo plačiai atmerktom pastė- 
rusiom akim ir stenėjo. 

Bet kai vaikas išėjo ir teliko sulaukti nuovalos, pasigirdo bai- 
siausias riksmas, kokio jiems dar nebuvo tekę girdėti. 

Dina pasimuistė, išsižiojo ir rėkė, kiek gerklė išneša. 
Aš esu Dina, kuri girdi, kaip riksmas mano galvoje sukasi lizdą. 
Jis vėl užgula ausis. Fagerneso skalbykloje garuose skęsta Jer- 
trūda ir parkrenta ant grindų. Čia ji netenka jėgų. Veidas ima ei- 
žėti. Labiau ir labiau. Mes kartu lekiam tolyn. Toli nuo čia... 


Dina jų rankose apsunko ir nutilo. 

Motušė Karena, kuri taip pat buvo čia, beviltiškai sukūkčiojo. 

Bet Olinė taip ėmė pliaukšėti Dinai per skruostus, kad nuo jos 
pirštų liko žymės nelyginant randai. 

O riksmas vėl išsprūdo. Tarsi tūkstantį metų nebūtų galėjęs iš- 
trūkti. Jis maišėsi su tyliu kūdikio verksmu. 

Jį paguldė jai ant krūtinės. Jis buvo vardu Benjaminas. Plauku- 
čiai juodi. Akys senos ir tamsios kaip du angliukai. 

Pasaulis sulaikė kvėpavimą. Netikėtai stojo tyla. Išganymas. 

Po kurio laiko nuo kruvinų drobulių suskambo nelauktas valdin- 
gas balsas: 

— Uždarykit duris! Šalta! 

Dina prakalbėjo. Olinė nusišluostė kaktą. Motušė Karena sunė- 
rė rankas. Lietus prasigraužė kelią pro durpių stogą. Nedrąsus šla- 
pias svetys. 


Naujiena pasiekė Tomą, sėdintį ant dėžės po medžiu. Pats to ne- 
jausdamas, buvo permirkęs iki paskutinio siūlelio. Atsitraukęs per 
pagarbų atstumą nuo vasaros tvarto. 

Visu jo kūnu perbėgo pasigėrėjimo šypsnys. Pasiekė rankas. 
Šios šypsulingai atsivėrė, ir delnai akimirksniu prisipildė šilto 
lietaus. 

— Ką tu sakai? — laimingas sudejavo jis, kai Olinė atėjo pas jį 
su žinia. 

— Uždarykit duris! Šalta! — kvatojo ji mostaguodama rausvom 
nuogom rankom. 

Tuomet abiejų juokas susiliejo į vieną. Motušė Karena neišken- 
tusi nusišypsojo. 

— Uždarykit duris! Šalta! — sumurmėjo ji ir pakinkavo galvą. 


Dina buvo gabenama namo didžiulėje burėje. Nylso, gyvulių šėri- 
ko, atsitiktinio krautuvės kliento ir Tomo rankomis. Andersas buvo 
Bergene. 

Taku, besileidžiančiu sodybos link, pro dvivėres duris vidun ir 
laiptais aukštyn į lovą su baldakimu salėje. 

Tik tuomet atvyko pribuvėja patikrinti, ar viskas praėjo tvarkin- 
gai. Ji liko patenkinta, virtuvėje ir salėje ant sidabrinio padėklo bu- 
vo išpilstyta pribuvėjos karčioji. 

Dina gėrė godžiai, kiti tik gurkšnojo. Tarnaitę ji paprašė iš ko- 
modos stalčiaus ištraukti muilo gabalėlius. Balsas buvo lyg užrūdi- 
jusių skrysčių dejonė. 


136 


Muilu ji apdėliojo berniuką, gulintį jai prie krūtinės. Trylika 
levandom ir žibutėmis kvepiančių muilo gabalėlių. Magiškas kva- 
pų ratas. 

Netrukus abu miegojo. 


Pienas nenorėjo rastis. 

Iš pradžių vaiką maitino saldintu vandeniu. Bet ilgainiui to ėmė 
nebepakakti. 

Nuo amžino riksmo moterims nugaras išpildavo prakaitas. Po 
keturių parų buvo girdėti tik vientisas knerkimas su trumpom pau- 
zėm, kai vaikas išsekęs užsnūsdavo. 

Dina buvo išblyškusi, bet moterų aimanavimo nepaisė. 


Galiausiai Tomas prasitarė pažįstąs vieną lapių merginą parapijos 
pietuose, kuriai mirė neseniai užgimęs kūdikis. 

Ji buvo vardu Stinė. Liesa ir didžiaakė, gražiais auksiniais plau- 
kais ir išsišovusiais skruostikauliais. 

Olinė atvirai rodė nepasitikėjimą tokia liesa žindyve. Į jos sa- 
mišką kilmę dar buvo galima nekreipti dėmesio. 

Bet greitai paaiškėjo, kad tos mažutės krūtys esančios gyvybės 
eliksyro šaltinis. O liesame gyslotame kūne slypėjo ramybė, tarsi 
sukurta vaikui liūliuoti. 

Prieš keletą dienų ji neteko savo berniuko. Bet apie tai nekal- 
bėjo. Pirmosiomis dienomis buvo įtari, pritvinkusi pieno ir nelai- 
minga. 

Visi žinojo, kad ji buvo netekėjusi, bet niekas dėl to jai akių ne- 
draskė. AS 

Alsioms, kvapionšė liepos naktims Stinė suteikdavo harmonijos 
ir ramybės. Tada viskas nurimdavo. 

Salsvas kūdikio ir pieno kvapas skverbėsi iš Stinės kambarėlio. 
Plūdo į prieškambarį pasiekdamas nuošaliausius kampelius. Net ir 
išimtininkų troboj jautėsi moters ir kūdikio dvelksmas, nors neži- 
nia, kaip tai galėjo būti. 


Dina pragulėjo lovoj septynias dienas. Po to pradėjo vaikščioti. 
Skubriais žingsneliais nelyginant ožka įkalnėn. 

— Jei ne vaikas, tada ji pati, — niurzgėjo Olinė. 

Vasara buvo karšta. Ir trobose, ir laukuose. Šeimynykščiai ėmė 
galvoti, kad vėl viskas bus kaip anksčiau. Kai buvo gyvas velionis 

ponas Jakobas ir kai punšu buvo vaišinami giminaičiai, draugai ir 
kilmingi pakeleiviai iš toli bei arti. 

Stinė žindydavo. Šmėsčiodavo kaip šešėlis tai šen, tai ten. Be 
garso, tarsi vasaros vėjas ir grunto vanduo būtų buvę jai broliai. 


Olinė prigrasė šeimyną nepliurpti, kad vaikas gimė vasaros tvarte. 
Motušė Karena pasakė, kad Viešpats irgi gimęs tvartelyje ir tai 
galėjęs būti ženklas. 
Bet Olinė nenusileido. Šia tema nevalia buvo nė prasižioti. Ta- 
čiau prasižiota buvo. Esą Dina iš Reinsneso per savo vestuves vie- 
nais apatiniais išėjusi pas svečius, o dabar ir pagimdžiusi tvarte! 


Tą vasarą Dina ėmė vaikščioti po kambarius. 

Vieną kartą būdama virtuvėje ji pastebėjo, kad Olinei ant pečių 
pribyrėję pleiskanų. 

Olinė mirtinai įsižeidė. Ar tvarte ne ant jos rankų gimdžiusi to- 
ji pajodžarga. Dinai išėjus ji dėbtelėjo į lubas kaip piktas šuo, pri- 
rištas prie namų. 


Tarp Stinės ir Dinos užsimezgė savotiška tyli draugystė. 

Kartais jos abi stovėdavo palinkusios prie lopšio — beveik ne- 
kalbėdamos. Stinė nebuvo kokia plepė. 

Vieną dieną Dina paklausė: 

— Kas buvo vaiko, to, kur numirė, tėvas? 

— Jis nevietinis, — atsiliepė. 

— Ar teisybę sako, kad jis turėjęs ir žmoną, ir vaikų? 

— Kas sako? 

— Bernai krautuvėj. 

— Meluoja! 

— Tai kodėl nesakai, kas jis toks? 

— Nesvarbu, vaikas mirė... | 

Matyt, tokia negailestinga gyvenimo filosofija Diną patenkino. 
Ji pažvelgė Stinei į akis ir tarė: 

— Taip, tu teisi, nesvarbu! Koks skirtumas, kas tėvas. 

Stinė nurijo seilę ir su dėkingumu pakėlė akis į Diną. 

— Mūsų vaikas bus vardu Benjaminas, ir tu neši jį krikštyti! — 
kalbėjo toliau Dina, sugriebdama mažą vaiko kojelę, spurdančią ore. 

Vystyklai buvo numesti į šalį. Palėpėje tvyrojo troškus vasaros 
karštis. Kiaurą parą galėjai jausti saulės svilinamo namo kvapus. 

— Ar gerai šitaip? — pasibaisėjusi paklausė Stinė. 

— Gerai! Tu išgelbėjai šiam padarui gyvybę. 

— Galėjote jam duoti atskiesto karvės pieno... 
— Tylėk! Tau reikia naujo sijono, naujų baltinių ir naujos lie- 
menės. Ir pastorius bus pakviestas į vaiko krikštynas. 


Lensmanas vos nesprogo iš pykčio patyręs, jog jam neteks nešt 
krikštyti pirmo anūko ir vaikas negaus tėvo vardo. 

— Jakobas! Toks turi būti jo vardas! — griaudėjo jis. — Benja- 
minas — tai tik įtartina biblinė bobų išmonė! 

— Benjaminas yra Jakobo sūnus — toje pačioje Biblijoje, — 
užsispyrusi atkirto Dina. 

— Taigi niekas giminėje nebuvo vardu Benjaminas! — sušuko 
lensmanas. 

— Nuo ateinančio sekmadienio bus! Gal galėtum pereiti į rūko- 
mąjį, tada bus taika. 

Lensmanas sustingo. Tamsraudoniu veidu. Žmonės kambariuose 
bei virtuvėje buvo ginčo liudininkai. Lensmanas atvyko dvaran no- 
rėdamas viską deramai paruošti. Ir še tau kad nori! 

Bažnyčioje ji stovėsianti šonas prie šono su ta Stine, lape tar- 
naite, pasigimdžiusia pavainikį. 

Lensmanas galėdavo taip užsirūstinti, kad įniršis kažkur užstrig- 
davo neišsiveržęs lauk. Kai pyktis pagaliau pratrūkdavo, niekas ne- 
sugebėdavo nuspėti garsų prasmės. 

Galiausiai jis apsisuko ir pareiškė važiuosiąs namo iš šito be- 
protnamio. Ir kad Benjamino vardas vyrui tinkąs ne daugiau nei 
mergelės Marijos. 

— Italijoje yra vyrų, vardu Marija, — tarė Dina. — Jei važiuo- 
ji namo, nepamiršk pasiimti pypkės iš ano kambario. O vardas yra 
ir bus Benjaminas! 

Antrojo aukšto koridoriuje stovėjo Stinė ir patyliukais verkė. Ji 
viską girdėjo. 

Olinė kažką burbuliavo po nosim, bet jos niekas nepaisė. Lauko 
darbininkai, virtuvėje valgę vakarienės košę, dėjosi abejingi. 

Bet vos tik pasiekę klėtį, jie pratrūko smagiai juoktis. Na, ir 
užsispyrėlė toji jaunamartė! Kuo jie dėti, kad ji jiems patinka. 
Niekas visoje parapijoje neturėjo tokios ponios, kuri tarnaitei su- 
teiktų garbę nešti savo vaiką Dievui Tėvui visagaliui vien dėl to, 
kad jinai žindyvė! 


Įnirtingais sunkiais žingsniais lensmanas Holmas įpykęs patraukė 
prie valties. 

Tačiau žengdamas žvyruotu keliuku jis lyg ir ėmė pamažu vės- 
ti. Žingsniai lėtėjo, kol atsidusęs sustojo priešais valčių pašiūrę. 

Tuomet jis vėl apsisuko, jau antrą sykį tądien, ir tuo pačiu keliu 
nuėjo atgalios. Keldamas nereikalingą triukšmą, užlipo laiptais ir 
šūktelėjo pro atlapotas duris: 

— Tegul tad sau gyvena nuodėmėje ir tesivadina Benjaminas! 
Dėl Dievo meilės! 


Tačiau Dagnę tai sukrėtė. Ji iš viso nesiruošė vykt į bažnyčią. Šis 
tyčinis viešas įžeidimas dieną naktį jai nedavė ramybės. 

O kai reikėjo važiuoti į bažnyčią, ji buvo peršalusi, sušniurusi, 
skaudama galva ir paraudusiom akim. 

Berniukams irgi nebuvo leista važiuoti be jos priežiūros. Dabar 
jų jau buvo du. 

Akimirką lensmanas lyg ir pasijuto kaltas, kai į jį įsmigo smer- 
kiančios akys. Tačiau jis suėmė save į rankas, atsiduso ir paaiškino, 
jog, Šiaip ar taip, tai jo pirmasis anūkas. Jo pareiga vykti į bažnyčią! 

Jis keliavo pasijutęs didvyriu, su krikštynų dovana kišenėje. 
Nuo širdies kaip akmuo nusirito sunkumas, ištrūkus nuo Dagnės 
priekaištų ir nuolat smerkiančių akių, rėkte rėkiančių: 

— Tu tik pažiūrėk, mielasis Larsai, kokia tavo dukra! Šitokia gėda. 

Tarsi jis pats to nebūtų žinojęs! 

Didžiausia kančia jam būdavo Dagnės iškalbingas žvilgsnis, pa- 
lydimas žodžių apie tai, kokį nepriekaištingą auklėjimą vaikystėje 
ji gavusi „ten, pietuose“. Jis taip įniršdavo, kad keletą sykių vos 
susilaikė negriebęs savo didžiuliais gniaužtais jai už gerklės. 

Tačiau nei lensmanas smaugė, nei mušė. Tik įsmeigdavo į žmo- 
nes tamsiai mėlynas akis. Ir jausdavosi baisiai įžeistas bei nelai- 
mingas, kai kas nors nutikdavo. 

Geraširdiškai palaidęs gerklę, jis visada pasiekdavo savo, ir tin- 
ge, ir namie. Bent jau nuo tada, kai Dinos namais tapo Reinsnesas. 

Ne kartą jis su dėkingumu prisimindavo mirusį draugą ir motu- 
šę Kareną. Bet jis niekuomet nesusimąstydavo apie tai, kaipgi iš 
tikrųjų yra Reinsnese. 

Atsirasdavo vienas kitas, nebijantis paplepėti. Todėl tik tuomet, 
kai Dagnė dėl ko nors imdavo jį vainoti, jis sužinodavo, kas dedasi 
Reinsnese. Su tokia šeimininke, kuri net neužeina į savo kambarius ir 
jodinėja per naktis. Kuri draugauja su samdiniais ir tarnaitėm. 

Kartais jis pagalvodavo, kaip Dina augo. Kaip ilgai nebuvo pra- 
tinama prie žmonių. Iki pat to laiko, kai į namus atvyko tas keis- 
tuolis Lorchas. Nei velnias, nei gegutė, kaip sakydavo Dagnė. 

Lensmano galvoje tarpais šmėsteldavo miglotas kaltės jausmas. 
Bet jis jį suvokdavo tik kaip įžeidimą, pasiųstą tyčia jam įskaudin- 
ti. Dėl to jam atrodė, jog elgiasi visiškai teisėtai, jį atmesdamas. 


3 skyrius 


KAI TAVO ŽODŽIAI BUVO ĮVYKE, KO NORI, KAD VAIKAS DA- 
RYTŲ? ARBA KO JIS TURI SERGĖTIS? 


(Ts 13, 12) 


Visus keistai veikė saldrūgštis kūdikio ir motinos pieno kvapas. 
Greičiausiai dėl to, kad paskutinį sykį jį uodė prieš dvidešimt tre- 
jus metus. 

Būdavo, Olinė neapsieina be palyginimų. 

— Jis panašus į Johaną! — Arba: — Kaip iš akies trauktas Jo- 
hanas! Prisidirbęs jis irgi taip žiūrėdavo! 

Šeimos padidėjimą ji priėmė labai entuziastingai. Ir jai be galo 
rūpėjo mažojo Benjamino ausų forma. Ji nužiūrėjo, kad jos mažu- 
mėlę atlėpusios. O tai buvo svetimas elementas šeimos istorijoje. Ji 
žvilgčiojo į Diną, kurios ausys visuomet slėpėsi po plaukais. 

Ji vos susilaikė nepatikrinusi, ar ne iš motinos berniukas bus 
paveldėjęs smailias kaip fauno ausis. 

Bet kadangi kas tik panorėjęs negalėjo lįsti prie Dinos, ji pasi- 
tenkino tuo, kad prisiminė dar neapžiūrėjusi lensmano ausų. 

— Lensmanui dar mažam nupjovė ausis, nes jos buvo tokios 
bjaurios, — begėdiškai pareiškė Dina. 

Olinė pasijuto užgauta. Bet ji suprato užuominą. Ir Dinos aki- 
vaizdoje nebeaptarinėdavo berniuko išvaizdos. 

Užtat Stinei tekdavo išklausyti dar daugiau. Iš pradžių Olinę la- 
biausiai jaudino tai, kad ant vaiko galvos nėr nė vieno plaukelio. Ir 
kad ant kairiojo petuko turi didelį apgamą. 

Ji įkyrėjo Stinei šnekom, kad tikriausiai plaukai neaugantys dėl 
to, kad pienas nemaistingas. 

Ir neką tegelbėjo motušės Karenos ir Stinės aiškinimai. Apie 
tai, kad keli jų pažinoti kūdikiai buvę beplaukiai iki tol, kol pradė- 
ję vaikščioti. Ir kad gamta neretai šitaip pasielgianti su Žmonių 
vaikais. 


Pirmoji Benjamino vasara buvo nepakeliamai karšta. 


Stinės krūtų palutės bematant sušusdavo, ir nuolatos koks tuzi- 
nas jų džiūdavo ant virvės už skalbyklos. 


141 


Alyvos peržydėjo labai greitai, vos spėjus užuosti jų kvapą. 
Derlius kentėjo nuo sausros. Karščio iškamuoti žmonės darėsi iš- 
glebę bei irzlūs. 

O Benjaminas valgė, verkė ir miegojo kaip geros veislės šuny- 
tis. Vaikas augo tiesiog akyse, išskyrus plaukus. 

Jis čiulpte iščiulpė savo smulkutę liesą žindyvę. Jai ėmė skau- 
dėti krūminiai dantys. Ji ėjo vis liesyn ir liesyn, nors Olinė šėrė ją 
grietinėle ir sviestu, kad būtų daugiau pieno. 

Dinai pasiekus, kad Benjaminą krikštyti neštų Stinė, ši mergina 
įgijo nerašytą ir neįvardytą padėtį, kuri buvo žinoma toli už Rein- 
sneso ribų. 

Pati Dina, atrodo, viską pamiršo iškart po vaiko krikštynų. 

O Stinė prisiėmė bemieges naktis, žindymą, vystymą ir visus 
tauškalus. Ji mėgavosi gautuoju pripažinimu. Žmonių liežuviams 
atsukdavo kaulėtą nugarą ir kasdien lepinosi pusryčiais, atnešamais 
į lovą, geltonųjų gervuogių uogiene ir riebia grietinėle. Taip pat 
šviežiai sumuštu sviestu ir pienu su medum apetitui sužadinti. 

Mintį apie tai, kas bus tada, kai berniukas atjunks nuo krūties, ji 
išgąstingai stūmė tolyn. Keletą mėnesių ji dar turėjo, ir kol kas 
niekas apie tai nekalbėdavo. 

Nes kiekvienąkart, kai Stinė dėdavo vaiką į Dinos glėbį, susida- 
rydavo magiškas ratas. Galiausiai Dina išvis nebeėmė vaiko į ran- 
kas, jei šalia nebūdavo Stinės ir negalėdavo jo paduoti. Be Stinės 
nė iš vietos. 

Vieną dieną, kai motušė Karena ir Olinė stovėjo palinkusios 
prie žindančios Stinės, Dina pasakė: 

— Stinė galės likti dvare tiek, kiek norės. Mums ji reikalinga 
ne tik vaikui žindyti! 

Motušė Karena greitai įveikė nepasitenkinimą tuo, kad jos neat- 
siklausta. 

Tada buvo nuspręsta, kad ir pasibaigus pienui Stinė galėsianti 
ramiai gyventi Reinsnese. 

Nuo tos dienos ji pradėjo šypsotis. Dantų skausmas atlėgo po 
to, kai ji išdrįso savo krūminį dantį parodyti kalviui. 


Neblėso Tomo atsiminimai apie Jakobo laidotuvių dieną. Kaip apie 
beprotišką įvykį. 

Prieš akis stovėjo Dina, apsižergusi laiptų turėklą. Nuoga ir di- 
delė, po savim pasikišusi baltinius, kad geriau slystų. 

Tarpais jis įtikėdavo, kad viską susapnavo. Kitais kartais vėl ne- 
bežinodavo, kaip buvo iš tikrųjų. 

Po to kaip žaibas trenkdavo mintis, kad ne kas kitas, o jis, To- 
mas, gulėjo ant avikailio salėje. 

Jis pasijusdavo slapčia pakeltas į riterius ir tuo pat metu — be- 
viltiškai žlugęs. Savo luomui jis nebepriklausė. Ir visai nesvarbu, 
kad apie tai jis vienas žinojo. 

Laikysena jo pasidarė tiesesnė, žvilgsnis svajingas ir išdidus, 
toks nebūdingas trobelninko vaikui ir arklidės bernui. 

Daug kas tuos pasikeitimus matė, bet niekas nesuprato, kodėl 
jie įvyko. Reinsnese jis buvo svetimas. Dinos atsivežtinis. 

Tačiau iš samdinių neatsirado nė vieno, kuris Tomą būtų patrau- 
kęs per dantį. Nes laukuose su juo suspėti būdavo beviltiška. Ber- 
nai vengdavo šienauti šalia. 

Prašydavo jo neskubėti, bet jis neklausydavo. Visada palikdavo 
juos per kelis metrus. 

Galiausiai jie surado būdą, kaip jį pažaboti. Palikdavo Tomą vi- 
są dieną su šakėmis vežiman šieno krauti. Vakarais dar atiduodavo 
vienam nupjauti sunkiausius barus. Per atokvėpius siuntinėdavo 
parnešti pustyklės ar rauginto pieno ąsočio. 

Tomas niekuomet neprieštaraudavo. Nes nė akimirką jo neap- 
leisdavo vaizdiniai ir išgyvenimai. Kvapai. Valandų valandas virš 
galvos kilnojant rankas su sunkiais šieno glėbiais. Arba lakstant 
tarp sodybos ir pievų. Ieškant naujos pustyklės, pustant dalgį ar 
pas Olinę ąsotin pilantis rauginto pieno. 

Tą vasarą, kai Dina pagimdė, jo kūnas žvilgėjo prakaitu ir buvo 
parudęs nuo saulės. 

Kiekvieną popietę jis iki pusės įlįsdavo į vandens kubilą arklių 
ganykloje ir purtydavosi kartu su arkliais. 

Jis vis tiek degė. Geriausiai karštį gesinti sekdavosi su ja jodi- 
nėjant. Tuomet, kai ji atsispirdavo nuo jo rankų, būdavo arčiausiai. 

Tomas būtų parsidavęs pačiam velniui, kad tik galėtų liesti jos 
koją be geležimi kaustytų batų. 


Dina dažnai gulėdavo mažame giliame užutėkyje už kalvos su vė- 
liava. Jis buvo gerai pasislėpęs tarp kalnagūbrių ir beržyno. Pakan- 
kamai toli nuo laukų ir laivakelio. 

Ji gulėjo iki pat smakro panirusi šaltokame vandenyje, iš jo ky- 
šojo krūtys nelyginant kokie gyvūnai, bandantys savarankiškai iš- 
mokti plaukt. 

Būdavo, kad jai išlipus į krantą, Jertrūda stovi pamiškėje ir mo- 
ja pusiau pakelta ranka. 

Tuomet Dina sustodavo prisidengusi baltiniais ar rankšluosčiu. 
Stovėdavo. Kol Jertrūda kalbėdavo su ja arba išnykdavo. 


Nuo to laiko, kai Dina pakilo iš lovos po gimdymo ir pradėjo 
vaikščioti, Tomas su visu savo apsukrumu stengėsi susekti, kada ji 
maudosi. Tai būdavo pačiu netikėčiausiu paros laiku. 

Jis turėjo savo ženklų sistemą. Ir nieko nelaukęs leisdavosi iš 
paskos, jei tik tuo metu būdavo dvare. 

Atsibusdavo vidury nakties jau pasiruošęs. Net lapė būt galėju- 
si pavydėti tokios klausos, kuria jis sugaudavo žolės šiugždėjimą 
palei klėtelę ir toliau, užutėkio link. 


Vieną dieną jis netikėtai išdygo priešais Diną. Iki tol pagarbiai lau- 
kęs, kol ji apsirengs ir ims kilti taku. 

Šešėlyje tarp medžių skraidė paukšteliai. 

Jie abu aiškiai girdėjo varpą, šaukiantį valgyt viename iš dvarų 
kitoje sąsiaurio pusėje. 

Skardis buvo ką tik apsigaubęs tamsiai mėlynu vakaro šešėliu, 
zirziliavo vabzdžiai. Kvapų mišinyje galėjai išskirti viržių ir saulės 
išdžiovintų dumblių kvapą. 

Dina sustojo ir įsmeigė akis į žmogystą priešais save. Tarsi 
klausdama. Tarsi norėdama sužinoti, kas jis toks. Jai tarp antakių 
įsirėžė gili raukšlė. Tai jį sutrikdė. Vis tiek jis ryžosi. 

— Tu sakei, kad duosi man žinią... 

— Žinią? Kokią? 

— Kad nori pamatyti mane. 

— O kodėl aš turėčiau norėti? 

Jis jautė, kaip jos balsas traiško kiekvieną kaulelį jo kūne. Vis 
tiek jis stovėjo tiesus. 

— Todėl kad... tą dieną, kai Jakobas... Nes tą dieną salėje... 

Tuos žodžius jis sušnabždėjo. Išdejavo. Padėjo jai po kojų kaip 
auką. 

— Buvo kiti laikai! 

Ji pasakė taip, tarsi būtų rašiusi galutinę sumą po dviejų brūkš- 
nelių apskaitoje. Tiek ir tiek grynojo pelno. Tiek ir tiek liko skolos. 
Tiek ir tiek prarasta dėl nepavykusios žūklės. 

— Taip... bet... 

Ji nusišypsojo. Šypsena, kurią visi suprasdavo klaidingai. Išsky- 
rus Tomą. 

Nes jis buvo matęs kitokią Diną. Salėje. Nuo to karto jam ėmė 
nebepatikti jos šypsena. 


— Laikai juk pasikeitė. Žmonės daro tai, kas jiems privalu da- 
ryti, — pasakė ji, žiūrėdama jam tiesiai į akis. 

Jos vyzdžiai išsiplėtė. Kairiojoje rainelėje galėjai įžiūrėti ginta- 
ro spalvos dėmelę. Šaltis mėlynai pilkose akyse jį persmelkė kaip 
fizinis skausmas. Jam atėmė rankas ir kojas. Jis nesijudino iš vie- 
tos. Net ir tuomet, kai ji aiškiai parodė, kad nori praeiti. Jis nedrį- 
so jos liesti, nors buvo taip arti, kad juos teskyrė oda ir rūbai. 

Atrodė, lyg jai būtų šovusi kokia mintis. Ji pakėlė ranką ir del- 
nu palietė jo pūkuotą skruostą. Jis buvo visas šlapias nuo karščio, 
įtampos ir gėdos. 

— Tie laikai negrįš, — pasakė ji atsainiai. — Bet tu gi gali jo- 
dinėti. 


Tą patį vakarą, Dinos plaukams dar nespėjus kaip reikiant išdžiūti, 
jie nujojo į kitą tarpeklio pusę. 

Porą kartų ji, įtempusi vadeles, prilaikė Juodį batu įrėždama 
jam į šoną. 

Ruduo jau buvo prasidėjęs. Lapuočių miškas geltonijo, kažkur 
toli šlaite liepsnojo epušės. 

Jis bijojo jai įkyrėti ar pasirodyti įžūlus. Nenorėjo tą pačią die- 
ną būti dar kartą atstumtas. 

Tačiau kūne siaučianti liepsna negeso. Tomas miegojo neramiai, 
dažnai sapnuodamas trikdančius sapnus, kurių negalėjai pasipasa- 
koti klėtelėje. 

Dirbdamas neretai stabtelėdavo pajutęs jos kvapą. Pasirodyda- 
vo, jog ji stovi už jo, ir jis skubiai atsisukdavo. Tačiau jos ten nie- 
kuomet nebūdavo. 


Pagriovius ir pievas ožkarožės nusėjo raudonai violetiniais žiedais. 
Paukščių jaunikliai jau kadais buvo išmokę skraidyti. Kam nors 
parplaukus iš žūklės, kirų ir žuvėdrų klyksmas virsdavo tyliu kirk- 


(RV) 2) 

KAS PAVOGTŲ ŽMOGŲ IR JĮ PARDUOTŲ, PAAIŠKĖJUS JO 
KALTYBEI, MIRŠTE TENUMIRŠTA. 


(Iš 21, 16) 


Anksčiau motušė Karena nerimavo, kad Dina visiškai užsidariusi 
nuo žmonių, o dabar ji su vis augančiu nerimu matė ją grįžtant prie 
nepadorių įpročių ir išmonių. 

Būdama tarp nepažįstamų žmonių, Dina keldavo susidomėjimą. 
Savo laikysena ji greičiau priminė pasiturintį įtakingą poną. Lyg 
niekur nieko ji po pietų sėsdavo rūkyti cigaro, jei tik pasitaikydavo 
proga. Tarsi norėdama piktinti ir erzinti. 

Kai vyrai išeidavo į rūkomąjį, Dina nusekdavo iš paskos, tarsi 
tai būtų savaime suprantama. 

Užmetusi koją ant kojos, ji išsitiesdavo šezlonge. Ranka, lai- 
kanti cigarą, tingiai drybsodavo ant pliušo. 

Kartais ji netgi nusispirdavo batus. 

Šnekėdavo nedaug. Retai dalyvaudavo pokalbiuose, nebent 
trumpai pataisydavo, jeigu kas nors jai pasirodydavo neteisinga. 

Vyrai jautėsi sekami ir suvaržyti. Pasisėdėjimai su cigaru ir 
punšo taure pasidarė nebe tokie, kokie buvę. 

Dinos dalyvavimas ir jos minų žaismas gadino ponams nervus. 
Kadangi ji buvo šeimininkė, niekas negalėjo jai net mandagia 
užuomina parodyti, kad ji čia nepageidaujama. O į jų šaltą elgesį ji 
nekreipė jokio dėmesio. 

Būdavo taip pat, kaip esant pastoriui. Negalėdavai jaustis lais- 
vai ar imti pasakoti tikrų atsitikimų. 

Nes su savo šypsena sėdėdavo Dina ir klausydavos. Jų nė aki- 
mirką neapleisdavo bjaurus jausmas, kad iš jų šaipomasi. 

Gėdingiausi būdavo tie kartai, kai ji pertraukdavo pokalbį norė- 
dama patikslinti skaičius, metus, tai, kas iš tiesų galėjo būti pelnin- 
ga arba kas buvo rašyta laikraščiuose. 

Iš pradžių jie tikėdavosi, kad ji pakils ir išeis kur nors namuose 
išgirdusi verkiant Benjaminą. Tačiau ji net nepakeldavo antakių. 

Ilgainiui Nylso kantrybė trūko. Punšo gėrimą jis perkėlė į kon- 
torą. Pamažu viename jos kampe įsirengė salonėlį. 

Bet Dina nesileido išvaroma. Ji akylai sekė apskaitą. Ir gerdavo 
punšą kontoroje. 


Kai Benjaminui buvo gal metai, Dina rado Stinę palinkusią prie 
berniuko galvos ir apsiašarojusią. 

Ašaros krito ir krito. Be jokio garso. Žįsdamas berniukas išpūs- 
tom akim žiūrėjo į žindyvę. Tarpais užmerkdavo tai vieną, tai kitą 
akį, kai nevalingai suvokdavo, kad ašara gali jon pataikyti. 

Iš tikrųjų jis žindė tik dėl to, kad buvo malonu jausti žmogaus 
artumą, nes Stinė beveik nebeturėjo pieno. Jau ir laikas buvo, kaip 
sakė Karena. Po ilgų atsikalbinėjimų Dinai pavyko iškvosti, kas 
Stinei nutiko. 

Ji leidusis suvedžiojama. Nemaniusi, kad galima pastoti žin- 
dant. Bet, matyt, senoji taisyklė negaliojanti tokioms kaip ji. 

Iš pradžių ji nenorėjo sakyti, kas tėvas. Tačiau Dina neatlyžo. 

— Jei nepasakysi man, kas vaiko tėvas, kuris privalės tave iš- 
laikyti, nebegalėsi čia gyventi. 

— Bet tai neįmanoma, — raudojo Stinė. 

— Kodėl neįmanoma? 

— Nes jis — kilmingas žmogus. 

— Tai jis ne iš Reinsneso? 

Stinė verkė. 

— Iš Stranstedo? 

Stinė nusisuko ir papurtė galvą. 

— Iš Santorgo? 

Šitaip Dina kamantinėjo tol, kol išgirdo tai, ką ji jau ir taip ži- 
nojo. Kad Nylsas vaiko tėvas. 

Saloną krautuvėje, kuris naktimis ištuštėdavo, Nylsas naudojo 
ne vien punšui gerti. 


— Mano ausis pasiekė žinia, kad Nylsas taps tėvu! 

Dina uždarė kontoros duris ir įsisprendė. Nylsas sėdėjo už di- 
džiulio ąžuolinio stalo. 

Jis pakėlė akis. Ir vėl jas nudelbė. Iš pradžių jam sunkiai sekėsi 
atremti jos žvilgsnį. 

Tada jis pasuko viską į kitą pusę ir dėjosi girdįs šią istoriją pir- 
mą kartą. 

Kimūs pasiaiškinimai pylėsi kaip cukrus iš prakiurusio maišo. 

— Šitos kalbos — gryniausia nesąmonė! — pareiškė jis. 

— Tu esi pakankamai suaugęs, kad atsakytum už savo veiks- 
mus, todėl man nereikia tau šito aiškinti. Bet vaikai juk neatsiran- 
da iš Šventosios Dvasios. Bent jau ne pas mus! Taip buvo žydų ša- 
lyje. Ir tai tik vieną kartą! Kaip suprantu, tu čia buvai parsigriovęs 
Stinę. Šitam kambary? 

Nylsas ėmė įrodinėti savo tiesą dar jai nebaigus kalbėti. Kurį 
laiką jie šnekėjo vienas per kitą. 

Tuomet Dinos akys sužaibavo. Įtūžis ir panieka susimaišė su 
kaži kokiu džiaugsmu. 

Nepaleisdama jo žvilgsnio, ji iš lėto prisiartino prie rašomojo 
stalo krašto. Jos balsas stingdė kaip ledas. 

— Nylsas pakankamai suaugęs, kad galėtų rinktis. Šiandien jis 
gali pasirinkti viena iš dviejų: arba jis ilgai nedelsdamas veda Sti- 
nę prie altoriaus, arba visiems laikams nešdinasi iš Reinsneso! Su 
pusės metų atlyginimu! 

Nylsas išbalo kaip drobė. Galbūt jis nujautė, kad Dina tik ir te- 
laukia dingsties juo atsikratyti. Suprato patį pirmąjį kartą, kai Dina 
rausėsi po protokolus kontoroje. 

— Jūs norite mane išvaryti iš mamos Ingeborgos dvaro! — išta- 
rė jis taip susijaudinęs, kad prabilo pabrėžtinai mandagiai. 

— Jau kaži kada šis dvaras nebepriklauso Ingeborgai! — su pa- 
šaipa pareiškė Dina. 

— Johanas tą pačią dieną sužinos apie tai! 

— Nepamiršk jam papasakoti, kad po pusmečio tapsi tėvu ir 
kad nori Stinę palikti vieną su vaiku! Johanas, būsimasis pastorius, 
tikriausiai palaikys tai žygdarbiu! 

Ji ramiai pasisuko eiti. 

— Nylsas gali užeiti pas mane dar šįvakar ir papasakoti, kaip 
jis nusprendė pasielgti, — pasakė ji nusigręžusi. Atsargiai uždarė 


pastatęs ausis stovėjo kiek per arti durų. 


Jis atėjo pas ją į salę temstant, kai ji sėdėjo ir lošė kortomis. Jie 
buvo gerai pasiruošę. Ir vienas, ir kitas. 

Jis negalįs vesti samės! Ir dar tokios, kuri turėjusi vaiką su kitu, 
nesvarbu, kad vaikas miręs. Dina tai turinti suprasti. 

Kalbant atvirai, jis turėjęs visai kitokių planų. Jis nusižiūrėjęs 
merginą iš geros šeimos. Pasakė, kuo ji vardu ir visa kita. Ir pa- 
bandė nusišypsoti Dinai. 

— Tačiau buvo nusispjaut į subtilius jausmus ir tai, kad ji tėra 
samų merga, kai grioveis ją ant grindų kontoroje! 

— Ji nesipriešino! 

— Taip, žinoma, ji ir dabar nesipriešina. Jos pilvas pučiasi kaip 
nuo mielių. Priešinasi tiktai Nylsas. 

— Tai būtų prieš Jakobo valią, jei aš turėčiau išvykti. 

— Tu, Nylsai, nieko nežinai apie Jakobo valią, užtat aš žinau! 

— Tu grasini išvaryti mane iš namų! 

Jis susmuko ant kėdės. 

Dina priėjo prie jo ir paglostė jam ranką. Pasilenkė prie jo savo 
augalotu kūnu. 

— Mums reikia tavęs tiktai vestuvių dieną. Vėliau daryk kaip 
išmanai, išvažiuok ar pasilik, — pasakė ji tyliai. — Jei liksi, gali 
tikėtis dvigubo metinio atlyginimo, dėl Stinės. 

Nylsas linktelėjo ir delnu persibraukė veidą. Mūšis buvo pralai- 
mėtas. 

Tą vakarą žvyruotais keliukais tarp trobesių slankiojo liūdna 
žmogysta. Ir vakarienės atsisakė. Tačiau Nylsas žinojo, kad būtina 
apsidrausti, kol dar ne viskas prarasta. Kiekvieno savi įstatymai. 

Dinos įstatymai nebuvo panašūs į jokius kitus. 


Jau daug metų Nylsas vertėsi su didžiuliu apsukrumu. Jis turėjo 
neprilygstamą prekiautojo talentą, kai reikėdavo apsirūpinti pragy- 
venimui. Tas uždarbis nebūdavo traukiamas į jokią apskaitą. 

Kartais pas motušę Kareną ar Andersą ateidavo žvejų ir ūkininkų 
nusiskųsti griežtu Nylso elgesiu, kai negalėdavę išsimokėti skolų. 

Atvirai pasakius, būdavo ir taip, kad motušė Karena pati sumo- 
kėdavo vargšų skolas krautuvėje, kad Nylsas duotų jiems ramybę. 

Jis tvirtino negalįs leisti, kad pasklistų gandai, jog skolos yra 
nubraukiamos, nes tuomet subėgtų visi ir imtų maldauti to paties. 

Tačiau motušė Karena ir toliau mokėdavo. 

Dina nesikišdavo į tuos reikalus, jeigu skola būdavo įrašyta. 

Bet būdavo ir taip, kad Nylsas įdėdavo kason pinigus, neįrašy- 
tus į jokią knygą. Kurie, Nylso žodžiais tariant, gauti žodiniu susi- 
tarimu. 

Apie tuos susitarimus niekas ir nebūtų sužinojęs, jei žmonės ne- 
būtų ėmę skųstis. 

Dina kietai sučiaupė lūpas ir pasakė: 

— Skaičius, neįrašytas į apskaitą, joks skaičius! Jo negalima 
dėti į kasą. 

Ir Nylsas su tuo sutiko. 

Jis tik ėmė stengtis, kad kitą kartą žmonės neturėtų kuo nusi- 
skysti. 

O atsiskaitymai liko tokie pat nematomi kaip mokesčiai 
danguje. 


Vos tik darbas buvo baigtas, visi iki vieno pamiršo, kad Nylsas ap- 
siėmė pataisyti sutrešusį kontoros grindų kampą. Po sunkiuoju 
praustuvės stovu, kuris su stora marmuro plokšte ant viršaus kūp- 
sojo kampe už durų. 

Tarnaitės stovo nejudindavo. Jis buvo per sunkus. Jos tik gražiai 
išplaudavo aplinkui. Grindų skuduru perbraukdavo mėlynai dažytą 
apačią. 

Metams bėgant toje vietoje, kur kyšojo medis, prasitrynė švie- 
sus dryžis. Banknotai saugiai gulėjo po laisva perpjauta lenta. Ge- 
ros skardos dėželėje. Turtas augo bežiūrint. 

Nylsui niekuomet nerūpėjo, šventadienis ar šiokiadienis, jei tik 
pasitaikydavo proga ką nors pelningai nupirkti arba parduoti. 


Stinė nepasirodė, kai Benjaminui atėjo metas miegoti. Jis visą die- 
ną žaidė ryškių spalvų kamuolėliais klėties palėpėje, nes tarnaitės 
iš ten nešė audimui siūlus. 

Iš pradžių jos papyko, kai pavargęs vaikas ėmė darytis kaprizin- 
gas ir niekas neatėjo jo pasiimti. 

Tada jos pasišaukė Olinę. Visos ėmė ieškoti. 

Pati Dina lakstė kaip akis išdegusi. Bet viskas veltui. Stinės nė 
padujų. 

Trečią dieną Dina surado ją mažytėje žvejo trobelėje, iš kur ji ir 
buvo atėjusi. 

Tomas ir Dina atplaukė keturirkle valtele parsivežti jos į namus. 
Kai ji įėjo vidun, Stinė sėdėjo prie krosnies ir virė vakarienei košę. 
Veidas buvo murzinas nuo suodžių ir ašarų. 

Iš pradžių ji nesiteikė kalbėti. Tik baugščiomis akimis žvilgčio- 
jo į aplinkui susėdusią šeimyną. Trobelėje tebuvo tas vienas galas. 
Nebuvo kur pakalbėti prie keturių akių. 

Bet kai tėvas, podagros susuktas kaulėtas senis, atsikrenkštė ir 
švelniai pažiūrėjo į dukrą, ši vis dėlto prabilo. 

— Aš nenoriu tekėti už Nylso! 

Jau geriau jai esą prisiimti visą gėdą ir bausmę už nuodėmę. 
Nenorinti visą amželį būti kankinama to, kuris priverstas ves ją tik 
tam, kad pasiliktų Reinsnese. 

— Jis ten gyveno nuo to laiko, kai būdamas keturiolikos liko 
našlaitis! — pridūrė ji. Tai skambėjo kaip kaltinimas. 

Aš esu Dina. Man nereikia verkti, nes viskas bus taip, kaip yra. Sti- 
nė verkia. Aš nešiojuosi ją su savim. Sunkią ar lengvą. Taip pat, 
kaip nešioju Jertrūdą. 


Tie, kas buvo troboje, girdėjo, kaip Dina iš Reinsneso prašo atlei- 
dimo. Nepaliaudama. 

Stinės senas tėvas sėdėjo kertėje. Jos jaunesnioji sesuo perėmė 
valgio ruošimą. Paauglys berniukas išėjo ir grįžo su glėbiu malkų. 

Niekas nebandė įsikišti. Galiausiai visi buvo pakviesti prie sta- 
lo. Valgyti silkės su kruopiene ir duona. Stalas buvo grubių lentų. 
Nušiūruotas iki banginio kaulo baltumo. Garuose virš stalo tvyrojo 
sunkūs jausmai. 


Naujiena netruko pasklisti. Kaip žiežirbos aplink padegtą sausos 
pušies šaką. Nylsas galįs džiaugtis, jam nereiksią kraustytis tarnų 
galan. Nes ten jis niekam nereikalingas. 

Stinė atstūmė Nylsą! Tai bent linksma istorija! Nylsas meilika- 
vo visiems, bandydamas susigrąžinti prarastą šlovę. Tarnaitės len- 
kėsi jo iš tolo. Bernai vengė. Jis tapo raupsuotuoju. Engiamųjų tei- 
singumas buvo triuškinantis. 

Bet Stinė grįžo į dvarą. Ji pasitaisė. Kai praėjo pirmieji rytiniai 
blogumai, žydėjo kaip rožė. 

Ji dainuodavo Benjaminui ir gerai valgydavo. 


Motušė Karena užiminėjo svečius iš toli ir arti, pasakodama jiems 
apie savo keliones po Europą. Kad tai buvo vis tos pačios istorijos, 
neturėjo reikšmės. 

Nes iš tikrųjų aukšti svečiai kaskart būdavo vis kiti, tad ir isto- 
rijas girdėdavo pirmą sykį. 

O kiti apsiprato su gražiais pasakojimais, kaip kad apsiprantama 
sų metų laikais. 

Motušė Karena mokėdavo parinkti istorijas pagal kiekvieno 
svečio skonį bei nuotaiką. Ji visuomet žinodavo, kada sustoti. 

Dažnai ji pasišalindavo su giliu atodūsiu, vos pradėjus gerti 
punšą, ir pasakydavo, jog norėtų būti jaunesnė bei žvalesnė. 

Paskui į savo negailestingas rankas viską perimdavo Dina. Tuo- 
met imdavo lietis muzika. Išsilaisvinimas. Įkarštis. Ji sklandydavo 
po visą dvarą, laukus. Pakrantę. Pasiekdavo Tomą kietame antklė- 
čio gulte. Sukeldavo liūdesį ar džiaugsmą. Žiūrint ką užgaudavo 
garsas. 

MES VISI MIRŠTAME IR KRENTAME ŽEMĖN KAIP VANDUO, 
KURIS NEBEGRĮŽTA; IR DIEVAS NENORI, KAD ŽŪTŲ SIELA, 
BET JIS SVARSTO MĄSTYDAMAS, KAD ATMESTASIS NEŽŪTŲ 
VISIŠKAI. 


(2 Sam 14, 14) 


Vieną dieną Reinsneso virtuvėje išdygo Stinės brolis. Apsivilkęs 
kasdieniais lapių žvejų rūbais iš raugintos elnio odos ir užsimaukš- 
linęs kepuraitę su raišteliais. Elnio kailio batai buvo aptriušę ir 
kiaurai permirkę. 

Namuose išsibaigę miltai. Eidamas per kalnus į Reinsnesą duo- 
neliauti, jis pasiklydęs. O kyšulyje dar užšokęs ant lokio. 

Jis taip persigandęs, kad pametęs vieną slidę ir toji nupuolusi 
nuo skardžio. Likusią kelio dalį jam tekę klampoti per pusnis. 

Berniukas laikė rankas ant pilvo tarsi nesavas. Jis buvo smul- 
kaus sudėjimo ir kresnas kaip jo sesuo. Prieš metus buvo konfir- 
muotas, barzda jam dar nežėlė. Tik vienas kitas pūkelis, o ant jo 
nuovokių akių krito tamsiai juodi karčiukai. 

Olinė greitai sumojo, kad jis bus nušalęs rankas. Stinė be žo- 
džių vaikštinėjo aplink ir kažką ruošė. Vilnos skiauteles, suvilgytas 
žuvų taukais. 

Kai Dina įėjo į virtuvę, Stinė kaip tik tvarstė nukentėjusius pirš- 
tus. Trenkė žuvų taukais, prakaitu ir drėgnais rūbais. Berniukas sė- 
dėjo ant suolelio virtuvės viduryje. Jis romiai leidosi gydomas. 

— Kas atsitiko? — paklausė Dina. Kol jos aiškino, iš priestato 
kartu su pūvančios mėsos kvapu išėjo Jakobas. Tai nepriminė jokio 
kito kvapo. , 

Dina spėjo nusitverti durų staktos ir atsiremti į ją visu svoriu, 
kad galėtų stovėti. Po to ji priėjo prie berniuko ir pati apžiūrėjo 
nušalusius delnus. Tuomet Jakobas liovėsi dvokęs. 

Ji stovėjo ir žiūrėjo, kaip Stinė tepa ir tvarsto. Berniukas tyliai 
verkšleno. Mėlynai dažytoj virtuvėje buvo tylu. Tik grindų lentos 
girgždėjo po Stinės kojomis. 

Nuo Stinės vaistų berniukas spėriai taisėsi. Jį paliko dvare, kol 
iki galo pasveiks. Buvo apgyvendintas Tomo kamaraitėje. 

Jis juk nieko negalėjo pasidaryti pats. Bet po poros dienų pradė- 
jo kalbėti. 

Į šią netikėtą draugystę Tomas iš pradžių žiūrėjo gana šaltai. 
Kol jam į galvą šovė mintis, kad jeigu jis ims rūpintis berniuku, 
priartės prie Dinos. 

Dina klausdavo Tomą, kaip sekasi Stinės broliui. Per jį perduo- 
davo linkėjimų greičiau pasveikti. 


Tomas buvo išmokinęs Diną šaudyti samišku medžiokliniu šautuvu 
dar prieš jai atsikeliant į Reinsnesą. Tai buvo daroma slapta nuo 
visų, išėjus į kalnus, stūksančius virš Fagerneso, iš kilpų rankioti 
tetervinų. Dvare visi sau galvojo, kad Tomas bastosi vienas ir mo- 
kosi šaudyti. 

Lensmanas labai pasitikėjo bernioku, ir jam net minties nekilo, 
kad jis gali švaistyti paraką. 

Tuo metu Tomas dovanų iš lensmano gavo samišką medžioklinį 
šautuvą. Dėl to, kad pasižymėjo plėšraus lokio medžioklėje. Tas 
lokys buvo nudaigojęs kelias lensmano avis. 

Dovaną Tomas priėmė kaip įšventinimą. Jis nenorėjo tapti nie- 
kuo kitu, kaip tik lokių medžiotoju. 

Šautuvas buvo nukaldintas Salngene. Lapio, išmanančio savo 
amatą. Tai buvo brangiausias Tomo turtas. 

Ir kiekvienąkart, užėjus kalbai apie lokį, Tomas išsiprašydavo 
priimamas į medžioklę. Tik jam dar nė vieno nebuvo pavykę nu- 
dobti pačiam. 

Dina mokėjo šaudyti, bet jai neteko parodyti savo meno me- 
džioklėje. 

Lensmanas nematė nieko blogo, kad jo duktė mokės naudotis 
medžiokliniu šautuvu, svarbu, kad prie svečių apie tai per daug ne- 
sigirtų. 

Jakobas, atvirkščiai, manė, kad moteriškėms nedera šaudyti pa- 
rakuų. Mat parakas turįs aukso kainą! 

Tačiau kaip jis turėjo pripažinti, kad Dinai dera rūkyti cigarus, 
taip turėjo apsiprasti ir su tuo, kad Dina, atvykusi į Reinsnesą, mo- 
kėsi šaudyti samišku medžiokliniu šautuvu. 

Šautuvas buvo trumpas, su dailia buože. Užraktas buvo papras- 
tas ir netobulas, todėl reikėjo medžiotojo įgudimo. 

Ginklo skiltuvas neturėjo dangtelio ir taip skeldavo paraką, kad 
į ausis pasipildavo žiežirbos. 

Tačiau Dina perprato tas paslaptis. Jos rankos ir žvilgsnis susi- 

liedavo su ginklu. Atrodė, kad jai vienodai greitai ir lengvai pa- 
klūsta parakas ir skaičiai. 


Stinės brolio pasakojimas apie lokį skambėjo įtikinamai. Daug kas 
jį buvo matęs. Ir iš visko sprendžiant, jis bastėsi kažkur netoliese. 
Bent jau neatrodė, kad greitu metu ruoštųsi grįžti į savo irštvą. Tai 
buvo plėšrus lokys. Ne per didžiausias. Bet turėjęs pakankamai jė- 
gos nudaigoti porai avių, nes rudenį jos negrįžo iš kalnų. 

Vieną vakarą Dina atėjo pas Tomą į klėtelę. Ji nutaikė momen- 
tą, kai kamaraitėje jis buvo vienas. 

— Ryt, Tomai, ruoškis į medžioklę. Mes privalom nudobti tą 
lokį, kuris čia slampinėja! — pasakė ji. 

— Aš irgi apie tai galvojau. Bet Dina! Tu negali eiti kartu! — 
tarė jis. — Aš pasivadinsiu vaikinus iš... 

— Tylėk! — pertraukė ji. — Niekas neturi žinoti, ką mes dary- 
sime. Mudu vieni nudobsime lokį! Girdi, Tomai? Pasakysim, jog 
einam statyti kilpų. 

Stojo tyla. 

Jis tuoj pat apsisprendė. Linktelėjo. Jis ir vienas būtų nudėjęs tą 
lokį, kad tik valandų valandas galėtų būti su ja dviese. Nuo aušros 
iki sutemų. 


Ji susirado kilpas. Tomas savo maiše paslėpė šautuvą. 

Kilpas ji išdėliojo netoli namų, nes tais metais tetervinų niekur 
netrūko. Tie laikėsi miško pakraštyje ir neatrodė, kad labai skubėtų į 
kalnus. 

Sniegas iškrito anksti ir apklojo visą žemę. Bet jo buvo nepa- 
kankamai, kad jie galėtų šliuožti eis Paviršius buvo nelygus 
ir akmenuotas. Nelengva buvo kelias valandas klampoti per sniegą. 
Bet jie apie tai nekalbėjo. 

Tetervinai dar nebuvo spėję pakeisti plunksnų ir todėl ryškiai 
raibuliavo baltam dugne. 


Tada jie patraukė medžioti meškino. 

Dina ėjo kiek palinkusi į priekį, akimis naršydama tarp medžių. 
Tomas su užtaisytu šautuvu žengė pirmas. 

Kelias valandas jie šitaip slankiojo po tą vietą, kur lokį žmonės 
matė paskutinį kartą. Tačiau jie nematė pėdsakų. Nieko negirdėjo. 
Galiausiai reikėjo apsigręžti ir sukti namų link, nės ėmė temti. Bu- 
vo išvargę. Tomą graužė nusivylimas, kad taip ir nepavyko užeiti 
meškino pėdsakų. 

Ėjo pro kilpas tetervinams, kad negrįžtų namo visai tuščiomis 
rankomis. 

Tomas traukė juos iš kilpų ir kabinosi prie diržo. Besiveržda- 
mas ištrūkti vienas tetervinas buvo persiplėšęs sparną. Tamsiai rau- 
doni lašai įsiėdė į sniego plutą. Vienas buvo dar gyvas, kai Tomas 
jį ištraukė. Du apvalūs žaižaruojantys angliukai spėjo porą sykių 
sumirksėti jų pusėn, kol Tomas pasuko mažą galvelę aplink kaklą 
ir viskas buvo baigta. Kemsynus klojo šerkšnas. Kai jie pūtė kva- 
pą, į orą kilo vos įžiūrimas garas. 

Jie nepamiršo lokio, nors jau buvo nusileidę nuo kalnų gerą gaba- 
14 kelio. Jie tebeėjo per mišką viena linija. Ne per daug arti vienas 
nuo kito. 

Priėję spąstus lapėms, rado ten įkliuvusį zuikį. Jis buvo bjauriai 
susižalojęs užpakalinę kojelę. Vis tiek dar sugebėjo smagiai pasi- 
spardyti, kai Dina traukė jį iš spąstų. Jis nusvirdinėjo tarp beržų 
kamienų ir nėrė už kupsto. Jiedu šoko vytis. Dina jį surado. 

Paėmė lazdą ir norėjo kirsti per galvą. Bet pataikė į pasturgalį. 

Jis krūptelėjo ir ant trijų kojelių nušokavo per sniegą. Tačiau po 
akimirkos atsigrįžo. Sukūkčiojo nelyginant vienerių metukų vaikas. 
Tada ant priešakinių letenų ėmė irtis tiesiai į ją, vilkdamas sukne- 
žintą pasturgalį. Balzganas oras pagavo jo verksmą, o sniegas ap- 
linkui pamažu dažėsi raudonai. 

— Kirsk! — pasakė Tomas, kai kiškis susmuko prie Dinos kojų. 

Ji stovėjo ir rodė į jį pirštu. Kiškio akyse jau buvo mirtis. 


Aš esu Dina, kuri stovi Fagerneso skalbykloje, o garai neįstengia 
užgožti Jertrūdos riksmo. Jis nevaržomas sklendžia tolyn. Skamb- 
čioja languose. Dreba visų veiduose. Barkši kubilų su vandeniu 
iže. Nuo riksmo ir garų visas pasaulis tampa rausvai baltas. Jer- 
trūda pamažeėliais išsineria pati iš savęs. Stipriais trūktelėjimais. 


— Kirsk! — pakartojo Tomas. 

Tada ji pasuko galvą ir pažiūrėjo kaip į nepažįstamą. Tomas ap- 
stulbęs spoksojo. Lūpos vos sugebėjo išspausti šypseną. 

Galiausiai buvo jo viršus. Pirmą kartą. Jis prisitaikė ir šovė. Šū- 
vio būta tokio stipraus, jog zuikis pakilo nuo žemės. Jie matė, kaip 
ore išsiriečia galva ir visas kūnelis. Gležnu nevalingu judesiu. 

Paskui stojo tyla. Juos gaubė parako dūmai. Dina nusisuko. 
Raudoname gumulėlyje kur ne kur matėsi balto kailiuko lopinėliai. 
Tomas užsikabino šautuvą ant peties. Kraujo kvapas buvo aštrus ir 
nenustelbiamas. 

Kai ji atsisuko, išvydo vyrą, kuris stovėjo ir stebėjo ją iš šalies. 
Su sąmokslininko šypsena. 

Tuomet ji virto lūšimi, griebiančia už gerklės dideliam grobiui. 

Slėnyje pasigirdo stiprus dunkstelėjimas, kai tvirtas vyras, apsi- 
kabinęs didelę moterį, griuvo ant žemės. 

Kol jie raičiojosi, ji draskė jam drabužius ir kandžiojo kaklą. 
Tik vėliau, kiek atitokęs, jis pabandė gintis. Abu sunkiai gaudė 
kvapą. 

Galiausiai jis nurimo po ja ir atsidavė jai. Ji išsilupo jo varpą ir 
murmėdama nerišlius žodžius, kurių prasmės jis nesuprato, ėmė 
trinti šaltom rankom. Iš pradžių jis vaipėsi iš skausmo ir bandė su- 
siriesti. Po to užsimerkė ir viską užgniaužė savyje. 

Pamažu varpa stojosi ir siekė jos tamsiai raudona nuolankia 
galvute. Jai nebuvo taip lengva pro tiek drabužių prasibraut iki 
savęs. Neiškentusi iš makštų ištraukė jo peilį ir persirėžė drabu- 
Žius. 

Išvydęs žvilgant ašmenis, Tomas krūptelėjo. Bet ji tik užgulė jį 
visu svoriu ir atsivėrė jo iečiai. Ji jojo ant jo. Negailestingai. 

Kiek pakilusi ji vėl klaupėsi ant kelių ir suurzgusi visu svoriu 
smuko ant jo. 

Jis jautė, kaip šilta makštis apglėbia jį visą. Kiekvienąkart jai 
pasikėlus, prasismelkdavo negailestingas šaltis. Jį kiaurai varstė le- 
dinės adatos. 

Kruvinomis rankomis jis apglėbė ją per klubus ir tvirtai laikė. 
Tvirtai. 

Plaukai gulė jam ant veido kaip tamsus miškas. Vienintelį kartą, 
kai bandė į ją pažiūrėti, į akis tvoskė vakaro dangus. Liudininkas 
buvo sumaitotas kiškis. Raudonai baltas. = 

Kai viskas baigėsi, ji suglebo ir liko sunkiai tysoti ant jo. 

Veidas pamažu ėmė drėkti. Jam per kaklą žliaugė. Jis nejudėjo. 
Kol ji nepravirko balsu. Tuomet jis apgraibom praskyrė jai plaukus 
ir išvydo jos akį. Žiojinčią eketę. 

Jis pasirėmė alkūnėmis ir lūpomis suieškojo jos kaktą. Tada 
pratrūko ir jis. Sniegas po juo aptirpo ir permerkė kiaurai, iš visų 
šonų jį staiga surakino šaltis. 

Perėjęs juo drebulys ilgom šaltom srovelėm prigijo jos kūne. 
Saulė jau kadais buvo nupuolusi į kalnus. Sniego pluta ledinėm 
adatom varstė delnus. 

Jie pakilo ir ėjo namų link susikibę už rankų, kol priėjo taip ar- 
ti dvaro, kad galėjo būti užklupti žmonių. Tuomet rankos išsiskyrė. 
Visąlaik jie tylėjo. 

Jis nešė tetervinus. Ji nešė samišką šautuvą. Vamzdžio galas ra- 
miai žiūrėjo į žemę ir lingavo į jos žingsnių taktą. 


Kai jie įėjo į kiemą, Tomas atsikrenkštė ir pasakė, kad geriau tai 
būtų buvusi lapė. Prieš metus buvo sugavęs juodsidabrę lapę. Ku- 
rią brangiai iš jo nupirko rusų pirkliai. Dešimt talerių buvo tikrai 
neblogas uždarbis. 

Ji neatsakė. 

Patekėjo mėnuo. Buvo vėlu. 


Jertrūdos ten nebuvo. Nė trumpiausią akimirką nesileido išvilioja- 
ma iš kerči 

Užtat Jakobas kaip girnos dūzgė tratėjo. Gal penktą ryto ji nuė- 
jo atsinešti kiškio, kabančio klėties pakraigėje, išsigalando peilį ir 
ėmė dirti žvėreliui kailį, kiek dar buvo jo likę. Nebuvo daugiau ko 
daryti. 

Jai smarkiai trūktelėjus, plėvės plyšo ir kailiukas nusismaukė. Ne- 
noriai, bet vis tiek... Kai ji paleido, negyvas kūnelis pritraukė prie sa- 
vęs pamėlusias nuluptas kojeles. Tarsi dar priešindamasis mirčiai. 

Ji nupjaustė kojas ir pradėjo mėsinėti. Nebuvo pratusi prie tokio 
darbo, tad ėjosi lėtai. Sulig kiekviena dalele, atskirta nuo buvusios 
visumos, kuri vis labiau ir labiau panėšėjo į paprasčiausią bet ko- 
kio kito gyvulio mėsos gabalą, tilo kurtinantis riksmas. 

Vėjas švilpė aplink namo kertes. Peilis treškino kaulelius ir 
kremzles. Riksmas ėjo vis silpnyn ir silpnyn. Kol šalia jos išdygo 
Jertrūda sveikut sveikutėle galva ir stojo palaiminga tyla. 

Galiausiai ji pamerkė kiškį į šaltą vandenį. Jį dengė melsva 
plėvelė, kuri jai akyse raibuliavo vaivorykštės spalvomis. Pro 
vandenį. 

Puodą su zuikiu ji uždengė ir pastatė priestate po suolu. Nuva- 
lė stalą. Pridengė kraują ir kailį, kad neištampytų gyvuliai ar 
paukščiai. Rankos buvo kaip nesavos po darbo ir ledinio vandens. 
Rankšluosčiu trynė jas tol, kol sušilo, ir auštant rytui dar kurį lai- 
ką vaikštinėjo po kambarius. Po to ji neskubėdama nusirengė ir na- 
mams bundant atsigulė miegoti. 


6 skyrius 


TAIGI IR JŪS MYLĖKITE SVETIMTAUČIUS, NES IR PATYS BU- 
VOTE ATEIVIAI EGIPTO ŽEMĖJE. 


(Įst 10, 19) 


Reinsnesas pakirdo iš žiemos miego. Negalėjai pirštu parodyti, kas 
būtent pasikeitė. Tačiau motušei Karenai dingojosi, kad viskas pra- 
sidėjo nuo tada, kai pagaliau Dina įkliuvo į tinklą, vardu atsako- 
mybė. Ir ji nepraleisdavo progos ją pagirti. 

— Esi sumani pirklio našlė, mieloji Dina! — sakydavo ji. Nuty- 
lėdavo tai, kad ne pro šalį jai būtų ir ištekėti. 


Motušė Karena suseno. Ji persikraustė į kambarį šalia svetainės. 
Nebejstengė laipioti laiptais. 

Jie nusisamdė stalystę išmanantį berną, kuris tarp dviejų kam- 
barėlių pramušė sieną. Dabar motušė Karena turėjo kur pasistatyti 
ir lovą, ir knygų spintą. 

Ji negalėjo išsiversti be šių baldų, kaip ir be senosios barokinės 
kėdės aukštu atlošu. 

Knygų spintos raktelis visuomet kyšojo spynoje, bet niekas, be 
motušės Karenos, nedrįso jo liesti. 

Kambarys buvo ištapetuotas ir dažytas šviesiomis spalvomis. 
Čia motušei Karenai nemažai pagelbėjo Dina. Kurį laiką tarp jų 
buvo užsimezgusi šiokia tokia draugystė. 

Motušė Karena džiaugėsi Dinos praktiškumu ir sugebėjimu pas- 
kubinti visus darbus. Ir kaip ne vieną sykį anksčiau ji pagalvodavo: 
„Kad taip Dina visuose Reinsneso reikaluose būtų tokia pat prak- 
tiška ir tvirta!“ Arba murmuliuodavo pati sau: „Kad taip Dina susi- 


rastų kokį gerą vyrą!“ 


Benjaminas ūgtelėjo ir ėmėsi tyrinėti Reinsnesą. Jo keliai nusitęsė 
iki trobesių prie kranto, krautuvės ir kilo aukštyn į ganyklas, kur 
buvo vasaros tvartas. Atkaklus nelyginant blindės šakelė, jis trepi- 
nėjo savo keliais kartu su Stinės Hana. Tirdamas pasaulį anapus 
balto didžiojo kiemo. Visuomet su gilia raukšle tarpuakyje. 

Jis taip ir neišmoko pasakyti „mamyte“ ar „„mama“. Ir neturėjo 
nieko, ką būtų galėjęs vadinti tėvu. Užtat bet kada galėjo kam nors 
užsiropšti ant kelių. 

Visi turėjo vardą. Ir tik jiems būdingą kvapą. 

Net ir sėdėdamas užmerktomis akimis, jis žinojo, kieno kvapą 
užuodžia. Visi žmonės gyveno tik dėl jo. Kad jie kartais turėdavo 
kitų reikalų, jo bemaž nejaudino. Jam prireikus vis tiek kas nors 
būdavo šalia, jei ne vienas, tai kitas. 

Stinė buvo visų geriausia. Ji kvepėjo jūros išplautais dumbliais 
ir prisirpusiomis mėlynėmis. Tokį kvapą skleidė drabužiai, kaboję 
per naktį lauke. Rankos buvo lyg švelnūs, ramūs žvėreliai. Rudos, 
trumpai nukirptais nagais. 

Tamsūs tiesūs plaukai gludo prie smilkinių. Ir suprakaitavus ne- 
siraitydąvo ant kaktos kaip Dinai. Stinės prakaitas kvepėjo gar- 
džiausiai. Tarytum atviri stalinėliai su prieskoniais. Gardžiau kaip 
žemuogės anapus ganyklos aptvaro. 

Motušė Karena turėjo galybę istorijų ir romias akis. Žodžiai 
dvelksėdavo iš jos lūpų kaip švelnus vėjelis. Ji panėšėjo į savo gė- 
les. Jos augo ant palangių vazonuose ir atėjus žiemai apnykdavo. 

Dina buvo kaip griausmas kažkur toli jūros platybėse. Benjami- 
nas retai jos pasigesdavo. Tačiau jos akys neleido pamiršti, kam jis 
priklauso. 

Ji nepasakodavo nieko. Užtat retkarčiais suimdavo už sprando. 
Stipriai. Vis tiek būdavo gera. 

Užsodindavo ant arklio, jei tik pati turėdavo laiko eiti šalia ir 
laikyti už apynasrio. Ramiai šnekindavo Juodį. Tačiau nenuleisda- 
vo akių nuo Benjamino. 

Visi sakė, kad Hana yra Stinės vaikas, bet iš tikrųjų ji buvo nie- 
kieno kito, tik Benjamino. Jos piršteliai buvo buki, akys — migdo- 
linės. Kai ji mirksėdavo, ilgos tiesios blakstienos virpėdamos 
braukdavo per skruostus. 

Kartais Benjaminui žiūrint į Haną, suspausdavo širdį. Tarytum 
būtų kas draskęs iš vidaus. Jis nė pats nežinojo, ar tai malonu, ar 
skausminga. Tačiau taip buvo. 


Vieną dieną į krantą išlipo dailininkas su molbertu, pintine dėže ir 
odiniu krepšiu, pilnu tūbelių bei teptukų. 

Jis tenorėjo nuvežti labų dienų Reinsneso šeimininkei, su kuria 
prieš keletą metų buvo susipažinęs Helgelane. Kapitoną paprašė 
palaukti, kol suplaukiosiąs. Tai neužtruksią... 

Kapitonas į krantą pasiuntė žmogų, kai išplaukti vėlavo daugiau 
kaip valandą ir visi buvo beprarandą kantrybę. 

Tačiau kapitonui teko iškrauti vyriškio mantą į krantą. „Princas 
Oskaras“ tęsė kelionę į šiaurę be šio keleivio. Nes pastarasis sėdė- 
jo lyg prirakintas rūkomajame ir klausėsi Dinos griežimo. 

Pastaruoju metu Dina atvykus svečiams vis dažniau nusikelda- 
vo violončelę svetainėn. 


Skaidraus vasaros vakaro šviesoje sąsiaurio salos tarsi pakibo ore. 

Dailininkui tai buvo kerintis stebuklas! Optinė apgaulė! Reikė- 
sią jam čia likti iki kito garlaivio, nes Reinsneso šviesa primenanti 
šilką ir alebastrą! 

Tačiau dar daug turėjo praplaukti garlaivių, kol jis padėjo teptu- 
ką į šalį. 

Šis keistas žmogus tapo antruoju Lorchu. Nors visu kuo buvo 
ano priešingybė. 

Jis įsiveržė vieną birželio dieną netikėtai kaip prabudęs vulka- 
nas. Pusėtinai kalbėjo švediškai su svetimšališku akcentu ir turėjo 
su savim romo molinėje statinaitėje su čiaupeliu. 

Rudai įdegusį, nesuskaitomų raukšlelių išvagotą veidą vainika- 
vo balti kaip kreida plaukai ir barzda. Nosis stūksojo lyg didingas 
kalnagūbris. 

Susodintos arti viena kitos, iš gilių akiduobių žvelgė tamsios 
akys. Atrodė, lyg jis tyčia slėptų jas nuo šio pasaulio kvailybės ir 
blogio, norėdamas išsaugoti geresnei būčiai. 

Burna su didelėm jusliom lūpom buvo skaisti, raudona kaip jau- 
nos mergaitės. Jos kampučiai nepaliaujamai norėjo riestis aukštyn. 

Rankos atrodė lyg iš dervos ištrauktos. Tamsiai rudos. Tiek pat 
tvirtos, kiek jautrios. 

Saulės kaitroje vyriškis nepadėjo juodos kaip degutas veltinės 
skrybėlės ir odinės liemenės. Vietoj kišenės liemenė krūtinės deši- 
nėje pusėje turėjo gilią prapjovą. Kad būtų kur įsikišti teptukus ar 
pypkę, žiūrint ko tuokart reikia. 

Nuo Pedro juoko skardėjo visas namas ir trobos. Ir kalbėjo jis 
šešiomis kalbomis. Bent pats taip sakėsi. 

Motušė Karena matė, kad vokiečių ir prancūzų kalbų žinovas 
jis buvo tikrai nekoks. Tačiau apie tai ji niekam neprasitarė. 


Jis prisistatė kaip Pedras Pagelis. Tai, ką jis porindavo apie savo 


kilmę, niekam nekėlė nė mažiausio pasitikėjimo. Nes jo postringa- 
vimai apie šeimos tragedijas įgaudavo kaskart vis kitokį pobūdį ir 

turinį, nelygu kaip dangumi keliaudavo mėnulis ir kokie žmonės 
sėdėdavo prie stalo. Tačiau pasakoti mokėjo! 

Tai jis buvo čigonas iš Rumunijos, tai kilmingos italų giminės 
palikuonis. Tai jis, žiūrėk — serbas, kurio šeimą išdraskė karas ir 
išdavystė. 

Dina bandė jį nugirdyti, kad išgautų teisybę. Tačiau atrodė, jog 
šis žmogus, tvirtai išmokęs savo neįtikėtinas istorijas, pats jomis 
įtikėjo. 

Ir pavėsinėje naktį, ir rūkomajame buvo atkimštas ne vienas bu- 
telis vyno. Tačiau niekam taip ir nepavyko išgauti teisybės. 

Užtat kiekvienas gavo portretą. Pedras nutapė visus. O Jakobas, 
tapytas iš kito atvaizdo, išėjo toks gyvas, kad motušė Karena su- 
plojo rankomis ir pasiūlė gerosios maderos. 


Vieną dieną, kai Dina su juo nuėjo į Andreaso prieplauką parsinešti 
srautas, srūvantis pro atvirą palėpės krovininę angą. 

— Pro ten įeina Jertrūda, — nelauktai prabilo Dina. 

— Kas toji Jertrūda? 

— Mano motina! 

— Mirusi? — paklausė jis. 

Dina nustebusi pakėlė į jį akis. Tuomet ji paaiškino. Įkvėpusi 
oro kalbėjo toliau: 

— Ji ilgai klajojo pakrantėmis. Bet dabar čia! Įeina pro sandė- 
lio duris, o išeina pro tinklų, kabančių palėpėje, akis. Mes kartų 
užkopiame visais laipteliais, kol ji išnyksta... 

Pedras energingai kinkavo galva. Norėjo išgirsti daugiau. 

— Kaip ji atrodė? Ar buvo aukšta? Tokia kaip tu? Šviesi ar 
tamsi? 

Dina dar tą patį vakarą parodė Jertrūdos atvaizdą. Ji pasakojo 
apie sijono klostes. Apie plaukus, kurie dešinėje pusėje turėjo ver- 
petą... 

Jį taip užvaldė Jertrūda, kad jis persikraustė į sandėlį prieplau- 
koje ir nutapė ją šviesiomis spalvomis tarp tinklų klosčių. Išgavo 
veido bruožus. | 

Jis kalbėjo su ja, jos kontūrams ryškėjant drobėje. 


Tą dieną, kaip Pedras buvo bebaigiąs Jertrūdos portretą, jį netikė- 
tai užklupo Dina. 

— Tavo akys — žmogaus, saugančio savo sielą, — patenkintas 
sumurmėjo jis portretui. 

Iš pradžių Dina už jo nugaros suakmenėjo. Jis negirdėjo, kaip ji 
kvėpuoja, ir palaikė tylą geru ženklu. 

Kai už jo nugaros driokstelėjo griausmas ir grindų lentos ėmė 
linguoti, išsigandęs atsisuko. 

Dina sėdėjo ant randuotų grindų ir staugė. 

Vieniša įniršusi vilkė. Nepažįstanti nei varžtų, nei drovumo. 
Vilkė tupėjo saulės atokaitoje ir staugė šiurpią savo raudą. 

Galiausiai ji tarsi suvokė, kad žmonės šitaip nesielgia. Ji nusi- 
braukė ašaras ir nusikvatojo. 

Pedras žinojo tai, ką žino kiekvienas tikras klounas: jog juo- 
kas — ištikimiausias tragedijos palydovas. Todėl jis palaukė, kol ji 
įveiks abi fazes. Tik pamėtėjo jai dažais išteptą skudurėlį bent kiek 
apsivalyti veidui. | 

Jis ramiai tapė toliau, kol brūkštelėjo paskutinį potėpį. Tuomet 
laikas iš mėlyno virto dulksvai baltu, o garsai kieme tapo tyliu 
dūzgenimu. Šešėliuotos kertės ėmė panėšėti į seno pergamento raš- 
tą. Jose tvyrojo kvapai. 

Aplinkui sklandė Jertrūdos kvepalų dvelksmas. Jos veidas vėl 
buvo sveikas. 


Jertrūdos portretas buvo pakabintas ant sienos svetainėje. Visi, kas 
lankėsi dvare, jį matė. Dagnė — ir ta. 

— Koks nuostabus meno kūrinys! — mielaširdingai pragydo ji 
ir paprašė Pedrą nutapyti lensmano šeimą. 

Pedras nusilenkė ir padėkojo. Jis su malonumu nutapysiąs len- 
smano žmoną. Kai tik atrasiąs laiko... 


Jis nutapė Diną su violončele. Jos kūnas buvo žalsvas, o ji — nuo- 
ga. Violončelė balta... 

— Tai šviesa, — paaiškino Pedras. 

Dina stebėdamasi apžiūrėjo paveikslą. Tada linktelėjo. 

— Kada nors tai bus išstatyta didžiosiose Paryžiaus galerijo- 
se, — užsisvajojęs pasakė jis. — Paveikslas vadinasi „Vaikas, gro- 
jantis savo liūdesį“, — pridūrė jis. 

— Kas yra liūdesys? — paklausė ji. 

Vyriškis žvilgtelėjo į Diną, tada atsakė: 

— Man tai — visi paveikslai, kurių negaliu aiškiai matyti... Bet 
kuriuos vis viena esu priverstas nešiotis. 

— Taip, — linktelėjo ji. — Tai paveikslai, kuriuos kiekvienas 
nešiojasi. 

Aš esu Dina. Jakobas visada vaikšto greta manęs. Jis didelis, ty- 
lus ir eina vilkdamas koją, kurios jiems nepavyko iš jo atimti. 
Kvapo nebėra. Jakobas neišnyksta, kaip kartais išnyksta Jertrū- 
da. Jis — garlaivis be garo. Iš lėto slenka šalia manęs. Sunkiai. 

Jertrūda — tai mėnulio pjautuvas. Čia jaunas, čia senas. Jos 
nėra greta manęs. 


Pedras ir Dina niekam nerodė „Vaiko, grojančio savo liūdesį“. Jie 
nusprendė, kad žmonės nesupras. 

Paveikslas buvo suvyniotas į seną paklodę ir pastatytas kamba- 
rėlyje, kur kažkada miegodavo Jakobas. Už senojo šezlongo. 


Pedras negalėjo pakęsti žiemos, sniego ir šalčio. Jis visas tarsi su- 
sitraukė. Suseno ir nusilpo kaip pasiligojęs arklys. 

Atėjus pavasariui, visi manė, kad jis gaus galą nuo kosulio, slo- 
gos ir karščio. Stinė su Oline beveik per jėgą jam grūdo stiprinan- 
tį maistą. 

Iš pradžių žmogus vien nuo maisto mirtimi vadavosi. Po to pa- 
lengva ėmė atgyti ir jau galėjo tapyti sėdėdamas lovoje. Tada visi 
suprato, kad blogiausia praėjo. 

Motušė Karena jam balsu skaitė laikraščius, Johano laiškus ir 
šiaip kas po ranka pakliūdavo. 

Tačiau iš Biblijos jis nieko nenorėjo girdėti. 

— Biblija yra šventas daiktas, — niūriai bambėjo. — Kai kam- 
baryje esama nekrikštų, jos nereikia liesti! 

Kas, jo nuomone, nekrikštas, sunku buvo pasakyti. Motušė Ka- 
rena nemanė, jog jis turėjo galvoje ją. 


Benjaminas dažnai įstrigdavo svečių kambarėlio tarpdury negalė- 
damas atitraukti akių nuo senelio su gausybe spalvų priešais save 
paletėje. Apžavėtas jis akimis sekiodavo pypkės dūmą. Kai senelis 
taip smarkiai nebekosėdavo, dūmai pasiekdavo lubų sijas. 

Berniukas spoksodavo tol, kol tas jam pamodavo prieiti prie lo- 
vos ir ant galvos nusileisdavo sunki ranka. 

Į jį nukrypdavo šelmiškos akys. Tuomet Benjaminas nusišypso- 
davo. Ir viltingai pakeldavo akutes. 

Senukas atsikosėdavo, paptelėdavo pypkutę, porą sykių brūkšte- 
lėdavo teptuku ir pradėdavo porinti. 

Labiausiai Benjaminui patiko, kai Pedras gulėdavo lovoje. Tada 
jis žinodavo, kur jo ieškoti. 

Tada Dina negalėdavo jo pasisavinti. Nes Dina vengė lankyti li- 
gonius. 


Pedras išbuvo iki kitų metų rugsėjo. Tada garlaivis jį pasiėmė. Vie- 
nas vienintelis garlaivio ūktelėjimas — ir jis iškeliavo. Su odine 
skrybėle ir liemene, su savo dažais, pintine dėže ir romo statinaite 
su čiaupeliu. Reinsneso rūsyje ji vėl buvo pripildyta iki kraštų. Jam 
nebuvo gaila. 


Aš esu Dina. Visi kažkur iškeliauja. „Vaikas, grojantis savo liūde- 
sį“ iškeliavo. Aš nuėmiau Jertrūdą nuo sienos. Iškeliavo jos akys. 
Negaliu žiūrėti į portretą be akių. Liūdesys — tai paveikslai, kurių 
negali matyti, bet kuriuos vis tiek nešiojiesi. 


7 skyrius 


AR GALI MELDAS ŽALIUOTI BE DRĖGMĖS? AR ŽELTI SAI- 
DŽIAI BE VANDENS? 

DAR TEBEŽYDĖDAMI IR NENUSKINTI RANKA, JIE SU- 
DŽIŪSTA PIRM VISŲ ŽOLIŲ. 


(Job 8, 11-12) 


Vaikų, kurie pabėgę iš namų pratūnojo daržinėje, vaikiška paslaptis. 

Tomas rinko trupinius neatsisakydamas nieko. Gyveno savo 
vienišą gyvenimą klėtelėje šalia kitų bernų, su kuriais jo niekas ne- 
siejo. 

Jis gavo savo atlyginimą. Ir laukuose dirbo už du. Tarsi norėda- 
mas jai įrodyti, jog jis — vyras. Įrodinėjo jis be perstojo. Pavasaris 
po pavasario. Jodinėjimas po jodinėjimo. Pjūtis po pjūties. 

Palengva Tomas atsakomybę už pagrindinius darbus laukuose ir 
tvartuose prie gyvulių perėmė į savo rankas. Senasis gyvulių šėri- 
kas pasidarė kaip ir nebereikalingas. Su Dinos palaiminimu atsako- 
mybė atiteko kitam. 

O Tomas sapnuodavo. Diną ir arklį su nukarusiom ienom, be 
rogių ir be šeimininko. Sapnuodavo savo sąžinę. 


Po viso to Juodis diena iš dienos žiūrėdavo Jakobo akimis. Jos 
klausė, kur Benjaminas. Rodės, jog jam vienam, Tomui, atiteko vi- 
sa našta. Kai dienų dienom Dina į jo pusę nė galvos nepasukdavo, 
jam imdavo dingotis, jog jai švytuojant pro šalį jis uodžia raganos 
tvaiką. Jis lygindavo ją su kur kas dailesnėmis merginomis, kurias 
kažkada buvo matęs. Merginomis siaurom plaštakom ir romiom 
akim. 

Tačiau atsėlindavo sapnai ir bet kokią jo gynybą paversdavo 
niekais. Prispausdavo prie jo jos didelį, strangrų kūną. Taip, kad 
veidą galėdavo įkniaubti jai tarp krūtų. 

Kiekvienąkart, kai girdėdavo valandų valandas ją vaikštinėjant 
prieplaukoje iš vieno sandėlio galo į kitą, jį užplūsdavo kaži koks 
švelnus jausmas. 

Kartą jis įsėlino į prieplauką ir pašaukė ją. Tačiau ji įtūžusi jį 
pavarė. Panašiai kaip pavaromas atgrasus arklidės bernas. 

Tomas, žiūrėdamas į Benjaminą, nesiliovė tyrinėjęs berniuko bruo- 
žų. Spalvų. Judesių. Ar jis tikrai Jakobo sūnus? 

Jį apsėdo manija. Mintis, kuri už kitas mintis visada būdavo vir- 
šesnė. Jis matė berniuko šviesias akis ir juodus plaukus. Dinos 
bruožas. Bet su kuo gi jie maišyti? 

Viena buvo aišku: šis berniukas niekada nebus toks augalotas 
kaip Jakobas arba Dina. 

Bet tai nebuvo ir Johanas. O Johanas juk buvo Jakobo sūnus... 

Tomas berniuką prisijaukino. Įgijo jo pasitikėjimą. Tapo jam 
nepamainomas. Mokė nesibijoti Juodžio, nes žirgas stovėjęs sargy- 
boje jam užgimstant. 

Benjaminas dažnai užeidavo pažiūrėti arklių. Nes arklidėje ras- 
davo Tomą. 


Dina atkakliai dirbo, užsimetusi visus prapuolusius skaičius iš- 
traukti į dienos šviesą. Savaime skaičiai niekur nedingsta, kaip kad 
dingsta žodžiai. Jie visados kažkur tūno, net kai jų plika akimi ne- 
matyti. | 

Skaičiai — tarsi į kalnus nuklydę ėriukai. Bet jie visada ten yra. 
Nesvarbu, kokiu pavidalu. Ir Nylsas kada nors turės išsiduoti! 
Anksčiau ar vėliau. Jis turi žinoti, kur glūdi benamiai skaičiai. 

Bet ji dėl to nebeužė jam ausų. Tik sakališkomis akimis ieško- 
jo. Senuose protokoluose ir popieriuose. 

Ji sekė kiekvieną piniginį Nylso sandėrį. Ir tuos, kur jis mokėjo, 
ir tuos, kurie iš pažiūros nekainavo nieko. 

Ligi šiol ji neaptiko, kad būtų trūkę bent vieno pakvitavimo. 
Nylso išlaidos drabužiams buvo juokingai kuklios. Gyveno spartie- 
tiškai kaip koks vienuolis. Tiesa, turėjo sidabrinę tabokinę ir lazdą 
tokiu pat bumbulu. Ir vienas daiktas, ir kitas buvo dovanoti Inge- 
borgos, dar senokai prieš Diną. 

Vis tiek Dina nepasidavė. 

Tarytum svarbiausia būtų buvę ieškojimas ir skaičiai. Ne pinigai. 


Sąskaitininkas, kurį Dina Jakobui mirus buvo pasikvietusi iš Trom- 
sės, supažindino ją su būtiniausiais dalykais vedant nesudėtingą 
apskaitą. 

Visa kita atsirado vėliau su patyrimu. Nylsas dabar tvarkė eina- 
muosius reikalus, o ji kontroliavo. 

Šiaip taip ėjosi, kol jai parūpo prekės. Ne tik įrenginiai jektoms 
ir kelionės į Bergeną, bet ir kasdieninė prekyba krautuvėje. 

Galiausiai Dinos dailūs skaičiai ėmė puikuotis įvairaus pobū- 
džio protokoluose. Jos skaitmenys buvo dideli, pakrypę į kairę, su 
kukliais užraitais ir kilpelėmis. Padirbti juos būtų buvę nelengva. 

Reikėjo nutarti, kiek pirkti druskos ir miltų, sirupo ir degtinės. 
Kokių mažmožių trūksta namų ūkiui. Reikėjo apmesti, kiek kai- 
nuos didesni pirkiniai, kanapiniai lynai bei žūklės reikmenys — ir 
savam naudojimui, ir pardavimui. 

Galiausiai Andersas ėmė ateidinėti pas Diną su savais skaičiais 
laivams ir kitoms išlaidoms. Dėl to ir pašlijo brolių santykiai. 


Nylsas stengdavosi nesirodyti kontoroje tomis dienomis, kai žino- 
davo ten būsiant Diną. 

Vieną dieną, kai jis įėjo vidun manydamas būsiąs vienas, už ra- 
šomojo stalo netikėtai išvydo Diną. 

— Kodėl gi Dinai neperėmus visos apskaitos? — niūriai prata- 
rė jis. 

— O ką gi tada veiks brangusis Nylsas? — paklausė ji. 

— Prižiūrės, kaip vykdomi užsakymai krautuvei ir talkins krau- 
vęs. 

— Nylsas nėra iš tų, kurie kam nors talkina, — atšovė ji ir su 
trenksmu užvertė protokolą. Apsigalvojo ir giliai atsidususi vėl at- 
sivertė. 

— Nylsas įžeistas. Jis jau seniai įžeistas. Manyčiau, jam kažko 
stinga... 

— Šit kaip! Ir kas gi tai galėtų būti? 

— Naujoji virtuvės darbininkė skundėsi, kad tu ją gnaibai ir 
trukdai dirbti, kai ji kloja lovą ar šiaip tvarko kambarį... 

Nylsas nusuko akis į šalį. Tūžmingai. 

— Nylsui vertėtų vesti, — iš lėto pratarė ji. 

Sulig tais žodžiais jį tarsi nelabasis apsėdo. Veidas pajuodavo. Į 
jį plūstelėjo drąsa, kokia retai kada pasižymėdavo. 

— Tai ką, Dina piršliauti ėmėsi? 

Jis netgi įstengė pašaipiai pasižiūrėti jai į akis. 

Akimirką ji apstulbusi spoksojo į jį. Po to išspaudė kažką pana- 
šaus į šypseną. į 

— Tą dieną, kai Dina piršliaus, tas, kuriam bus peršama, nieko 
neklausinės! Privalės duoti atsakymą! 

Iškišusi liežuvio galiuką dešiniajam lūpų kamputyje, Dina po 
kažkuo pasirašė. Tada už sidabrinio bumbulo nutvėrė prespapjė, 
kuris visuomet stovėdavo po ranka. Juo nusausino „Diną Grenelv““. 

Jos parašas atsispaudė. Atvirkščiai kaip veidrodyje, tačiau pa- 
kankamai ryškiai. 


Aš esu Dina. Visus daiktus Reinsnese skaičiuoja Nylsas ir aš. 
Skaičiai priklauso man, kad ir kur jie būtų. Nylsas pasmerktas 
jiems. „Vergas skaičiuoja. Valdovas žiūri“. Nylsas niekam nieko 
neduoda. Net sau pačiam. Jis panašus į Judą Iskarijotą. Pa- 
smerktas būti tuo, kuo yra. Judas išėjo ir pasikorė. 


Nylsas liovėsi kibinęs tarnaites. Gyveno savo vienišą gyvenimą ša- 
lia jų visų. 

Kartais jis nulydėdavo akimis mažąją Haną, tursenančią pro ša- 
lį. Jis jos neliesdavo. Nešaukdavo jos vardu. Bet duodavo jai iš 
stalčiaus rudojo cukraus. Paskubom. Tarsi bijodamas, kad kas pa- 
matys. 
davo didoką cukraus gabalą ir įdėdavo jai į delniuką. 

Iš Stinės Hana paveldėjo auksinę odą ir tamsias akis. Bet kai 
kas nors ją užgaudavo, pastabesnis žmogus galėdavo matyti, kad ji 
sliūkina į šalį nelyginant Nylso antrininkė. Kaip vilkiukas, išgąs- 
dintas savo gaujos. 


Lensmano ausis pasiekdavo įvairūs atgarsiai apie Diną. 
Dažniausiai tai būdavo pasenusios naujienos, kurias jis sutikdavo 
labai abejingai. Bet vieną dieną jam kažkas pakuždėjo į ausį, esą 
Reinsneso moterys, Stinė ir Dina, gyvenančios kaip sutuoktinių pora. 
Lensmaną suėmė toks apmaudas, kad jis nieko nelaukęs išsiruo- 
šė į Reinsnesą. 


Dina iš tolo išgirdo jo šėlsmą kaip stipraus šiaurės vakarų vėjo 
Blofloge žiemą. 

Tėjęs į svetainę ir pareikalavęs pasikalbėti su ja akis į akį, jis 
aprimo. Pamiršo žodžius. 

Tema buvo be galo delikati. Jis atsidūrė keblioje padėtyje. 

Galiausiai išspjovė viską netašyta prasčiokų kalba ir trenkė 
kumščiu į stalą. 

Dinos akys lyg du aštrūs spygliai susmigo į lensmaną. Jis juos 
labai gerai jautė. Ir traukėsi. 

Pastebėjo, kad jam dar nespėjus visko pasakyti, jos galvoje jau 
virė mintys. 

Ji nekomentavo nė vieno lensmano žodžio. Tik atvėrė kamaros 
duris ir paprašė tarnaitę pakviesti Nylsą. Taip pat pasiuntė žmogų 
pašaukti Stinės, Olinės, motušės Karenos ir Anderso. 

Nylsas atėjo tik iš pagarbos lensmanui. 

Ramiai įžengė į vidų ir pasisveikinęs susidėjo abi rankas už nu- 
garos, rodydamas gerą išsiauklėjimą. 

Antrankoviai nusmuko ant riešų, ir jis sutrikęs paraudo. 

Dinos žvilgsnis buvo bemaž švelnus, kai ji tarė: 

— Girdėjau, Nylsas labai gerai nusimanąs, kaip mes su Stine 
gyvename. Mes gyvenančios kaip sutuoktinių pora! 

Nylsui trūko oro. Bet stovėjo jis stebėtinai tiesus. Jį vis tiek 
ėmė smaugti ankšta marškinių apykaklė, ir jis nurijo seilę. Tik tam, 
kad nurytų. 

Lensmanas buvo visiškai sugniuždytas. Žmonės kambaryje ne- 
turėjo kur dėti akių, o visos durys iki pat virtuvės buvo atlapotos. 
Pokalbis truko neilgai. Nylsas neigė. Dina neabejojo savo teisumu. 
Vis dėlto ramiai jį išklausė, kai jis viską pavadino piktu prasimany- 
mu, noru sukiršinti jį su Dina. 

Netikėtai Dina stiklinėmis akimis palinko prie jo. Ir spjovė jam 
ant batų galų. 

— Manyčiau, piktadarystės slypi štai ten. Į sveikatą! 

Žmogus išblyško. Susigūžė. Buvo kažką besakąs. Tačiau apsigalvo- 
jo. Visą tą laiką bejėgiškai vedžiojo akimis nuo Dinos prie lensmano. 


Nylsas pasėdėjo vienoje smuklėje, kitoje ir neatsargiai prišnekėjo. 
O žmonės viską paėmė už gryną pinigą. 

Lensmanas metė prieš Nylsą visą savo galią. Pasistengė, kad 
būtų paskelbtos visos žmogaus nuodėmės. Jo niekam tikęs vadova- 
vimas krautuvei ir bailumas tėvystės akivaizdoje. Jo šykštumas. Jo 
svajonė vesti Diną ir gauti Reinsnesą su visomis gėrybėmis. Ir tai, 
kad tapo negailestingai atstumtas. 

Viską pasakius, Nylsas buvo žlugęs žmogus. Niekas negalėjo 
suprasti, kaip jis dar gyvena Reinsnese. 

Tačiau tarp Dinos ir jo įsigalėjo taika. Jis nebebuvo lygiavertis 
priešininkas. 


Dina paprašė Olinę iškepti avienos kepsnį. Apskrudusia plutele ir 
rausvą viduje. Iš rūsio liepė atnešti gerojo vyno ir visus namiškius 
bei gimines iš lensmano dvaro sukvietė susitaikymo pietų. 

Nylsas be žodžių atsisakė. Jis paprasčiausiai neatėjo. 

Jam padengta vieta prie stalo buvo tuščia, ir Dina visiems galė- 
jo parodyti, kad tai nuo jos nepriklauso. 

Nylsas sėdėjo su savo pypke kontoroje ir nesileido priprašomas 
į puotą. | 

Stinė vogčiomis nuėjo pas jį, pintinę prisikrovusi naminių gėry- 
bių. Ji nesiveržė vidun, tik pastatė viską prie durų. 

Kai ji prieš eidama gulti nuėjo parsinešti pintinės, joje nebebu- 
vo likę nieko geriamo ir valgomo. Tik padažas ir sudžiūvę papuo- 
šimo likučiai. Dar nuosėdų butelyje. Indus ji slapta parsinešė į vir- 
tuvę. Olinė nieko neklausinėjo, tik pašnairavo į ją ir atsidususi to- 
liau dirbo savo darbą. 

Iš svetainės sklido pianino skambėjimas. Jas pasiekė triumfuo- 
jantys garsai. 


Vieną dieną Dina ir Benjaminas padėjo motušei Karenai išnarplio- 
ti siūlų sruogą, kurią suvėlė Hana. Jie sėdėjo motušės Karenos 
kambaryje. 

Benjaminas dūrė pirštu į paveikslus ant sienos ir paklausė apie 
žmogų, kuris čia kažkada buvo ir tapė portretus. 

— Jis atsiuntė du laiškus, — atsakė Dina. — Rengia tų savo pa- 
veikslų parodas ir neblogai gyvena. 

— O kurjis dabar? 

— Paryžiuje. 

— Ką ten veikia? 

— Bando išgarsėti, — paaiškino Dina. 

Motušė Karena nuėmė nuo sienos Jakobo portretą ir padavė 
Benjaminui palaikyti. 

— Tai Jakobas, — iškilmingai pasakė ji. 

— Tas, kur numirė, kai manęs dar nebuvo? 

— Tas, kuris yra tavo tėvas, — susigraudinusi sušnabždėjo mo- 
tušė Karena. — Aš tau jau anksčiau rodžiau... 

— Koks jis buvo, Dina? — paklausė Benjaminas. Motušė Karena 
susigraudinusi darėsi pavojinga, todėl geriau buvo laikytis Dinos. 

— Visose apylinkėse nebuvo už jį gražesnio vyro. Jis — motu- 
šės Karenos vaikas, nors buvo didelis ir suaugęs. Mes buvome ve- 
dę. Jis žuvo krioklyje tau dar negimus. 

Tą patį Benjaminas buvo girdėjęs anksčiau. Jis matė keletą tėvo 
liemenių ir marškinių. Drabužiai kvepėjo tabaku ir jūra. Panašiai 
kaip Anderso. 

— Jis nelaimingas žmogus, nes turėjo anksti numirti, — pasakė 
motušė Karena ir nusišnypštė į mažą nosinaitę nėriniuotu krašteliu. 

Benjaminas nenuleido nuo jos akių. Kai ji būdavo tokia kaip 
mažas paukštelis, jam irgi užeidavo noras pravirkti. 

— Niekas nėra nelaimingas dėl to, kad turi numirti. Nelaimingi 
yra gyvieji, — tarė Dina. 

Motušė Karena nebekalbėjo nieko apie nelaimingus mirusiuosius. 

Tačiau Benjaminas suprato, kad ji dar ne viską pasakė, ir užsi- 
ropštė jai ant kelių. Paguosti. 

Dina jam pasirodė kaip didelė tamsi palėpė, ir likusią dienos 
dalį jis jos privengė. 


Dina niekada jo nekalbindavo, kai jis su savo žaislais žaisdavo ant 
grindų arba kai ji ateidavo parsivesti jo iš sodo į namus. Nebarda- 
vo ir nekeldavo triukšmo, jei jis be leidimo būdavo prie jūros. 

Vieną vasaros naktį, netrukus po to, kai motušė Karena kalbėjo 
apie Jakobo nelaimę, Benjaminas pamatė Diną didžiajame šer- 
mukšnyje sode. 

Jis atsibudo savaime ir išėjo pažiūrėti, ar vištos padėjo kiauši- 
nių, nes manė, kad jau rytas. 

Ji sėdėjo tylut tylutėliai ir jo nematė. 

Jis bematant pamiršo kiaušinius ir tik spoksojo sustojęs prie sta- 
tinių tvoros. 

Tuomet ji pamojo. Tačiau jis matė, kad ji ne tokia kaip visada. 

— Kodėl Dina įsilipo į medį? — paklausė, kai ji nusliuogė ant 
žemės. 

— Dina visada laipiojo po medžius. 

— O kodėl? 

— Smagu pakilti bent kiek arčiau dangaus. 

Benjaminas girdėjo, kad ir Dinos balsas kitoks. Naktinis balsas. 

— Ar teisybė, ką motušė Karena sako — kad Jakobas gyvena 
danguje? 

Pagaliau Dina pažvelgė tiesiai į jį. Tada jis suprato, kad kaip tik 
šito ilgėjosi. 

Ji paėmė jį už rankos ir nusivedė prie namo. Jos sijono padurkai 
apsunko nuo rasos. Traukė ją prie žemės. 

— Jakobas yra čia. Visur. Jam reikia mūsų. 

— Tai kodėl mes jo nematome? 

— Jeigu tu prisėstum ant laiptelio štai čia, taip, būtent čia! Ta- 
da mažumėlę pajustum jį aplink save. Na, kaip? 

Benjaminas atsisėdo, nurudusius kumštelius pasidėjo ant kelių 
ir pabandė pajusti. Po to energingai linktelėjo. 

Akimirką Dina susikaupusi stovėjo šalia. 

Tarp jų įsėlino baugštus vėjelis. Kaip alsavimas. 

— Ar tai tik čia, ant laiptų, Dina? Ar jis tik čia yra? 

— Ne! Jis visur. Jam reikia tavęs, Benjaminai, — tarė ji. Tarsi 
pati stebėdamasi tuo, ką pasakė. 

Tada paleido jo ranką ir palengva nuėjo į vidų. Neliepdama eiti 
kartu ar gultis į lovelę. 

Benjaminas pajuto stiprų, raminantį jos ilgesį. 

Tuomet basomis kojomis nušlepseno per kiemą į vištidę. Ten 
kvepėjo žolių sėklomis ir vištų mėšlu. Jis pamatė, jog vištos tupi 
ant laktų, ir suprato, kad tebėra naktis. 


Pavakary stovėdamas prie lango ir žvelgdamas į laukus, jis netikė- 
tai skambiu, išdidžiu balseliu sušuko Olinei: 

— Aure Dina joja! Tikras velnias! Dina greitai joja! 

— Vaikai Reinsnese nesako „velnias“, — tarė Olinė. 

— Ir Jakobas nesakė „velnias“? 

— Jakobas buvo vyras. 

— Arjis visada buvo vyras? 

— Ne. 

— O jis sakė „velnias“, kai dar nebuvo vyras? 

— O varge! — bejėgiškai tarė Olinė, pakaitomis šluostydamasi 
savo mėsingas rankas į prijuostę. — Per daug žmonių tave auklėja. 
Taip ir liksi pagonis! 

— O kas yra pagonis? 

— Tai tas, kuris sako „velnias 

Benjaminas nušliuožė nuo kėdės ir neskubėdamas nuturseno per 
virtuvę. Tuomet išlandžiojo visus namus, kol surado motušę Kare- 
ną. Ten iškilmingai pasiskelbė esąs pagonis. 

Kilo nemažas triukšmas. 

Olinė vis tiek laikėsi savo. Girdi, berniukas per mažai auklėja- 
mas. Jis pasidaręs laukinukas! Lygiai kaip jo motina. 

Pažiūrėjusi į jį, Olinė susiraukė. Jos veidas atrodė kaip suvytu- 
si bulvė senais baltais daigais, nukarusiais iš abiejų šonų. Iš po 
skarelės jai visuomet išlįsdavo po plaukų sruogą. 

Naktimis, kai šviesdavo pilnatis ir neimdavo miegas, Dina sėdėda- 
vo pavėsinėje, kol viskas nurimdavo ir pasaulis sutilpdavo brūkš- 
nyje tarp dangaus ir jūros. 

Sėdėdavo ir glostydavo susivėlusius Jakobo plaukus. Tarsi nie- 
ko tarp jų ir nebūtų įvykę. Ji kalbėdavo su juo apie keliones. Jūro- 
mis. Kažkur kūne kirbėdavo nerimas. Kurį jis suprato. 

ŠTAI DIEVAS DIDIS, VIRŠIJĄS MŪSŲ ŽINOJIMĄ; JO METŲ 
SKAIČIUS NESUSKAITOMAS. JIS PAKELIA AUKŠTYN VAN- 
DENS LAŠUS IR IŠLIEJA LIETŲ KAIP SROVES, KURIOS TEKA 
IŠ DEBESŲ, VISA DENGIANČIŲ IŠ VIRŠAUS. JEI JIS NORI IŠ- 
TIESTI DEBESIS KAIP SAVO PADANGTĘ IR ŽAIBUOTI SAVO 
ŠVIESA IŠ VIRŠAUS, JIS APDENGIA TAIP PAT JŪROS PAKRAŠ- 
ČIUS. 


(Job 36, 26-30) 


Laiške motušė Karena užrašė 1853 metų datą. Kada ne kada pa- 
saulis kiek priartėdavo. Tomis dienomis, kai garlaivis atplukdyda- 
vo laikraščių. Liudvikas Napoleonas Bonapartas tapo Prancūzijos 
imperatoriumi. Laikraščiai rašė, kad monarchistai, liberalai ir bo- 
napartistai konservatoriai susitelkę apie stiprų valdovą, pasiruošę 
kovoti su „raudonąja šmėkla“. Revoliucijų banga ritosi iš vienos 
šalies į kitą. 

Motušė Karena bijojo, kad pasaulis neįsiliepsnotų Johanui dar 
nespėjus grįžti. Per pastaruosius metus ji dažnai baimindavosi dėl 
Johano. Jis buvo taip be galo toli. Ji nežinojo, ką jis veikia. Ar iš- 
laikė egzaminus. Ar išvis kada nors grįš. 

Jo laiškai neatnešdavo jai nieko iš to, ko ilgėjosi. Ji balsu skaity- 
davo juos Dinai, tikėdamasi sulaukti paguodos žodžių ir pritarimo. 

Tačiau Dina neslėpė, ką mano. 

— Jis tik tada parašo, kai pritrūksta pinigų! Išleidžia dvigubai 
tiek, kiek gauna palikimo. Motušė Karena per daug jam gera, kad 
siuntinėja pinigų. 

Kad Johanas kažkada buvo žadėjęs parašyti jai iš Kopenhagos, 
ji neminėjo. Nuo to laiko praėjo beveik devyneri metai. Iš Johano 
nieko nebegalėjai tikėtis. Tik nuostolių. 


Po to, kai žiema jau buvo beatsitraukianti ir balandyje pradėjo tirp- 
ti sniegas, per keletą dienų vėl iškilo metrinės pusnys, o jūroje ėmė 
siautėti pražūtingi vėjai. 

Pakrantės gyvenimuose nemaža moterų paliko našlėmis. Kadan- 
gi audras jūroje lydėjo speigai ir sniego pusnys lyg sienos kilo tarp 

kiekvienos sodybos, palaikai išbuvo nepalaidoti iki pat vėlyvo bir- 
želio. 

Žemė įsikibusi laikėsi įšalo. Lietus nenorėjo lyti ir daryti galą 
pačiai ilgiausiai žiemai, kiek tik siekė žmonių atmintis. 


Jertrūda nesirodė visą pavasarį. Dina žingsniuodavo pirmyn at- 
gal sandėliuose prie kranto. Valandų valandas. Kol speigas, pa- 
lindęs po vilkenų kailiniais, lediniais gniaužtais jai taip surakin- 
davo kojas, kad jos darydavosi bejausmės ir imdavo prašytis į 
šilumą. 


Pavasaris žmonėms ir gyvuliams tapo dar sunkesniu išbandymu nei 
žiema. Net ir iš sakyklų buvo imta melsti šiltesnių orų, o dėl vė- 
luojančio lietaus ir netirpstančio sniego aimanuoti per postilės 
skaitymą namuose. 

Nedažnai maldos būdavo tokios nuoširdžios, taip aiškiai sufor- 
muluotos ir su tiek mažai kandžių užuominų kaimyno adresu. 


Vasara atėjo birželio viduryje. Atnešdama karštį, kuris sukrėtė vi- 
sa, kas gyva. Berželiai stovėjo ant savo tiesių baltų kojelių iki pu- 
sės paskendę sniege. Begėdiška jaunų lapelių skraiste dangstyda- 
miesi gležnas šakeles. 

Tą naktį papūtus pietvakariui, iš pradžių jie palengva susiūba- 
vo. Tada sujudo. Vienas po kito, vis aukščiau ir aukščiau kalno 
šlaitu. Siūbavo visi kartu, atsidūrę didžiuliame gyvenimo sūkuryje. 
Kur viskas sukosi pašėlusiu greičiu. 

Paskui ištirpo sniegas ir prasidėjo potvynis. Vanduo apsėmė lau- 
kus, kunkuliavo kalnų tarpekliuose. Paplovė žvyrkelį aukštai skar- 
dyje ir tuo pačiu keliu, kuriuo Jakobas kadaise nušliuožė su rogėm, 
garmėjo Žemyn. 

Po to viskas atslūgo. Ne iš karto. Baugščiai prasikalė vėlyvas 
vasarojus. 

Žmonės ir gyvuliai išlindo iš savo būstų. Ramus vasaros skam- 
bėjimas išdrįso paimti viršų. Galų gale stojo dienos, pritvinkusios 
saulės, sakų ir alyvų dvelksmo. Pavėluotos, tačiau nežemiškai ma- 
lonios. 


Aš esu Dina. Garsai braunasi į mane tolimais šūksniais arba at- 
grasiu šnabždesiu. Arba griausmu, plėšiančiu ausų būgnelius. 

Aš stoviu prie valgomojo lango ir matau Benjaminą, kuris žai- 
džia sode sviediniu. Mane susiurbia Jertrūdos apdaras. Greičiau 
nei verpetas. Nespėju nė pasipriešinti. 

Tai Lorcho veidas! Toks didelis, kad užpildo visą lango ertmę, 
kiek fiordas siekia, ir dar daugiau. Benjaminas tėra mažytis šla- 
kelis Lorcho vyzdyje, šmėkščiojantis tai šen, tai ten. 

Lorchas bijosi! Aš jį prisileidžiu. Liepos septintoji. 


Kaip tik per vėlyvąjį alyvų žydėjimą iš Kopenhagos atkeliavo laiš- 
kas. Adresuotas Dinai lensmano dvaran. Užrašytas įkypa dailia ra- 
šysena. 

Su juo lensmanas pasiuntė vieną savo bernų. Laiškas buvo 
trumpas. Tarsi kiekvienas sakinys per didžiausią vargą turėjo būti 
iškaltas uoloje: 

„Mano brangioji Dina! 

Guliu karališkajame mieste. Pagaliau mirsiu. Nebėr plaučių. 

Nieko nepalieku po savęs. Tik siunčiu tau geriausių linkėjimų. 

Kiekviena diena yra atgaila už tai, kad išvažiavau. Neturiu nei 

sveikatos, nei turto, kad galėčiau grįžti atgal. Tačiau violončelė 

gyva. Dina! Ar parsiveši ją pati į namus? Padaryk tai, meldžiu! 

Ji garsaus meistro darbo. 

Tavo Lorchas“. 


Dina vaikštinėjo po sandėlius prie jūros. Visus tris paeiliui. Po ant- 
lubius. 

Ji visą dieną nekreipė dėmesio į Jertrūdą. Jakobas tebuvo dulkių 
sūkurys. 

Ji tylutėliai stūguriavo pati sau viena. Batai valandas kapojo į 
kąsnelius. Dienos šviesa buvo beviltiškai amžina. Krito ant grindų 
pro mažus grotuotus langelius. 

Ji vaikštinėjo mirties karalystėje. Tai buvo slogutis ir sykiu — 
gražus sapnas. 

Tada pagaliau prie jos smilkinio prigludo Lorchas. 


Nuo to laiko ji visuomet eidavo susitikti sų Lorchu, kai norėdavo 
atgauti ramybę. 
Numiręs jis buvo drovus ir nerangus kaip gyvenime.. 

Kiekvienais metais, žydint alyvoms, jis išeidavo pasivaikščioti į 
sodą šviežiu smėliuku nubarstytais takeliais. Tarpulysviais, apdė- 
tais vienodo dydžio akmenėliais. Jūra, nudažiusi juos ir suteikusi 
formą, vėliau nugludino ir išmetė į krantą. 

Ten buvo Lorchas. Ji juos visus susikvietė į Reinsnesą. Lorchą 
taip pat. Jis priklausė jai. Atrastas buvo vandenyno šniokštimas. 
Melancholiškas violončelės skambesys. Akmenų griūties kalnuose 
bosas. Nežabotas džiaugsmo ir būtinybės potyris. 

ŠVENTĖS PROGA VALDYTOJAS BUVO PRATĘS PALEISTI MI- 
NIAI VIENĄ KALINĮ, KURIO JI NORĖDAVO. 

TUOMET VALDYTOJAS JIEMS TARĖ: „KATRĄ NORITE, KAD 
JUMS PALEISČIAU?“ JIE ŠAUKĖ: „BARABĄ!“ 


(Mt 27, 15 ir 27, 21) 


„Tromsės vyskupystės naujienose“ spausdinamame keleivių sąraše 
pirmuoju numeriu buvo įrašytas teol. m. kand. Johanas Grenelvas, 
kuris „Princu Gustavu“ plaukė iš Tronjemo. 

Motušė Karena nesitvėrė džiaugsmu ir nespėjo šluostytis ašarų. 
Pastaruoju metu laiškų ateidavo tik vienas kitas. Tačiau jie žinojo, 
kad jis pagaliau išlaikė baigiamąjį egzaminą. 

Per visus tuos metus nė karto neaplankė namų. Tačiau viename 
laiške motušei Karenai rašė, jog ketinąs parvykti namo, kur galė- 
siąs nekvaršinti sau galvos painiomis mintimis ir pailsėti po tiekos 
metų, prabėgusių nepakeliant nosies nuo knygų. 

Jeigu Dina nors kiek ir jaudinosi dėl Johano grįžimo, sugebėjo 
tą jaudulį gerai paslėpti. 

Paskutiniuose laiškuose teologas minėjo, kad, apniktas dvejonių 
ir suvokdamas, jog galbūt elgiasi nekukliai, pasiprašęs paskirti jį į 
vieną Helgelano parapiją. Tačiau nerašė kokią. 

Dina pareiškė, kad jam vertėjo prašyti parapijos kur nors pie- 
čiau. Pridūrė, kad ten jos turtingesnės, ir pažvelgė motušei Karenai 
į akis. 

Tačiau motušei Karenai nerūpėjo parapijų turtingumas. Ji sten- 
gėsi atsiminti, kaip Johanas atrodė, kaip elgėsi, kai matė jį pasku- 
tinį kartą. Tačiau mintis trūkinėjo. Viską užgožė Jakobo mirtis. Ji 
atsiduso ir ėmė sklaidyti Johano laiškus. Kruopščiai rengėsi sutikti 
tokį, koks buvo dabar: vyras ir dvasininkas. 


Aš esu Dina, kuri pažįsta berniuką baugščiomis akimis. Jam ant 
kaktos užrašyta PAREIGA. Jis nė kiek nepanašus į Jakobą. Jo 
plaukai šiurkštūs, šviesūs ir prisigėrę druskingo vandens, riešai 
dailūs. Man patinka jo smakras. Jis skeltas ir nieko nežino apie 
pareigą kaktoje. Kai jis atvažiuos, užsidės svetimą veidą, kad nuo 
manęs pasislėptų. 

Motušė Karena ir Olinė planavo sutikimo iškilmes. Pakviestas tų- 
rės būti pastorius su šeima! Lensmano šeimyna. Visi svarbesni 
žmonės! 

Bus pjaunamas veršis ir atnešta gerosios maderos. Toliau perei- 
ta prie sidabro. Taip pat prie staltiesių ir molinių indų. 

Olinė planavo su neslepiamu džiūgavimu. Jakobo sūnus bus de- 
ramai sutiktas! 

Pasišaukusi Benjaminą ėmė jį mokyti, kaip reikėsią nusilenkti 
vyresniajam broliui. 

— Štai taip! — rodė ji, lyg generolas sumušdama kulnimis. 

O Benjaminas labai susikaupęs tiksliai kartojo tai, ko buvo mo- 
komas. 

Motušė Karena prižiūrėjo, kad skliautuotasis kambarėlis pietų 
pusėje, iš kurio ji pati išsikraustė, būtų kaip reikiant sutvarkytas. 
Didesniam remontui, kokio ji būtų norėjusi, trūko laiko. 

Tačiau, nepaisydama surauktų Dinos antakių, išreikalavo, kad 
du auksaspalviai odiniai krėslai iš salės būtų perkelti į Johano 
kambarėlį. O raudonmedžio knygų spinta paimta iš jos kambario ir 
nugabenta į viršų jaunajam dvasininkui. 

Vyrai su Tomu priešakyje tąsė spintą, o motušė Karena, sėdėda- 
ma prieškambaryje ant kėdės, viską rikiavo savo laibu balseliu. 

Vyrams prakaituojant ir pūkščiant jis niukino juos kaip švelnūs 
botago pliaukštelėjimai per sprandą. 

— Dabar atsargiai, mielasis Tomai! Ne ne, žiūrėkit, kur panelis! 
Sukite palengva, štai taip! Saugokit, kad neišsprūstų stiklinės du- 
rys! Nežiopsokit! 

Tačiau galiausiai viskas buvo padaryta taip, kaip ji norėjo, ir 
prilaikoma Dinos ji užlipo į viršų, kad galėtų patikrinti. 

Čia pamatė, kad arba senatvė jai bus iškrėtusi pokštą, arba 
kambarys susitraukė. 

Nieko nelaukusi Dina išrėžė, kad, deja, prašmatnieji baldai, ku- 
rie, motušės Karenos nuomone, taip pritinką pastoriui, neišsitenką 
pietinėje Reinsneso palėpėje! Tad, ko gero, teksią praplėsti namą. 

Motušė Karena praleido žodžius negirdomis ir čia pat klestelė- 
jo į krėslą šalia durų. Po to tyliai pratarė: 

— Geriausia jam, žinoma, būtų salėje... 

Dina neatsiliepė. Įsisprendusi kažką įtemptai galvojo žvalgyda- 
masi aplinkui. 

— Iš salės jis gaus rašomąjį stalą su kėde. Jie gerai derės prie 
knygų spintos. O tuos didžiulius krėslus nunešime ten, kur jie ir 
stovėjo... 

Motušė Karena suglumusi vedžiojo akimis nuo vienos sienos 
prie kitos. 

— Kambarys iš tikrųjų mažokas... 

— Taigi jis nesėdės visą laiką palėpėje. Juk gyvens visame na- 
me, motuše Karena? O šiaip jam pakaks knygų spintos, kėdės, sta- 
lo ir lovos. Turiu galvoje, kai bus vienas. 

Taip ir buvo nuspręsta. Ir vis dėlto motušei Karenai atrodė natū- 
ralu, kad parvykęs į namus dvasininkas turėtų gyventi salėje. 


Iš pietvakarių užėjo lietus. 

Keturi sodintiniai maumedžiai, tarp kurių stovėjo karvelidė, vė- 
jyje lenkė prie žemės savo minkštas kuokštuotas šakeles. 

Ingeborgos rožių kerai pasieniuose ir aplink pavėsinę Žiauriai 
kentėjo. O motušės Karenos pasididžiavimas, lelijų lysvė, atrodė 
taip, tarsi kelias valandas būtų skalbta aštriame šarme. 

Kepimo krosnis tris kartus užgeso. Olinė buvo nelyginant Pas- 
kutinio teismo diena, pilna sieros, prakeiksmų, raudos ir dejonių. 

Tarnaitės ramstė sienas nebežinodamos, ko griebtis. Nes kai 
Olinė porą kartų per metus pamesdavo galvą, kiekvienąsyk būdavo 
vis blogiau. 

Andersas trumpam užbėgo į virtuvę tikėdamasis gauti šlakelį 
kavos po to, kai jam diriguojant buvo sutvarkytos valtys. 

Patyręs, kad reikalai nekokie, jis nepiktai pajuokavo: 

— Matyt, Olinė kada nors perplyš iš pykčio. Bet nieko baisaus, 
nes per abi puses jos dar bus užtektinai! 

— Taip tai taip, bet kiekvienoje pusėje teturėsiu tik po vieną 
ranką ir koją tau aptarnauti. Eik šalin, smaguriau! — atrėžė ji ir 
spyrė klumpėta koja jo pusėn. 

Bet kavos jis gavo. Tai buvo įstatymas. Atsimokėti teko pora 
glėbių beržinių prakurų. 


Pasirūpinę valtimis, vyrai ėmė tvirtinti krantinę. 

Ant kalvelės kabojo apgailėtina vėliavos nuoplėša, didžioji mė- 
lynos spalvos dalis kažkur buvo dingusi. Galėjai pamanyti, jog kas 
ant patyčių iškėlė piratų vėliavą. 

Visų aršiausias buvo lietus. Jis pylė kaip iš kibiro ir bai- 
siausiai barbeno stogus ir lietvamzdžius, tampydamas motušei 
Karenai nervus. 

Prakiuro klėties stogas. Mergos ir bernai, kas su vonele, kas su 
kibiru, šoko gelbėti patalynės ir skrynių. 

Tomas kiek ilgas užgulė stogą. Iš paskutiniųjų bandė prikalti 
naują šiferio lakštą, bet viskas buvo veltui. 


Sąsiauryje jau kelias valandas plūkėsi „Princas Gustavas“, bemaž 
nepajudėdamas iš vietos. 

Žmonės nuo savo darbų vis kreipė akis ton pusėn. Ar dar nesu- 
stojo? Ne, iš tiesų, rodės, ėjo didyn. 

Buvo svarstoma, ar išvis nevertėtų nuleisti vėliavos. Tačiau ki- 
tos jie neturėjo. Motušė Karena su tuo nenorėjo sutikti. Kad audra 
nuplėšė pusę vėliavos, niekas dėl to nekaltas, bet palikti pliką stie- 
bą būtų įžeidimas. 

Nylsas norėjo pasiųsti Tomą pas artimiausią kaimyną pasisko- 
linti vėliavos. 

Tačiau Dina neleido. Kol Tomas sugrįšiąs, Johanas jau būsiąs 
namie ir vėliavos niekam nebereikėsią. 

Benjaminas jau du sykius pusnuogis išbėgo laukan paspoksoti į 
garlaivį ir abu kartus turėjo persirengti nuo galvos iki kojų. 

Antrąjį kartą Olinė pratrūko šaukti, kad vaikas esąs laukinis, ir 
liepė Stinei jį geriau prižiūrėti. 

Tačiau Benjaminas netruko atsakyti. Skardžiu, laibu balseliu: 

— Ne, Oline, Benjaminas yra pagonis! 

Mažoji Hana rimtai linktelėjo galvele ir padėjo jam susitvarky- 
ti su galybe sagų ir viršuje, ir apačioje. Jų meilė ir solidarumas bu- 
vo nepajudinami. Hana visur tursendavo jam iš paskos. Jeigu jis 
nusibalnodavo kelį, verkdavo ji. Jeigu Olinė pavadindavo Benjami- 
ną pagoniu, jis paleisdavo dūdas ir nenurimdavo tol, kol Olinė pri- 
pažindavo, kad ji — ne mažesnė pagonė. 


Violončelės garsai liejosi pro duris, langus ir plyšius. Maišėsi su 
vėjo šuorais, tai užeinančiais, tai atslūgstančiais. 

Lietus buvo lyg vandeninė arfa, skambinanti savo melodiją. 

Dina sėdėjo tos melodijos apsupta, o visi namai kraustėsi iš proto 
ir dvaras marmaliavo kaip grietinė muštuvyje. Ji liko visos tos erze- 
lynės nuošaly. Neatrodė, kad chaosas ją būtų bent kiek trikdęs. 

Matyt, kartkartėmis reikia tokio stipraus jaudulio. Garlaiviui 
priartėjus, jie būtų ją pašaukę. Būtų trepsėję laiptuose, čežinę Žvy- 
rą, barškinę puodus virtuvėje bei kamaroje ir trankę durimis. 

Jiems prie jūros sutinkant Jakobo sūnų, namuose stotų tyla. Te- 
sigirdėtų valiavimo ir garlaivio ūkimo tolimas aidas, pasigautas 
audros. 

Rodės, ji būtų laukusi iki tada. Po to — išėjusi alėja pasitikti at- 

vykėlio. Nuošaly nuo visų. Tikriausiai būtų norėjusi sutikti jį vieną 
ir pažiūrėti, koks jis. 


Tačiau viskas išėjo kitaip, nei buvo manyta, nors jie buvo susitaikę 
ir su audra, ir su vėlavimu. 

„Princas Gustavas“ gerai pažįstama sirena paskelbė, kad plau- 
kia toliau. Andersas su Nylsu patys išplaukė pasitikti namo grįžu- 
sio sūnaus. O vienas bernų paplūdimyje paėmė valtį už pirmagalio 
ir nutempė prie akmenų. 

Lietus buvo aprimęs, Dina jau laukė tarpdury įdėmiai žvalgyda- 
masi alėjos link. 

Johanas sustojo už savo dėžių ir šypsodamasis nukėlė skrybėlę 
prieš žmones, kurie buvo aptūpę akmenis ir trobesius. Šalia jo sto- 
vėjo tamsus aukštas vyriškis odiniais drabužiais. 

Pajūryje su šiaurės rytų vėju narsiai galynėjosi skarelės, šalikai 
ir sijonai. Audringame danguje svaigiu greičiu skriejo debesys. 

Blykstelėjo žaibas. Pakilo liepsnos. Raudonos, stiprios ir piktos. 

— Tvarto stogas dega! — sušuko bernas. 

Kilusioj maišalynėj niekas nežinojo, ką galima arba ką reikia daryti. 

Tačiau dvasininkas tesižino! Bala nematė ir „Princo Gustavo“! 

Kiek įkabindami žmonės puolė prie tvartų. Lyg nesavomis ran- 
komis ir kojomis. 

Vienu akimoju Tomas atsidūrė ant tvarto kraigo su pakeltu kir- 
viu. Visas suodinas, įnirtingais mostais kapojo degančias stogo len- 
tas. Ir metė jas žemėn žarstydamas kibirkštis. Niekas nesuprato, 
kaip jis taip greitai galėjo susivokti ir iš kur ėmė tiek jėgų. Niekas 
jam nebuvo sakęs nė žodžio. 

Ūmai Dina atsidūrė būrio viduryje ir davinėjo trumpus nurodymus. 

— Andersai — gyvulius! Pirmiausia arklius! Nylsai — šlapias 
bures ant šalinės! Evertai — surask daugiau kirvių! Gudmundai, 
atidaryk žardą. Moterys, atsineškit po kibirą! 

Žodžiai nustelbė vėją ir ugnies spragsėjimą. Ji stovėjo išsižer- 
gusi, apgaubta išsidraikiusių juodų plaukų. 

Mėlynas muslino sijonas iš šešių audeklo pločių buvo lyg burė, 
kuri atsuko jos kūną vėjui. 

Akys buvo šaltos ir susikaupusios. Ji nenuleido jų nuo Tomo, 
tarsi vien žvilgsniu būtų galėjusi padėti jam išsilaikyt ant stogo. 

Žodžiai buvo lyg varno kranksėjimas. Kimūs ir agresyvūs. 


Vėliau kopėčiomis, kurias Tomas buvo atrėmęs prie anttvarčio, už- 
lipo dar keli vyrai jam padėti. 

Liūtis, kiaurą parą kaip epidemija siautusi virš vandens ir sau- 
sumos, liovėsi. Tik vėjas vis dar buvo pilnas klastingo pykčio. 

Jie be paliovos puldinėjo su šlapiomis burėmis ir maišais gesin- 
dami ugnį ten, kur žiežirbos rasdavo kokį sausą lopinėlį įsigraužti. 

Keletą kartų degančios lentos ir pagaliai nukrito ant sauso lyg 
pintis šieno ir grasino sunaikinti visą derlių. 

— Andersai! Prižiūrėk šalinę iš vidaus. Pasiruošk šlapių bu- 
rių! — šaukė Dina. 

Žmonės žaibiškai persimesdavo ten, kur jų tuo metu labiausiai 
reikėjo. Iš samdinių trobos atnešė kibirus, kuriuos iš ryto pastatė 
pro kiaurą stogą bėgančiam vandeniui sutekėti. Kitus paėmė iš vir- 
tuvės ir rūsio. 

Laimė, kad viskas lauke buvo šlapia. Žolė ir sienos. Viskas su- 
mirkę nuo lietaus. Kibirkščių neprisileido, tik šnypštė ir garavo. 

— Atrodo, šiandien Viešpats nemyli stogų, — sumurmėjo An- 
dersas šniokštuodamas pro Diną su šlapios burės ritiniu ant peties. 
Bet ji nekreipė į jį dėmesio. 


„Princas Gustavas“ skubiai išmetė inkarą, ir į vandenį buvo nuleis- 
tos valtys. Neilgai trukus alėją užtvindė įgulos nariai ir keleiviai 
vyrai, skubantys gesinti gaisro. 

Tvartas stovėjo toliausiai nuo paplūdimio. Atokiau nuo visų 
dvaro statinių. Reikėjo sukarti gabalą kelio, kad iš jūros galėtum 
pasemti vandens gaisrui gesinti. 

Kai kas puolė prie šulinio, kuris stovėjo tarp tvarto ir pagrindi- 
nio kiemo trobesių. Tačiau darbas buvo lėtas, vienu kartu galėjai 
iškelti tik vieną kibirą, o tai mažai ką tedavė. 

Visi sustojo į vieną vorą, ir vyrai, ir moterys. Nuo paplūdimio 
aukštyn. Jų nebuvo tiek, kad galėtų stovėti glaudžiai, todėl iki kito 
žmogaus tekdavo pabėgėti keletą metrų. 

Bet netrukus kibirai jau švytavo iš rankų į rankas per lauką iki 
pat anttvarčio. 


Jūrininkai buvo gera paspirtis. Skardėjo stačiokiški šūkavimai. 
Keiksmai ir pritarimo šūksniai sumišai. 

Gaisrą gesinti padėjo ir šturmanas, ir kapitonas. Jie išsinėrė iš švar- 
kų, numetė kepures ir kartu su kitais įsiliejo į banguojančią minią. 

Mašinistas buvo anglas ir griausmingu balsu kažką vis rėkavo 
savo paukščių kalba, kurios niekas kaip reikiant nesuprato. Užtat 
jo pečiai ir sprandas buvo kaip jūrų vėplio, ir jis buvo įpratęs sun- 
kiai kilnoti. 

Po kurio laiko viršuje, be Tomo, atsirado dar trys vyrai. Lieme- 
nis jie buvo apsijuosę virvėmis ir keistai pasilinguodami vaikštinė- 
jo po stogą atsidavę vėjo malonei ir savo pačių sugebėjimui išsilai- 
kyti ant kojų. Du su kirviais ir du kibirams nešioti. 

Pasirodė, kad daugiausia naudos davė kirviai. Netrukus jau bu- 
vo nuluptas ketvirtis stogo iš rytų pusės ir smilkdamas gulėjo ant 
žemės. 

Vėjas pamažu įsisuko į šieną po nedegančiu stogu, nes ten šali- 
nė nebuvo uždengta šlapiomis burėmis. Šienas ėmė kilti į orą kaip 
burtų lazdele mostelėjus. Verpetu. Taip taisyklingai, kad, rodos, 
kiekvienas šiaudelis tuo pat metu buvo gavęs įsakymą. Kilo aukš- 
tyn nuo bestogės šalinės į orą. Lanku apsuko žmones, susirinkusius 
prie tvarto, ir šuorais tęsė kelionę tolyn į pietų pusę jūros link. 

— Nylsai! Šienas! Daugiau burių! 

Dinos komandos taip gerai skriejo prieš vėją, kad kapitonas ste- 
bėdamasis kilstelėjo galvą. 

Nylsas buvo užsiėmęs kažkuo kitu ir negirdėjo komandos. Tačiau 
girdėjo kiti. Tuoj pat atsirado burių, ir šienas buvo sutramdytas. 


Laikas bėgo nepastebimai. „Princas Gustavas“ vienišas ir visų ap- 
leistas plūduriavo vandenyje. 

Hana ir Benjaminas bėginėjo aplinkui viską traukdami į save 
imliom pajautom ir plačiai atmerktom akim. Jų kojos buvo nutaš- 
kytos purvais ir mėšlu, o išeiginiai drabužiai beviltiškai subjauroti. 
Bet niekam tai nerūpėjo. 

Tik tada, kai pavojus praėjo ir tik vienas kitas dūmelis, kylantis 
nuo stogo lentų ant žemės, priminė apie didžiulę grėsmę, Dina nu- 
leido žvilgsnį nuo stogo. Tuomet ji pasisuko savo išvargusiu su- 
stingusiu kūnu ir iš rankos paleido kibirą. 

Pečiai nusviro, tarsi iš jos būtų išleistas oras. Nugara sulinko. 

Ji atmetė plaukus nuo veido tokiu pat mostu kaip arklys, kai no- 
ri išvysti saulę. Per dangų ėjo plati žydra juosta. 

Tuomet ji sutiko nepažįstamą žvilgsnį. 


Aš esu Dina. Mano kojos įkastos į žemę. Mano besvorė galva įsi- 
leidžia viską: garsus, kvapus, spalvas. 

Vaizdai aplink mane šokinėja. Žmonės. Vėjas. Aitrus deginto 
medžio ir suodžių tvaikas. Iš pradžių tai tik akys be galvos ir kū- 
no. Kaip mano nuovargio dalis. Kažkas, kas teikia ramybę. 

Niekada nemačiau tokio žmogaus. Jūrų plėšikas? Ne! Jis at- 
ėjęs iš Jertrūdos knygos! Tai Barabas! 

Kur aš buvau tiek laiko? 

KAS MAN DUOS, KAD TU BŪTUMEI MANO BROLIS, KURS 
ŽINDO MANO MOTINOS KRŪTIS, KAD RASČIAU TAVE LAUKE 
IR BUČIUOČIAU TAVE, IR JAU NIEKAS NENIEKINTŲ MANĘS? 
AŠ PAGAUČIAU TAVE IR VESČIAUSI Į SAVO MOTINOS NA- 
MUS. TENAI TU MATYTUMEI MANE, AŠ TAU DUOČIAU TAURĘ 
KVEPIANČIO VYNO IR MANO GRANATINIŲ OBUOLIŲ SUN- 
KOS. 


(Gg 8, 1-2) 


Akys buvo ryškiai žalios. Stambokų bruožų veide, apžėlusiam vie- 
nadieniais šeriais. Nosis su pasitikėjimu žvelgė į pasaulį, plačios 
šnervės padėjo irtis į priekį. 

Jai nereikėjo palenkti galvos, kad galėtų pažvelgti jam į akis. 
Veidas buvo rudai įdegęs, per kairį skruostą ėjo didelis šviesus ran- 
das. Jis beveik gąsdino ir darkė. 

Burna buvo didelė ir nejuki. Viršutinė lūpa rietėsi dailiu Amūro 
lanku. Tarsi Kūrėjas būtų sumanęs visam kam suteikti aptakias li- 
nijas. 

Rudi ilgoki plaukai buvo sulipę nuo prakaito ir riebaluoti. 
Marškiniai, matyt, seniau balti, dabar buvo kiaurai permirkę ir suo- 
dini. Viena rankovė perplyšusi per siūlę ir dabar kaip kokiam elge- 
tai mataravo aplink ranką. 

Liemuo sujuostas plačiu odiniu diržu, kuris prilaikė dukslias 
rėje rankoje laikė kirvį. 

Tai buvo Barabas, paleistas į laisvę. Dabar jis žiūrėjo į ją. Tarsi 
pasiruošęs užsimoti kirviu... 


Tomas ir nepažįstamasis kartu darbavosi kirviais. Pirmasis dėl to, 
kad žinojo gresiant pavojų. Reinsnesui, Dinai. 

Antrasis dėl to, kad kyšulyje atsitiktinai išlipo į krantą ir pateko 
į gaisrą, kurį gesinti jam buvo vienas malonumas. 

— Įveikėm! — pasakė jis. Vyriškis tebešniokštavo po įtemptos 
kovos. Didžiulė krūtinė kilnojosi it kalvio dumplės. 

Dina įsmeigė į jį akis. 

— Ar tu Barabas? — iš rimtųjų paklausė ji. 

— Kodėl? — atsiliepė jis ne mažiau rimtai. Iš tarties ji suprato, 
kad jis ne norvegas. 

— Matau, kad esi paleistas į laisvę. 

— Tada aš, matyt, ir būsiu Barabas, — pasakė jis ir ištiesė jai 
ranką. 

Iš pradžių ji jos nepaėmė. Jis nejudėjo iš vietos. 

— Aš esu Dina Grenelv, — prisistatė ji ir pagaliau paspaudė 
jam ranką. Nuo darbo prakaituotą ir nešvarią. Didelę plaštaką il- 
gais pirštais. Bet delnas buvo toks pat minkštas kaip jos. 

Jis linktelėjo, tarsi jau būtų žinojęs jos vardą. 

— Kalvis tikrai nesi, — pasakė ji ir mostelėjo galva į jo ranką. 

— Ne, Barabas — ne kalvis. 


Šurmulys ir kalbos aprimo ir sukosi apie tą patį. Gaisrą! 

Dina atsiplėšė nuo jo žvilgsnio ir iš lėto pasisuko į žmones. Iš 
viso jų galėjo būti koks trisdešimt. Tuomet ji sušuko į žmones bal- 
su, nežinia ko nustebusiu: 

— Dėkui! Dėkui visiems! Dabar mes nusipelnėme gerai paval- 
gyti ir atsigerti! Stalai bus padengti ir išimtininkų troboje, ir sve- 
tainėje. Jauskitės kaip namie, visus kviečiu! 

Tuo momentu prie Dinos prasibrovė Johanas ir padavė jai ran- 
ką. Jis plačiai šypsojosi. 

— Tai bent sugrįžimas! — šūktelėjo jis ir akimirką prigludo 
prie jos. 

— Kas tiesa, tai tiesa! Sveikas parvykęs, Johanai! Matai, gyve- 
nimas verda. 

— Tai ponas Žukovskis. Mes susipažinom laive, — pridūrė jis 
ir mostelėjo vyriškio pusėn. 

Atvykėlis dar kartą jai padavė ranką tarsi pamiršęs, kad jau 
sveikinosi. Šį sykį jis nusišypsojo. 

Ne, Barabas tikrai nebuvo kalvis. 


Į vakarą vėjas nurimo. Žmonės suėjo vidun. Tačiau „Princas Gusta- 
vas“ tebestovėjo nuleidęs inkarą. Vėluodamas jau kelias valandas. 
Prie gaisravietės buvo organizuotas budėjimas. Dėl viso pikto. 
Jie tikėjosi, kad nebeužeis lietus, nes būtų gaila šieno. 
Rytojaus dieną Andersas su Tomu ruošėsi vykti į Stranstedą 
parsivežti medžiagų ir nusisamdyti darbininkų. Tad naujas stogas 
turėjo atsirasti greitai. 

Lensmanas ir Dagnė atvyko jau po to, kai gaisras buvo užgesin- 
tas. Jis nepiktai subarė, kad dvaras ir ūkis nebuvo laiku apsaugo- 
tas. Dina ramiai atsakė, kad turėsianti tuo pasirūpinti ateityje. Ki- 
virčui įsiliepsnoti nebuvo kada, nes tuoj prie jų priėjo pastorius su 
teologų. 

Motušė Karena trepinėjo aplinkui kaip tetervinė. Ji jau seniai 
nesijautė tokia stipri iš kojų. 


Netikėtai Olinė buvo su visais darbais palikta viena, nes tarnaitės 
lauke tampė kibirus vandens. Užtat jai liko daugiau laiko. 

Olinė buvo pratusi darbuotis viena. 

Veršis iškepė puikiai, nors ji kelias valandas kaip įkirpta į uode- 
gą puldinėjo tarp virtuvės ir milžiniškos senovinės kepimo krosnies 
viralinėje. Iš tiesų tai buvo atviras ugniakuras su naujovišku užstu- 
miamu krosniadangčiu. Ten ji ir kepė veršelį. 

Pilant liūčiai, iš viralinės statinėje jis buvo atgabentas į vidų, iš- 
kart po to pasigirdo „Princo Gustavo“ sirena. 

O ištikus nelaimei raiša motušė Karena buvo vienintelis žmo- 
gus, turėjęs laiko padėti jai nugabenti jį atgalios. 

Juodvi netruko suprasti, kad ir po valandos dar nebus valgomi 
šventiniai pietūs. 

Olinė laistė veršelį skysčiu nuo mėsos ir riebalais, kad nesu- 
džiūtų. Krosnis buvo kūrenama atsargiai ir su didžiausia meile. 

Padažo ji vis tiek negalėjo taisyti anksčiau, kaip paskutinę mi- 
nutę. O pirmiausia reikėjo nusiraminti. Kaipgi gali išvirti nesupuo- 
lusį padažą, kai širdis daužosi lyg pašėlusi. 

Prieš kepimą ji perlaužė šonkaulius ir apie inkstelius tvirtai ap- 
suko šoninę. Inkstai buvo jos pasididžiavimas. Be jų nebūdavo ap- 
sieinama. Juos supjaustydavo gerai išgaląstu peiliu ir patiekdavo 
kaip skanėstą. 

Sutrintos kadugio uogos gulėjo ant lentos, skleisdamos malonų 
kvapą. Paprastai kadugio uogos buvo duodamos prie žvėrienos. Ta- 
čiau Olinės iškeptas veršelis buvo šis tas daugiau nei paprasta ver- 
šiena. Čia negalėjai išsiversti be kadugio uogų ir neprilygstamųjų 
žolelių. 

Serbentų drebučiai ir geltonosios gervuogės krištoliniuose inde- 
liuose ant kojelių buvo sustatyti kamaroje ir uždengti audeklo ga- 
balu. Vandenyje ant viryklės mirko slyvos. Minkštos ir pakankamai 
prisisiurbusios vandens. Kauliukus iš slyvų ji lupinėjo drebančiom 
rankom, puldinėdama nuo stalo prie lango. 

Šviežios bulvės buvo dar nedidelės, tarnaitės jas nuskuto ir pa- 
ruošė jau iš vakaro. Per naktį užpiltos švariu vandeniu, jos stovėjo 
rūsyje. Keturiuose didžiuosiuose puoduose turėjo būti verdamos 
paskutiniu momentu. 

Kibirus, kuriuose buvo pamerktos bulvės, tarnaitės seniausiai 
buvo išsinešusios gaisrui gesinti. Bulves jos skubomis suvertė į te- 
šlinę geldą. 

Dabar, kai pavojus praėjo, Olinė ėmė dejuoti dėl geldos. Tai bu- 
vo šventenybė. Be tešlos, nieko į ją neturėjo būti dedama. Nepa- 
garbiai elgdamasi su tešline gelda ir kraudama į ją kas pakliuvo 
galėjai prisišaukt piktąsias dvasias ir užsitraukti kitokių nelaimių. 

— Bet, Dieve mano, taigi buvo gaisras! — nusiminusi atsiduso 
ji ir ėmė bulveles versti į puodus, kurie joms ir buvo skirti. 


Kai pagaliau gaisras buvo užgesintas ir visi spėjo pasidžiaugti su- 
grįžusių Johanu, šeimyna, tądien jau antrą kartą, nuėjo pasipuošti 
šventei. 

Matyt, tarp bernų atsirado tokių, kurie teturėjo vienerius marš- 
kinius. Ir galbūt, gelbėdami dvarą nuo gaisro, per vėlai sugalvojo 
juos nusivilkti. Bet jie tik išpurtė marškinius ir tokiais apsirengė. 
Svarbu nuo kūno nusiplauti suodžius ir purvą, o drabužių dėmės 
galėjo likti kaip garbės ženklai. 


Olinė baiginėjo visus darbus, tuo pat metu davinėdama nurodymus 
dengti stalą laivo įgulai bei keleiviams, prisidėjusiems prie gaisro 
gesinimo. 

Motušė Karena nusprendė, kad kapitonas, šturmanas, mašinistas 
ir Johano kelionės draugas valgys svetainėje. Kitus vienodomis tei- 
sėmis ji susodino išimtininkų troboje. Ten buvo patiesta keletas 
lentų ant atramų, uždengta sniego baltumo staltiesėmis ir papuošta 
pievų gėlėmis. 

Olinė buvo suplukusi ir kuo puikiausiai nusiteikusi. Darbas, at- 
liekamas su didžiausiu tikslumu, jos rankose tirpte tirpo. 

Kai ėmė nešti valgius, nuotaika išimtininkų troboje jau buvo pa- 
kili. Nes ant stalų atsirado romo. Parodydami didelį dosnumą, įgu- 
los nariai į krantą atgabeno įvairaus krovinio, tokio, kuris garsiai 
vadinamas vardu, ir tokio, kuris suvartojamas tyliai. 

Niekas nekalbėjo, kad garlaivis kada nors plauks toliau į šiaurę. 


Bernai padėjo dengti stalus, tarsi jie visą gyvenimą nieko daugiau 
ir nebūtų darę. 

Motušė Karena neliepė išimtininkų troboje duoti vyno ar kitų 
svaigalų. Tačiau atrodė, kad romo statinaitė niekuomet neištuštės. 
Ji buvo kaip našlės iš Sareptos puodelis, sklidinas ir niekada neiš- 
tuštėjantis. 

Tačiau dar ne vieną sykį buvo sukartas kelias į palaimintąjį gar- 
laivį. O visi keliauninkai grįždavo atgalios su išsipūtusiomis palai- 
dinėmis ar švarko krūtine. 

Pamažu nuotaika ėmė darytis daugiau nei pakili. Pasakojimai 
kaip estafetės lazdelės keliavo ratu aplink stalą. Palydimos juoko 
papliūpų ir žviegimo. 


Atsiprašęs, kad jo žmona nesveikuojanti ir negalėjusi atvykti, pa- 
storius užėmė vietą stalo gale. 

Dagnė, nepaisydama vasariškos kaitros, buvo apsivilkusi nau- 
jausios mados aksominiu kostiumėliu su plačia liemene ir aukšta 
nertine apykakle. Ji buvo ką tik parvykusi iš Bergeno. 

Dinos žvilgsnis vis nukrypdavo prie sagės apykaklėje. Ji kažka- 
da priklausė Jertrūdai. 

Motušė Karena atsisėdo kitame stalo gale, Johanas atsidūrė vi- 
duryje tarp jos ir Dinos. 

Pramogai į Norlaną keliavo kilminga švedų pora. Juos reikėjo 
paimti iš laivo ir pavaišinti, nors jie ir negesino gaisro. Ponas bu- 
vo pasodintas šalia motušės Karenos. Po visų rokiruočių atėjus ka- 
rininkams ir kitiems žmonėms iš laivo, atvykėlis Žukovskis atsidū- 
rė priešais Diną. 

Didžiojo sietyno šviesoje žvilgėjo sidabras ir krištolas. 

Atslinko rugpjūčio sutemos. Ant baltos staltiesės paskleistos gu- 
lėjo ramunės, katilėliai, gebenės ir šermukšnio lapai. Taurės ant 
aukštų kojelių buvo apvainikuotos puikiais gėrimais. Kvapai ir val- 
giai žmonėms sužadino draugiškus jausmus, kone prieraišumą vie- 
ni kitiems. Ne visi buvo pažįstami, tačiau visus siejo du dalykai. 
Valgis ir gaisras! 

Motušės Karenos veidą išvagojo jaukios raukšlelės. Ji šypsojo- 
si ir šnekėjos. Dabar Reinsnesas buvo toks, kokį ji buvo įpratusi 
matyti anais laikais. Tada būdavo linksma! Lūždavo stalas ir kve- 
pėdavo keptu veršiu arba žvėriena. Motušė Karena sėdėjo didžiai 
patenkinta, kad viskas kaip anksčiau. Laiminga, kad Stinę išmokė 
šeimininkauti Reinsnese. Dina nebuvo iš tų, kas noriai mokytųsi 
tvarkyti namų ūkį. O Reinsnesui verkiant reikėjo šeimininkės, kuri 
mokėtų šį tą daugiau nei muzikuoti ir rūkyti cigarus. Šįvakar ji įsi- 
tikino, kad Stinė susidoroja su šia užduotimi. 

Kad ir ką sakytum, samė mergina buvo darbšti ir protinga. Ji tu- 
rėjo sugebėjimą pritraukti žmones, o Dina sunkiai įgydavo jų sim- 
patijas. 


Dina žiūrėjo į Barabą. Jis buvo persivilkęs švariais marški- 
niais. Plaukai tebebuvo drėgni. Akys lempos šviesoje atrodė 
dar žalesnės. 

Žukovskiui Dina pasiūlė įsikurti viename iš svečių kambarių. 
Jis nusilenkdamas priėmė pasiūlymą. 

Išgirdusi, kad jis kartu sų Johanu nulipo į apačią, ji įslinko į 
kambarį, kuriame jis ką tik buvo. Kvepėjo skutimosi muilu ir oda. 

Talpią kelioninę veršenikę buvo palikęs pradarytą. Iš pradžių ji 
tik probėgšmais žvilgtelėjo vidun. Paskui ėmė kilnoti drabužius ir 
įvairias smulkmenas. Netikėtai užčiuopė knygą. Su prašmatniais, 
bet apsitrynusiais apdarais. Ji atvertė ją. Parašyta lyg rusiškai. Per 
titulinį puslapį ėjo pasviręs, kampuotas parašas: 

JIea 2Kykoackuū 


Didžiulėmis įmantriomis raidėmis buvo atspausta  AJIEK- 
CAHIJIP IIYIIIKHA. Tikriausiai knygos autorius. Pavadinimas taip 
pat buvo neiššifruojamas. 

Tokiais pat neperskaitomais rašmenimis aukštyn kojom būdavo 
išmargintos medinės ir kartoninės dėžės su rusiškom prekėm. 

— Nieko nesuprantu... — sumurmėjo ji sau po nosimi tarsi su- 
pykusi, kad negali išsiaiškinti, kokia tai knyga. 

Ji prisikišo knygą prie nosies ir pauostė. Drėgno popieriaus, il- 
gai išbuvusio kelionėse, kvapas. Keistas vyriškas kvapas. Salsvas, 
bet sykiu aitrus. Tabakas, dulkės. Jūra! 

Iš sienos išėjo Jakobas. Šįvakar jam jos reikėjo. Ji susikeikė, 
kad atstotų. Tačiau jis neatlyžo. Glaudėsi prie jos. Maldavo. Visą 
kambarį pripildė savo kvapais. Ji ištiesė ranką nenorėdama jo pri- 
sileisti artyn. 

Knygą ji padėjo ten pat, kur ir buvo radusi. Atsitiesė. Sunkiai 
alsavo. Lyg po sunkaus darbo. 

Įsiklausė į žingsnius laiptuose. Jeigu jis įeitų, turėjo alibi. Ji at- 
nešusi naujų žvakių vakarui. Kad ji tokių darbų nedirba, jis negalė- 
jo žinoti. Pintinę su žvakėmis buvo pastačiusi ant grindų. 

Jakobas išsekė jai iš paskos, kai ji pasiėmė pintinę ir išėjo iš 
kambario. Koridoriuje atsidūręs lempos šviesos rate, jis paleido jos 
nuogą ranką. Sunkiai vilko sužalotąją koją. Ir pasislėpė tamsiame 
kampe, kur stovėjo baltinių spintos. 

— Mes išgelbėjome tvarto stogą! Be tavo pagalbos! — tūžmin- 
gai sušnypštė ji ir nusileido laiptais į valgomąjį. 


Aš esu Dina, kuri teka. Galva viena sau pati ima tekėti kambariu. 
Atsiveria sienos ir lubos. Dangus — tai milžiniškas juodas pa- 
veikslas iš aksomo ir trupinto stiklo. Per jį aš teku. Aš noriu! Ir 
nenoriu! 


Užkandžiaujant kilmingoji ponia pareiškė, jog jai buvę keista taip 
toli už poliarinio rato matyti tokį puikų dvarą. O kokie nuostabūs 
sodo takeliai, nubarstyti smėliu su kriauklelėmis! Jie taip pat pa- 
traukė jos akį prieš sėdant prie stalo. Visam tam, be abejo, reikėję 
atiduoti daug laiko ir sveikatos. 

Motušė Karena kietai sučiaupė lūpas, bet vis dėlto mandagiai 
atsakė, jog esama kai kurių sunkumų, būna, kad šaltomis žiemomis 
iššąla rožių kerai. Kitą dieną ji mielai aprodysianti prieskoninių 
žolių darželį. Tokį galėjai pamatyti tik Reinsnese. 

Tada visi pakėlė taures už jaunąjį dvasininką. Už tvartą ir šieną. 
Kuriuos su Dievo padėjimu pavyko išgelbėti nuo ugnies. 

— Ir už gyvulėlius! Tegul Dievas palaimina gyvulėlius! — pri- 
dūrė motušė Karena. 

Ir tada visi išgėrė už derlių ir gyvulius. O valgomas buvo dar 
tiktai užkandis. 


Kilmingasis ponas išgyrė Olinės žuvienę. Reikalavo, kad Olinė pa- 
sirodytų valgomajame ir išklausytų jo liaupses patiekalui. Geresnės 
žuvienės jam dar netekę ragauti. O žuvienės jis ragavęs visose pa- 
saulio vietose, kur tik lankęsis. 

Prancūziška žuvienė! Ar kas nors yra valgęs prancūziškos Žu- 
vienės? 

Motušė Karena buvo valgiusi prancūziškos žuvienės. Ir ta pačia 
proga galėjo papasakoti, kaip ji trejus metus gyveno Paryžiuje. Ji 
skambčiojo savo filigraninėmis apyrankėmis ir grakščiai gestiku- 
liavo abiem rankom. 

Netikėtai ji prancūzų kalba ėmė cituoti poeziją, o jos skruostai 
jaunatviškai pražydo kaip du bijūnai. 

Žilutėliai dailiai sušukuoti plaukai, ta proga praskalauti kadugių 
nuoviru ir pasukti žnyplėmis, spindesiu nenusileido sidabriniams 
įrankiams ir šviestuvui. 

Kai Olinė pagaliau pasirodė, nes ji juk turėjo kiek pasigražinti ir 
nusijuosti viršutinę prikyštę, nuo žuvienės jie jau buvo nuklydę ka- 
ži kur. 

Tiesa, kilmingasis ponas pakartojo savo kalbą, skirtą sriubai, tik 
gal su kiek mažesniu pakilumu. Kadangi jam buvo suteiktas žodis, 
tai jis ta pačia proga pasakė kalbą ir apie pagrindinį patiekalą. Ga- 
liausiai ėmė taip gražbyliauti, kad Olinė pritūpdama nusilenkė ir 
paaiškino, jog turinti eiti. 

Po to stojo nelabai jauki tyla. 


Žukovskis kiek atsilaisvino kaklajuostę. Kambaryje darėsi tvanku, 
nors langai į sodą buvo atlapoti. 

Naktinės plaštakės blaškėsi už plonų nertinių užuolaidų. Masina- 
mos šviesos. Viena Dinos akyse puolė į ugnį. Nedidelis plykstelėji- 
mas. Ir po viskam. Suanglėjusi liekana — kaip dulkės ant staltiesės. 

Ji pakėlė savo taurę. Balsai aplink juodu išnyko. Jis taip pat pa- 
kėlė taurę ir linktelėjo. Be žodžių. Tuomet jie vienu metu paėmė 
įrankius ir pradėjo valgyti. 

Veršienos kepsnys buvo rausvas ir sultingas. Ant balto porcelia- 
no kaip aksomas žvilgėjo grietinėlės padažas. Pačiame kraštelyje 
virpėjo serbentų drebučiai. 

Nieko nelaukdama Dina uždėjo jų ant mėsos. Šviežios bulvės bu- 
vo taip gerai nuskustos, kad lupenų nesimatė nė žymės. Tik krakmo- 
linga minkšta luobelė. Ji įsmeigė sidabrinę šakutę ir atsipjovė kąsne- 
lį. Iš lėto perbraukė padažu. Dar užsidėjo drebučių ir viską pakėlė 
prie burnos. Jų žvilgsniai susitiko jam darant lygiai tą patį. 

Akimirką tarp jo lūpų galėjai matyti rausvos mėsos kąsnį. Suži- 
bo dantys. Tada jis užčiaupė burną ir ėmė kramtyti. Jo akys virš 
stalo spindėjo lyg jūra. 

Ji šakute pasmeigė abi jo raineles ir susikišo į burną. Perbraukė 
jas liežuviu. Atsargiai. Akių žalumas buvo sūrus. Negalėjai jų nei 
nuryti, nei sukramtyti. Ji tik voliojo jas palengva gomuriu, liesda- 
ma liežuvio galiuku. Po to sustūmė jas prie burnos krašto, pravėrė 
lūpas ir išleido jas lauk. 

Ji kramtė lėtai, su pasimėgavimu, jo akims vėl grįžtant į vietą. 
Jo veidas smarkiai blizgėjo. Tarsi abiejų mėgavimasis būtų atsi- 
spindėjęs jo odoje. Akys nuslinko į savo nuolatinę vietą. Ir mirkte- 
lėjo jai! 

Ji taip pat pamerkė. Santūriai. Tada jie valgė toliau. Ragavo 
vienas kitą. Kramtė. Ne per daug godžiai. Pralaimės tas, kuris ne- 
susivaldys pirmas. 

Jai išsprūdo atodūsis. Akimirką ji pamiršo kramtyti. Tuomet pa- 
ti to nejausdama nusišypsojo. Tai nebuvo jos įprastinė šypsena. 
Tikriausiai ta, kuri per ilgus metus išliko gyva. Nuo tada, kai Jer- 
trūda, pasisodinusi Diną ant kelių, glostė jai plaukus. 

Jis buvo gražus iš vienos pusės, atstumiantis — iš kitos. Randas 
dalijo jį į dvi dalis. Darydamas linkį, kuris gilia vaga ėjo per 
skruostą. 

Dina virpino šnerves, tarsi jai šiaudu kas nors būtų kutenęs no- 
sį. Ji padėjo į šalį peilį su šakute. Ranką pakėlė prie veido ir pirš- 
tu persibraukė viršutinę lūpą. 


Sugrumėjo lensmano balsas. Jis paklausė Johaną, ar tas jau prašę- 
sis paskiriamas į kokią nors parapiją. 

Susigėdęs Johanas nudelbė akis į lėkštę ir pasakė, kad vargu ar 
kam nors iš keliaujančių bus įdomu klausytis jo biografijos. Tačiau 
lensmanas su juo nenorėjo sutikti. 

Laimei, atnešė desertą. Geltonosios gervuogės buvo papuoštos 
kremu. Tai buvo metų auksas. Tomas tokia proga pririnko jų kem- 
syne prie namų. 

Svečiams net ausys linko, taip buvo gardu. Šturmanas papasa- 
kojo kartą atsitiktinai patekęs į vestuves Bardu mieste. Mėsos ten 
nė paragauti nebuvę. Jau nekalbant apie desertą. Visą laiką juos šė- 
rę riebia koše ir tirštu pienu. Dar buvę džiovintos avienos. Tiek 
prisūdytos, kad šeimininkas pats turėjęs ją pjauti. Mat bijojęs, kad 
kas nors nesulaužytų peilio! 

Motušė Karena kietai sučiaupė lūpas, ji suabejojo, kad Bardu 
mieste visi būtų tokie šykštuoliai. 

Bet tai nepadėjo. Juokėsi net ir pastorius. 


Tomas neparagavo nė gurkšnio iš jūrininkų statinaitės. 

Jis buvo vienas iš daugelio, kurie prieš sėsdami prie stalo netu- 
rėjo kada persirengti švariais drabužiais. Reikėjo sužiūrėti gyvu- 
lius, organizuoti budėjimą ir pasirūpinti, kad budėtojai daugmaž 
būtų blaivūs. 

Andersas ir Nylsas greitai išnyko didžiajame kieme. Tai reiškė, 
kad visa atsakomybė gulė ant jo pečių. 


Kai jis įėjo į išimtininkų trobą, valgiai jau buvo nunešti ir žmonės 
smagiai leido laiką rūkydami pypkes, gurkšnodami kavą bei romą. 
To jam jau buvo per daug. Jis pasijautė užguitas ir apgautas. 

Užgesinus gaisrą, Dina priėjo prie jo. Pirmiausia prie jo. Drau- 
giškai patapšnojo jam per nugarą kaip paprastai. 

— Tomai! — pasakė ji. Tai buvo viskas. 

Tuokart jam šito pakako. Bet vėliau, kai ji nebepasirodė, nepa- 
kalbėjo su juo, nepadėkojo kitiems girdint, viskas galvoje susijau- 
kė. Viskas. 

Jis žinojo, kad gelbėjimo darbuose buvo svarbiausias. Pats pir- 
mas ant kraigo su kirviu. Be jo viskas galėjo baigtis blogiau. 

Ūmiai jis pajuto jai kažką panašu į neapykantą. Tą patį jautė ir 
augalotam nepažįstamajam, kuris padėjo nukapoti degantį stogą. 

Tomas paklausė vyrus iš laivo, kas jis toks. Tačiau apie jį te- 
žinojo tiek, kad kalba su akcentu ir keleivių sąraše įrašytas ne- 
krikščioniška pavarde. Lyg būtų koks kinietis! Keliavo iš paties 
Tronjemo. Sėdėjo visą kelią ir be perstojo skaitė, rūkė arba kal- 
bėjosi su Johanu Grenelvu. Jis vyko į pačią šiaurę, po to — į ry- 
tus. Galbūt suomis, o gal iš dar tolimesnių rytų? Bet gerai kalbė- 
jo norvegiškai. 

Tomas matė, kaip vyriškis, nulipęs nuo stogo, atsistojo Dinai už 
nugaros. Jam buvo skaudu, kad ji du kartus jam padavė ranką. Jam 
pasidarė dar skaudžiau, kai jis patyrė, kad nepažįstamasis kartu su 
jūrininkais valgys dvare. Apsirengęs juk buvo kaip jūrininkas. 


Tomas sukandęs dantis atliko savo prievoles. Tuomet užėjo pas 
Olinę paklausti, ar ko nors jai nereikia. Papildomai prinešė malkų, 
vandens ir niekur nebėjo. 

Įsitaisė stalo gale ir leidosi aptarnaujamas. Aiškinosi esąs per 
daug nusiplūkęs, kad dalyvautų išimtininkų trobos linksmybėse. 

Jis valgė palengva, ilgai kramtydamas. Tarytum mintimis sekė, 
kaip kiekvienas kąsnis apsiverčia burnoje ir slysta skrandin. 

— Sriubos nebėra, — padejavo Olinė. — Tas švedų grafas iš- 
valgė visą kvortą! 

Jai nebuvo tekę girdėti, kad ponai turėtų tokias prastas manieras 
ir prašytų pakartoti pirmąjį patiekalą. Ne kaži koks, matyt, buvo ir 
to pono dvaras. 

Tomas vos linktelėjo. Sėdėjo užsikniaubęs virš stalo. 

Olinė stebėjo jį iš šono, ant geltonųjų gervuogių švirkšdama 
kremą. Uždėjusi paskutinį kupolėlį, ji kruopščiai nusitrynė rankas 
rankšluosčiu. Kiekvieną pirštą atskirai. Tarsi kremas būt buvęs 
kenksmingas. 

Tada ji greitai suvaikščiojo į kamarą ir grįžo su taure geriausio 
tamsraudonio vyno. 

— Štai! — trumpai pasakė ji, trinktelėjo taurę priešais Tomą ir 
vėl užsiėmė savo ruoša. 

Tomas paragavo vyno. Ir nenorėdamas parodyti, kad jį sugrau- 
dino toks rūpinimasis, iškošė pro dantis: 

— Velniai rautų! 

Olinė atžariai ėmė bambėti jau seniai Žinojusi, iš kur Benjami- 
nas išmoksta tų bedieviškų kalbų. 

Tomas jai blausiai nusišypsojo. 

Virtuvėje buvo ramu ir šilta. Garai, valgių kvapas ir gausmas, 
sklindantis iš kambarių, jį ėmė migdyti. 

Tačiau jo galvoje liko vienas budrus lopinėlis. 

Dina nesirodė virtuvėje... 


Stinė išsivedė vaikus. Kurį laiką sumišai buvo girdėti kaprizingi 
berniukų balsai ir aikštingas Hanos verkšlenimas. Bet pamažu vir- 
šuje viskas nurimo. 

Kava Dagnei, poniai Karenai ir grafienei buvo patiekta svetai- 
nėje. 

Dina įsitaisė ant šezlongo rūkomajame ir rūkė cigarus, protar- 
piais pati prisipildama į taurę vyno. Pažiūrėjęs į ją išpūstomis aki- 
mis, grafas toliau šnekučiavosi su vyrais. 

Po kurio laiko pastorius, meiliai žiūrėdamas į Diną, tarė: 

— Ponia Dina privalo ateiti, kitaip mes nesuderinsime vargonų! 

Jis puikiai sugebėjo nepastebėti to, kas buvo ne visai priimtina 
Dinos elgesyje. 

Tarsi žinodamas ją turint kur kas svarbesnių savybių. 

Jis dažnai sakydavo, kad į norlaniečius reikia žiūrėti taip kaip į 
metų laikus. Jei negali jų pakęsti, tenka kurį laiką pabūti namuose 
ir pralaukti. 

Pastoriaus žmona vadovavosi šia taisykle. Dėl to ji ir nepajėgė 
atvykti į Reinsnesą švęsti Johano sutiktuvių. 

— Pastorius žino, kad iš manęs nekokia vargonuotoja, bet galiu 
pabandyti, — tarė Dina. 

— Praėjusį kartą gerai pavyko, — pasakė pastorius. 

— Čia reikia geros ausies, — sausai atsakė Dina. 

— Taigi. O Dinos klausa išlavinta geriau už bet kurio kito! 
Tamsta turi būti dėkinga — neatsimenu, kuo jis pavarde? Tas mo- 
kytojas, per kurį tamsta pamilai muziką? 

— Lorchas, — priminė Dina. 

— Taip, taip! Kur jis dabar? 

— Pakeliui į Reinsnesą. Su savo violončele... — ištarė ji. Vos 
girdimai. 

— Kaip įdomu! Džiugi naujiena! — pasakė pastorius. — Kada 
tikimasi jo sulaukti? 
Dina nebeatsakė, nes pastorių tuo metu pastvėrė grafas. 


Aplink Johaną kaip apie savaime suprantamą dėmesio centrą susi- 
būrė pagyvenę žmonės. Tačiau jis pats nieko nedarė, kad juos pri- 
trauktų. Jo žemame balse skambėjo susidomėjimas ir atidumas. 
Dešine ranka jis be perstojo braukė atgal šviesius nepaklusnius 
plaukus. Bet jie ir vėl užkrisdavo ant kaktos. 

Per visus tuos metus jis smarkiai pasikeitė. Ne tik išore. Jo žo- 
džiai buvo svetimi. Jam kalbant prasikišdavo daniška tartis. Ir el- 
gėsi taip, tarytum svečiuotųsi eiliniuose nakvynės namuose. Į jokį 
daiktą nežiūrėjo lyg atpažindamas. Nieko nelietė. Nelakstė iš kam- 
bario į kambarį, kad pamatytų, kaip viskas atrodo. Po to, kai gais- 
ras buvo užgesintas, iš didžiojo namo niekur nekėlė kojos. 

Andersas paklausė Johaną, kokia dabar padėtis Danijoje. Ar jis 
turėjęs ką nors bendra su politinėmis ir tautinėmis studentų de- 
monstracijomis, kurios vykusios Kopenhagoje. 

Rodės, kad Johanui gėda tai paneigti. 

— Danai tikriausiai vis dar tebedžiūgauja po mūšio prie Istedo? 
Taip greitai jie nepamirš pergalės prieš vokiečius skonio, — pasa- 
kė Žukovskis. 

— Tai tiesa, — atsakė Johanas. — Tačiau Šlezvigo prijungimas 
prie Danijos nėra natūralus reiškinys. Skirtingos ir kalbos, ir kultū- 
ros ir visa kita. 

— Tai juk buvo karaliaus Frederiko svajonė? — tarė rusas. 

— Taip, ir tautininkų, — atsakė Johanas. 

— Girdėjau, kad caras Nikolajus nulėmė karo baigtį, — įsikišo 
Dina. 

— Taip, jis lyg grasinęs prūsams karu, jei šie nepasitrauksią iš 
Jutlandijos, — pasakė Žukovskis. — Tačiau naujoji karo prievolė 
Danijoje taip pat turėjo nemažą reikšmę. 

Jie toliau aptarinėjo naująjį Danijos politinį suklestėjimą. 

— Tamsta gerai išmanai politiką, — pasakė lensmanas Žukov- 
skiui. 

— Kažką vis nugirsti tai šen, tai ten, — nusišypsojo vyriškis. 

— Dauguma danų taip gerai nesiorientuoja, — pagyrė Johanas. 

— Ačiū. 

Kol vyrai kalbėjo, Dina sėdėjo ir stebėjo juos iš šalies. 

— O motušė Karena baiminosi, kad, Johanui nespėjus grįžti, jį 
įtrauks į savo verpetą karas ir demonstracijos. 

— Nelabai mane tie dalykai domina, — lengvu tonu atsakė Jo- 
hanas. — Menkai ir pakovosi būdamas dvasininkas. 

— Nesakyk taip, — atsiliepė pastorius. — Bet dabar juk esi 
čia, — pridūrė jis. 

— Dvasininkas dvasininkui nelygu, — susigėdęs pratarė Joha- 
nas. — Mane vargu ar kas galėtų pavadinti politine jėga. Tačiau 
pastorius — tai, žinoma, visai kas kita. 

— Na, na, — geraširdiškai tarstelėjo pastorius. — Aš taip pat 
nenoriu atstovauti jokiai pasaulietinei valdžiai. 

— Bet pastorius vis vien atstovauja. Jei man bus leista pasaky- 
ti? — tarė Dina. 

— Kokiu būdu? 

— Kai valdžia daro dalykus, kurie tamstai atrodo nepriimtini, 
sudraudi juos, nors tai ir ne tamstos reikalas. 

— Taip, gal ir taip... 

— Ir pastorius neretai laimi? — švelniu balsu pridūrė Dina. 

— Būna ir taip, — patenkintas nusišypsojo pastorius. 

Pokalbis pasidarė nebepavojingas. Ir lensmanas leidosi pasako- 
ti apie bylas ir ginčus paskutiniame tingo susirinkime. 


Labiausiai Johanu stebėjosi Andersas. Jis nebematė to berniuko, 
kurį pažinojo nuo gimimo. Teisino jį tuo, kad iš namų iškeliavo 
toks jaunas. Ir kad aplinkui daug žmonių. 

Prie stalo Andersas aiškiai matė, kad motušei Karenai nebuvo 
lengva užiminėti naujai iškeptą pastorių. Ji nėrėsi iš kailio ieškoda- 
ma, apie ką su juo pasikalbėti. 

Johanas buvo nepriekaištingai mandagus ir draugiškas. Tačiau 
pasidaręs svetimas. 

Surūkęs nedidelę pypkutę, po daugybės atsiprašinėjimų ir palai- 
minimų pastorius išsiruošė į namus. Pasakė, jog muzika pasi- 
džiaugsiąs kitą sykį. 

Dina išlydėjo pastorių. Grįždama per svetainę, paskambino ke- 
letą akordų pianinu. Miklindama pirštus. 

Tuoj pat prisistatė nepažįstamasis. Atsišliejo prie instrumento ir 
klausėsi. 

Dina liovėsi grojusi ir klausiamai pažvelgė į jį. 

Ir tada prasidėjo. Jis užtraukė graudžią, melancholišką rusų dainą. 
Dina greitai pagavo melodiją ir grojo iš klausos. Kai suklysdavo, jis 
padėdavo jai surasti reikiamą natą. 

Daina buvo neįprasta. Pilna graudulio. Netikėtai augalotasis vy- 
riškis leidosi šokti. Taip šokdavo rusų jūrininkai, kai jie mažumėlę 

įkaušdavo. Tiesdami rankas aukštyn ir į šonus. Kraipydami klubus 
ir kiek pritūpę. 

Ritmas darėsi vis pasiutesnis ir linksmesnis. Vyriškis šoko taip 
žemai pritūpęs, kad negalėjai suprasti, kaip jis dar išsilaiko. Jis 
mėtė ilgas kojas į šonus. Vis greičiau ir greičiau. 

Iš jo spinduliuote spinduliavo didžiulė jėga. Jis atrodė rimtas ir 
susikaupęs. Tačiau buvo akivaizdu, jog žaidžia. 

Suaugęs žmogus, kuris žaidžia! Randas liepsnojančiame veide 
švietė dar baltesne spalva. Jis buvo lyg Janas su dviem veidais. 
Skriejo ratu atsukdamas tai sužalotąjį, tai sveikąjį skruostą. 

Dina akimis sekė vyriškio judesius, o pirštai tuo metu šoko. 
Trankiai ir lengvai. 

Motušė Karena, Dagnė ir grafienė pertraukė savo rafinuotą po- 
kalbį. Rūkomajame vyrai vienas po kito pakilo iš vietų ir atėjo pa- 
sižiūrėti bei pasiklausyti. Stinė stovėjo koridoriaus prieduryje su 
keturiais vaikais už nugaros. 

Benjaminas išsprogino akis ir prasižiojo. Įsmuko ir į kambarį, 
nors tai buvo užginta. 

Hana ir lensmano berniukai kukliai stovėjo tarpduryje. 

Pamažu visą kambarį pripildė vienas didžiulis šypsulys. Kaip 
mažas pūkuotas žvėrelis jis šokinėjo nuo vieno žmogaus prie kito. 
Džiaugsmas Reinsnese buvo kažkas stebuklinga. Pastaraisiais me- 
tais jis retai kada ateidavo. 


Daina ir muzika atskriejo į virtuvę. 

Visas namas prisipildė sodraus vyriško balso, negirdėtos tęsia- 
mos melodijos ir žodžių, kurių niekas nesuprato. 

Tomas neramiai pasimuistė. Olinė klausėsi net prasižiojusi. Į 
virtuvę atėjo tarnaitė, patarnaujanti svečiams. Kikendama ir visa 
įkaitusi. 

— Reikia dar punšo! Tas nepažįstamas vyras dainuoja rusiškas 
dainas ir šokinėja atsitūpęs kaip koks padūkėlis! Ringuoja mušdamas 
sau per kulnis! To dar nebuvau mačiusi! Ir miegos jis svečių kamba- 
ryje, tame, kur langai į pietus. Dina taip sakė! Į praustuvės ąsotį ir ro- 
pinę reikės pripilti vandens. Ir švarių rankšluosčių padėti! 

Tomas pajuto smūgį į paširdžius, kuris vienu ypu jam užėmė 
kvapą. 


Žukovskis baigė šokti taip pat netikėtai, kaip ir pradėjo. Visiems 


plojant, galantiškai nusilenkė, kiek atsipūtė ir grįžo į rūkomąjį prie 
užgesusio cigaro. 

Kakta aprasojo prakaito perliukais. Bet jis jų nešluostė. Tik tru- 
putį suraukė antakius ir prasisegė marškinių apykaklę. 

Jakobas glaustėsi prie Dinos rankos. Buvo prastai nusiteikęs. 

Dina jį stūmė šalin. Tačiau jis dar jos nepaleido, kai ji nuėjo prie 
Žukovskio. Tas buvo atsisėdęs ant laisvos kėdės šalia šezlongo. 

Ji padavė jam ranką ir padėkojo už pasirodymą. Oras tarp jų ki- 
birkščiavo. Jakobą tai varė iš proto. 


Vėliau, kai viskas vėl grįžo į savo vėžes, o keliauninkai užvedė 
kalbą apie poliarinės šviesos žavesį, Žukovskis įžūliai pasilenkė į 
priekį ir ant Dinos rankos lengvai uždėjo savąją. 

— Dina Grenelv gerai skambina, — paprastai pasakė jis. 

Jakobo antipatija tam žmogui persmelkė Dinos tarpuakį. Ji ati- 
traukė ranką. 

— Ačiū! — pratarė ji. 

— Be to, ji puikiai sugeba organizuoti gaisro gesinimą... Ir jos 
labai gražūs plaukai! 

Jis kalbėjo labai tyliai. Tačiau tokiu tonu, tarsi dalyvautų kitų 
pokalbyje apie poliarinį klimatą. 

— Daug kam nepatinka, kad juos nešioju palaidus, — tarė ji. 

— Aš manau, — tepasakė jis. 


Vaikai su Stine vėl užlipo į viršų. 

Atėjo vėlus metas. Tačiau poliarinė šviesa brovėsi vidun pro 
nertines užuolaidas ir gėlių vazonus. 

— Tu pasakojai, kad tavo pamotė muzikali, ir tuo mes dabar 
įsitikinome. Bet tu dar minėjai, kad ji griežianti violončele, — tarė 
Žukovskis Johanui. 

Pirmą sykį Diną pavadino pamote. Ji buvo besižiojanti kažką 
sakyti. Bet vėl užsičiaupė. 

— Taip, — užsidegęs pasakė Johanas. — Pagriežk mums vio- 
lončele, Dina! 

— Ne, ne dabar. 

Ji prisidegė naują cigarą. 

Jakobas ja liko patenkintas. 

— Kada tu spėjai papasakoti, kad aš griežiu? — paklausė ji. 

— Laive. Tai buvo viskas, ką aš prisiminiau apie Diną, — atsa- 
kė Johanas. | 

— Taip, matyt, tu nedaug ką atsimeni... — sumurmėjo ji. 

Levas Žukovskis žiūrėjo tai į vieną, tai į kitą. Nylsas pakėlė 
galvą. Iš tos pusės beveik visą vakarą nesigirdėjo nė garselio. Ta- 
čiau Nylsas bent buvo. 

— Kaip? — nedrąsiai paklausė Johanas. 

— Ne, nieko, tik tai, kad tavęs čia ilgą laiką nebuvo... — atsa- 
kė ji. 

Ji atitiesė nugarą ir paklausė, ar dabar, kai audra nurimo, niekas 
prieš miegą nenori pasivaikščioti. 

Jie suglumę pažvelgė į ją. Atsistojo tik vienas Levas Žukovskis. 
Johanas žiūrėjo į juodu. Tarsi jį būtų dominusi viena detalė. Tada 
ištiesė ranką prie cigarų dėžutės, kurią pradarė Andersas ir dabar 
siuntė ratu. 

Tai buvo jo pirmasis cigaras šįvakar. 


Tomas išbudėjo daugiau pamainų nei tie, kuriems jis buvo paskir- 
tas viršininku. 

Sykį eidamas iš išimtininkų trobos tvarto link, jis išvydo Diną 
su atvykėliu vaikštinėjant balto smėlio taku netoli pavėsinės. 

Atvykėlis, tiesa, ėjo užsikišęs abu nykščius už liemenės pra- 
kirpčių ir atokiau. Bet vėliau jie išnyko pavėsinėje. 

Tomas ne juokais ketino nusiskandinti. Tačiau buvo tiek visokių 
rūpesčių. Pirmiausia, jis atsakė už budėjimą prie gaisravietės. An- 
tra, rūpėjo seni tėvai. Maži broliukai ir sesutės. 

Po kiek laiko jis sėdėjo ant šalinės parietęs po savimi kojas ir 
šienu apkritusiais drabužiais. Jis apsisprendė. Pakalbėsiąs su ja. 
Priversiąs jį pastebėti. Galbūt pavyktų prisišnekinti ją eit me- 
džioklėn! 


Pastoriaus laivelis jau buvo pakankamai nutolęs sąsiauriu, kad 
prieplaukoje galėtų prasidėti šokiai. 

Tomas nuėjo į Andreaso prieplauką, kad vietoj savęs pasiųstų 
kitą. žmogų budėti. 

Po to jis vėl atėjo pas Olinę į virtuvę. Padėjo jai likusius val- 
gius nunešti į rūsį. Paėmė iš ten vyno. Prinešė vandens ir kuro. 

Porą sykių Olinė atsigrįžo nuo savo darbo ir pažiūrėjo į jį. 

— Tėja ir Anetė dabar šoka ant kranto... — išbandydama ji pa- 
sakė. 

Jis tylėjo. 

— Tau nepatinka šokti, Tomai? 

— Ne. 

— Ar tave kas slegia, vaike? 

— Et, pavargau per dieną, — nerūpestingai atsakė jis. 

— Ir neturi nuotaikos paplepėti dabar, kai baigti visi darbai? 

— Kodėl gi, — sumišęs pratarė jis. 

Tada nukrenkšėjo su tuščiu kibiru į priestatą. Iki viršaus pripy- 
lė vandens kubilą ir puodą užkrosnyje. Malkos gulėjo dailiai su- 
krautos kampe. Žabai prakurams — dėžėje. 

— Eikš čia, prisėsk prie manęs, — pasakė Olinė. 

— Dar neisi gulti? 

— Šįkart galima ir pavakaroti. 

— Taigi, taigi... 

— Gal išgersi kavos su šlakeliu karčiosios? 

— Būtų neblogai. 

Jiedu rymojo prie milžiniško stalo, paskendę savo mintyse. 

Dangus išsigiedrijo. Vėjas nebesmarkavo, tik patyliukais šlame- 
no. Rugpjūčio naktis buvo pilna kvapų ir mėlynos šviesos. Ji sun- 
kėsi pro atvirą langą vidun. Tomas ilgai maišė cukrų puodelyje. 


11 skyrius 


PADĖK MANE KAIP ANTSPAUDĄ ANT SAVO ŠIRDIES, KAIP 
ANTSPAUDĄ ANT SAVO PETIES, NES MEILĖ STIPRI KAIP MIR- 
TIS, PAVYDAS KIETAS KAIP MIRUSIŲJŲ BUVEINĖ. 


(Gg 8, 6) 


Nakties prietemoje jis atrodė geriau nei lempų šviesoje. Dina ap- 
žiūrinėjo jį be jokio drovumo. Jie ėjo per šiugždantį smėlį su 
kriauklelių nuolaužomis. Jis — vienais marškiniais ir liemene. 
Ji — apsigaubusi pečius raudonu šilkiniu šaliu. 

— Tamsta nevietinis. 

— Ne. 

Tyla. 

— Tamsta nelinkęs pasakoti apie tėvynę? 

— Taip nėra. Bet tai būtų ilga istorija. Aš turiu dvi tėvynes ir 
dvi gimtąsias kalbas. Rusų ir norvegų. 

Jis atrodė sumišęs. 

— Motina buvo norvegė, — trumpai pasakė jis. Beveik įžūliai. 

— O kuo tamsta užsiimi, kai nekeliauji? 

— Aš tada šoku ir dainuoju. 

— Ar galima iš to pragyventi? 

— Kai kada. 

— O iš kur tamsta būsi? 

— Iš Sankt Peterburgo. 

— Tai tikriausiai milžiniškas miestas? 

— Milžiniškas ir gražus miestas, — pasakė jis ir leidosi pasa- 
koti apie Sankt Peterburgo cerkves ir turgavietes. 

— Kodėl tamsta tiek daug keliauji? 

— Kaip čia pasakius... Matyt, man patinka. Be to, aš ieškau. 

— Ko ieškai? 

— To paties, ko visi ieško. 

— O kas tai yra? 

— Tiesa. 

— Kokia? 

Jis pažvelgė į ją su nuostaba, gal net šiokia tokia pašaipa. 

— Dina niekuomet neieško tiesos? 

— Ne, — atkirto ji. 

— Kaip gali gyventi be jos? 

Ji kiek atšlijo. Tarp jų atsistojo Jakobas. Jis buvo patenkintas. 

— Manau, ateis laikas ir tokiems dalykams, — ištarė jis tyliai. 
Tada tvirtai paėmė ją už parankės, išstumdamas Jakobą anapus lai- 
ko ir erdvės. Jie praėjo pro apdegusį tvartą. Viduje garsiai mykė 
karvės. Bet daugiau viskas aplinkui buvo ramu. Tik šnerves kuteno 
deginto šieno ir medienos tvaikas. 

Pro baltus vartelius jie įėjo į sodą. Ji norėjo parodyti pavėsinę. 
Šioji stovėjo paskendusi žalumoje. Balta, su mėlynais vingriais pa- 
rantymais. Aštuoniabriaunis statinys su bokšteliais kiekviename 
kampe. Gerai prižiūrimas. Tik žiema buvo nusinešusi porą spalvo- 
tų lango stiklų. 

Jis turėjo palenkti galvą, kad pralįstų pro duris. Ji nusijuokė. 
Nes turėjo daryti tą patį. 

Viduje buvo prieblanda. Jie atsisėdo vienas šalia kito ant suolo. 
Jis kamantinėjo apie Reinsnesą. Ji atsakinėjo. Jų kūnai buvo taip 
arti. Jo rankos gulėjo ant kelių. Nejudrios. Lyg jaukiai miegantys 
žvėreliai. 

Nors sėdėdamas taip arti, jis elgėsi labai galantiškai. Jakobas 
sekė kiekvieną krustelėjimą. Tarsi žinodamas tai, svečias pasakė, 
kad jau vėlus metas. 

— Ilga buvo diena, — tarė Dina. 

— Nuostabi buvo diena, — atsiliepė jis. 

Jis atsistojo ir paėmęs pabučiavo jai ranką. Lūpos buvo šiltos ir 
drėgnos. 


Kitą rytą jiedu stoviniavo antrojo aukšto koridoriuje. Greta laiptų. 
Ten buvo prietema ir tebetvyrojo miego, naktipuodžių bei mui- 
lo kvapai. 
Jis buvo paskutinis keliauninkas, paliekantis namus. Kiti jau 
žingsniavo valčių link. 


— Žiemop aš vėl keliausiu į pietus... — tarė jis ir klausiamai 
pažvelgė į ją. 

— Visada prašom! — pasakė ji, kaip būtų pasakiusi bet kuriam 
prašalaičiui. 


— O tada ar išgirsiu tave griežiant violončele? 

— Tikriausiai. Aš griežiu kone kasdien, — atsakė ji ir padavė 
jam ranką. 

— Bet vakar negriežei. 

— Ne, vakar negriežiau. 

— Matyt, buvai nekaip nusiteikusi? Juk gaisras... 

— Taip, gaisras. 

— O dabar tamsta prižiūrėsi, kad gerai būtų uždengtas naujas 
stogas? 

— Kaipgi kitaip. 

— Turi nemažai rūpesčių? Ar daug šeimynos? 

— Kodėl tamsta klausinėji apie tokius dalykus... dabar? 

Jo randas trūktelėjo aukštyn. Šypsena buvo kaip apreiškimas. 

— Aš tempiu laiką. Tai nėra taip paprasta. Aš jums meilinuosi, 
Dina Grenelv. 

— Barabui tai naujas dalykas? 

— Nevisiškai... Tai aš vis dėlto — Barabas? 

Jie abu plačiai išsišiepė. Lyg du šunys, kurie žaidžia pašalyje, 
mėgindami vienas kito jėgas. 

— Tu esi Barabas! 

— Jis buvo plėšikas, — sušnabždėjo jis priartėdamas. 

— Jį paleido į laisvę! — sušuko ji. 

— Bet vietoj. jo turėjo mirti Kristus. 

— Kristus visuomet turi mirti... 

— Pamojuok man, — sušnabždėjo jis, vis dar nesiryždamas eiti. 

Ji neatsakė. Nespėjus jam nė mirktelėti, abiem delnais sugriebė 
jo ranką ir stipriai krimstelėjo didįjį pirštą. Jis aiktelėjo iš skausmo 
ir netikėtumo. 

Akimoju prarado savitvardą. Atsitiko taip, kad stvėrė ją į glėbį 
ir panardino galvą jos krūtinėje. Giliai alsavo. 

Akimirką jie šitaip stovėjo. Nepajudėdami iš vietos. Tada jis at- 
sitiesė, pabučiavo jai ranką ir užsivožė ant galvos skrybėlę. 

— Žiemop aš keliausiu į pietus, — ištarė jis kimiu balsu. 

Laiptelis po laiptelio jie tolo vienas nuo kito. Porą kartų jis at- 
sigrįžo ir užvertęs galvą pažiūrėjo į ją. Trinktelėjo laukujės durys. 

Jis išėjo. 


Garlaivis vėlavo ištisą parą. 

Levas Žukovskis stovėjo ant tiltelio atsisveikinimui pakelta ran- 
ka. Buvo šilta. Jis stovėjo vienmarškinis. Šalia jo iki ausų užsise- 
gioję ir apsimuturiavę keleiviai atrodė kvailokai. 

Ji visa tai stebėjo pro salės langą. Jis žinojo, kad ji ten stovi. 


Aš esu Dina. Mes plaukiame pakrante. Susiglaudę. Randas — 


kaip fakelas tarp dumblių. Jo akys — tai žalia jūra. Šviesa 
virš smėlingo dugno. Kuri man nori kažką atskleisti. Nuslėp- 

dama kažką kita. Jis tolsta nuo manęs. Už kyšulių. Kalnų. 
Nes dar nepažįsta Jertrūdos. 


Johanas pasistojo ant akmens nuklotoje dumbliais pakrantėje ir 
kažką šūktelėjo garlaivio pusėn. Levas Žukovskis kinktelėjo galva 
ir pamojavo skrybėle. 

Netrukus garlaivis suūkė. Mentės ėmė skrosti vandenį. Balsai 
ištirpo. Žalias akis ji pasikabino sau ant kaklo. 


Lensmano šeima iš dvaro išvyko dar brėkštant. Andersas su Nylsu 
parplukdė juos laivu. Jiems vis tiek buvo pakeliui į Stranstedą, iš 
kur reikėjo parsigabenti statybinės medžiagos naujam tvarto stogui. 
Nenueisi ir neprisikirsi iš nuosavo miško. Čia reikėjo didelių sau- 
sų medžių. 

Nuspręsta buvo plaukti jekta, kad viską galima būtų paimti vie- 
nu kartu. Kepinant saulei, Fagerneso bernas niekieno nepadedamas 
atbogino visa tai per kalnus. 

Motušė Karena bandė atvirai pasikalbėti su Johanu apie tikrąją 
gyvenimo prasmę. Apie mirtį. Apie Johano ateities planus. Jo pa- 
šaukimą. 

Dina išjojo be palydovo. Ir namo negrįžo iki išnaktų. Tomas pa- 
laikė tai blogu ženklu. Todėl nusprendė, kad pokalbį su ja geriau 
bus atidėti kitai dienai. 


Per sumaištį, kilusią dėl gaisro ir Johano sugrįžimo, niekas neatsi- 
minė pasakyti Dinai, jog iš garlaivio krantan buvo atgabenta ilga, 
didelė dėžė. 

Kai atėjęs krautuvės pagalbininkas pranešė apie tai, ji nuskubė- 
jo į Andreaso prieplauką. Žingsniai buvo platūs ir lengvi. 

Dėžę ji atplėšė ten pat, kur ir stovėjo. Sandėlyje ji išstovėjo 
kiaurą parą! 

Lorchas jautėsi išduotas. Bet jai nepriekaištavo. Kuo arčiau bu- 
vo violončelė, tuo stipresnis darėsi jo kvapas. Ji buvo gerai suvy- 
niota. 

Dina atsargiai iškėlė ją iš dėžės. Ir pabandė suderinti porą stygų. 

Stygos pravirko. Nesidavė derinamos. Ji pasiskundė Lorchui. 
Susierzino ir ėmė karščiuotis. Sukinėjo, bandė iš naujo. Tačiau nie- 
ko daugiau neišspaudė, kaip tik gailų verksmą. 

Bangelės po ja teliūskavo į akmenis. Pliuškeno sau su erzinan- 
čiu nerūpestingumu. Šmėžavo pro grindų plyšius. 

Ji sustugo iš įniršio ir nevilties, neįstengusi suderinti violončelės. 

Buvo benešanti į salę. Galbūt tik namuose leisis suderinama. 

Tačiau išėjusi laukan į saulės šviesą, Dina viską suprato. Ji ne- 
išlaikė kelionės. Violončelė. Buvo negyva. Deja. Buvo sutrūkusi! 

Motušė Karena bandė paguosti. Sakė, jog tai įvykę dėl karščio 
ir nevienodos drėgmės palei pakrantę. 

Dina pastatė ją salėje. Į kampą. Šalia savosios. Mirusi ir gyva. 
Kartu. 


12 skyrius 


DIENĄ KENTĖJAU KAITRĄ, O NAKTĮ ŠALTĮ, IR MIEGAS BĖGO 
NUO MANO AKIŲ. 


(Pr 31, 40) 


Buvo kaip tik laisvesnės dienos tarp šienapjūtės ir bulviakasio. To- 
dėl reikėjo žūtbūt baigti taisyti stogą, kol žmonės neišsivaikščiojo 
prie kitų darbų. 

Jau ir vietiniai žvejai ėmė plaukti su savo džiovintomis menkė- 
mis. Jos turi būti kruopščiai išrūšiuotos, žuvies spaustuvais virali- 
nės palėpėje suslėgtos į luitus po 40 kilogramų ir laikomos, kol bus 
vežamos į Bergeną ar užsienin. 

Iš kepenų, kurios buvo tiekiamos kartu su žuvimis, visą rudenį 
buvo lydomi žuvų taukai. Tuomet visi iki vieno jais pasmirsdavo. 
Tvaikas kaip pasiųsta bausmė apnikdavo visą dvarą. Gerdavosi į 
plaukus ir šviežius skalbinius. Nelyginant piktoji dvasia persekio- 
davo tuos nelaimėlius, kuriems tekdavo lydyti taukus. 

Visa tai atimdavo daug laiko. Reikėjo tam ir žmonių. Tačiau iš 
to visi pelnydavo pinigą ir galėdavo nebijoti dėl rytdienos. 


Naujajai, dar visai jaunutei melžėjai nesisekė. Jai baimę varė kar- 
vė vedlė. 

Galėjai pamanyti, kad po gaisro ėmė nebesutikti karvės ir mel- 
žėjos charakteriai. Kone kasdien garde telkšodavo pieno klanai, o 
melžėja raudodama atbėgdavo pas Olinę į virtuvę. 

Vieną vakarą triukšmas pasiekė Dinos ausis. 

Ji nuėjo į virtuvę ir išgirdo graudų pasakojimą apie pieną, kuris 
ir vėl telkšojo ant tvarto grindų. 

— Ar tu gerai moki melžti? — paklausė Dina. 

— Taip, — sušniurkštė mergaitė. 

— Turiu galvoje, ar moki melžti gyvą karvę? 

— Taip, — atsakė melžėja, kinktelėdama galva. 

— Tai papasakok, kaip tu melži. 

— Atsisėdu ant suolelio, paimu tarp kelių kibirą ir... 

— O karvė? Ką tu darai karvei? 

— Mm... nušluostau spenius... taigi Žinot... 

— O ką dar? 

— Dar? 

— Taip. Manai, kad tu melži suolelį? 

— Ne... 

— Karvė yra karvė, ir su ja reikia elgtis kaip su gyvu padaru. 
Ar supranti? 

Melžėjukė nedrąsiai pasimuistė. 

— Tai kad ji labai pikta. 

— Ji pasidaro pikta, kai tu ateini jos melžti. 

— Iš pradžių ji tokia nebuvo. 

— Tiktai po gaisro? 

— Bet nesuprantu kodėl? 

— Tai dėl to, kad tu viską darai skubotai, nes nori paspoksoti 
klėtelėn, kas ten vyksta. Karvei tu esi nelyginant gaisras. 

— Betgi... 

— Taip yra! Eik šen! Eime į tvartą! 

Klėtelės priestate Dina susirado tvartui skirtus drabužius. Tuo- 
met jos kartu nužingsniavo pas mykiančią karvę. 

Kibirą ir suolelį Dina pastatė toliau nuo gardo. Tada ji priėjo 
prie karvės ir uždėjo ranką jai ant sprando. Tvirtai ir ramiai. 

— Nusiramink! — tyliai pasakė ji ir paglostė prunkščiantį gyvulį. 

— Atsargiai, ji pikta, — baimingai įspėjo melžėja. 

— Aš taip pat, — atrėžė Dina, glostydama karvę. 

Melžėja stovėjo išsproginusi akis. 

Dina įžengė į gardą ir pamojo melžėjai prieiti. Ši dvejodama 
statė koją už kojos. 

— Gerai. Dabar pasimeilink karvei, — paliepė Dina. 

Melžėja patapšnojo karvę. Iš pradžių baugščiai. Po to — kiek 
ramiau. 

— Dabar žiūrėk jai į akis, — įsakė Dina. 

Ir melžėja stengėsi kiek įmanydama. Pamažu karvė nurimo ir iš 
ėdžių grybštelėjo porą kuokštų šieno. 

— Kalbėk su ja kaip su žmogum! — paliepė Dina. — Pasakok 
jai apie orą ir apie tai, kokia buvo vasara. 

Ir mergaitė pradėjo savotiškai bendrauti su karve. Iš pradžių — 
kiek nerimastingai ir graudžiai. Vėliau — su vis didėjančiu pasiti- 
kėjimu ir bemaž intymiai. 

— Parodyk jai kibirą, skudurėlį ir nenustok kalbėjusi, — pasakė 
Dina ir stebėjo jas iš už gardo. 

Galiausiai karvė atgręžė savo didelę galvą ir santūriai bei su- 
pratingai žiūrėjo, kaip ji melžia. 

Mergaitė švytėjo džiaugsmu. Pienas bėgo į kibirą stipriomis 
baltomis čiurkšlėmis ir putodamas lipo aukštyn. 

Dina palaukė, kol ji baigė darbą. 

Kai jos su pieno kibirais pasuko namų link, Dina rimtai pasakė: 

— Pasakok karvei apie savo rūpesčius! Apie mylimąjį! Kar- 
vėms patinka, kai joms pasakoji. 

Melžėja kaip tik norėjo padėkoti už pagalbą, bet dabar išsigan- 
dusi sustojo. 

— O jeigu kas nors išgirs? — droviai paklausė ji. 

— Tuos nutrenks žaibas! — kuo rimčiausiai atsakė Dina. 

— Bet jeigu jie, dar nespėjus nutrenkti žaibui, po visą kaimą 
liežuvius išnešios? 

— Taip nebus, — ramiai atsakė Dina. 

— Kur tamsta viso to išmokai? — paklausė melžėja. 

— Išmokau? Aš užaugau lensmano tvarte ir arklidėje, — trum- 
pai atsakė ji. — Tik šito nebandyk skleisti, nes lensmanas aršesnis 
už bet kokią karvę. 

— Tai tu ten ir melžti išmokai? 

— Ne, šito aš išmokau trobelninko sodyboje. Jie teturėjo vieną 
karvę. 

Mergaitė keistai pažiūrėjo į ją ir daugiau nebeklausinėjo. 


Jaunoji melžėja neiškentė neapsiskelbusi, kokia puiki jos maitinto- 
ja. Pasakojo visiems, kas tik netingėjo klausytis. Apie šeimininkę, 
kuri šitaip mokanti tvarkytis su gyvuliais. Esanti tokia draugiška ir 
paslaugi. 

Ji taip išdailino tą atsitikimą, kad gandas apie jį pasklido po vi- 
są apylinkę. Apie šauniąją Diną, melžėją ir karvę. 

Be jokios abejonės, Reinsneso Dina mokanti šį tą daugiau nei 
savo poterius. Ir palaikanti prastų žmonių pusę. Buvo proga prisi- 
minti ir arklių šėriko Tomo istoriją. To, su kuriuo ji kartu užaugo. 
Reinsnese jis turėjo nemažą svorį. 

O kurgi dar toji samė Stinė. Paleidusi į pasaulį vieną mirusį ir 
vieną gyvą pavainikį! Ji tapo pilnateise šeimos nare. Ir nešė mažą- 
jį Benjaminą krikštyti! 

Prikergta buvo įvairių smulkmenėlių, kurios istorijoms suteikė 
daugiau patrauklumo ir dar labiau išpūtė Dinos meilę prastiems žmo- 
neliams. Jos teisingumo jausmą. Jos širdies jautrumą ir dosnybę. 

Galiausiai ne tokie palankūs gandai apie Diną prarado savo ga- 
lią. Jie tapo jos savitybe, skiriančia ją iš kitų dvarininkių bei po- 
niučių. Suteikė jai dar daugiau nepakartojamo žavesio ir jėgos. 

Kelias, kuriuo jie jojo, nuo viržių buvo rausvai violetinis. Jojant 
pro medžius, ant jų pažirdavo didžiulių vandens lašų kruša. Saulė 
tebuvo akis, neturinti jokios galios ar šilumos. Ir paparčiai bejėgiš- 
kai pliaukšėjo apie arklių kojas. 

Tada Tomas užvedė kalbą su Dina. Nes jis seniai pajuto, kad ji 
žiūri per jį kaip per orą. 

— Dina tikriausiai norėtų, kad aš susirasčiau vietą kitur? 

Dina sulaikė arklį ir atsigrįžo į jį. Akys išdavė, kad ji nustebusi. 

— Kodėl taip sakai? 

— Aš nežinau, bet... 

— Ką tu nori pasakyti, Tomai? 

Jos balsas buvo tylus ir visai ne atžarus, kaip jis bijojo. 

— Aš prisimenu... aš labai dažnai prisimenu tą dieną. Lokio 
medžioklę... 

Tomas užsikirto. 

— Tu gailiesi? 

— Ne! Ne, jokiu būdu! 

— Tu norėtum dažniau eiti lokio medžioti? 

— Taip... 

— Salėje? 

— Taip! — tvirtai atsakė jis. 

— Ir Reinsnese norėtum gyventi tol, kol pasensi ir žmonės už 
tavęs ims kliuvinėti antro aukšto koridoriuje? 

— Aš nežinau, — balsas buvo duslus. — Bet jeigu tu norėtum, 
galėtum... 

Jis sugriebė už jos vadelių ir sielvartingai pažvelgė jai į akis. 

Tomas. Žirgas, kuris baidėsi didelių kliūčių. Ir vis tiek šoko. 

— Ar galėtum? — pakartojo jis. 

— Ne, — šiurkščiai atrėžė ji. — Reinsnesas esu aš. Ir žinau sa- 
vo vietą. Tu drąsus, Tomai! Bet tu taip pat žinai savo vietą. 

— Bet jeigu būtų kitaip, Dina? Ar tada galėtum?.. 

— Ne, — atsakė ji ir atmetė nuo veido plaukus. — Tada aš va- 
žiuočiau į Kopenhagą. 

— Ką tu ten veiktum? 

— Žiūrėčiau į namų stogus. Ir bokštus! Studijuočiau. Išsiaiškin- 
čiau viską apie skaičius. Kur jie slepiasi tuomet, kai tampa nema- 
tomi. Žinok, Tomai, skaičiai yra amžini. Ne taip kaip žodžiai. Žo- 
džiai visą laiką meluoja. Ir tada, kai žmonės juos taria, ir tada, kai 
tyli... Bet skaičiai! Jie patikimi! 

Jos balsas. Žodžiai. Buvo tarsi botago kirčiai. Kurie krito ant jo. 
Be jokio pasigailėjimo. 

Ir vis dėlto! Ji kalbėjo su juo! Apie tai, ką galvoja. Tegu jis ir 
nepateks į salę, bent sužinos, ką ji mano. 

— O Benjaminas, Dina? 

— Benjaminas? 

— Taip, ar jis mano? — sušnabždėjo jis. 

— Ne! — atšovė ji, batų galais paspaudė arklį ir nujojo tolyn. 


Aš esu Dina. Gyviesiems taip pat kažko reikia. Lygiai kaip 
gyvuliams. Reikia, kad kas nors paglostytų jiems šoną ir pa- 
kalbėtų su jais. Tomas yra toks padaras. 

Aš esu Dina. Kas paglostys man šoną? 


Vėliavos kalnas buvo smagi vietelė. Ten viršuje beveik visada pū- 
tė vėjai. Nieko nebuvo pastovaus, viskas mainėsi ir be paliovos ju- 
dėjo. Žolės ir gėlės, paukščiai ir vabzdžiai. Snaigės ir pusnys. Ant 
kalno gyveno vėjai. 

Tačiau pats kalnas stovėjo tvirtai. Apžėlęs žole, skurdus, gairin- 
gas kalnas, ant kurio prieš daugelį metų Reinsneso savininkas lie- 
pė įmūryti vėliavos stiebą. Šis buvo kur kas atsparesnis nei daugu- 
ma pakrantės stiebų. Nors jis, rodos, beviltiškai stirkso visų kryp- 
čių vėjams ir vėtroms ant kelio. 

Dažniausiai vėliavą būdavo įmanoma sulopyti. Bet neretai tek- 
davo užsakyti ir naują. Šios išlaidos buvo neginčytinos. Kadangi 
Reinsneso vėliavą galėdavai sąsiauryje pamatyti iš tolo, nesvarbu, 
iš kur plauktum, pietų ar šiaurės. 

Dina visuomet mėgdavo tą vėjų gairinamą gūbrį. Galėjai pama- 
nyti, jog šį rudenį ji ten apsigyveno. Arba griebdavosi violončelės. 
Stygos spiegte spiegdavo. Žmonės kimšdavosi pirštais ausis, o mo- 
tušė Karena pati iššlubčiodavo į koridorių ir pašaukdavo ją žemyn. 

Arba įlipdavo į šermukšnį. Kad galėtų išsišaukti Jakobą ir kam 
nors atkeršyti. 

Tačiau mirusieji vengė jos, kai ji būdavo tokia. Rodos, jie su- 
prato, kad nepriklauso jos pasauliui. Kad Barabas vienintelis. 


„Žiemop aš plauksiu į pietus“. Bet Dina negalėjo laukti žiemos. 
Nebuvo iš tų, kurie sugeba laukti. Dažniau nei bet kada glostydavo 
Juodžiui galvą. Ant medžių kabindavo Hanai ir Benjaminui sū- 
puokles. Bet vos tik išvydusi į pietus pasisukusią burę, kopdavo į 
vėliavos kalną. 

Ten stovėdavo ir tada, kai į pietus prapūškuodavo garlaivis. 

Ji gudrumu bandė Johaną iškvosti, kur Levas iškeliavo. 

Jis papurtė galvą, bet keistai pasižiūrėjo. Ji išsidavė. Jis priėjo 
prie jos ir uždėjo jai ant peties ranką. 

— Tau neverta laukti jokio Levo. Jis — kaip vėjas. Niekuomet 
negrįžta, — pamokomai tarė. 

Ūmiai ji atsistojo visu ūgiu. Nespėjus nė katram susigaudyti, 
kas vyksta, vienu smūgiu partrenkė jį ant žemės. 

Akimirką ji stovėjo ir žiūrėjo į jį. Po to suklupo ant grindų ir 
nuleido sau ant kelių galvą. Inkšdama kaip primuštas šunytis. 

— Tuk juk esi pastorius, ir tau nevalia griauti tikėjimo. Tu šito 
nesupranti? Tu nieko nesupranti? Nieko... 

Ji nušluostė jam kraują, kuris pasipylė iš nosies, ir palaukė, ko! 
jis atsigaivelės. Visa laimė, kad niekas tuo metu neįėjo. 

Šis atsitikimas liko tik tarp jųdviejų. Tačiau Johanas įgijo re- 
fleksą, kuris darė keistą įspūdį žmonėms, kurie tai matė. Kai Dina 
darydavo netikėtą ir staigų judesį, jis Žaibiškai pasilenkdavo. Jo 
veido išraiška tokiais momentais būdavo sugėdinto ir kenčiančio 
žmogaus. 


Johanas veltui laukė paskyrimo. Jis pasiskelbė, jog jį dominančios 
parapijos ir Norlane, ir pietuose. Bet rodės, ten pamiršo apie jo eg- 
zistavimą. 

Dina nesikišo į motušės Karenos ir Johano reikalus. Jakobas bu- 
vo išsiblaškęs ir mieguistas. Jertrūda išslysdavo pro lynų ritinius 
nepratarusi nė žodžio. Tai kartojosi jau daug sykių iš eilės. 

Benjaminas leisdavosi paimamas ant kelių su nuostaba šviesio- 
se akyse. Bet greitai jį atgrasindavo ūmus, reiklus Dinos būdas, jis 
nusliuogdavo žemėn ir sprukdavo pro duris. 

Ji buvo nakviša. Skaitanti juodąją Jertrūdos knygą. Apie teisiuo- 
sius ir prasikaltėlius. 

Pastarųjų širdis buvo kieta. Glamonės šiurkščios, o kerštas 
žiaurus. 


Naktimis ėmė šalventi. Šarma aptraukė balas ir ant krūmų pamirš- 
tus serbentus. Vieną vakarą kaip nedidelė paskola iškrito sniegas, 
bet atnešė gilų, grėsmingą alsavimą. Jau nebebuvo „žiemop“. 
Dina neleido Olinei laiku iš sandėlio palėpės sunešti patalynės 
ir kailinių apklotų, kaip toji buvo įpratusi. 
— Dar anksti miegoti po patalais! — užsispyrusi tvirtino ji. 

Tuo neleistinai sugriovė vyravusią tvarką. Olinė neturėjo kur 
akių dėti prieš namiškius. Dina su Oline buvo tarsi du ledkalniai. 
Kuriuos skiria gilus fiordas. 


Vieną naktį šaltis prasismelkė pro vatines antklodes, užtiesalus ir 
prisikasė iki pat sielos gelmių. 

Kitą rytą Dina nuėjo pas Tomą į arklidę. Pasilenkė virš arklio 
nugaros, kurią jis tuo metu valė šepečiu, ir, kaip įprasta, kumštelė- 
jo jam. 

Žvilgsniai susitiko su skirtinga išraiška. Jo — nustebęs, nekan- 
trus, klausiantis. Jos — tūžmingas, įsakmus, atžarus. Irzlus paliepi- 
mas sutvarkyti prieplaukos sandėlio palėpę ir sunešti žieminę pata- 
lynę į namus. Tarsi jis būtų patekęs nemalonėn. 

Kai jis paklausė, ką duosianti į pagalbą, ji paaiškino, jog priva- 
lo padaryti tai vienas. 

— Betgi Dina! Aš sugaišiu visą dieną ir dar vakarą! 

— Daryk, kaip pasakyta! 

Jis nutylėjo. 

Žiema galando dantį. 


Tomas nešėsi su savim žibintą. Jis ėjo jos link nunarinęs galvą, ne- 
žinodamas, jog ji ten yra. Sulig kiekvienu žingsniu žiūrėjo, kur sta- 
to koją. Ant grindų galėjo mėtytis nuo kažkada užsilikusių daiktų, 
ir tada nesunkiai bestumeisi nosimi į dulkes. 

Staiga ji žengė iš kertės. 

Kailiai kabojo nutįsę nuo karčių nelyginant didžiulės minkštos 
sienos. Gėrė garsus. Laidojo juos amžiams. 

Lauke buvo gruodas ir pilnatis už neramių slenkančių debesų. 
Neką būtų pešę ir pėdsekiai mėgėjai. 

Jos tūžmas lindėjo giliai ir buvo nepajudinamas. 

— Žiemop aš plauksiu į pietus, — mėgdžiojosi mėnuo pro de- 
besis ir seną prieplaukos sandėlio stogą. 

Ji puolė Tomą kaip išbadėjęs šuo. Neišsidavė, kas esanti, kol 
jiedu suvirto tarp kailių. 

Turėjo praeiti kiek laiko, kol jis susivokė, ką spaudžia glėby- 
je. Pirmasis žiauktelėjimas iš skausmo ir išgąsčio išsprūdo, kai 
pajuto ant savo kaklo dantis ir rankas, apsivijusias liemenį. Po to 
jis parvirto ant vasara alsuojančių, baltų kaip jūros puta kailių. 
Tik stengėsi saugoti žibintą. Po to šis stovėjo droviai nuošalyje ir 
žiūrėjo. 

Dina buvo skausmas arba malonumas. Jam buvo vis vien, kur bū- 
ti: salėje priešais juodąją krosnį ar sandėlio palėpėje. Jeigu ant jo 
kaip juodas vanagas užgriūtų dangus, vis tiek tai būtų dangus. 

Ji nusimetė šalį ir atsisagstė suknelės liemenį. Užsikėlė sijonus. 
Ir be jokių įžangų išrietė jam savo stiprų, didelį kūną. 

Jis klūpojo ant kailio ir spoksojo į ją geltonoje žibinto šviesoje. 
Tada puolė plėštis nuo savęs tai, kas būtiniausia. Taip skubėjo, kad 
viskas susinarpliojo ir jai teko ateiti į pagalbą. 

Keletą sykių buvo besižiojąs kažką sakyti. Nes jautė nenumal- 
domą norą jai melstis. Jis mažų mažiausiai būtų sukalbėjęs „Tėve 
mūsų“. 

Bet ji papurtė galvą ir kartu su juo įsiliejo į tamsą. Jos kūnas 
buvo kaip glotni uola mėnesienoje. Kvapai užtvindė smegenis, o 
visa kita liko toli. Raumenys pagavo virpčioti ir trūkinėti. Geis- 
mas, didumo sulig bažnyčia! Pakilo kaip banguojanti jūra. Putojan- 
ti, galinga ir gaivi. 

Jį pakėlė banga. Nugramzdino į gelmę. Jam virš galvos buvo 
šėlstanti jūra. 

Jis tarpais išnirdavo ir pabandydavo ją pagriebti. 

Ji nesipriešino. Vėl su juo nerdavo į gelmę. Žemyn į lami- 
narijų mišką. Druskingus rudadumblius ir geidulingas jūros 
sroves. Ji traukė jį krantu, kur jūra buvo atslūgusi, o pūslėtieji 
guveiniai tvoskė savo aitriu kvapu jam į šnerves. Ji nujojo su 
juo dugnan, kur į krūvą spietėsi žuvys, trindamosis šonais. Ir 
pilvais. Jis jautė, kaip jos uodegomis plaka jam kirkšnis. Ši- 
taip! 

Tuomet jie nėrė gilyn. Ir daugiau jis nieko nematė. Oras ir sy- 
vai galingai ištryško iš jo, kai ji parjojo su juo į krantą. Ties kirkš- 
nimis ir krūtinėje jis jautė didžiulius meškerės kabliukus ir atšipu- 
sius peilius. Diafragma buvo tarsi sukiužusi gelda. Dabar jis galė- 
jo numirti. Buvo ten, kur ir troško būti. 

Tačiau jis nenumirė. Ji atsargiai paliko jį gulintį. Ties pakrantės 
linija. Jis buvo tarsi jauna beržo šakelė. Nudrėksta per didelę aud- 
rą nuo medžio. Išsaugojusi lapus ir spalvą. Ir daugiau nieko. Atli- 
kusi tai, kas svarbiausia: duoti ir imti. 

Viduje nebuvo ištartas nė vienas žodis. Lauke buvo mėlynai 
violetinė diena. Ant stogo kranksėjo kirai. Šėlsmas buvo išlietas. 
Be didelio grožio, tačiau su milžiniška jėga. 


Iš kampo netikėtai išniro Jertrūda ir pabandė užgesinti žibintą. Tai 
atsitiko tuo metu, kai jie išdrikę gulėjo gaudydami kvapą. 

Ji pasilenkė norėdama užpūsti liepsną. Visai šalia Dinos rankos. 
Jos sijono apačia brūkštelėjo per ranką. 

— Ne! — sustugo Dina. Žaibiškai išsitiesė ir prisitraukė žibintą. 

Jertrūda žingtelėjo atatupsta ir dingo. 

Dina liko sėdėti apdegintais pirštais. 

Tomas pakilo pasižiūrėti. Apkabino ją. Ir išlemeno keletą pa- 
guodos žodžių, pusdamas Dinai ranką. Tarsi ji būtų Benjaminas... 

Dina norėjo atitraukti ranką. Tomas nematė Jertrūdos! Nesupra- 
to, kad ši vos neaptemdė jiems pasaulio. 

Dina iš lėto ir rūpestingai rengėsi. Nežiūrėdama į Tomą. Kai jis 
apglėbė Diną prieš išeinant, ši glustelėjo prie jo kaktos. 

— Tomai! Tomai! — tepasakė. 


Kailiniai apklotai ir patalynė parkeliavo namo ir šiais metais. 

Tomas tampė nešulius didumo sulig šieno kupeta. Plėšėsi kiek 
įmanydamas. Neinkštė. Iki vakarienės darbas buvo baigtas. Tada 
jis praskyrė ledukus vandens statinėje ant kiemo ir paniro galva ir 
liemeniu. Keletą kartų. Po to apsivilko švarius marškinius ir nuėjo 
pas Olinę valgyti košės. 

Pradėjo snyguriuoti. Atsargiais baltais dribsneliais. Viešpats bu- 
vo atlaidus ir diskretiškas. Dažniausiai nuodėmė nėra tokia didelė, 
kaip nusidėjėliui atrodo. Tomas buvo laimingiausias nusidėjėlis 
Norlane. 

Kūną maudė nuo neįprastų judesių. Ant kailių ir tampant pata- 
lynę. Kiekvienas raumenėlis buvo žaizda. Nuvargęs mėgavosi tuo 
su didžiuliu džiaugsmu. 


13 skyrius 


KOLEI DIENA ATVĖS IR PASILENKS ŠEŠĖLIAI, SUGRĮŽK; BŪK 
PANAŠUS, MANO MYLIMASAI, Į STIRNĄ IR Į JAUNIKLĮ BRIE- 
DĮ BETERIO KALNUOSE. 


(Gg 2, 17) 


Stinė mokė Haną ir Benjaminą valdytis užduodama jiems mažų 
darbelių, kuriuos jie pajėgdavo įveikti. 

Kartais jiems įkyrėdavo jos motiniška ranka, ir tada jiedu 
triukšmingai įvirsdavo pro salės duris. 

Dina retai juos išvarydavo, tačiau kartais liepdavo nurimti arba 
išvis nenorėdavo su jais kalbėtis. Arba užduodavo jiems suskai- 
čiuoti visus daiktus kambaryje. 

Benjaminas neapkentė šito žaidimo. Jis paklusdavo Dinai vilda- 
masis, kad šioji jam kiek paskaičiavus atkreips į jį dėmesį. Tačiau 
skaičiuodamas jis gudraudavo ir atsimindavo skaičius iš praeito 
karto. Kiek paveikslų, kėdžių ir stalo kojų. 

Hanutės niekas nebuvo pamokęs, kaip reikia skaičiuoti, tad jai 
sekėsi nekaip. 


Kadangi Johanas vis dar nesulaukė paskyrimo, buvo nutarta, kad 
pasiliks Reinsnese per žiemą ir mokys Benjaminą. 

Jam įdurmais ištikimiausiai sekiodavo Hana. Benjaminas nejau- 
tė didelės simpatijos savo suaugusiam broliui, kuris norėjo jį mo- 
kyti be galo be krašto. 


Iki Kalėdų tebuvo likę keturiolika dienų. Pats didžiausias metų 
darbymetis. Olinė davinėjo nurodymus. Kai Andersas, motušė Ka- 
rena ir Johanas išvyko prieš šventes apsipirkti, pas Diną į salę at- 
bėgo Benjaminas ir Hana. Jie pasiskundė, kad Johanas liepęs Ben- 
jaminui mokytis, nors jau kadai buvo nuspręsta, kad šią dieną jie- 
du liesią Trijų Karalių žvakes. 

— Diena ilga. Benjaminas suspės ir pasimokyti, ir nulieti Žva- 
kes, — pasakė Dina. 

Hana nenustygdama lakstė po kambarį. Ji buvo lyg mažas šune- 

lis, kuris kliuvinėja už visko, kas pasimaišo kelyje. Šėldama nety- 
čia nutraukė apdangalą nuo Lorcho violončelės. 

Dina išpūtusi akis žiūrėjo į instrumentą. Jokio įtrūkimo! Sveikut 
sveikutėlis! 

Hana paleido dūdas, nes manė padariusi kažką labai bloga, kai 
apdangalui nukritus Dina garsiai aiktelėjo. 

Išgirdusi verksmą, atbėgo Stinė. 

— Lorcho violončelė vėl sveika! — sušuko Dina. 

— Negali būti?! 

— Šiaip ar taip, nesutrūkusi! 


Dina nusinešė violončelę prie artimiausios kėdės. Iš lėto, į nieką 
daugiau nekreipdama dėmesio, ėmė ją derinti. 

Kai po namus pasklido švarūs garsai, visi pakėlė galvas, o Ha- 
na nustojo verkusi. 

Lorcho violončelę Reinsnese jie girdėjo pirmą kartą. Jos temb- 
ras buvo tamsesnis nei Dinos violončelės. Skambėjimas — veržles- 
nis ir kur kas stipresnis. 

Valandų valandas nebuvo daugiau garsų, kurių būtų verta klau- 
sytis. Neišgirstas liko ir garlaivis, kuris plaukė į pietus. 

Vienas Nylsas kaip įprasta laukė prie kranto. Tirštai snigo. Lai- 
vas vėlavo kelias valandas. 

Tokiu metų laiku nebūdavo daug keliauninkų. Ir dabar teišlipo 
viena aukšta tamsi Žmogysta su veršenike rankoje ir jūreiviška 
kuprine ant peties. Ant galvos buvo užsimaukšlinęs didžiulę vilke- 
nos kepurę, dėvėjo tokius pat kailinius ir buvo nelengvai atpažįsta- 
mas advento tamsoje. 

O Tomas stovėjo arklidės tarpduryje, kai vyriškis kartu su Nyl- 
su atėjo nuo kranto. Per kiemą jiedu pasuko prie didžiųjų durų. 

Išvydęs atvykėlio kairiam skruoste randą, Tomas šaltai pasisvei- 
kino. Tada vėl sugrįžo į arklidę. 

Levas Žukovskis mandagiai pasiprašė keletui dienų pastogės. 
Jis buvo nuvargęs po kelias paras trukusios audros Finmarke. Ne- 
norįs trukdyti. Girdėjęs, jog ponia muzikuojanti... 

Visą laiką viršuje griežė Lorcho violončelė. Giliai ir sodriai, 
tarsi niekada ir nebūtų įtrūkusi. 

Levas Žukovskis jo paties pageidavimu ir nesukant galvos buvo 
pamaitintas virtuvėje. 

Ten jis sužinojo apie violončelę. Kuri keletą mėnesių stovėjo su- 
trūkusi ir stebuklingai vėl tapo sveika. Ir apie Dinos prisirišimą prie 
senojo instrumento, kurį ji paveldėjusi iš vargšelio kandidato Lorcho. 

Kurį laiką Nylsas palaikė jam kompaniją. Tačiau kai pasirodė 
Stinė su vaiku, jis pasisakė turįs neatidėliotino darbo ir išėjo. 

Stinė norėjo pranešti Dinai, jog atvykę svečių. Levas Žukovskis 
ją sudraudė. Bet galbūt ji galinti praverti duris į koridorių, kad mu- 
zika būtų geriau girdėti... 

Vyriškis valgė košę su Olinės aviečių sultimis. Jam esą be galo 
malonu sėdėti jos virtuvėje, ir jis padėkojo už valgį lengvai pasi- 
lenkdamas ir pakštelėdamas jai į ranką. 

Jakobui mirus, su Oline niekas nebeflirtavo. Ji sukruto subruz- 
do. Be paliovos tarškėjo apie namus, samdinius bei ruošą. Praėjo 
gera valanda. Priešokomis Olinė dar spėjo dirbti savo būtiniausius 
darbus. 

Levas klausėsi. Akys nevalingai krypo į duris. Šnervės vos vos 
virpėjo. Bet mintys buvo paslėptos po rimta, gerų manierų pažen- 
klinta kakta. 

Olinė išsprogino akis, kai jis nepasipuikavo ir neprašytas įmetė 
į krosnį malkų. Be kokių nors ponysčių. Ji linktelėjo jam su nesle- 
piamu susižavėjimu. 

Lorcho violončelė raudojo. Tomas neatėjo vakarienės. Virtuvė- 
je sėdėjo rusas! 


Dina lipo žemyn atsinešti vyno, norėdama aplaistyti Lorcho vio- 
lončelę. Vilkenos kailiniai, kurie gulėjo užmesti ant kėdės šalia 
laiptų, jai buvo nepažįstami. 

Tačiau veršenikę atpažino. Jos vaizdas ir kvapas trenkė jai su 
tokia jėga, kad ji turėjo įsitverti. 

Ji savo dideliu kūnu užgulė turėklus. Sulinkusi pusiau, tarsi per- 
verta didelio skausmo. Rankos, gniaužiančios glotnų apvalų medį, 
akimirksniu sudrėko nuo prakaito. Šniokštuodama ji atsisėdo ant 
laiptų, ir tuo metu pasirodė Jakobas. 

Bet jis nebuvo stiprus. Lygiai taip pat užkluptas kaip ir ji pati. 


Ji iš lėto pasitraukė aukštyn sijonus, išskėtė kelius, kad galėtų pa- 
statyti kojas ant laiptelio po savimi. Tvirtai. Galva svyrojo tarp 
rankų tarsi nukirsta ir atiduota jai saugoti. 

Ji sėdėjo, kol apsiprato su koridoriaus prietema spingsint nedide- 
lei žvakelei ant veidrodžio staliuko. Tuomet be galo lėtai atsistojo ir 
nulipo žemyn. Godžiai griebė kelioninį krepšį. Tarsi norėdama patik- 
rinti, ar ne apgaulė. Atidarė jį ir įkišo ranką vidun. Surado knygą. Ir 
šįkart. Atsiduso ir paslėpė ją po šaliu. Tada vėl uždarė krepšį. 

Žvakė supleveno jai stojantis. Ji paėmė fantą. 

Vėl užlipo laiptais aukštyn. Tyliai. Krosnies nebekūrė. Niekas 
neturėjo išgirsti krosnies durelių trenksmo. 

Tada nenusirengusi atsigulė, įsmeigusi žvilgsnį į durų rankeną. 
Retkarčiais sukrutindavo lūpas. Tačiau be jokio garso. Nieko ne- 
įvyko. O Jakobas sėdėjo ant lovos krašto ir žiūrėjo į ją. 


Stinė nuvedė svečią aukštyn į skliautuotąjį kambarėlį. Jis nepano- 
ro, kad ji pakurtų jam krosnį. Pasakė, jog viskas kuo puikiausia ir 
pats esąs karštas kaip Žarija. 

Stinė išslinko atnešti rankšluosčių ir į ąsočius pripilti karšto ir 
šalto vandens. 

Jis nusilenkė ir padėkojo dairydamasis po kambarį. Tarsi lauk- 
damas, kad kas nors ims ir iššoks iš sienų. 

Viena tarnaičių, Tėja, kažko buvo nusiųsta į viršų. Ji stovėjo 
naršydama po skalbinių spintą ir vis žvilgčiojo į kambarį. Atvykė- 
lis iš dalies ir jai priklausė. 

Vyriškis kažkuo Stinę glumino. Ji neužtruko ir, šnabždomis pa- 
linkėjusi labos nakties, atatupsta išsispraudė pro duris. 

— Ar Dina Grenelv jau atsigulė? — dar spėjo paklausti jis. 

Stinė sutriko. 

— Ji neseniai dar grojo... Man pažiūrėti? 

Levas papurtė galvą. Jis žengė porą žingsnių per kambarį ir su- 
stojo tarpduryje. | 

— Ji ten miega? — sušnabždėjo jis ir mostelėjo galva į tamsą, 
salės pusėn. 

Stinė taip nustėro, kad net nepasipiktino tokiu nepadoriu klausi- 
mu. Tik linktelėjo ir nėrė į tamsą, į kambarėlį, kuriame ji su vai- 
kais miegodavo. 

Dideliuose namuose viskas nuščiuvo. Naktis nebuvo labai šalta. 
Tačiau juoda, su apsunkusiu dangumi. Viduje buvo vienas tamsus 
koridorius ir dvejos uždaros durys. 

Šviesa salės lange buvo stebima iš klėties palėpės. Tomui naktis 
buvo pragariška. Rytui auštant įsisiurbė į kūną kaip juoda nepaso- 
tinama dėlė. 


Tėja pranešė, jog vakar vakare garlaiviu atplaukęs rusas su randu. 
Ji iš ryto atėjo į salę pakurti krosnies. 

— Tas, kuris buvo čia rudenį, kai degė tvarto stogas! — pridū- 
rė ji. 

— Šit kaip, — atsiliepė Dina nuo pagalvių. 

— Su savimi turi jūreivišką kuprinę ir veršenikę. Jis nenorėjo po- 
nios trukdyti. Tik prašė praverti duris į koridorių, kad galėtų girdėti 
violončelę... kelias valandas prasėdėjo virtuvėje. Olinei iš nuovargio 
kojos per kelius linko, iš krosnies šiluma išgaravo ir taip toliau! 

— O Nylso nebuvo? 

— Buvo, bet neilgai, jie surūkė po pypkę ar po dvi. Tačiau be 
punšo... 

— Virtuvėje? 

— Taip! 

— Ojis nesakė, kokie jo planai? 

— Ne, jis tik pasiprašė maisto ir nakvynės, sakė, kad buvę daug 
audrų šiaurėje. Bet Olinė pati viską išpliurpė! 

— Gana apie Olinę! Ar jis lauks kito garlaivio? 

— Šito aš nežinau. 

— O Stinės ten nebuvo? 

— Buvo, kaipgi, ji nunešė į kambarį vandens ir... Girdėjau, kaip 
jis paklausė, ar ponia čia mieganti, ir... 

— Tyliau! Netarškink taip krosnies durelių! 

— Netyčia... 

— Kaipgi. 

— Aš tik norėjau pasakyti, kad jis... jis, matyt, norėjo pasikal- 
bėti... 

— Sakai, tai sakyk. Bet liaukis trankiusi dureles. 

— Gerai. 

Tėja toliau dirbo savo darbą. Beveik be garso. 

Šiluma sklido po kambarį. Juodasis žaizdras ūžė ir spragsėjo. 

Dina gulėjo, vis dar su drabužiais, kol Tėja pasišalino ir ji išgir- 
do ją beldžiantis į svečių kambarėlio duris. 

Tuomet ji atsikėlė ir išdriekė keistąją naktį ant kėdės. Rūbą po 
rūbo. Nuogu kūnu paleido sroventi drungną vandenį ir neprisileido 
artyn Jakobo. 

Ji ilgai šukavosi plaukus ir rengėsi. Pasirinko juodąją suknelę 
ir rūdžių spalvos liemenę. Be jokios sagės ar kito papuošalo. Pe- 
čius ir liemenį persijuosė samaniniu megztu šaliku, kaip nešioja 
tarnaitės. Tuomet giliai įkvėpė oro ir palengva nulipo žemyn pus- 
ryčiauti. 


Motušė Karena buvo ką tik grįžusi iš Stranstedo ir apgailestavo ne- 
buvusi namie iš vakaro, kai atvyko svečias. 

Olinė neaišku kuo piktinosi ir vaikščiojo grėsmingai patempu- 
si lūpą. 

Dina žiovaudama pasakė, jog nieko baisaus neįvykę, jis juk ne- 
sąs koks valdininkas ar pranašas. Viską būtų galima atitaisyti ge- 
rais pietumis, tegul ir per patį adventą. 

Motušė Karena ėmė rūpintis šventiniais pusryčiais su viskuo, 
kas priklauso. 

Olinė palydėjo ją tūžmingu žvilgsniu ir suko galvą, kaip šią 
priešpietę reikės viską suspėti. Kepėja turėjo ateiti po dienos. Visi 
darbai vėlavo. Per aplinkinius kaimus prasiautė tymai ir kitokios 
ligos, kaip lapus išguldė žmones. Visa pagalba, kuri buvo užsaky- 
ta iš šalies, vėlavo. O naujoji gyvulių šėrikė dar buvo neįgudusi, 
nors ir labai stengėsi. Stinei užteko rūpesčių su vaikais, o iš Dinos 
namų ruošoje pagalbos nelauk. 

Tai kas gi vargšei belieka? Šventiniai pusryčiai! Tfu! 


— Na ką, Levas Žukovskis atvyko pas mus vasarop? — Dinos bal- 
sas buvo šaltas kaip ledas. 
ypsena, su kuria jis pasitiko ją, sustingo lūpose. 

— Galbūt čia, Reinsnese, prieš Kalėdas nepriimami svečiai? — 
paklausė jis, eidamas į ją su ištiestom rankom. 

— Mes Reinsnese visada priimame svečius, ir tuos, kurie paža- 
da atvykti, ir tuos kitus... 

— Tai aš labai nesutrukdysiu? 

Ji stovėjo ir žiūrėjo į jį be atsako. 

— Iš kur atvykai? — paklausė ji ir padavė ranką. 

— Iš šiaurės. 

— Šiaurė ir ilga, ir plati. 

— Taigi. 

— Ar ilgai pas mus viešėsi? 

Jis laikė suspaudęs jos ranką abiem delnais, tarsi norėdamas ją 
sušildyti. 

— Iki kito garlaivio, jei galima. Aš neužkrausiu daug rūpesčių. 

— Ar turi tų gerųjų cigarų kaip praeitą sykį? 

— Taip. 

— Surūkom po vieną ant tuščios širdies prieš pusryčius! Beje, 
pas mane salėje atsidūrė rusiška knyga su nesuprantamais rašmeni- 
mis. Šiąnakt. 

Jo akys šypsojosi, tačiau buvo rimtas. 

— Kol kas gali ją pasilaikyti... Be paliovos keliaujant jūromis, 
knygos bjauriai sudrėksta, apdarai atsiklijuoja. Bet aš mielai iš- 
versiu eilėraščius. Jie — tikri perliukai. Beprotiškame pasaulyje. 

Vertimus užrašysiu, kad galėtum pridėti šalia. Ar girdėjai apie 
Puškiną? 

— Ne. 

— Mielai apie jį papasakosiu, jeigu įdomu. 

Ji linktelėjo. Akys vis dar spinduliavo aklu įniršiu. 

— Dina... — švelniai tarė jis. 

Šaltis nėrinių raštais išmargino visus langus. Iš svetainės smel- 
kėsi silpnas smilkalų dvelksmas. 

— Barabas — joks kalvis, — sušnabždėjo ji, spaudydama jo 
delną smiliumi. 


14 skyrius 


JIS PERSKĖLĖ UOLĄ, IR IŠTRYŠKO VANDUO, TEKĖJO TYRU- 
MOJE KAIP UPĖ. 


(Ps 105, 41) 


Nylsas sukinėjosi Levo šešėlyje, tarsi ieškodamas ruso užtarimo. 
Jis netgi ateidavo valgyti į didžiąją trobą ir iki vėlyvo vakaro pra- 
sėdėdavo rūkomajame. Abu pusbalsiu šnekučiuodavosi. 

Andersas visa galva buvo pasinėręs į pasiruošimus Lofoteno 
žūklei. Lakstė pirmyn atgal. Žvejojant ties Andenesu menkes vienu 
is femberingų, jam buvo pavykę sugauti neblogą laimikį. Pastarai- 
siais metais toli už parapijos ribų jis garsėjo kaip „„Menkių kara- 
lius“. Buvo pripirkta naujų tinklų — ir statomųjų, ir traukiamųjų. 


Vieną dieną, viešint lensmano šeimynai, kai visi jau sėdo prie sta- 
lo, su kažkokiais brėžiniais įėjo Andersas. Pasipūtęs kaip gaidys, 
išskleidė juos, kur buvo laisva. 

Sūdyta mėsa jau garavo ant stalo ir laukė, kol visi apžiūrės tas 
grožybes. 

Femberinge Andersas norėjo įrengti pastogę ir ten pastatyti 
krosnelę, kad nereikėtų plaukti į krantą virtis maisto. Tuomet gali- 
ma būtų plaukti dieną naktį, pamainomis nusnūstant po stogu. 

Lensmanas linktelėjo pešiodamasis barzdelę. Jo nuomone, pa- 
stogė kiek gremėzdiška, tačiau iš esmės nebloga. Ar jis taręsis su 
Dina dėl tokio perstatymo? 

— Ne, — tarstelėjo jis ir pašnairavo į Diną. 

Nylsas pasakė, jog tai būtų didžiausia nesąmonė. Tik pamany- 
kit, kaip bjauriai atrodytų femberingas! Aukštas, sunkiai valdomas 
ir nepaslankus. 

Levo galva, tai puiki mintis. Rusų laivai taip pat esą kerėpliški, 
tačiau puikiai tinka žvejybai. Jis apžiūrėjo brėžinį, kurį buvo atne- 
šęs Andersas, ir pritariamai linktelėjo. 

Motušė Karena skėsčiojo rankomis ir gyrė sumanymą, tačiau 
ragino visus sėstis prie stalo, kol valgis nespėjo ataušti. 

Dina patapšnojo Andersui per petį ir maloniai tarė: 

— Andersai, esi sumanus vyras! Tebūnie femberingas su pastoge. 

Akimirką jie žiūrėjo vienas į kitą. Tuomet Andersas sulankstė 
brėžinius ir sėdo prie stalo. Jis gavo, ko norėjo. 


Aš esu Dina. Ieva ir Adomas turėjo du sūnus. Kainą ir Abelį. 
Vienas brolis nužudė antrąjį. Iš pavydo. 
Andersas nieko nenužudys. Tačiau aš noriu jį turėti. 


Tai, kad Nylsas su visais sėdėjo prie stalo ir be paliovos kalbino 
Levą, nuodijo Dinai valgį. Iš pradžių ji stebėjo jį su savo vos įžiū- 
rima šypsenėle, po to ėmė reikalauti Anderso ir Levo dėmesio. 

Stinė taip pat sėdėjo lyg ant adatų, kol Nylsas buvo tame pa- 
čiame kambaryje. Tarpais ji prabildavo į vaikus tyliu, griežtu bal- 
su. Su jais ji elgėsi valdingai, bet švelniai. Nusižengdami namų 
tvarkai, jie šįkart sėdėjo prie stalo kartu su suaugusiaisiais. Kai 
baigė valgyti, jiems buvo leista nueiti nuo stalo. Sunku buvo nu- 
varyti vaikus į lovą. Tačiau Reinsnese rykštė nebuvo vartojama. 
Dina taip nusprendė. Jei sugebi joti ant laukinio arklio teparody- 
damas jam rimbą, dviem mažiems vaikams sutramdyti pakanka 
žvilgsnio. 

Stinė su tuo ne visuomet norėdavo sutikti, tačiau nesiginčydavo. 
Jei retkarčiais būdavo priversta peštelėti Benjaminui už plaukų, tai 
likdavo tarp jųdviejų. 

Benjaminas nesipriešindavo Stinės bausmėms, nes jos visuomet 
būdavo pelnytos. Be to, karščiuodamasi Stinė skleisdavo kažkokį 
ypatingą kvapą. Nuo pat kūdikystės šis kvapas teikdavo Benjami- 
nui palaimą. 

Jis pakęsdavo jos ranką, kai ji bausdavo įsikarščiavusi arba san- 
tūriai, kaip pakeliamos oro permainos arba metų laikai. Jis nene- 
šiodavo pagiežos, išverkdavo ją tuoj pat. 

Hana buvo kitokia. Jai reikėdavo žinoti, už ką baudžiama. Ki- 
taip bausmė galėdavo sukelti riksmų, baimės ir keršto laviną. Kai 
niekas negali paguosti, tik Benjaminas. 


Tą dieną, kai lensmanas su savo berniukais atkako pasisvečiuoti 
prieš Kalėdas, Benjaminas lyg tyčia ypač nenustygo prie stalo. 

Lensmanas susierzinęs murmėjo, kaip esą blogai, kad Reinsne- 
se du vaikai užaugę be tėviškos rankos. 

Stinė nunarino galvą nutvieksta gėdos. Nylsas įsistebeilijo į sie- 
ną, tarsi vidury žiemos užtikęs neregėtą vabzdį. 

O Dina nusijuokė ir abudu, Benjaminą ir Haną, pavarė nuo sta- 
lo, liepdama baigt valgyti pas Olinę. 

Jie pasiėmė savo lėkštes ir patenkinti nudrožė nuo stalo nesusi- 
gėdę nė per nago juodymą. 

— Negalėčiau pasakyti, jog tėvo buvimas nulėmė tai, kad aš 
užaugau. Ir tai Žino visi. 

Galėjai pamanyti, kad lensmanui į akį krislas įkrito. 

Motušė Karena sutrikusi žvilgčiojo tai į vieną, tai į kitą. Tačiau 
nesugalvojo, ką pasakyti. Kambario nuotaika padviso aitriais kepe- 
nų taukais, kai Dina dar pridūrė: 

— Augdama pas trobelninkus Helėje, Dinutė mažai jautė tėviš- 
ką ranką. O dabar ji — Reinsneso ponia. 

Lensmanas taip įpyko, kad vos nepašoko. Tačiau Dagnė stipriai 
suspaudė jam ranką. Ji buvo griežtai įspėjusi. Jeigu jis viešint 
Reinsnese negalės taikiai sugyventi su Dina, ji ten daugiau kojos 
nekelsianti. 

Nes Dinos kerštavimas bei pagiežingi atkirčiai į lensmano pa- 
mokslavimus žeidė ir Dagnę. Taip, iš tiesų tik ji ir tebuvo žemina- 
ma. Nes lensmanas buvo toks pats nepažeidžiamas kaip jūrų vėp- 
lys rujos metu. 

Jis iš paskutiniųjų susivaldė ir sukrizendamas viską pavertė juo- 
kais. Netrukus jau karštai ginčijosi su Andersu apie pastogę fembe- 
ringe. 

Visą likusį laiką Levo akys buvo lyg pora sakalų, pakibusių virš 
žmonių prie stalo. 

Rodos, visi buvo sukrėsti to, ką Dina nutylėjo tėkšdama savo 
begėdišką atsakymą. 

Stinė nebepakėlė akių visą pusvalandį, kol buvo galima kilti 
nuo stalo. 


Vakaras buvo trumpas. Namiškiai anksti nuėjo ilsėtis, o lensmano 
šeimyna jau kitą rytą išsiruošė namo. 

Motušė Karena stengėsi užglostyti skriaudą. Negailėjo dovanų 
ir prieš atsisveikinant maloniai šnekučiavosi su Dagne. 

Dina teikėsi pramigti, tad ji tespėjo atsisveikinti pro salės langą, 
kai jie jau pėdino į prieplauką. 

— Linksmų Šventų Kalėdų! — sušuko ji saldžiu balsu ir pa- 
mojavo. 


Tos prieškalėdinės dienos buvo kažkokios ypatingos, pradedant 
juodu lyg smala rytmečiu ir baigiant tamsiu pavakario švytėjimu 
virš įšalusių pėdsakų sniege. Karštligiška skuba palengva virsdavo 

vakaru ir glebia ramybe. Net ir gyvuliai užsikrėtė šiuo ritmu, nors 
jie beveik neregėdavo dienos šviesos. 

Vėlų vakarą iš salės skambėdavo Lorcho violončelė ir visuose 
languose degdavo šviesos. Nebuvo daug kalbama ir apie šviesos 
taupymą. Šiaip žiemos metu paprastą dieną būdavo sudeginamos 
šešios žvakės. Po dvi vienukart. Ir dar degdavo keturios didžiosios 
lempos. 

Kvepėjo žaliuoju muilu ir kepiniais, beržinėmis malkomis ir 
smilkalais. Po to, kai Olinė nusisamdė kepėją, palaimingas kvapas 
apgaubė virtuvę bei kamarą. Tačiau kai kurių darbų ji nepatikėjo 
niekam kitam. Pavyzdžiui, sviestinės tešlos minkymo. Ji gimė tarp 
jos miltuotų rankų ant didžiojo priestato stalo. Pro atlapotas duris 
žvelgiant lediniam gruodžio vakarui. 

Apsivilkusi storais kailiniais, plaukus apsirišusi skepeta, ji pri- 
minė didelį triūslų žvėrį. Pamažu veidas išblyško, šaltis pražydino 
skruostus raudonai. 

Sklindžiai buvo sukrauti į puskubilius svirno palėpėje. Pyra- 
gai — didžiojoje kamaroje. Mėsos vyniotiniai gulėjo slėgtuvuose 
rūsyje. Iš viralinės visą dieną girdėjosi peilio dunksėjimas, kol Oli- 
nė kimšo kapotines dešras. Varškė buvo sukrėsta į dubenis, pabars- 
tyta cinamonu ir uždengta drobule. Duonos kepalai gulėjo kubiluo- 
se, ir jos dar turėjo užtekti kelionei į Lofoteną. 


Kamaraičių ir kambarių Reinsnese tikrai buvo daug. Ir Dina būtų 
galėjusi pasilikti su Levu Žukovskiu dviese, jei tik būtų pasisten- 
gusi. Tačiau ir durų buvo daug. Ir visos jos atsidarinėjo bei užsida- 
rinėjo be beldimo. Todėl Levas liko visų svečias. 

Garlaivio buvo laukiama ne anksčiau kaip tarpšvenčiu. Gal tik 
po Naujųjų Metų! 

Su Johanu Levas Žukovskis šnekėdavos apie politiką ir religiją. 
Su motuše Karena — apie literatūrą ir mitologiją. Jis vartė jos kny- 
gas. Tačiau prisipažino, jog rusiškai ir vokiškai skaityti jam sekasi 
geriau nei norvegiškai. 

Levo Žukovskio niekas kitaip ir nevadino, kaip tik ponu Levu. 
Jis vis įbrukdavo kokį pinigą Tėjai, kai ji rytais jam kurdavo kros- 
nį. Tačiau niekas nežinojo, iš kur jis atkeliavo arba kur ruošiasi 
vykti. Kai kas nors paklausdavo, jo atsakymai būdavo įtikinami, 
tačiau trumpi, dažniausiai be vietovardžių ir datų. 

Reinsneso gyventojams ne naujiena buvo bendrauti su atvykė- 
liais, todėl jie žiūrėjo į visa tai mandagiai ir santūriai. Kiekvienas 

savaip aiškinosi ruso mįsles, priklausomai nuo sugebėjimų bei in- 
tereso. 

Dina suprato, kad per tą laiką jis turėjo pabūti Rusijoje, nes su 
savim turėjo rusiškų knygų, kurios gulėjo matomoje vietoje. Retsy- 
kiais suradusi kokią dingstį, ji įsmukdavo jo kambarėlin, kai žino- 
davo jį esant krautuvėje. Traukdavo į save jo kvapą. Sumišusį su 
tabako, odinių drabužių ir kelioninio krepšio kvapais. 

Ji sklaidė knygas. Ten buvo pabrauktų vietų, tačiau jokių pasta- 
bų kaip Johano knygose. Vien neryškūs pabraukymai pieštuku. 

Pačioje Levo viešnagės pradžioje Andersas pasiteiravo, kada jis 
paskutinį sykį lankęsis Bergene. 

Levas teatsakė: 

— Buvau ten vasarą. 

Po to jis puolė girti jektą ,„Motušė Karena“, kuri tuo metu sto- 
vėjo ant kranto laukdama kelionės į Lofoteną. 

— Laivai Norlane — tai tikri laivai! — pasakė jis. 

Ir Anderso akys nušvito, tarsi pats būtų pirkęs jektą už savus pi- 
nigus. 


Vakarais Levas, nusimetęs švarką ir liemenę, šokdavo ir dainuoda- 
vo. Galingas žemas balsas pripildydavo visą namą. Pasižiūrėti ir 
paklausyti subėgdavo namiškiai iš virtuvės bei ūkinių trobesių. Du- 
rys atsilapodavo, o apžilpusios tamsymečiu akys imdavo žioruoti 
nuo šilumos ir dainavimo. 

Dina išmoko melodijas ir iš klausos pritardavo pianinu. 

Lorcho violončelė nė karto nebuvo nukelta nuo salės. Dina tvir- 
tino, jog toji nepakelianti nešiojimo. 


Kūčių dieną sniegas nubaltino dangų. Netikėtai orai atšilo. Tai nie- 
ko gero nežadėjo kalėdinėms puotoms. Rogių keliui sugesti nerei- 
kėjo nė paros, o jūra jau ir dabar buvo nerami. Virš įlankos gyve- 
nantys vėjai vis dar nenorėjo išsiduoti. Ir negalėjai žinoti, kiek jie 
buvo sukaupę jėgų. 


Dina jojo pakrante, nes iškorijęs sniegas su aštria pluta po apačia 
buvo tikra pražūtis žirgo kojoms, smengančioms kiaurai. 

Ji paleido Juodį lengva ristele, o pati žvalgėsi į apniukusį hori- 
zontą. 

Norėjo pakviesti Levą pajodinėti kartu, bet jis jau buvo išėjęs 
į krautuvę. Norėjo, kad jis išsiduotų. Bet jis nepakartojo nieko pa- 

našaus į tai, ką buvo sakęs antrojo aukšto koridoriuje kitą dieną 
po gaisro. 

Kakta buvo suraukta, o primerktos akys kurį laiką žvelgė sody- 
bos link. | 

Trobos stovėjo susispietusios į krūvą ir iš daugybės langų eilių 
skleidė geltonos šviesos kūgius. Sušalusias šermukšnio uogas ir 
šiaudų kūlius siaubė maži dangaus vargetos trumpais sparneliais. 
Pilkais ir rudais plėmais baltame sniege palei trobas dryksojo gy- 
vulių ir žmonių pėdos, mėšlas ir atliekos. Lašančių varveklių šešė- 
liai vingiavo ant pusnių keterų aštriadantėmis kripėmis. 

Dina buvo nekaip nusiteikusi. 

Bet po valandos ji parjojo į arklidę šypsančiu veidu. 

Tomui pasidarė neramu. Paėmęs vadeles, jis laikė Juodį, kai ji 
pasilenkė žemyn ir patapšnojo žirgui šoną. 

— Pašerk jį kiek stipriau... — sumurmėjo ji. 

— Nei kitus arklius? 

Ji sutriko ir pakėlė akis. 

— Daryk, kaip išmanai. 

— Ar galiu pasiimti porą laisvų dienų tarpušvenčiuų? — paklau- 
sė jis. Stovėjo spardydamas ledo gabalą su įšalusiu arklio mėšlu. 

— Tik pasirūpink, kad kas nors būtų tvarte ir arklidėje, — tarė 
ji abejingu balsu ir jau buvo beeinanti. 

— O ponas Levas dar ilgai čia bus? 

Klausimas jį išdavė. Jis reikalavo pasiaiškinti... Prisiėmė teisę 
klausinėti. 

Rodės, Dina tuoj tuoj rėš triuškinantį atsakymą. Bet staiga ji su- 
silaikė. 

— Ne, ką gi Reinsnese ilgai veikti, Tomai? 

Ji atsišliejo į jį. 

Jis pagalvojo apie pirmąją rūgščią žolę tarp dantų pavasarį. 
Drėgną vasarą... 


— Žmonės atkeliauja ir iškeliauja... — pridūrė ji. 
Kažką jam reikėjo atsakyti. Išsiblaškęs jis patapšnojo arklį. 
— Linkiu linksmų Kalėdų! 


Jo akys glostė jos lūpas. Plaukus. 

— Tikiuosi, prieš eidamas namo suvalgysi Kūčias, — nerūpes- 
tingai ištarė ji. 

— Geriau šio to pasiimčiau, jei galima. 

— Galėsi ir pavalgyti, ir pasiimti. 

— Ačiū. 

Ūmiai ji pyktelėjo. 

— Ar nesiliausi vaizdavęs baisiai nelaimingo, Tomai? 

— Nelaimingą? 

— Vaikštai lyg žemę pardavęs! — išrėžė ji. — Menka kiek — 
atrodai kaip per laidotuves. 

Stojo mirtina tyla. Tuomet vyriškis įkvėpė oro. Giliai. Tarsi 
ruoštųsi vienukart užpūsti visas lajines žvakes. 

— Kaip per laidotuves, Dina? — galų gale ištarė jis, pabrėžda- 
mas kiekvieną žodį. 

Jis žiūrėjo jai į akis. Pašaipiai? 

Po to viskas praėjo. Raumeningi pečiai suglebo. Jis įvedė arklį 
vidun ir padavė avižų, kaip ji buvo liepusi. 


Levas buvo ką tik išėjęs iš savo kambario, kai ji užlipo laiptais 
aukštyn. 

— Eik šen! 

Dina ištarė tai įsakmiu tonu, be jokios įžangos. Levas nustebęs 
pažvelgė į ją, tačiau pakluso. Dina atlapojo salės duris ir pakvietė 
jį vidun. 

Nuo jo atvykimo dienos pirmą kartą su juo buvo viena. Moste- 
lėjo į vieną iš kėdžių prie stalo. 

Jis atsisėdo ir rankos mostu pakvietė ją sėstis šalia. Tačiau ten 
jau buvo įsitaisęs Jakobas. 

Ji panoro nusimesti jojimo švarką. Jis atsistojo padėti. Atsargiai 
ištiesė švarką ant milžiniškos lovos. 

Nekreipdama dėmesio į Jakobą, ji atsisėdo prie stalo. Jie buvo 
lyg dvi figūros drobėje. Jakobas sėdėjo ir žiūrėjo į juodu. 

Nė vienas nekalbėjo. 

— Dina labai rimta, — pradėjo Levas. Ir keldamas koją ant ko- 
jos, pažiūrėjo į violončeles. Nužvelgė langą, veidrodį, lovą. Ir ga- 
liausiai vėl grįžo prie Dinos veido. 

— Aš noriu žinoti, kas tu. 

— Būtinai šiandien? Per pačias Kūčias? 

— Taip. 

— Aš pats visą laiką bandau suprasti, kas aš esu. Ir kur mano 
namai, Rusijoje ar Norvegijoje. 

— Ir iš ko valgai duoną, kol bandai tai suprasti? 

Jo žalios akys sužioravo. 

— Iš to paties kaip ir ponia Dina, iš savo protėvių dvaro ir tur- 
tų. — Jis atsistojo, nusilenkė ir vėl atsisėdo. — Ar tamsta pagei- 
dautumei, kad iš anksto susimokėčiau už nakvynę? 

— Nebent žadėtum rytoj išvykti. 

— Skola auga sulig kiekviena diena ir naktim. Galbūt reikėtų 
palikti užstatą? 

— Aš jį jau turiu. Puškino poezija! Be to, pas mus nepriimta iš 
svečių imti pinigų. Dėl to mums taip ir rūpi, kas gyvena po mūsų 
stogu. 

Jo galva dirbo. Slankiojo du kauburėliai. Po vieną ties kiekvie- 
nu žandikauliu. 

— Atrodai nedraugiška ir suirzusi, — išrėžė jis. 

— Taip nėra. Bet tu nuo manęs slapstaisi. 

— Prie Dinos nėra taip paprasta prieiti... nebent kai ji groja. 
Bet tada juk nekalbėsi su ja. 

Ji nuleido negirdom ironiją. 

— Tu sakei... prieš išplaukdamas... kad meiliniesi man. Ar tai 
tebuvo tušti pliauškalai? 

— Ne. 

— Ką tu turėjai galvoje? 

— Ne taip lengva paaiškinti, kai esi tardomas. Iš žmonių esi 
įpratusi gauti tokius atsakymus, kokių pageidauji, ar ne? Konkre- 
čius atsakymus į dalykiškus klausimus? Tačiau meilintis moteriai, 
su kuria susipažįsti, anaiptol nėra konkretu. Tai yra jausmų išban- 
dymas. Kuriam reikalingas taktas ir laikas. 

— Ir tu tai vadini taktu ir laiko išbandymu, kai sėdi ir pliurpi 
kontoroje su Nylsu? 

Levas nusijuokė. Atidengdamas visą dantų eilę. 

— Tiek ir tenorėjau iš tavęs, — iškošė ji ir atsistojo. — Gali ei- 
ti! — pridūrė. 

Jis nunarino galvą, tarsi norėdamas paslėpti savo veidą. Staiga 
pakėlė į ją akis ir ištarė maldaujamu balsu: 

— Nebūk tokia pikta. Geriau pagrok man, Dina! 

Ji papurtė galvą. Bet vis dėlto pakilo ir nuėjo prie instrumentų. 
Paglostė Lorcho violončelę, nenuleisdama nuo vyriškio akių. 

— Apie ką tu kalbiesi su Nylsu? — atžariai paklausė ji. 

— Tu nori viską žinoti apie visus? Laikyti savo rankose? 

Ji neatsakė. Tik palengva glostė instrumentą, sukdama didelius 
ratus. Vedžiojo pirštais palei instrumento briaunas. Kambaryje gir- 
dėjosi silpnas brūženimas. Šnabždesys iš anapus. 

— Mes kalbamės apie Reinsnesą. Apie krautuvę. Apskaitą. Nyl- 
sas — kuklus žmogus. Labai vienišas... Bet tikriausiai tu tai žinai? 
Jis sako, kad Dina su niekuo nesitarianti ir viską kontroliuojanti. 

Pauzė. Dina tylėjo. 

— Šįryt mes kalbėjome, jog būtų neblogai išplėtus krautuvėlę ir 
patalpas padarius šiuolaikiškesnes. Būtų šviesiau. Ir prekių daugiau 
tilptų. Ir dar — kad galima būtų užmegzti ryšius su Rusija ir gauti 
iš ten kai kurių prekių, kurias sunkiau rasti čia, vietoje. 

— Tu aptarinėji Reinsneso reikalus su vienu iš samdinių, bet ne 
su manim? 

— Maniau, jog tamstai, kaip moteriai, rūpi kiti dalykai. 

— Kokie gi? 

— Vaikai. Namų ruoša. 

— Tuomet tamsta nedaug išmanai apie tai, kokie rūpesčiai gula 
ant nakvynės namų savininko našlės pečių! Aš pageidaučiau, kad 
Reinsneso reikalus aptarinėtum su manim, o ne su mano pavaldi- 
niais! Beje, kuo tave taip domina Reinsnesas? 

— Man įdomios tokios mažos bendruomenės. Tai visas pasaulis 
gerąja ir blogąja prasme. 

— O pas jus nėra tokių bendruomenių? 

— Tai ne visai tas pats. Žmonės nėra tokie laisvi, jeigu jie netu- 
ri žemės. Prasti žmoneliai neturi jokio pagrindo būti tokie lojalūs 
kaip čia. Rusijoje dabar sunkūs laikai. 

— Dėl to ir atvykai čia? 

— Ir dėl to. Bet kartą aš prisidėjau gesinant gaisrą Reinsnese... 

Jis priėjo. Blanki dienos šviesa įspaudė raukšles jo stambiam 
veide. 

Juos skyrė violončelė. Jis taip pat uždėjo ranką ant instrumento. 
Sunkią lyg saulėje įkaitęs akmuo. 

— Kodėl tu taip ilgai užtrukai? 

— Tau atrodė ilgai? 

— Nesvarbu, kas man atrodė. Tu žadėjai atplaukti žiemop. 

Buvo panašu, jog jis smaginasi. 

— Tų taip gerai atsimeni, ką aš žadėjau? 

— Taip, — suurzgė ji. 

— Tai gal galėtum būti geresnė, kai aš atvykau? — sušnabždė- 
jo jis. Prie pat jos veido. 

Jie stovėjo ir žiūrėjo vienas į kitą. Ilgai. Vertino jėgas. Tyrinėjo 
rimtais veidais. 

— Kokio gerumo reikia Barabui? — paklausė ji. 

— Nebedaug trūksta... 

— O ko reikia? 

— Šiek tiek draugiškumo. 

Jis paėmė iš jos violončelę ir atrėmė į sieną. Atsargiai. Tada pa- 
ėmė jai už abiejų rankų. 

Kažkur namuose kažkas sudužo. Tuoj po to pravirko Benjaminas. 

Jis spėjo pastebėti, kaip jos akyse kažkas krustelėjo. Po to jie 
drauge nuslydo prie sienos. Jis niekada nebūtų pamanęs, kad ji to- 
kia stipri. Burna, atvertos akys, alsavimas, jos daili krūtinė. Ji pri- 
minė jam moteris namuose. Bet buvo tvirtesnė. Atkaklesnė. Ne- 
kantri. 

Jie virto kauburiu virš sienos tamsybės. Tąsiu, judriu kauburiu 
Jakobo drobėje. 

Levas šiek tiek atitraukė ją nuo savęs ir sušnabždėjo: 

— Pagrok, Dina! Išgelbėsi mus abu. 

Iš jos išsiveržė tylus žvėries riaumojimas. Akimirksniu ji įsi- 
kniaubė į jį. Po to paėmė į rankas instrumentą, nusinešė prie kėdės 
ir išskėtė šlaunis, priimdama jį į tarpą. Pilkšvoje dienos prieblan- 
doje pakilo strykas. 

Nuskambėjo pirmieji garsai. Iš pradžių vangiai, be ypatingo 
grožio. Po to ranka sutvirtėjo, tapo laisvesnė. Dina užsimiršo. O 
Jakobas pasitraukė. 

Levas stovėjo nusvirusiom rankom ir žiūrėjo į jos krūtinę, pri- 
gludusią prie instrumento. Į ilgus pirštus, kurie kartais suvirpėdavo 
suteikdami garsui sodrumo. Žiūrėjo į plaštaką. Odines kelnes, ku- 
rios išryškino dailias, tvirtas šlaunis. Smakrą. Po to jos plaukai už- 
krito ant veido. 

Jis žengė per kambarį prie durų. Bet išėjęs jų neuždarė. Ir savo 
paliko atviras. Plačiomis grindų lentomis nudryko nematoma gija. 
Tarp svečių kambarėlio ir salės. 


15 skyrius 


AŠ TIESIU SAVO RANKAS Į TAVE, MANO SIELA TROKŠTA TA- 
VES KAIP IŠDŽIŪVUSI ŽEMĖ. 


(Ps 143, 6) 


Ponia Karena pati suruošė visas dėžes ir pintinėles, kurios turėjo 
būti nugabentos į trejetą valstiečių sodybėlių arba išdalintos vargs- 
tantiems, apie kuriuos ji buvo girdėjusi. 

Ji perduodavo visa tai per žmones, kuriems būdavo pakeliui, ar- 
ba pasakydavo pasiimti patiems, kai kas atvykdavo į krautuvėlę 
nusipirkti būtiniausių dalykų šventėms. 

Olinė vaišino visus virtuvėje. Čia buvo jauku, gera ir idealiai 
tvarkinga. 

Kaliošai, veltiniai ir paltai buvo rikiuojami palei didžiulę juoda- 
pilvę geležinę viryklę. Iki keliaujant namo jie spėdavo atitirpti, iš- 
džiūti ir sušilti. Ant prieždos visuomet būdavo šilto vandens. Nukė- 
lus lankainius, kad galima būtų užstatyti vandens kavai, ant nese- 
niai nušveistos žaižaruojančios krosnies nutviksdavo puodai ir 
katilai. 

Ištisą savaitę be paliovos plaukė žmonės. Valgė ir gėrė. Po to 
ėjo į krautuvę, sėdosi ant suolelių, statinių bei dėžių ir laukė, kol 
kas pavežės. 

Dabar negalėjo būti nė kalbos apie nedarbo laiką. Krautuvėlė 
dirbdavo tol, kol būdavo nors vienas pirkėjas. Tik šitaip. Nylsas su 
krautuvės pagalbininku turėjo smarkiai suktis. 

Kur buvus, kur nebuvus ir vėl reikėdavo kelti lankainius. Vėl 
būdavo kaičiamas kavinis. Užviręs vanduo kunkuliuodavo tol, kol 
imdavo tikšti pro kaklelį. 

Kavinis šnypšdavo ir garuodavo, kol kas nors susizgribęs nukel- 
davo jį nuo ugnies ir supildavo kavą. 

Ant grindų palei krosnį gulėjo plokščias akmuo jam pastatyti. 
Kava ten būdavo paliekama pritraukti ir savo kvapu kutendavo 
šnerves kiekvienam, atėjusiam iš tamsos, šalčio ir bangų siautulio. 

Puodeliai su mėlynom gėlytėm ir auksiniu krašteliu, iš viso še- 
ši, būdavo paskalaujami po ankstesnių gėrėjų ir pripilami nau- 
jiems. Viena kita prastai sumalta kavos pupelė plūduriuodavo palei 

puodelio kraštą. Nelyginant tamsrudė valtelė. Siūbuodavo į šalis, 
kai koks sušalėlis apgniauždavo puodelį norėdamas sušilti ir kelda- 
vo kartųjį nektarą prie lūpų. Prie kavos būdavo rudojo cukraus ir 
sausainių. 

Vienas kitas gaudavo ir po stiklelį už uždarų durų. Bet šiaip 
Reinsnese degtine nebuvo prekiaujama. Nylso manymu, tai geras 
paprotys. 


Mėlynai dažytoj virtuvėje pas Olinę išgerti negaudavo niekas, tik 
pati Olinė. Kada ne kada ji pasilepindavo stiproku kavos ir degti- 
nės gėrimu, kad kraujas geriau vaikščiotų. 
Tik pavienius asmenis motušė Karena svetainėje vaišindavo šeriu. 
Dina pati retai priimdavo žmones. Kai į dvarą atvykdavo sve- 
čių, ji liepdavo vaišinti juos visų namų vardu. 


Nylsui patiko prieškalėdis. Plačiausio asortimento pirmarūšių pre- 
kių apyvarta būdavo didžiausia. Jis turėjo įprotį tuo stipriau su- 
raukti kaktą, kuo geriau sekėsi prekyba. 

O per šias Kūčias raukšlės buvo ypač ryškios, kai jis dairėsi po 
apytuštes lentynas ir apžiūrinėjo tuščius podėlius krautuvėje bei 
prieplaukos sandėlyje. Iš išvaizdos jį būtum palaikęs bankrutavusiu 
žmogumi. 
niais, Nylsas padejavo, jog likę tiek mažai miltų, kad jam darosi 
neramu, ar užteks kelionei į Lofoteną. 

Bet Andersas tik juokėsi. Jį linksmino apsimestas brolio susirūpi- 
nimas dėl tuščių aruodų ir lentynų. Tik kartais jis nusistebėdavo, kad 
pelnas iš prekybos ne didesnis kaip anksčiau. Juk pirkėjų netrūko, ir 
pinigingų. O tie, kas pirkdavo žuvų, beveik visi buvo padorūs žmo- 
nės ir pristatydavo pinigus, kai tik žuvys atsidurdavo vietoje. 


Kai išėjus paskutiniam pirkėjui viskas buvo uždaryta ir užrakinta, 
Nylsas atsiskyrė vienaties mišioms. Krautuvės kontoroje už užra- 
kintų durų ir nuleistų užuolaidų. 

Savo aukas jis dailiai sudėjo į du storus vokus ir padėjo ant stalo. 
Po to, prisukęs lempą, su vienu voku rankoj pajudėjo altoriaus link. 

Praustuvės stovas buvo masyvus ąžuolinis baldas su stora mar- 
muro plokšte, emaliuotu dubeniu ir tokia pat muiline ant viršaus. 

Jis iškilmingai užgulė jį visu svoriu ir stumtelėjo stovą į šalį. 
Laisvoji grindų lenta ištikimai gulėjo savo vietoj ir žvelgė į jį dau- 
gybe šakų bei rievelių. 

Netrukus prietemon buvo iškelta skardinė dėželė, atidaryta ir jai 
atiduota paskutinioji atnaša. 

Tuomet vėl viskas buvo sustumta į vietas. 

Paskui į apskaitą įrašytus banknotus jis užrakino geležinėje 
spintoje kampe. 

Galiausiai Nylsas atsistojo kambario viduryje užsidegęs pypkę 
ir apsižvalgė. Viskas kuo puikiausiai. Prasidėjo šventės. 

Vienintelis dalykas, neduodantis jam ramybės, buvo neseniai 
įsigytas Amerikos žemėlapis, kuris dingo. Visąlaik gulėjo ant stalo. 
Ir staiga kažkur prapuolė! 

Jis nesiliovė ieškojęs. Klausė ir krautuvės pagalbininką Peterį. 
Tas tvirtino nieko nematęs ir negirdėjęs. 

Nylsas suprato, kad negalės parsivesti į Reinsnesą jokios mo- 
ters, kol čia bus Stinė su vaiku. Ši skaudi tiesa privertė jį rimtai 
apsispręsti. Įsigyti Amerikos žemėlapį. Ir štai dabar jis dingo. 

Penktą valandą būdavo valgomos Kūčios. Mėsos sultinyje su- 
vilgytas paplotėlis su sirupu. Geriamas akvavitas* ir alus. Iki to 
laiko visi stengdavosi baigti savo darbus. 

Šįkart pasistengė ir Nylsas. Ruso dėka ir jis galėjo jausti malo- 
numą valgydamas kartu su visais. 

O dar tas Amerikos žemėlapis. Gal bus įmanoma iš akių atspė- 
ti, kas jį nudžiovė. 


Valgomajame stalas buvo padengtas visiems. Kūčių niekas neval- 
gydavo virtuvėje. Šį paprotį įvedė motušė Karena, apsigyvenusi 
dvare. 

Bet ne visi vienodai gerai jautėsi svetainėje. Daug kas bijojo ir 
žodžiu persimesti, kad nepasirodytų neišauklėti arba nepasakytų, 
ko nereikia. 

Levas su Andersu kiek pagyvino nuotaiką visaip paikiodami su 
vaikais. Visiems buvo smagaus juoko. Bendro. 

Indus čia atnešdavo, čia nunešdavo. Karštų patiekalų garai sėdo 
ant odos ir maišėsi su syvais, einančiais iš vidaus. 


Motušė Karena sėdėjo priešais uždegtą kalėdinę eglutę. Visi namai 
kvepėjo švente. Pintuose popieriniuose krepšeliuose gulėjo razinos, 


meduoliai ir rudojo cukraus gabalėliai. Jų nevalia būdavo liesti, kol 
nepasakydavo motušė Karena. 


*Skandinaviška degtinė su prieskoniais. 


234 


Ji sėdėjo krėsle galustalėj ir po vakarienės skaitė visiems kalė- 
dinę evangeliją. Iš pradžių norvegiškai. Po to vokiškai, norėdama 
pradžiuginti poną Levą, kaip ji sakė. 

Tačiau Benjaminas su Hana spirgėte spirgėjo laukdami dovanų 
ir gardėsių. Juodviem kalėdinė evangelija ne tik atrodė dvigubai il- 
gesnė, bet dar ir virto nepelnyta Dievo bausme. 

Vėliau juodu tarpusavy net priežodį ėmė vartoti: „Dabar ji dar 
vokiškai paskaitys!“ 


Dina buvo tarsi plati, kambariu srūvanti upė. Vilkinti savo kobalto 
mėlynumo aksominę suknelę su damasto krūtine. Ji žvelgė tiesiai į 
žmones ir atrodė beveik draugiška. Skambindama kalėdines psal- 
mes, ji glamonėte glamonėjo klavišus. 

Levas, apsitaisęs baltais drobiniais marškiniais plačiom ranko- 
vėm su nėriniuotais rankogaliais, vedė dainas. Apykaklėje turėjo 
įsisegęs sidabrinę sagę ir vilkėjo juodą liemenę. 

Buvo uždegtos dvi tripirštės Trijų Karalių žvakės, kurios per 
kiekvienas Kūčias būdavo statomos ant pianino. Po žvakidėmis 
blykčiojo sidabriniai padėklai. Jie buvo skirti varvančiam stearinui 
surinkti. Per vakarą ant jų priželdavo sluoksnis stearino, po žvakė- 
mis sukurdamas tikrą miniatiūrinį peizažą. 

Trijų Karalių žvakės buvo Stinės rankų darbas. Viena skirta Ha- 
nai, kita — Benjaminui. Nors motušė Karena primygtinai tvirtino, 
kad jos esančios Kristaus garbei. 

Kadangi prieš Kalėdas dvare lankėsi batsiuvys, namiškiams ne 
taip sunku buvo ir atspėti, ką atras jiems skirtuose paketėliuose. 
Netrukus visi samdiniai jau matavosi batus. 

Levas pakilęs sudainavo rusišką dainelę apie visus pasaulio ba- 
tus ir batelaičius. 

Benjaminas su Hana pritarė. Darkyta rusų kalba. Su ausį rė- 
žiančiuų falšu ir rimtais veideliais. 


Motušė Karena iškrakmolyta nėrinių apykaklaite ir dailiai sušu- 
kuotais plaukais greitai pavargo. Staiga per kambarį perėjo Jertrū- 
da ir paglostė motušės Karenos išblyškusį raukšlėtą skruostą. Ir 
primerkusi akis, motušė Karena užsnūdo. 

Olinė šįvakar leidosi aptarnaujama. Kulkšnyje žiojėjo atvira 
žaizda. Dabar, per kalėdinį darbymetį, ji dar pablogėjo. 

Stinė iš medaus ir žolelių išvirė tepalėlio ir dėjo ant žaizdos. 
Bet nuo to nieko nebuvo geriau. 

Levas pasakė, jog ji turinti sėdėti ir leistis aptarnaujama tol, ko! 
pasveiksianti. Nuo to karto Olinė nebenuleido nuo Levo akių. Ly- 
giai taip pat ji kažkada dovanojo savo prielankumą Jakobui. 

Stinė buvo pilna vangios ramybės. Kada ne kada ji pažvelgdavo į 
Nylsą, tarsi apžiūrinėdama ką tik iššveistas grindis. Mąsliai ir su di- 
deliu pasitenkinimu. Jos akys buvo tamsesnės, veidas rusvesnis nei 
įprastai. Kietai supinta kasa buvo suriesta į ringę pakaušyje. Tačiau 
tai neįstengė paslėpti, jog Stinė turėjo nepaprastai gražų sprandą. 

Visi Johano kalėdiniai atsiminimai siejosi su Reinsnesu, išsky- 
rus tuos metus, kai jis mokėsi pastoriumi. Jis skendėjo tuose atsi- 
minimuose. Matė Ingeborgą, degančią žvakes, ir motušę Kareną, 
balsu skaitančią Bibliją. Jakobą, kurio veidas visuomet liepsnodavo 
nuo prieššventinių išgertuvių su draugais. 

Šįvakar, kai motušė Karena pasisodino Benjaminą su Hana ant 
kelių, jis pasijuto silpnas kaip vaikas. Susigėdo ir atgailavo steng- 
damasis visiems būti labai draugiškas, o ypač — vaikams. 

Be to, jis pastebėjo, kad kol jo čia nebuvo, Dinos dvasia išėjo į 
naudą Reinsnesui. Ji pakeitė Andersą su Nylsu. Jos akivaizdoje jie 
tapdavo marionetėmis. Senoji buvo vienintelis jam likęs žmogus. 

Andersas tą vakarą buvo tikras saulės brolis. Daugiausia sėdėjo 
klausydamasis motušės Karenos, Johano ir Levo. Kada ne kada pa- 
žvelgdavo į Diną. Kartą linktelėjo jai taip, tarsi juos sietų kokia 
bendra paslaptis. Buvo akivaizdu, jog šio žmogaus nekankina jokie 
sąžinės priekaištai. 

Nylsas trumpam prisėsdavo didžiojoje troboje. Bet šiaip jis tu- 
rėjo kitų reikalų, apie kuriuos jo niekas neklausinėjo. Retsykiais jis 
pasiūlydavo cigarų arba pripildydavo taures. Bet burna buvo kaip 
užrišta. Jo akys atrodė lyg debesys, neramiai klajojantys virš žmo- 
nių kambaryje. 


Aš esu Dina. Jertrūda šįvakar stovi lensmano dvaro troboje 
ir verkia. Ji pakabino angelėlius, girliandas ir paskaitė iš 
juodosios knygos. Vis vien tai negelbsti. Kažkas nuo švenčių 
šventimo darosi piktas. Dėl to verkia Jertrūda ir slepia savo 
subjaurotą veidą. Aš apglėbiu ją ir skaičiuoju batus. 


Retsykiais Dina su Levu susižvelgdavo. Pyktis buvo praėjęs. Tary- 
tum ji būtų pamiršusi, jog jis pavėlavo. Pamiršusi ir tą nevykusį 
pokalbį salėje prieš kelias valandas. 

Motušė Karena nuėjo ilsėtis. Vaikai jau miegojo. Neramiai, nuo 
prakaito sulipusiais plaukeliais ant kaktos po visų saldumynų, py- 

ragų — baimės ir džiugesio kupino Kūčių vakaro Reinsnese, kai 
tau aštuoneri ir šešeri. Po visų tų pasakojimų apie kaukus, apkabi- 
nimų ir sėdėjimo ant kelių. Balsų, muzikos, dovanų. 

Samdiniai visus savo darbus buvo pabaigę prieš vakarą ir dabar 
nuėjo ilsėtis. Merginos į palėpę virš virtuvės, o vaikinai į klėtį. 
Olinė saugojo virtuvės duris nuo naktinių svečių. Ji miegojo pravė- 
rusi duris į virtuvę. 

Olinės parpimas buvo kaip nakties muzika. Jai vieną dieną nu- 
tilus, dvaras būtų netekęs savo pagrindinio laikrodžio. 

Nylsas kažkur išėjo. Ar išimtininkų trobon, kur jam priklausė 
du kambarėliai, ar kontoron, niekam tai nerūpėjo. 

Niekam, tik Stinei. Bet ji neišsidavė. Slėpė savo mintis po tam- 
siais lygiais plaukais, niekam dėl to nesukdama galvos. Ji paleng- 
va nusirengė priešais veidrodį ir blausioje stearininės žvakės švie- 
soje tyrinėjo savo kūną. 

Tik pirma užtraukė didžiulės lovos, kurioje miegojo vaikai, 
užuolaidėles. 

Praėjęs vakaras jos gyveniman neatnešė nieko naujo. Išskyrus 
vieną dalyką: ji ėmė kovoti dėl savo vaiko dalies. Iš lėto, bet at- 
kakliai. Dėl to jos apatiniame komodos stalčiuje atsidūrė Amerikos 
žemėlapis. 


Stebėdama Diną, ji šio to išmoko: ką padarysi pats, bus padaryta. 
Arba: neklausk patarimų, jei gali apsieiti be jų. 

Andersas, Johanas, Levas ir Dina pasiliko rūkomajame. 

Dina sėdėjo atsilošusi ir žaidė sunkiu šilkiniu kutu prie atkaltės. 
Ji rūkė švelnų Havanos cigarą. Ir visai ne moteriškai, bet įgudusiai 
pūtė jiems virš galvų dūmų ratilus. 

Andersas pasakojo apie pasiruošimus Lofoteno žūklei. Jis keti- 
no pirma pasiųsti vieną jektą, o tada žiūrėti. Jeigu laimikis būsiąs 
neblogas, nesunkiai galėsiąs išruošti ir antrą. Jis vylėsi žmonių tu- 
rėsiąs užtektinai. Jei pranašystės išsipildysiančios, žūklė būsianti 
tiesiog pasakiška. Ar Levas nenorįs prisidėti? 

Atrodė, jog Levas svarsto, po to iš lėto atsakė nemanąs, jog tin- 
ka tokiam darbui. Be to, turįs reikalų pietuose, Tronjeme. 

Dina skvarbė jį akimis. 

— Ar galima paklausti, kokie reikalai? 

— Turiu paimti vieną kalinį, kurį reikės lydėti į šiaurę iki Vardės. 
Jis nuteistas kalėti, o bausmę turės atlikti Vardėhuso tvirtovėje. 

— Nori pasakyti, kad vežioji žmones į bausmės atlikimo vie- 
tas? — paklausė Dina. 

— Taip, — paprastai atsakė jis, gurkštelėjo punšo ir įžūliai nu- 
žvelgė visus iš eilės. 

— Argi tai užsiėmimas? — nepatikliai paklausė Andersas. 

— Ne blogesnis už bet kurį kitą. 

— Betgi vargšai žmogeliai? 

Dina nusipurtė ir atsitiesė kėdėje. 

— Visi mes turime savo kalėjimą, — tarė Levas. 

— Tai kas kita, — pasakė Andersas. 

Jis stengėsi neparodyti, kaip giliai jį sukrėtė tai, kuo šis rusas 
užsiima. 

— Ir dažnai lydi tuos kalinius? — paklausė Dina. 

— Ne, — tarstelėjo jis. 

— Kaip tu ėmeisi tokio darbo? — paklausė Johanas. 

Ligi šiol jis sėdėjo tyliai, be žodžių ir buvo gerokai išmuštas iš 
vėžių. 

— Iš avantiūrizmo ir tinginystės! — nusijuokė Levas. 

— Bet kodėl gi tau nesiėmus rimtos prekybos... vietoj tos pre- 
kybos kaliniais, — pratarė Andersas. 

— Tai ne prekyba. Ji ir nėra mano pomėgis. Tai veikiau bendra- 
vimas su žmogumi sunkiomis aplinkybėmis. Mane domina žmo- 
nės. Iš jų išmokstu ir šio to naujo. 

— Man galva neišneša, — sumišęs tarė Andersas. 

— Ir ko gi tave kaliniai išmoko? — įsikišo Dina. 

— Kad žmogų pažinsi iš to, ko jis nedaro nuolatos! 

— Biblijoje parašyta, kad apie žmogų reikia spręsti iš jo darbų. 
Ar ne taip, Johanai? — tarė Dina. 

Dabar ji sėdėjo tiesi kaip styga. 

— Taip ir yra, — krenkštelėjęs tarė Johanas. — Bet, žinoma, 
mes daug ko galime nežinoti apie nelaimingą žmogaus dalią. 

— Nylsas, pavyzdžiui, daro tai, ko iš tikrųjų nenori daryti, nes 
šiuose namuose yra svetimas. Jeigu jis jaustų, kad čia jo namai, 
viską darytų kitaip, — tarė Levas. 

Andersas prasižiojęs pažvelgė į jį. 

Dina palinko į priekį. 

— Papasakok mums apie tai, Levai Žukovski! 

— Aš nežinau, kaip Nylsas su Andersu pateko dvaran. Girdėjau 
jų istorijas. Jos labai panašios. Vis dėlto kažkas šiuose namuose 
stumia Nylsą į šalį ir globoja Andersą. 

— Ir kas gi tai? — švelniai paklausė ji. 

— Aš manau, tai Dinos elgesys, kuriuo privalo sekti ir kiti. 

Galėjai girdėti apie langus šiušantį sniegą. Tylų įspėjamą šlamesį. 

— O kodėl aš turėčiau stumti Nylsą į šalį? 

— Šito aš nežinau. 

— Galbūt galėtum paklausti jį arba dar ką nors? 

— Aš klausiau Nylsą. 

— Ir ką jis pasakė? 

— Kad nieko nepastebėjęs. 

— Ir galbūt tau tai pasako, kad Nylso sąžinė negryna? Kaip pa- 
razitais užleista švari lova. 

— Gali būti, — atsakė Levas. 

Andersas sunerimo. Pokalbis, jo nuomone, darėsi negarbingas. 

— Nuo jo Stinė tapo nėščia, o jis atsisakė tėvystės! — su baisia 
panieka tėškė Dina. 

— Tokios niekšybės vyrams išeina netyčia. Ir žmonių už tai ne- 
besodina į cypę. 

— Taip, bet galgi vertėtų pasodinti tuos, kurie suvedžioja žadė- 
dami vesti, — tarė Dina. 

— Galbūt. Bet tada kalėjimai būtų perpildyti. Kur tokiu atveju 
dėti žudikus? 

— Žudikus? 

— Taip. Tuos, kurie laikomi pavojingais. Tuos, kurie susilaukia 
visų pasmerkimo. 

Kažkurioje kūno vietoje jai išdygo pagalbos prašanti ranka. Jer- 
trūdos ten nebuvo! Lorchas! Jis buvo aklinoje tamsoje. 

— Jau vėlu, — lengvai tarė ji ir atsistojo. 

Johanas sėdėjo timpčiodamas švarko atlapus. Jo manymu, tas 
pašnekesys mažai turėjo ką bendra su Kalėdomis. 

— Aš negaliu patikėti, kad kas nors Reinsnese nepagarbiai elg- 
tųsi su Nylsu. Jis turi mūsų pasitikėjimą — darbą, pastogę ir duo- 
nos. Kad jis keistokas, to negali paneigti. Bet dėl to negalim kal- 
tinti Dinos, — pabandė užbaigti pokalbį Johanas. 

Jis vėl keletą sykių krenkštelėjo. 

— Aš manau, jis jaučiasi toks atstumtas, kad nori išvykt į Ame- 
riką, — pasakė Levas lyg pats sau. Tarsi neišgirdęs, ką kalbėjo Jo- 
hanas. 

— Į Ameriką? — nepatikliai tarstelėjo Andersas. 

Dinos veidas pavirto kauke. 

— Vieną dieną prieš Kalėdas jis studijavo Amerikos žemėlapį. Aš 
jį užklupau netyčia ir paklausiau, ar jis nesiruošia išvažiuoti. Jis taip 
pasakė, kad, matyt, iš tikrųjų puoselėja tokią mintį, — pasakė Levas. 

— Bet jis nėra prasitaręs apie tai nė puse lūpų! O kiek tai kai- 
nuotų! — sumurmėjo Andersas. 

— Tikriausiai susitaupė, — tarė Levas. 

Tą akimirką Dinos akys aiškiai pagyvėjo. Ji vėl atsisėdo. O vie- 
nas batas, kurio nebuvo iki galo apsiavusi, paklypo. 

Skaičiai? Skaičių kolonos ėmė kilti kambario paneliu. Jie slinko 
kaip šešėliai išilgai šilkinių tapetų. Jie darėsi tokie ryškūs! 

Dina žiūrėjo ir klausėsi ištempusi ausis. 

— Susitaupė? Ką jis galėjo susitaupyti? — paklausė Ander- 
sas. — Mano pajamos šiuo metu didesnės nei jo, nes prekiaudamas 
jektomis gaunu pelno procentus, ir vis tiek neturiu ko taupyti! O 
Nylsas gauna tik atlyginimą... 

Jis tarsi atsiprašydamas pažvelgė į Diną ir Johaną, jei kartais jo 
kalba jiems būtų pasirodžiusi per daug stačiokiška. 

— Jis neturi tiek daug išlaidų kaip tu, Andersai, nes jo gyveni- 
mo būdas kitoks. Jis galėjo taupyti ne vienerius metus, — atšovė 
Dina. 

Tada ji apsiavė batą ir susivarstė kaip reikiant, kad neišsisuktų 
kojos. Suglėbė sijonus ir vėl atsistojo. 

Nuo Levo ji buvo nutolusi ne mažiau kaip nuo Grįžulo Ratų. 

— Jau vėlu, — pakartojo ji ir žengė per kambarį prie durų. 

— Mano nuomone, jeigu jums Nylsas reikalingas krautuvėje, jį 
reikia priimti į draugę. Kitaip jūs jį prarasit, — lėtai ir aiškiai už 
Dinos nugaros pasakė Levas. 

— Tai panašu į tiesą, — sumurmėjo Johanas. — Aš pastebėjau, 
kad kažkas ne taip. Jis rašė tokius keistus laiškus... Kol aš mokiau- 
si pastoriumi... 

Dina atsigrįžo taip staigiai, kad sijonai išsiskleidė į šalis. 

— Tas, kas nesielgia kaip žmogus ir kratosi atsakomybės, nie- 
kur neturės ramumo, — išrėžė ji. Staiga pritrūkusi oro. 

— Bet ne žmonės turi teisti, — pasakė Johanas. 

— Niekas ir neteisia! — atšovė ji. 

— Tai ne visai teisinga, — sumurmėjo Andersas. — Nylsas ne- 
žino, kaip ištaisyti padėtį. Tai pasidarė neįmanoma. Negi jis galėjo 
vesti Stinę vien dėl vaiko. 

— Kodėl gi ne? — suurzgė ji. 

— Betgi Dieve mano... — nutęsė Andersas. 

— Teisybė, jis pasielgė nedorai, tačiau nė vienas iš mūsų nėra 
apsaugotas nuo nuodėmės, — tyliai pasakė Johanas. — O Stinė da- 
bar juk jaučiasi kuo puikiausiai, — pridūrė jis. 

— Stinė nesijaučia kuo puikiausiai! Ji čia dūsta. Kol jis planuo- 
ja kelionę į Ameriką! Bet tegul, taip bus geriau! Visiems. Oras bus 
grynesnis. Ir kvėpuoti bus lengviau. 

— O kaip su krautuvė? 

Johanas nebežinojo, kaip prieštarauti. Tik jautė pareigą ką nors 
sakyti. 

— Nebijok, atsiras žmonių, — ramiai atsakė Dina. — Bet jis 
juk dar neišvažiavo! 

— Girdėjau kažką šnabždantis krautuvėje, kad labiausiai Nylsas 
norėtų ponios Dinos, — pasakė Levas. 

Rodės, jis nenori nusileisti. Dina jau būtų buvusi už durų. Da- 
bar jau per vėlu. Ji negalėjo nesustoti. 

— Šit kaip! Levas Žukovskis pataria ištekėti už jo, kad jis ne- 
besijaustų nustumtas į šalį? 

Savo kreiva šypsenėle ji atsitvėrė nuo jų. 

— Atleisk! Tai buvo negražu iš mano pusės! — atsiprašė Levas 
ir pakilęs nusilenkė. Tuomet nuskubėjo per kambarį ir palaikė jai 
duris. Jis palinkėjo labos nakties, ir abu liko už durų. 

Žvakė koridoriuje buvo nudegusi iki pat žalvarinės žvakidės. 
Tamsu. Pro aukštą langą sruvo mėnesiena, įsprausdama juos į lan- 
go rėmo groteles. 

Strypai gulė ant jo veido, pečių. Juodu judėjo tame pačiame 
narve. 

Lipant laiptais aukštyn, jis apglėbė ją per liemenį. Lentos, kaip 
visada, negarsiai girgždėjo. Jo klubai lietė jos klubus. Žodžiai, jo 
neseniai ištarti, ir jų sukeltos bangos nusirito tolyn. Jų nebebuvo, ir 
tiek. Tuščia. 

Jo buvimas sunkiai slėgė. Kažkur giliai, giliai skraite. 

— Pasigailėk Nylso, — sušnabždėjo jis, kai jie pasiekė palėpę. 

— Tai ne nuo manęs priklauso, — atsakė ji pyktelėjusi, kad jis 
vėl prakalbo ta tema. 

— Tau būtų ramiau. 

— Man nereikia ramybės. 

— Tai ko gi tau reikia? 

Ji suspaudė jį abiem rankom per klubus ir prisitraukė artyn. Ta- 
da atsagstė ant krūtinės jo marškinius ir sukišo rankas. 

Sagė, kurią ji išsegė jam iš apykaklės, badė jai delną. 

Tada ji išsprūdo iš jo glėbio ir smuko į salę. Viskas įvyko labai 
greitai. Buvo be galo tamsu. Galbūt juodviem tai prisisapnavo. 
Abiem atskirai. 


16 skyrius 


DŽIŪGAUKITE VIEŠPAČIUI, VISOS ŠALYS; TARNAUKITE VIEŠ- 
PAČIUI SU LINKSMYBĘ; ĮEIKITE JO AKIVAIZDON SU DŽIŪGA- 
VIMU. ŽINOKITE, KAD VIEŠPATS YRA DIEVAS; JIS PADARĖ 
MUS IR MES JO ESAME (...). 


(Ps 100, 1-3) 


Pirmąją Kalėdų dieną jie išsirengė į bažnyčią. Plaukė femberingu. 
Johanas ne per seniausiai buvo paprašytas pasakyti pamokslą, nes 
pastorius sirgo. 

Tai buvo didelis įvykis, ir motušė Karena, suvystyta pagal visas 
taisykles, kaip koks ryšulėlis buvo nugabenta laivan. 

Ji šypsojosi, be perstogės linkčiojo visiems, o jos didžiavimuisi 
Johanu nebuvo ribų. 

Pastorius nesikėlė iš lovos, tačiau jo žmona atėjo. 

Motušė Karena buvo įkurdinta pirmajame suole šalia jos. Dina 
ir visi kiti Reinsneso žmonės sėdėjo antrame suole. 

Levas savo noru prisėdo bažnyčios gale. 


Milžiniškos mūrinės sienos. Žvakės. Šešėliai, glūdintys kertėse, 
kur neprasiskverbia nei dienos, nei žvakių šviesa. Giedamos psal- 
mės. Didžiuliuose Dievo namuose žmonės pasijuto menki. Jie 
glaudėsi vienas prie kito ieškodami šilumos. 

Evangelija pagal Joną: „Šviesa spindi tamsoje ir tamsa jo neuž- 
gožė“. „Pas savuosius atėjo, o savieji jo nepriėmė“. 

Per tas kelias prieškalėdžio dienas Johanas spėjo gerai pasiruoš- 
ti. Repetavo stebint motušei Karenai. Veidas buvo smarkiai išblyš- 
kęs, o akys išgąstingos. Tačiau balsas buvo tvirtas kaip uola. 

Jis kalbėjo apie palaimą būti Kristuje. Apie pasiruošimą priim- 
ti apreiškimą bei išganymą. Apie nuodėmės bejėgiškumą Žmogui 
įsileidus šviesą. Nesą žmogui didesnio stebuklo už Kristų ir Jo 
Malonę. 

Motušė Karena linksėjo ir šypsojosi. Kiekvieną žodį ji mokėjo 
atmintinai. Kad ir kokia sena, jos galva vis dar buvo nelyginant 
komoda. Ką jon įdėdavo, tą ir rasdavo vos prireikus. 


Žmonėms patiko pamokslas, ir po mišių jie spietėsi apie Johaną 
šventoriuje. 

— Iš tiesų galima buvo pasisemti ramybės, — pasakė pastorie- 
nė, spausdama Johanui ranką. 

Iš kiekvienos burnos virto tirštas garas. Jis liejosi į vieną de- 
besį virš jų galvų. Būrelis iš lėto patraukė į pastoriaus sodybą 
gerti kavos. 

Dina neskubėjo. Iš pradžių užsuko į būdelę. Viena. 

Galų gale šventorius ištuštėjo. Siauru sumintu takeliu ji apėjo 
bažnyčią, kol atsidūrė jūros pusėje. Tuomet ji užsilipo ant gynybi- 
nio pylimo keteros. Šioje bažnyčioje galima gintis. Platus vaizdas į 
jūrą ir storos sienos. 

Kol Dina žvelgė į kalnagūbrį kitoje fiordo pusėje, Jertrūda ten 
paskleidė milijonus perlamutrinių kriauklelių. Spindėjimas buvo 
toks ryškus, kad užgožė garsus, sklindančius nuo pastoriaus sody- 
bos. Laiveliai ant jūros kranto buvo lyg užburti skenduoliai, kurie 
drykso ir kažko laukia. 

Ji stovėjo pasislėpusi nuo žmonių akių. Užstota milžiniškos mū- 
rinės bažnyčios. 

Tuomet Jertrūdos spindesį perskrodė jo žingsniai. 


Pro zakristiją juodu įžengė tuščion bažnyčion. Iš pastoriaus sody- 
bos šių durų nesimatė. Dabar, kai žvakės užgesintos, viduje buvo 
visiškai tamsu. 

Jų Žingsniai aidu atsimušė nuo mūrinių sienų. Jie perėjo išilgai 
bažnyčios nuo altoriaus iki durų. Vienas greta kito, nepersimesda- 
mi nė vienu žodžių. Pakilo laiptais aukštyn, kur vargonai. Ten bu- 
vo dar tamsiau nei apačioje. Vargonai, nebylūs ir sunkūs, dūlavo 
virš jų galvų. 

— Manau, mums reikia palaiminimo, — tarė jis. 

— Taip, bet žvake teks pasirūpinti patiems, — atsakė ji, lūpo- 
mis prigludusi prie jo kaklo. 

Altorius turėjo būti apdengtas šilku ir uždegtos vaškinės žvakės. 
Beržo šakelės vazose per visą bažnyčios vidurį turėjo kvepėti va- 
sara. Ar bent jau grubios medinės grindys turėjo būti iššluotos. Ta- 
čiau pasiruošimams nebuvo laiko. 

Jie beveik nematė vienas kito. Bet kraujas smarkiai tvinksėjo 
visose venose ir arterijose. Laikas buvo tiksliai apskaičiuotas. Ta- 
čiau jo pakako visam pašventinimui. 

Jo randas jai buvo kelrodis audrai įsisiautėjus. Kelio atgal ne- 
buvo. 

Prieš išnirdamas palei mūro sieną, Levas įsitikino, ar zakristi- 
jonas tikrai išėjo namo. Liudininkų jie galės pasikviesti kitą kar- 

tą. Vieta nebuvo pasirinkta iš anksto. Bet jeigu jau taip išėjo, ge- 
resnės katedros jie nebūtų suradę visame Norlane. 


Pastoriaus namuose buvo šventiškai padengtas kavos stalas. 

Lensmanas ir Johanas sėdėjo šalia Bergeno pirklio, kuris apsi- 
gyveno parapijoje ir gavo leidimą atidaryti nakvynės namus. Tuo 
papiktindamas ne vieną, nes kėlė grėsmę prekybai Reinsnese. 

Kalba sukosi apie ledynus. Bergenietis stebėjosi, kad čia, šiau- 
rėje, jų tiek nedaug, nors kalnai labai aukšti! Ir kiaurus metus ga- 
ruojanti jūra! Vestlane, ypač Sogne, klimatas švelnesnis, o ten dar 
ir kokie ledynai... 

Lensmanas ėmėsi aiškinti kaip tikras žinovas. Jūra čia nesanti 
tokia šalta, kaip daugeliui gali atrodyti. Be to, esama šiltų srovių. 

Johanas pritarė lensmanui. Jis dar ir nuo savęs pridūrė, kad ša- 
lies pietuose turi toli palikti spygliuočių ribą, jei nori užeiti beržų 
keružių bei geltonųjų gervuogių, o čia, šiaurėje, tankiakeriai ir tan- 
kialapiai beržai auga iki pat jūros. Gervuogės sirpsta net salose ir 
pakrantėse! 

Tačiau dorai taip niekas ir nesugebėjo paaiškinti tokio painaus 
botanikos ir gamtos klausimo. 

Motušė Karena pasakė, jog Dievas, būdamas išmintingas, ne- 
vienodai skyrė žmonėms. Matyt, Jis supratęs, jog šiaurėje būtina 
leisti geltonosioms gervuogėms ir beržų kerams želti iki pat jūros. 
Ir kad Jis apsaugojęs šiauriečius nuo baisiųjų ledynų, nes šie ir 
taip nemažai vargsta. Tie šaltieji metų laikai! Rudeninės audros ir 
nederliaus metai! Ir žuvų nenuspėjami keliai jūroje. Kai pagalvo- 
ji, Dievo pasielgta išmintingai! 

Pastorienė pritarė draugiškai linktelėdama. Kiek mažiau apsi- 
švietę žmonės iš aplinkinių dvarų taip pat linksėjo — po to, kai pa- 
storienė parodė savo pritarimą. Taip ir turėjo būti. 

Tačiau Johanas nebuvo linkęs komentuoti motušės Karenos le- 
dynų kilmės bei paplitimo teologinio aiškinimo. Jis tik meiliai Žiū- 
rėjo į ją ir tylėjo. 

Pirklys nepagarbiai praleido pro ausis senosios damos žodžius. 
Jis pasakė, esą jo galva neišnešanti, kodėl ne visuomet aukščiau- 
sios kalnų viršūnės būna padengtos ledu. Dažnai, girdi, neįmanoma 
rasti nei kokio nors ryšio, nei dėsningumo. 

Dina tyliai įėjo į kambarį, ir tarnaitė su balta, lengva lyg šydas 
prikyšte tuoj pat jai atnešė kavos su sklindžiu. Ji atsisėdo ant kė- 

dės aukšta atkalte šalia durų, nors kažkuris vyras atsistojęs pasiū- 
lė jai vietą prie stalo. 

Lensmanas pasakė, jog teorija apie drėgną jūros orą esanti abe- 
jotina. Kadangi, kiek jam žinoma, Jostedalo ledynas esąs vienoje iš 
sausiausių Sogno apylinkių, o Romsdalo bei Norlano kalnuose, ku- 
rie prieina prie pat jūros, ledynų beveik nėra! 


Maždaug tuomet kažkas įvyko. Unisonu kilo jaudulys. Kuris netu- 
rėjo nieko bendra su Norvegijos ledynais. Sunku pasakyti, kada tai 
prasidėjo. Tačiau neilgai trukus po kambarį ėmė sklisti vos junta- 
mas dvelksmas. Iš pradžių labai palengva. Specifinis žemiškas 
kvapas. Liaudis sunerimo. 

Po kelių minučių įėjo Levas ir ėmė liaupsinti bažnyčios gražy- 
bę. Nuo to savitas druskingų jūrų vėjų ir žemės kvapas nesusilpnė- 
jo. Tačiau tuo metu parapijiečiai su juo buvo kiek apsipratę. 

Jiems tai priminė kažkada patirtą jausmą. Tolimoje praeityje? 
Ankstyvoje jaunystėje? Jausmą, kuris jau kadai nugulė sieloje ne- 
lyginant pūdymuojanti žemė? 

Vis tiek vienas kitas suvirpindavo šnerves, kai augalotasis ru- 
sas prieidavo per arti. Arba kai pro šalį praslysdavo Dinos plau- 
kai ir rankos. Vyrams pasidarė sunku sekti pokalbį. Jie gūžėsi virš 
kavos puodelių. 

Lensmanas išsiblaškęs pasiteiravo, kaip jaučiasi pastorius. Varg- 
šelis, kuris guli palėpėje kamuojamas kosulio. Pastorienė sutrikusi 
linktelėjo. Lensmanas kartą jau klausė ir gavo atsakymą, kad pa- 
storius vis dar nesikeliąs iš lovos, kosėjąs ir karščiuojąs. Ir kad ge- 
riau jo esą netrukdyti. Tačiau ji būtinai perduosianti linkėjimų. 

Šį kartą ji trumpai teatsakė: „Ačiū, neblogai!“ ir nubraukė nuo 
suknelės rankovės dulkelę. 

Kelis kartus apėjo ratu padėklai su pyragais. Buvo pilstoma ka- 
va. Žmones apgaubė mieguistas pasitenkinimas. O šnervės tarp 
kiekvieno kąsnio virpėdamos uodė orą. 

Jeigu žmonių fantazija ir buvo pakankamai laki, kad atpažintų 
dvelksmą, ji nebuvo tiek įžūli, kad atsektų, iš kur jis sklinda. Ka- 
dangi jo tiesiog negalėjo būti padorių žmonių mintyse. 

Tačiau kvapas egzistavo. Savaip veikė apetitą. Netikėtai prasi- 
skverbdavo į pokalbius, ir žodžiai akimirką nuščiūdavo, o žvilgs- 
niai darydavosi palaimingai svajingi. Gulė ant bendruomenės ne- 
lyginant jaudinantis balzamas ir pamažu nyko į pasisėdėjimo pa- 
baigą. Tam, kad praėjus kuriam laikui vėl išnirtų kurio nors 
atmintyje. Stebintis, kodėl pirmąją Kalėdų dieną pastoriaus na- 
muose buvo tokia palaiminga nuotaika. 

Pastorienė taip pat kažką jautė. Parapijos vaikams išsiskirsčius, 
ji palengva traukė nosimi orą. 

Pasisėdėjimas buvo nuostabus! 

Ji užlipo aukštyn pas savo sergantį vyrą ir atnešė jam didelę 
sielos ramybę bei paguodą. 


Dina sėdėjo laivelyje ir mėgavosi nevaržoma vėjo laisve. 

Levas! Jo oda tvilkė ją per paltą ir rūbus. Jos kūnas buvo tarsi 
stebuklingoji lazdelė, kaip lankas įsitempusi virš nematomo van- 
dens telkinio uoloje. 

Ji gerai įsisupo į kailį ir kalbėjosi su motuše Karena bei Johanu. 
Johanui ji padėkojo už pamokslą. Motušę Kareną pagyrė už tai, 
kad toji važiavo į bažnyčią, nors pastaruoju metu ir nesijautė labai 
sveika. 

Jos švino pilkumo akys žvilgėjo lyg du duburiai. Levas pagavo 
jų žvilgsnį. Galėjo be galo be krašto stebeilyti į jų gelmę. 

Dina sėdėjo apsupta Johano dėmesio ir Levo, saugančio jos nu- 
garą nuo jūros purslų. 


17 skyrius 


JIS ĮSIVEDĖ MANE Į VYNYNĄ, PATVARKĖ MANO MEILĘ. 
(Gg, 2, 4) 


Buvo neįmanoma nuslėpti, jog kažkas vyksta. Lygiai taip, kaip ne- 
įmanoma nuslėpti metų laikų nuo žmonių, kurie dirba lauke. 

Johanas buvo pirmasis, suvokęs, ką sako Levo ir Dinos žvilgs- 
niai. Jis atsiminė, kaip Dinai magėjo sužinoti Levo planus, kai jis 
anąsyk išvyko iš Reinsneso. 

Per visą studijų laiką jam mintyse kirbėjo tėvo žmonos vaizdas. 
Tarytum koks begėdiškas vabalas, užkritęs ant Biblijos lapo. Ji bu- 
vo kaip Olinės dėželė su pyragaičiais vaikystėje. Aukštai ant lenty- 
nos ir neliečiama. Nuodėmingų minčių lizdas. 

Jis sapnuodavo ją ir atmerktomis akimis, ir miegodamas. Nuo- 
gą, balzganai švytinčią mėnesienoje, su šaltais vandens lašais, var- 
vančiais kūnu. Ligi šakumo stovinčią vandenyje, pašiurpusia oda ir 
stirksančiais krūtų speneliais. Tokią, kokią jis matė ją tąnakt, kai 
jie kartu maudėsi prieš jam išvykstant. 

Grįžo namo devyneriais metais vyresnis. Ir tarėsi įgijęs atsparą. 
Vis tiek kiekvienąkart, kai ją pamatydavo, kažkas sukeldavo jam 
skausmą ir jaudulį. Tačiau Dievui ir žmonėms Dina buvo tėvo nuo- 
savybė. Nesvarbu, kad Jakobas seniai miręs. Ji pagimdė jo įbrolį ir 
tvarkė bendrą turtą lyg motina. 


Motušė Karena šiek tiek susirūpino, pastebėjusi Levo ir Dinos iš- 
kalbingus žvilgsnius. Tačiau ją tai maloniai jaudino. Ji greitai išsi- 
laisvino nuo savo sūnaus atminimo. Ir apsiprato su mintimi, jog tu- 
rinti linkėti Dinai gyvo vyro. 

Teisybė, ji abejojo, ar šis rusas turi nors kokio turto. Taip pat ne- 
manė, kad jisai sugebėtų verstis prekyba ir tvarkyti svečių namus. 

Tačiau geriau pagalvojus, ir Jakobas tebuvo jūrininkas, kai atėjo 
į Reinsnesą... Taip, ji jau pradėjo džiaugtis, kad į namus ateis žmo- 
gus, su kuriuo bus galima pakalbėti apie meną ir literatūrą. Žmo- 
gus, kuris laisvai moka vokiečių ir prancūzų kalbas ir kuris, rodos, 
buvo nukakęs iki pačios Viduržemio jūros. 

Ny/lsą toks akivaizdus potraukis gąsdino bei glumino. Dėl neaiš- 
kios priežasties, kurios jis nesiėmė analizuoti, jam darėsi neramu. 
Tarsi jam būtų kėlusi grėsmę pati meilės esybė. 

Andersas į visa tai žiūrėjo su nuostaba. Tačiau jam sunku buvo 
patikėti, jog iš to gali kas nors išeiti. 

Stinė laikėsi ramiai ir atsargiai, nė vienu mirksniu neišsiduoda- 
ma, ką žino arba nujaučia. Jai neatrodė, jog dėl Dinos geros nuo- 
taikos ir žaižaruojančios energijos vertėtų nerimauti. 

Vos Levas vieną dieną pasirodė virtuvėje, Olinė ėmė garsiai 
vograuti apie velionio Jakobo tobulybę. Jis atsidėjęs mandagiai 
klausėsi. Linksėjo ir norėjo smulkiau šužinoti apie herojų, buvusį 
Reinsneso šeimininką. 

Olinė vardijo ir vardijo Jakobo dorybes. Jo veido gražybę, iš- 
tvermę, su kuria galėdavęs šokti kiaurą naktį, atidumą samdiniams 
ir varguoliams. O kur dar jo garbanos ir nesenstanti širdis... 

Pati to nejausdama, Olinė užkibo ant Levo meškerės, nes jis 
mokėjo klausytis. Galų gale jai buvo leista išsikalbėti apie jau tris- 
dešimt metų neblėstančią savo meilę. Viskas baigėsi tuo, kad ji iš- 
verkė savo liūdesį bei ilgesį ant Levo krūtinės ir tapo nuo jo neat- 
skiriama. 


Tomas grįžo ketvirtą dieną po Kalėdų ir rado virtuvėje Levą, trau- 
kiantį graudžias rusų liaudies dainas, kad paguostų apsiašarojusią 
Olinę. Jis pasijuto benamis. 

Nieko nelaukdamas ėmė šnipinėti ir kankinosi dar labiau. Vaka- 
re klausėsi klegančio Dinos juoko, kai iš virtuvės į kambarius atsi- 
verdavo durys. Jis patikrino pėdsakus sniege šalia pavėsinės, nes 
netrukus turėjo stoti pilnatis. Jam atsivėrė širdį draskanti tiesa. Ant 
šerkšnoto pavėsinės suolelio plytėjo du dideli atitirpę lopai. Taip 
arti vienas kito, kad susiliejo į vieną žymę. Du kailiniuoti kūnai ant 
suolo... Kailiniai, atsagstomi per priekį. 

Vis dėlto ji atsivedė ten rusą! Ten, kur garbindavo mėnulį! 

Jis taip pat nutykino kiek tolėliau nuo namų, kad galėtų pasi- 
žiūrėti, vienas ar du šešėliai ant užuolaidų salėje. Tačiau sunkios, 
tamsios aksominės užuolaidos saugojo visas paslaptis. Kai jam 
nepavyko išvysti šešėlių, jį ėmė graužti mintis, kodėl ten taip ma- 
ža Šviesos. 

Jam vaidenosi baltas Dinos kūnas kito glėbyje priešais ketinę 
krosnį, apšviestas kandeliabro ant veidrodžio staliuko. O lova su 
baldakimu jam nedavė ramybės nei dieną, nei naktį, todėl jis be- 
veik nepalietė gausių ir puikiai pagamintų kalėdinių valgių. 

Tomas ėmė vengti virtuvės, užeidavo ten tik perkąsti, kai būda- 
vo tikras, jog rusas sėdi troboje. 


Salėje iš tiesų būta dviejų šešėlių. Ji atsivedė jį šeštą naktį po Ka- 
lėdų. Rizikuodama išsiduoti visiems namams. Johanui. Motušei 
Karenai! Geismas buvo lyg vilkas vedlys. Galbūt pilkas ir nemato- 
mas kitiems, bet jai jis buvo vien raudoni nasrai sų iššieptais ašt- 
riais dantim ir aitriu kvapu. Nebijantis mirties, alkanas ir įtūžęs. 

Todėl ji atsikėlė iš lovos ir iš naujo apsirengė visus drabužius. 
Susišukavo plaukus ir išsėlino į tamsų koridorių, kuriame nebuvo 
nė vieno lango. Ji užgrūdo Jakobą už baltinių spintos ir pasuko tie- 
siai prie reikiamų durų. Atsargiai nuspaudė cypiančią žalvarinę du- 
rų rankeną ir įsmuko vidun. 

Jis laukė jos kaip ištikimas asmens sargybinis. Tiesa, be batų ir 
marškinių, vienom kelnėm. Atrodė, lyg būtų sėdėjęs, skaitęs ir vie- 
na ausimi klausęsis, ar nepasigirs koks ženklas. 

Svečių kambarys nebuvo pritaikytas būti dviese. Pernelyg plo- 
nos sienos juos būtų išdavusios Andersui ir Johanui. O iš abiejų sa- 
lės šonų kambariai buvo tušti. Ji dviem pirštais užgesino žvakę. 
Žaibiškai ir nepalaižiusi pirštų. 

— Eime! — sušnabždėjo. 

Tarsi viskas būtų buvę numatyta iš anksto, vyriškis nusekė iš 
paskos. 


Salėje Dina lengviau atsikvėpusi pasuko spynoje raktą ir nusivedė 
augalotąjį vyriškį prie lovos. Jis norėjo kažką sakyti, bet prie pat jo 
lūpų ji be garso sušnypštė. 

Jis juokėsi savo spindinčiom žaliom akim. Rimtai šypsojosi ne- 
lyginant maldoje paskendęs Buda. 

Porą kartų užsimerkęs atkragino galvą. Ji buvo be galo arti. Ta- 
čiau iš pradžių jis nelietė jos. 

Pasirodė, jog senoji Jakobo lova su baldakimu buvo per silpna 
tokiam išbandymui, todėl jiems teko persikelti ant grindų. Tik dar 
pasitiesė gagų pūkų antklodę su prabangiu damasto užvalkalu ir 
paklodę. 

Jis sotinosi žaismingai, bet godžiai. Juokėsi joje. Be garso ir 
geidulingai. Tarsi seni kalnai, kurie slopina savy aidą, bijodami su- 
trikdyti saulę. Arba kaip plaukiantys debesys, kurie nenori išgąs- 
dinti naktinės rasos bruknių uogienojuose ir erelio jauniklių uolos 


plyšyje. 

Ji buvo tarsi veržli upė, plukdanti laivę tvirtu, vandenis skroste 
skrodžiančiu korpusu. Pirmagaliu forsuojanti slenksčius ir akme- 
nis. Jos krantai, godūs visaėdžiai, lyžčiojo bortus. 

Prieš paskutinį slenkstį, kur jis turėjo atitekti kriokliui, dugnas 
trūko pusiau ir nugrimzdo į gelmę kartu su juo. 

Seklumose girdėjosi vien šnabždesys. Tačiau vandenys grumėjo 
ir šniokštė, o jos krantai tebebuvo tokie pat išalkę. Tuomet jis vėl 
ėmė bakštinti laivę. Pakeltu į orą kiliu ir be irklų, tačiau valingai ir 
stipriai. Nuo kranto dryktelėjo didžiulis žvėris ir iškando jam gilią, 
mirtiną žaizdą. 

Tuomet jis atsidūrė krioklyje. 


Lova su baldakimu ramiai stūksojo kambario vidury, tarsi suvok- 
dama savo senatvę ir negalią. 

Nieko panašaus jai dar nebuvo tekę matyti. Atrodo, ji dar labiau 
apsunko. Keturiais kertiniais stulpeliais ir solidžių galvūgaliu, ji 
nepastebimai ir su jai nebūdingu rūpesčiu bandė slopinti kiekvieną 
garsą kambaryje. 

Tačiau lova su baldakimu nepadėjo išlaikyti Jakobo toliau. Jis 
painiojosi po kojomis kaip vienišas vaikas. Galėjai varyti nevaręs. 

Ir Jakobas nesitraukė, kol tvartuose pradėjo garsintis gyvuliai, o 
iš už Bloflogeto išniro žiemiška ryto skraistė. 


Stojo šaltos dienos ir naktys. Dangus pagavo vartalioti savo vidu- 
rius. Akinamai žalia šiaurės pašvaistė su raudonais ir melsvais Žar- 
nų gaureliais pakraščiuose. Juodame žvaigždėtame danguje viskas 
bangavo liūliavo. 

„Princas Gustavas“ atšliaužė lyg nelauktas žaltys. 

Dina vėl įniko žingsniais matuoti palėpę. 


TREČIOJI KNYGA 


1 skyrius 


VIENI DALINA, KĄ TURI SAVO, IR DAROSI TURTINGESNI; KI- 
TI GI PLĖŠIA NE SAVO, IR JIE VISUOMET NETURTE. 


(Pat 11, 24) 


Jaunoji siuvėja, kurią jie nusisamdė prieš Kalėdas, pasiliko dvare. 
Kai mergina baigė darbą, paaiškėjo, jog ji neturi kur dingti. 

Kai ji susirinko visas skiautes bei siūlų riteles ir išsišlavė klėte- 
lę, Stinė rado ją su paltu sėdinčią šalia kartoninio lagaminėlio, su- 
rišto virvele, ir raudančią. Sutartis pasibaigė, ir jai reikėjo išsi- 
kraustyti. 

Iš Stinės niekam nepavyko išpešti, kokia iš tiesų buvo ta graudi 
istorija. Viena buvo aišku, jog nevalia jos išprašyti iš dvaro prieš 
pat Kalėdas. Nes įvykis nuskambėtų per visą parapiją ir Reinsnesui 
neatneštų šlovės. 

Mergina buvo pristatyta valyti krautuvės ir kontoros, pasibaigus 
prekybai ir atslūgus žmonių srautui. Tabaku priterštos grindys bu- 
vo grubios ir atšerpėjusios. Bet ji nesiskundė. 

Vieną dieną eidama pro kamarą, Dina išgirdo siuvėją plepant su 
Anete. Buvo minimas Nylso vardas. 

— Jis iškart prisistato, vos tik imu plauti kontorą, — pasakė 
mergina. 

— Nebijok, gali jį ir apšaukti. Jis nėra joks ponas, — tarė Anetė. 

Dina sustojo už atvertų durų. 

— Ne, aš nebijau. Tik kažkaip nejauku. Jam, matyt, iš tikrųjų 
ne visi namie, — rimtai pasakė ji. — Vieną sykį lyg koks patrakė- 
lis nei iš šio, nei iš to kad puls stumdyti praustuvės stovą! 

— Praustuvės stovą! 

— Taip, kur stovi kontoroje. Tai buvo per Kūčias, kai Olinė pa- 
siuntė mane patikrinti krosnies, nes niekam daugiau neužtenka pro- 
to pagalvoti, kad bet kurią dieną gali kilti gaisras dvare, kur žaibas 
jau kartą trenkė į tvarto stogą... Štai tada aš jį ir mačiau! Jis buvo 
užsidengęs langą, bet iš arti vis tiek galėjau matyti. Jis stumdė 
praustuvės stovą! Patupėjo susilenkęs, pažiūrėjo į kažką kamputy- 
je. O tada su didžiausiu bildesiu vėl nustūmė į vietą ir užsirūkė. 
Negi taip elgsis viso proto žmogus? 

Jau buvo mėlyna šviesa spindinčios vasario dienos. 

Nepasibeldusi ji įžengė į kontorą pas Nylsą. Šis kilstelėjo galvą 
nuo savo popierių ir pasilabino. Kambaryje buvo šilta. Pūkščianti 
ir žaižaruojanti krosnis stovėjo kertėje. 

— Nylsas kaip visada dirba savaitgaliais? — užvedė ji kalbą. 

— Taip, maniau, sutvarkysiū šį tą prieš Andersui grįžtant iš 
žūklės. Čia nemažai darbo... 

— Aš manau. 

Ji žengė prie solidaus rašomojo stalo ir atsistojo sukryžiavusi 
rankas ant krūtinės. Jį ėmė pilti prakaitas. Nemalonus lipnumas 
stingdė žodžius ir mintis. 

— Ką aš čia norėjau pasakyti?.. A, tiesa — girdėjau, ruošies į 
Ameriką? 

Jis nežymiai krūptelėjo. Ties smilkiniais žilstelėję plaukai vos 
vos pašiuro. Jis sėdėjo su marškiniais, atsisagstęs liemenę. Kaklas 
buvo gyslotas ir liesas, rankos tokios pat. 

Jis buvo gana išvaizdus vyras. Nors dirbo krautuvės tarnautoju, 
buvo stangraus ir tvirto stuomens. Turėjo tiesią nosį ir kone aris- 
tokratiškus bruožus. 

— Kas taip kalba? — paklausė jis, laižydamas išdžiūvusias lūpas. 

— Visai nesvarbu. Bet aš norėčiau sužinoti, kaip yra iš tikrųjų. 

— Ar Dina paėmė Amerikos žemėlapį nuo stalo? 

Jis surado jėgų šiokiam tokiam puolimui. Ir akimirką buvo pa- 
tenkintas. 

— Ne. Tu ir žemėlapį įsigijai? Jau taip toli nužengei? Tai į ku- 
rią vietą žadi vykti? 

Jis įtariai žvelgė į ją. Dabar abu stovėjo vienas priešais kitą. Jis 
pasirėmęs į stalo kraštą delnais, pakėlęs į ją veidą. 

Jis staigiai atsitiesė vos nenuversdamas rašalinės. 

— Žemėlapis dingo! Kaip į vandenį! Dar prieš Kūčias jis gulė- 
jo štai čia. 

Jis nutilo. 

Dina tylėdama stebėjo jį. 

— Ne, aš tiktai galvojau... — pagaliau tarė jis. 

— Kelionė brangiai atsieis, — tyliai pasakė ji. 

— Bet tai tebuvo pamąstymas... | 

— Tikriausiai gavai paskolą banke? Gal tau reikia laiduotojo? 

— Aš apie tai negalvojau... 

Nylso veido spalva pasikeitė, porą kartų jis persibraukė ranka 
plaukus. 

— Tai gal tu pats turi pinigų? 

— Ne, suprask mane teisingai... 

Nylsas keikė save, kad iš anksto nepasiruošė tokiai situacijai. 
Neišmoko atsakymų atmintinai. 

Dina visuomet šitaip. Užklumpa tave lyg perkūnas iš giedro 
dangaus, kai šito mažiausiai tikies. 

— Yra vienas dalykas, kurį aš seniai norėjau su tavimi aptarti, 
Nylsai, — maloniai pasakė ji, tarsi keisdama pokalbio temą. 

— Taip? — su palengvėjimu ištarė jis. 

— Turiu galvoje skaičius... Tuos, kurie yra, bet kurių neįmano- 
ma rasti... Tuos, kurių per daug... Tuos, kurie pasirodo tik tada, kai 
suskaičiuoju statines, atvežamus bei išvežamus krovinius ir pasi- 
kalbu su žmonėmis apie tai, kiek jie pasiskolina ir kiek grąžina. Aš 
turiu šį tą užsirašiusi. Nerodžiau nei lensmanui, nei teisėjui, bet aš 
išsiaiškinau, kur yra skaičiai, Nylsai. 

Jis sunkiai nurijo seiles. Tuomet sukaupė visą pagiežą ir įsmei- 
gė žvilgsnį jai į akis. 

— Tu ir anksčiau kaltinai mane sukčiavimu knygose! — su- 
švokštė jis. Lygiai trimis sekundėmis per anksti. 

— Taip! — kone šnabždom ištarė ji ir sugriebė už rankos. — 
Bet šį kartą įsitikinau! 

— Kur tavo įrodymai?! — iškošė jis. Neaiškiai nujautė, jog tai 
rimta. 

— Manau juos kol kas pasilaikyti, Nylsai! 

— Todėl, kad tu jų neturi. Viskas tėra pyktis. Pyktis ir melas, 
daugiau nieko! Viskas prasidėjo nuo tos istorijos su Stinės vaiku... 

— Su Nylso vaiku, — pataisė ji. 

— Vadink, kaip tau patinka! Bet nuo to laiko Reinsnese aš ne- 
beturiu namų. O dabar tu dar nori, kad aš visų akyse tapčiau suk- 
čiumi! Kur įrodymai? — šaukė jis. 

Veidas lempos šviesoje buvo blyškus, o smakras drebėjo. 

— Turėtum suprasti, kad nenoriu švaistytis įrodymais atskleis- 
dama juos dabar, kol nežinau, ar tu pats nenori sau padėti. 

— Ką turi galvoje? 

— Parodyk Dinai, kur yra skaičiai grynais pinigais! Tada bus 
galima tartis dėl viso kito, taip pat dėl laidavimo tavo kelionei į 
Ameriką. 

— Aš neturiu pinigų! 

— Turi! Maža to, tu dar ir nuo savo brolio nusukai tuos dešimt 
procentų, kurie priklausė jam po kelionės į Bergeną. Tu pateikei 
skaičius, kurie niekaip neatitinka to, ką Andersas išsivežė į pietus. 
Čia ir buvo tavo didžiausia klaida. Tu viską suvertei broliui. Taip, 

kad blogiausiu atveju atrodytų, jog jis yra sukčius. Tik tu pamiršai, 
kad aš jus pažįstu, ir vieną, ir kitą! 

Jis sugniaužė kumščius ir praradęs savitvardą buvo bešokąs iš 
už stalo ant jos. 

— Sėsk, žmogau! — tarė ji. — Ar būtų buvę geriau, jei būčiau 
pasikvietusi lensmaną su tarnautoju ir paklojusi viską ant stalo? 
Atsakyk! 

— Ne, — tarė jis. Vos girdimai. — Bet aš nieko nepadariau... 

— Trauk šen skaičius, geriausia grynaisiais, ir pasiskubink! Iš- 
leidai juos ar užkasei? Nes jie nepadėti į jokį banką. 

— Iš kur tu žinai? — paklausė jis. 

Ji šyptelėjo. Nejaukus gestas. Nuo kurio visa jo oda pašiurpo. 
Jis užvėrė visas angas. Tarsi bijodamas, kad ji pro poras neįlįstų ir 
nesunaikintų jo iš vidaus. 

Nylsas klestelėjo ant kėdės už stalo. Žvilgsnis nevalingai krypo 
praustuvės stovo link. Jis elgėsi kaip mažas berniukas, akimis iš- 
duodantis, kur paslėpė iš draugo pasiskolintą medinį arkliuką. 

— Tu juos užkasei? Ar laikai po čiužiniu? 

— Aš nieko neturiu! 

Tuomet ji įsmeigė į jį akis. Ir skvarbė lyg su noragu. 

— Gerai. Duodu tau laiko iki vakaro. Tada siunčiu žinią len- 
smanui! — išrėžė ji. Ir pasisuko eiti. 

Tarsi kažką prisiminusi, ji žaibiškai vėl atsigręžė į jį. 

Jo akys buvo nukreiptos į praustuvės stovą! 

Tuomet jis suprato, jog susektas. 

— Beje, aš atėjau peržvelgti knygų. Todėl gali eiti, — iš lėto ta- 
rė ji. Katė. Kuri dar kartą išleidžia nagus. 

Jis atsistojo ir stengėsi išeiti tiesia nugara. 


Jam išėjus ji užrakino duris nesijaudindama, kad jis girdi. 

Tada atsiraitojo rankoves ir kibo į darbą. 

Didžiulis praustuvės stovas su sunkia marmuro plokšte ant vir- 
šaus nenorėjo nė krustelėti. Ąžuolas ir marmuras. Svoris ganėtinas. 

Ji užgulė visu kūnu. 

Nylsas mynė po krautuvę, o ji tuo metu stovėjo su atvira dėže- 
Ie rankose ir po lempa skaičiavo pinigus. 


Kitą rytą Dina išjojo keliu per kalnus. Su sniegpadžiais sau ir ar- 
kliui, permestais per kelioninius krepšius. 
Kai ji suko pro kalvę, Nylsas kaip tik ėjo nuo krautuvės. 

Augalotosios moters ant arklio, išsirengusios joti per kalnus, vaiz- 
das jį taip pribloškė, jog akyse aptemo. Jis žinojo, kur ji susirengė. 

Jo viduriai ėmė maištauti jau tada, kai jis išgirdo ją trankantis 
kontoroje. Abu galai prakiuro taip staigiai, kad jis vos spėjo laiku 
nusvirduliuoti iki krautuvės tualeto. Prisilenkęs prie vienos skylės 
lupo ožius, o sėdėdamas ant kitos tuo pat metu tuštinosi. 

Vakare jis keletą kartų jau norėjo eit į salę prašyti malonės. Ta- 
čiau neįstengė. 

Naktis buvo pragariška, pilna košmarų su numirėliais ir skęs- 
tančiais laivais. 

Atsikėlęs ryte, jis išsimuilavo barzdaplaukius ir ėmė juos gram- 
dyti, tarsi visame pasaulyje nebūtų buvę svarbesnio užsiėmimo. 

Jis vis dar ketino nueit į didįjį namą ir bandyti suminkštinti kie- 
tą kaip akmenį Dinos Grenelv širdį. 

Tačiau nesugebėjo prisiversti. Vis atidėliojo. Net pamatęs jojant 
ją iš dvaro, dar galėjo suspėti. Pulti jai iš paskos ir sulaikyti arklį. 

Jis pažinojo kietą jos būdą. Žinojo, kad jam nebūtų pasigailėji- 
mo tol, kol neimtų šliaužioti keliais. 

Bet šito jis neįstengė. 


Jam reikėjo išvažiuoti, kol dar buvo laikas! Nereikėjo lūkuriuoti po 
Kalėdų vien tam, kad į namus atvyko svečias, su kuriuo galima pa- 
sikalbėti kaip su žmogum. 

O žemėlapis! Kodėl jis taip vaikiškai įsikalė į galvą, jog be že- 
mėlapio negalima važiuoti į Ameriką? Dabar neturi nei žemėlapio, 
nei pinigų. 

Užėjęs į virtuvę, jis išgirdo Olinę sakant, jog Dina išjojo į Fa- 
gernesą. 

— Kas keisčiausia, ji su lensmanu dar turinti apie ką pasikalbė- 
ti, — pasakė Olinė ir gargždžiai nusijuokė. 

Jam akis apgaubė tamsi migla. Jis aiškiai nebematė. Virš savęs 
jau girdėjo griaudint teisėjo balsą. 

Jis atsisakė kavos, kurią Olinė jam padėjo ant stalo. 

Virtuvėje buvo šviesu ir pernelyg šilta. Visą kelią išimtininkų 
trobos link jis sunkiai šniokštavo. 

Pavakary, kai viena tarnaitė atėjo pažiūrėti, kas jam yra, nes jo 
niekur nebuvo matyti, jis pasiskundė prasta savijauta ir nieko ne- 
įsileido kambarėlin. Tarnaitei atėjus nuo durų parsinešti indų, 
maistas juose tebebuvo nepaliestas. 

Mergina patraukė pečiais. Nylsas ir anksčiau mėgdavo vaidinti 
ligonį. Tuo jis buvo visai kaip vaikas. 

Dina jojo per kalnus su solidžia pinigų suma, kurią ketino padėti į 
Taupomąjį banką. 

Tarpais ir jai, ir arkliui reikėdavo eiti su sniegpadžiais. Arklys pats 
rinkosi greitį, kai jie kildavo apledijusiu, vietom užpustytu keliu. 

Ji stabtelėjo viršūnėje, kur nuo skardžio kone ištisus metus ne- 
nutrūkstamai grumėjo upė, baigdama savo kelionę duburyje. Šian- 
dien vandens srovė buvo menka. Nuo krašto išmoningomis kripė- 
mis kybojo žalsvi varvekliai. 

Ji stovėjo žiūrėdama nuo stataus skardžio žemyn, kur kažkada 
nuvirto rogės. 


Aš esu Dina. Jakobo duburyje nėra. Jis pas mane. Jis nėra 
baisiai sunkus. Tik įkyrus. Visuomet pučia į mane kvapą. Jer- 
trūdos nėra aviečių brūzgyne ant kalvės pamatų Fagernese. 
Klyksmas yra. Jis varva ant žemės, kai delne traiškau uogas. 
O Jertrūdos veidas vėl tampa sveikas. Kaip Lorcho violonče- 
lė. Aš už juos visus skaičiuoju ir renkuosi. Jiem reikia manęs. 


Ji užlipo ant arklio neparuošusi gyvulio kaip paprastai. Žirgas krūpte- 
lėjo ir sužvingo. Šalia tarpeklio jis jautėsi nesmagiai. Vis nedavė ra- 
mybės atsiminimai. Ji skardžiai nusijuokė ir patapšnojo jam karčius. 

— Nuo! — riktelėjo ji, trūktelėdama pavadį. 

Kelionė buvo varginanti. Į vietą jie nusikasė tik vėlyvą popietę. 
Tarpais tekdavo klampoti pirma arklio, nes jo kojos giliai smego į 
patižusį sniegą. 

Kai ji pasiekė pirmąsias sodybas, žmonės, išėję iš trobų, lydėjo 
ją akimis, kaip buvo įprasta tose vietose. 

Dina iš Reinsneso, jojanti ant juodo žirgo be balno, buvo vei- 
kiai atpažįstama. Ponia, lyg vyras mūvinti kelnėmis. Reginys mo- 
terim kėlė ir pavydą, ir pasidygėjimą. Bet visų pirma joms kvaito 
galva, kaip rūpėjo patirti, kas gi atginė ją tėvo dvaran ant arklio 
juodžiausią Žiemą. 

Jos siuntė vaikus ir bernus visokiausiomis dingstimis jai prieš- 
priešais. Tačiau tie nieko nepešė. Dina tik pasisveikindavo ir joda- 
vo toliau. 

Vienoje vietoje, jau leisdamasi į lensmano dvarą, ji stabtelėjo ir 
apsidairė, ar nepamatys tetervino, kurį žinojo ten gyvenant. 

Kai Juodis ir ji atšniokštavo artyn, jis nepakilo į orą. Tik priglu- 
do prie žemės žibsėdamas akutėmis ir tarėsi esąs nematomas. 

Ji apsuko ratą, kol privertė jį purptelėti virš sniego. Tuomet nu- 
sijuokė džiugiai kaip vaikas ir nuklampojo pavymui. Galiausiai 
privertė jį karkti ir šnypšti, nes priėjo pernelyg arti. 

Žiemą toje vietoje ji kažkada žaisdavo šį žaidimą su Tomu. Taip 
pat jie statydavo kilpas. 

Tetervinai žiemą krūmynuose aplink Fagernesą būdavo jaukūs 
lyg vištos. Jie nesigąsčiodavo persekiojami. 

Visai kitokie būdavo pavasarį ir vasarą, kai turėdavo jauniklių. 
Tuomet sprausdavosi savo mažu kūneliu tarp krūmokšnių arba pra- 
skrisdavo žemai virš žmonių galvų, kad nuviliotų juos paskui save 
ir jaunikliai spėtų pasprukti. 

Be paliovos klykavo kimiu balseliu: „Ke biau, ke biau!“ Kad 
toks mažas padarėlis turėtų tiek drąsos! 

Ji žinojo, kad kyšulyje gyvena lokys. Todėl kai ji išjodavo su 
Tomu, šis dėl viso pikto pasiimdavo savo samišką šautuvą. Tačiau 
turėjo atsitikti kas nors ypatinga, kad meškinas tokiu metų laiku iš- 
lįstų iš savo irštvos. 


Lensmanas išsigando. Išgirdęs arklį, jis žvilgterėjo trumparegėmis 
akimis pro kontoros langą. Metė viską į šalį ir išskėstom rankom 
puolė ant laiptų. 

Priėmimas buvo smarkus ir vaidingas. Ji nepranešusi iš anksto! 
Tokį tolumą jojusi be balno prastu keliu! Ir būdama motina bei 
našlė, iki šiol negalinti rengtis kaip moteris! 

Jis nė puse lūpų neužsiminė, kad per paskutinį jo apsilankymą 
Reinsnese jiedu neišsiskyrė kaip geriausi draugai. 

Užtat jis paleido gerklę, kam atjojusi viena tamsią naktį ir už- 
traukusi gėdą visai giminei. Ar ji sutikusi ką nors kelyje ir kas tai 
buvę? Ir ar pažinę ją? 

Dina išsinėrė iš kailinių ir ten pat nudrėbė juos ant grindų palei 
laiptus. Ji atsakinėjo į klausimus nelyginant atsargus vidutinių ga- 
bumų orakulas. Be svarbių faktų. Tik taip, kad jis galėtų išlieti sa- 
vo žodžių srautą. 

— Aš sušalau! Ar turite namuose punšo? Tik kad būtų karštas 
kaip velnio pasturgalis! — riktelėjo ji, norėdama visa tai baigti. 


Tuomet suėjo kiti — ir Dagnė, ir berniukai. Oskaras buvo išstypęs 
lyg kartis ir ryškiai paženklintas vyriausiojo, kuriam tenka dau- 
giausia auklėjimo ir atsakomybės, žyme. Jo sprandas jau buvo pa- 
kumpęs, ir jis žmonėms nežiūrėjo į akis. 

Dina suėmė jį už smakro ir pažvelgė į jį. Jis tankiai sumirksėjo 
ir pabandė ištrūkti. Tačiau ji laikė tvirtai. Tada rimtai linktelėjo ir 
tarė žiūrėdama į lensmaną: 

— Tu per daug muštruoji berniuką. Pamatysi, jis vieną dieną 
pabėgs. 

— Ateik į Reinsnesą, kai pasidarys sunku, — garsiai ir aiškiai 
sušnabždėjo ji, pasilenkusi prie berniuko galvos. 

Tuomet klestelėjo į kėdę šalia durų. 

Egilis, jauniausias lensmano sūnus, kaip šunelis įsispraudė tarp 
brolio ir Dinos. 

— Laba diena, pone Egili Holmai, kiek tau dabar metų? 

— Netrukus bus dešimt! — atsakė jis visas švytėdamas. 

— Tai nestovėk ir nespoksok, o padėk man nusitraukti batus, ta- 
da bus matyti, ar jau gangrenuoja šitos nušalusios kojos! 

Ir Egilis traukė kaip tikras vyras. Batas pasidavė, ir jis stuktelė- 
jo į sieną. Buvo tiek pat kresnas ir tamsus, kiek brolis — išstypęs 
ir šviesus. Ir elgėsi visai kitaip. 

Jis mylėjo Diną taip beatodairiškai ir iš visos širdies, kad prieš 
tą meilę viskas nublankdavo. Dėl to kaskart kildavo peštynės ir 
vaidai su Benjaminu, vos jiedviem susitikus. 

Dina niekuomet nesikišdavo. 

Dagnė per daug nesižavėjo sūnaus meilės Dinai protrūkiais. Ta- 
čiau mandagiai padejavo nežinojusi, kad Dina atvyks, nes būtų pa- 
sirūpinusi šventiniais pietumis. 

— Aš ne šventinių pietų atvykau valgyti, o su reikalu! — pasa- 
kė Dina. 

Dagnė pajuto kandžią užuominą, bet prikando liežuvį. Ją visą- 
laik persekiojo nemalonus jausmas, kad Dina šaiposi iš jos ir laiko 
paikše. 

Kai Dina pasiėmė punšą ir su lensmanu nuėjo į kontorą, nuo 
pažeminimo Dagnės skruostuose pražydo karštligiškos rožės. 


Už uždarų durų Dina išdėstė savo reikalą. Ji norėjo, kad jis padėtų 
pinigus į Taupomąjį banką. 

Lensmanas sunėrė rankas ir atsiduso, prieš save išvydęs gražią 
krūvelę banknotų, kuriuos ji ėmėsi perskaičiuoti. 

— Ir iš kur tiek pinigų? — apstulbęs paklausė jis pakiliu len- 
smanišku tonu, negalėdamas atplėšti akių. — Ir dar nesibaigus pre- 
kybai! Per pačią Lofoteno žūklę — ir jekta nebuvo nuplaukusi į 
Bergeną? Nejaugi lensmano dukra šiais moderniais laikais laikytų 
pinigus komodos stalčiuje? 

Dina nusijuokė. Bet ji neprasitarė, iš kur gavusi pinigus. Tepasa- 
kė, kad tai rezervas, apie kurio buvimo vietą neseniai sužinojusi... 

Ji nenorėjo pati rodytis banke. Jai atrodė neoru eiti ten su voku, 
pilnu banknotų. Šį darbą ji pavedanti tėvui. Tik jis turįs išsaugoti 
indėlio pažymėjimą, kol pats atvyks į Reinsnesą. Vienas trečdalis 

turįs būti padėtas Hanos vardu, vienas — Benjamino ir vienas — 
jos pačios vardu. 

Lensmanas apsiėmė sutvarkyti šį reikalą. Jis labai rimtai ėmėsi 
užduoties. Tik iš pradžių nė girdėti nenorėjo apie tai, kad ji tiek 
turto atiduotų samės pavainikei! Negi nepakanka, kad išlaikanti 
mergaitę iš savo kišenės, lyg kokia motina duodanti ir jai, ir samei 
pastogę, maistą ir visko, kas būtiniausia? Negi ji norinti veltui 
švaistyti pinigus? 

Dina šypsojosi, o jos akys tūžmingai pešiojo jam ūsus. 

Iš šio manevro lensmanas suprato, kad jam geriau nusileisti. Ta- 
čiau jis kaip vaikas prieš Kūčias nesitvėrė smalsumu, iš kur ji ga- 
vusi pinigus. 

Sėdant prie stalo ir vakarieniaujant, jis neiškentė: 

— Galgi nepardavei jektos ar žemės? 

— Ne, — striukai atsakė ji ir sudraudė žvilgsniu. Jie buvo susi- 
tarę, kad viskas liks tarp jųdviejų. 

— Kodėl tu taip klausi? — įsikišo Dagnė. 

— Ne, tik šiaip sau... ko neprisigalvoji. 

— Aš bandžiau jį iškvosti, kiek jis duotų už Reinsnesą, — ra- 
miai atsakė Dina ir atgalia ranka nusišluostė burną. Šitaip padarė 
norėdama padrąsinti berniukus ir paerzinti Dagnę. 


Dinos apsilankymas pakėlė lensmanui nuotaiką. Jis pasipasakojo 
apie vieną ginčą su vyriausiuoju amtmanu Tromsėje. Lensmano 
nuomone, amtmanas per daug geranoriškai žiūrįs į lensmanus, 
studijavusius teisę, tuos kvaišas, atvykusius iš pietų ir nieko ne- 
nutuokiančius apie Norlano žmones bei jų gyvenimą. O senieji 
darbininkai, pažįstantys parapiją ir žmonių dvasią, laikomi nebe- 
pajėgiais. 

— Nematau nieko blogo, kad žmonės išsimokslinę, — įgėlė Di- 
na. Puikiai žinodama, kad mina lensmanui ant nuospaudos. 

— Taip, bet kaipgi jie nepastebi, kad kitas taip pat šį tą sugeba 
remdamasis patyrimu ir išmintimi! — įsižeidė lensmanas. 

— Tikriausiai tu ten tiek prišnekėjai, kad byla bus nutraukta, — 
tarė Dina ir mirktelėjo Dagnei. 

— Jis iš tiesų siūlė susitaikyti, — pasakė Dagnė. 

— Bet dėl ko toji byla? — paklausė Dina. 

— Dėl nekrikščioniško sprendimo, — iškošė lensmanas. — Vie- 
na valstiečio našlė tinge buvo nubausta du mėnesius kalėti Tronje- 
me už tai, kad iš dvaro, kuriame atliko prievolę, paėmė vieną gėlė- 
tą rankšluostį, tris sūrius ir šiek tiek pinigų! Aš apskundžiau vy- 

riausiajam teisėjui Ibestade. Ir nuosprendį, ir liudininkus. Bet tie 
jau buvo susigiedoję su vyriausiuoju amtmanu. 

— Saugokis, tėve, tai galingi priešai, — juokėsi ji. 

Lensmanas pyktelėjo. 

— Jie uja paprastus žmones kaip gyvulius! O sąžiningus len- 
smanus kaip kokias utėles! Aš tau pasakysiu, laikai tokie. Laikai, 
kai pamirštama pagarba. 

— Taigi, tokie laikai, — pripažino Dina ir atvirai nusižiova- 
vo. — O mano tėvo sąžinės neslegia nė vienas neteisingas nuo- 
sprendis? 

— Ne, kaip Dievą ir karalių myliu! 

— O nuosprendis Dinai? 

— Nuosprendis Dinai? 

— Taip. 

— Koks nuosprendis? 

— Dėl Jertrūdos! 

Visi nustojo kramtę. Kambarinė užstūmė duris į virtuvę. Sienos 
ir lubos laikėsi vienos už kitų. 

— Dina, Dina... — kimiai pratarė lensmanas. — Tu kalbi keis- 
čiausius dalykus. 

Dagnė nuvarė berniukus nuo stalo ir pati išsekė jiems iš paskos. 
Lensmanas su Dina liko sėdėt vieni du po sietynu. Durys buvo už- 
darytos, praeitis aitrino karščiuojančias žaizdas. 

— Vaiko nevalia kaltinti, — sunkiai prakalbo lensmanas. Jis ne- 
žiūrėjo į ją. 

— Tai kodėl ją kaltina? 

— Niekas nekaltina. 

— Tu kaltini! 

— Ne, betgi Dina... 

— Tu išsiuntei mane iš namų. Aš buvau niekas. Kol nepardavei 
manęs Jakobui. Laimei, jis buvo žmogus. O aš buvau virtusi vil- 
kiuku. 

— Kaip įžūliai tu kalbi! Pardavei! Kaip tu gali... 

— Nes tiesa. Aš stovėjau skersai kelio. Buvau neišauklėta. Jei 
pastorius nebūtų tavęs įspėjęs, aš po šiai dienai tebemelžčiau kar- 
ves ir ožkas Helėje! Manai, nežinau? O tu gailiesi svetimų žmonių, 
kurie vagia gėlėtus rankšluosčius ir pinigus! Ar Žinai, kas rašoma 
juodojoje Jertrūdos knygoje apie tokius kaip tu? 

— Dina! 

Lensmanas oriai pakilo iš vietos, barkštelėdamas įrankiais ir ap- 
versdamas taurę. 

— Siusk kiek nori! Bet tu nežinai, kas parašyta Jertrūdos kny- 
goje. Esi lensmanas, o nieko nežinai! Renki žmogelius, kurie tavęs 
net nepažįsta. Galėsi juos po to sukabinti ant laikrodžio grandinė- 
lės. Kad visi matytų, jog lensmanas Holmas iš Fagerneso — teisin- 
gas Žmogus. 

— Dina... 

Ūmai lensmanas susirietė virš stalo ir visas nubalo. Tada dailiai 
susmuko į kėdę ir tėškėsi ant grindų. Kojos ir kūnas buvo kaip iš- 
klibęs lenktinis peiliukas. 

Dagnė įlėkė pro duris it kulka. Ji verkė ir glėbesčiavo ant grin- 
dų gulintį vyrą. Dina pasodino jį į kėdę, padavė iš savo stiklinės 
vandens ir nuėjo nuo stalo. 


Lensmanas greitai atsigaivelėjo. Susigėdęs paaiškino, jog širdis 
ėmusi lapatuoti. 

Desertą jie valgė visi kartu, beveik valanda vėliau, rodydami 
pakantumą. 

Lensmanas pašaukė Diną iš antrojo aukšto žemyn skardžiu, 
maldaujamu balsu, laikydamasis už laiptų stulpelio ir vis dar neat- 
gaudamas jėgų. 

Berniukai spoksojo į Diną su baimingu susižavėjimu, kai ji nu- 
lipusi žemyn atsisėdo prie stalo. 

Berniukams nebuvo leista nei klausytis, nei žiūrėti. Vis dėlto 
šiandien jie dar kartą pamatė, kaip Dina sutramdė tėvo įtūžį. Jie 
patyrė, jog dėl to ji nenumirė. Priešingai. Ant žemės griuvo len- 
smanas. 

Kol Dina sėdėjo prie stalo, Dagnė be paliovos kaitaliojo veido 
išraišką. Kai ji žiūrėjo į lensmaną, buvo lyg ankstyvas vėdryno žie- 
das griovyje. Kai pasisukdavo į Diną, atrodydavo panaši į tręštan- 
čius dumblius. 


Aš esu Dina. Mano pėdos įauga į grindis, kol aš stoviu nakti- 
niais marškiniais ir žiūriu į mėnulį, riedantį Jertrūdos dan- 
gum. Jis turi veidą. Akis, lūpas ir nosį. Vienas skruostas kiek 
įdubęs. Jertrūda tebestovi šalia mano lovos ir verkia, kai ma- 
no, jog aš miegu. Bet aš nemiegu. Einu per dangų skaičiuo- 
dama žvaigždes, kad ji mane pastebėtų. 


Atvykusi į svečius Dina smagindavosi perstatinėdama daiktus. 


Kilnodavo juos į senąsias vietas. Ten, kur jie buvo prieš Dagnės 
laikus. 

Dagnė laikė prikandusi liežuvį. Per tiek metų spėjo pažinti Di- 
nos būdą. Nenorėjo suteikti jai džiaugsmo, parodydama susierzini- 
mą. Tik laukdavo sukandusi dantis, kol viešnia išvyks. 

Šįkart jai tereikėjo sulaukti ryto. Tuomet ji šnypšdama lakstė po 
kambarius ir viską tampė į vietas. Dėžutę su siuvimo reikmenimis 
iš rūkomojo atgal į kabinetą. Jertrūdos šeimos paveikslą iš valgo- 
mojo į antrojo aukšto koridorių. 

Vietoj jo Dina buvo pakabinus porcelianinę lėkštę auksiniu 
krašteliu su mėlynai nutapytu princu Oskaru. 

Ir vargas tiems, kas pasipainiodavo Dagnei ant tako arba su- 
šnekdavo apie jos užsiėmimą. 

Pavakary, kai lensmanas užsirūkė savo popietinį cigarą ir gal- 
vojo pasimėgausiąs ramybe, ji neištvėrė: 

— Iš tiesų reikia sugebėti taip netaktiškai ir įžūliai elgtis kaip 
Dina! 

— Taigi, taigi... Kas nutiko šįkart? 

Moterys jį vargino. Jis jų nesuprato. Nenorėjo nieko nei girdėti, 
nei ką nors užsistoti. Vis tiek buvo priverstas paklausti. 

— Ji tave iškoneveikia! Sugadina pietus! Perstatinėja daiktus, 
tarsi čia tebebūtų jos namai. Visur kiša Jertrūdos šeimą, kad panie- 
kintų mane! — suspiegė Dagnė. 

— Dinos sunkus būdas... Matyt, ji ne iš piktos valios... 

— O kaipgi kitaip? 

Jis atsiduso ir nieko neatsakė. 

— Džiaugiuosi iš visos širdies, teturėdamas tą vieną dukterį, — 
sumurmėjo jis. 

— Aš taip pat! — iškošė ji. 

— Dabar pakaks, Dagne! 

— Taip, iki kito karto, kai ji vėl atlėks per kaimą apžargom 
ir be balno kaip koks arklidės bernas ir elgsis taip, tarytum jai 
priklausytų visas lensmano dvaras! Ir kai tavo širdis vėl ims 1a- 
patuoti! 

— Ne taip jau dažnai... 

— Taip, dėkui Dievui ir visiems šventiesiems! 

Jis pasikrapštė galvą ir nusinešė pypkę į kontorą. Jam jau sun- 
kiau sekėsi palaikyti namuose tvarką. Buvo gėda, kad griežtai ne- 
sudraudė žmonos, tada namuose būtų ramybė. Jautė, jog sensta ir 
vis mažiau pagali. Tuo pat metu turėjo pripažinti, kad Dinos at- 
vykimas jam buvo kaip gryno oro gurkšnis. Vis dėlto jis sutiko 
padaryti jai paslaugą! Kurios padaryti niekas daugiau negalėjo. 
Šiaip ar taip, ji lensmano dukra. O kaipgi! Be to, smagu turėti 

žmogų, su kuriuo retkarčiais gali pasipešioti. Nes šiaip žmonės 
baisiai jautrūs! 

Jis atsiduso, klestelėjo į didelę kėdę aukšta atkalte, pasidėjo 
pypkę ant stalo ir vietoj jos griebėsi uostomojo tabako. 

Su žiupsniu tabako lensmanui geriau būdavo galvoti. O būtent 
dabar jis turėjo minčių, kurias norėjo išgvildenti iki galo. Tik nela- 
bai žinojo, nuo ko pradėti. 

Tai buvo kažkas dėl nelaimingosios Jertrūdos... Ką ten Dina pa- 
sakė? Kas parašyta jos knygoje? 


2 skyrius 


JEI JIS PRIEINA PRIE MANĘS, AŠ JO NEMATAU; JEI JIS NUEI- 
NA, NEPASTEBIU. JEI JIS ŪMAI PAKLAUSTŲ, KAS JAM ATSA- 
KYS? ARBA KAS GALI SAKYTI: KODĖL TAIP DARAI? 


(Job 9, 11-12) 


Diną, parjojusią dvaran, pasitiko tylos siena. 

Nuo išimtininkų trobelės neramiai plaikstėsi šviesa. Baltas spin- 
desys ant pamėlusio sniego. Languose kabojo drobulės. Reinsnese 
mirtis. Šešėlis už apšerkšnijusio lango. Tomas jį išvadavo. Paliko 
virvės galas. Dar ilgai ritmingai siūbavo. 


Nylsas susirado plyšį tarp lubų sijos ir palėpės grindų. Matyt, ne- 
mažai pasikrapštė ir pavargo, kad pragrūstų kanapinę virvę, nes 
plyšio būta labai siauro. 

Tada jis pasikorė. 

Jis nesivargino palikdamas šiltą trobą, kad padarytų tai, ką daž- 
niausiai darydavo Žmonės, turį tokį sumanymą. Galėjo pasikarti 
prieplaukos sandėlio palėpėje. Ten nesunku buvo surasti siją, virš 
kurios būtų buvę pakankamai vietos. 

Paskutinę valandą jis panoro likti krosnies šilumoje. Prieplaukų 
pastogėse buvo pernelyg vieniša ir aukšta. Erdvuma po skliautu, 
kur būtų galėję sutilpti devynios galybės kūnų. 

Tačiau Nylsas pasikorė netoli krosnies. Po kambario lubomis, 
kurios buvo taip netoli grindų, kad augalotesnis vyras vargiai būtų 
galėjęs laisvai kadaruoti. 

Nepaisant visų aplinkybių, kabodamas jis neatrodė atgrasiai. 
Nebuvo išsproginęs akių ar iškoręs liežuvio. Tik spalva nekokia. 

Aiškiai buvo matyti, jog galva nelabai siejosi su visu vyro kū- 
nu. Smakras žiūrėjo į grindis. Jis palengva siubavo. Matyt, jau 1!- 
gokai šitaip siūbavo. 

Tomas įgriuvo pro duris kaip garo mašina kalančia širdimi. 

Sena trobelė sudrebėjo, o Nylsas taip pat tebesisupo. Jam ant 
kaktos buvo užkritusi tamsi sruoga. Tarsi būtų padauginęs punšo. 
Akys užmerktos. Rankos bejėgiškai karo. 

Tik dabar jis parodė, kas esąs. Nepaprastai vienišas krautuvės 
tarnautojas, turįs daugybę slaptų svajonių. Tačiau galų gale padaręs 
ryžtingą žingsnį. 

Nylsas gulėjo išdrikas ant lentos, kol jiems pavyko gauti luomui 
pritinkantį karstą. 

Andersas buvo Lofotene. Tačiau jie jau pasiuntė žinią. 

Johanas su Stine budėjo prie numirėlio. Kiaurą naktį prižiūrėjo 
stearinines žvakes. 


Stinė čia uždengdavo, čia atidengdavo Nylso kūną. Nė į vieną ne- 
pakėlė akių, kad ir kas įeitų į kambarį. Net ir tada, kai atšlubavo 
motušė Karena, uždėjo savo liesą ranką jai ant peties ir pravirko. 
Arba kai Johanas kas kiek laiko vis ateidavo ir paskaitydavo kele- 
tą Biblijos eilučių. 

Stinė kreipė savo tamsias gagos akis į jūrą. Veidai nebebuvo to- 
kie rusvi kaip įprasta. Ji su niekuo nesidalijo mintimis. Tie keli žo- 
džiai, kuriuos pratarė tą dieną, kai jie išvadavo Hanutės tėvą iš kil- 
pos, buvo skirti Johanui: 

— Ko gero, mes su tavim būsim artimiausi žmonės jam api- 
plauti. 


Įėjusi vidun Dina mąsliai žvelgė į Nylso veidą, panašiai kaip žiūri- 
ma į gyvulį, kurį ką tik atsisakei pirkti. Tačiau žvilgsnis nebuvo 
pagiežingas. 

Susirinko dvaro gyventojai. Veiduose atsispindėjo abejonė ir be- 
jėgiškumas, atmiešti nuoširdžiu pasibaisėjimu ir lašeliu sąžinės 
graužimo. 

Dina be žodžių linktelėjo pritardama Nylso paskutinėms min- 
tims, kurios vis dar bejėgiškai sklandė po kambarį. Tame linktelė- 
jime galų gale buvo juntamas pripažinimas. 


Johanas turėjo pasitelkti visą savo sumanumą, kad įtikintų motušę 
Kareną, jog jam pasiseksią palaidoti Nylsą šventintoje žemėje. Ne- 
paisant nuodėmės, kuria jis nusikalto Dievui ir žmonėms. 

— Jeigu jie nenorės priimti Nylso į kapines, mes jį palaidosim 
sode, — striukai pasakė Dina. 

Johanas nuo tokių žodžių pašiurpo, o motušė Karena tyliai pra- 
virko gailiomis ašaromis. 

Šventintoje žemėje Nylsas buvo palaidotas dėl kelių priežasčių. 
Visų pirma, apie laidotuves galima buvo pradėti galvot tik po šešių 
savaičių, nesvarbu kam priklauso žemė, Dievui ar žmonėms. Nes 
užspigino tokie šalčiai, kokių dar nebuvo žmonių atmintyje. Kiek- 
vieną žemės luitą būtų reikėję kirsti lyg granitą. 

Antra, buvo paskelbta, jog Nylsas mirė sava mirtimi. Pasto- 
riaus ir Johano pašnekesiai, tarpusavyje ir su Dievu, tam labai pa- 
sitarnavo. 

Be to, praėjo tiek daug laiko, kol buvo galima kasti, kad aršiau- 
sios žmonių kalbos nurimo. Nylsui atiteko pageidauta vietelė už 
bažnyčios. Be triukšmo. 

Visi žinojo, kad jis pasikorė susiradęs mažytį siaurą plyšelį 
Reinsneso išimtininkų troboje. Su naujutėlaite kanapine virve, ku- 
rią Andersas buvo gavęs iš Rusijos, Tronjemo ar dar iš kur nors. 
Tačiau jie taip pat žinojo, kad Reinsneso žmonės įtakingi. 


Stinė pradėjo sakyti Hanutei: „Tai buvo trys savaitės prieš tavo tė- 
velio mirtį“ arba: „Tai buvo žiemą po tavo tėvelio mirties“. 

Toji, kuri niekuomet neužsiminė apie Nylso tėvystę jam gyvam 
esant, dabar kiekviena proga trimituodavo, kas yra tikrasis Hanos 
tėvas. Tai visus stulbinamai paveikė. 

Neilgai trukus visi ėmė pripažinti, jog, deja, Hanos tėvas miręs, 
o Stinė — moteris, viena pati auginanti vaiką. 

Nylsas po mirties suteikė jai prisikėlimą, kokio nesugebėjo duo- 
ti būdamas šalia. 


Dina mestelėjo vieną žodį, kitą. Žmonės dvare juos pasigavo ir iš 
jų sudėliojo teisybę: 

Prieš mirtį Nylsas pakeitęs savo nuomonę. Jis paprašęs Diną 
padėti į banką sutaupytą pinigų sumą, skirtą Hanutės rentai. Visa 
tai pasklido greičiau nei ugnis žolėje gegužės mėnesį. Pasibaigus 
Lofoteno žūklei, nebebuvo nė vieno, negirdėjusio apie tai. 

Žmonės suprato, kad Nylsas nebuvo toks jau blogas. Kad ir jam 
galėjo atsirasti vietelė pas Viešpatį, nors ir pats nusprendė paimti 
vadeles į rankas. 


Vieną dieną su geru uždarbiu iš Lofoteno žūklės grįžo jekta. Ta- 
čiau Andersas buvo pajuodusiu, ištįsusiu veidu. 

Jis nuėjo tiesiai į salę pas Diną ir paklausė, kaip viskas įvyko. 

— Jis negalėjo to padaryti be niekur nieko, Dina! 

— Matyt, galėjo, — atsakė Dina. 

— Bet kodėl? Kuo aš būčiau galėjęs jam padėti? 

Jis apkabino Diną ir įsikniaubė į ją. Ilgai jie šitaip stovėjo. To 
niekada nebuvo atsitikę. 

— Manau, jis turėjo tai padaryti, — niūriai pasakė Dina. 

— Niekas to neturi daryti! 

Tarp jų veidų atsivėrė praraja. 

— Kai kas turi! — tarė Dina. 

Ji suėmė jam galvą. Ilgai žiūrėjo į akis. 

— Aš būčiau turėjęs... — pradėjo jis. 

— Cit! Jis turėjo! Kiekvienas privalo atsakyti už savo gyvenimą! 

— Tu kieta, Dina. 

— Vienas turi pasikarti, o kitas — būti kietas, — atkirto ji ir iš- 
ėjo trenkdama durimis. 


3 skyrius 


SIELA, KURI LAIMINA, BUS GAUSIAI PASOTINTA, IR KAS 
GAUSIAI GIRDO, PATS BUS TAIP PAT GAUSIAI PAGIRDYTAS. 


(Pat 11, 25) 


Savo knygų spintoj motušė Karena turėjo vieną tokią knygą. Para- 
šytą teismo pareigūno iš Drameno Gustavo Peterio Blomo, turinčio 
garbingą titulą „vyriausiasis metrikacijos komisaras“. Jis aprašinė- 
jo savo kelionę po Norlaną. Ten buvo pamokomų dalykų apskritai 
apie norlaniečius ir atskirai apie lapius. 

„Lapiai žino, kas yra skausmas, ir žino, kas netektis“; „norla- 
nietis yra prietaringas, greičiausiai dėl savo priklausomybės nuo 
gamtos jėgų“, — tvirtino ponas Blomas. 

Motušė Karena nesuprato, kur tas žmonių prietaringumas, jeigu 
jie savo likimą atiduoda Dievui į rankas ir labiau pasitiki gamta 
nei melagingais žmonių pažadais. Tačiau ji neturėjo su kuo pasi- 
ginčyti šia tema, todėl viską paliko taip, kaip yra. 

Už poliarinio rato jis nesutikęs daug apsišvietusių ir kultūringų 
žmonių. Ir liko labai nepatenkintas lapių išvaizda. 

Motušė Karena pagalvojo, kad jis nematęs Reinsneso Stinės. 
Tačiau ji nieko nesakė garsiai. Tik paslėpė knygą už kitų. Tam at- 
vejui, jei kartais Stinė valytų dulkes. 

Motušė Karena su savo vyru buvo mačiusi pasaulio. Lankėsi 
prie Viduržemio jūros, Paryžiuje ir Bremene. Žinojo, kad žmogus 
nenuslėps savo nuodėmių nuo Dievo, kad ir kokios kilmės jis būtų. 


Motušė Karena pati apsiėmė išmokyti Stinę skaityti ir rašyti, kai 
vieną dieną paaiškėjo, kad ji beraštė. 

Ji mokėsi sparčiai. Tarsi būtų priglaudusi stiklinę prie lūpų ir 
gerte gėrusi žinias. Taip pat motušė Karena paskelbė karą Olinei. 
Ir po ilgos apgulties privertė ją pripažinti, jog Stinė turinti įgimtų 
gabumų tvarkyti didelius namus. 

Pamažu Stinė, kaip ir Olinė su Tomu, įgijo savo nepamainomą 
vietą ir buvo už tai gerbiama. 

Tačiau už dvaro ribų ji liko lape mergina, globojama Dinos. Tai, 
kad Dina suteikė jai garbę stovėti bažnyčioje, kai buvo krikštija- 
mas Benjaminas, negalėjo pakeisti žmonių nuomonės apie sames. 

Dabar ėjo kalbos, kad Nylsą pražudę kerai. O tuo metu, kai gy- 
vuliai ir visas ūkis Reinsnese klestėte klestėjo, ponia, išvijusi ją iš 
Tjelsuno, pasimirė. Samai tarnai turėjo atkentėti už viską, ką Stinė 
buvo gavusi. 

Stinė retai išvykdavo toliau už Reinsneso. Su tylia energija gys- 
lotas jos kūnas nardė po namus. 

Rodės, ją taip slėgė liūdesys, jog nuolatos turėjo ką nors dirbti, 
kad nepalūžtų. 

Raumenyse buvo susikaupęs protėvių palikimas. Tarnaitėms, 
kurias ji apmokydavo, perduodavo ramius, grakščius judesius. 

Ji retai parodydavo, ką galvojanti. Veidas ir akys savo tamsiu 
spindėjimu sakė: aš galiu būti tam pačiam kambary su tavim, bet 
neturiu ko tau pasakyti. 

Išsišovę skruostikauliai ir daininga tartis išdavė kilmę. Balse 
skambėjo erdvė ir upių tėkmės ritmas. 

Ji nebedėvėjo odinio švarkelio vasarą ir trumpų kailinukų Žie- 
mą. Tačiau peilis ir žirklės raugintos odos makštyje, adatinė su žal- 
variniu piršteliu ir dzinguliuojantys žalvariniai žiedai tebekabojo 
ant diržo kaip ir tą dieną, kai ji atvyko į Reinsnesą žindyti Benja- 
mino. 


Vieną kartą Dina ją paklausė, iš kur kilusi. Stinė papasakojo savo 
trumpą istoriją. Kad esanti iš švedų samių giminės, kuri dar prieš 
jai gimstant pūgoje prarado visus savo elnius. -Jie ilgai klajoję šve- 
dų pusėje. Gaudę laukinius elnius, medžioję ir žuvavę. 

Bet paskui tėvas su seneliu užsitraukę nešlovę. Vogdami gyvu- 
lius iš kitų bandų. 

Visa šeima turėjusi bėgti per sieną. 

Galiausiai jie apsigyvenę vienoje trobelėje Skolane, įsigiję val- 
čių ir ėmę verstis žvejyba. Tačiau lapiai be elnių, gaudantys žuvį, 
patys nelaikę savęs tikrais lapiais. 

Norvegams jie buvo nusigyvenę „laukiniai samai“, jie net nebu- 
vo traukiami į gyventojų sąrašus. 

Nuo dvylikos metelių Stinė turėjusi eiti iš namų ir pati pelnytis 
duoną. Ji žiūrėjusi gyvulius viename dvare Tjelsuno pietuose. Kai 
vieną dieną jai gimęs negyvas kūdikis, tarnyba buvus baigta. Nie- 
kas negalėjęs jos apkaltinti vaiko nužudymu. Kalbėta tik apie nuo- 
dėmingą sanguliavimą. 

Šeimininkas bandęs ją užstoti. Tačiau ponia ir akyse nenorėjusi 
matyti lapės tarnaitės. Ji turėjusi dingti iš dvaro. Pieno pritvinku- 
siom krūtim ir su kruvinais skudurais tarpukojy. 

— Moteriškės dažnai suplėšo žmones į skutelius ir paleidžia 
pavėjui. Paskui važiuoja bažnyčion! — pareiškė Dina. 

— Iš kur tu tai ištraukei? — suabejojo Stinė. 

— Iš lensmano. 

— Reinsnese jos ne tokios, — pasakė Stinė. 

— Ne, bet čia nėra ir vyriškių lensmanų! — atkirto Dina. 

— Ar Dinos motina buvo tokia? 

— Ne! — tarė Dina ir skubiai išėjo iš kambario. 


Kiekvienas metų laikas Stinei turėjo nusistovėjusį ritualą. Kraitelių 
pynimas, servetėlių audimas, vaistažolių rinkimas ir siūlų dažy- 
mas. Jos kambarėlyje atsidavė blakėmis ir vilna ir galėjai užuosti 
sveiką vaikų kvapą. 

Kamaroje jai priklausė kelios lentynos. Ant jų buvo aušinami 
nuovirai. Ar sodinamos drumzlės prieš supilstant į butelaičius. Tam 
atvejui, jei bėda prispirtų. 


Po to, kai Nylsas buvo nuleistas nuo išimtininkų trobos palubės, ji 
tebuvo dvi dirbančios rankos. Dar ilgai. 

Vieną vakarą Dina ją pasišaukė. Vėlai, kai visi jau buvo nuėję 
ilsėtis, Stinė pasibeldė į Dinos duris ir padavė jai sulankstytą Ame- 
rikos žemėlapį. 

— Man seniai reikėjo atiduoti tau jo žemėlapį, bet vis neprisi- 
ruošiau, — pasakė. 

Dina išskleidė jį ant lovos, pasilenkė ir nuodugniai apžiūrėjo. 

— Šiaip jau aš nežinojau, kad Nylso žemėlapis buvo pas tave. 
Bet ne apie tai norėjau pakalbėti... Tu būtum važiavusi kartu? 

— Ne! — atkirto Stinė. 

— Tai kodėl žemėlapis pas tave? 

— Aš ji paėmiau. Jis negalėjo išvažiuoti be žemėlapio! 

Dina atsitiesė ir sugavo Stinės žvilgsnį. 

— Tu nenorėjai, kad jis išvažiuotų? 


— Ne, 
— Kodėl norėjai, kad jis liktų čia? 
— Dėl Hanos dalies... — sušnibždėjo ji. 


— Bet jeigu jis būtų tave pakvietęs, ar būtum važiavus kartu į 
Ameriką? 

Kambaryje stojo tyla. Garsai iš kitų kambarių gulė ant jų lyg 
dangtis, nesandariai dengiantis skardinį kibirą. Jos tupėjo tame ki- 
bire. Uždarytos viena su kita. Ir su savim. 

Stinei toptelėjo, jog šis kamantinėjimas nėra šiaip sau. 

— Ne, — pagaliau atsakė ji. 

— Kodėl ne? 

— Todėl, kad aš noriu gyventi Reinsnese. 

— Bet ten jūs galėjot gerai susitvarkyti gyvenimą. 

— Nemanau. 

— Sakai, dėl to viskas ir įvyko? — paklausė Dina. 

— Ne... 

— Kodėl jis, tavo manymu, taip padarė? Kodėl pasikorė? 

— Aš nežinau... Dėl to ir atėjau pas tave su žemėlapiu. 

— Aš žinau, kodėl jis taip padarė, Stine. Ir tu čia niekuo dėta! 

— Žmonės kalba, kad aš savo burtais nuvariusi jį į kapus. 

— Žmonės niekus skiedžia, — suurzgė Dina. 

— Gali būti... kad žmonės teisūs... 

— Ne! 

— Kaip tu gali būti tokia tikra? 

— Tai atsitiko dėl kitų priežasčių, kurios žinomos man vienai. 
Jis negalėjo čia likti. 

— Ar tai dėl to, kad jam reikėjo Dinos? — netikėtai paklausė 
Stinė. | 

— Jam reikėjo Reinsneso. Tai buvo vienintelis dalykas, kuris 
mus siejo, Stine. 

Jų žvilgsniai susitiko. Dina linktelėjo. 

— Ar tu moki burti, Stine? 

— Aš nežinau... — atsakė ji vos girdimai. 

— Gal tu ne viena tokia, — tarė Dina. — O žmonės tegul patys 
saugosi, ar ne tiesa? 

Stinė išpūtė akis. 

— Dina nejuokauja? 

— Ne! 

— Tu pripažįsti... kad esama jėgų?.. 

— Jėgų yra! Kaipgi kitaip mums išeitų? 

— Man darosi baisu. 

— Baisu... Kodėl gi? 

— Todėl, kad tai yra... velnias... 

— Velnias neužsiima niekniekiais. Gali pasiklausti motušę Ka- 
reną, jei nori. 

— Tai, kad Nylsas pasikorė, nėra niekniekis. 

— Tu mylėjai Nylsą? — paklausė Dina. 

— Aš nežinau, kaip tai pavadinti. 

— Tas jausmas nepraeina, net kai žmogus pasikaria. 

— Taip, tikrai. 

— Aš manau, jog tavo meilė išgelbės Nylsą nuo visko, net ir 
nuo savęs paties. Vadinasi, jis ne be reikalo pasikorė. 

— Dina iš tiesų taip mano? 

— Taip. O Nylsas, šiaip ar taip, padarė nors vieną gerą darbą. 
Dėl to aš ir pasikviečiau tave. Jis įdėjo į banką nedidelę rentą Ha- 
nai. Tu esi jos globėja. Tai yra maždaug tiek, kiek reikėtų kelionei 
į Ameriką. 

— O Viešpatie, — sumurmėjo Stinė ir ėmėsi tyrinėti prikyštės 
langelius. — Aš girdėjau žmones kalbant apie tai, bet maniau, jog 
melas — kaip ir viskas, ką jie apie mane šneka. Ką man daryti su 
tais pinigais? — vėl sušnabždėjo ji. 

— Jums nereikės elgetauti, jei kartais Reinsnese velnias susi- 
suktų gūžtą, — pabrėžtinai aiškiai atsakė Dina. 

— Velnių Reinsnese niekada nebuvo, — rimtai pasakė Stinė. Ir 
vėl užsisklendė. Iš lėto pakilo eiti. 

— Matyt, jis pagalvojo apie Haną — prieš padarydamas tai... 

— Manau, jog jis galvojo ir apie tave. 

— Verčiau nebūtų to padaręs! — netikėtai pratrūko Stinė. 

— Nebūtų palikęs pinigų? 

— Ne, pasikoręs. 

— Galimas daiktas, jog tai buvo vienintelis būdas ką nors jums 
palikti, — sausai atsakė Dina. 

Stinė nurijo seilę. Tada jos veidas nušvito. Masyvios durys su 
įmantriais rokokiniais ornamentais ir sunkiu žalvariniu bumbulu 
atsargiai užsivėrė tarp jųdviejų. 


Vieną dalyką motušė Karena praminė „pavasario stebuklu“. 

Tai kartojosi nuo pirmojo pavasario po to, kai Stinės krūtyse neli- 
ko pieno. O prasidėjo viskas tuo, kad Stinė ėmė stebėti tuntą gagų, 
gyvenančių pakrantės salose ir ant pavienių uolų. Ji buvo girdėjusi, 
jog anksčiau žmonės prisidurdavo grašį kitą rinkdami gagų pūkus. 

Stinė ėmėsi užkariauti gamtą. Savo rankomis ji pastatė gagoms 
užuovėją. Surišo kadugio šakas, ir jos virto natūralia palapine. Ji 
lesindavo jas ir kalbėdavosi su jomis. 

Labiausiai ji saugojo, kad tik niekas jų netrikdytų ir nevogtų 
kiaušinių. 

Kiekvieną pavasarį paukščiai šimtais traukdavo į gimtas pa- 
krantes, į namus. Iš krūtinės jie pešdavo plunksnelę po plunksnelės 
ir sukdavo sau lizdus. 

Po visą parapiją pasklido gandas apie Reinsneso samę, ganančią 
gagas. O sumos, kurias ji užsidirbdavo rinkdama pūkus paliktuose 
lizduose išsiritus jaunikliams, įgavo neregėtą dydį. 

Dabar pajamos buvo tokios didelės, kad samė pasidėjo pinigų ir 
į banką. Ir, matyt, važiuosianti į Ameriką, kad galėtų prasigyventi. 

Pasitaikydavo, kad kokia moterėlė, turėdama laiko, bandydavo 
pasekti Stinės pavyzdžiu. Bet iš to nieko neišeidavo. Nes samė sa- 
vo burtais visas parapijos gagas prisiviliodavo į Reinsnesą! Tie, 
kas žinojo daugiau, sakė, jog ji išmananti savo amatą. 


Perėjimo metu visose įmanomose ir neįmanomose vietose kyšoda- 
vo gagų galvelės. Vienais metais patelė pro atviras duris įsmuko 
viralinėn ir įsitaisė didžiojoje kepimo krosnyje. 

Olinė ir Stinė nesutarė, kas svarbiau tas kelias savaites, kol 
truks perėjimas: naudotis krosnimi ar palikti patelę ramybėje. 

Olinė pralaimėjo kovą nespėjusi praverti burnos. 

Kai ji pasiuntė viralinėn berną, kad tas iškeltų lizdą ir pakūren- 
tų krosnį, lyg žaibas įlėkė Stinė. Ji tvirtai sugriebė berną už rankos 
ir, žaibuodama akimis, iškošė keletą žodžių samų kalba. 

To pakako. Visas išbalęs, purtydamas galvą berniokas grįžo į 
virtuvę. 

— Nenoriu, kad mane kaip nors užkeiktų! — pareiškė jis. 

Tuo viskas ir baigėsi. 

O viralinės ir krosnies durys buvo atidarytos, kad patelė galėtų 
laisvai išeiti pasiieškoti maisto ir vėl sugrįžtų. 


Už kiekvieno kupstelio, po kiekvienu mažiausiu stogeliu kažkas 
krutėjo. 

Stinė pradėdavo rinkti pūkus, kai tik paukštis padėdavo kiauši- 
nius ir atsitūpdavo perėti. Jos sijonai švytuodavo tarp lizdų. 

Ji niekada neimdavo visų pūkų iš karto. Papešdavo truputį tai 
šen, tai ten. 

Tarpais susitikdavo dvi poros tamsių akių. Jos tamsrudės ir juo- 
dos apvalios gagos akys. Paukštis ramiai tupėdavo, kai ji paimda- 
vo keletą plunksnelių nuo lizdo krašto. 

Jai nuėjus paukštis pasipurtydavo, kilstelėdavo sparnus ir vėl 
užtūpdavo kiaušinius. Po to greitai ir vikriai išsipešdavo Žiupsnelį 
pūkų iš krūtinės, kad pakeistų tuos, kuriuos buvo paėmusi Stinė. 

Tomis balandžio ir gegužės savaitėmis ji prižiūrėdavo šimtus 
naminiais tapusių paukščių. Kiekvienais metais jie vėl atskrisdavo. 
Tie, kurie išskildavo Reinsnese, sugrįždavo atgal. Taigi pavasario 
stebuklas darėsi vis nuostabesnis. 


Vos tik išsirisdavo jaunikliai, Stinė, susikrovusi į savo drobinę pri- 
kyštę, nešdavo tuos pasišiaušusius kamuolėlius prie kranto. Padė- 
davo gagoms apginti juos nuo varnų. 

Gagų eskortas, krykdamas skardžiais balsais, krypuodavo Stinei 
iš paskos. Lyg klausdavo Stinę patarimų, kaip auklėti vaikus. 

Ji prisėsdavo ant akmens ir saugodavo mažąją šeimynėlę, kol 
susirinkdavo visi ir imdavo turkštis vandenyje. Patinėliai jau būda- 
vo išvykę savais keliais. Ten, kur jūros toliai ir laisvė. Patelės vėl 
likdavo vienos. Stinė prisiimdavo patelių vienatvę. 

O mažieji pūkų kamuoliukai plunksnuodavosi, keisdavo spalvą 
ir mokydavosi ieškoti maisto. Rudenį išskrisdavo. 


Tačiau kfaitelės su pūkais tuštėdavo, pūkai būdavo valomi ir pila- 
mi į impilus, kad vėliau būtų vežami į Bergeną. 

Gagų pūkai buvo paklausi prekė. Ypač jei turėjai ryšių su pir- 
kliais Hamburge ir Kopenhagoje. 

Andersas nesismulkino dėl savo procento, kai buvo kalbama 
apie Stinę. Tiesą pasakius, už nuvežimą ir tarpininkavimą jis neim- 
davo sau nė grašio. 


Stinės akys vis labiau ir labiau priminė vienišos gagos patelės ap- 
valias drėgnas akis, kai patinėlis vėl išskrenda anapus vandenyno. 
Ji bijojo, kad neužpultų varnos ir nenusineštų mažytės gyvybės, 
kurią ji globojo. 
Stinė nežinojo, kad motušės Karenos knygoje buvo parašyta, 
jog „lapiai žino, kas yra skausmas, ir žino, kas netektis“. 


4 skyrius 


NES ŽIEMA JAU PRAĖJO, LIETUS PALIOVĖ IR NUĖJO. MŪSŲ 
ŽEMĖJE PASIRODĖ GĖLĖS; ATĖJO METAS KARPYTI VYNME- 
DŽIUS; GIRDĖTA MŪSŲ ŠALYJE PURPLELIO BALSAS. 


(Gg 2, 11-12) 


Dina liepė prikalti palaidą grindų lentą kontoroje. Ir dėl viso pikto 
prigrasino tarnaitę atitraukinėti praustuvės stovą kiekvieną trečia- 
dienį, kai ji darydavo tvarką. 

Nylsas ją tik retkarčiais kamuodavo. Dažniausiai, kai ji laužy- 
davo galvą, ar pilni prekių sąrašai, ar nepamiršo ko nors svarbaus. 
Arba kai ji išvysdavo per kiemą basomis kojomis tipenant Haną, 
kuriai pridurmu sekdavo Benjaminas. 

Nylsas galėdavo ūmai išdygti priešais ją ir nesileisti išprašomas. 
Tuomet ji turėdavo iš naujo peržiūrėti sąrašus. Kol galutinai įsiti- 
kindavo, jog visos detalės ir skaičių eilutės teisingos. 

Kartais jis priversdavo ją pasiimti betėvę mergaitę ant kelių. 


Nylsas atnešdavo šiokios tokios praktinės naudos, kai sėdėdavo ant 
sukamosios kėdės kontoroje. Tačiau jis nebuvo nepamainomas. 

Dina ėmėsi sudarinėti užsakymų sąrašus ir vesti kasdieninę 
apskaitą. Ji išmetė visą seną šlamštą, kuris susikaupė per dauge- 
lį metų. Sutvarkė lentynas, spintas. Išsiaiškino nesumokėtas 
skolas. 

Ji liepė pakviesti tuos, ką žinojo galint susimokėti, ir išsiuntinė- 
jo įspėjimus tiems, kurie taip gėdijosi savo senų skolų, kad iš tolo 
lenkdavo Reinsnesą, kai norėdavo parsisamdyti sezono darbams ar 
žvejybai. Verčiau keliaudavo į Tjelsuną ar kitas vietas. 

Įspėjimas buvo nedviprasmiškas: tol, kol ji matysianti juos lan- 
kantis Reinsnese, pasirūpinsianti, kad jie visada turėtų iš ko gyven- 
ti. Bet jeigu juos pastebės su žvėrių kailiais bei žuvimis kitose vie- 
tose, skola būsianti išreikalauta. 

Tai paveikė greitai. 


Pagrindinis kiemas buvo judrus. Krebždėjo ir krutėjo už kiekvie- 
nos sienos, kiekvienoje lovoje. 

Vaikščiodama bet kuriuo paros metu, Dina būtinai susidurdavo 
su kuo nors, ką reikalas prispirdavo į būdelę, virtuvę ar šiaip kur. 

Grasiausios būdavo moterys. Jos amžinai šmėkščiodavo aplin- 
kui. Skubančios, triūsiančios, tarškinančios, besisukančios moterys 
visur kėlė sumaištį. Tačiau be jų negalėjai apsieiti. 

Visa tai varė Diną į neviltį. 

Ji norėjo įsirengti išimtininkų trobelę ir persikelti gyventi tenai. 

— Tada Johanas galės persikraustyti į salę su visomis savo kny- 
gomis, — pasakė Dina Andersui. 

Jis pirmasis sužinodavo apie planus. Ir buvo pagrindinis visų 
sumanymų vykdytojas. 


Andersas išvyko į Namsosą parsigabenti statybinių medžiagų kaju- 
tei, kurią planavo statyti femberinge. 

Ir koks buvo visų pasibaisėjimas, kai jis grįžo namo atsitempda- 
mas visą medžiagų flotilę. Jis turėjo ryšių, tad kaina buvo prieina- 
ma, o mediena pirmarūšė. 

Iš pradžių tik jis vienas žinojo planus, todėl visas dvaras pa- 
kraupo patyręs, jog Dina norinti įsirengti nelemtąją trobą, kurioje 
pasikorė Nylsas. 

Olinė pratrūko raudoti. Ji visada buvo tokios nuomonės, kad iš- 
imtininkų namą reikia nugriauti ir užmiršti. Tik ji neprisiruošė šito 
pasakyti. Anksčiau. 

— Negi normalus žmogus kraustysis į tą nelemtą trobą? Motu- 
šė Karena ten negyvens! Taigi yra tiek kambarių didžiajam na- 
me! — laidė ji gerklę. 

Dina ir Andersas aiškino, rodė brėžinius. Pasakojo apie įstiklintą 
verandą, kurią jie pastatysią į jūros pusę. Galėsią ramiai ir jaukiai sė- 
dėti ir žiūrėti, kaip arimu stypinėja jūrinė šarka, medžiodama sliekus 
ankstyvą pavasario rytą. Jie pasakojo apie kaminą, kurį ji norinti per- 
mūryti. Apie langus, kurie būsią perkelti pietvakarių pusėn. 

Be to, buvo paaiškinta, jog ten gyvensianti pati Dina. 

Tačiau Olinė dar nenurimo. Dabar ji verkė gailėdama Dinos. Ir 
Benjaminėlio, kuris su savo motina turėsiąs gyventi mirties namuose. 

— Jau geriau žaibas trenktų į tokį namą! Kad nė ženklo nelik- 
tų! — įsikarščiavo ji. 

Tuomet reikalo ėmėsi motušė Karena. Niekas neturi teisės 
švaistytis tokiais prakeiksmais. Olinė turinti atsiimti savo nekrikš- 
čioniškus žodžius ir pažadėti, jog kitą kartą laikysianti savo piktą 
liežuvį už dantų. Jeigu Dina mano galėsianti gyventi išimtininkų 
troboje, lai gyvena. Jauniems žmonėms reikia kai kada pabūti vie- 

niems. Dina juk turinti tiek rūpesčių ir tiek visokių painių minčių. 
Ir ūkio tvarkymas, ir prekyba, ir skaičiai. 

Motušė Karena surado daug pateisinamų priežasčių. 

Olinė vis dar niurzgėjo. Jos galva, Dina kuo puikiausiai galinti 
galvoti apie skaičius bei darbus ir krautuvės kontoroje. Taškas! 

Pamažu Dinos kantrybė baigėsi, ir ji išrėžė, kad jai nėra reika- 
lo su samdiniais aptarinėti namo statybos. Žodžiai kaip užnuodyta 
strėlė įsmigo į Olinės krūtinę. Ji akimirksniu nunarino galvą, bet 
šito niekuomet nepamiršo! 


Dina jau anksčiau buvo užsakiusi spalvotus stiklus verandos lan- 
gams iš Tronjemo ir baltą ketinę krosnį iš Hamburgo. 

Ji leido Nylso santaupas — pritrūkus pinigų prašydavo lensma- 
ną paimti iš banko. 

Tokiu būdu ji ir jam padėjo susiremontuoti išimtininkų trobą. 
Taigi lensmanui nebuvo kuo skųstis. 

Plyšį tarp lubų lentų ir sijos Dina liepė užtaisyti. Motušei Kare- 
nai primygtinai reikalaujant. Ši nenorėjo, kad kiekvienąkart, užėjus 
į trobą, būtų primenama apie paskutinį nelaimingojo Nylso poelgį. 

Darbininkus bei samdinius reikėjo maitinti ir žiūrėti. Darbo Oli- 
nei buvo per akis. 

Tačiau ji viską dirbo palengva. Per galvą nesiversdavo. Jos nuo- 
mone, geriau žmonės pabus alkani pusę valandos ir sulauks gero 
maisto, negu kad prisikimš maisto likučių ir visokio niekalo. 

Todėl ne kas kitas, o Olinė nustatė, kad penktą valandą ryto tu- 
ri būti valgomi ankstyvieji pusryčiai. 

O tie, kas nesuspėdavo ateiti laiku, kai tris kartus bambtelėdavo 
svirno varpas, niekada nebūdavo aptarnaujami atskirai. 

— Indai nuo stalo — valgis nuo stalo! — prodainiais pasakyda- 
vo ji ir griežtai pažvelgdavo į nelaimėlį, kuris tuščiu skrandžiu tu- 
rėdavo sliūkinti prie darbo. 

Nei motušei Karenai, nei Dinai neatėjo į galvą pasipriešinti ge- 
ležinei Olinės tvarkai. Kadangi jos dėka dauguma darbų, kuriuos 
reikėdavo padaryti, būdavo užbaigiami gerokai prieš vakarą. 

Pasitaikydavo darbininkų, kurie negalėdavo susitaikyti su tokia 
griežta tvarka, ir tie, pasiprašę atleidžiami, dingdavo. 

Tuomet Olinė sausai ištardavo: 

— Dar geriau, kai vėjas nusineša supuvusius šiaudus. 


Vieną dieną, kai Dina stovėjo ant vėliavos kalno, kartu su Hana ir 
Benjaminu skaičiuodama kalnų viršūnes, atplaukė „Princas Gus- 


278 


tavas“. Naujasis krautuvės tarnautojas išsiyrė paimti pašto bei 
prekių. 

Tai buvo jis! Apsirengęs kaip jūrininkas. Su kuprine ir kelioni- 
niu krepšiu. Jo veidas bolavo tolumoje. 

Valtis pasuko prieplaukos link, o garlaivis ūktelėjo — ir nuplau- 
kė į šiaurę. 

Dina timptelėjo Benjaminui už plaukų ir skaičiavo viršūnes 
šiaurėje taip, kad aplinkui skardėjo. Ji visas išvardijo. Greitakalbe, 
akmenuotu taku tempdama vaikus į trobą. Tada ji atsikratė jais to- 
kia veido išraiška, tarsi būtų mačiusi juos pirmą kartą gyvenime. 

Ji prasmuko į salę. Nerado, kuo apsirengti. Nei plaukų šepečio. 
Nei tinkamos minos. Kliuvinėjo už kilimo. 

O išimtininkų troba dar nebuvo baigta, kad joje galima būtų pri- 
imti svečius, kuriuos ji nori turėt pati sau! 

Tuo metu jis jau buvo pasiekęs Olinės mėlynai dažytą virtuvę. 
Jo balsas skriejo laiptais aukštyn pro atviras duris. Nusėdo ausų 
kanalėliuose. Tarytum mira iš Jertrūdos knygos. 


Ji pasisveikino su juo kaip su namų draugu, visų akivaizdoje. Ta- 
čiau Olinė ir tarnaitės žinojo daugiau. Ne kiekvieną Dina apkabin- 
davo pasisveikindama. Jos nusisuko ir ėmėsi savo darbų, stengda- 
mosios visą laiką būti šalia. 

Stinė pasilabino su svečiu ir ėmė dengti stalą visam būriui žmo- 
nių. Johanas su Andersu įėjo į koridorių, tempdami Levo jūreiviš- 
ką kuprinę. Jie padrėbė ją šalia laiptų į antrąjį aukštą ir įėjo kam- 
barin. 

Andersas kyštelėjo galvą pas Olinę ir pasiteiravo, ar negalima 
būtų kuo nors pavaišinti svečią. 

Johanas šūktelėjo dar iš koridoriaus. Kabindamas viršutinius 
drabužius, paklausė, koks buvo kelionėje oras ir apie sveikatą. 

Atpažinę atvykėlį, atėjo vaikai. Lyg dvi mažos pelytės, šmirinė- 
jančios aplink savo urvelį ir visą laiką bijančios, kad neatsėlintų 
katinas ir nepradėtų medžioklės. 

Kalbos gyvai keliavo aplink stalą. 

— O kur kalinys? — staiga paklausė Dina. 

Susitiko dvi žalios ir dvi ledu žvilgančios akys. 

— Amnestija buvo atšaukta, — pasakė jis ir tiriamai pažvelgė į 
ją. Tarytum nustebęs, kad ji nepamiršo to kalinio. 

Jis sėdėjo šalia. Kvepėjo derva ir druskingais vėjais. 

— Kodėl? — paklausė ji. 

— Mat jis sukvailiojo ir pliauska puolė prižiūrėtoją. 

— Jis kliudė prižiūrėtoją? 

— Taip, šiek tiek, — atsakė jis ir pamerkė Benjaminui, kuris 
sėdėjo ir klausėsi pražiojęs burną. 

— Koks kalinys? — neiškentęs paklausė Benjaminas ir prisiar- 
tino prie Levo kelių. 

— Cit! — nepiktai sudraudė Dina. 

— Tas, kurį aš turėjau lydėti į Vardėhusą, nes, šiaip ar taip, 
plaukiu į šiaurę, — atsakė Levas. 

— Ką jis padarė? 

— Baisų dalyką, — pasakė Levas. 

— O kokį? — neatlyžo Benjaminas. Nepaisydamas Dinos 
žvilgsnio, kurį jautei taip, tarsi netyčia būtum priėjęs per arti besi- 
kūrenančios krosnies. 

— Jis kirviu užmušė savo žmoną. 

— Kirvių? 

— Kirvių. 

— Velniai rautų! — šūktelėjo Benjaminas. — Už ką? 

— Matyt, perpyko. Arba ji stovėjo jam skersai kelio. Kas ži- 
no? — Levas neišmanė, kaip patenkinti vaikišką smalsumą. 

— O tu būtum pasiėmęs jį pas mus, jeigu jis nebūtų trenkęs pri- 
žiūrėtojui pliauska? — paklausė Benjaminas. 

— Ne, — rimtai atsakė Levas. — Tokių svečių čia nevalia vež- 
tis. Tuomet man būtų tekę praplaukti pro šalį. 

— Tada ne taip jau blogai, kad jis puolė muštis? 

— Man neblogai. Bet jam geruoju nesibaigė. 

— Ar jis atrodo kaip visi žmonės? — pasmalsavo berniukas. 

— Kai nusiprausia ir nusiskuta, tada taip. 

— Ką jis veikė prieš nužudydamas žmogų? 

— Šito aš nežinau. 

— Kas jam dabar bus? — norėjo sužinoti Benjaminas. 

— Jis labai ilgai turės pasilikti ten, kur yra dabar. 

— Ar ten blogiau nei Vardėhuse? 

— Taip sako, — tarė Levas. 

—- Tu manai, kad jis vėl padarytų tą patį? Ką nors nužudytų? 

— Ne, — atsakė Levas taip pat rimtai kaip ir anksčiau. 

— O Nylsas pasikorė! — netikėtai tarė Benjaminas ir pažvelgė 
augalotajam vyriškiui į veidą. 

Randas pilkšvai rudoje odoje sušvito melsva spalva. 

— Bet Tomas sako, kad jau beveik dešimt metų Reinsnese nie- 
kas nemirė, — toliau kalbėjo Benjaminas. — Paskutinis buvo Jako- 
bas, — žinovo tonu pridūrė jis. 

Berniukas stovėjo kambario viduryje ir akimis vedžiojo visus 
suaugusius paeiliui. Tarsi norėdamas, kad tie paaiškintų. Tyla spen- 
gė ausyse. 

Dinos akys nežadėjo nieko gero. Jos sijonai grėsmingai sušna- 
rėjo, ir ji nelyginant jekta ėmė greitai artėti prie jo. 

— Pasiimk Haną ir eik žaisti! — tarė Dina atšiauriu, bet nepik- 
tu balsu. 

Benjaminas paėmė Haną už rankos. Ir juodu pranyko. 


— Taip, Nylso nebėra, — tarė motušė Karena, nepastebimai išėju- 
si iš savo kambarėlio. Sugniaužusi lazdos sidabrinį bumbulą, ji at- 
sargiai užstūmė duris. Tuomet vėl atsisuko, vargais negalais perėjo 
kambarį ir padavė Levui ranką. 

Lyg sapnuodamas jis pakilo ir užleido jai kėdę. 

— Bet mes turime gyventi toliau. Sveikas gyvas, sugrįžęs į 
Reinsnesą! 

Buvo papasakota visa istorija. Viskas įvardyta paprastais Žo- 
džiais. Tačiau jie nusėdo ant jų veidų kaip dulkių sluoksnis. 

Motušė Karena prisiėmė šią užduotį. Kartą tarp sakinių išsprū- 
do atodūsis. Kitą kartą: „Dieve mano!..“ 

— Bet kodėl?.. — įtariai paklausė Levas. Jis žiūrėjo į Diną. 

Stinė patyliukais įeidavo į kambarį ir vėl išeidavo. Andersas už- 
sidengė veidą abiem rudai įdegusiomis rankomis kaip tuščiais val- 
čių dugnais. Johanas sėdėjo kietai suspaudęs lūpas, klajojančiomis 
akimis. Motušė Karena peržegnojo vargšelį Nylsą. 

— Kodėl jis tai padarė? — pakartojo Levas. 

— Viešpaties keliai nežinomi, — tarė motušė Karena. 

— Viešpats čia niekuo dėtas, motuše Karena. Tai buvo Nylso 
laisva valia. Šito mes neturime pamiršti, — tyliai pasakė Johanas. 

— Tačiau be Viešpaties žinios ir plaukas nuo galvos nenukren- 
ta, — atkakliai tvirtino motušė Karena. 

— Taip, tu teisi, mieloji motuše Karena, — nuolankiai tarė Jo- 
hanas. 

— Bet kodėl jis tai padarė? Kuo tam žmogui buvo blogai? Ko- 
dėl jis nebenorėjo gyventi? — pakartojo Levas. 

— Galbūt jis neturėjo dėl ko gyventi, — tarė Andersas. 

Balsas buvo kimus. 

— Kiekvienas turi tai, ką sugeba matyti, turbūt kažkas užtemdė 
Nylsui akis, — tarė Johanas. 

Levas žiūrėjo tai į vieną, tai į kitą. Ir jis nesistengė nuslėpti, jog 
sukrėstas. Staiga jis pakilo, įsirėmė į stalo kraštą ir atsikrenkštė, 
tarsi ruošdamasis sakyti kalbą. Ir uždainavo. 

Liūdną negirdėtą melodiją. Kaip vaikas jis skendėjo liūdesyje. 
Atkraginęs galvą tarsi jo sriūbtelėjo, bet dainavo toliau. Ilgai. Kar- 
todamas priedainį: 


Užgeso saulė jau skaisčioji, 

ir jūrą mėlyną jau apdengė rūkai. 
Šlamėk, šlamėki, bure paklusnioji, 
banguokit po manim, niūrieji vandenai!* 


Jie nieko panašaus nebuvo nei matę, nei girdėję. Jis buvo pa- 
siųstas padėti jiems įveikti tai, ką jie savaitėmis slėpė vieni nuo ki- 
tų. Nelemtą vienintelį klausimą: „Ar aš kaltas?“ 


Pavalgę Dina ir Levas išjojo pajodinėti, jiems į nugaras smigo pil- 
nas nevilties Tomo žvilgsnis. 

Dar ilgai virš jų lyg išgaląsto peilio ašmenys švytėjo pavasarinė 
saulė. 

— Tu jodinėji su Tomu? — paklausė Levas. 

— Taip, kartais. 

Vietom tebedryksojo sniego lopiniai. 

Ji pasuko keliu į kalnus. 

— Ar Tomas seniai čia gyvena? 

— Taip. Kodėl klausi? 

— Jo akys kaip šuns. 

— Šit kaip, — tarė ji ir nusijuokė. — Tik jos kiek ypatingos — 
viena mėlyna, o kita ruda... Jis sumanus. Juo galima pasitikėti. 

— Tuo aš neabejoju. Tačiau į Diną jis žiūri tokiomis pat akimis 
kaip Nylsas... 

— Neminėk man daugiau Nylso! — sušnypštė ji ir paleido arklį 
šuoliais stačiu keliu. 

— Tu vyrus varai iš proto! — šūktelėjo jis jai pavymui. 

Ji neatsigręžė. Neatsakė. 

Jis prisivijo ją ir sugriebė už jos arklio pavadžio. Juodis pasi- 
baidė ir stojosi piestu, pašėliškai žvengdamas. 

—- Paleisk! Arkliui nepatinka! — riktelėjo ji. Balsas buvo toks, 
tarytum valandų valandas nebūtų galėjęs išsiveržti. 

— Tu žinai, kodėl Nylsas nuėjo į kapus? — primygtinai paklau- 
sė jis. 


*Vertė A. Churginas. 

— Taip, jis pasikorė! — suurzgė ji ir ištrūko. 

— Tu žiauri! 

— Ką nori iš manęs išgirsti? Kad jį numarinau, nes nenorėjau jo 
imti? Negi manai, kad tai buvo tikroji priežastis, Levai Žukovski? 

Jis neatsakė. 

Jie tylėjo užsisklendę. 


Aš esu Dina. Kodėl atsivedžiau čionai Jertrūdos pasiuntinį? 
Ar tam, kad jis išvystų laiką bei vietą? Pamatytų roges dubu- 
ryje? O kai pamatys, ar tada jis tylės? 


Kai jie pakilo ant paties skardžio viršaus, nuo kur nudardėjo Jako- 
bas su rogėmis, Dina sulaikė arklį ir tarė: 

— Ar visą laiką buvai Tronjeme? 

— Ne. 

— Tai kur buvai? Neatsiuntei jokios žinutės. 

Ji nušoko nuo arklio ir leido jam vaikštinėti kur patinka. Prieš 
atsakydamas Levas pasekė jos pavyzdžiu. 

— Maniau, kad kur kas anksčiau galėsiu vykt į šiaurę. 

— Iš kur? 

— Iš Bergeno. 

— Ką ten veikei, Levai? Ar ir ten turi našlę? 

— Ne. Nė vienos našlės Bergene. Nė vienos našlės Tronjeme. 
Nė vienos našlės Archangelske, tiktai Reinsnese... 

Ji neatsakė. 

Juodis neramiai žvingavo, ieškojo Dinos artumo. Snukiu lietė 
jai plaukus. 

— Kodėl jis taip nerimsta? — paklausė Levas. 

— Čia jam nepatinka. 

— Šit kaip? Kodėl? Jis bijo krioklio griausmo? 

— Šioje vietoje nukrito Jakobas. Arklys ir aš likome ant krašto. 

Levas atsisuko ir tiriamai pažvelgė į ją. 

— Ir tai atsitiko beveik prieš dešimt metų, kaip sakė Benjaminas? 

— Taip, arklys jau paseno. Greitai man reikės naujo. 

— Tai turėjo būti — siaubinga... 

— Malonumas menkas, — trumpai atsakė ji ir pasilenkė virš 
skardžio. 

— Tu mylėjai Jakobą? — po kiek laiko paklausė jis. 

— Ar aš jį mylėjau? 

— Taip, kiek suprantu, jis buvo už tave daug vyresnis? 

— Vyresnis už mano tėvą. 

Jis žiūrėjo į ją su smalsumu ir nuostaba veide, kol ji paklausė: 

— Ar daug žmonių mes mylime iš sutiktųjų? Turėtum žinoti, 
juk esi daug keliavęs? 

— Tik vieną kitą... 

— Jeigu esi toks tiesus ir klausi mane, ar aš mylėjau Jakobą, 
galbūt gali man atsakyti, ką tu mylėjai iš sutiktų žmonių. 

— Mylėjau savo motiną. Bet jos nebėra. Jai niekuomet nebuvo 
gera Rusijoje. Nuolat ilgėjosi Bergeno. Greičiausiai jūros... Dar aš 
turėjau žmoną nuo tada, kai man buvo dvidešimt, iki suėjo dvide- 
šimt treji. Mus taip pat išskyrė mirtis. 

— O dabar tu ją dažnai matai? 

— Jeigu tu turi galvoje, ar aš ją prisimenu... Taip, kartais. Kaip 
dabar... Jeigu jau klausi. Tačiau aš nemylėjau jos taip, kaip būčiau 
turėjęs. Mūsų šeimos nusprendė, jog mudu esame vienas kitam tin- 
kama partija. Aš tebuvau nerūpestingas medicinos studentas, ku- 
riam labiau prie širdies buvo dėtis radikalu, pataikauti meninin- 
kams bei turtingiems šarlatanams caro rūmuose. Aš studijavau ir 
gėriau vyną... Sakiau politines kalbas ir... 

— Kiek tau metų? 

— Trisdešimt devyneri, — šypsodamasis atsakė jis. — Tau atro- 
do, kad aš senas? 

— Tai nepriklauso nuo amžiaus. 

Jis garsiai nusijuokė. 

— Ar tu iš kilmingųjų? Priklausei aukštuomenei? — smalsiai 
paklausė ji. 

— Aš bandžiau į ją patekti. 

— Kodėl tau nepavyko? 

— Dėl to, kad mirė Puškinas. 

— Tas, kuris rašė eiles? 

— Taip. 

— Kaip jis mirė? 

— Dvikovoje. Sako, ji buvusi dėl pavydo. Bet iš tikrųjų jis tapo 
politinių intrigų auka. Rusija pūva iš vidaus. Tai mes visi jaučiam. 
Puškinas buvo didis menininkas, kurį supo menki žmogeliai. 

— Iš to, ką pasakei, jis irgi neatrodo labai didingas, — išrėžė ji. 

— Visi mes esame menki, kai susiduriame su meile. 

Ji metė skubų žvilgsnį į jį ir tarė: 

— Ar įsivaizduoji, kad galėtum ką nors nušauti iš pavydo? 

— Nežinau. Galbūt... 

— Kur jam pataikė? 

— Į kirkšnį... 

— Bloga vieta, — sausai pasakė ji. 

— Tau nebūdinga užuojauta, Dina? — pasakė jis, staiga suirzęs. 

— Kodėl? 

— Nors esi moteris, tavęs visai nejaudina kalbos apie kančias ir 
mirtį. Kai tu šneki apie savo mirusį vyrą... Apie Nylsą... O dabar 
apie Puškiną. Tai labai neįprasta. 

— Aš nepažįstu to Puškino. 

— Ne, bet kitus... 

— Ko tu tikiesi? 

— Šiek tiek užuojautos moters balse. 

— Moterys visuomet laidoja mirusiuosius. Vyrai tik atgula ir 
miršta. Negi raudosi dėl kažkokios kvailos šautinės žaizdos kirkš- 
nyje. Beje, pas mus vyrai taip nemiršta. Jie skęsta. 

— Arba pasikaria. O moterys Norlane taip pat verkia. 

— Man tai nerūpi. 

Atžarūs buvo ne tik žodžiai. 

— Tavo motina taip pat mirusi? Ne savo mirtimi? — toliau kal- 
bėjo jis, tarsi nenugirdęs jos paskutinių žodžių. 

Dina pasilenkė ir pakėlė ganėtinai didelį akmenį. Atsivėdėjo ir 
su didžiule jėga sviedė į prarają. 

— Ant jos išvirto daugybė litrų verdančio šarmo, — atrėžė ji, 
nežiurėdama jo pusėn. — Dėl to lensmanas nugriovė skalbyklą Fa- 
gernese ir negali atsidžiaugti, kad aš gyvenu Reinsnese. 

Tuomet, įkišusi pirštus į burną, ji sušvilpė arkliui. 

Levas stovėjo nuleidęs rankas. Kažkur jo žalių akių gelmėje 
staiga užgimė beribis švelnumas. 

— Aš supratau, kad kažkas turėjo būti... Ta scena su tavo tėvu 
per Kalėdas. Tu nelabai draugiška savo tėvui, Dina? 

— Tai jis nedraugiškas Dinai! 

— Iš tavo pusės vaikiška taip kalbėti. 

— Bet tai tiesa. 

— Papasakok savo istoriją. 

— Bet iš pradžių turi papasakoti savąją, — niauriai pasakė ji. 
Bet netrukus tarė: — Ką tu būtum daręs, jei tavo vaikas būtų pa- 
traukęs rankeną, kuri išpylė šarmą? Ir ką būtum daręs, jei tavo 
žmona būtų mirusi tau nespėjus parodyti jai nė trupučio meilės ir 
kankinus ją metų metus? 

Levas priėjo prie jos. Apkabino ją. Priglaudė prie savęs. Ir ak- 
lai, stipriai išbučiavo. 

Krioklys buvo tarsi bažnyčios vargonai. Dangus paslėpė arklį. 
Jakobas tebuvo angelas. Nes šalia stovėjo Jertrūdos naujasis pa- 
siuntinys. 


— Visai negražu, kad pribraukai savo knygose, — netikėtai pasakė 
ji, kai jie jau leidosi nuo skardžio. 

Jis žaibiškai nuslėpė nuostabą ir atsakė: 

— Tu šnipinėji. Naršai po kelioninius krepšius ir knygas. 

— Kai žmonės patys nenori pasipasakoti, kas jie tokie, tada imu 
ir naršau. 

— Aš papasakojau... 

— Apie Puškiną, kurį tu taip dievini. Tu žadėjai vertimą. 

— Tu jį gausi. 

— Aš noriu, kad jis būtų kaip tik tos knygos, kurią gavau iš tavęs. 

— Tu jos negavai iš manęs. Paėmei! O gavai kitą. 

— Tu turėjai dvi tokias pačias knygas. Vieną su pabraukymais, 
o kitą — be. Man labiau patiko pribraukytoji. 

— Ji viską žino, — tarė jis, tarsi kalbėdamas pats su savim. 

Sėdėdama ant arklio, ji atsigrįžo ir pažiūrėjo į jį pašaipiu 
žvilgsniu. 

— Privalai saugotis! 

— Nuo šiol saugosiuos. Ta knyga iš tiesų buvo svarbi... — tarė 
jis, bet staigiai prikando liežuvį. 

— Kam tu čia dalini rusiškas knygas? 

— Pavyzdžiui, tau. 

— Man reikėjo tos knygos. 

— Tu nė kiek nesivaržai, — sausai tarė jis. 

— Ne, 

— Kodėl pasiėmei tą knygą, kuri buvo pribraukyta? 

— Todėl, kad ji tau svarbiausia! 

Jis nieko nebeatsakė. Ji išvargino jį. 

— Ar vežiesi tą kitą knygą į šiaurę? 

— Ne. 

— Kur ją padėjai? 

— Viena našlė pavogė. 

— Bergene? 

— Taip, Bergene. 

— Tu supykai. 

— Taip, supykau. 

— Ar ateisi šįvakar į salę ir išversi, kas tau labiausiai patinka 
Puškino knygoje? 

— Ar pridera taip? 

Čia ji nusikvatojo, o sėdmenys pliaukšėjo į arklio nugarą lei- 
džiantis stačiu keliu. Ji sėdėjo apžargomis. Jos šlaunys atsainiai ir 
laisvai gludo prie arklio šonų, o klubai suposi tuo pačiu ritmu kaip 
ir bėgantis gyvulys. 

Vyriškis troško, kad būtų vasara. Pradingtų šaltis. Tuomet jis 
pririštų arklį prie medžio. 


Trečią dieną jis iškeliavo. Dina ėmė vaikščioti naktimis. O pavasa- 
ris dirbo savo darbą. 


5 skyrius 


NEATIDENGSI SAVO TĖVO MOTERS NUOGUMO; NES TAI TA- 
VO TĖVO NUOGUMAS. 


(Kun 18, 18) 


Reinsneso moterys buvo nelyginant Reinsneso jektos. Išvilktos ant 
to paties kranto. Tačiau nevienodos paskirties, vos tik atsidurdavo 
ant vandens. Su skirtingais kroviniais. Nevienodomis burių savybė- 
mis. 

Tačiau jektos turėjo škiperius, o moterys pačios išskleisdavo sa- 
vo bures prieš vėją. Iš pažiūros savavališkai ir su didele asmenine 
jėga. 

Kai kas tikėjo, jog Stinė galinti iššaukti vėją. Kiti tvirtino, kad Di- 
na einanti išvien su blogio jėgomis. Nes antraip mėnesėtomis žiemos 
naktimis ko sėdėtų apsigobusi vilkenos kailiniais ir gertų vyną? 

Dar kiti tvirtino, jog Reinsnese vyraujanti pusiausvyra tarp blo- 
gųjų ir gerųjų jėgų. Tačiau tą dieną, kai nebeliksią motušės Kare- 
nos, turėsianti įvykti katastrofa. 


Senoji laikėsi įsikibusi į gyvenimą. Pažiūrėti ji buvo kaip švytinti 
minkšta beržo tošelė. Balta su tamsiomis dėmelėmis. Plaukus kas- 
dien kruopščiai sušukuodavo Stinė. Kas savaitę perplaunami kadu- 
gio nuoviru, jie visuomet turėjo auksinį atspalvį. Ir šukuojami bū- 
davo švelnūs kaip šilkas. 

Ant išsišovusios knerptos noselės kūpsojo monoklis. Kiekvieną 
dieną ji skaitydavo po tris valandas. Laikraščius, knygas, senus ir 
naujus laiškus. Ji sakė, jog senatvėje esą svarbu neleisti dvasiai už- 
snūsti. 

Įprastu metu ji numigdavo pokaičio krėsle su aukšta atkalte, ke- 
lius užsiklojusi languotu pledu. Ji guldavo kartu su samdiniais ir 
keldavosi su gaidžiais. Tai, kad buvo tokia silpna iš kojų, buvo tik- 
ras vargas. Tačiau dabar, kai gavo kambarėlį valgomojo pašonėje ir 
nebereikėjo laipioti laiptais, jai tas neberūpėjo. 


Motušė Karena nepritarė Dinos statyboms ir remontui išimtininkų 


troboje. Bet kadangi Dina nenusileido ir darbininkai ėmėsi darbo, 
ji pakeitė savo nuomonę. 

Išimtininkų troba buvo naujinama ir puošiama, kol galų gale 
virto tikra grožybe. 

Tą pačią dieną, kai baigus darbus į vidų buvo sunešti Dinos 
daiktai, per kiemą atėjo motušė Karena, norėdama viską apžiūrėti. 

Ji buvo patarusi nudažyti namą geltonai, baltus paliekant langų 
rėmus bei ornamentus. 

Dinai toji mintis patiko. Išimtininkų troba turi būti nudažyta 
geltona spalva! Užtenka dvare vieno didelio balto namo. Kita ver- 
tus, išimtininkų troba neturėtų būti raudona kaip ūkiniai pastatai. 

Didžiausia namo puošmena buvo naujoji stiklinė veranda jūros 
pusėje. Su bokšteliais ir spalvoto stiklo langais. Dvivėrėmis duri- 
mis ir plačiais laiptais. Ten galėjai sėdėti arba įeiti ir išeiti nepaste- 
bėtas iš kitų trobesių. 

— Stiklinė veranda su dvivėrėmis durimis pietvakarių pusėje! 
Vien malkų pleškinimas ir skersvėjai! — išrėžė Olinė. — O vazo- 
nai su paparčiais ir rožių kerai žiemą nepratrauks nė dienos! 

— Didybės manijos priepuolis, — išdrožė lensmanas, užsukęs į 
svečius. — Stiklinė veranda nedera prie durpinio stogo, — pasakė 
jis. Tačiau šypsojosi. 

Andersas palaikė Diną. Jo nuomone, išėjęs visai simpatiškas na- 
melis. 

— Vis tiek žiemą stiklinėje verandoje kur kas geriau sėdėti ne- 
gu pavėsinėje, — pasakė jis ir pamerkė Dinai. Šitokiu būdu jis at- 
virai įvardijo Dinos ydą. 

Motušė Karena parinko tvirtesnių snapučio atžalų naujiems na- 
mo langams. 

Įkurtuvių dieną ji sėdėjo supamojoj kėdėje ir šypsodamasi žiū- 
rėjo į visas gražybes. Nė karto neužsiminė apie tai, kad išimtinin- 
kų troboje mirė Nylsas. 

— Kad Jakobas tai matytų, Dina! Tik pamanyk! — šūktelėjo ji 
ir suplojo delnais. 

— Jakobas ir taip mato, — tarė Dina ir pripylė dvi mažas taure- 
les šerio. 

Baigę darbus, vyrai išėjo ir leido joms pabūti vienoms. Anetė 
buvo pakūrusi krosnį. Virš namo stogo palengva kilo dūmelis ir 
dailiai vinguriavo sąsiaurio link. Tarsi plonytis šiurės kuokštelis 
dangaus platybėje. 

— Dabar reikia pasikviesti Olinę su Stine! — pasakė senutė. 

Dina pravėrė naująjį langą ir pašaukė per kiemą. Netrukus jos 
buvo čia. Keturios moterys sėdėjo po išimtininkų trobos skliautais. 

Olinė dėbčiojo palubėn, nuo kur buvo nuimtas Nylsas. 

— Dabar troboje kitoks kvapas nei anksčiau? — tarstelėjo ji, 
stambiais pirštais sukinėdama mažytėlaitę taurelę. 

— Kvepia medžiu — ir jaučiasi dar kiek gaižumo nuo naujosios 
krosnies, — pasakė Stinė. 

— Čia tai tikras stebuklas! Balta krosnis! Dedu galvą, kad niekas 
visoje parapijoje neturi baltos krosnies! — išdidžiai pasakė Olinė. 

Dina negalėjo iš salės susinešti visų baldų. Turėjo atsisakyti 10- 
vos su baldakimu. Ją paliko Johanui. Tačiau ovalus stalas su kėdė- 
mis, motušės Karenos parsigabentas į dvarą, užėmė kambaryje gar- 
bingą vietą. Baldai derėjo prie šviesių drobinių tapetų ir skaisčiai 
žalio panelio. Taip pat prie veidrodžio su spintele bei sidabrinio 
kandeliabro. 

Vasarą ji planavo užsisakyti keletą naujų baldų iš Bergeno. 

Hanai su Benjaminu ji užsiminė norinti nusipirkti dėželę su 
slaptu skyreliu auksui, sidaorui ir brangakmeniams. 

Taip pat nusprendė įsigyti plačią, gerą našlės lovą. 

Virtuvė buvo apstatyta tik būtiniausiais rakandais. Niekas neti- 
kėjo, kad Dina ten ką nors veiktų, bet garsiai šito nesakė. 

Violončelės buvo įkurdintos svetainėje. Ir viena, ir kita. Tą ne- 
eilinę dieną nutaisiusi rūškaną miną, ji pati savo rankomis pernešė 
jas per kiemą. 


Ištuštinusi taurelę, ji atlapojo duris į verandą ir atsisėdo su Lorcho 
violončele tarp šlaunų. 

Atsukusi joms nugarą, o veidą jūrai, ji griežė polonezus. Tarp 
spalvoto stiklo langų stiklinėje verandoje. O jūra, matoma pro skir- 
tingus langus, buvo kruvina arba auksinė, žydra arba žalsva. Pa- 
saulis nuolatos keitė spalvas. 

Ant kėdžių kambario gilumoje sunėrusios rankas sėdėjo Rein- 
sneso moterys ir klausėsi. Pirmą kartą jos surado laisvą valandėlę 
visos vienu metu, kad galėtų pabūti drauge. 


Aš esu Dina. Jis vaikšto po mano naujai išdažytus kambarius. 
Palenkia galvą prie stalo ir klausosi Lorcho violončelės. Kai- 
rėje galvos pusėje turi verpetą, tokį ryškų, kad, rodos, visi 
plaukai srūva iš to paties taško ir kaip rudas krioklys užplūs- 
ta galvą. Jo plaukai — tirpstančių ledynų vanduo, pakeliui į 
jūrą virtęs šilkinėmis gijomis. Jie trykšta man į akis. 

Levas! 

Jis kaip senos mintys, prie kurių visąlaik sugrįžti. Tai tas 
pats kaip stovėti šalia Helės tvartelio ir šildyti basas kojas 

šviežiam karvės blyne vėlyvą rudenį. Kai jis eina per kamba- 
rį, imu stebėtis, kad galiu judėti, išspausti garsus, jausti 
plaukuose vėją. Arba koją dėlioti už kojos. Iš kur randasi jė- 
gų? Iš kur randasi visa sula, visa drėgmė? Visa, kas iš pra- 
džių būna gaivu, bet paskui virsta šlykščia, gličia dvokiančia 
mase. O akmuo? Kas suteikė akmeniui begalinę tvirtybę? Kad 
galėtų ten pat nuolatos gulėti! O pasikartojimai. Kas sugal- 
vojo visus tuos pasikartojimus? Garsus, kurie nuolatos skam- 
ba ta pačia derme. Begalines, dėsningas skaičių eiles. Ir 
šiaurės pašvaistės plaikstymąsi danguje! Visuomet tokiomis 
trajektorijomis, kurių aš nesuprantu. Tačiau tai turi savo sis- 
temą. Kuri yra mįslė. Ši nuostaba, apėmusi mane, tampa 
lengviau pakeliama, kai jis su didžiuoju verpetu plaukuose 
vaikšto po mano kambarius. Jis išveja visus lauk. Nes jis ma- 
tė skardį. Jis žino apie Jertrūdą. Ir vis tiek su manim kalba. 

Ar jis sugrįš? | 

Kas aš esu? Ta, kuri gimdo šias mintis? Ar aš Dina? Ta, 
kuri daro, kas jai patinka? 


wo ono 


Dina sukrito nelyginant žieminė bulvė, pakąsta šalnos. 

Olinė pirmoji tai pastebėjo savo vanagiškomis akimis. Ir ji tie- 
siai šviesiai išrėžė: kad apsigyvendama mirties namuos užsitrauku- 
si prakeiksmą. Niekas negalįs įsibrauti po tokiu stogu nenubaustas. 
Tokios baisios nuodėmės neuždengsi pakulomis, tapetais ir dažais. 
Ji neišnyks per amžius. Amen. 

Tačiau visi matė, kad šis prakeiksmas turėjo Dinai ir kitokį po- 
veikį. Jos darbo diena buvo ne trumpesnė už samdinio. Keldavosi 
ji brėkštant. Ir dar ilgai po vidurnakčio galėdavai matyti šešėlius 
jos languose ir girdėti iš stiklinės verandos sklindant muziką. 


Tomas buvo įsuktas į Reinsneso kasdieninių darbų ratą. Jis galėjo 
užuosti Diną pro silkių statines, lydomus žuvų taukus ir Olinės 
duonos kvapą. Jis laimino tą dieną, kai rusas paliko namus ir Dina 
pradėjo dirbti kaip jautis. 

Tomas uodė jos kvapą, matė jos strėnas ir stebėjosi, kad suplo- 
nėjo riešai. Kad plaukai ėmė netekti blizgesio. 

Ji netgi nedeimdavo jo su savim jodinėti. Liovėsi Žaidusi. 
Žvilgsnis pasidarė skvarbus kaip seno žvejo. O balsas suskambėda- 
vo retai, bet būdavo neišvengiamas kaip perkūno griausmas. 

Kai Dina persikėlė į išimtininkų trobą, jis tikėjosi, kad ji duos 
žinią. 
Jos verandos durys buvo matomos tiktai nuo jūros. 


Vieną dieną atėjo laku užantspauduotas laiškas. Johanui. 

Buvo pavasario diena, kupina žuvėdrų klyksmo ir triukšmo, nes 
buvo susirinkę žmonės nuleisti į vandenį jektos, kuri turėjo iš- 
plaukti į Bergeną. 

Bėgdamas nuo erzelynės, Johanas su laišku rankoj atsidūrė 
krautuvėje. Ten kaip tik buvo tuščia. Tada jis atplėšė laišką. Jame 
buvo pranešama, kad jam pagaliau paskirta nedidelė parapija Hel- 
gelano pakrantėje. 

Jis nuėjo sandėlių link, prie jūros. Apžvelgė prieplaukas, ūki- 
nius trobesius, didįjį kiemą, išimtininkų trobą, kurią žmonės buvo 
pradėję vadinti Dinos troba. Pasiklausė knibždėlyno pakrantėje, 
kur žmonės stūmė į vandenį laivą. Valstiečiai, vaikai ir šiaip praša- 
laičiai. Žiūrovai ir talkininkai. Andersas su vairininku vadovavo. 
Valdingais balsais. 

Kiek tik akys užmatė, jau žaliavo pievos, siekiančios žemaūgį 
mišką ir kalnus. Mėlynai žalią įlanką ir kalnyną gaubė balta lyg 
pienas giedros miglelė. 

Ir visa tai jis turės palikti? 

Atsisukęs į didįjį kiemą, kurio viduryje lyg dvi akys žvilgėjo 
salės langai, jis pamatė alėja ateinančią Diną raudona it kraujas 
liemene ir vėjyje besiplaikstančiais plaukais. 

Staiga jo akys pritvinko ašarų, ir jis nusigręžė, kad tai nuslėptų. 

Laiškas, kurio sulaukti mažai beturėjo vilties, staiga užklupo jį 
lyg nuosprendis. 

— Ko tu liūdi? — paklausė ji, žengdama artyn. 

— Aš gavau paskyrimą, — vos girdimai atsakė jis ir pabandė 
pažiūrėt jai į akis. 

— Kur? 

Jis pasakė vietovės pavadinimą ir padavė jai laišką. Ji iš lėto jį 
perskaitė, tada sulankstė ir pakėlė į jį akis. 

— Tavęs niekas neverčia ten vykti, — tepasakė ji ir atidavė jam 
laišką. 

Ji skaitė jo mintis. Matė visus ženklus, jai duodamus. Ženklus, 
apie kuriuos vargu ar jis pats žinojo. 

— Bet negi aš galiu čia likti? 

— Tų mums esi reikalingas, — trumpai atsakė ji. 

Jų žvilgsniai susidūrė. Jos — reikalaujantis. Jo — ieškantis. Pil- 
nas klausimų, į kuriuos ji nedavė atsakymo. 

— Vaikams reikia mokytojo, — toliau kalbėjo ji. 

— Tačiau motinos ne tokia buvo valia... 

— Tavo motina negalėjo nuspėti ateities. Ji nežinojo, kur tu bū- 
si reikalingas. Ji tematė, kad tu turi kažkuo tapti. 

— Ar nemanai, kad ją tai nuviltų? 

— Nemanau. 

— O tavęs, Dina? Koks pastorius be paskyrimo? 

— Pastorių neblogai turėti šalia, — tarė ji ir sausai nusijuo- 
kė. — Be to, tavo gautoji parapija tokia menka, kad tai tiesiog 
įžeidimas, — pridūrė ji. 


Tos pačios dienos popietę Dina tikrino prekių, vežamų į Bergeną, 
sąrašus. Ji vaikštinėjo po sandėlius prieplaukoje ir žiūrėjo, ko dar 
trūksta. 

Tuomet iš sienos nužengė išsirengęs Jakobas. Jo didžiulė varpa 
buvo atkišta į priekį kaip ietis. 

Ji pasišaipė iš jo, kad jis šitaip siūlosi. Tačiau jis liko atkakliai 
stovįs ir gundė ją. 

— Ar pamiršai savo senąjį Jakobą? Neatsimeni, kaip giliai ir 
sklandžiai jis mokėdavo įsiskverbt į tave? Kad net priversdavo sukąs- 
ti dantimis antklodę, kai didžiulis geismas atimdavo tau kvapą ir ža- 
dą? Ar nebeatmeni, kaip jis tave myluodavo? Kas tas vienišas niek- 
tauškis rusas, besiblaškantis lyg nepririštas plūduras po pasaulį, paly- 
ginti su Jakobo stovinčia varpa? Ar gali jam atsakyti? Ar gali įrodyti 
tą rusą turint geresnį įtaisą už jo? Arba švelnesnes nei Jakobo rankas? 

Jos kūne kažkas nutrūko. 

— Kas tu tokia, kad lauktum to pajuodėlio, kuris net nežino, ar 
jam reikia į Archangelską, ar į Bergeną? — nusišaipė Jakobas. 

Varpa pasidarė tokia didelė, kad užgožė prekių sąrašus. Popie- 
riai jos rankose tirtėjo. 


Aš esu Dina. Johanas išeina su manimi į jūrą. Mus neša sro- 
vė. Bet jis to nežino. Aš neskęstu. Nes Jertrūda laiko mane. 
Šitaip mes tramdome Jakobą. Tramdome Barabą. 


Tą patį vakarą, paaiškinusi, jog reikia pakalbėti apie Reinsnesą ir 


Johano ateitį, ji atsinešė butelį vyno ir, šviečiant vidurnakčio sau- 
lei, į stiklinę verandą pasikvietė Johaną. 

Ji norėjo jam aprodyti namą, kad jis pamatytų, kaip ji įsikūrusi. 

Galiausiai jis turėjo apžiūrėti ir kambarėlį su langais į jūrą, ku- 
riame ji miega. 

Jis nusekė jai iš paskos. Iškart nesumojo, kaip atsisakyti jos ne- 
užgaunant. Nes jis juk nebuvo tikras, kad ji galvoja tą patį, ką ir 
jis... Dina be skrupulų. Šviesiausiu paros metu ji gali pasielgti ne- 
padoriausiu būdu. Rodyti posūniui savo miegamąjį. Prie keturių 
akių. Prieiti taip arti, kad jam susisuktų galva. Tarpais jis pamirš- 
davo, kaip tarti paprasčiausius žodžius. 

Ji sugavo jį kaip katė, kuri prisvaigina paukščiuką, kad turėtų su 
kuo pažaisti. Valandėlę palaikė jį naguose. Pagainiojo tarp nertinės 
užuolaidos ir lovos. Tada ėmė artėti. Galiausiai prisilietė prie jo. 

— Dina! Ne, Dina! — tvirtai ištarė jis. 

Ji neatsakė. Tik akimirką pasiklausė garsų iš kiemo. Tada su 
baisiu goslumu užčiaupė jam burną. 

Jakobas nužengė iš sienos ir pabandė apginti savo sūnų. Tačiau 
pavėlavo. 


Iš tėvo jis buvo paveldėjęs įrankį. Nors pats buvo žemesnio ūgio ir 
smulkesnio sudėjimo. 

Varpa pašoko aukštyn stulbinančia jėga ir dydžiu. Dailios for- 
mos, su ryškiom mėlynom kraujagyslėm. Tarsi tinklu apgaubian- 
čiomis tai, kas veržėsi lauk. 

Ji jam vadovavo. 

Ne kažin kiek jis galėjo jai duoti. Neką daugiau nei galingą var- 
pą. Jau tada, kai ji traukė nuo jo drabužius, jo sieloj atsivėrė di- 
džiulė ertmė. Kurią jis stengėsi nuslėpti nuo jos ir savęs. Pilnas 
drovos. Bet mokėsi stropiai. Jis buvo ne tik Jakobo, bet ir senelio 
Adomo palikuonis. Jeigu jau leidosi suvedžiojamas. 


Vėliau jis gulėjo nuo baltų užuolaidų raibuliuojančioje šviesoje, 
sunkiai gaudydamas kvapą ir suvokdamas, jog išdavė savo Dievą, 
savo pašaukimą ir tėvą! Ir jautėsi sklandąs nesvarus kaip erelis 
aukštai virš jūros. 

Iš pradžių jį užplūdo gėdos jausmas, kad šitaip akivaizdžiai su- 
sikompromitavo. Ne tik išliejo savo syvus joje ir ant jos, dar guli 
pusnuogis ir apgailėtinas. Be to, niekaip negali atgauti kvapo. 

Pažiūrėjęs į ją, jis suprato, kad šią nuodėmę turės prisiimti sau 
ir pats vienas už ją atgailauti. Ir pagaliau suprato savo beribį namų 
ilgesį per visus tuos metus, kai jis lyg pašalietis bastydavosi po 
Kopenhagą, nedrįsdamas parvažiuoti. 

Ji sėdėjo vienmarškinė, nuogom šlaunim ir rūkydama didžiulį ciga- 
rą su šypsena jį stebėjo. Tada pamažėliais ėmė pasakoti, kaip ji pir- 
mąkart gulėjo su Jakobu. 

Iš pradžių Johaną suėmė blogumas, ir jis nežinojo, kur dėtis. 
Jam viskas buvo taip svetima. Žodžiai, kuriais ji pasakojo. Ir tai, 
kad ji kalbėjo apie jo tėvą. Paskui pasakojimas jam ėmė kelti jau- 
dulį. Privertė žiūrėt į tėvą pro rakto skylutę. 

— Tu veltui gaišai laiką mokydamasis pastoriumi, — pasakė ji 
ir atsilošė lovoje. 

Iš įniršio jis puolė ją. Tąsė už plaukų. Plėšė marškinius. Draskė 
jai ranką. 

Ji prisitraukė jį — ir paslėpė jo veidą sau tarp krūtų, sūpavo jį 
linguodama visu kūnu. Ji nieko nebesakė. Jis buvo namuose. Blo- 
giau vis viena nebegalėjo būti. 

Blogiausia jau buvo įvykę — ir nieko nebegalima pakeisti. 


Kai pagaliau jis susiruošė eiti, nėjo pro užpakalines duris. Nors žmo- 
nės jau nebemiegojo ir galėjo jį pamatyti. Dina buvo neperkalbama. 

— Aplinkiniais keliais vaikšto tie, kurie slapstosi. Tu neturi ko 
slėpti. Įsikalk tai į galvą. Tu turi teisę ateiti ir išeiti, kada man pa- 
tinka. Mes valdome Reinsnesą ir viską jame. 

Jis buvo tarsi nuogas nelaimėlis iš sudužusio laivo, suradęs išsi- 
gelbėjimą ant aštrių kranto akmenų. 

Saulė jau buvo išsimaudžiusi jūroje. Dabar ji kilo aukštyn virš 
pievų. 


Johanas nieko nenusimanė apie vaikus. Niekada anksčiau nebuvo 
su jais susidūręs. 

Tai, kad stokojo patirties, buvo pusė bėdos. Tačiau jis per vėlai 
atkreipė į juos dėmesį, kad tarp jų galėtų užsimegzti koks nors ar- 
tumas. 

Jie nenustygdavo nė minutės. Nespėdavai nė prasižioti, o anuo- 
du jau būdavo per mylią nuo tavęs ir kūnu, ir mintimis. Vykis ne- 
sivijęs. 

Johanui neatrodė, kad per pamokas būtų daug išmokstama. 

Benjaminas greitai surasdavo būdų, kaip užkalbėti mokytojui 
dantį ir įaudrinti Haną. Arba prajuokinti. 

Sėdėdami prie stalo didžiajame kambaryje, jiedu mažai įgydavo 
knyginės išminties, bet pakankamai išmokdavo apie intrigas ir 
slaptus susižinojimo ženklus. 

Tai virto tikra žvilgsnių kalbos, įžūlumo ir kurstymo mokykla. 

Jie vargo su katekizmu ir įsakymais. 

— „Negeisk savo artimo žmonos. Ir negeisk savo artimo namų, 
jo žemės, jo tarno arba tarnaitės, jo jaučio, jo asilo nei kitų jam 
priklausančių dalykų!“ — skaitė Hana savo skaidriu balseliu, pirš- 
tu vedžiodama raidžių eilutes. 

— Kodėl tu neturi žmonos arba turto, Johanai? — paklausė 
Benjaminas, vos tik Hana stabtelėjo atsikvėpti. 

— Aš neturiu žmonos, bet aš juk turiu turto, — trumpai atsakė jis. 

— Kur tavo turtas, Johanai? 

— Aš valdau Reinsnesą, — išsiblaškęs tarė Johanas ir linktelė- 
jo galva, kad jis skaitytų toliau. 

— Ne, Reinsnesas priklauso Dinai, — kaip kirviu nukirto ber- 
niukas. 

— Taip, Reinsnesas priklauso Dinai ir man, — trumpai pasitai- 
sė Johanas. 

— Jūs gi nevedę! 

— Ne, ji buvo ištekėjusi už Jakobo, kuris yra mudviejų tėvas. 

— Bet Dina nėra tavo motina? 

— Ne, bet mes drauge prižiūrime ir valdome Reinsnesą. 

— Man dar neteko matyti, kad tu Reinsnese ką nors prižiūrė- 
tum, — lakoniškai atsakė berniukas ir sų trenksmu užvertė kate- 
kizmą. 

Johanas skėlė jam antausį net nespėjęs susivokti, ką daro. Ben- 
jamino skruoste liko raudona žymė. Berniuko akys virto dviem 
juodomis sagutėmis. 

— Tų atsiimsi už tai! — sušnypštė jis ir išlėkė pro duris. Hana 
nusliuogė nuo kėdės ir kaip šešėlis nubėgo pavymui. 

Johanas liko stovėti šalia kėdės pusiau sugniaužta dešine ranka, 
jausdamas delne tvilkinantį skausmą. 


Johanas suprato, jog šito reikalo nebegalima vilkinti. Jis išsitraukė 
laišką su karališkuoju antspaudu ir leidosi į liūdnus savo gyvenimo 
apmąstymus. 

Jam reikėjo nuspręsti: pasitenkinti siūloma vieta ar toliau leisti 
dienas Reinsnese. Turint išlaikytą pastoriaus egzaminą ir šviesią 
galvą. 

Lensmanas buvo aiškiai pasakęs, kad suaugusiam vyrui iš geros 
šeimos per prastas užsiėmimas mokytojauti pamotės namuose. Ir 
Johanas iškart susigūžė nė nebandydamas atsikirsti. Ingeborgos ir 
Jakobo sūnus niekada neišmoko gintis. 

Johanas parašė, jog priima pasiūlymą. Jis stengėsi neturėti rei- 
kalų kontoroje ir nepasilikti su Dina dviese. 

Paskutinėmis dienomis ir atsisveikinimo vakarą Dina su Johanu 
buvo svetimi vienas kitam. Jis nuėjo prie durų ir į nieką nežiūrėda- 
mas burbtelėjo, kad išvyksta ryte. Andersas ir motušė Karena sėdė- 
jo sumišę. Apsisprendimas priimti pasiūlymą įvyko pernelyg stai- 
giai. Oras buvo alsus. 

Stinė pakilo iš vietos, priėjo prie juodais rūbais vilkinčio blyš- 
kaus vyriškio ir abiem delnais sugriebusi jo ranką žemai nusilenkė. 

Susijaudinęs Johanas nusigręžė ir išėjo iš kambario. 

Tuoj pat pakilo Dina ir netarusi nė žodžio išsiskubino paskui jį. 
Pasivijo jį lipantį laiptais. Žaibo greitumu atsidūrė prie jo ir sugrie- 
bė už drabužių. 

— Johanai! 

— Taip! 

— Man atrodo, mes ne iki galo išsikalbėjome. 

— Gali būti. 

— Eikš! Eime kartu... 

— Ne, — sušnabždėjo jis ir apsižvalgė, tarsi sienos turėtų ausis 
ir akis. 

— Johanai, — pašaukė ji. 

— Dina, tai buvo labai didelė nuodėmė... 

Jis žengė žingsnį. Laiptais aukštyn. Palipęs aukštėliau atsigrįžo 
ir pažvelgė į ją. Buvo permirkęs prakaitu. Tačiau išgelbėtas. 

Nuo to laiko ji tapo jam šventa kekše. Jo geismų simboliu. Ji 
pasiliks Reinsnese ir viską valdys, o jis iškeliaus iš namų tarnauti 
Viešpačiui, kaip norėjusi jo motina. Nuodėmę jam teks pasiimti ir 
už ją atgailauti. Bet kadangi ji buvo tokių netramdomų juslių, tokia 
aistringa ir negalvojo apie tai, kad atstojanti jam motiną, jis sau at- 
leido. Galbūt Viešpats suprato, kad žmogaus valia atsispirti pagun- 
dai turi ribas. 


Kitą dieną jis išplaukė garlaiviu. Dina taip pat palydėjo jį iki kran- 
to. Tai buvo retas įvykis. Ji elgėsi taip, tarsi jis būtų išvykstantis 
svečias. 

Johanas įlipo į valtį ir atsisveikindamas kilstelėjo skrybėlę. Ta- 
da krautuvės Peteris atstūmė valtį nuo kranto. 


Benjaminas turįs pasibelsti, kai nori aplankyti Diną. Taip Stinė sa- 
kė. Keletą vakarų po to, kai Dina su visa savo manta persikraustė 
į savo trobą, jis verkė ir nenorėjo eiti miegoti. Vėliau griebėsi ap- 
sukrios strategijos. Visą savo išmonę ir visą žavesį skyrė tam, kad 
išnaudotų visas paeiliui jam dar likusias namuose moteris. Pradėjo 

nuo Stinės, kuri jį kiaurai permatė ir ramiu žvilgsniu priversdavo 
paklusti. 

Po to jis įsikibo į liesą motušės Karenos skraitą. Ji buvo jo se- 
nelė. Argi ne? Ji buvo tik jo senelė! Ne Hanos. Tik jo. Šitaip jis 
Haną privarydavo iki ašarų, nes motušė Karena esanti vien jo nuo- 
savybė. Su sidabriniu lazdos bumbulu, plaukų kuodeliu, nėrinių 
apykakle, sage — su viskuo. Ir Hana dar kartą įsitikino, kad jos 
padėtis namuose priklauso nuo to, ar kiti gerai jaučiasi ir ar nekrei- 
pia dėmesio į tai, kas ji tokia ir kokios jos teisės. 

Motušė Karena sudrausdavo Benjaminą, tačiau turėdavo pripa- 
žinti, kad Hanos senelė ji esanti tik dėl akių. 

Po to atėjo Olinės eilė. Jos neveikė giminystės ryšių ar padėties 
faktai, bet ją nesunkiai galėdavai sužavėti taip, kad ji pamiršdavo 
savo ketinimus. O tada likdavo sėdėti virtuvėje ir gerdavo arbatą 
su medumi, nors jau seniausiai būdavo laikas miegoti. Jeigu pakan- 
kamai tyliai prisėlindavai basomis kojomis ir pasiklausęs už durų 
įsitikindavai, kad Olinė triūsia viena, galėdavai bet kuriuo momen- 
tu pereiti į puolimą. 

Tomas buvo dar viena galimybė. Tačiau reikėdavo nutaikyti laiką, 
kai jis šerdavo gyvulius. Nes Tomo kelių buvo daug, ir ne visada bū- 
davo lengva jį pagauti. Jis pažiūrėdavo į Tomą didelėmis rimtomis 
akimis ir gražiai paprašydavo leisti pasėdėti ant arklio, kol jis ves jį į 
gardą arba į ganyklą. Jeigu to nepakakdavo, įsprausdavo savo ranku- 
tę į didžiulį Tomo gniaužtą ir paprasčiausiai būdavo šalia. 


Benjaminas įprato atsistoti ant kėdės ir kambarėlyje atsidaryti lan- 
gą, kuris žiūrėjo į išimtininkų trobą. Jis dar užsilipdavo ant palan- 
gės ir tylutėliai stovėdamas už lango rėmo stebeilydavo į Dinos 
langus. 

Tačiau viskas pasibaigdavo tuo, kad ateidavo Stinė ir nuvariusi 
jį žemėn uždarydavo langą. Be žodžių. 

— Aš tik noriu pasikalbėti su Dina, — ištardavo jis verksmingu 
balsu ir norėdavo vėl užlipti ant kėdės. 

— Dina tokį vėlų vakarą nesikalba su vaikais, — pasakydavo 
Stinė ir nuvarydavo jį į lovą. 

Ir staiga jis pasijusdavo per daug nuvargęs, kad dar galėtų išlieti 
savo pyktį. Jis tik pašniurkščiodavo ir visiškai nurimdavo, kol ji 
kalbėdavo vakaro maldą ir paskui jį užklodavo. 

Naktyje pasislėpdavo šviesa ir žuvėdrų klyksmas. Ir jis likdavo 
vienas su požemio gyventojais. Turėdavo pats stengtis užmigti, kad 
visa tai pagaliau baigtųsi. 


6 skyrius 


SAVO GUOLYJE NAKTIMIS Aš IEŠKOJAU TO, KURĮ MANO SIE- 
LA MYLĮ; IEŠKOJAU JO IR NERADAU. AŠ KELSIUOS IR APEI- 
SIU MIESTĄ; GATVĖSE IR AIKŠTĖSE IEŠKOSIU TO, KURĮ MA- 
NO SIELA MYLI. AŠ IEŠKOJAU JO IR NERADAU. 


(Gg 3, 1-2) 


Šviesa tais metais Diną kankino labiau nei įprastai. Visi girdėdavo 
ją vaikštant lauke ir po namus. Kaip Žvėrį. 

Viskas prasidėjo išvykus Levui. Dar labiau sustiprėjo po įvykio, 
kuris aiškiai parodė, kad Levas tą vasarą nesugrįš. Kadangi netikė- 
tai sąsiauryje nuleido inkarą rusų laivas. Kapitonas su šturmanu 
buvo išlaipinti į krantą, kad atsikratytų kai kuriais daiktais. Su sa- 
vimi jie turėjo dėžių bei statinių, ir iš pradžių visi manė, kad nori- 
ma jas išmainyti arba parduoti. Tačiau tai buvo dovanos nuo vardo 
nepasiskelbusio draugo. 

Dina iškart sumojo, kas siuntėjas ir kad dovanas siuntė dėl to, 
kad pats neketino atvykti. 

Ten buvo puikiausių lynų Andersui ir didelė medinė dėžė knygų 
vokiečių kalba motušei Karenai. Olinė gavo nėrinių apykaklę su 
įmantriais prancūziškais raštais. Odiniame dėkle su Dinos vardu bu- 
vo natos violončelei ir pianinui. Rusų liaudies dainos ir Bethovenas. 

Dina užsidarė namuose, perleisdama rusų jūreivius motušei Ka- 
renai ir Andersui. 

Tačiau rusai jautėsi gerai ir niekur neskubėjo. Šturmanas visai 
pakenčiamai kalbėjo norvegiškai ir savo pasakojimais bei klausi- 
mais niekam neleido nuobodžiauti. 

Jis žinojo, kas dedasi pasaulio politikoje bei prekyboje ir šiau- 
rėj, ir rytuos. Tarp Rusijos ir Anglijos kilę kažkokių nesutarimų. 
Dėl Turkijos, matyt? Beje, su tais turkais jau seniai esama proble- 
mų. Tačiau jis negalėjo paaiškinti, dėl ko jos atsiradusios. 

Andersas buvo girdėjęs, jog rusų caras Turkijos atžvilgiu elgią- 
sis savavališkai. 

— Negalima taip savavaliauti, nors ir esi caras, — pasakė jis. 


Antrąjį vakarą Dina valgė kartu su jais. Ji paskambino porą kūrinių 


iš naujųjų natų. Rusai dainavo taip, kad net aidėjo tarp sijų. O pun- 
šas nykte nyko. 

Šturmano veidas buvo apžėlęs barzda, stambus, guviom akim. 
Nebe pirmos jaunystės, bet vis dar pilnas jėgų. Ausys nepaprastai 
didelės, su gluminančiu atkaklumu lendančios iš plaukų ir barzdos 
puošmens. Rankos kilnojo įrankius ir taures lyg žaisliukus. 

Pamažu kompanija išsijudino. Kai motušė Karena išėjo ilsėtis, 
salonas dar ilgai skendėjo cigarų dūmuose. 

Pro atvirus langus juos pasiekdavo žuvėdrų klyksmas. O šviesa 
plunksnos lengvumu gulė ant grubių milo drabužių. Atidengė jūri- 
ninko odos įdegimą, žaidė Stinės rusvais skruostais ir tamsiomis 
akimis. Peršoko ant Dinos rankų, bėgiojančių klavišais. Ir paglos- 
tė Jakobo auksinį žiedą, kurį Dina mūvėjo ant kairiosios rankos di- 
džiojo piršto. 

Stinės gagos, pakreipusios galveles, žvilgančiomis akimis ir vir- 
pindamos krūtinėlių plunksnas, klausėsi balsų ir stiklo džingsėjimo 
viduje. Buvo gegužės mėnuo, o pietų dangus ką tik užgimęs. 


Dina pabandė iš rusų išgauti, kaip jų denyje atsidūrusios Levo do- 
vanos. Tačiau to niekas dorai nežinojo. Ji neatlyžo. 

Galų gale šturmanas pasakė, jog dovanos buvo pakrautos Ha- 
merfeste. Iš kito rusų laivo, kuris plaukė į rytus. Apie siuntėją nie- 
kas negalėjo papasakoti. Tačiau jie buvo gavę tikslų paaiškinimą, 
kur krovinys turi būti pristatytas. Ir dar buvo pridurta, kad jie ten 
būsią maloniai ir svetingai sutikti! 

Naujasis Reinsneso krautuvės vedėjas energingai pakinkavo 
galva. Tai buvo liesas trisdešimtmetis vyriškis retais plaukais. Pa- 
kumpusia nugara ir akimis, tuo pat metu žiūrinčiomis į skirtingas 
puses. Jis nešiojo monoklį ir laikrodžio grandinėlę. Dabar, po ge- 
resnių pietų ir trejeto taurių punšo, šis vyrukas atskleidė tokias sa- 
vo puses, kurių jie nebuvo pastebėję anksčiau. Jis juokėsi! 

Ir dar jiems nespėjus atsitokėti, ėmė pasakoti istoriją apie pirklį 
iš Bergeno, kuris matęs rusus perkant didelius kiekius krucifiksų, 
pagamintų iš prastos rūšies beicuoto medžio, ir paveikslų iš kalti- 
nės paauksuotos žalvario skardos. Jie išsiveždavę visa tai, kai grįž- 
davo į savo laivus. 

Kitais metais jis apsirūpino dėže, pilna panašių krucifiksų ir pa- 
veikslų, tikėdamasis padaryti gerą biznį. Bet rusai jų nenorėjo imti. 
Kai jis paklausė kodėl, jam atsakė, kad Kristus palenkęs galvą į kai- 
rę pusę ir esąs bebarzdis kaip vaikas! Rusai atsisakė juokingo vokiš- 
ko Kristaus! Jiems neatrodė, kad toks galėtų pagelbėti rusų jūreiviui. 
Tačiau pirklys nesutriko. Jis tuoj pat kreipėsi į šiaurės norvegus, ku- 
rie tarėsi puikiai apsipirkę įsigydami krucifiksus už pusę kainos. Jie 

buvo gryni liuteronai, tad jiems nereikėjo Kristaus su barzda. Ir Kris- 
taus atvaizdą netrukus galėjai išvysti visuose pakrantės namuose. 

Visi iš širdies pasijuokė. O Andersas prisiminė matęs ne vieną 
jų tose vietose, kur teko lankytis. Vadinasi, istorija galėjo būti ir 
nepramanyta. 

Rusų kapitonas turėjo kitokios patirties, susijusios su šiaurės 
norvegais ir prekyba. Taip pat barzdomis. 

Visi išgėrė už prekybinius ryšius ir svetingumą. Po to jie išgėrė 
už miežius iš Kolos, kurie buvo labai geros kokybės ir subręsdavo 
greičiau už miežius iš kitų kraštų. 


Po kiek laiko kompanija išsijudino į lauką pažiūrėti naktinės sau- 
lės. Ji jau kybojo virš skardžio — ten, kur pražuvo Jakobas. 

Dina dar kartą pabandė iškvosti šturmaną, šiek tiek kalbantį 
norvegiškai, apie Levą. 

Tačiau vyriškis apgailestaudamas papurtė galvą. 

Eidama pro šalį, ji paspyrė akmenį, nervingu judesiu pasitaisė 
sijoną ir paprašė perduoti Levui linkėjimų ir pasakyti, kad jis lau- 
kiamas iki Kalėdų. Jeigu iki to laiko nepasirodysiąs, dovanos nieko 
nebepadėsiančios. 

Šturmanas stabtelėjo ir paėmė jos ranką. 

— Kantrybės, Reinsneso Dina. Kantrybės! 

Nieko nelaukusi Dina palinkėjo labos nakties. Nuėjo į arklidę ir 
atrišo Juodį. Jis buvo nepatenkintas. 

Ji susirado virvagalį, susirišo sijoną, tada užšoko ant arklio ir 
pasileido risčia beržynėlio link. Kartą ji paragino arklį batų galais. 
Juodis išrietė kaklą ir sužvingo. Tuomet pavasarinis vėjas pasigavo 
jo karčius. Jie nuskriejo. 


Ant plikų uolų šalia valčių prieplaukos stovėjo rusų jūreiviai ir iš- 
pūtę akis žiūrėjo į Reinsneso šeimininkę. Šturmanas pasakė, kad ji 
turinti daugiau rusiškos dvasios nei jų pačių moterys, ir pasiglostė 
barzdą. 

— Ji per daug vyriška, — tarė kapitonas. — Rūko cigarus ir sė- 
di kaip vyras! 

— Tačiau ji turi nuostabius rausvus nagučius, — pasakė antrasis 
kapitono padėjėjas ir garsiai atsiraugėjo. 

Tuomet jie įlipo į valtį ir nusiyrė prie savo didžiulio laivo. Jis 
stovėjo mėgaudamasis visiška ramybe. 

Orą pripildė daugiabalsiai garsai ir nuskriejo tolyn. Ritmiška, 
graudžia ir negirdėta melodija. Beveik švelnia. Tarytum būtų dai- 
navę vaikui. 


301 


Tą gegužės naktį buvo nuspręsta. Ji plauks jekta į Bergeną. Po to- 
kio sprendimo naktis pasidarė verta miego. 

Ji apgręžė žirgą ir parjojo namo. 

Pelkės ruošėsi žydėti. Palei upės vagą stovėjo žirginiais apsi- 
karstę beržai. 

Iš didžiojo namo virtuvės kilo plonas dūmelis. Vadinasi, Olinė 
jau ant kojų ir pakūrė krosnį lauko darbininkų pusryčiams. 

Jai nusiaunant batus, atėjo Jakobas. Prisiminė, kaip jie drauge 
keliavo į Bergeną. Kaip jodinėjo svečių lovoje Helgelane pakeliui 
į šiaurę. 

Tačiau Jakobas aiškiai nerimavo, kad ji rengiasi į kelionę. Nes 
Bergene pilna vyrų. Palei visą pakrantę — vyrai. Visur daugybė 
vyrų. 


Kai jekta jau buvo beveik paruošta kelionei į Bergeną, Dina pasi- 
skelbė vyksianti drauge. 

Motušė Karena neslėpė pasibaisėjimo šia naujiena, likus vos 
trims dienoms iki planuojamo išvykimo. 

— Neatsakinga taip išvykti strimgalviais, mieloji Dina! Krautu- 
vės vedėjas dar nepakankami įgudęs, kad galėtų vienas atsakyti už 
buhalteriją ir prekes. O kas prižiūrės šienapjūtę ir gyvulius, jei To- 
mas vyks sykiu? 

— Žmogus, kuris kiekvieną mielą šeštadienį gali pereiti kalnus 
aplankyti tėvo ir grįžti atgal kiekvieną sekmadienį, bet kokiu oru ir 
bet kokiais keliais, tikriausiai sugebės pasirūpinti negyvais daiktais 
lentynose ir spintose. O Tomas... niekur neplauks. 

— Bet, Dina, šiom dienom jis apie nieką daugiau ir nekalba. 

— Bus taip, kaip pasakiau. Jeigu aš išvažiuoju, be Tomo bus 
sunku apsieiti. Jis lieka namuos! 

— Bet kodėl tu taip staiga užsidegei į Bergeną? Kodėl anksčiau 
nieko nesakei? 

— Man viskas įsiėdė iki gyvo kaulo! — piktai atrėžė Dina ir 
buvo benueinanti. 

Dina buvo pakviesta į motušės Karenos kambarėlį. Senoji sėdė- 
jo švelnioje vakaro šviesoje šalia lango. Tačiau jos nusiteikimas 
buvo kitoks. 

— Tu per daug dirbai. Tau reikia porą dienų pailsėti. Tai aš 
galiu suprasti... Tačiau vykti į Bergeną nėra poilsinė kelionė. Juk 
pati Žinai. 

— Aš negaliu visą amžių smirsti tame Reinsnese! Metai iš me- 
tų! Man reikia pamatyti ką nors nauja! — išrėkė ji kiekvieną žodį 
skyrium. Tarsi tik dabar suvokusi, kaip jai iš tikrųjų yra. 

— Aš mačiau, kad tau kažkas negerai... bet kad šitaip blogai... 
To nežinojau. 

Dina delsė išeiti. Stovėjo lyg ant adatų. 

— Tu jauna būdama daug keliavai, motuše Karena? 

— Taip. 

— Tai ar teisinga, kad aš pasmerkta visą gyvenimą tupėti vienoj 
vietoj? Aš privalau elgtis taip, kaip man patinka, nes kitaip darau- 
si pavojinga. Ar supranti? 

— Aš suprantu, kad tau gali rodytis, jog per mažai gauni iš gy- 
venimo. Galbūt tau vertėtų susirasti vyrą? Lankytis kiek dažniau 
Stranstede? Pas lensmaną? Pas pažįstamus Tjelsune? 

— Nėra ten ko važinėti. Verti dėmesio vyrai nesiveisia beržų 
brūzgynuose apie Tjelsuną ar Kvefiordą! — sausai atrėžė Dina. — 
Motušė Karena pati našlauji nuo to laiko, kai čia atsikraustei. 

— Taip, bet aš neturėjau ūkio, licenzijos svečių namams atida- 
ryti ir laivų. Nebuvau atsakinga už šeimyną, gyvulius ir prekybą. 

— Kol čia pakanka žmonių, nelakstysiu po apylinkes ir neieš- 
kosiu, kas man paskui nurodinėtų, kaip turiu tvarkytis. Geriau jau 
pakeliauti savo malonumui... 

— Bet tu taip staigiai sugalvojai, Dina? 

— Reikia tik nepalikti laiko dvejonėms, — atsakė ji. 

Ir ji išnyko. 


Tomas jau susikrovė skrynelę. Jis dar nė karto nebuvo išvykęs už 
parapijos ribų. Džiugus laukimas kirbėjo visame kūne. Toks jaus- 
mas, tarsi gulėtum skruzdėlyne. 

Apie kelionę jis pasigyrė žmonėms, kurie užeidavo į krautuvę. 
Parvažiavęs į namus Helėje, gavo tėvų palaiminimą ir buvo išruoš- 
tas seserų. Olinė su Stine abidvi savaip pasirūpino, kad jo kelioni- 
nėje skrynelėje netrūktų gėrybių. Jis stovėjo šukuodamas arklius ir 
dėstė arklidės bernui visus patarimus bei taisykles. 

Tuomet į arklidę įėjo Dina. 

Ji pastovėjo valandėlę žiūrėdama į jį, tada draugiškai tarė: 

— Kai baigsi, Tomai, gali užeit į stiklinę verandą atsigerti avie- 
čių sulčių. 

— Gerai, ačiū! — padėkojo Tomas ir nuleido šepetį. Arklidės 
bernas net prisimerkęs pažiūrėjo į jį. Jausdamas didelę pagarbą, 
kad įmanoma būti pakviestam į Dinos stiklinę verandą. 

Tomas ėjo tikėdamasis, kad jo laukia pripažinimas. Pasimaty- 
mas. Kuris tačiau buvo ne kas kita, kaip tik trumpas dalykiškas 
paaiškinimas, kad vis dėlto jis negalįs vykti kartu, nes reikalin- 
gas ūkyje. 

— Bet Dina! Kaip taip gali būti, kai aš viską suplanavau, pa- 
skirsčiau darbus Žmonėms ir nusamdžiau naują gyvulių šėriką, ku- 
ris moka dirbti ir tvarte, ir arklidėje? Mano tėvas ateis padėti per 
šienapjūtę, o Karlas Olsa iš Neso atvažiuos su abiem sūnumis ir 
padirbs kur kas daugiau, negu jam priklauso darbadienių. Aš tavęs 
nesuprantu! 

— Nėra čia ko nesuprasti! — atrėžė ji. — Aš pati išvykstu. O 
tada negali tu! 

Tomas sėdėjo ant kėdės prie atvirų verandos durų, pasistatęs 
priešais save ant stalo pusiau nugertą stiklinę aviečių sulčių. 

Saulė tvieskė jam tiesiai į veidą. Jis jautė, kaip po storais marš- 
kiniais kūną pila prakaitas. 

Tada jis pakilo nuo kėdės. Pasiėmė kepurę ir pastūmė stiklinę į 
stalo vidurį. 

— Tai šit kaip — Dina sumanė pakeliauti! Ir dėl to nebegali To- 
mas? Nuo kada Tomas pasidarė toks nepamainomas? Jeigu galima 
paklausti? 

— Tomas toli gražu nėra nepamainomas, — tyliai ištarė Dina. 
Ji taip pat atsistojo. Pakilo per pusę galvos virš jo. 

— Ką nori pasakyti? Tai kodėl aš tada..? 

— Nepamainomi yra tik žmonės, kurie daro tai, kas jiems pri- 
valu daryti! — atrėžė ji. 

Tomas nusisuko nuo jos. Išėjo lauk. Pro duris. Verandos laip- 
tais žemyn. Gniauždamas baltai dažytus turėklus su ochros pagra- 
žinimais. Tarsi tai būtų priešas, kuriam jis bando atimti gyvybę. 
Jis nuėjo tiesiai į klėtelę, atsisėdo ant gulto ir susimąstė, ką jam 
veikti. Buvo kilusi mintis susikrauti maišą, pasiimti skrynelę su 
visu turtu ir keliauti į Stranstedą ieškoti kito darbo. Bet kas gi 
ims berną, kuris be mažiausios priežasties pabėgo iš Reinsneso? 

Jis užėjo trumpam pas Olinę į virtuvę. Ji jau viską žinojo. Nie- 
ko neklausinėjo. Tik išvirė stiprokos „gydomosios“ kavos vidury 
baltos saulėtos dienos. Vyriškis su viena ruda ir viena mėlyna aki- 
mi atrodė nekaip. 

Kai jis nepratardamas nė žodžio išsėdėjo tiek, kiek trunka už- 
maišyti kvietinę tešlą, Olinė nebeišlaikė: 

— Turiu pasakyti, kad nors ir raudonplaukis, esi pakantus ir 
protingas Žmogus. 

Tomas pakėlė į ją akis. Labai nenorom. Vis dėlto išsišiepė. Pa- 
sigirdo kartus juokas, kuris prasidėjo kažkur žemai, kilo aukštyn ir 
veržėsi lauk. 

— Dina nei iš šio, nei iš to užsimanė vykti į Bergeną, o man ta- 
da nevalia! Ar Olinė tai girdėjo? 

— Taip, ko tik Olinė neprisiklauso... 

— Ar gali paaiškinti, ką visa tai reiškia? — niūriai paklausė jis. 

— Kai Nylso nebėra, Dina ėmė kankinti Tomą. 

Tomas akimirksniu išblyško. Virtuvė jam buvo netinkama vieta. 
Jis padėkojo ir išėjo. Bet ne į Stranstedą. 

Tą dieną, kai jekta išplaukė pietuosna, Tomas buvo miške. 


Zskyrius 


AŠ ATSTŪMIAU SAVO MYLIMAJAM SAVO DURŲ VELKĘ, BET 
JIS BUVO PASITRAUKES IR NUĖJES ŠALIN. MANO SIELA SU- 
TIRPO, KAI JIS PRABILO. AŠ IEŠKOJAU IR NERADAU JO, ŠAU- 
KIAU, BET JIS MAN NEATSILIEPĖ. 


(Gg 5, 6) 


Žmonės ėmė kalbėti apie karą. Jis pakilo staiga tarsi tešla geldoje. 
Baltoji jūra tą vasarą buvo užblokuota, ir rusų laivai neatplaukė su 
miltais. Jau seniai sklido gandai, jog padėtis esanti tokia rimta, kad 
Tromsės pirkliai patys baudėsi vykti į rytus miltų. Žmonės net la- 
bai norėdami negalėjo suprasti, kodėl karas Kryme taip stipriai at- 
siliepė žmonėms šiaurės kraštuose. 

Tuo metu Reinsneso jekta „Motušė Karena“ buvo pasiruošusi 
išplaukti pietuosna į Bergeną. Ji Jakobui kažkada atsiėjo net 3000 
talerių. Jis įsigijo ją tais pačiais metais, kai pamatė Diną griežiant 
violončele Fagernese. 

Burlaivis buvo 24 uolekčių ilgio ir galėjo paimti iki 4000 pūdų 
žuvų. 

Jakobui atrodė, kad jam pavyko nusipirkti gerą žvejybinę jektą, 
ir ja labai džiaugėsi. 

Įgula dažniausiai būdavo iš dešimties žmonių. 

Praėjo nemažai metų. Laivo spalva patamsėjo, tačiau jis vis dar 
galėjo stovėti ant vandens pilnai pakrautas ir sunkus, laukdamas 
paskutinių dėžių su maistu, trūkstamos įrangos ir žmonių. Jis buvo 
gerai pastatytas ir pakankamai tvirtas, kad išlaikytų savo krovinį 
bet kokiu oru. Platus, su dvigubais špantais ir stipriomis geležinė- 
mis vinimis. 

Plokščiame laivagalyje buvo baltai nudažytas jutas su apvaliais 
langais. Jakobas paprašė vieną pažįstamą iš Ranos pagražinti ją ro- 
kokiniais ornamentais ir seno pavyzdžio puošyba. Nes Jakobas ne- 
mėgo, kai pagal naują madą buvo dedami keturkampiai langai. Jis 
tvirtino, jog kvadratams laive ne vieta. Tai esą nesuderinama nei su 
tikėjimu vaiduokliais, nei su Dievo garbinimu. 

Andersas neprieštaravo. Labiausiai jam rūpėjo burių įranga, vai- 
ras ir laivo keliamoji galia. Taip buvo ir dabar. Juto viduje buvo du 
gultai ir stalas. Gultai turėjo užtraukiamas užuolaidėles ir buvo pa- 
kankamai platūs, kad bėdai prispyrus galima būtų išsitekti dviese. 

Ten turėjo gyventi Dina ir Andersas. Neseniai įspėtas šturmanas 
gavo persikraustyti į ankštą įgulos kajutę laivo priekyje. Šturmanas 
Antonas neparodė jokio nepasitenkinimo. 

Virš juto ir laivapriekio kajutės ėjo tvirtas denis su neaukštais 
škancais. O šiaip laivas buvo atviras, labiau pritaikytas kroviniams 
vežti nei ištaigingoms kelionėms. 


Dabar jis stovėjo ant vandens kaip reikiant pakrautas: vyrai šį dar- 
bą dirbo ne pirmą kartą. 

Sunkios žuvų taukų statinės ir kailių krūvos — triume. Džiovin- 
tos žuvys buvo sukrautos viršuje palei stiebą. Jų krūva iškilo virš 
turėklų, todėl turėjo būti apdengta nuo drėgmės ir jūros purslų. 

Stipri lentinė pertvara, einanti išilgai borto tarp juto ir laivaprie- 
kio kajutės, saugojo krovinį nuo jūros ir lietaus. 

Stiebas buvo Jakobo pasididžiavimas. Pagamintas iš vieno me- 
džio kamieno, jis styrojo aukštai virš borto. Jakobas pats vyko į 
Namsosą jo išsirinkti. Stiebą laikė šeši vantai, be to, dar fordūnai 
ir štagai. Apačioje, ant kilio, jis buvo įstatytas į galingą medžio 
trinką. 

Rėjinė burė buvo 12 metrų pločio ir 16 metrų ilgio. Jeigu pri- 
reikdavo sumažinti burės plotą, būdavo sutraukiami rifai. Per 
smarkią audrą dažnai tekdavo nuleisti visą burę. 

Tačiau reikalui esant, galima buvo iškelti ir topburę. Tuomet vi- 
sa įgula supuldavo tempti talės. 

Ant vėliavos stiebo laivagalyje tebekabojo senoji danų vėliava 
su norvegišku liūtu. Tai buvo daroma motušės Karenos garbei. Ji 
niekaip negalėjo susitaikyti su tuo švedų Oskaru. Tvirtindavo, nie- 
kada per daug į tai nesigilindama, jog jis esąs pernelyg lengvabū- 
diškas. Su Andersu ne kartą ta tema diskutavo. Tačiau danų vėlia- 
va ir toliau plevėsavo jektoje „Motušė Karena“, nors iš to buvo 
nuolat šaipomasi visoje pakrantėje plaukiant į pietus Bergeno link. 
Jos norų buvo paisoma, nes susipykęs su krikštamote galėjai prisi- 
šaukti kokią nelaimę. 

Šturmanas buvo vardu Antonas Donsas. Tvirtai sudėtas, neaukš- 
tas vyriškis nestokojo aštraus proto, o juo labiau humoro jausmo. 
Tačiau neatsirasdavo nė vieno, kuris išdrįstų jam per nosį brauky- 
ti. Mat charakterį turėjo dvilypį. Ir kasmetiniai įniršio protrūkiai 
dažniausiai ištikdavo jį kelionėje į Bergeną. Ypač jeigu koks vyru- 
kas pasirodydavo esąs sukčius ir menkysta. 

Girtuokliauti jūroje buvo mirtina nuodėmė. Reikalui esant, jis 
pats ir prilupdavo tokį valkatą. Niekada nelaukdavo, kol vargšas 

tiek prasiblaivys, kad galėtų gintis. Tad vienerios pagirios Antono 
Donso vadovaujamoje „„Motušėje Karenoje“ būdavo tokios pat sun- 
kios kaip septynerios sėdint pas krosnį su žmona. 

Geri šturmanai nesimėtė, todėl Antoną Donsą vertėjo tausoti. 
Ėjo kalbos, kad pakrantę pažįsta ne blogiau kaip pastorius Bibliją. 

Jis buvo gana tylus ir santūrus pučiant ramiam vėjui, tačiau ki- 
lus audrai dažniausiai eidavo išvien ir su blogosiomis, ir su gero- 
siomis jėgomis. 

Žmonės kalbėjo, kad kartą jaunystėje jis nesėkmingai užplaukęs 
ant uolos ir prasėdėjęs ten tris paras, kol jį kažkas surado. To paka- 
kę visam gyvenimui. 

Manevruoti tokia didele jekta, turinčia nemažą takelažą, buvo 
menas. Ypač kai pakilęs stiprus vėjas nežmoniškai ištempdavo bu- 
res. Čia jau ir Dievas nepadėtų, jei neturėtum patyrusio šturmano. 
Tokio, kuris nusimanytų apie burių rifus, povandenines uolas ir su- 
gebėtų nustatyti vėjo kryptį. 

Buvo pasakojama, jog kartą Antonas jekta iš Bergeno į Tromsę 
nuplaukęs per šešias paras. „Tam vien palankaus vėjo neužtek- 
tų“, — krizeno Andersas. 


Benjaminas stovėjo ant lango išimtininkų troboje ir žiūrėjo į su- 
maištį prie „Motušės Karenos“. Jis buvo įtūžęs ir nepaguodžiamas. 

Dinos kelioninė skrynelė jau buvo nuplukdyta į laivą ir pastaty- 
ta kajutėje. Dina rengėsi išplaukti kaži kur toli į Bergeną! Tai bu- 
vo nepakeliama. 

Dina privalėjo būti Reinsnese. Kitaip viskas griūna. 

Jis puolė ją visais įmanomais būdais. Verkė ir plūdo. Nuo tada, 
kai sužinojo ją išvykstant, visą berniuko kūnelį lyg drugys krėtė. 

Ji nesijuokė iš jo įniršio. Tik tvirtai suimdavo dešine ranka už 
sprando ir suspausdavo netardama nė žodžio. 

Iš pradžių jis nesuprato, ką tai reiškia. Bet paskui jam pasidarė 
aišku, jog tai turėjo būti savotiška paguoda. 

Ji nežadėjo nupirksianti jam kokių nors daiktų, nežadėjo greitai 
sugrįšianti. Nesakė, jog jai būtina išvažiuoti. 

O kai jis išpyškino, kad nė viena moteris neplaukia į Bergeną, ji 
tik pasakė: 

— Taip, Benjaminai, nė viena moteris neplaukia į Bergeną. 

— Tai kodėl Dina turi plaukti? 

— Todėl, kad ji taip nusprendė, Benjaminai. Kol manęs nebus, 
gali gyventi mano troboje ir saugoti violončeles. 

— Ne, Dinos troboje yra numirėlių. 

— Kas taip sakė? 

— Olinė. 

— Gali perduoti Olinei, kad ten ne daugiau numirėlių, negu jų 
telpa jos antpirštyje. 

— Nylsas pasikorė troboje ant sijos! 

— Teisybė. 

— Tada ten turi būti numirėlis. 

— Visai ne. Jį juk nukabino, paguldė į karstą ir išvežė į kapus. 

— Ar tikrai? 

— Taip. Negi neatsimeni? 

— Iš kur Dina žino, kad numirėlis nebesugrįš? 

— Ji gyvena troboje ir mato tą siją dieną naktį. 

— Bet tu sakei, kad Jakobas visada čia būna, nors jis ir miręs... 

— Tai visai kas kita. 

— Kodėl? 

— Jakobas yra tavo tėvas, vaikeli. Jis negali pasitikėti, kad an- 
gelai vieni sugebės tave, tokį laukinuką, apsaugoti. 

— Aš nenoriu, kad Jakobas čia būtų! Jis taip pat numirėlis! 
Liepk jam plaukti su tavim į Bergeną! 

— Man gali būti daug vargo su juo. Bet aš taip ir padarysiu — 
dėl tavęs. Aš jį pasiimsiu! 

Berniukas nusišluostė snarglį ir ašaras į švarių marškinių ranko- 
vę — pamiršęs, kad Dinos tokie dalykai nejaudina. Už tai pykdavo 
Stinė. 

— Bet Dina juk dar gali apsigalvoti ir likti namuos! — subliuvo 
jis pastebėjęs, kad pokalbis pakrypo jam netikėta linkme. 

— Ne. 

— Tada aš nuvažiuosiu pas lensmaną ir pasakysiu, kad tu iš- 
plauki, — išrėžė jis. 

— Lensmanui tokie dalykai nerūpi. Pasiraitok rankoves ir pa- 
dėk man nunešti štai šią dėžę su skrybėlėmis, Benjaminai. 

— Aš ją išmesiu į jūrą! 

— Neverta. 

— Vis tiek išmesiu! 

— Aš girdžiu. 

Jis pastvėrė dėžę abiem rankom ir nesitverdamas pykčiu ėmė ją 
tempti grindimis durų link. 

— Kai tu grįši, manęs čia nebus, — triumfuodamas pasakė jis. 

— Kurgi tu būsi? 

— Nesakysiu! 

— Tada man bus sunku tave surasti. 

— Gali atsitikti, kad aš būsiu miręs! 

— Tai būtų trumpas gyvenimas. 

— Man nusispjaut. 

— Į gyvenimą niekam nevalia spjaut. 

— O man nusispjaut! Aš vaidensiuos! Atsimink. 

— Aš tikiuosi, nes tada galėsiu tave matyti. 

Jis vis dar šniurkščiojo nosimi, kol jie ėjo į prieplauką, kranto 
pašiūrių link. 

Beveik priėjus būrelį žmonių, kurie stovėjo ir laukė, kad galėtų 
pamojuoti išplaukiantiems, jis gailiu balseliu paklausė: 

— Kada tu grįši namo, Dina? 

Ji pasilenkė prie jo ir vėl kietai suėmė už sprando, o laisvąja 
ranka pakedeno jam plaukus. 

— Dar nesibaigus rugpjūčiui, jei palinkėsi mums gero vėjo, — 
žvaliai atsakė ji. 

— Aš Dinai nemojuosiu! 

— Per daug būtų iš tavęs to reikalauti, — rimtai pasakė Dina ir at- 
gręžė jo veidelį į save. — Gali eiti paspardyti akmenų, tai padeda. 

Taip jie išsiskyrė. Jis neapkabino jos. Tik nubėgo tolyn įkalnėn. 
Marškinėlių skvernai buvo jo sparneliai. 

Tą dieną jis nenorėjo matyti Hanos. 

Vakare jis buvo nesukalbamas, o galiausiai pasislėpė, ir visi tu- 
rėjo eiti jo ieškoti. Jis buvo išbartas ir susilaukė nemaža dėmesio. 
Paskui leidosi paguodžiamas ant Stinės kelių. 

— Dina šlamštas! Man ji nė kiek nerūpi! — bambėjo jis tol, kol 
užmigo. 


Metų pradžioje „Motušė Karena“ dar buvo išplaukusi į jūrą. An- 
dersas žvejojo prie Lofoteno salų. Ten jis aprūpino žuvimi Helge- 
lano ir Saltdaleno gyventojus. 

Jis aptarnavo dvidešimt laivų kompanijų ir į namus parsivežė 
nemažą žuvų, ikrų ir kepenų krovinį. Taip pat buvo išnuomojęs lai- 
vą porai laivų kompanijų ir už tai gavo savo pajų. 

Dina patenkinta kumštelėjo jam į pašonę, kai jis parplaukė į na- 
mus. Jie suprasdavo vienas kito ženklus. 


Andersas stengdavosi su krovinių siuntėjais sudaryti jiems palan- 
kias sutartis. Jeigu neturėdavo laive tiek vietos, kad galėtų užtik- 
rinti saugų prekės pristatymą, pasirūpindavo, kad krovinį paimtų 
kitas škiperis. 

Dinai padedant, buvo žiūrima drausmės, kad ir siuntėjai laiky- 
tųsi sutarties sąlygų ir neitų su savo prekėmis pas kitus. 

Vieną kartą Dina prisiteisė baudą nuostoliams padengti, kai jai 
buvo nusuktas žadėtas krovinys. Vienas siuntėjas iš Stranstedo ap- 
movė Andersą, savo džiovintas žuvis atiduodamas vežti škiperiui iš 
Kvefjūro. 

Ėjo kalbos, jog išreikalauti tokius dalykus esą žymiai lengviau 
lensmano dukrai nei kam nors kitam. 


Jie pateko į visą jektų flotilę iš keturių laivų, kurie traukė į pietus, 
Bergeno link. Dvi jektos plaukė iš dar tolimesnės šiaurės ir prisivi- 
jo juos, nes buvo greitesnės. Trys laivai prisidėjo prie jų Vestfior- 
de. Oras buvo pakenčiamas, pūtė šiaurės rytų vėjas. 

Nuotaika buvo gera. Kiekvienas žinojo savo darbą ir turėjo dalį 
krovinio, kurio saugumu rūpinosi. Dėl šviesos buvo galima plaukti 
ne tik dieną. Įgulos nariai pasikeisdami dirbdavo ištisą parą. 


Tarp špantų slūgsojo Reinsneso derlius. Dešimt statinių su plunks- 
nomis ir pūkais. Kuriuos rinko, valė ir pakavo Stinė. Penkiasde- 
šimt ankerių* geltonųjų gervuogių uogienės, kuriai uogas rinko 
šeimyna, virė ir cukrų bėrė Olinė. Ji buvo prižiūrima ir saugoma 
per žiemą, kol stovėjo rūsyje. Kad neapaugtų pelėsiais ir kitais pa- 
razitais, kurie prastina prekę. Penkiasdešimt elnio kailių ir du an- 
keriai elnienos, išmainyti arba nupirkti iš samų, kai jie keliavo pro 
šalį ir norėjo įsigyti maisto produktų. Tomas siuntė tetervinų ir la- 
pių kailių. Buvo septyniasdešimt penkios statinaitės su Žuvų tau- 
kais ir du tūkstančiai pūdų džiovintų žuvų. 


Dina dažnai stovėdavo ant denio ir žiūrėdavo, kaip pro šalį slenka 
kalnai ir uolos. Ji persimainė. Vėjas juokėsi jai, ir viskas, kas ją er- 
zino bei siutino Reinsnese, dabar nuskendo kilvateryje nelyginant 
kačiukai. 

— Visi turėtų gyventi kaip tu, Andersai! Kaip gali nesidžiaugti 
tokiu gyvenimu! — sušuko ji nuo juto durų, o Vestfjūro fiordas 
vienu akimoju išplatėjo ir virto jūra. 

Andersas atsisuko ir pažvelgė į ją prisimerkęs nuo stiprios sau- 
lės šviesos. Jo stambus valingas smakras buvo išsišovęs į priekį. 
Po to jis ėmėsi savo darbo. 


*ankeris — senas skysčių matas Norvegijoje, lygus 38,6 I. 

Jie su Dina dalinosi kajute ir stalu, drauge išlenkdavo ir po 
vieną kitą stiklelį. Tarp jųdviejų tvyrojo įpareigojantis laisvumas. 
Keista, bet jis nė kiek nesidrovėjo moteriškos kompanijos. Ne- 
krėsdavo iš to juokų. Tačiau intuityviai nujautė moterų būdą. 
Prieš įeidamas visuomet pasibelsdavo ir laukdavo atsakymo. O 
darbinį kombinezoną ir neperšlampamus rūbus kabindavo lauke 
po juto stogu. 

Kai Dina pirmą kartą plaukė su Andersu, šis buvo nusiųstas 
įgulos kajutėn. Jakobas ir ji didžiąją kelio dalį ritinėjosi lovoje. Ši- 
taip jie net nepastebėjo, kad Vestfiorde pūtė ne visai gaivūs vėjai. 
Šįkart Jakobas turėjo tenkintis deniu. O Dina su aštriomis vilkės 
juslėmis stebėjo tvirtą Anderso apatinį žandikaulį ir švelnias lūpas. 


8 skyrius 


JIS IŠGELBĖS BETURTĮ Iš JO SUSPAUDIMO IR ATIDENGS 
SIELVARTE JO AUSĮ. 


(Job 36, 15) 


Rūkas avikailio kepurėmis padabino septynias kalnų viršūnes. Štur- 
manas žinojo, kur jiems geriausia prisišvartuoti. Juos užplūdo kvapai 
ir vaizdai, nuo seno pažįstami ir viliojantys. Keletui mėnesių jie bu- 
vo priversti laikinai nugramzdinti juos į užmarštį. Dabar vėl viskas 
iškilo. Senų lūkesčių pavasarinis potvynis — ir naujas sugrįžimas. 

Vyrai dirbo savo darbus, mėgaudamiesi pažadėtosios žemės 
vaizdais. Prieplaukos! Miestas! Jektos ir didesni laivai stovėjo šo- 
nas prie šono. Užgoždamos ratų dardesį grindiniu, įlankoje skardė- 
jo žvalios komandos. 

Tarpais imdavo gailiai čirpti talės, kylančios virš atvirų sandėlio 
durų. Jie rikiavosi vienas greta kito. Didingai ir oriai, tarsi amžinas 
gamtovaizdis, juosė visą įlanką. Pilka Bergenhuso tvirtovė panėšė- 
jo į milžiną, atgulusį iki pat savo dienų galo. Stūksojo visiems ant 
akių. Paties kalno nejudrus brolis. 


Dar jiems neradus kur prisišvartuoti, prie jektos šono prigužėjo 
valtelių. 

Guvios ir žvalios Bergeno moteriškaitės atplaukė pasiūlyti 
riestainių. Skambant juokui ir šūksniams, vyrai joms padėjo už- 
lipti ant denio. 

Abiem rankom jos laikė įsitvėrusios pintinių. Ir galėjai beveik 
pamanyti, kad jos verčiau sutiktų pulti į jūrą negu atiduoti nors 
vieną riestainėlį veltui. Tačiau kai prekyba buvo baigta, po skarelė- 
mis ir kykais atsivėrė plačios šypsenos. Tada atėjo magaryčių ir 
nekalto flirto eilė. 

Dar visai jaunutė Bergeno mergina apsižergė turėklus. Buvo su 
ryškia mėlyna šilkine kepuraite, papuošta purpurinėmis gaidžio 
plunksnomis, ir žalsva atlasine suknele. Ji darė gėdą visoms ele- 
gantiškoms bergenietėms. 

Dina net pašiurpo nuo tokio vaizdo. Ji su Andersu linksmai su- 
sižvelgė, kai Antonas puolė liaupsinti panelę ir jos riestainius. 

Saulė spindėjo tarsi nauja moneta tviskančioje piniginėje. Vyrai 
persirengė baltais marškiniais. Ta proga susišukavo plaukus ir bu- 
vo be kepurių. 

Pasiekti kelionės tikslą — visuomet šventė. 


Dina buvo su plačiakrašte skrybėle ir žaliu kelioniniu kostiumėliu. 
Ta proga ji net susisegė plaukus. Iš po skrybėlės jie tarsi netyčia 
krito sunkiomis vilnimis. 

Andersas erzino ją dėl puošnių rūbų ir šukuosenos. 

— Dabar tapai padoria škiperio našle! — gėrėdamasis pasakė 
jis, kai ji išėjo ant denio. 

— Tu gerokai pakelsi mūsų žuvų kainą, — pridūrė jis. 

Ji pažiūrėjo į jį ugningu žvilgsniu ir lenta, permesta į gretimą 
jektą, išlipo į krantą. Tačiau kai jiedu ėjo prieplaukomis, ji tvirtai 
įsikibo jam į parankę. 

Šnerves kuteno neįprasti kvapai. Net jūros kvapas čia buvo ki- 
toks. Sumišęs su puvėsių, latakų, dervuotų laivų ir žuvų tvaiku. 
Prekystaliai palei visą uostą lūžte lūžo nuo visokiausių prekių. Ir 
viskas skleidė gaižų daugialypį miesto dvoką. 

Priešais dirbtuves, kuriose pagal viską turėjo būti parduodami ir 
taisomi vežimai, saulės atokaitoje stovėjo nepriekaištingai apsitai- 
sęs vyriškis. Pasirėmęs neišskleistu lietsargiu, jis paskutiniais Žo- 
džiais plūdo račių. Tūždamas vis rodė į arklį, kuris palaidas stovė- 
jo šalia vežimo ir ėdė iš maišo šieną. Jis kaltino meistrą pardavus 
jam supuvusius plėškių kaištelius. 

Dina trūktelėjo Andersui už rankos ir sustojo pasiklausyti Žžo- 
džiavimosi. Račius ėmė atsikirtinėti. Tačiau jis nebuvo toks iškal- 
bingas kaip jo užpuolėjas. 

Netikėtai Dina priėjo prie jų. 

— Jums vertėtų turėti plėškių kaištelius iš blindės, — pertraukė ji. 

Kaip pagal komandą vyrai pakėlė galvas ir įsmeigė į ją akis. 
Ponas taip suglumo, kad net pamiršo, kurioj vietoj baigė savo ilgą 
kalbą. 

O račius atsikrenkštė, nusilenkė ir mandagiai pasakė, kad, ko 
gero, ji būsianti teisi... 

— Blindė tampri, — tarstelėjo Dina ir priėjusi prie grąžulo ap- 
žiūrėjo plėškes. 

Vyrai išpūtė akis. Tačiau burnos nepravėrė. Visa iškalba tarsi iš- 
garavo saulėje. 

— Kaištelis lūžęs per šaką, — pareiškė ji. Surinko lūženas ir 
padavė. 

Račius paėmė jas nuo dervos pajuodusiais pirštais. Dina linkte- 
lėjo ir neatsisukdama nuėjo prie Anderso. 
Jai už nugaros tvyrojo tyla. 


Aludės glaudėsi viena prie kitos. Viešbučiai ir nakvynės namai — 
taip pat. | 

Aplinkui vaikštinėjo kaži koks sargas ir šaukė žinąs, kur geriau- 
sia apsistoti. Smarkiai mostaguodamas rankomis, jis žemu valdin- 
gu balsu paminėjo porą pavadinimų. Buvo akivaizdu, jog jis tai da- 
rė už pinigus. 

Žuvų turgus buvo tikras skruzdėlynas. Kvapai čia buvo dar sod- 
resni nei priešais srutų duobę, pakaitinus pavasario saulei. Prekiau- 
tojos žuvimis visa gerkle plyšojo kainas. Spigūs balsai ir sveiku 
raudoniu išmušti skruostai. Galingos krūtinės, nepaisant kaitros, 
kryžmai perjuostos skaromis. 

Čia luomų skirtumai buvo dar ryškesni, nei galėjai pamatyti 
bažnyčioje. Viską gožė turgaus moteriškių ir palaidų mergelių 
spalvingi apdarai. Tai vienur, tai kitur suplevendavo balta nėrinių 
suknelė po plačia šiaudine skrybėlaite. Papuošta kaspinais, rozetė- 
mis ir dar visokiais niekučiais. Mažų dailių atlasinių arba odinių 
kurpaičių trepsenimas įsipindavo į medpadžių kaukšėjimą ir kaili- 
nių batų šlepsenimą grindiniu. 

Vienas balsas iki užkimimo kvietė vakarienei pirkti rūkytos 1a- 
šišos ir plekšnių. 

Patraukę į miesto gilumą, jie greitai priėjo alėjas ir ištaigingų 
namų kvartalą. Su plačiais vartais ir trumpai nukarpytomis gyvat- 
vorėmis. 

Jiems vaikštant Dina spinduliavo kaži kokią panieką. Andersas 
taip ir nesuprato, kas jai yra. Tačiau kaskart pasijusdavo nepato- 
giai, kai kas nors ateidavo priešais. 

Staiga leipdama juokais ji ėmė pasakoti, kaip kartą su Jakobu 
apsistojusi pirmos klasės viešbutyje. 

Ten jie smaginosi krėsdami juokus iš porcelianinės praustuvės, 
kuri buvusi ne didesnė už bulvinį kukulį! Ir iš to, kad grietinėlė į 
kavą pilama šaukštu, o ne iš ąsotėlio. 

Apie indelius kiaušiniams šeimininkas nebuvo net girdėjęs. 

Dėl visų jų mandagių, tačiau iš aukšto susakytų skundų virtuvė- 
je pasklido gandas, jog jie esą anglai. 

Tačiau Jakobas jokiu būdu nenorėjęs su tuo susitaikyti, tad nu- 
žygiavęs pas virtuvės šeimininkę ir viską jai išklojęs. 

Viešbučio personalas iškart pasidaręs paslaugesnis. O paskutinį 
rytą grietinėlė prie kavos jiems buvo paduota ąsotėlyje. 

Dar nebaigus pasakoti, prie jų sustojo karieta ir vežikas pasisiū- 
lė pavėžėti. Ji papurtė galvą, ir Andersas mandagiai padėkojo. 

Jie kilo stačiomis gatvėmis, kurios pamažu vis siaurėjo. Dinos 
batai buvo kieti ir šilti, tad pamatę po medžiu suolelį jie atsisėdo. 
Prieš akis atsivėrė miesto vaizdas. Andersas viską aiškino ir rodė. 
Bergenhusą su karaliaus rūmais ir bokštu. Įlanką, pilną jektų su 
tarp jų ištiestomis lentomis. Tolumoje nuleidę inkarus stovėjo ne- 
suskaitoma galybė laivų. Leisdami juodus dūmus į giedrą dangų, 
mentėmis skrodė vandenį pora garlaivių. Nuleistomis burėmis at- 
plaukė dar viena jekta ir be garso įslydo į tarpą gretoje. 

Palengva jiedu patraukė nuokalnėn, susirado karietą ir pasipra- 
šė nuvežami į prieplaukas. Jie turėjo nebedaug laiko. Buvo už- 
kviesti į pirklio namus vaišių. Tokio gesto nevalia buvo nepaisyti. 

— Būtina laikytis etiketo, — pasakė Andersas. 

Kai jie vėl sugrįžo į uostą, Andersas parodė jektas, atplaukusias 
iš Cheringiojo, Husbiu ir Grėtiojo. 

Čia pat už uosto statinių kilo dantytų kontūrų bažnyčia su 
dviem bokštais. 

— Tai Marijos bažnyčia, — paaiškino jis. 

Jų žvilgsniai susitiko. Tarsi jie niekada anksčiau nebūtų vienas 
kito matę. 

— Man dar nėra tekę keliauti su kuo nors dviese! — sutrikęs 
tarė jis. 

— Norėjai pasakyti, kad nėra tekę keliauti su moterimi? 

— Taip. Tai visai kitoks jausmas. 

— Kaip tai? 

— Tu pastebi dalykus, kuriems lig tol neteikiau jokios reikš- 
mės. Užduodi klausimus, į kuriuos nežinojau, kad galiu atsakyti. 

— Esi nuostabus žmogus! — pasakė ji. — Nylsui pasisekė, kad 
jis turėjo tokį brolį. | 


Pirkliai ir svečių namų savininkai tarpininkavo Bergeno prekijams 
ir gamintojams. 

Nors kainos Bergene dramatiškai nešokinėdavo, visada buvo 
tam tikro neaiškumo, su kokiomis naujienomis teks grįžti į namus. 
Gamintojams išeidavo tik į naudą, kad jie išvengdavo atsakomybės 
už derybas ir kainas. 

Žvejams ne kartą buvo smarkiai nusukti ir kaina, ir svoris. 

O štai prekybininkas ir jektos savininkas mokėjo visas gudry- 
bes. Jie turėjo pakankamai laiko ir patirties, kad suderėtų palan- 

kiausią kainą. Ir žinojo, su kuriuo bergeniečiu apsimoka prekiauti 
ilgą laiką. 


Laivininkai buvo vaišinami Klevstuene. Kruopiene su sirupu. Vė- 
liau jie užsirūkė po balto molio pypkę ir gyvai šnekučiavosi apie šį 
bei tą. 

Pirklys turėjo aptakų pilvuką ir buvo užsiauginęs dar vieną gur- 
klį šalia to, kuriuo jį apdovanojo Kūrėjas. Jam mostikuojant ar juo- 
kiantis, pagurklis dribsėdavo virš puošnaus antkrūtinio. 

Dina atsiminė jį iš savo kelionės su Jakobu. Reinsnese dažnai 
buvo minimas jo vardas. Ponas Rašas! Metų metais į apskaitos 
knygas ji įrašinėdavo jo skaičius. 

Kai Dina jį matė paskutinį kartą, jis buvo kartu su valdinga di- 
džiakrūte moterimi. 

Pasak jo, ši mirusi kažkokia keista liga, kurios niekas negalėjęs 
paaiškinti. Ji tik sunykusi visa nelyginant ant šakos užsilikęs vasa- 
rinis obuolys. Kai kas sakė, jog tai esą nervai ir iš šeimos paveldė- 
ta psichinė liga. Tačiau pirklys nieko panašaus nebuvo girdėjęs ir 
įsijautęs aiškino, jog Žmonės tokias išvadas darė prisiklausę apkal- 
bų ir šmeižto... Jis, pavyzdžiui, manąs, jog jai kažkas buvę su tul- 
žimi... Šiaip ar taip, jis buvo našlys ir našlavo jau ketveri metai. 
Hardangeryje ponia turėjo įtakingų giminaičių, iš kurių paveldėjo 
nemažą palikimą. Tačiau pirklys dievagojosi, jog pasakojimai apie 
palikimą esą smarkiai perdėti. 

Dina, Antonas ir Andersas apie palikimą girdėjo pirmą kartą, ta- 
čiau įdėmiai klausėsi, kokios apkalbos šiais laikais gali užgriūti 
vargšą Bergeno gyventoją. 

Galėjai pamanyti, kad šiame pasaulyje niekam nebeliko pagar- 
bos. Apie žmogaus sielvartą ir nelaimę kalbama taip, tarsi tai būtų 
mėšlo krūva! Niekam tikęs paprotys! 

Per šį ilgą monologą pirklio veidas išraudo. Antrasis gurklys 
sielvartingai svyrojo ties antkrūtiniu. Tai vienoje pusėje, tai kitoje. 

Dina žiūrėjo nenuleisdama akių. Tačiau atrodė, jog ji nusprendė 
suteikti jam savo palankumą. 

Jis taip pat atsiminė jaunąją ponią Diną Grenelv. 

— Byla tikriausiai nebuvo iškelta! — sugergždė jis ir meiliai į 
ją pažvelgė. 


Vėliau Andersas, Antonas ir Dina atskirai nuo kitų žmonių buvo 
pakviesti į „privačius namus“, tariant pono Rašo žodžiais. 

Kaip Andersas ir buvo spėjęs, ant stalo tuoj pat atsirado punšo. 
Dinai pirklys liepė atnešti maderos, tačiau Dina atsisakė. Paprašė 
nedidelės taurės vyno ir pypkės. 

Pirklys buvo pritrenktas, bet stengėsi to neparodyti. Jis pats pri- 
kimšo jai pypkę, pasakodamas apie vieną Danijos aukštuomenės 
damą, kurią pažinojęs, kai buvo dar visai jaunas. Ji rūkydavusi 
pypkę ir dėvėdavusi vyriškas skrybėles. 

— Beje, tai ne užuomina, — pridūrė jis draugiškai ir mostelėjo į 
Dinos skrybėlę. — Ji tikriausiai pirkta ne šiaurėje? — paklausė jis. 

— Ne, ją parsisiųsdinau iš Bremeno pagal tikslų piešinį — per 
pasiuntinį. Bremene mes perkame skrybėles ir ketines krosnis, o 
knygas ir natas — Hamburge. Paveikslus — Paryžiuje. Pagal mo- 
tušės Karenos skonį! — pridūrė ji ir nusišypsojo. 

Andersas sunerimo ir bandė ją perspėti žvilgsniu. Tačiau ji pri- 
ėjo prie pirklio ir intymiai įsikibo jam į parankę. 

Netrukus pirklys nedrąsiai šypsodamasis uždegė jai pypkę. Tuo- 
met jis pasiūlė visiems pereiti į saloną, kur, pasak jo, galėsią aptar- 
ti „žemiškus reikalus“. 


Dina atidžiai sekė kiekvieną žodį, kai Andersas derėjosi dėl kainų ir 
matų. Jis supažindino su žuvų, ikrų, odų ir pūkų kiekiu bei kokybe. 

Tačiau į pokalbį ji nesikišo. 

Anderso žvilgsnis buvo toks atviras, jog bet kuriam kitam pir- 
kliui tai būtų sukėlę įtarimą. Tačiau aiškiai galėjai matyti, jog šie 
du prekiavo nebe pirmą kartą. 

Lygstantis Anderso veidas buvo tyras lyg mėnesiena. Su tokiu 
pat apgailėtinu sąžiningumu jis purtė galvą, kai siūloma kaina bu- 
vo per žema. Pagarbiai, tarsi kalbėdamas su pastoriumi. Griežtai, 
tarsi įgulai duodamas gyvybiškai svarbias komandas. 

Pirklys iškalbingai atsikvėpė tardamas, jog pažiūrės... kada pa- 
vyks susitarti dėl kainų. Ritualas buvo tas pats. Metai po metų. Ši- 
taip visada. Pirklys patapšnojo Andersui per petį, nusilenkė Dinai 
ir draugiškai tarė: 

— Gali būti, kad viską sulygus Dina Grenelv bus už mane tur- 
tingesnė. 

— Manau, jog kalbama ne apie turtus, o apie prekybą, — pri- 
minė jam Dina. 

Andersas dar sykį neramiai pasimuistė. 

— Turtą galima suprasti įvairiai. Yra, pavyzdžiui, tokių žmonių, 
kuriems ir meilė atsieina už dyką, — tarė ji ir skvarbiai pažvelgė 
pirkliui į akis. 

Jis nukreipė žvilgsnį. Vyriškis visiškai neišmanė, kaip jam da- 
bar elgtis. Jis nebuvo pratęs turėti reikalų su moterimis. Viena ver- 
tus, jam tai patiko. Tačiau kita vertus, toji svečių namų savininko 
našlė iš Norlano jam liko paslaptis. Jį persekiojo nemalonus, pra- 
kaitą spaudžiantis jausmas, kad jis yra kvailinamas. Nors ir negalė- 
jo to įrodyti. Vis dėlto sandėris išėjo puikus. Ypač — dėl džiovintų 
žuvų. Lygiai taip, kaip pranašavo Andersas. 

Siuvamąją mašiną Stinei pavyko gauti su didele nuolaida per 
pirklio pažįstamus. 

Kaip asmeniška padėka pirkliui, į krantą buvo išritinta visa sta- 
tinaitė geltonųjų gervuogių uogienės. Pasak Anderso, „dykai ir 
franko“. 


Laukdama, kol bus iškrautas ir vėl pakrautas laivas, Dina pati sau 
viena vaikštinėjo po miestą. 

Ji norėjo pamatyti raupsuotųjų ligoninę, apie kurią ne kartą bu- 
vo kalbėjusi motušė Karena. 

Ji tris kartus perėjo pirmyn atgal priešais duris. Prisiversdama. 
Tam, kad galėtų motušei Karenai papasakoti, jog, kaip ir žadėjusi, 
pasimeldė už ligonius. 

Poteriai — tik tarp kitko. 


Aš esu Dina. Jertrūdos knygoje parašyta, kad Jobas stebisi, 
kodėl Dievas toks griežtas žmonėms, kurių gyvenimas trum- 
pas ir neramus. Jobas daug kenčia. Jis nesupranta, kad Die- 
vas baudžia teisiuosius, o netikėlius palieka nenubaustus. 
Gaišdamas laiką ir eikvodamas jėgas, Jobas stebisi savo da- 
lia. Čia jie uždaryti tarp keturių sienų su savo žaizdomis. Ne 
visi rodosi sau tokie svarbūs kaip Jobas. 


Bergene prie kiekvieno namo durų stovėjo po vandens kubilą. Ga- 
liausiai vieną jauną pardavėją Dina paklausė, koks tai paprotys. 

Jai atsakė, jog tai — dėl gaisro praėjusį pavasarį. Gaisras įvaręs 
nemažai baimės. 

— Turbūt tamsta ne iš Bergeno? — pridūrė mergina. 

Dina šyptelėjo. Ne, ji tikrai ne iš Bergeno. 

— Betgi, Dieve mano, kaip vaikiška tikėtis, kad šlakelis van- 
dens statinėje galėtų išgelbėti kilus gaisrui. 

Mergina papūtė lūpas, bet nieko neatsakė. 

Dina nupirko juostelių pakaboms siūti, nėrinių, sagų ir kitų 
mažmožių, kurie buvo Stinės įduotame sąrašėlyje. 

Dina nusisamdė karietą ir nuvažiavo prie gaisravietės. Gegužės 
30 dieną sudegė 120 namų. Tai buvo nuniokotas, bet įdomus pa- 
saulis. 

Pulsuojančio sveiko miesto viduryje gaisravietės buvo tarsi 
raupsuotojo žaizdos. Aplinkui, ieškodami lobių, slankiojo elgetos. 
Kiek paėję jie pasilenkdavo ir skubiai imdavo kažką rausti pagaliu. 
Retkarčiais atsitiesę įsikišdavo kažką savo ryšulėlin. 


— Matyt, čia pilna skurdžių ir elgetų! Ir dar raupsuotieji! — pasa- 
kė Dina Andersui, kai vakare jie susitiko kajutėje. — Ir kekšės! — 
pridūrė ji. — Jų knibžda tose vietose, kur vyrai išlipa į krantą arba 
iš kur vėl plaukia į jūrą. 

— Turėtų būti varginantis darbas. Kaip atrodo, per daug nenusi- 
penėsi, — pasakė Andersas. 

— Jobas bent jau išvengė kekšės dalios! — tarė Dina. 

Andersas nustebęs pažvelgė į ją. 

— Kur tu šiandien buvai? — paklausė jis. 

Ji papasakojo apie maldas priešais raupsuotųjų ligoninę ir apie 
gaisravietes. 

— Toje vietoje tau nereikėtų lankytis. Ten gali būti pavojin- 
ga, — tarė jis. 

— Kam gali būti pavojinga? 

— Vienoms moterims, — atsakė jis. 

— O vyrams ne? 

— Ir vyrams, — sutiko jis. 

— Kas jie? — paklausė Dina. 

— Kas tokie? 

— Na tie, kurie eina pas kekšes? 

Andersas sutrikęs nurijo seiles. 

— Tai tie, kuriems ko nors trūksta, — lėtai atsakė jis. Tarsi tik 
dabar būtų apie tai pagalvojęs. 

— Tu manai, kad tam, kas yra vienišas, lengviau turėti daug? 

— Taip, — sumišęs tarė jis. 

— O šiaip ko ieško vyrai? 

Jis pasitrynė sprandą ir persibraukė plaukus. 

— Turbūt nevienodai, — pagaliau atsakė jis. 

— Ko ieškai tu? 

Jis pažvelgė į ją. Lygiai taip pat, kaip žiūrėjo į Bergeno pirklį. 
Atviru žvilgsniu. 

— Aš nieko neieškau! — ramiai atsakė jis. 

— Niekada? 

Pamažu nuo jos žvilgsnio jis nuraudo. 

— Ko tu nori? 

— Nežinau, Andersai. Man atrodo, kad noriu sužinoti, iš ko pa- 
daryti vyrai... Ką jie galvoja.. 

Jis neatsakė. Tik žiūrėjo į ją. 

— O tu ar eini pas kekšes? — paklausė ji. 

Jo veidas užsiliepsnojo. Bet jis neišsisukinėjo nuo klausimo. 

— Gal ir taip... — pagaliau atsakė. 

— Kaip tai buvo? 

— Nieko ypatingo, — tyliai atsakė jis. — Žinoma, aš ne 
toks, — ištarė jis dar tyliau. 

Antonas pasibeldė į juto duris, norėdamas pasikalbėti su Ander- 
su. Į stogą krapnojo lietus. Dina sėdėjo su dar vienu klausimu 
skraite. 


Pakrovimo darbai vyko sklandžiai, o tokių džiovintų žuvų kainų 
nebuvo jau daugel metų. Didžioji dalis išėjo už aukščiausios rūšies 
prekę. 

Vyrai buvo patenkinti, ir jiems sugrįžus į laivą kalbos netilo. 
Paskutinę naktį Dina, Andersas ir Antonas taip pat nakvojo jektoje. 
Kitomis dienomis būnant mieste jie nuomojosi kambarius. Pasak 
Anderso, tik tam, kad išbandytų miesto gyvenimą. 


Jektoje miesto triukšmas buvo kitoks. Prie visa ko dar prisidėjo ir- 
klų pleškenimas ir miegančių laivų girgždesys. Jis gėrėsi į kraują. 
Degino iš vidaus tol, kol kitą sykį vėl įplaukdavai įlankon. 


9 skyrius 


AŠ KELIU SAVO AKIS Į KALNUS: IŠ KUR ATEIS MAN PA- 
GALBA? 


(Ps 121, 1) 


Plaukiant į šiaurę, jiems pūtė palankus vėjas. Vyravo ramybė ir 
santarvė. 

Jektos pasididžiavimas ir puošmena, „Vairininkas“ su plunksno- 
mis puoštu šalmu ir pilna apranga, stovėjo laivo priekyje ir susi- 
mąstęs stebeilijo tiesiai priešais save. O vėliavos stiebas nešė seną- 
ją danų laikų vėliavą nelyginant išlygintą staltiesę šiaurės vakarų 


kryptimi. 


Vos tik aplenkus Statlaną, Dina paskelbė sensacingą žinią. Tai, kad 
ji ketinanti trumpam užsukti į Tronjemą. Antonas su Andersu stovi- 
niavo kajutės pastogėje, kai ji pranešė šią naujieną. 

— Į Tronjemą! — šūktelėjo Antonas ir nepatikliai išpūtė į ją 
akis. — O ko mes nematėme tame Tronjeme?! 

Dina paaiškino turinti ten šį tą sutvarkyti. Be to, ji norinti pa- 
matyti katedrą. Taigi mananti trumpam ten užsukti. 

Antonas su Andersu šaukė per kits kitą. Antonas vis garsiau ir 
garsiau. Andersas — žemu įtaigiu balsu. Ar ji žinanti, į ką ji juos 
stumianti? Tuo metu, kai kitos jektos plauks pavėjui namo, jiems 
teks grumtis su priešiniu vėju velnioniškai ilgame Tronjemo fior- 
de? O patekus į sūkurį fiordo viduryje, nepadėtų nė pats ponas 
Dievas! Ar ji pagalvojusi, kad tai užtruksią mažų mažiausiai dar 
dešimt dienų? 

— O tuomet jau bus rugpjūčio pabaiga! — pasakė Andersas. 

— Ne, dienų aš neskaičiavau. Bet nieko baisaus. Kaip nors iki 
namų nusikasim! 

Antonas pamiršo, kad šiaip jo būdas ramus. Jis ėmė putoti. Vė- 
jas pasigavo standžius jo ūsus ir grasino nuplėšti su visa oda. 

Andersas reagavo ramiau. Jis matė Diną palaužiant ir tvirtesnes 
šakeles nei Antonas. 

— Mes plaukiame į Tronjemą! — tepasakė Dina. Pasikaišė sijo- 
nus ir vėl grįžo kajutėn. 

Visą naktį Antonas prastovėjo prie vairo nesitverdamas pykčiu. 
Jis taip širdo, kad vos sutiko eiti gulti, kai paryčiui Andersas atėjo 
jo pakeisti. 

— Kas iš to, jei dabar visi sykiu išsikraustysim iš proto! — šal- 
tai pasakė Andersas. 

— Tai tu užsidegei pasiimt į laivą bobą! — suriaumojo Antonas 
prieš vėją. 

Jis stovėjo vienplaukis, apsivilkęs tamsiai mėlyną milinį švarką, 
kurį įsigijo Bergene. Žalvarinės sagos spigino į akis, kylant rytme- 
čio saulei. Apykaklė buvo su atvartais, pečiai su įdėklais ir platūs 
lyg daržinės durys. 

— Dinai priklauso ir jekta, ir mes, — trumpai pasakė Andersas 
ir paėmė vairą. 

Iš Antono burnos nelyginant vanduo ant įkaitusio priekalo 
šnypšdami tyško prakeiksmai. Vis dėlto jis atsigulė ir knarkė visą 
rytą, kad net įgulos kajutė braškėjo, muistydamasis iš skausmo ir 
baimės. 


Vos tik atplaukus į Tronjemą, juos pasiekė žinia, kad Bomarsuną, 
rusų karinę jūrų bazę Alandų salose, atakavo anglų ir prancūzų es- 
kadros. Laivų statyklos ir medienos sandėliai Suomijos pakrantėje 
buvo sudeginti. 

Ėjo kalbos, jog suomiai lojaliai palaikantys Rusijos pusę. Ne- 
lyginant įnirtę žvėrys jie gynė ir savus, ir rusų interesus. Dabar 
žinovai teigė, jog karalius norįs ir Švediją su Norvegija įtraukti į 
karo sūkurį. 

Andersas domėjosi suomių reikalais. Kadangi kvenų* buvo jo 
giminėje. Jo nuomone, suomiai taip elgiasi ne todėl, kad iš tikrųjų 
simpatizuoja rusams. Juos pykdė tai, kad Vakarų valstybių laivai 
niokoja suomių valdas ir puldinėja suomių laivus. 

— Argi nesigintum, jei kažkokie bepročiai imtų kūrenti laužus 
ant tavo laiptų? — piktai pasakė jis. 

Dina niekaip negalėjo suprasti, ko anglams ir prancūzams su sa- 
vo paraku reikia Baltijos jūroje. 

Antonas jau buvo atlyžęs ir vėl draugiškai nusiteikęs. Tačiau ši 
tema nelabai jį domino. Jis sakėsi kalbąs tik apie jam suprantamus 
dalykus. Ne moterims ir ne jūrininkams aptarinėti pasaulinę politi- 
ką. Jiems reikią greičiau baigti visus reikalus ir plaukti namo. 


*kvenai — suomių ateivių Šiaurės Norvegijoje palikuonys. 

— Levas kažką kalbėjo, — susimąsčiusi tarė Dina, nekreipda- 
ma dėmesio į Antono žodžius. — Jis sakė, kad tame begaliniame 
Turkijos— Rusijos kare prancūzai ir anglai esą turkų sąjungininkai 
ir kad tai kelią grėsmę visam pasauliui... Jis sakė, kad suomiai bet 
kuriuo atveju nenorės būti vienoje pusėje su Švedija. Kad karalius 
kvailas, jei šito nesupranta. Jis sakė, kad karą pradėjo ne caras Ni- 
kolajus. Kad karo priežastis buvusi paikas dviejų vienuolių kivir- 
čas. Vienas buvęs stačiatikis, o kitas — katalikas. 

— Dėl ko jie susiginčijo? — paklausė Andersas. 

— Jie negalėjo sutarti, kam priklauso šventos vietos žydų Žže- 
mėje, — nusijuokė Dina. 

— Bet ką tai turi bendra su karu? — suirzęs paklausė Andersas. 

— Šventenybės visuomet vienaip ar kitaip susijusios su ka- 
ru, — ramiai atsakė Dina. — Biblija, Kristus, Mergelė Marija, re- 
likvijos žydų Žemėje... 

Staiga ji susirietė, tarsi gavusi smūgį į pilvą. 

— Tau bloga? — paklausė Andersas. 

— Ne! — atkirto ji. — Bet kaip jie sugebėjo į visa tai įtraukti 
karalių ir carą? — atsitiesusi kalbėjo ji toliau. 

— Kai vyksta karas, visuomet būna tokių, kurie tik stebi iš to- 
lo, gaudami dideles dovanas arba iškišdami seną šlamštą, — tarė 
Antonas. 

— Kaip tu manai, iš kur Levas žino, kas pradėjo karą? — pa- 
klausė Dina. Ji kreipėsi į Andersą. 

— Jis juk daug keliauja. Matyt, šį bei tą išgirsta. 

Dina paliko juos vienus. O karas priartėjo tiek, kad visiems da- 
rėsi neberamu. 


Tarp Karaliaus ir Erlingo Skakės gatvių dar tolimoje praeityje ka- 
ralius buvo paskyręs visą kvartalą. Tam, kad vienoje vietoje gali- 
ma būtų surinkti tuos, kurie šiaip valkiotųsi skersgatviuose ir kie- 
muose. 

Tai buvo raupsuotieji, nuskurdėliai, pamišėliai, seniai arba naš- 
laičiai. Gerieji Tronjemo piliečiai testamentais skirdavo dovanų ir 
rūpindavosi, kad skurdas būtų pažabotas. 

Ramumą teikiantis mūro ir medžio derinys. Daugybė pastatų, 
pilnų žmonijos atmatų ir skurdo. Viskas atrodė labai tvarkingai. Iš 
išorės. 

Dina susirado „Apkasų sargybą“, fasadu išeinančią į Pylimo 
gatvę. Su atvira arkada ir dailiai nutinkuotomis sienomis. ,,Apkasų 

sargybą“ ir „Vergiją“ skyrė erdvi aikštė. Tačiau tvoros buvo aukš- 
tos, o durys saugomos. 

Ją įleido vidun, kai ji pasisakė, kokiu reikalu. Čia buvo atskiras 
pasaulis. Nematomas paprastiems žmonėms. Nematomas tiems, 
kuriems nei vienu, nei kitų būdu negrėsė čia pakliūti. 

Lentelėmis apkalti ręstiniai dviaukščiai pastatai. Buvo ir vienas 
kitas mūrinis namas. Raudoni čerpiniai stogai tarytum jungė juos 
visus išoriškai bendram likimui. 

„Kriminalinių pamišėlių prieglauda“, arba „Vergija“, buvo dide- 
lis dviaukštis pastatas su ampyro stiliaus langų ir durų apdaila. 

Dina pateko į ovalinę salę pirmajame aukšte. Iš gretutinių patal- 
pų sklido visokiausi garsai. Ji tankiai kvėpavo, tarsi ore tvyrotų 
viltis ar nelaimės nuojauta. 

Pirmasis žmogus, kurį ji išvydo, neskaitant sargybinio, buvo 
milžiniška į vyrą panaši būtybė, kuri įnirtingai kuitėsi po skarmalų 
dėžę. Visą laiką jis rodė į kažką sienoje ir ginčijosi su savim, ar 
verta važiuoti į miestą. Jis klausinėjo ir atsakinėjo dviem skirtin- 
gais balsais. Tarsi būtų susiliejęs su dviem netapačiais asmenimis. 
Vienas buvo tūžmingas ir šiurkštus, o kitas — švelnus ir triūslus. 
Retkarčiais jis stipriai ranka smogdavo orui sušukdamas: „Še tau! 
Še tau!“, lyg parodydamas, kad pataikė į kažką, kam bandė suduoti 
kumščiu. 

Jis buvo plikai nuskustas, tarsi jo galva būtų neseniai tapusi 
žiauraus karo su utėlėmis auka. Tačiau ant pilkų įkritusių skruostų 
žėlė kelių dienų barzda. 

Dina sustojo lyg įbesta. Apėmė kaži koks šiurpulys. Ji visa įsi- 
tempė, tarsi pasiruošdama tam, kas atsitiks, kai vyriškis ją paste- 
bės. Tačiau nieko neįvyko. 

Sugrįžo sargybinis ir pasakė, kad viršininkas jau buvo beišei- 
nąs, tačiau galėsiąs su ja pasikalbėti šičia. Jis netrukus ateisiąs. Tai 
buvo akivaizdus nesiskaitymas. Jis nežinojo, kas tokia Dina Gre- 
nelv. Ir, matyt, jam nė motais, kad ji norinti sužinoti, kada turėtų 
atvykti Levas Žukovskis. 

Laukdama ji ėmė klausinėti apie daboklę. Sargybinis noriai pa- 
sakojo. Apatiniame aukšte esą darbų kambarys, valgykla ir koply- 
čia. „Anie“, arba „nariai“, buvo įkurdinti areštinėse antram aukšte. 
Ji taip pat sužinojo, kad pora kamerų yra visiškai tamsių. 

— „Juodojoje“ tamsu kaip kape, — pasakė sargybinis su šypse- 
na, kuri atidengė retą eilę dantų, bet šiaip buvo atvira ir nepikta. — 
Tie, kurie viršuje, jau visai nepataisomi! — tarė jis. — Tačiau 
kiekvienas turi po metalinę krosnelę. To gero netrūksta! 

Viršuje pasigirdo triukšmas. Brūženimas, bildesys ir garsus tūž- 
mingas balsas. 

Nelaimėlis su skudurais vis dar buvo pasinėręs į savo darbą ir 
nekreipė į juos dėmesio. Sargybinis pastebėjo jos žvilgsnį ir tarė: 
— Bendikas šiandien neramus. Tačiau vis tiek nepavojingas. 

— Ką jis čia veikia? — paklausė ji. 

— Jis pamišęs! Bet nepavojingas. Žmonės pasakoja, kad Norla- 
ne jam nutikusi liūdna istorija. Lyg kažkokia moteris negyvai nu- 
degusi. Nuo to viskas ir prasidėjo. Jis čia pas mus nė musės nėra 
nuskriaudęs. Tik užsiima savais reikalais. Ne, tie, kurie „tamsiojo- 
je“, visai kas kita. Su tais nenorėčiau susidurti akis į akį. 

Dina ėmė raustis po rankinuką. Jis buvo nelyginant liūnas. Juo- 
das, gilus ir bedugnis. 

— Matyt, svarbiu reikalu, jei jau atvykote į tokią vietą. Ir iš pa- 
ties Norlano! 

Dina atsitiesė. Ir atsainiai papasakojo, jog su savo jekta buvo 
nuplaukusi į Bergeną. Tad nieko nereiškia užsukti su reikalais ir į 
Tronjemą. 

— Ponia turi jektą, — susižavėjęs atsiduso jis ir pagarbiai pa- 
žvelgė į ją. Jis gi pažįstąs vieną ponią, kuriai priklausąs visas gar- 
laivis. Jis klausiamai į ją pašnairavo. 

Kadangi Dina niekaip į jo paskutinius žodžius nereagavo, jis 
pridūrė: 

— Bet užtat ji dabar turtingiausia miesto našlė! 

Dina ėmė dairytis parodydama, kad nesiruošia leistis į kalbas 
apie turtingas našles ir jų garlaivius. Vietoj to ji sausai paklausė: 

— O koks čia tamstos darbas? 

— Saugoti, kad šitie valkatos nepabėgtų! — skubiai atsakė jis. 

— O ką jie padarė? Tie, kurie čia uždaryti? 

— Nužudymai, padegimai, beprotybė ir vagystės, — išbėrė jis, 
tarsi atmintinai sakydamas psalmės posmą. 

— Iš kur jie yra? 

— Daugiausia iš aplinkinių vietovių. Bet šiaip — iš visur! 

Kaip tik tuo metu nelaimėlis puolė prie jų, iš paskos vilkdamas 
savo skarmalus. 

Viskas įvyko labai greitai. Sargybiniui dar nespėjus jo sustabdy- 
ti, jis sugriebė Dinai už rankos ir įbedė į ją akis. Sargybinis nustū- 
mė jį šalin. Milžinas stovėjo ištiestomis rankomis. Jo akyse slinko 
pilki debesys. O pačioje gelmėje buvo Dinos atspindys. 

Ji atrodė taip, lyg ją būtų aplankiusi kažkokia netikėta mintis. Ji 
pakėlė savo pirštinėtą ranką ir uždėjo vyriškiui ant peties. 

Jis tankiai sumirksėjo, tarsi atsiminęs kažką svarbaus. Veidas 
nušvito, ir jis apdovanojo ją bedante šypsena. Plati nugara buvo 
sulinkusi po nematoma našta, kurią, matyt, nešiojasi jau daugel 
metų. 

— Ji... ji pagaliau atėjo... — sumurmėjo ir vėl įsikibo į ją. Žai- 
bo greitumu. 

Sargybinis atitraukė vargšą ir kažką pasakė griežtu balsu. 

Dina stovėjo sustingusi. Jos žandikauliai krutėjo, o veidas pa- 
mažu išblyško. Ji išsilaisvino iš vyriškio gniaužtų, tačiau nepajėgė 
išsivaduoti nuo jo žvilgsnio. 

Sargybinis vėl nutempė pamišėlį už grotų. 


Aš esu Dina. Skalbyklos krosnis ir ant jos verdantis katilas. 
Aš apsupta garų. Dėl to mane pila prakaitas. Mano oda visą- 
laik dryžta. Skalbiama aš pavirstu į nieką. O Jertrūda nepa- 
liaujamai šaukia. 


Viršininkas iš niekur neatėjo. Išdygo kaip iš po žemių. Oriai žengė 
prie jos ir padavė ranką. 

Aukštas, liesas vyriškis su dailiai apkirpta, taisyklingos formos 
barzda. Atrodė, lyg būtų ją prisilipdęs. 

Nė ženklo draugiškumo ar šypsenos. Rankos paspaudimas šal- 
tas ir korektiškas kaip ir pats baisūnas. 

Vešlūs juodi plaukai glotniai sušukuoti prie apskritutės galvos. 
Ir išvis tai buvo žmogus, gyvenantis dėl savo plaukų. 

Jis galantiškai linktelėjo ir paleidęs jos ranką vėl į dešinę paė- 
mė lazdą. Kuo galįs pasitarnauti? Kol jis žiūrėjo, jo žvilgsnis iš- 
sklaidė visus garų likučius. Jo balsas buvo ramus ir žemas. Lyg ba- 
lana krosnyje, kol jos dar neuždegei. 

Iš savo vandens pilkumo akių Dina šliūkštelėjo ant jo savo an- 
tipatiją. Jis nieko jai nepadarė. Išskyrus tai, kad išgelbėjo ją nuo 
garų. 


Ji pasisakė ko atvykusi. Turėjo su savim užantspauduotą ryšulėlį su 
Puškino knyga ir laišku Levui. Tačiau nedrįso jo ištraukti. 

Viršininkas gal kiek per greitai parodė savo nuostabą. Jam neži- 
noma, kad pas juos dirbtų žmogus, vardu Levas Žukovskis, ir ve- 
žiotų kalinius. Tikrai ne. Per visą jo darbo laiką gal tik porą kartų 
buvę atvežti kaliniai. Ir dar rusas? Ne, ne! 

Dina praleido atsakymą pro ausis ir paklausė, kiek laiko jis esąs 
„šios vietos“ viršininkas. 

— Tris mėnesius, — nesutrikęs atsakė šis. 

— Tai nėra labai ilgas stažas... 

Vyriškis atsikrenkštė, tarsi užkluptas sukčiaujant. 

— Nepasakysi, kad Levas Žukovskis rusas, — tarė ji. — Jis 
kalba norvegiškai! 

Jos balsas sustingo ore. 


Aš esu Dina. Didieji beržai kieme per garsiai šlama. Jie ap- 
glėbia šakomis mano galvą, kad negalėčiau galvoti. Skamba 
bažnyčios varpai. Kažkur netoliese. Aš suskaičiuoju duris, 
kurios veda iš šito kambario. Bet skaičių užgožia trenksmai ir 
balsai iš kamerų viršuje. Ar beprotnamio viršininkas — žmo- 
gus? Kodėl jis apsimeta nieko nežinąs apie Levą? 


Viršininkas patarė pasiklausinėti daboklėje arba nueiti pas sunkių- 
jų darbų kalėjimo viršininką. Jis galįs pats ją palydėti, jei ji norin- 
ti. Čia visai netoli. Bet būsią geriau, jei jis palydės ją per kiemą iki 
portalo. 

Dina išėjo su vyriškiu. Bergždžiai vaikščiojo pro slegiančius 
vartus ir niūrias duris. Pro sargybinius negyvais žvilgsniais. Levas 
nepriartėjo. Niekas nebuvo girdėjęs apie rusą, vardu Levas Žukov- 
skis, kalbantį norvegiškai ir lydintį kalinius į Vardėhusą arba atgal. 

Kai jiedu vėl stovėjo ovalioje salėje, ji išsitraukė ryšulėlį. Tol 
bruko jį į glebią viršininko ranką, kol jį paėmė. 

Ji žiūrėjo į jį taip, tarsi būtų vienas iš Reinsneso bernų. Ji davė 
griežtą įsakymą. Kurio tas negalėjo atmesti nepasirodydamas ypač 
nemandagus su dama. 

— Kai atvyks ponas Levas Žukovskis, perduokite jam šį ryšulė- 
lį. Kaip matote, užantspauduotas... 

Viršininkas papurtęs galvą vis dėlto tvirčiau suspaudė jį pirštais, 
kad neišmestų ant žemės. 

Ji pasitaisė skrybėlaitę, persimetė per petį rankinuką. Timptelė- 
jo dešinę pirštinaitę ir padėkojo. Po to atsisveikino ir nuėjo prie 
durų. 


Kylant gatve, karieta pravažiavo kryžiaus formos pastatą dideliais 
langais ir sunkiu čerpiniu stogu. Portalas buvo be galo puošnus. O 
priekinis fligelis turėjo tris aukštus ir didelį pusmėnulio formos 
langą viršuje. 

Dina pasilenkė prie vežiko ir paklausė, koks tai namas. 

— „Tronka“. Psichiatrinė ligoninė, — mieguistai atsakė šis. 

— O kodėl ji vadinasi „Tronka“? 

— Sako, jog dėl aukų dėžės, kuri kažkada stovėjusi priešais du- 
ris. Atseit aukų dėžė prancūziškai ir yra „tronc“. 

Pasakodamas vežikas pagyvėjo. 

— O kodėl ligoninė turėjo prancūzišką aukų dėžę? 

— Žmonės mėgsta klijuoti gražius žodelius. Dėžė, ko gero, bu- 
vo vietinė. O viduje — pamišėliai ir vargetos, kad ir koks prancū- 
ziškas būtų žodis! 

Jis paragino arklius, kurie buvo pradėję eiti žingine. Kažkur 
smarkiai sušnypštė. Vežikas porą kartų atsigręžė. Nes moteris nie- 
ko nebesakė. Ji sėdėjo susirietusi ir lingavo. 

Netrukus jis sustabdė karietą ir paklausė, ar jai bloga. 

Ji atsakė stikliniu negyvu žvilgsniu. Tačiau išlipdama dosniai 
užmokėjo. 


Ar aš Dina? Ar košmarai tikri? Bendikas kalvis? Kodėl aš 
surandu viską, kas įmanoma, bet tik ne Levą? Ar aš Dina? 
Kuri išsipjauna dalį širdies ir įdeda ją į rankas beprotnamio 
viršininkui? Kodėl aš čia, jei turiu nenorinčią kraujuoti žaiz- 
dą? Kur dabar Jertrūda? 


Visą likusią dienos dalį Dina pratūnojo kajutėje. 

Naktį Andersas keletą kartų prabudo išgirdęs už užuolaidos ste- 
nant Diną. Jis ją pakalbino. 

Bet ji neatsakė. 


Kitą rytą ji buvo visa papilkusi ir nekalbi. 

Tačiau jie nusisamdė karietą ir nuvažiavo į fabriką šalia Nidel- 
veno upės pirkti svirnui naujo varpo. 

Senasis jau kadai buvo suskilęs. Per patį pavasario darbymetį 
viena pusė nukrito ir smarkiai apgadino stogą. 

Jie išsirinko tinkamo dydžio, su įspaustais metais ir gerai skam- 
bantį. 

Fabriko savininkas buvo senas Jakobo draugas. 

Apie savo atvykimą Dina pranešė iš anksto. Todėl priėmimas 
buvo nepriekaištingas, su vaišėmis ir ekskursija. Huitfeltas atsipra- 
šė, kad jo kompanionas, ponas inžinierius, trumpam išvyko į Lon- 
doną ir todėl negali dalyvauti. 

Vyriškis tarsi nematė Anderso. Buvo akivaizdu, jog Tronjemo 
biurgerių supratimas apie taktą buvo visai kitoks nei Bergeno pirklių. 

Andersas reagavo santūriai. Jis ir anksčiau buvo susidūręs su 
tokiais žmonėmis. Kurie nesupranta, jog negalima į krantą atsiga- 
benti laivų, kad parodytum, ko esi vertas. 

Fabriko savininkas veltui laiko negaišo ir tuoj pat puolė pažin- 
dinti su pasakiškais fabriko augimo tempais krosnių, varpų ir maši- 
nų detalių gamybos srityje. 

Jis juokavo, kad yra visiškai patenkintas naujaisiais laikais. Ma- 
ža to, ėmęsis atsakingo ir didelių pastangų reikalaujančio darbo ap- 
rūpinti garlaivį „Nidelven“ mašinų detalėmis. 


Vėl atsisėdę į karietą, Andersas ir Dina persimetė žvilgsniais. 

— Nežinau, ar verta apie tai kalbėti. Bet trioneriai* vis dėlto 
keisti žmogeliai. 

— Nebent kad ne visi trioneriai yra trioneriai, — sausai pasakė 
Dina. 

Jie nusijuokė. 

Staiga Dina smailia bato nosimi spirtelėjo jam į blauzdą. 

— Kodėl leidiesi, kad tave tryptų kažkoks didybės manijos ap- 
sėstas žŽmogėnas? 

— Hm, kaip čia pasakius... Matyt, apsimoka. Ilgainiui imi tai 
pastebėti. 

— Tu iš tikrųjų esi pirklys, Andersai? 

— Ko gero... Bet tokiu atveju — be kapitalo. 

— O norėtum turėti? Kapitalo? 

— Ne, juk pati matai, kas su jais pasidaro. Žmonėmis, kurie tu- 
ri kapitalo. 

— Aš irgi tokia? — staiga paklausė ji. 

— Ne, bet ir tu turi keistenybių, — atvirai pasakė jis. — Jeigu 
jau klausi. 

— Kokios tos keistenybės? Aš gobši? 

— Ne. Bet prie šykščiųjų. Ir užsispyrusi. Kad ir tas neplanuotas 
posūkis į Tronjemą! 

Ji neatsakė. 

Ratai trinksėjo į grindinio akmenis. Aplink juos gaudė miestas. 

— Vakar tu išvažiavai pati viena... Gal galima paklausti kur? 

— Buvau trumpam užbėgusi į kalėjimą. 

Andersas atsisuko į ją ne tik galva, bet ir visu kūnu. 

— Tu juokauji! Ko tau ten prireikė? 


*trioneriai — Norvegijos srities Trionelago gyventojai. 


330 


— Aš perdaviau siuntinėlį Levui. Knygą, kurią jis pamiršo... Jis 
dažnai pamiršta knygas... 

— Bet ar jis ten buvo? 

— Ne, bet turi atvykti. 

— Ir kur žinai? 

— Nes jie sakė, kad jis neatvykęs... — mąsliai tarė ji. 

— Jie pasakė, kad neatvykęs... Ir todėl tu manai, kad jis turi at- 
vykti? Ką tu sau galvoji, Dina? 

— Kažkas ten ne taip. Viršininkas buvo nepatenkintas, kad aš 
atėjau. Kad žinojau, jog jis turi atvykti. 

— Per šią kelionę tu pasidarei kažkokia keista. 

— Ar atsimeni, kaip Levas sakė, kad lydės kalinį šiaurėn į Var- 
dėhusą? 

— Taip... kai paklausei, atsiminiau... Bet jis, man rodos, pasakė 
tik šiaip sau. 

— Nesvarbu, jis vis tiek lankosi čia, Tronjemo kalėjime. 

— Iš kur žinai? 

— Žinau, ir tiek! — atšovė ji. 


Jie sėdėjo nepratardami nė žodžio, kol vežikas vedė derybas su vi- 
sa procesija, kuri nenorėjo trauktis iš kelio. 

Valandėlę Andersas atidžiai stebėjo viską, kas dedasi aplinkui. 
Po to pasakė: 

— Tai Dina pasirinko rusą? 

— Tavo klausimai labai tiesmuki, mielas Andersai. 

— Žinau. Bet ką gali atsakyti? 

— Tai, kad mano pasirinkimas neturėtų būti svarstomas viešai. 

— Bet tu juk nori jį gauti. Aš mačiau. 

— Jei matei, gali ir neklausinėti, — atsakė ji. 

Jis susikryžiavo rankas ant krūtinės ir nieko nebesakė. 

— Mes pradėjom kalbėti apie kapitalą... — kiek palaukusi tarė ji. 

— Taip, — noriai atsiliepė Andersas. 

— Ar žinai, ką padarė tavo brolis? 

— Nylsas? Turi omeny, kaip jis paliko... šį pasaulį? — suglu- 
męs pažvelgė į ją. 

— Mes abu žinome, kaip jis paliko šį pasaulį, — atšovė ji. — 
Ką kita turiu galvoje. 

— Ką gi? 

— Tavo brolis daugelį metų nusukinėjo pinigus! 

Ji Žiūrėjo tiesiai prieš save. 

— Ką... ką tu pasakei!? — jis žiūrėjo į ją išsproginęs akis. 

Ji neatsakė. 

Po trumpos valandėlės jis sugriebė jai už rankų. Gyslos jo kak- 
le išpampo nuo kraujo, tačiau veidas išblyško. 

— Kodėl tu taip sakai, Dina? 

— Todėl, kad tai tiesa, — trumpai atsakė ji ir papasakojo apie 
slėptuvę po grindų lentomis. 

Anderso delnai paėmė jos rankas ir suspaudė. 

— Kiek buvo pinigų? — kimiai paklausė jis. 

— Būtų pakakę kelionei į Ameriką. 

— O kur jie dabar? Tie pinigai? 

— Banke. 

— Ir kodėl jis, po galais, taip padarė?.. 

— Jis norėjo turėti kapitalo. 

Andersas išpūtė akis. 

— Nesuvokiama! 

— Galbūt jis turėjo šiokią tokią teisę, — toliau kalbėjo ji. Žo- 
džiai išsprūdo tarytum savaime. 

— Teisę!? 

— Jo garbė juk buvo suteršta. Dėl Hanutės. 

— Betgi Dieve mano! 

— Matyt, jam reikėjo išvykti. Ir kuo toliau. O iškeliauti nenorė- 
jo būdamas vargeta. Levas juk sakė, kad jis ruošėsi į Ameriką. Sti- 
nė rado žemėlapį... Tikriausiai taip ir buvo. Kalėjime sėdėti jis ne- 
galėjo. Jertrūda būtų neleidusi... 

— Jertrūda? Susimildama... Bet kodėl jis neišvažiavo? Kodėl? 

— Jis pasikorė, nes žinojo, kad aš žinau. 

— Ką tu žinai? 

— Aš jam daviau terminą, iki kada jis gali ateiti su pinigais. 

— Tu manai, kad jis nusižudė dėl to, kad... 

— Iš gėdos. 

— Jis manė, kad tu praneši apie jį? 

— Jis neturėjo jokio pagrindo manyti kitaip. 

— Dina! Tu jį pastūmėjai? 

Jis užsikirto. Jo rankos gniaužė vis stipriau ir stipriau. Nagai 
susmigo į odą. 

Ji atsirėmė į atlošą. Tarsi pasiduodama. 

Tuomet jis apglėbė ją abiem rankom ir prispaudė prie savęs. 

— Atleisk man! — maldavo jis. — Žinoma, kad tai nebuvo tavo 
kaltė! Manau, jog žmonės, kurie nusižengia, patys privalo už tai 
atsakyti. Bet kad Nylsas... kad jis galėjo taip pasielgti! Nė žodžiu 
neprasitardamas man... 

Jis atsiduso. Bet jos nepaleido. 
Du vaikai, guodžiantys vienas kitą dėl senos nelaimės. 
Dar ilgai jų neapleido mintys. 


— Gatvės Tronjeme platesnės nei Bergene, — pasakė Dina, žvelg- 
dama į šalį. — Užtat laivus iškrauti daug sunkiau, o įplaukti į fior- 
dą ir iš jo išplaukti — tikra katorga. 

Andersas buvo dėkingas už intarpą. 

— Uostas per seklus! — pabrėžė jis. 

Jie abu stebeilijo į storą dūmų stulpą, kylantį iš atplaukiančio 
garlaivio. 

Jie važiavo siauru skersgatviu tarp skurdžių lūšnelių. Jiems 
skersai kelio nusvirduliavo jūreivis, o isteriška moteriškė šaukė 
storam ponui su pernelyg ankštu švarku, kad jam reikią paskubėti, 
nes garlaivis jau atplaukia. Jis švokštė lyg dumplės ir, be visa ko, 
pametė dėžę su skrybėlėmis. Jiedu iššoko priešais arklius, tarsi 
prašyte prašydamiesi pervažiuojami. 

Karieta sustojo, ir vežikas gavo savo užmokestį. Likusią kelio 
atkarpą jie ėjo pėsti. 

Netoli krantinių vėl pasirodė besikivirčijanti porelė. Moteriškė 
prigrasino keltininką nugabenti juos į laivą. Jie kliuvinėjo už val- 
ties suolelių. Vieną akimirką atrodė, kad nedidukė valtelė tuoj tuoj 
apvirs. Maža to, jiedu be perstojo barėsi ir kažką šūkalojo. 

Trisdešimties uolekčių ilgio prieplauka su kasomis buvo pilnut 
pilnutėlė žmonių. Ilgainiui atsirado ne vienas pirmosios poros se- 
kėjas, maldaujantis vieną ar kitą keltininką nuirti jį prie garlaivio, 
kol tas dar neišplaukęs. Mat laivas negalėjęs prisišvartuoti prie 
krantinės dėl gaisro pavojaus. 

Andersas džiaugėsi galėdamas ant ko nors išlieti savo neviltį. 

— Čia ne uostas, o kažkokia skylė! — burnojo jis, nors niekas 
jo nuomonės neklausė. 

Dina stebėjo jį iš šalies, netardama nė žodžio. 

Vyriškis su pakeltu mėsininko peiliu krantinės grindiniu basas 
nusivijo berniuką, kuris bėgo nusitvėręs romo butelį. Įsikišo polici- 
ja ir juos abu sučiupo sukeldama daug riksmo ir triukšmo. Žmonės 
traukėsi nenorėdami į visa tai veltis. Kažko vos vos nenustūmė nuo 
krantinės lentų. 

Andersą buvo apėmęs sielvartas. Dinos žaizda nenorėjo krau- 
juoti. Danguje žiojėjo gilios properšos, tačiau saulės nesimatė. 
Mintys lijo kaip lietus. 

Kitą rytą jie išplaukė. 
Pūtė palankus vėjas. Tačiau Antonas buvo nekaip nusiteikęs. 
— Mano sąnariai nujaučia audrą, — tarė jis. Prie vairo stovėjo 
it sužeistas bulius. 
Jie leido jam iki galo surūgti per daug apie jį nešokinėdami. 


Andersas su Dina turėjo kitokių sunkumų. Tarp jų ir gerąja, ir blo- 
gąja prasme atsirado įtampa. Nauja ir dar neišbandyta. Pokalbis 
karietoje nebuvo užbaigtas. Jis davė akstiną kažkam, ką buvo sun- 
ku valdyti gyvenant vienoje kajutėje. 

Anderso akys buvo tarsi biblinis tekstas po didinamuoju stiklu. 
Jis bylojo: mes esame brolis ir sesuo! Kažkas sujaukė mūsų vaid- 
menis. Mums reikėtų Žinoti, ar toli esame nuėję. 

Jis kai ką prisipažino pats sau. Tai, jog jau daugelį metų troško, 
kad Dina patikėtų jam savo paslaptis. Klaustų patarimo. 

Dabar ji atskleidė, kad Nylsas buvo apgavikas. Tai jį sutrikdė ir 
privertė pajusti gėdą, nes jis labiau džiaugėsi Dinos atvirumu, nei 
galvojo apie paskutiniąsias Nylso dienas. 

Dina buvo tarsi pelėda, tupinti savo medyje ir neapkenčianti 
dienos šviesos. 


10 skyrius 


TUOMET VIEŠPATS, ATSAKYDAMAS JOBUI IŠ VIESULO, TARĖ: 
KAS YRA TASAI, KURS VYSTO NUOMONES ŠNEKOMIS BE IŠ- 
MONĖS? KUR BUVAI, KAI AŠ DĖJAU ŽEMĖS PAMATUS? PASA- 
KYK MAN, JEI TURI IŠMANYMO. KAS PASKYRĖ MASTAIS JOS 
DIDUMĄ, JEI ŽINAI? ARBA KAS IŠTEMPĖ ANT JOS VIRVĘ? 
ANT KO PASTATYTA TVIRTAI JOS RAMSČIAI? ARBA KAS ĮLEI- 
DO JOS KAMPINĮ AKMENĮ, KADA MANE DRAUGE ŠLOVINO 
RYTMETINĖS ŽVAIGŽDĖS IR DŽIAUGĖSI VISI DIEVO SŪNŪS? 
KAS UŽDARĖ JŪRĄ DURIMIS, KAI JI VERŽĖSI LYG KAD IŠEI- 
DAMA IŠ MOTINOS ĮSČIOS, KADA AŠ DAVIAU JAI DEBESĮ 
KAIP APDARĄ IR VYNIOJAU JĄ TAMSYBE KAIP KŪDIKYSTĖS 
VYSTYKLAIS? AŠ APSTAČIAU JĄ MANO RIBOMIS IR PADA- 
RIAU JAI UŽKAIŠTĮ IR VARTUS, IR TARIAU: IKI ČIA TEEISI IR 
NEŽENGSI TOLIAU, IR ČIA SULAUŽYSI PASIPŪTUSIAS SAVO 
BANGAS. ARGI TU UŽGIMĘS DAVEI ĮSAKYMĄ RYTMEČIUI IR 
PARODEI AUŠRAI JOS VIETĄ? 


(Job 38, 1-2; 4-12) 


Jie išsuko iš Tronjemo fiordo ir nustatė kursą į šiaurę. Andersas 
matė, kad priešais juos kaupiasi lietaus ir audros debesys. Tai buvo 
savotiška paguoda. 

Kai jie jau nebegalėjo matyti nei lėkštojo Ėrlano dešinėje, nei 
Agdeneso kairėje ir pasiliko patys vieni stichijos valioje, plaukti 
trukdė tik nedidelis rūkas ir priešinis vėjas. 

Tačiau audra jų neaplenkė. Atslinko lyg švininė pabaisa su šiau- 
rės vakarų vėju ir lietumi. 

„Motušei Karenai“ teko paslėpti aukštąją laivo priekio siją. Ir di- 
delį laivą audra mėtė nuo bangų keterų tarsi kavos puoduką be ąselės. 

Brangus krovinys buvo dar kartą pritvirtintas ir kiek įmanoma 
geriau apdengtas. 

Kajutėje jau buvo spėjęs atgulti vieno Reinsneso trobelninko 
sūnus. Maža to, vargšelis apdergė patalynę. Kaimyno, gulinčio ša- 
limais, riksmui ir keiksnojimams nebuvo galo. Bet niekas nesikišo. 
Visiems buvo per akis savų rūpesčių. 

Tvirtojo laivo dugnas braškėjo ir poškėjo. Burės su rėjomis ver- 
kė ir aimanavo. 

Ėjo valandos — daugiau po vandeniu nei ant vandens. Antonas 
vis tiek nesiruošė ieškoti uosto. Jis varė laivą pirmyn Folhavo jūros 
pusėn tarsi norėdamas išmėginti savo paties jėgas. 

Tuomet audra užgriuvo visu smarkumu. 


Jute Dina sėdėjo viena, įsikibusi į stalo kraštą. 

Sienos nepaliaujamai vartėsi. 

Kai ji pamatė ant grindų varvant kraują, tarp šlaunų įsispraudė 
pagalvės užvalkalą. Po to greit vėl nusitvėrė stalo krašto. 

Panikos apimtas kraujo klanas nepaliaujamai blaškėsi ant nenu- 
stygstančių grindų lentų. Bėgo į rytus ir vakarus, šiaurę ir pietus, 
žiūrint kur pakrypdavo laivas. Pamažu jis virto tiršta ruda upe de- 
nio lentų plyšiuose. 


Ar aš Dina? Kuri vakar vakare gaudė tarsi vargonai. Su be- 
gale koralų, besiveržiančių iš kūno! Todėl, kad aš taip norė- 
jau! Šiandien peiliai pjauna rėžį po rėžio. Aš esu upė, neži- 
nanti, kur ji teka. Nėra netgi riksmo. Aš teku baisiai jau ty- 
liai. Kur dabar Jertrūda? 


Motušės Karenos statula laivo priekyje, vaizduojanti aukštą krūti- 
ningą moterį vešliais plaukais, susegtais į nestandų kuodą, pranyko 
šėlstančiose bangose. 

Tačiau ji vėl išdidžiai pakilo. Nusipurtė bangų putas. Dar kartą ir 
dar kartą. Akis jai aštriu peiliu buvo išdrožęs Vefsno kaimo meistras. 
Sustingusiu žvilgsniu jos žvelgė tai į putotas bangas, tai į dangų. 

Folhavo jūra atskleidė savo tikrąją, aršią prigimtį. Šimet ma- 
žiausiai dviem mėnesiais per anksti. 

Antonas paliepė sutraukti rifus ir nuleisti rėjinę burę. Andersas 
vanago žvilgsniu stebėjo šėlstančią jūrą. 

Oras buvo negailestingas. Nebuvo prasmės šlietis prie kranto. 
Neleido bangų mūša ir šcherai. 

Antonas nusprendė likti atviroje jūroje. Kitos išeities nebuvo. 

Vėjas buvo netolygus ir permainingas, tačiau neturėjo jokių 
šansų laimėti, nes per daugelį metų Andersas ir Antonas išsiaiškino 
visus jo triukus. 

Kiekvienąkart, kai jie sumažindavo burių plotą ir Andersas pa- 
jusdavo, kad padėtis vėl kontroliuojama, jam pasirodydavo, lyg 
kažkas kąstų jam į sprandą. Dina! Tai ji kandžiojo jam sprandą. 

Kova su audros protrūkiais jį kaskart pripildydavo džiaugsmo. 
Jusdavo jį dar ne vieną valandą. Jie tramdė bangas, tramdė vėją. 
Laivą ir bures. 

Jam niekad iki šiol neteko panašiomis aplinkybėmis galynėtis 
su vėju. Apatinė lūpa išsišovė į priekį. Antakiai nuo druskingų pur- 
slų pastiro. Išore jis panėšėjo į jūreivišką pirštinę, pririštą ir įmes- 
tą į kilvaterį. Viduje buvo tvirtas lyg plienas. Kad ir kas nutiktų. 
Buriuoti jis mokėjo! 


Dina gulėjo už užuolaidos, nieko nematydama pro aptaškytus 
langus. 

Plūsmas nepriklausė nuo jos valios. Po savimi ji pasitiesė ce- 
ratą, o sąrėmiams atslūgus abiem rankomis įsikibdavo į gulto 
kraštus. 

Pro langą pas ją atėjo Aleksandras Puškinas ir ėmė kalbėti apie 
mirtį. Kuri vargšui kliudė kirkšnin! Eidamas jis atsinešė savo po- 
ezijos knygą. Dovanų nuo Levo. Jis nusijuokė taip, kad nuskardė- 
jo per visą laivą. Tuomet atsivėdėjęs tėškė knygą jai į pilvą. Tik iš- 
ėjęs jis vėl įeidavo pro apvalų juto langą, kaskart atsinešdamas po 
naują knygą. Jos buvo vis sunkesnės ir sunkesnės, vis aštresniais ir 
aštresniais kampais. 

Galiausiai jos skraitas prisipildė kruvinos masės, kuri siauromis 
plėvelėmis dribo nuo gulto krašto. 

Ji bandė jas subraukti ranka, bet tai nieko negelbėjo. Labai jau 
greitas buvo tamsusis žmogus su savo aštriabriaunėmis knygomis. 

Jis šūkalojo apie savo neapykantą moterims skardžiu nevilties 
kupinu balsu arba košdamas žodžius vadino ją tai „Varinio raite- 
lio“ kekše, tai „savo mieląja Nataša“. 

Jis turėjo Levo balsą, kuris sugriaudėdavo sulig kiekvienu vėjo 
gūsiu. Tarsi kalbėtų per garsiakalbį. Sprogdindavo jos galvą į tūks- 
tančius skeveldrų. 

Jis buvo šmėkla! Su kalvio rankomis ir Levo randu ant veido. 
Galiausiai iš po apsiausto jis išsitraukė Tomo samišką šautuvą ir 
nusitaikė į ją. Pykšt! 

Tačiau kliudė Jertrūdą! Ši stovėjo kampe, o jos veidas buvo vie- 
na didžiulė skylė! Kaip galėjo atsitikti? 


Dinos šlaunimis tekėjo šiltos srovelės. Šiluma pamažu virto ledi- 


niais kompresais. 
Plūsmas kiek apstojo. 

Dina truputį pasikėlė, kad galėtų susiglemžti paklodę, ir susi- 
bruko ją tarp kojų. Tuomet nusvirduliavo prie juto durų ir pašaukė 
Andersą. Rodės, jog plaučiai išlįs jai pro gerklę. Šaukė lyg ragana 
pakeliui į Brokeno kalną. Pergalėdama jūros šėlsmą ir vėją. 


Kitaip nė negalėjai pagalvoti. Kažkas atsitiko. 

Andersas buvo sužvarbęs ir nusiplūkęs, skaudančiomis akimis. 
Tačiau jis surado, kas jį pakeistų. Ir nusigavo į jutą, iš kur Dina ne- 
numaldomai stūgaudama šaukė jį vardu. 

Prie durų jis stabtelėjo, kad atgautų kvapą. Vanduo žliaugte 
žliaugė nuo jo odinių rūbų. 

Jau keletą valandų jūroje siautėjo pietvakarių vėjas. Nuo šviesių 
druskuotų plaukų per veidą ir kaklą žemyn tekėjo upeliai. Priglu- 
dusiais prie viršugalvio plaukais jis buvo panašus į išerzintą ruonį. 
Smakras išsišovęs labiau nei paprastai. 

Jis įsistebeilijo į moterį kajutėje. Iš pradžių nenorėjo patikėti 
savo akimis. 

Dienos šviesa skverbėsi pro druskėtas langų stiklų apnašas, iš- 
ryškindama nuogas Dinos šlaunis. Ir baltą paklodę, permirkusią 
kraujais. Jos aimanos buvo tarsi palaidų stiebo skersinių dejonė 
smarkioje audroje. Ji ištiesė rankas į jį. Akys maldavo. 

— O Viešpatie!! — jis susmuko priešais ją ant kelių. 

— Padėk man, Andersai! 

Ji nė nebandė prisidengti nuo jo akių. Nebesuvokdamas, ką da- 
ro, jis apglėbė ją ir apimtas nevilties kaži ką mykė. 

— Man viskas suplyšo. Ten, viduje, man suplyšo... — sušnabž- 
dėjo ji ir nevalingai užmerkė akis. 

Andersas pakilo nuo grindų ir jau norėjo pult į denį šauktis pa- 
galbos. Nes visa tai viršijo jo jėgas. 

Tuomet ji praplėšė akis ir įsmeigusi į jį skvarbų žvilgsnį iškošė: 

— Tylėk! Sakau, tylėk! Nė žodžio! Padėk man! 

Jis atsigrįžo ir bejėgiškai pažvelgė į ją. Tuomet ėmė suvokti jos 
žodžių prasmę. Atmintyje iškilo viena kita girdėta istorija. Apie 
moterų prigimtį. Moterų nelaimes. Moterų likimus. Moterų gėdą. 

Valandėlei jam užkando žadą. Po to, išbalęs lyg drobė, jis link- 
telėjo. Atvėrė kajutės duris, kostelėdamas pravalė balsą po šešias 
valandas trukusių grumtynių su audra Folhave ir griausmingai suri- 
ko Antonui: 

— Dina serga! Tolefas mane pavaduos! Pasakyk jungai, tegul 
pašildo vandens! 

Antonas, stovėdamas audroje, nesitvėrė pykčiu. Tegu velniai tas 
bobas jūroje! Silpnos ir paliegusios, o į Tronjemą varinėti sugeba! 
Per jas vienos nelaimės! Ir gyvas vargas! 

Jūrlige besigaluojantis trobelninko sūnus atnešė medinį kaušą 
garuojančio vandens, bet pusę jo buvo išlaistęs pakeliui. Andersas 
pasitiko jį tarpdury. Abu drebėjo ir buvo išblyškę. Tik dėl skirtingų 
priežasčių. 

Berniukas nebuvo įleistas vidun, o priešais Dinos gultą Ander- 
sas užtraukė užuolaidėles. Buvo nusimetęs odinius rūbus ir paim- 
damas indą stovėjo nuogas iki pusės. Trumpai įsakė atnešti dau- 
giau vandens. 

Junga buvo išsekęs. Iškankintas jūrligės, išsigandęs ir liūdnas. Jo 
veidas buvo bekraujis lyg plika ranka, per speigą liečianti geležį. 

— Judinkis, šunkara! — tėškė Andersas. Tai buvo taip nepanašu 
į jį, kad berniukas strimgalviais nėrė šalin. 


Dabar Dina visai nutilo. Jis pavertė ją ant šono, kad galėtų ištrauk- 
ti kruviną patalynę. Jam atrodė, kad viskas jau kiaurai permirko. 

Į nosį mušė salsvas ir šleikštus kvapas. Vieną akimirką jam lyg 
kažkas sukilo. Paskui jis pasidygėjimą užgniaužė. 

— Kas, po velniais, pasėjo Dinon tą sėklą! Kas tai padarė? Ru- 
sas? 

Mintys maišėsi Anderso galvoje, kol jis ją valė ir tvarkė. Jis 
niekada nėr buvęs taip arti moters. Niekad šitaip... Buvo nerangus, 
drovus ir įniršęs. 

Po švaria paklode, kurią rado Dinos skrynioje, jis patiesė seną 
odinį švarką ir paguldė ją ant viršaus. Ji buvo apsunkusi ir vis ma- 
žiau berodė gyvybės ženklų. Akių nebeatmerkė, tik sunkiai alsavo 
ir gniaužė jo riešus. Jis turėjo išsilaisvinti, kad galėtų jai padėti. 


Kraujas nebeplūdo. Tačiau vis dar vienodai sunkėsi. Suterštus 10- 
vos baltinius jis batu nuspyrė į kampą. 

Staiga toje raudonoje masėje išvydo melsvą plėvėtą gniužulėlį. 
Jis pašiurpo. Kam, po velniais, reikia už visa tai dėkoti?! Jis su- 
kando dantis, kad nesurėktų to paties balsu. 

Ji buvo leisgyvė. Matyt, jau seniai kraujuoja. Kad tik... Jis ne- 
baigė minties. Tik dar labiau atkišo į priekį apatinę lūpą ir jai į tar- 
pukojį įbruko storą palaidinę. Vilnonis audinys gėrė ne per geriau- 
siai. Jis prispaudė jį dar tvirčiau. Prisimindamas visas mokėtas 
maldas. 

Tarpais ji atsipeikėdavo ir pažvelgdavo į jį stiklinėmis akimis. 
Per grindis atšliaužė baimė ir įsiropštė į lovą pas juos. 
Tuomet jis tyliai ėmė melstis. 


Vėjas atslūgo, o jekta pergalingai skynėsi kelią per bangas. 

Andersas pastebėjo, kad jie ir vieni gerai tvarkosi su burėmis. 
Tai tik mažumą palengvino jo naštą. Nes Dina tebekraujavo. 

Jie vis norėjo pakliūti vidun. Vienas įgulos narys paskui kitą. 
Bet jis pasitikdavo juos juto tarpduryje. Paprašydavo tik atnešti šil- 
tos sriubos ir šilto vandens. 

Neiškentęs Antonas subliovė jam išvesti Reinsneso ponią ant 
denio, kad išsivemtų į jūrą kaip ir visi Žmonės. 

Andersas pravėrė duris ir pamosavo Antonui kumščiu palei pat 
veidą. Po to taip trenkė durimis, jog didžiajai šturmano nosiai aki- 
mirksnį grėsė pavojus būti privertai. 


Už durų pasidarė ramu. Jekta skrodė bangas. Atkeliavo sriubos 
kaušas. Taip pat vandens. Vyrai susitaikė su padėtimi. 

Pamažu jie, matyt, suprato, jog tai šis tas rimčiau nei jūrligė. 
Jie vėl pasinėrė į savo įprastus darbus. 

Valandos virto para. Danguje patekėjo saulė, o vėjas krypo į 
pietus. 


Kajutėje snaudė Dina. Kraujoplūdis pagaliau baigėsi. 

Andersas, kuris jau nebematė prasmės viską valyti, pagaliau ga- 
lėjo perkelti ją į šoną ir švariai patiesti seną odinį švarką. Keliama 
ji laikėsi jam už kaklo. Tarpais jis dar patikrindavo, ar ji vėl nepra- 
dėjo kraujuoti. 

Ji nė nebandė slėptis. Po tiekos pragariškų valandų tai nebebu- 
vo būtina. 

Neatrodė, kad Dinos orumą žeistų tokie dalykai. Ji viską atida- 
vė į vyro rankas. Tarpais prarasdavo sąmonę, o atsipeikėjusi kas- 
kart tyliai jį pašaukdavo. Kartą jai kažką sumurmėjus, jis gerai ne- 
nugirdo. Pasirodė, lyg ji šauktųsi Biblijos plėšiko. Taigi. Barabo! 

Jis suvalgydino jai porą šaukštų sriubos. Vandenį ji godžiai gė- 
rė dideliais gurkšniais. Vanduo varvėjo jai iš burnos kampučių ir 
drėgnomis dėmėmis taškė marškinius. Jos plaukai buvo sumirkę 
prakaitu ir susivėlę. Bet jis neišmanė, kaip juos tvarkyti, tad paliko 
kaip buvo. 

Retkarčiais atsargiai ją pakrutindavo, kad įsitikintų, ar gyva. O 
pastebėjęs, kad ją vargina šviesa, uždangstė langus. Prieblandoje 

vis tiek matė jos gelsvai blyškią spalvą. Virš akiduobių ir giliai pa- 
akiuose tamsavo šešėliai. Nosis pasmailėjo. Tiesi, blyškiomis šner- 
vėmis. 

Andersas nemokėjo kerų, grąžinančių žmonėms sveikatą. Nebu- 
vo jis labai ir pamaldus. Tačiau tą sekmadienio priešpietę, uosda- 
mas seno kraujo tvaiką, jis meldėsi už Dinos gyvybę. 

Tuo metu vyrai sudėliojo į vietas krovinius, o jekta „Motušė 
Karena“, aplenkusi Vegos salą, artėjo namų link. 


Ar nuo maldų, ar nuo kažko kito jos kvėpavimas sutolygėjo. Ilgi 
balti pirštai gulėjo ant apkloto. Jis matė ligi pat rausvų nagų išsiša- 
kojusias kraujagysles. 

Atsargiai palietė jos antakį norėdamas pažiūrėti, ar kruta akies 
vokas. Tuomet ji pramerkė akis ir pažvelgė į jį. Labai įdėmiai. Tar- 
si ką tik būtų išnirusi iš rūko. 

Jam rodės, jog ji pravirks. Bet ji tik giliai įkvėpė ir užsimerkė. 

Jis suabejojo, ar ji išvis kada nors verkia, jei nepravirko dabar. 

Tas žvilgsnis į moterų gyvenimą paliko slogų įspūdį. Tačiau gi- 
liai širdyje buvo jai dėkingas, kad ji nepravirko. 


— Kokia ten velniava dėjosi kajutėje? — pasiteiravo Antonas. Jis 
aprimo kartu su vėju. Dabar norėjo sužinoti, kaip viskas buvo iš 
tikrųjų. 

Andersas uždarė duris ir nuėjo su juo ant denio. 

— Ji serga. Rimtai serga. Labai daug vemia ir kraujuoja. Tai 
skrandis. Kažkoks blogumas įsimetė į... į skrandį. Ji visiškai išse- 
kusi. Vargšelė... 

Antonas atsikrenkštė ir atsiprašė nežinojęs, jog tai buvę taip 
rimta. Bet jis visada sakydavęs, kad moterys laive... 

— Ji galėjo numirti! — pasakė Andersas ir pririšo ant denio be- 
sivoliojančią statinaitę. 

— Liepk jungai viską priraišioti, nes įkris jūron. Ir neliek tul- 
žies! Tai nieko nepagelbės! 

— Aš nežinojau, kad viskas... Kad buvo taip... 

— Bet dabar žinai! 

Andersas vėl sugrįžo į jutą. Tarsi nė kalbos negalėtų būti apie jo 
darbą ant denio. 


Labiausiai suterštus lovos baltinius Andersas paslapčia išmetė už 


borto. Palaukė, kol audra kiek aprimo ir nebereikėjo visiems būti 
ant denio. Po to nutaikė momentą, kai niekas negalėjo matyti. 

Baltiniai buvo nėriniuoti ir siuvinėti. Melsvas gumulėlis dingo 
amžiams. 

Jie vienas kitam apie jį neužsiminė. Nė puse lūpų. Tačiau abu- 
du jį matė. 

Ji įsmeigė į jį porą vandens spalvos akių. Jis prisėdo šalia. Gul- 
to bortelis buvo aukštas. Sėdėjo jis nepatogiai. Virš jų galvų deja- 
vo takelažo lynai. 

Jis pravėrė vieną apvalų langelį, kad įleistų mažumą gaivaus jū- 
ros Oro. 

Jai iš kaktos palei tamsius plaukus ir iš kaklo sunkėsi prakai- 
tas. Aplink akis atsirado rusvi ratilai, kurių viduryje žvilgėjo akių 
lėliukės. 

Ant abiejų gelstelėjusių skruostų pražydo po karštligišką raudo- 
ną dėmę. Tai nieko gero nežadėjo. 

Per gyvenimą Andersas buvo visko prisižiūrėjęs. Sergančiųjų 
skorbutu, raupais ir raupsais. Jis žinojo, kad tokiais skruostais bū- 
na karščiuojantys ligoniai. Tačiau nieko nesakė. Tik suvilgė vande- 
niu skudurėlį ir nušluostė jai veidą ir kaklą. 

Akimirksnį jos akyse šmėkštelėjo išraiška, kuri galėjo reikšti 
dėkingumą. Tačiau jis nebuvo tikras. Su Dina dėl nieko negalėda- 
vai būti tikras. Vis dėlto jis išdrįso paimti jos rankas. 

— Tu nieko neklausinėji? — sušnabždėjo ji. 

— Ne. Tam ne visai tinkamas laikas, — tarė jis, nukreipdamas 
žvilgsnį. 

— Bet tu nesi toks kvailas, kad nesuprastum? 

— Ne, aš nesu toks kvailas... 

— O ką darysi su tuo savo žinojimu, kai mes parplauksim? 

— Nugabensiu Diną į krantą ir prižiūrėsiu, kad būtų pasirūpin- 
ta prekėmis bei laivu. 

Jis stengėsi kalbėti ramiai. 

— O tada? 

— Ką tada? 

— Kai jie paklaus, kas atsitiko Dinai? 

— Tada aš pasakysiu, kad jai į skrandį buvo įsimetusi kažkokia 
negalia ir ji spjaudė kraujais. Kad kraujas bėgo iš abiejų galų. Kad 
dabar tai praėjo ir kad esu įsitikinęs, jog liga nelimpama! 

Po tokios ilgos kalbos jis atsikrenkštė ir paėmė jos antrą ranką. 

Gultą sudrebino virpulys. Kurs persidavė jam. Didele šilta ban- 
ga. Buvo panašu, lyg ji verktų. Daugiau kūnu nei akimis. Nelygi- 
nant žvėris. Be garso. 

Andersas jautėsi taip, lyg būtų ką tik priėmęs komunijos sakra- 
mentą. Tarsi iš kažko būtų gavęs malonę. 

Daugelį metų ji gyveno tame pačiame name kaip žmogus, ro- 
dantis vien pyktį ar užsispyrimą. Niekada negalėjai įtarti ją turint 
šiltesnių jausmų. Jis pamanė, kad jie visi buvo prie to pripratę ir jų 
nė kiek nestebino, kad taip blogai ją pažįsta. 

Jis apglėbė ją iš naujo pažindamas save. Jam tai suteikė jėgų. 

Jis galėjo išplaukti į bet kokią jūrą, bet kokiu Viešpaties siųstu 
oru. Nes pamatė tai, ką buvo verta patirti. 

Jis panoro apverkti savo žuvusius tėvus. Ir Nylsą. Savo paties 
atkaklumą. Kurs padėjo jam tapti Reinsneso jektos škiperiu. Nors 
jis ir nekentė tos prakeiktos jūros. Kuri prarijo jo tėvus ir dėl ku- 
rios jis visą gyvenimą sapnuoja košmarus, kurių pabaigoje juos vi- 
sus pasiglemžia milžiniška banga. Jis panoro apverkti Dievą! Kurs 
išplaukdamas su kiekvienu laivu gelbėdavo tik pats save. 

Tačiau jis laikė ją apglėbęs, kol jai praėjo drebulys. Garsai nuo 
denio pasiekdavo juos tik kaip beprasmis tolimas aidas. Po didele, 
neaukštai kybančia rugpjūčio saule, kuri pagaliau ėmė šildyti juto 
stogą, žuvėdra rodės menka. 

— Tu apsaugojai mane nuo atgailos bažnyčioje ir aiškinimosi 
dėl sangulio, — karčiai pasakė ji. 

— Manau, tau tai negrėsė. 

— Nedaug trūko, kad Stinė būtų duona ir vandeniu mitusi. Nes 
tai buvo antras kartas. 

— Kas gi skaičiuoja kartus? Parodyk man nors vieną, kurs 
Viešpačiui būtų pakankamai švarus, kad galėtų skaičiuoti kar- 
tus, — tarė Andersas. 

— Nylsas viską paneigė. Tad jie neturėjo kuo jo kaltinti. 

— Nylsas miręs, Dina. 

— Stinė gyvena su gėda! 

— Niekas dabar jau to neatsimena. Negalvok daugiau apie tai. 
Viskas praėjo. 

— Kai ką sodina ir į kalėjimą, — toliau kalbėjo ji. 

— Tik jau ne dabar. 

— Kaipgi. Kirstena Nilsdatter Gram gavo trejus metus kalėti 
Tronjeme už tai, kad nukirpo devyniolika avių, kurios priklausė 
kaimynui, ir iš svirno pasiėmė kiek sūdytos mėsos bei miltų... O 
Nylsas nusigvelbė visą kapitalą... Ir Stinę paliko su gėda... 

Andersas suprato, kad jos galvelė nevisiškai šviesi, 

— Aš nieko daugiau neturėjau, išskyrus Nylsą... — sumurmėjo 
jis tarsi pats sau. 

Tuomet ji staiga atsipeikėjo. 

— Tu turi mane, — tarė ji ir su stebėtina jėga spustelėjo jam 
ranką. — Tau neteks gailėtis... dėl nieko, Andersai! 

Jiedu pažvelgė vienas kitam į akis. Tarsi sutvirtindami paktą. 


Kai jie įsuko į Tjelsuną, dar niekas nebuvo išdrįsęs jų varginti. Jis 
visiems davė suprasti, jog mirtis jau buvo žengianti per slenkstį. 
Bet apsigręžė tarpduryje. 

O virėjas, kuris vienintelis turėjo leidimą įeiti su sriubos kaušu 
ir vandeniu, bet kam galėjo paliudyti, jog Dina buvo tokia paliegu- 
si ir silpna, kad su niekuo nekalbėjo. 

Priartėję prie juto, vyrai eidavo kone ant pirštų galų. Storžieviš- 
kos šnekos ir džiaugsmas, išvydus gimtuosius krantus, buvo gero- 
kai prislopę. Jie kūrė planus, kaip reikės nugabenti ponią į krantą. 

Andersas padėjo jai atsisėsti gulte, kad ji galėtų matyti bent l0- 
pinėlį pasaulio. 

Gamta buvo apsunkusi nuo vėlyvos vasaros vaisių. Dinos aruo- 
dai buvo tušti. 

Staiga kažkur jūroje jie išvydo ant stulpų stypsant namelį. 

— Tai pirklio Kristenseno krautuvė ir prieplauka. Kartą į pasau- 
linę parodą Paryžiuje jis nusiuntė žieminių miežių partiją! Suma- 
nus vyrukas! Etiketėje jis užrašė: „Žiemkenčiai iš 68,5 laipsnių 
šiaurės platumos“, — pasakojo Andersas. 

Dina blausiai šyptelėjo. 

Kai jie priartėjo prie Santorvo, Andersas norėjo išlipti į krantą 
daktaro. Bet Dina sušnypštė: 

— Iš jo tebus tiek naudos, kad apie mano ligą paleis paska- 
las, — pasakė ji. 

— O jei numirsi, Dina? Jei prasidės naujas kraujoplūdis? 

— Vadinasi, taip lemta, — tarė ji. 

— Neskleisk erezijų! Kiek man žinoma, daktarai neturi teisės 
plepėti. 

— Žmonėms tik duok pakalbėt, ir nesvarbu, turi jie teisę, ar ne. 

— Tavęs, Dina, neperkalbėsi! O tu nesibaimini dėl savo sveika- 
tos? Ar nebijai mirties? 

— Nedavinėk kvailų klausimų, Andersai... 

Jis stovėjo kajutės viduryje ir dar valandėlę žiūrėjo į ją. Jeigu ji 
kartais apsigalvotų. Tačiau ji nė nepramerkė akių. Galiausiai jis iš- 
ėjo uždarydamas duris. 

Plaukiant Vogsfiordu, ji ėmė atsigauti. Galėjo jau sėdėti tiesia nu- 
gara. Tačiau karštligiškos dėmės neišnyko. O akys buvo nelyginant 
apsiblausęs stiklas. 

Beržynus šlaituose tvėrė balti, saulės nublukinti paplūdimiai. 
Pro šalį nerūpestingai plaukė mažos salelės ir kalnų viršūnės. Į lai- 
vo šonus pliuškeno nedidelės bangelės. 

Porą kartų ji snūstelėjo. Tačiau viršum jos pakibo Jertrūdos gal- 
va su dideliu tamsiu šauksmu, o kai ji atsibudo, jos gultą buvo ap- 
supę tiršti ir troškūs garai. Po to ji stengėsi atsispirti miegui. 


Aš esu Dina, kuri mato ką tik užgimusio beržo lapo nervus. 
Bet dabar ruduo. Olinė konservuoja mano kraują ir pilsto į 
butelius. Ji gerai užglaisto kaklelius ir sako, kad kraują 
reikia nunešti į rūsį žiemai. Žali buteliai sunkūs ir prisiso- 
tinę. Mergos neįveikia panešti daugiau kaip vieno butelio 
iš karto. 


Vyrai buvo puikiai nusiteikę. Grįžtant nusistovėjo gražus oras. 
Kiekvienas buvo pasinėręs į savo mintis. Jūra raibavo smulkiomis 
bangelėmis, o dangus buvo aptrauktas tiršta grienele. Toji balta rie- 
bi grienelė supo vien kalnus, tad netrukdė prasiskverbti nė vienam 
saulės spindulėliui. Palei įlankėles ir kyšuliuose augo miškai. Nuo 
lietaus sodriai žali. Stranstedas, stovintis Larsneso kyšulyje, tingiai 
pasirąžė, o bažnyčia tarp visos žalumos ir žydrynės priminė ramų 
baltą milžiną. 

Vėliava išdidžiai suplazdėjo ore, kai aplenkę kyšulį jie prieš 
akis išvydo Reinsnesą. Nuo kranto kažkas jau pamatė juos įplau- 
kiant į sąsiaurį. 

Andersas pabandė Dinai sušukuoti plaukus. Tačiau turėjo nu- 
leisti rankas. Jie paslėpė plaukus po skrybėle. 

Vaikinai norėjo paguldyti ją ant žuvų neštuvų. Kad galėtų ją nu- 
nešti į krantą. Tačiau ji atsisakė. 

Kai jie išvydo ją išsvyrinėjant iš juto, ant Anderso kaklo sunkiai 
nusvarinta ranka, suprato, kad tai rimta. Nes niekas nebuvo matęs 
tokios Dinos. 

Ji priminė jūros paukštį, kuris išsprūdo į laisvę ilgai spurdėjęs 
tinkle. Skrybėlė nuslydo ant šono. Per daug didelė ir elegantiška, 
kad galėtų kęsti pažeminimą, kai jos savininkę vyrai kelte įkėlė į 
valtį ir kaip kokį negyvą daiktą nugabeno į krantą. 

Buvo matyti, kaip ji iš paskutiniųjų stengiasi atrodyti oriai. Bet 
tai tik atskleidė jos bejėgiškumą. Vyrai nusigręžė į šalį, kad jai bū- 
tų lengviau. 

Andersas prilaikė ją žengiančią per dumbliais apneštus, slidžius 
akmenis. Akimirką ji stabtelėjo atsidūrusi tarp tyliai stebinčių žmo- 
nių. Užsispyrusi lyg ožka, kuri pamatė kelis žalios žolės stiebelius 
aukštai ant uolos. Po to žengė toliau. 

Motušė Karena pamojo nuo suolelio sode. Stinė stovėjo atsuku- 
si veidą saulei. Benjamino įdegusios rankutės susirado Dinos sijo- 
no klostes. Andersas stovėjo šalia. 

Bet Tomas tūnojo arklidėje. 


Į krantą išlipo jūrininkai. Juos pasitiko sveikinimo šūksniais. Ta- 
čiau buvo justi kažkoks slogulys. Visų akys krypo į Diną. 

— Kas atsitiko? 

Andersas ėmėsi aiškinti. Ramiai. Tarsi iki smulkmenų būtų su- 
repetavęs, kol atplaukė sąsiauriu. Ranka, prilaikanti Diną, nevalin- 
gai virpėjo. 

Tada jos ištiesė rankas ir ėmė ją glėbesčiuoti. Stinė. Moterys. 
Atrodė, tai ją dar labiau susilpnino. Kojos nebenorėjo laikyti. Jai 
slystant pūslėtaisiais guveiniais, kurie dengė akmenis, nuvilnijo ty- 
lūs atodūsiai. 

Ji grįžo namo. 


Dina buvo paguldyta į lovą Stinės priežiūrai. Galų gale vyriškiai 
tapo laisvi. 

Andersas jautė, kad jam nuo pečių nukrito našta. Jos būta sunkios. 
Jis buvo įveikęs ne vieną audrą, išgelbėjęs ne vieną žmogų nuo pra- 
žūties jūroje. Tačiau nieko panašaus į šią kelionę nebuvo patyręs. 

Andersas niekada nepasakodavo apie savo bėdas, tad jam ne- 
sunku buvo nutylėti ir šią. Dinos vardu jis ėjo pirklio ir jektos ški- 
perio pareigas. Ji juk gulėjo išimtininkų troboje ir negalėjo pati tuo 
užsiimti. 

Jo rūpesčiu nuo kranto buvo atgabentos prabangiosios dovanos. 
Išsaugotos per audrą. Iš Bergeno ir Tronjemo. Pakai ir dėžės. 

Visi negalėjo atsigėrėti Stinės siuvamąja. Išlenktu metaliniu kor- 
pusu, kurį ženklino Willcox £ Gibbs, ir rinktinio riešutmedžio stale- 
lių. Tokią ji buvo mačiusi laikraščio skelbimuose už 14 talerių. 

Stinė buvo lyg nesava. Bėginėjo iš kambario į kambarį skės- 
čiodama rankomis. Veidas degte degė, ir ji jau keturis kartus bu- 

vo užsukusi pas Diną padėkoti ir pasakyti, kad nereikėjo tokios 
didelės dovanos. 

Reinsneso kambariai ūžė nuo linksmų sugrįžtuvių. Žvilgėjo ir 
skambčiojo stiklai. Šlamėjo vyniojamasis popierius, trinksėjo durys 
ir šiugždėjo plonučiai suknelių šilkai. 

Kaip ir dera, buvo skanaujama rudojo cukraus ir kavos. Gobia- 
masi, žavimasi skaromis ir šaliais, kuriuos puošė ilgi kutai ir rau- 
donos rožės, ir su jais staipomasi. Segamos, išsegamos ir įsegamos 
kitoje vietoje sagės. 

Trobelninko berniukas, kuris į jūrą buvo išplaukęs pirmą kartą, 
turėjo nemažai iškentėti, nes jam būnant Bergene ėmė kaltis barz- 
da. Jis nuraudo ir buvo besprunkąs, bet merginos jį sulaikė ir norė- 
jo išversti kišenes, ieškodamos riestainių iš Bergeno. 

Hana glaudė prie savęs lėlę liūdnu baltu veidu. Lėlė turėjo rau- 
doną aksominę suknelę, apsiaustą ir kepuraitę. Galva ir galūnės 
buvo medinės ir judėjo. Hanai sukiojantis, jos linksmai barškėjo po 
lėlės drabužiais. 

Benjaminas dovanų gavo garo mašiną, pritvirtintą prie medinės 
lentelės. Su profesionalia Anderso pagalba ji kambaryje spjaudė 
garus ir dūmus. Tačiau Benjaminui nerūpėjo garo mašina, kūrena- 
ma ne Dinos. 

Dėžutė su Bergeno riestainiais keliavo ratu tol, kol ištuštėjo. 
Kieme iš dėžės, išklotos medžio drožlėmis, buvo išpakuotas nauja- 
sis pietų varpas ir pamautas ant tekėlo ašies, kad galima būtų iš- 
bandyti skambesį. 

Benjaminas suskambino varpu. Kelis kartus. Žmonės stovėjo 
aplink ir šypsojosi. Motušė Karena tarsi nėriniuota lėlė rymojo tro- 
bos lange. Užsikrėtusi bendra nuotaika. 

— Labai jau skardžiai bambina, — pasakė Olinė, skeptiškai 
vertindama varpą. 

Andersas paaiškino, kad garsas pasikeis, kai varpas bus paka- 
bintas į vietą, virš svirno stogo. Jo nuomone, jis skamba geriau, kai 
kabo ant medinės sijos. 

Tuo pat metu jis dirstelėjo į Dinos kambarėlio pusę. Langas bu- 
vo praviras, jame plaikstėsi balta nertinė užuolaida. Ji buvo užki- 
busi už grubių lentų lauko pusėje ir, matyt, bandė ištrūkti. 

Į galvą jam atėjo keista mintis, kad būtų gaila užuolaidos, jei 
vėjas ją sudraskytų... 

Tądien Tomas niekur nesirodė. Savaitėmis jis ieškojo nusiramini- 
mo. Tad širdį nebe taip maudė. Iš tiesų jis visada panašiai jausda- 
vosi, kai jekta grįždavo namo po ilgos kelionės. 

Dideliame dvare turėdavo likti vyrų lauko darbams, kai jūrinin- 
kai išplaukdavo savo keliais. Į Bergeną ir į Tronjemą! Sugrįžę na- 
mo, jie tapdavo didvyriais! 

Tomas buvo užsiėmęs neatidėliotinais darbais arklidėje ir tvar- 
te. Neklausinėjamas jis nekalbėjo apie tai, kaip sekėsi ūkyje. O 
klausinėti niekas iškart nepuolė. 

Jis matė ją einant į savo trobą. Tokią baisiai svetimą. Be veido 
ir be akių. Sulinkusią, varganą žmogystą. Į jį sukibo geležiniai na- 
gai ir aštrūs meškerės kabliukai. 

Visą laiką, kol buvo švenčiamos sugrįžtuvės, Tomas sukinėjosi 
netoli Stinės. Kad pasiklausinėtų apie jos būklę. Apie tai, kas buvo 
blogai. Ar teisybę kalba, kad ji vėmusi nuo jūrligės ir per audrą 
Folhave visai susidirbusi skrandį. 

O Stinė linksėjo. Viskas teisybė. Blogiausia jau praeityje. Ji 
duosianti Dinai nuoviro iš šaknelių, kurias ką tik surinkusi. Ji pa- 
gysianti... pamažu. 

Juodos drėgnos akys žiūrėjo kiaurai, jo nematydamos. Slėpė vi- 
sas jos mintis po septyniais užraktais ir devyniomis jūromis. 


11 skyrius 


JEIGU TEISUS GAUNA ATLYGINIMĄ ŽEMĖJE, JUOGI LABIAU 
BEDIEVIS IR NUSIDĖJĖLIS! 


(Pat 11, 31) 


Per kitas dienas netrūko darbo gabenant prekes į krantą, paskirs- 
tant jas adresatams, perkraunant arba dėliojant į vietą. 

Porą dienų talkino ir Antonas. Be to, jis sutiko padėti velkant 
jektą į krantą. Laivu nebebuvo planuojama plaukioti iki Lofoteno 
žūklės. Ne pro šalį buvo ją pastatyti sausai, kol šalia tiek vyrų. Pa- 
likti jektą vandeny nederėjo. Į sudrėkusią jektą labai greitai galėjo 
įsimesti kinivarpos. Ir oras nebuvo gailestingas jektoms, kurios pa- 
liekamos likimo valiai be jokios priežiūros. 

Tą rudenį jekta į krantą buvo išvilkta per dvi dienas. Labai daug 
pagelbėjo bernai ir degtinė. Tai, kad jektos škiperiui degtinės pri- 
klauso daugiau nei kitiems, ir būtent prie tokio svarbaus darbo, sa- 
vo ištarme dar 1778 metais įteisino velionis amtmanas Knagenhyl- 
mas. Tačiau Andersas broliškai dalijosi visomis gėrybėmis. 

Į pagalbą jiems neatėjo pavasarinis potvynis, tačiau apsieita ir 
be jo. Pasitelkus išmonę, keiksmus ir palaiminimus. O kur dar to- 
kie praktiški įrenginiai kaip talės, lynai ir buksyrai. Naudojami 
pakaitomis. 

Vaišėmis pasirūpino Olinė. Ji neleido jiems šipinti dantų į kelio- 
ninius džiūvėsius ar spėjusius sužiedėti bergeniškus riestainius. Ji 
užkaitė puodą sūdytos mėsos ir pakūreno krosnį viralinėje duonai 
kepti ir prausimuisi. 

Ji žinojo, kad po sūdytos mėsos vyrai norės gerti. Bet tai buvo 
ne jos reikalas. Ji negailėjo sirupo ir kavos. 


Kas atsiyrė valtimi, kas atjojo, o kas atėjo pėsčiomis. Visi tie, ku- 
rių prekės keliavo į Bergeną arba kurie dėl kitų priežasčių jautė, 
kad naudinga būtų padirbėti kokią dienelę Reinsnese. 

Visada apsimokėdavo atvykti. Anksčiau ar vėliau tekdavo pasi- 
gailėti, jei nepasirodydavai be priežasties. Tokios jau buvo taisyk- 
lės. Galiojančios nuo seno ir nesudėtingos. 

Darbas ilgai neužtrukdavo. Niekada neapsieidavo be šventimo. 
Viską pabaigus, Andreaso prieplaukoj prasidėdavo šokiai. 

O kur dar gausios vaišės! Juokai. Pokštavimai. 

Reinsneso tarnaitės buvo kažkuo ypatingos. Jos buvo geriau pri- 
žiūrimos nei samdinės kitose vietose. Bet švelnios ir minkštos kaip 
sviestas saulės atokaitoje. Bent jau taip kalbėta. 

Andersas vaikštinėjo ir vadovavo. Dina gulėjo neseniai pirktoje 
našlės lovoje. 

Dvarą apėmė keista nuotaika, kai paaiškėjo, kad ji neateis. Ne- 
trauks, nediriguos, kai bus tempiamos talės, ir negniauš kumščių, 
kai kas nors nutrūks. 

Tai visada būdavo kažkas ypatinga, apie ką galėdavai pasakoti 
sutikęs žmonių iš kitų vietų. Kad milžinė moteris stovėjo įsispren- 
dusi ir plušo sykiu. To nebūdavo kituose dvaruose. 


Dinos negalia labai prislėgė motušę Kareną. Kasdien ji nukliben- 
davo per kiemą ir porą valandų praleisdavo pas ją, skaitydama bal- 
su ir bendraudama. 

Dina prie to priprato su savotiška linksmybe akyse. Ji skundėsi 
motušei Karenai ir Stinei, kad negalinti gerti vandens. Nuo jo 
pykstanti širdis. 

Pasak Stinės, tai ženklas, kad jai daug geriau, jei ėmusi apie tai 
galvoti. Bet motušė Karena sakė, jog esą šventvagystė skųstis to- 
kiais dalykais, kai ji taip sunkiai sirgusi. 

Olinė maitino ją kepenimis, grietinėle ir šviežiomis mėlynėmis. 
Tai turėję numušti karštį ir padaugint kūne kraujo. 

Motušė Karena norėjo pakviesti gydytoją, tačiau Dina tik nusijuo- 
kė. Pats blogumas jau praėjęs. Dabar tereikėjo leisti laikui gydyti. 

Du kartus per dieną Stinė padėdavo jai susišukuoti plaukus, 
kaip nuolat talkindavo ir motušei Karenai. Apie Dinos ligą ji nusi- 
manė daugiau, nei pasakė žodžiais. Atrodė, lyg prasitarus būtų lau- 
kusi didžiulė bausmė. Kambarys ir visi daiktai turėjo ausis. 

Stinė žinojo, kam turi dėkoti, kad gyvena Reinsnese. Ji dirsčio- 
jo į Diną iš po vešlių tamsių blakstienų. Akimis lyg prisirpusios 
rugsėjo gervuogės kalnų kemsynuose. Geltonomis tarsi gintaras. 
Minkštomis. | 

Kai Dina užsigeidė muilo gabalėlių, kuriuos ji kaupė po kiek- 
vieno Jakobo apsilankymo mieste, Stinė atnešė kartoninę dėžę ir ją 
atidengė. 

Į kambarį lyg gėlių jūra plūstelėjo muilo aromatas, užpildyda- 
mas visą būtį, o Stinė išlygino pagalvių užvalkalus ir atnešė mėly- 
nių sulčių senojoj krištolo ropinėje. 

Olinę ji paprašė papuošti padėklą cukruotomis avietėmis. O Ha- 
ną nusiuntė į arklių ganyklą pririnkti žemuogių. Jas po to suvėrė 
ant smilgos ir atnešė jai lėkštutėje auksiniu krašteliu kartu su balta 
medžiagine servetėle ir maderos taure. 


Kažkada iš turgaus Dina buvo į namus parsivežusi vieną merginą, 
mat ši turėjo nuostabų balsą. Ji liko dvare, kad patarnautų Dinai iš- 
imtininkų troboje. 

Dabar merginai ėmėsi vadovauti Olinė. Stinė intuityviai supra- 
to, kad sveikai, drūtai moteriškei, kuri su visomis savo grožybėmis 
švytruoja po kambarius, čia ne vieta. Merginos kvapai, judesiai ir 
alpus moteriškumas vertė kambarį sulaikyti kvėpavimą. Nuo šito 
Diną reikėjo apsaugoti, kol ji guli tokia. Stinė išvėdino kambarį, 
kad išeitų merginos ir Dinos kvapai. 

Tada kambaryje dvelkė vien Jakobo muilu ir švelniu Stinės aro- 
matu. Stinė kvepėjo viržiais ir lauke išdžiūvusiais lovos baltiniais, 
žaliuoju muilu ir visokiausiomis džiovintomis žolelėmis. Tokius 
kvapus pastebi tik tada, kai vieną dieną jie išnyksta. 


Po keleto dienų Dina pasišaukė Andersą. Jis įėjo į jos kambarėlį 
vienomis kojinėmis ir buvo visiškai svetimas. Atrodė, tarsi jis nie- 
kada nebūtų matęs jos kitokios, kaip tik gulinčios didelėje lovoje 
su vokiškų nėrinių užuolaidomis ir tokiu pat užtiesalu. Tarsi nieka- 
da nebūtų valęs jos kraujo krešulių ar bandęs apšvarinti ją po tva- 
no, ištikusio pakeliui į namus, Folhave. 

Jis stovėjo vienplaukis, susimetęs rankas už nugaros ir jautėsi 
lyg ne savo kaily. 

— Sveikatėlė ima taisytis? — paklausė jis. 

— Viskas gerai, — tarė ji ir pamojo jam prieiti prie lovos. — 
Sėsk, Andersai! Man reikia pasikalbėti su tavim apie ūkio reikalus. 

Pečiai su palengvėjimu nusileido, nieko nelaukęs jis paėmė kė- 
dę ir atsisėdo prideramuų atstumu nuo lovos. Tada atsikvėpė ir pla- 
čiai nusišypsojo. 

— Nuo to laiko, kai išplaukiau į Bergeną, negalėjau sužiūrėti 
skaičių krautuvėje. 

Jis energingai pakinkavo galvą parodydamas, jog supranta. 

— Ar gali man padėti juos peržiūrėti? Matai, kol kas aš nedaug 
pajėgiu. 

Jis vėl linktelėjo. Panašus į vargšą žmogelį motušės Karenos 
barometre, kuris, pablogėjus orui, iššokdavo ir imdavo lankstytis 
visu liemeniu. 

— Aš greit atsistosiu ant kojų ir pati galėsiu viską perimti. Bet 
dabar reikia paruošti užsakymus žiemai ir išsiuntinėti įspėjimus 
tiems, kas turi susimokėti skolas, kol galės gauti kokią nors para- 
mą. Tokių bus nedaug. Bet tu pats žinai... 

Ji atsilošė į pagalvę ir įdėmiai pažvelgė jam į akis. 

— Trobelninkams gali dovanoti skolas arba leisti atidirbti per 
kalėdinį darbymetį... 

Burna suglebo, o akys akimirksnį suplazdėjo. Ji ištiesė ranką. 

Jis sėdėjo nejudrus, tarsi negalėdamas pasitikėti situacija. Po to 
pasistūmė su kėde arčiau lovos ir sugriebė jos ranką. 

— Andersai? — staiga sušnabždėjo ji. 

— Taip, — šnabždomis atsakė jis. 

— Man tavęs reikia, Andersai! 

Jis nurijo seilę ir nukreipė žvilgsnį į šalį. Mažas berniukas at- 
kakliu smakru, netaisyklingų sukandimu ir rimtom mėlynom akim. 
Tarsi pirmą kartą žengęs prie altoriaus ir išvydęs degant visas di- 
džiąsias vaškines žvakes. 

— Aš čia, — ištarė jis, spausdamas jos ranką abiem delnais. 

— Tau reikia pakviesti lensmaną. Aš noriu surašyti testamentą. 

— Bet Dina, ką tu sugalvojai? Tikiuosi, nemanai, kad... Tu juk 
greitai pasveiksi. 

— Giltinė niekuomet nesirenka pagal amžių ar šiuose kraštuose 
užimamą padėtį, — tarė ji. 

— Nekalbėk taip bedieviškai. 

— Nesijaudink. Aš tik surašysiu, kam mano valia atiteks tai, 
kas man priklauso. 

— Taip, taip... 

— Tau, Andersai, atiteks jekta „Motušė Karena“. Jekta tavo! Ji 
pergyvens ir tave, ir mane. 

Jis keletą sykių giliai įtraukė oro. 

— Ar iš tikrųjų? — vargais negalais išlemeno jis po ilgos tylos. 

— Jeigu jau sakau, vadinasi, taip ir padarysiu. 

Ant praustuvės krito šviesa ir lyg rūku aptraukė gėlėmis išpieš- 
tą jos pakraštį. Ji šoktelėjo ant standžių šviesių Anderso plaukų. Ir 
išryškino žiles virš smilkinių. 

Jis jau nebebuvo lyg blogo oro žmogutis iš motušės Karenos 
barometro. Buvo it cherubinas su fakelų ant motušės Karenos kny- 
gos žymeklio! 

— Tu nieko negirdėjai? — paklausė ji po ilgos pauzės. 

— Ko negirdėjau? 

— Ar yra tokių, kas stebėtųsi? — rūškanai tarė ji. — Stebėtųsi 
Dinos liga? 

Jo apatinė lūpa užsirietė. 

— Ne. Niekas! Aš papasakojau, kaip viskas buvo. Kaip klostė- 
si. Ir kiek laiko visa tai truko. 

— O jeigu vis vien būtų užvesta byla... — sušnabždėjo ji ir įsi- 
siurbė į jį akimis. 

— Tada Andersas galės paliudyti ir prisiekti, — negalvojęs 
tvirtai pasakė jis. 

Staiga su didele jėga ji atsisėdo tiesiai. Palinko į priekį ir abiem 
rankom suėmė jo galvą. Stipriai prispaudė jį prie savęs. Tarsi slėg- 
tuvais, įsispitrėdama jam į akis. 

Tą beprotišką akimirksnį kažkas tarp jų virptelėjo. Antrą kartą 
jie sutvirtino paktą. Suprato viens antro ženklus. Tuo viskas ir 
baigėsi. 

Priemenėje jis įsistojo į batus ir išėjo laukan. 

Jo apatinė lūpa tądien buvo glebna. Kaip visuomet, kai grįžda- 
vo iš tolimos kelionės, jis buvo nusigremžęs barzdą. O tos veido 
vietos, kurios nebuvo tiek mačiusios saulės kaip kitos, švelniai 
paraudo. 

Jam žengiant per kiemą, pečiai buvo neįprastai tiesūs. 


12 skyrius 


GALINGŲJŲ RANKA VIEŠPATAUS, TINGI TURĖS DUOTI ČYŽĘ. 
(Pat 12, 24) 


Pasibaigus spaliui, ant beržų tebuvo likęs vienas kitas lapelis. 

Sniegą vėjas nešė į jūrą dar nespėjusį nusileisti ant žemės, o šaltis 

įsitaisė didžiajame vandens kubile priešais viralinę. Krosnys buvo 

kūrenamos nuo ankstyvo ryto iki tol, kol žmonės eidavo gulti. Me- 

džioklės sezonas buvo sugadintas, o bruknės sušalo ant uogienojų. 
Tačiau Dina galų gale pasveiko. 


Motušė Karena gavo laišką nuo Johano. Graudų laišką. Johanui 
blogai einąsi Helgelane. Klebonija apleista. Stogas prakiuręs, jam 
pačiam trūkstą būtiniausių daiktų. Tarnaičių gauti negali, nebent 
mokėtum auksu. O parapijiečiai šykštūs ir visai nenusiteikę padėti. 
Jei motušė Karena galėtų paaukoti sumelę, nesvarbu, didelę ar ma- 
žą, kaip priedą prie rentos, kurią jis kasmet gauna iš motinos pali- 
kimo, tuomet jis galėtų įsigyti naują arnotą ir šiek tiek patalynės. 

Motušė Karena atėjo pas Diną ir sielvartinga mina perskaitė 
laišką balsu. Grąžydama rankas ji prisėdo su šaliu ant pečių šalia 
baltosios ketinės krosnelės. 

— Motušei Karenai tuoj išsileis plaukai, — ramiai tarė Dina ir 
taip pat atsisėdo. 

Sutrikusi motušė Karena pabandė pasitvarkyti kuodelį. 

Liepsna lyžčiojo atviras ketinės krosnelės dureles. Tolydžio ieš- 
kodama, ką dar praryti. 

— Jam nenusisekė su ta parapija, — nusiminusi tarė motušė 
Karena ir pažvelgė į Diną prašančiu žvilgsniu. 

— Be jokios abejonės, — pasakė Dina. — Ir dabar jis nori tru- 
putėlio motušės Karenos rentos? — pridūrė ji ir skersomis dėbtelė- 
jo į senutę. 

— Aš negaliu daug duoti, — susigėdusi pratarė ši, — didžiąją 
dalį jis jau gavo, kol mokėsi pastoriumi. Viskas taip brangu Ko- 
penhagoje. Nepaprastai brangu... 

Ji palingavo ir atsidūsėjo. 

— Ką išmoksi, ant pečių nenešiosi, bet tai brangiai įsigyjamas 
turtas, — pridūrė ji. 

— Galbūt Johanas norėtų gauti daugiau iš savo palikimo, — ge- 
raširdiškai pasakė Dina. 

— Taip, turbūt šitaip būtų geriausia, — tarė motušė Karena pra- 
džiugusi, kad Dina taip greitai perėjo prie reikalo ir jai nereikės už 
Johaną prašyti išmaldos. 

— Aš pakalbėsiu su lensmanu, pasakysiu, kad viską paskaičiuo- 
tų ir surašytų aktą prie patikimų liudininkų. 

— Ar būtinai reikia tiek daug ceremonijų? 

— Taip. Kai kalba eina apie palikimą, ceremonijų niekada nebūna 
per daug, motuše Karena. Reinsnesas turi ne vieną paveldėtoją. 

Motušė Karena skubiai žvilgtelėjo į ją ir nedrąsiai pratarė: 

— Maniau, kad įmanoma mažumėlę sušelpti... viso to neskai- 
čiuojant. 

Dina sužaibavo akimis ir speiste užspeitė senutę į kampą. 

— Tai motušė Karena nori, kad Benjaminas suaugusiam ir pa- 
storiaus mokslus išėjusiam įbroliui atiduotų savo palikimą? — tarė 
ji tyliai, bet labai aiškiai. 

Motušė Karena susigūžė. Nestandus baltas plaukų kuodelis rodė 
tiesiai į viršų. Ties ausimis virpėjo sidabro baltumo garbanėlės. 

Ji grabaliojo kryželį, kurį visuomet nešiojo ant kaklo. 

— Ne, ne, aš ne tai norėjau pasakyti, — tarė ji ir atsiduso. 

— Aš taip ir maniau, mes paprasčiausiai nesusišnekėjome, — 
nusileido Dina. — Vadinasi, aš prašau lensmaną rasti liudininkus ir 
surinkti reikalingus parašus, kad jam iš anksto galėtų būti išmokė- 
ta palikimo dalis, be viso to, ką jis jau yra gavęs. 

— Jam nebus lengva, tokiu būdu išparceliavus tėvų Žemę ir pa- 
likimą, — sielvartingai tarė senutė. 

— Niekada nebuvo lengva gyventi ne pagal išgales. Bent jau 
vėliau, — atkirto Dina. 

— Bet, mieloji Dina, taigi Johanas negalėjo... 

— Galėjo, dar ir kaip galėjo! — pertraukė ją Dina. — Mokyda- 
masis pastoriumi, jis gaudavo nuolatinę rentą, ir dar tu sukišai jam 
visus savo pinigus! 

Stojo tyla. Senoji sėdėjo taip, tarsi jai kas būtų sudavęs. Ji ištie- 
sė rankas į Diną. Norėdama apsiginti. Po to nuleido jas į skraitą. 
Rankos drebėjo, kai ji pabandė jas tvirtai sunerti. 

— Mieloji, mieloji Dina, — kimiai ištarė ji. 

— Mieloji, mieloji motuše Karena! — pasakė Dina. — Prieš 
mirdamas Johanas galėtų nudirbti vieną kitą darbelį. Aš kalbu ties- 
mukai, kad ir kaip jis man patiktų. 


a 355 


— Bet jis juk turi dvasininko pašaukimą... 

— O ant manęs gulė atsakomybė už Reinsnesą, kol jis čia dyki- 
nėjo rūpindamasis sielos gyvenimu bei valgymo džiaugsmais! Ir 
nepajudino nė piršto! 

— Tu pasidarei griežta, Dina. Aš vos galiu tave atpažinti. 

— Kada aš buvau kitokia? 

— Tada, kai buvai jaunamartė ir labai mielai vartydavaisi lovoj 
lig pietų, nedarydama nieko. 

— Nuo to laiko praėjo visa amžinybė! 

Motušė Karena staiga pakilo nuo kėdės ir žengė keletą netvirtų 
žingsnelių Dinos kėdės link. Pasilenkė ir paglostė didžiajai mote- 
riai plaukus. 

— Tu turi per daug rūpesčių, Dina. Per daug atsakomybės. Iš- 
ties, išties. Aš turbūt geriausiai pajėgiu tave suprasti, pažinojusi ta- 
ve anuomet... Tau reikėtų vėl ištekėti. Negerai būti vienai kaip da- 
bar. Tu dar jauna... 

Dina šiurkščiai nusijuokė, tačiau neišsisukinėjo. 

— Gal pažįsti tinkamą vyriškį? — tarė ji, žiūrėdama į šalį. 

— Tas keliauninkas rusas būtų pats tas, — pasakė senutė. 

Dina smarkiai nuraudo. 

— Kodėl motušė Karena taip sako? 

— Todėl, kad matau, kaip lakstai vėliavos kalnan ir dairais į jū- 
rą ir pakrantę taip, tarsi kažko lauktum. Ir todėl, kad mačiau, kaip 
per praėjusias Kalėdas, išvydusios rusą, Dinos akys ėmė spindėti 
nelyginant kalėdinė eglutė su žvakutėmis. Ir todėl, kad mačiau, 
kaip suniurai, vos tik tas rusas pavasarį išvyko savo keliais. 

Diną ėmė krėsti drebulys. 

— Taigi, taigi... Taigi, taigi, — murmėjo motušė Karena, vis 
glostydama jai plaukus. — Meilė yra gryna beprotybė. Tokia ji 
buvo visais laikais. Ji nepraeina. Ji nepraeina netgi tada, kai ją ly- 
di kasdienybės ir audrų išbandymai. Ji atneša skausmą. Kai kada 
dar blogiau... 

Atrodė, tarsi ji kalbėtų sau pačiai ar ketinei krosnelei. Pamažu 
vedžiojo žvilgsniu po visą kambarį ir perkėlė svorį ant vienos ko- 
jos, bandydama pailsinti kitą. 

Galų gale prisėdo ant ranktūrio. 

Netikėtai Dina apkabino ją ir užsitraukė ant kelių, ėmė sūpuoti. 

Senutė lyg maža mergaitė liko sėdėti talpiame skraite. 


Jos viena kitą sūpavo. Jų šešėliai šoko ant sienos, o ugnis pamažu 
blėso. 

Motušė Karena pasijautė taip, tarsi vėl būtų buvus jauna ir sėdėjus 
valtelėje, kuri plukdo ją į galeasą*, jai pirmąkart keliaujant į Vokieti- 
ją su savo mylimu vyru. Ji uodė jūros ir dervos kvapą, kai, apsitaisius 
kyku ir kelioniniu kostiumu, dar sykį plaukė Tronjemo fiordu. 

— Mano vyro buvo tokios švelnios lūpos, — svajingai tarė ji ir 
leidosi sūpuojama. 

Užsimerkusi ji palengva maskatavo kojomis. 

— Jo buvo tokios švelnios garbanos, — pridūrė ji ir nusišypso- 
jo gyslelėmis po užvertais vokais. Svajonėms jos suteikė rausvą 
virpėjimą. 

— Kai pirmą kartą keliavau į Hamburgą, laukiausi jau antras 
mėnuo. Bet niekam nesakiau nė žodžio bijodama, kad manęs ne- 
paims kartu. Nėštumą jie palaikė jūrlige, — pasakė ji, apimta atsi- 
minimų ir juoko kunkulų. 

Dina prigludo prie motušės Karenos kaklo. Dar giliau suglėbė 
ją į skraitą ir tvirtomis rankomis ritmingai siūbavo. 

— Pasakok, motuše Karena! Pasakok! 

Apie namo kertes dūko vėjas. Žiema jau čia pat. Dviejų žmo- 
gystų, sėdinčių ant kėdės, šešėliai sienos tamsybėje susiliejo į vie- 
ną. Jakobas kantriai sėdėjo šalia, tačiau ramybės nedrumstė. 

Tuo metu meilė nepaliaujamai naršė po Rusijos vieškelius, Ru- 
sijos miškus ir didmiesčius. 

— Bet aš juk negaliu pirštis, motuše Karena! — staiga su nevil- 
tim šūktelėjo ji, įsiterpdama į pasakojimą apie tai, kaip jiedu atvy- 
kę į Hamburgą ir paaiškėję, jog ji nėščia, o Jakobo tėvas lyg šieno 
maišą švystelėjęs ją į orą ir sugavęs taip, tarsi ji būtų buvusi iš tra- 
paus stiklo. 

Motušė Karena, paskendusi savo mintyse, sumirksėjo. 

— Pirštis? 

— Taip, jei Levas sugrįžtų! 

— Žinoma, kad Jakobo našlė gali pirštis tam, su kuriuo drauge 
nori eiti per gyvenimą. Kaipgi kitaip! Žinoma, kad gali pirštis! 

Jakobas po tokio senutės pareiškimo sunerimo ir spruko per sieną. 

— Bet jeigu jis pasakys ne? 

— Jis nepasakys ne! 

— Bet jeigu? 

— Tuomet reikš, kad vyriškis turi rimtų priežasčių, kurios man 
nežinomos, — tarė ji. 


*nedidelis dvistiebis burlaivis. 


357 


Dina palenkė galvą prie senosios. 

— Ar manai, kad man reikia jo nepaleisti? 

— Taip, negali juk leisti, kad meilė praeitų pro šalį, ir nepaju- 
dinti nė piršto. 

— Bet aš jo ieškojau. 

— Kur? Maniau, kad lauki iš jo gyvybės ženklų. Kad dėl to ne- 
rimsti lyg žvėris narve. 


— Aš dairiausi jo ir Bergene, ir Tronjeme... — graudžiai tarė 
Dina. 

— Suvesti jus galėjo nebent laimingas atsitiktinumas. 

— Taigi... 


— Ar žinai, kur jis galėtų būti? 

— Galbūt Vardėhuse arba toliau į rytus... 

— Ką jis ten veikia? 

— Šito aš nežinau. 

Akimirką buvo tylu. Tada motušė Karena pasakė tvirtu balsu: 

— Manau, kad balsingasis rusas sudarkytu veidu grįš! Įdomu, 
kur jis gavo tą randą? 


Johanui paštu buvo išsiųsta nemaža pinigų suma. Kaip išankstinė 
palikimo išmoka. Tiksliai įvertinta liudininkų akivaizdoje. 

Motušė Karena parašė laišką. Laikydama tai giliausioje paslap- 
tyje. Prašė, jei įmanoma, surasti Levą Žukovskį. Tačiau jis buvo 
dingęs be pėdsakų. 

Užsiėmusi detektyvo darbu Dinos ir Reinsneso labui, ji pasijuto 
žvali ir svarbi. Ji net ėmėsi mokyti Benjaminą su Hana rašymo ir 
skaitymo, o Diną priprašė pamokyti juos skaičiuoti. 

Taip ir slinko žiema su sniego pusnimis, žvakių šviėsa, kalėdi- 
niais rūpesčiais ir darbais išruošiant vyrus į Lofoteną. 


Vieną dieną Dina užėjo į arklidę. Susirado Tomą. 

— Gali pasiimti keletą laisvų dienų ir šįmet su Andersu plaukti 
į Lofoteną, — netikėtai prakalbo ji. 

Langai buvo apšerkšniję. Iš vidaus arklidės duris šerkšnas iš- 
margino raštais. Pastato kertes gairino vėjas. 

Bet Tomas niekur nenorėjo keliauti. Jis įbedė vieną mėlyną ir 
vieną rudą akį į Diną ir dalino arkliams pašarą. 

— Tomai, — švelniai tarė Dina, tarsi ji būtų motušė Karena, — 
negali visąlaik alintis Reinsnese! 

— Dina mano, argi aš alinuos? 

— Tu niekur nekeliauji. Nieko nematai. 

— Vasarą aš ruošiausi į Bergeną. Iš to nieko... 

— Ir todėl dabar atsisakai Lofoteno? 

— Aš netinku Lofoteno žūklei. 

— Kas taip sako? 

— Aš! 

— Ar ilgai dar pyksi už tai, kad nepatekai į Bergeną? 

— Aš nepykstu. Paprasčiausiai nenoriu būti išsiunčiamas iš na- 
mų tada, kai mano buvimas čia ima tave varginti! — vos girdimai 
pasakė jis. 

Suraukta kakta ji išėjo iš arklidės. 


Kai tais metais Andersas išplaukė į Lofoteną, Dina negalėjo rasti 
sau vietos. Nenustygdama vaikštinėjo po išimtininkų trobą ir netu- 
rėjo su kuo pasidalinti ropine vyno ar pasimėgauti cigaru. 

Ji ėmė keltis apyaušriu ir griebtis darbo. Arba atsisėsdavo su 
Jertrūdos knyga prie lempos. Skaitydavo ją be didelio džiaugsmo. 
Taip, kaip rudenį iš kalnų varomos avys arba kopiama į stačius 
šlaitus, nes reikia. 

Jertrūda pasirodydavo retai. O jei ateidavo, tai su savo didžiuo- 
ju riksmu. Per kambarį košdavo vėjas. Užuolaidos viduje stodavo- 
si piestu, o stiklai virpėdavo. Tuomet Dina apsirengusi eidavo į 
Andreaso prieplauką guostis ir būti guodžiama. 

Ji nešdavosi perlamutru švytinčią kriauklelę. Pamažu vartalio- 
davo ją tarp pirštų, kol žibintas rytiniame sandėlio kampe ratu api- 
brėždavo Jertrūdą. Ten nuo lubų vienas prie kito driekėsi tinklai. 
Sunkūs kaip liūdnos mintys. Stipriais ritmiškais lyžčiojimais ban- 
gos siekdavo grindų lentas. 

Kartais ji sėdėdavo stiklinėje verandoje ir gerdavo vyną. Kol 
mėnuo apgirsdavo ir ji nebeišsilaikydavo kėdėje. 


Kartu su šviesa sugrįžo ir Johanas. Jo žodžiais tariant, geriau jau 
būti Reinsnese ir mokyti vaikus negu stipti tarp svetimų, kuriems 
neduota nei išsiauklėjimo, nei tikėjimo Dievu. Bet jo lūpos virp- 
čiojo, o akys nejučiom krypo į Diną. 

Motušė Karena pasibaisėjo, kad jis be niekur nieko nusišalino 
nuo tarnystės Viešpačiui. 

Johanas manė turįs pateisinamą priežastį. Jis sirgo. Kosėjo jau 
kelintas mėnuo ir nebegalėjo gyventi skersvėjuotoje klebonijoje. 
Turėjo tik vieną tinkamą krosnį, ir tą pačią virtuvėje. Negi turįs sė- 

dėti su tarnaite virtuvėje ir ten rašyti pamokslus bei tvarkyti tarny- 
binę korespondenciją? 

Ir motušė Karena suprato. Visa tai ji išdėstė laiške vyskupui, o 
Johanas pasirašė. 


Benjaminas šalinosi suaugusiųjų. Vaikščiojo rūškanas. Rodė niau- 
rią visažinystę, kuri iki beprotybės erzino Johaną. Bet kai norėda- 
vo, būdavo imlus mokslams ir atidus. Savo džiaugsmais jis dalino- 
si tik su trimis žmonėmis. Stine, Oline ir Hana. Atstovaudamos 
trims kartoms, jos skirtingai, tačiau labai visapusiškai atitiko jo po- 
reikius. 

Vieną dieną Stinė užklupo jį be galo įtemptai tyrinėjantį apati- 
nes Hanos kūno dalis, o Hana savo ruožtu užsimerkusi tylutėliai 
gulėjo jų bendroje lovoje. 

Akimirksniu buvo nuspręsta, kad Benjaminas miegos atskirame 
kambaryje. Jis liejo graudžias ašaras daugiau dėl išskyrimo negu 
dėl gėdos, kurią buvo norima jam primesti. 

Stinė neaušino burnos aiškinimams. Bet ji laikėsi savo. Benja- 
minas privaląs miegoti atskirai. 

Dina apsimetė negirdėjusi skandalo ir nesipriešino, kad Stinės 
žodžiai taptų įstatymu. 


Tą pačią dieną vėlai vakare Dina ėjo iš kontoros. Mėnesienoje ji 
išvydo berniuką, kuris nuogas stovėjo antro aukšto lange. 

Langas buvo atidarytas, užuolaidos plaikstėsi apie jį tarsi vėlia- 
vos. Ji užlipo pas jį į viršų, atsistojo už nugaros ir pašaukė vardu. 
Jis nenorėjo būti guldomas į lovą. Nei guodžiamas. Nei kalbina- 
mas. Keisčiausia buvo tai, kad jis neverkė iš įtūžio kaip visada to- 
kiais atvejais. 

Jis buvo nuplėšęs padus nuo savo geriausių batų ir sukarpęs 
nertinį lovos užtiesalą su roželėmis ir žvaigždutėmis. 

— Kodėl tu toks piktas, Benjaminai? 

— Aš noriu miegoti pas Haną. Aš visada ten miegodavau. 

— Bet tu sų Hana išdarinėji visokius fokusus! 

— Kokius fokusus? 

— Tu ją išrenginėji. 

— Aš turiu ją nurengti, kai ji eina miegoti, aš visada tai daryda- 
vau. Ji tokia maža! 

— Bet dabar ji tam per didelė. 

— Ne! 

— Benjaminai, tu per daug suaugai, kad miegotum pas Haną. 
Vyrai nemiega kartu su moterimis. 

— Johanas miega pas Diną! 

Dina krūptelėjo. 

— Ką tu pasakei? — kimiai tarė ji. 

— Aš žinau. Jam irgi nepatinka būti vienam. 

— Nekalbėk nesąmonių! — griežtai pasakė ji. Ir suėmusi už 
apatinių, jautriausių sprando plaukų, privertė nulipti nuo lango. 

— Ne! Aš pats mačiau! 

— Nutilk! Ir eik į lovą, kol dar tavęs gerai nepapurčiau! 

Kai jis išgirdo balsą, apimtas siaubo sustojo vidury kambario ir 
įsmeigė į ją akis. Žaibišku greičiu jis kilstelėjo abi rankas virš gal- 
vos, tarsi laukdamas smūgio. 

Ji paleido jį ir skubiai išėjo iš kambario. 


Visą vakarą nejudėdamas jis prastovėjo už lango ir stebeilijo že- 
myn į išimtininkų trobą. 

Galiausiai ji vėl užlipo į viršų. Atplėšė drebantį kūnelį nuo lango 
ir paguldė į lovą. Tuomet susiėmė sijonus ir ramiai prigulė šalia. 

Lovoje, reikalui esant, galima buvo išsitekti ir dviese. Įpratu- 
siam miegoti prie šilto Hanos kūnelio ji turėjo atrodyti siaubingai 
didelė. 

Pirmą kartą po daugelio metų Dina matė Benjaminą užmiegant. 
Ji paglostė jo sudrėkusią kaktą ir, nulipusi laiptais, per kiemą par- 
ėjo namo. 


Naktį jos reikėjo Jertrūdai, tad ji neramiai žingsniavo po kambarį, 
kol rytas lange išskleidė savo pilkąją burę. 


13 skyrius 


RINKITĖS, TAUTOS, IR BŪKITE NUGALĖTOS! IŠGIRSKITE VI- 
SOS TOLIMOS ŠALYS, SUKAUPKITE SAVO JĖGAS IR BŪKITE 
NUGALĖTOS! SUSIJUOSKITE IR BŪKITE NUGALĖTOS. 


(Iz 8,9) 


Krymo karas sudarė palankias sąlygas laivininkystei, prekybai ir 
žvejybai. Tačiau nutrūko įprastinė prekyba su rusais. Baltoji jūra 
buvo blokuojama didžiąją praeitos vasaros dalį. Ir atrodė, kad tai 
pasikartos šiais metais. Kelias rusų laivams buvo atkirstas. 

Praėjusį rudenį Tromsės burlaiviai turėjo plaukti net į Archan- 
gelską parsivežti grūdų. 

Iš tiesų Andersas tą rudenį, kai su Dina grįžo iš Bergeno, turė- 
jo vykti į rytus. Tačiau išėjo taip, kad jis pradėjo ruoštis Lofoteno 
žūklei, o ir šiaip, jo paties žodžiais tariant, visada stengdavosi da- 
ryti „tai, kam buvo tinkamas“. 


Per visą pavasarį Dina laikraščiuose bandė išskaityti, ar dėl karo 
vėl reikės iš Tromsės varyti laivus parsivežti grūdų. Ji stengėsi už- 
megzti ryšius su Tromsės škiperiais, kurie sutiktų aprūpinti maisto 
atsargomis. Tačiau tai buvo taip pat smagu ir lengva, kaip lupti gy- 
vus ungurius. 

— Geriau būčiau pati ten nuvykusi ir susitarusi! — vieną dieną 
pasakė ji Tomui ir aptarė šį reikalą su motuše Karena. 

Nors praeitą rudenį daugelyje parapijos vietų užderėjo dvide- 
šimtas—dvidešimt penktas grūdas ir metai buvo išskirtiniai, tai ne 
ką pagelbėjo. 

Reinsnese jie neužsiėmė grūdų auginimu. Tebuvo paliktas nedi- 
delis lopinėlis, nes, motušės Karenos manymu, tai būtina. Tomui 
atrodė, kad iš tokio neva ūkininkavimo daugiau vargo nei naudos. 
Pats vienas jis kasmet keiksnodavo motušės Karenos pasėlių lauką. 

Tačiau didysis grūdų derlius įkvėpė motušei Karenai drąsos, ir 
ji ėmė įtikinėti kitus, kad pasėlių lauką reikia padidinti. Ypač kai 
blokada tapo grėsmingu faktu. 

Tą dieną ji triumfuodama perskaitė Dinai ir Tomui laikraštį, kur 
vyriausiasis amtmanas Motsfeltas rašė, jog karas privertė žmones 
sukrusti ir atsiminti, kaip rizikinga yra misti iš jūros. Jis ragino im- 

tis darbo ir pragyventi be rusiškų miltų, primindamas apie būtiny- 
bę taupyti duoną, kuo daugiau užsiauginti jos nuosavoje žemėje ir 
valgyti ją „savo veido prakaite“. 

— Aš visada taip sakydavau. Kad mums reikia didesnio javų 
lauko, — pasakė motušė Karena. 

— Ne taip paprasta Reinsnese auginti javus, — nedrąsiai įsiter- 
pė Tomas. 

— Bet kiek įmanoma reikia apsirūpinti patiems. Ir amtmanas 
taip sako. 

Tarpduryje pasirodė Olinė. Ji pašnairavo į laikraštį ir tarė: 

-— Motsfeltui, matyt, nereikia dėl duonos išlieti tiek prakaito 
kaip mums Reinsnese! 

— Nė vienas iš mūsų nėra pratęs auginti grūdus, — pasakė Di- 
na, — bet galbūt naudingų patarimų galėtų duoti Žemės ūkio ben- 
drovė, jei motušė Karena mano, kad mums būtinai reikia daugiau 
pasėlių. Galime daryti, kaip mums patinka. Bet tada valstiečiams 
teks daugiau prievolinio darbo. Ar motušė Karena mano, kad tai 
būtų teisinga? 

— Galbūt mes galėtume samdyti žmones? — pasakė motušė 
Karena, kuri nebuvo svarsčiusi praktinės pusės. 

— Mums reikia galvoti apie tai, kas atsipirktų. Negalime ga- 
mintis pašaro tokiam pat skaičiui gyvulių ir dar auginti grūdus. 
Mes žinome, kad čia, šiaurėje, ne kasmet būna palankūs orai ja- 
vams. Bet šiek tiek praplėsti lauką įmanoma. Galėtume įdirbti dau- 
giau žemės pietų pusėje, nors vieta galbūt per daug užpučiama jū- 
ros vėjo. 

— Reikia daug prakaito išlieti, kad žemė ties beržų brūzgynu 
duotų kokią naudą, — nusiminęs pasakė Tomas. 

— Reinsnesas yra prekybos namai. Visi skaičiai rodo, kad kaip 
tik tai duoda pelną, — tarė Dina. — Motušė Karena linki tik gero, 
tačiau ji pati niekada nėra dirbusi žemės, net jeigu ji pažįsta vy- 
riausiąjį amtmaną ir labai jį gerbia. 

— Amtmanas nesupranta, kad mes negalime pasikliauti, jog 
naktinės šalnos prasidės vėlai! — pasakė Olinė. 

Motušė Karena nutylėjo nepykdama už tai. 


Kai Andersas su įgula ir laimikiu grįžo femberingu ir jekta iš Lo- 
foteno, Dina ėmė ruoštis su reikalais į Tromsę. 

Ji pareiškė, jog, iš visko sprendžiant, šis karas užtruksiąs, tad 
nieko kito nelieka, kaip tik atsivežti grūdų iš Archangelsko. 

Nebereikėsią kaip prieš metus mokėti baisių pinigų, kad nusi- 
pirktum rusiškų miltų, kuriuos parvežė Tromsės pirkliai. Šįmet ji 
pati aplankysianti mešką, išviliosianti ją iš irštvos ir pažiūrėsianti, 
gal ir ji gausianti savo dalį. 

Ji nebenorėjo dar vieną žiemą mokėti po 4-6 talerius už rugius 
ir 3-6 talerius už miežius. Andersas ją palaikė. 

Tuomet ji peržiūrėjo bergeniškus sandėrius ir apskaičiavo pelną 
iš Lofoteno žūklės. Galiausiai jie apmetė, kiek miltų geriausia 
pirkti Archangelske. Vietos sandėliuose jie turėjo pakankamai. 

Dina planavo pirkti daugiau miltų, negu jiems reikėjo patiems ir 
pardavimui krautuvėje. Ji ketino pasirūpinti, kad turėtų atsargų, kai 
pavasariop užeis sunkesni laikai. Nesinorėjo tikėti, jog Stranstedo 
ar Tjelsuno pakrantės gyventojai būtų visko pertekę. 

Andersas pasakė, kad jeigu ji pasiūlysianti kapitalo, kai Trom- 
sės pirkliams reikės jo ruošiantis į kelionę, tuomet sklandžiau vyk- 
siančios derybos dėl miltų kainos. 

Daug kas iš Archangelsko gabeno grūdus, ir jiems neblogai se- 
kėsi. Naudinga buvo pradėti nuo senų biznio partnerių. Svarbu tik 
padaryti pradžią. 

Jis buvo įsitikinęs, kad Dina tai sugebės geriau už jį. Jai tik reikią 
prilaikyti savo aštrų liežuvį. Tromsės pirkliai greičiau išsiaiškinsią 
jos žodžių prasmę nei bergeniečiai. Tai ji privalanti atsiminti. 

Geresnės dingsties nebūtum nė sugalvojęs. Apie tai, kad ji ren- 
giasi į pačią šiaurę, į Vardėhusą, ji niekam nesakė. Tai žinojo tik 
motušė Karena. Kokiu būdu iš Hamerfesto reikės nusigauti į Var- 
dėhusą, ji neišmanė. Tačiau pakrante į rytų pusę visuomet plaukda- 
vo koks nors laivas. 


Tai, kad Dina mokėjo Andersui procentus nuo krovinio į Bergeną 
ir dar leido jam užsiimti nuosava prekyba rąstais, kuriuos jis pluk- 
dydavo iš Namsoso, sukėlė daugybę svarstymų ir nemažai pavydo. 

Ar galėjo tarp jų būti kas nors, apie ką niekas nežinojo? Ir kas 
nepakęstų šviesos? 

Apkalboms nebuvo galo. Ypač po to, kai Andersą apsuko vienas 
prekiautojas rąstais iš Namsoso ir Dina jam padengė nuostolius. Jis 
užmokėjo už rąstus, kuriuos parsiplukdė praeitą pavasarį nežinoda- 
mas, kad pirklys buvo bankrutavęs ir pardavinėjo jam nepriklau- 
sančius rąstus. Savo pretenzijas į medieną pareiškė ir naujasis sa- 
vininkas. Kadangi nebuvo sandėrio liudininkų, nieko kito neliko, 
kaip tik sumokėti dar kartą. 

Ši istorija buvo nelyginant šiltas karvės blynas pavasarį. Aplin- 
kui bimbė musės. Žmonės sudėjo į ją visą savo fantaziją. 

Turi būti kažkas ypatinga, jei jau Dina Grenelv, kuri tokia šykš- 
ti biznio reikaluose, ėmė ir pasidalino nuostolius su savo škiperiu. 
Negana to, ji surašė testamentą, atiduodama jam savo geriausią 
jektą. 


Negražios paskalos pasiekė motušės Karenos ausis. Senoji pasišau- 
kė Diną ir grąžydama rankas paklausė, ką reiškia tie gandai. 

— O jeigu ir taip? Jei yra kažkas ypatinga. Koks kam reikalas? 

Tačiau motušė Karena nenusiramino. 

— Ar Dina iš tikrųjų galvoja tekėti už Anderso? 

Dina net krūptelėjo. 

— Motušė Karena nori, kad aš tekėčiau už dviejų vyrų? Tu gi 
davei man palaiminimą, kad važiuočiau ir surasčiau Levą? 

— Matai, niekad nesupaisysi, ką žmonės šneka, todėl aš ir 
klausiu. 

— Lai žmonės kalba, jeigu neturi ko daugiau veikti. 

Tačiau mintis buvo įvardinta. Mintis apie Andersą, kaip Rein- 
sneso šeimininką. 


Dina susirado siją, kur kažkada tabalavo Nylsas, ir iššaukė jį. 

Jis buvo baikštus ir nepaliaujamai teisinosi. Bet ji nesiklausė. 
Tik vėl pakabino jį į kilpą ir stumtelėjo taip, kad jis ėmė siūbuoti 
tarsi švytuoklė be laikrodžio. 

Priminė jam, kad jis nėra saugus, nors ir negyvena Reinsnese. 
Nes jo pomirtinė šlovė jos rankose. Prieš eidama gulti ji davė jam 
suprasti, kad jeigu nesiliaus skleidęs visokių gandų, ji taip ir pada- 
rysianti. Ištekėsianti už Anderso. Visiškai viešai ir su didelėmis iš- 
kilmėmis. 

O Nylsas tapo glebus ir abejingas, kol galiausiai išnyko. 


Jeigu Andersas ir girdėjo tas apkalbas, dirbo lyg niekur nieko sa- 
vo darbą, ir iš pažiūros jo ramybės netemdė joks debesėlis. Jis pata- 
rė jai, į ką geriausia kreiptis dėl miltų pirkimo, ir išvardijo tuos, su 
kuriais jokiu būdu nereikia sudarinėti sandėrių. Kartu su ja palinkda- 
vo prie prekių ir kainų sąrašų. Nepastebėdamas liesdavo jos ranką. 

Jie aptarinėjo, su kokiomis rusiškų miltų kainomis galima sutik- 
ti, kad krautuvėje nereikėtų užsiplėšti pašėlusių kainų, norint iš- 
vengti nuostolio. Arba kokį kiekį verta pasilikti sandėlyje pavasa- 
rio sunkmečiui. 

Delnais jis braukėsi vešlius apyšviesius plaukus ir tarpais imda- 
vo energingai kinkuoti galva, kad žodžiai skambėtų įtaigiau. Pla- 
čiai atmerktos akys spindėjo. Jis atrodė taip, tarsi ką tik būtų pri- 
ėjęs Šv. Komunijos ir gavęs visišką nuodėmių atleidimą. 

Kai jiedu buvo bebaigią ir Dina abiem atnešė po šlakelį romo, ji 
be užuolankų paklausė, ar jis girdėjęs sklindančius gandus. 

Jis plačiai nusišypsojo. 

— Aš girdėjau, kad žmonės iš Stranstedo ir aplinkinių sodybų 
bando apvesdinti Reinsneso senbernį. Bet tai ne naujiena. 

— Ir ką tu jiems atsakai? 

— Stengiuosi, kad nereikėtų nieko atsakinėti. 

— Nuleidi tam kartui pro ausis? 

Jis nustebęs pažvelgė į ją. Tuomet be žodžių užvertė apskaitos 
knygą. 

— Tau patinka tokie gandai? — po valandėlės paklausė ji. 

— Ne, — galiausiai atsakė jis. — Bet nemanau, kad dėl to rei- 
kėtų liūdėti. 

Jis pažvelgė į ją šelmišku žvilgsniu. Tuomet ji atlyžo. Jiedu nu- 
sijuokė. Vis dar kvatodami susidaužė taurelėmis. Tačiau sunku bu- 
vo nuduoti, kad pokalbio nė būti nebuvę. 


— „Princas Gustavas“ atrodo kaip boba, — iškošė pro dantis Ben- 
jaminas ir sugniaužė delnais kelnių petnešas, kaip matė darant An- 
dersą. 

— Tai tik pirmagalio drožinys, o ne tikrasis princas Gusta- 
vas, — paaiškino Hana ir smalsi kaip šermuonėlis ištiesė kakliuką, 
kad nepražiopsotų nieko, kas vyksta. 

Ji norėjo sulaikyti Benjaminą, bet tas ištrūko ir nuskuodė prie 
Dinos, kuri stovėjo prieplaukoje, apsitaisiusi kelioniniais rūbais. 

— „Princas Gustavas“ — boba! Tu plauksi boba?! — tūžmingai 
riktelėjo jis Dinai ir paspyrė akmenį taip, kad jis pralėkė pro pat 
Stinės galvą. 

Dina nieko neatsakė. 

Jis nenurimo, nors aplinkui buvo daug ją išlydinčių žmonių. 

— Ar ir dabar grįši namo kaip kokia klipata? — piktai išrėžė jis. 

— Nutilk, — tyliai pratarė ji su nieko gero nežadančiu draugiš- 
kumų. 

— Anąkart grįžus namo kelias savaites išgulėjai lovoje. 

Dabar jis jau negalėjo sulaikyti verksmo. 

— Šį kartą taip nebus. 

— Iš kur tu žinai? 

— Žinau! 

Jis puolė prie jos nenumaldomai kūkčiodamas. 

— Benjaminas per daug triukšmauja! — pasakė ji ir suėmė jį 
už sprando. 

— Kodėl tu ten plauki? — širdo jis. — Motušė Karena sako, 
kad ten ištisus metus žiema. Ir nieko daugiau nėra, išskyrus kirų 
mėšlą ir klyksmą, — triumfuodamas pareiškė jis. 

— Todėl, kad man reikia! Ir noriu! 

— Bet aš nenoriu! 

— Aš supratau. 

Jis tampė ir tąsė ją, verkė ir siuto, kol ji įlipo į valtį, o Tomas 
įrėmė į uolą irklą ir atsistūmė. 

— Tas vaikas nebijo rodyti savo jausmų, — pasakė ji Tomui. 

— Jis nori, kad jo mama būtų namie, — tarė Tomas ir nusuko 
akis į šalį. 

— Atrodo, kad taip. 

Dina prilaikė ranka skrybėlę, kol jis ilgais, stipriais yriais irkla- 
vo prieš vėją, artėdamas garlaivio link. 

— Tu pasirūpinsi viskuo? — paklausė ji draugiškai. Tarsi toli- 
mą pažįstamą, kurį ji priversta prašyti paslaugos. 

— Kaip nors išsiversime. Bet nelengva bus, kai Andersas iš- 
vyks į Bergeną ir tu dingsti. Daug žmonių reiks prižiūrėti... per 
šienapjūtę ir... 

— Bet tu ir anksčiau pajėgdavai, — pasakė ji. 

— Taip, — tarstelėjo jis. 

— Aš pasikliauju tavimi. Gerai prižiūrėk žirgą, — netikėtai pri- 
dūrė ji. — Pajodyk retkarčiais. 

— Tas šelmis nesileidžia jodomas niekieno kito, kaip tik Dinos. 

Ji neatsakė. 

— Ar tik ne motušė Karena sėdi salės lange? — paklausė ji ir 
pamojavo į dvaro pusę. 


Pūkščiantis, dūmais springstantis laivas buvo pavadintas „Princu 
Gustavu“ princo įpėdinio Oskaro jauniausiojo sūnaus garbei. Todėl 
laivo priekį ir puošė išpūstažandė figūra. Nelabai prašmatni, tačiau 
iš tolo matoma. Princo vardas buvo užrašytas ant mentračių. Dai- 
liomis raidėmis, su karūna viršuje. 

Ėmė suktis ratai. Krante sutartinai į orą pakilo kepurės ir nosi- 
naitės. Iš visų pusių erzėjo balsai. Dina pakėlė balta pirštinaite ap- 
mautą ranką. 

Sode lingavo didžioji ieva, nors vėjo dvelksmas buvo vos jun- 
tamas. 

Ten sėdėjo Benjaminas ir žliumbė. Baubdamas purtė medį. Ne- 
gailestingai jį niokojo. Spardė ir draskė šakas. Tam, kad ji matytų 
ir gailėtųsi. 

Dina stovėjo šypsodama. Vilnijančią jūrą glamonėjo silpnas pie- 
tų vėjelis. Garlaivis pasuko į šiaurę. Motušė Karena davė palaimi- 
nimą. Kaži ar tai padės? 


Prieš pat atvykstant į Havnviką, ji susipažino su kapitonu. Seniai 
norėjo pamatyti vyriškį stebėtino vešlumo žilomis žandenomis, ku- 
rį visi vadino kapitonu Lū. 

Jo vietoje ji išvydo aukštą vyrą, kuris ir judesiais, ir išvaizda 
jai priminė darbinį arklį. Didžiuliame pailgame veide didvyriš- 
kai stirksojo nosis. Lūpos panėšėjo į arklio snukį. Mėsingos ir 
liulančios, su tamsuojančiu tarpekliu per vidurį kaip senos mo- 
ters krūtinė. Po vešliais antakiais slėpėsi pora apskritų gerašir- 
diškų akių. 

Jis elgėsi mandagiai ir pareiškė apgailestavimą, kai ji pasitei- 
ravo apie senąjį kapitoną. Sumušęs kulnimis padavė jai ranką, ku- 
ri jokiu būdu nesiderino su visu žmogaus kūnu. Buvo siaura ir 
dailios formos. 

— Davidas Kristianas Lysholmas, — prisistatė jis ir nužvelgė ją 
mėlynomis akimis. 

Jis aprodė jai laivą tokia mina, tarsi viskas priklausytų jam. 
Apylinkes jis liaupsino taip, lyg tai būtų jo nuosavybė ir jis ten 
svečiuotųsi. 

Čia vis dar tebesą seni geri laikai. Kilmingieji Norlane galį ke- 
liauti pagal savo luomą. Anot jo, tai tikrai neįmanoma varganais 
pietų vieškeliais. 

Jis perbraukė ranka iki žvilgesio nušveistus žalvarinius turėklus 
ir linksėjo galva pritardamas savo paties žodžiams. Atsiklausė, ar 
galima užtraukti pypkę ponios akivaizdoje. 

Dina pasakė, kad, žinoma, galįs. Ji taip pat mielai parūkytų. Jis 
išsprogino akis ir suakmenėjo. Dina nusprendė nesinešti pypkės, 
kurią turėjo kajutėje. Nevertėjo stulbinti žmonių. 

Jie vis dar stoviniavo prie žalvarinių turėklų, kurie žymėjo ribą 
tarp pirmosios klasės ir „kitų keliautojų“. 

„Vietos čia skirstomos pagal luomą, o ne pagal kišenę“, — pa- 
sakė jis. Ir be galo oriai nusivedė ją už parankės. 

Havnvike juos pasitiko daugybė mažų valtelių, kuriose buvo prisė- 
dę jaunimo. 

Kapitonas atsitiesė ir pasitiko vienintelį keleivį, kuris ruošėsi 
plaukti. Tai buvo fogtas. Jis išdidžiai, su kiaulės odos portfeliu ran- 
koje užlipo į denį. 

Vyriškiai pasisveikino kaip seni pažįstami, o Dina buvo prista- 
tyta. 
Šalia trapo stovėjo pašto viršininkas ir derėjosi su pirkliu dėl 
poros laiškų, kurie nebuvo pagal taisykles frankuoti. Jis bandė iš- 
reikalauti keturių šilingų mokestį. 

Trečią kartą pasigirdus signalui, pajudėjo ratų mentės. Jos slydo 
druskinga jūra. Žmonės priminė skruzdes, kurios zujo krantu, o pro 
šalį slinko kalnai. 


Keleiviai stebėjo vieni kitus, kai galvojo, kad jų niekas nemato. 
Vieni — abejinga veido išraiška, kiti — smalsiai ar tiriamai. Visų 
kelionė turėjo vienokį ar kitokį tikslą. 

— Kas gi paskatino fogtą vykti į šiaurę? — pasidomėjo kapi- 
tonas. 

Pasirodo, kad rusai dviejose trijose vietose prasiveržė per sieną 
tarp Norvegijos ir rusų Laplandijos. Iš savininkų šiaurėje buvo 
gauta skundų, jog svetimšaliai šeimininkauja norvegų teritorijoje. 
Jie netgi tvirtino, jog kraštas priklausąs rusams. Šiuo metu jie bu- 
vo priartėję prie Tanos. O vietinės valdžios reikalavimai išsineš- 
dinti nedavė jokių rezultatų. Todėl fogtas ir vyksta į šiaurę. 

— Jie priešiški ar taikūs? — paklausė Dina. 

— Kad ir kokie jie būtų, siurbiasi nelyginant sparvos! — atsakė 
fogtas. 

Priėjo pašto viršininkas ir mąsliai čiulpdamas ūsą stumtelėjo 
kepurę sau ant kaktos. Kažkur jis buvo girdėjęs, kad rusai elgiasi 
taip, tarsi šalis priklausytų carui ir kad nemažai finmarkiečių mie- 
lai sutiktų, kad taip ir būtų. Nes Kristianijos valdžia neturėjo ten 
gero vardo. Visur tvarką darė apsukrūs rusų diplomatai. O vyriau- 
sybė nejudino nė piršto. Jie nieko nežinojo. Nė karto nebuvo nuvy- 
kę į šiaurę pasižiūrėti. 

Kalbėdamas pašto viršininkas tris kartus linktelėjo fogto šonan. 
Tarsi prisiminęs, kad nelabai žino, katrą pusę, vyriausybės ar fin- 
markiečių, palaiko fogtas. Ne pro šalį mandagiai elgtis, net kai at- 
virai reiški savo nuomonę. 

Kapitonas sutriko. Bet fogtas — nė kiek. Geraširdiškai pažvel- 
gęs į pašto viršininką tarė: 

— Šalis labai ištįsusi. Sunku viską sužiūrėti. Holugalanas, ypa- 
tingai Finmarkas, yra priklausomi nuo gerų santykių su Rusija. Iš 
ten gaunamos tokios svarbios prekės kaip grūdai ir lynai. Bet, ži- 
noma, viskam yra ribos. Negalima nesipriešinti invazijai. 

Fogtas pasisuko į Diną ir paklausė, kaip klostosi reikalai jos 
krašte. Ir kokia jos tėvo, lensmano, sveikata. 

Dina trumpai atsakė: 

— Lensmanas gyvenime nėra sirgęs, nebent kartais pašlubuoja 
širdis. O pavasaris buvo košmariškas, su daugybe sniego. Bet vis- 
kas jau praeityje. 

Atrodė, kad visa tai fogtą nuteikė linksmai. Raukšlelės dailiai 
kilstelėjo aukštyn, ir jis paprašė perduoti linkėjimų, jeigu ji pirmoji 
pamatysianti lensmaną. 

— Kaip susiklostė reikalai su piratais, kurie dar neseniai siautė 
Raftsune? — paklausė Dina. 

— Rudenį byla bus svarstoma tinge. Bet šiuo metu jie sėdi su- 
rakinti Tronjeme. 

— Ar tikrai tarp jų buvo dvi moterys? — pasiteiravo ji. 

— Taip, buvo ir dvi moterys. Atrodo, čigonės. 

— Kaip jūs nugabenate tokius pavojingus kalinius į Tronjemą? 

— Tokiam kroviniui gabenti reikia tvirtų vyrų ir geležies, — at- 
sakė jis ir nustebęs pažvelgė į ją. 

Ji nieko nebesakė, ir vyrai pradėjo įprastinį pokalbį apie orą. 


Neskaitant padavėjų ir dviejų jaunų seserų, keliaujančių trečiąja 
klase, Dina buvo vienintelė moteris laive. 

Ji pasišalino į pirmos klasės moterų kajutę, kurioje, laimei, kol 
kas gyveno viena. Atsidarė kelioninį krepšį ir rūpestingai atsirinko 
kostiumą bei papuošalus. Ji netgi susisegė plaukus ir susiveržė lie- 
menį korsetu. Bet skrybėlės nesidėjo. Ji apsisuko ir patenkinta 
linktelėjo. 

Galbūt pavyks tapti fogto bendrakeleive į rytus! Šį vakarą ji tu- 
rės sulošti šachmatų partiją! 


Laive buvo du locmanai. Bet tik vienas visiškai blaivus. Kapitonas 
taikiai pasakė, kad pakaks ir vieno. Antrasis gulėjo ir blaivėsi po 
deniu. Turint vieną locmaną ant tiltelio ir vieną po deniu, kelionė 
saugi. 

Trikdė daugybė kalbų. Be norvegų kalbos, dar buvo šnekama 
vokiškai, angliškai ir daniškai. 

Trečiosios klasės keleiviai būrėsi aplink juodąjį kaminą. Ten jie sė- 
dėjo ant dėžių. Vieni snaudė saulutėje. Kiti išsitraukė dėželes su 
pasiimtų maistu ir ramiai jį kramtė. 

Suodžiai nuo kamino pamaži leidosi ant jų, bet jie nelabai to 
paisė. Viena iš prijuostę dėvinčių merginų sėdėjo ir stropiai mezgė 
rudą apdarą. Ji turėjo rusvus, į kasas supintus plaukus, kurie prie- 
kyje stirksojo virš kaktos. 

Jos sesuo sėdėjo šalia, saugodama dėžę su kambarinėmis gėlė- 
mis, kurią per didelį spiegimą ir triukšmą jai pavyko įboginti į lai- 
vą. Tai buvo krūminis gvazdikas ir snaputis. Per dėžės kraštą nu- 
drikusios gėlės atrodė stebėtinai gyvybingos. Akinanti žaluma su 
raudonais žiedynais. Trečiąją klasę jos pavertė atokia palange. 

Dina, sustojusi ant tiltelio, valandėlę žiūrėjo. Tuomet nuėjo į 
valgomąjį prie padengto stalo. Vakarienei buvo žuvų. Lašišos ir 
silkės užkandžių. Kumpio, sūrio, duonos ir sviesto. Kavos, arbatos 
ir alaus. 

Stalo viduryje stovėjo didžiulis butelis salyklinės degtinės. 
Reinsnese tokios negerdavo. Panašia Dina buvo vaišinta Bergene. 
Jos skoniui ji buvo per saldi. 

Du tarnai ir viena tarnaitė įslinkdvo ir išslinkdavo papildydami 
lėkštes ar pakeisdami tuščius butelius. 

Dina padelsė tarpduryje, kiek buvo būtina. Kapitonas atsistojo 
ir pakvietė prie stalo. 

Ji leidosi nuvedama. Puse galvos aukštesnė už daugumą vyrų. 
Jie pakilo iš vietų kaip po komandos „ramiai“ ir stovėdami laukė, 
kol ji atsisės. 

Ji neskubėjo. Šalia buvo Jakobas ir šnabždėjo, kaip reikia elg- 
tis. Žiūrėdama į akis, ji visiems iš eilės padavė ranką. 

Danas suglebusiu veidu prisistatė grafo titulų ir nenorėjo paleis- 
ti jos rankos. Jis jau buvo aiškiai pasivaišinęs iš butelių ant stalo. 

Šalia ant kėdės įspūdingai kūpsojo dano kailiniai, be to, jis ve- 
žėsi tarną. 

Dina pasakė, kad turėtų būti šilta su tokia apranga šiuo metų 
laiku. 

Tačiau danas atsakė, jog plaukdamas tolimon šiaurėn gali su- 
laukti bet kokio oro. Per stebėtinai trumpą laiką jis sugebėjo papa- 
sakoti, jog buvo filologijos mokslų daktaras ir „Kopenhagos litera- 
tūrinės draugijos“ narys. Jo manymu, Norlano žmonės esą draugiš- 
ki ir ne tokie vulgarūs, kaip jis baiminęsis. Tačiau tik nedaugelis 
moka angliškai. 

Jis be paliovos gestikuliavo, tad visi spėjo pamatyti jo žiedus. 

Dinos kakta panėšėjo į ką tik išartą bulvių lauką, tačiau vyriš- 
kio, kuris vis dar tebelaikė jos ranką, tai nė kiek netrikdė. 

Galiausiai ji ištrūko, nes pagyvenęs žmogus, kurio veido spalva 
buvo kaip berniuko, žaidusio visą dieną speige, padavė jai ranką ir 
nusilenkė. 

“ Jis buvo neaukštas, tvirtai sudėtas ir šnekėjo vokiškai. Prisista- 
tė kaip kamerheras bei menininkas ir mostelėjo galva į eskizų 
bloknotą, gulintį šalia ant kėdės. Visą likusį vakarą, kad ir su kuo 
šnekėtų, jis akies krašteliu stebėjo Diną. Tuomet jis labiau panėšė- 
jo į žvairaakį pirklį iš Hamburgo. Vėliau pasirodė, jog tai buvo ne- 
toli tiesos. 

Prie stalo taip pat sėdėjo anglas žvejys, gaudantis lašišas. Iš tik- 
rųjų jis vertėsi maklerio amatu. Tačiau pasakojo, kad nemažai ke- 
liaująs. 

Dina pasakė, kad jei teisingai supratusi, Anglijoje priimta daug 
keliauti. Nes anglą galima sutikti bet kurioje pakrantės vietoje. 

Kapitonas išvertė. Makleris sukrizeno ir linktelėjo. Jis sėdėjo 
kreivai šypsodamasis, kol kiti ponai pagal visas to meno taisykles 
flirtavo su Dina. 

Po to prasidėjo vakarienė. 


Aš esu Dina. Jaučiu drabužių klostes. Visas siūles. Visas kū- 
no ertmes. Jaučiu skeleto tvirtybę ir odos stangrumą. Jaučiu 
kiekvieno galvos plaukelio ilgį. Kaip seniai plaukiau tolyn 
nuo Reinsneso! Aš prisitraukiu jūrą. Nešuosi Jertrūdą per vė- 
ją ir anglių suodžius! 


Didžiąją vakarienės laiko dalį visi vyriškiai sėdėjo pasisukę į Diną. 
Pokalbis nebuvo rišlus. Tačiau visi iš paskutiniųjų stengėsi jį sekti. 

Kilmingasis danas su visais savo titulais greitai išėjo iš rikiuo- 
tės. Jis paprasčiausiai užsnūdo. Fogtas paklausė Diną, ar pašalinti 
vyriškį nuo stalo. 

— Miegantys vyrai retai pridirba eibių, — atsakė Dina. 

Ponai lengviau atsikvėpė, kad dama taip laisvai žiūri į panašius 
nuotykius. Tad galima nevaržomai šnekučiuotis toliau. 

Kapitonas ėmė pasakoti apie Tromsę. Miestas judrus — ir bet 
kokiam skoniui. 

— Gražiausia — palei visą pakrantę, — pasakė jis. — Poną 
Holstą, britų vicekonsulą, išties verta aplankyti! Tas Holstas — tai 
ne koks vargšas, — užtikrintai pridūrė jis. — Jam priklauso slėnis 
kitoje įlankos pusėje... 

Visi įdėmiai klausėsi, ką verta aplankyti atvykus į Tromsę. 

— Kai kurie pirkliai turi angliškų laikraščių, — kalbėjo jis to- 
liau, kreipdamasis į anglą maklerį. — O Liudvigseno viešbučiui 
ištaigų netrūksta, tikrai ne. Ten yra ir biliardinė! — pridūrė jis ir 
linktelėjo kitiems, kuriems nelemta pakliūti į britų vicekonsulo 
namus. 

— Liudvigsenas, be to, yra kapitonas ir kalba angliškai, — pa- 
sakojo jis, vėlgi pirmenybę teikdamas anglui. 

Kiti į tai reagavo mandagiai, bet ėmė tyliai šnekučiuotis. 

Daną pažadino kumštelėjimas į ranką. Susigėdęs jis apsižvalgė 
ir ėmė teisintis, kad iš ryto labai anksti kėlęsis. Mat jį pažadinusi 
naktinė saulė. 

Dina pasakė, jog tai greičiausiai buvusi ankstyva ryto saulė. Ta- 
čiau danas atkakliai tvirtino, kad ten buvusi tikrų tikriausia naktinė 
saulė. Ir laikrodis rodęs tik ketvirtą valandą ryto, o pasaulis atrodęs 
nuostabiai su Žėrinčia ramia jūra ir salomis, atsispindinčiomis van- 
denyje. Į sveikatą! 

Visi pakėlė stiklus ir linktelėjo. 


Aš esu Dina. Šiąnakt turiu juos lovoje. Visus iš karto. Levas 
arčiausiai. Bet Tomas prisėlina prie mano šono ir nori jį nu- 
stumti. Aš guliu išskėstomis kojomis ir į šalis atmetusi ran- 
kas. Aš neliečiu jų. Jie iš voratinklių ir pelenų. 

Jakobas toks drėgnas, kad aš imu žvarbti. Andersas guli 
susirietęs į kamuolį ir šildosi mano plaukuose. Jis tūno visiš- 
kai tyliai. Vis tiek jaučiu, kaip jo kieti klubai skaudžiai spau- 
džia man ausį. 

Johanas atsuko man nugarą, bet iriasi vis artyn. Galiau- 
siai mes turime bendrą odą ir rankas. Jis įsikniaubia veidu į 
Levą ir nenori žiūrėti į mane. 

Kol kiti guli su manimi, Andersas dedasi paukščiu, susisu- 
kusiu lizdą mano plaukuose. Jo kvėpavimas tėra vos girdimas 
ošimas. 

Levas toks neramus. Matyt, jis vėl nori pasprukti. Aš nu- 
stveriu jį. Tvirtai sugriebiu už krūtinės plaukų. 

Tuomet jis nuverčia kitus į šoną ir atsigula ant manęs tar- 
si dangtis. Jo kūno ritmas keliauja mano kraujagyslėmis ratu. 
Persiduoda lovai. Taip stipriai, kad Andersas iškrenta iš 
plaukų, o kiti nuvysta lyg rožių žiedlapiai vazoje. Jie be gar- 
so sukrenta ant grindų. 

Iš Levo kaip iš vargonų plūsta muzika. Kyla ir smenga. Jo 
balsas nusileidžia ant mano odos lyg vėjo dvelksmas. Skver- 
biasi pro poras vidun į skeletą. Aš nepajėgiu gintis. 

Priešais altorių stovi pastorius, o visos medinės skulptūros 
bei paveikslai užspeičia mane viduje — su Levu. Vargonuose. 
Caudžia variniai varpai. 

Tada iš jūros pateka saulė. Kyla migla. O mes virstame 
pūslėtaisiais dumbliais pakrantėje. Kurie želia ant uolų ir 
bažnyčios mūro. Skverbiasi vidun pro aukštus langus ir visus 
plyšius. 

Mes tebekybom ore — ir esam gyvi. Galiausiai iš mūsų te- 
lieka spalva. Rusvai raudona. Žemė ir geležis. 

Tuomet mes atsiduriam Jertrūdos glėbyje. 


14 skyrius 


DAUG VANDENŲ NEGALI UŽGESINTI MEILĖS, NĖ UPĖS NEPA- 
SKANDINS JOS. JEI ŽMOGUS DUOTŲ UŽ MEILĘ VISĄ SAVO 
NAMŲ LOBĮ, LYG NIEKU LAIKYTŲ JĮ. 


(Gg š, 7) 


Dina gerai prisitvirtino skrybėlę smeigtukais, nes Tromsės įlanko- 
je pūtė stiprokas vėjas. Liemenį ji susiveržė tik tiek, kad galėtų ne- 
trukdomai kvėpuoti, užtat gerokai pasikėlė krūtinę, kad ji, atsira- 
dus keblumų, galėtų pataisyti nepalankiai krypstančias derybas. 

Valandėlę ji pastovėjo priešais nedidelį veidrodį kajutėje. 

Po to nuėjo ant denio ir atsisveikino su bendrakeleiviais ir jūrų 
karininkais. 

Vienas jūreivis išlydėjo ją į krantą, nešdamas jos didelius kelio- 
ninius krepšius. Porą kartų ji atsigrįžo tarsi norėdama padėti lieso- 
kam jūreiviui. 


Dabar viskas priklausė nuo skaičių, apsukrumo ir takto. Skaičiais 
pramušta galva moteriškame kūne grėsė matu bet kuriam, nesuge- 
bančiam to numatyti. 

Dienos, praleistos Bergene ir Tronjeme, nenuėjo veltui. Jos gal- 
va buvo prikimšta įvairiausių gudrybių lyg padrikų užrašų. Terei- 
kėjo juos surūšiuoti ir surasti tarpusavio ryšius. 

— Verslo reikaluose niekada nešnekėk daugiau nei būtina. Jei 
neturi ko pasakyti, duok žodį priešininkui. Anksčiau ar vėliau jis 
ką nors neatsargiai leptelės. 

Taip Andersas kalbėjo Dinai atsisveikindamas. 


Tromsė, pasirodo, tebuvo kelios baltų namukų saujelės. Patogiai 
išdėstytus, juos natūraliai ribojo daugybė žaliais šlaitais garmančių 
upelių. Pačiame viršuje stovėjo beržynas, žalias ir tankus. Tarsi 
Viešpaties rojaus kampelis. 

Tačiau rojus ir čia baigėsi ten, kur prasideda žmonių gyvenimai. 

Dina nusisamdė karietą, kad dienos šviesoje susipažintų su 
miestu. Ties pietine miesto riba pakrante driekėsi Tromsėstranas su 
dviem trim eilėm nedidelių namelių. Ji klausinėjo, o jaunas vežikas 
su raudona megzta kepure, užmaukšlinta ant ausų, aiškino. 

Kelias tęsėsi pajūriu per Prostneso kyšulį, suko pro kleboniją ir 
ėjo tolyn Jūros gatvės link. Ilgiausia miesto gatvė vadinosi Kranto. 
Lygiagrečiai buvo Žalioji gatvė. Tačiau ties Turgaus aikšte kelią at- 
kirto rotušė, įsiterpusi tarp vaistinės bei Holsto namų. 

Kvartalu piečiau nuo turgaus iš Vanšletos tekėjo upelis, pro L. 
J. Peterseno namus ir paskui tiesiai į jūrą. Jam buvo duotas skam- 
bus pavadinimas „Peterseno upė“. 

Žemiau vaistinės telkšojo apgailėtinas purvynas. Vežikas papa- 
sakojo, kad kai Petersenai keldavo balių, kavalieriai turėdavo avė- 
ti aukštaauliais batais, kad galėtų pernešti damas per purvyną. Ne- 
paisant to, o gal kaip tik todėl, visi troško būti pakviesti į pobūvį 
pas Petersenus. 

Šią vasarą geri orai ir vėjas išdžiovino purvyną, tad juo dabar 
galėjo vaikščioti kas tinkamas. 


Dina užsuko į Liudvigseno viešbutį Du Nord arba Hotel de Belle- 
vue. Jis aiškiai buvo skirtas aukštuomenei. 

J. H. Liudvigsenas dėvėjo cilindrą ir vaikščiojo su ilgakočiu 
lietsargiu vietoj lazdos. Jis pasakė, kad visada pasiruošęs patarnau- 
ti, ir nusilenkė. Turėjo platų, pasitikėjimą keliantį veidą ir vešlias 
žandenas. Plaukai su nepriekaištingu sklastymu kairėje buvo sušu- 
kuoti dailia aukšta banga. 

Keletą kartų jis priminė, kad jeigu ponia Dina Grenelv ko nors 
pageidautų, tereikia pranešti! 


Per pasiuntinį Dina nusiuntė dviem pirkliams labų dienų ir pasipra- 
šė pas juos vizito. Nuo to pradėti patarė Andersas. 

Kitą rytą ji gavo vizitinę kortelę su pranešimu, kad gali apsilan- 
kyti Peterseno kontoroje. O iš trumpo laiško ji sužinojo, jog lau- 
kiama pas poną Miulerį. 

Ją pasitiko pats ponas Petersenas. Pasirodė, kad jis gerai nusi- 
teikęs. Mat ką tik buvo paskirtas vicekonsulu Mėklenburge ir ruo- 
šėsi pradėti tarnybą. Taip pat ketino pasiimti žmoną ir negalvojo 
apleisti verslo. Kartu su broliais jis turėjo laivą. 

Dina apibėrė jį visais įmanomais sveikinimais ir smulkiai išsi- 
klausinėjo apie naująjį postą. 

Galėjai suprasti, kad po nuoširdžiu vyriškio tonu slepiasi prity- 
ręs biznierius. 

Galiausiai ji perėjo prie savo reikalo. Klausinėjo apie kapitalą ir 
turimas priemones. Įgulą. Pajų. Procentus už sukartą kelią. Kokia, 
jo apskaičiavimu, galėtų būti miltų kaina? Kiek krovinio galima 
gabenti triume, kad jis liktų sausas ir nepakenktas? 

Ponas Petersenas liepė atnešti maderos. Dina neprieštaravo, ta- 
čiau rankos judesiu atsisakė, kai tarnaitė norėjo jai įpilti. Iš ryto ji 
negerianti. 

Petersenas pats paėmė vieną taurę ir užsakė Dinai arbatos. Jis 
atrodė susidomėjęs. Tačiau per daug švaistėsi žodžiais. Tarsi ban- 
dytų ją nuraminti užšokdamas jai už akių. Be to, jis negalėjo ga- 
rantuoti tvirtos miltų kainos. 

Ji žvilgtelėjo į jį ir nusistebėjo, kad jis, būdamas vicekonsulas, 
tiek nedaug žino apie kainas. 

Jis nuleido pro ausis žodžių toną ir pasiteiravo, kiek laiko ji dar 
būsianti mieste. Nes, ko gero, jis žinosiąs daugiau po keleto dienų. 
Bet kuriuo metu laukiama rusų laivų. 

Kai jis pakvietė pagyventi pas juos, ji labai rizikavo įžeisti sve- 
tingumą. Pasakė, kad jau turi virš galvos stogą, kurio negalinti at- 
sakyti. Ačiū! Ji pranešianti, ar sutinka pirkti ir gabenti iš Archan- 
gelsko grūdus be tvirtos kainos. 


Antrasis sąraše buvo Hansas Peteris Miuleris. 

Kitą dieną Dina atvyko į prašmatnų namą Škiperių gatvėje. Vis- 
kas čia rodė gerovę ir pilnatvę. Raudonmedžio baldai, porcelianas. 

Jauna liguistos išvaizdos žmona, kalbanti trionerių tarme, įėjo į 
kontorą pasisveikinti. Jos akys buvo tokios pat sielvartingos kaip 
vaikelio šmėklos Helgelane. Ji plaukte plaukė per kambarius. Tar- 
si kažkas būtų pritaisęs ją ant stovo su ratukais ir traukiojęs už ne- 
matomų siūlų. 

Jekta „Viltis“, stovinti Miulerio prieplaukoje, rengėsi išplaukti į 
Murmanską su nuosavos žuvų taukų lydyklos produktais. Miuleris 
pasiūlė Dinai tvirtą maksimalią kainą, už kurią jis pats garantavo. 
Tačiau neslėpė, kad savo paties daliai jis galėtų išsiderėti ir palan- 
kesnę kainą. 

Dina tvirtai paspaudė jam ranką. Tai, kad jis išvis kalbėjo apie 
savo kalkuliacijas, rodė, jog ji turi reikalų su žmogumi, laikančiu 
ją partnere. Jai neteko pasinaudoti pakelta krūtine. Su žmogumi, 
kuris jau turi angelą namuos, galima kalbėtis apie verslą. Dina iš- 
gėrė degtinės. 

Namuose buvo lengva kvėpuoti. Ji mielai sutiko, kai Miuleriai 
pakvietė keletą dienų pagyventi viename svečių kambaryje. 

Pasirodė, kad tas Miuleris taip pat turi juodą ristūną. Žvilgesiu 
jis nenusileido raudonmedžio baldams kambariuose. Jam tiko Di- 
nos sėdmenys ir šlaunys, tarsi jiedu būtų buvę išskobti iš vieno 
medžio kamieno. 

Ji gerai sutarė su jaunąja ponia, Julija iš Stjerdalo. Ši neplepėjo 
kai reikia ir kai nereikia ir žiūrėjo žmonėms į akis. Tačiau neužsi- 
minė, kodėl jos toks liūdnas žvilgsnis. 


Dina užsibuvo ilgiau, nei planavo. 

Fogtas jau kadai buvo iškeliavęs toliau, tad jai reikėjo dairytis 
kitų galimybių. Miuleris pasakė maždaug po savaitės galįs jai gauti 
vietą laive. 


Pirmąją viešnagės pas Miulerius dieną Dina su šeimininku sėdėjo 
svetainėje ir rūkė, o ponia Julija ilsėjosi. 

Jis pasakojo apie sunkią žiemą. Kaip ledas užtraukė Jisuno są- 
siaurį ir trukdė praplaukti „Princui Gustavui“. Gegužės dešimtą 
dieną jie iškirtę šešiasdešimties uolekčių ilgio properšą, kad garlai- 
vis galėtų praeiti. Tik visa laimė, kad ledas neturėjo jokios įtakos 
burlaivių eismui. 

Du Miulerio laivai buvo ką tik sėkmingai grįžę iš poliarinių 
vandenų. Lyg tarp kitko jis užsiminė, kad dar vienas laivas buvo 
išplaukęs šiek tiek piečiau. Tarsi bemaž būtų tai pamiršęs. 

Praėjusiais metais buvę keblu gauti padorų jūrlapį kelionei į Ar- 
changelską. O ir geros pažintys ant kelio nesimėto... 

Dina pasidžiaugė kelionėms jekta rengti turinti Andersą ir Anto- 
ną. Tačiau vienas niekas numatyti sunkumus, pasitaikančius kelyje 
pietuosna į Bergeną. Palyginti su kelione į Archangelską. 

Šeimininkas pagyvėjo. Papasakojo, kaip gegužės septynioliktą 
dieną garlaivis iš pietų atplaukęs su lūžusiomis ratų mentėmis. Jis 
buvo remontuojamas laivų statykloje. Daug žmonių gavo darbo, 
tad viskas išėjo į gera. 

Jis pats buvo praradęs rytinėj Mofo pusėje galeasą „Perkūnas“ su 
dvylikos žmonių įgula ir visu laimikiu. Tačiau vis tiek bendros jo pa- 
jamos iš poliarinės žūklės jau kelinti metai siekia 145 000 talerių. 

Dina santūriai linktelėjo ir išpūtė menišką dūmų kamuolį, kuris 
apgaubė jos galvą. 

Vėliau jis užvedė kalbą apie tai, kaip viskas ėmė taisytis po to, 
kai caras Nikolajus išleido paskutinį kvapą. Prekyba suklestėjo 1a- 
biau, nei galima buvo svajoti. 

Dina pasakė, kad tai daugiau turi bendra su karu, o ne su caru. 

Miuleris linksmai tarė, kad pirmasis susijęs su antruoju. 

Dinos manymu, kaip tik ta nenormali padėtis, karas ir blokada, 
leidusi atsigauti prekybai. 

Vyriškis santūriai linktelėjo visiškai pritardamas jos nuomonei. 
Tačiau jis laikėsi savo, kai kalba ėjo apie carą. 

Tuo pat metu geriausi šeimininko cigarai buvo leidžiami dū- 
mais. 


Dina įsigyveno į namų ritmą nelyginant katė, staiga suradusi saulės 
įkaitintą akmenį. Buvo gana keista, kad ponia Julija nė trupučio 
nepavyduliauja būtybei, kuri savo esybe užkariavo namus ir pasig- 
lemžė vyro prielankumą. Priešingai, ji iškart pasakė, kad nėra rei- 
kalo Dinai taip greit iškeliauti į rytus. Jeigu ji norinti ten tik apsi- 
žvalgyti. Dina stengėsi sužinoti apie visus laivus, ateinančius ir iš 
pietų, ir iš rytų. 

Ponas Miuleris paklausė, ar ji dar neapsisprendusi vykti į Vardė- 
husą, jeigu klausinėjanti apie laivus, plaukiančius į šiaurę ir pietus. 

Tačiau ponia Julija žinojo priežastį. „Dina kažko laukia“, — pa- 
sakė ji. 

Dina įsmeigė į ją akis. Jos tarsi suprato viena kitą iš žvilgsnių. 


Aš esu Dina. Julija galima pasitikėti. Jos akyse gyvena mir- 
tis. Ji nuolatos pradeda klausimą, kurio nepabaigia. Tada 
žiūri į mane, kad aš atsakyčiau. Ji nori, kad aš jai parody- 
čiau Jertrūdą. Bet tam dar ne laikas. Dar ne. 


Dina ant juodojo žirgo išjojo į užmiestį. Apsimovusi pono Miulerio 
odines kelnes. 

Iš pradžių Julija surado elegantišką jojimo kostiumą, susidedan- 
tį iš juodo kašmyrinio sijono, baltos palaidinės ir aptemptų baltos 
medžiagos kelnių su užkulniais. Tačiau jis buvo mažas. 

Dina sutiko virš vyriškų odinių kelnių užsisegti sijoną. Jis buvo 
labai platus, skeltas priekyje ir užpakalyje. Tik kad būtų prisideng- 
ta, kaip sakė Julija. 

Dinai sugrįžus ji pasiūlė, kol bus einama persirengti pietums, 
išgerti taurę gerosios maderos. Ji pati gėrė arbatą. 

Ponia Julija savo šelmiška maniera pasakojo, kas dedasi Trom- 
sėje. Viską ji vertino blaiviai ir iš šalies, nes pati buvo atvykėlė. 

Dinai nereikėjo baimintis, kad gali ją įžeisti nusistebėdama kuo 
ar pasijuokdama iš žmonių bei papročių. 

Dina paklausė, kas per vienas tas Liudvigsenas. 

— Jis pasiturintis ir atrodo taip, lyg būtų nužengęs iš madų žur- 
nalo, — pasakė Julija šiltu ir žvaliu balsu. 

Tada juodvi ėmė kikenti kaip mažos mergaitės. Tarp daugybės 
gražių negyvų daiktų pernelyg prašmatnioje svetainėje. 


Girtąjį penktą dešimtmetį, kai gėrimo kultūra Tromsėje galutinai 
pašlijo, miesto valdžia sumažino gėrimus parduodančių vietų skai- 
čių, ir dabar čia tebuvo vienas smulkus prekiautojas degtine bei 
vienas pirklys. Šiedu darė puikų biznį. 

— Padorūs Žmonės susirenka išgerti pas Liudvigsenus. Jie lan- 
kosi ten labai sąžiningai, kad galėtų pasirodyti, — pasakojo Julija. 

Kad ir kas ji būtų, panėšėjo į angelą. Visuomet dėvėdavo švie- 
saus medvilninio ar šilkinio satino rūbus. Angeliškos garbanėlės 
prie ausų vis dėlto pykosi su ironiškais lūpų kampučiais bei rimto- 
mis akimis. 

Daugiausia ji pasakojo apie pokylius ir kviestinius pietus buržu- 
azijos bei valdininkų luomo namuose. Apie kurioziškus nutikimus, 
kurie įvyksta, kai kartu pietauja skirtingos aplinkos žmonės. Ji tu- 
rėjo ką papasakoti, nes Miuleriai visur buvo laukiami svečiai. 

Dina gėrė į save viską, kas nauja, tarsi nepažįstamo prieskonio 
tolimiausių žemės kampelių aromatą. 

— Stenkis nesueiti su žmonėmis į greitas pažintis, — pasakė 
Julija, — nes po to jie sekios tau iš paskos kaip šunys. Nepagelbės 
ir tai, kad tu jų šalinsiesi ar tikėsi, jog pažinties galima nepaisyti, 
jeigu ji jau užmegzta. Žmonių, kurie su tavimi neturi nieko bendra, 
nieko išskyrus pomėgį skaniai pavalgyti ir išgerti, niekada nepa- 
vyks atsikratyti. 


Antrą Dinos viešnagės dieną apsilankė naujasis ligoninės vyriau- 
siasis gydytojas. Jis vadovavo ligoninei, kur laikinai buvo įsikūru- 
si pamišėlių prieglauda. Liaudis ją vadino „Beprotnamiu“, arba 
Tronka. 

Dina domėjosi ir darbu, ir ligonine. Tai uždegė vyriškį. Jis ėmė 
pasakoti apie „slaugytojus“, kaip jis juos vadino. Apie nuolatinį są- 
lygų gerinimą vargšams nieko nebenutuokiantiems gyventojams. 

Jis pasakojo apie vieną religinį fanatiką, kurį jie saugo. Šis nu- 
stojo proto, kai penkiasdešimt antraisiais Hetai ir Sombiu buvo 
įvykdyta mirties bausmė. Ore tebetvyrojo egzekucijos, įstatymo, 
bažnyčios ir lestadianizmo* fanatikų įvarytas siaubas. Žmonės 


*lestadianizmas — pietistinis judėjimas, kurio pradininkas 1846 m. buvo 
Lars Levi Laestadius, labiausiai buvo paplitęs Norvegijos, Švedijos bei Suo- 
mijos šiaurėje. 

skirstėsi išsigandę ir pasibaisėję. Bendruomenė buvo per maža 
dviem mirties bausmėms. 

— Kai kas netgi pasitraukė iš valstybinės bažnyčios, — pasakė 
Julija. 

— Dabar gavome naują vyskupą, kuris turėtų sugrąžinti tikėji- 
mą. Vyskupienė taip pat labai religinga ir gera, — pasakė daktaras. 

Grioveliai prie Julijos burnos kampučių paryškėjo. Galėjai su- 
prasti, kad jie su daktaru jau anksčiau buvo ginčijęsi šia tema. Jie 
papildė viens antrą. 

Miuleris į pokalbį nesikišo. 

— Ar jis pavojingas? — staiga paklausė Dina. 

— Kas? 

Daktaras sutriko. 

— Religinis pamišėlis. 

— A, šitas... Jis pavojingas pats sau. Tol tranko galvą į sieną, 
kol apalpsta. Niekada nežinai, kas jam gali užeiti. Galima sakyti, 
nenuspėjamas. Šaukiasi-Dievo ir šėtono, nematydamas tarp jų di- 
delio skirtumo. 

— Bet kodėl jis uždarytas? 

— Jo elgesys kelia grėsmę šeimai ir... 

— Ar galėčiau pamatyti tavo ligoninę? — paprašė ji. 

Nustebintas tokio noro, vyriškis atsakė teigiamai. Taip ir buvo 
sutarta. 


Po keturias kameras abiejose koridoriaus pusėse. Tokie pat garsai 
kaip Tronjeme, tik ne tokie kurtinantys. 

Čia buvo laikomi ir pamišėliai, ir paprasti kaliniai. Pasak gydy- 
tojo, ne damoms su jais kalbėtis. Kažkas pašaukė jį, lyg būtų atsi- 
tikus kokia bėda. Jis atsiprašė Diną. Tuomet sužvangino raktais, at- 
sirakino duris ir pranyko už jų. 

Pro langelį duryse slaugytojas pašaukė žmogų, vardu Jentoftas. 
Angoje pasirodė grubi ir nešvari pakulinės palaidinės rankovė. 

mogysta prisimerkė nuo šviesos. Bet akys buvo gyvesnės, nei ga- 
lėjai tikėtis iš narve uždaryto žmogaus. 

Jis grabaliojo orą siekdamas Dinos, nes negalėjo prakišti pro 
virbus rankos. 

Kai slaugytojas paaiškino, jog Dina Grenelv nori pasikalbėti su 
juo nepaisydama jo pamišimo, jis palaimino ją ir peržegnojo. 

— Dievas maloningas! — suklykė jis taip, kad slaugytojas turė- 
jo jį tildyti. 

— Ar tu pažįsti Dievą? — skubiai paklausė Dina ir užmetė akį 
į slaugytoją, kuris tuo laiku tvarkė lentynas palei koridoriaus sieną. 

— Taip! Ir visus šventuosius! 

— Ar pažįsti Jertrūdą? — primygtinai klausė Dina. 

— Aš pažįstu Jertrūdą? Dievas maloningas! Ar ji panaši į tave? 
Ar ji lankosi čia? 

— Jos namai visur. Kartais ji panaši į mane. Kitais kartais mes 
visiškai nepanašios. Tokie jau yra žmonės... 

— Dievui visi lygūs! 

— Tu taip manai? 

— Biblija! Tai parašyta Biblijoje! — plyšojo vyriškis. 

— Taip. Tai Jertrūdos knyga. 

— Tai visų knyga! Aleliuja! Mes nuginsime juos prie perlinių 
vartų, visus kaip vieną. Mes priversime juos išsilaisvinti nuo visų 
nelaimių ir nuodėmių! Kiekvieną, kuris priešinsis! Visi kris nuo 
kalavijo kirčio, jei neatsivers į tikėjimą! 

Slaugytojas žvilgtelėjo į Diną ir paklausė, ar vis dėlto nevertė- 
tų baigti vizito. 

— Ši ponia atvyko pasišnekėti su tavim, Jentoftai, — tarė jis, 
prieidamas artyn. 

— Atūš cherubinai ir perrėš juos pusiau. Nuo galvos iki kojų! 
Visus kaip vieną! Kirvis jau guli pas medžio šaknis... Dievas malo- 
ningas! — pranašavo vyriškis. 

Slaugytojas žiūrėjo į Diną prasikaltusiu žvilgsniu. Tarsi žmogus 
būtų jo asmeninė nuosavybė, atsistojusi jai skersai kelio. 

— Jentoftui laikas nurimti! — ryžtingai pasakė jis ir uždarė 
langelį prieš pat įsiaudrinusio vyriškio veidą. 

— Kalinys nebūtinai lieka vienas su savim, — rimtai pasakė 
Dina. 

Slaugytojas pažvelgė į ją stiklinėmis akimis. 

— Ar nelauksite daktaro? — paklausė jis. 

— Ne, perduok jam linkėjimų ir padėkok! 


Miuleriai surengė pokylį Dinos garbei. 

Ją supažindino su knygų prekiautojų Urdalu. Neteisinga jį būtų 
vadinti įžymybe. Tačiau jis buvo tarnavęs pas Henriką Vergelaną* 
ir vertęsis prekyba knygomis Lilehameryje, tad visais atžvilgiais 
priskirtinas gerai draugijai. 


*Hennik Wergeland (1808-1845) — norvegų literatūros klasikas. 

Jis užsiėmė senų graudžių liaudies dainų leidyba. Į galinį kam- 
barį pasikviesdavo žvejų ir mokydavo juos melodijų. Tokiu būdu 
Urdalo dainos tapo plačiai žinomos. Dina taip pat jų mokėjo. 

Kol visi laukė pietų, Dina paskambino pianinu, o knygininkas 
padainavo. 

Vyskupas su vyskupiene taip pat buvo pakviesti. 

Kai žmonės žiūrėdavo į dideles pilkas vyskupienės akis, jausda- 
vo tarsi kokį praskaidrėjimą. Ponia Henrietė turėjo didelę, drūtą 
nosį nepaprastai plačiomis šnervėmis. Lūpos priminė neįtemptą 
lanką. Gili raukšlė tarp burnos ir nosies buvo kupina liūdesio. 
Tamsūs plaukai, paslėpti po balta skepeta, turėjo nepriekaištingą 
skyrimą per vidurį. Nerta apykaklaitė buvo vienintelis papuošalas, 
kurį ji nešiojo, neskaitant vestuvinio žiedo. 

Pasak Julijos, visoms moterims ji surasdavo laisvą širdies kerte- 
lę nepriklausomai nuo jų kilmės arba rango. 

Vyskupienė žvelgė į visus paeiliui. Jos žvilgsnį pajusdavai tarsi 
vėsios rankos prisilietimą prie karščiuojančios kaktos. Ši moteris 
nė kiek nesipuikavo vyskupienės titulu. Tačiau jos laikysena prie 
stalo buvo kupina orumo. 

— Dina Grenelv tokia jauna ir jau tiek metų našlauja? — švel- 
niai paklausė vyskupienė ir pati įpylė kavos į Dinos puodelį, tarsi 
ji būtų visų patarnautoja. 

— Taip. 

— Ir tenka prižiūrėti svečių namus, jektų ūkį bei daugybę 
žmonių? 

— Taip, — sušnabždėjo Dina. Tas balsas buvo kažkuo ypatin- 
gas. Tos akys! 

— Tikriausiai sunku? 

— Taip... 

— Ir nėra kas paremtų? 

— Yra. 

— Brolis? Tėvas? 

— Ne. Reinsneso Žmonės. 

— Bet nė vieno artimo žmogaus? 

— Ne. Tai yra... motušė Karena... 

— Dinos mama? 

— Ne, anyta. 

— Bet tai ne tas pats? 

— Ne, 

— Tačiau Dina turi Dievą, iškart matau! 

Į vyskupienę kreipėsi ponia Julija dėl vienos kaimynės, kuri 1a- 
bai norinti apsilankyti vyskupo namuose, tačiau nedrįstanti ateiti 
nekviesta. 

Senutė pasisuko į Juliją, tuo pat metu — tarsi atsitiktinai — už- 
dėdama delną ant Dinos rankos. Prigludo lengvais vėsiais pirštais. 

Diena buvo tarsi dangaus malonė. 

Kai vyskupas pažvelgdavo į žmoną, jo didelis platus veidas su- 
švelnėdavo, o akys bemaž paplūsdavo ašaromis. Tarp jųdviejų nu- 
sidriekdavo lengvos gijelės ir pamaži nusėsdavo ant visos likusios 
draugės. 

Dina atsisakė popietinio cigaro ir nieko nepapiktino. 

Dar ir kitą dieną joje nebuvo nė ženklo priešgynumo. Bet ji bū- 
tų galėjusi išplaukt į Vardėhusą! Užuot tai dariusi, ji alino šeimi- 
ninko žirgą. Nujojo į salos aukštumas. Ežero krantu. Dundėjo krū- 
mynais ir žemaūgių medžių miškais. Vasaros kvapai dilgino visas 
jos jusles. 


15 skyrius 


MANE RADO PANAKTINIAI, KURIE SERGI MIESTĄ. AR NEMA- 
TĖTE TO, KURĮ MANO SIELA MYLI? | 

PRAĖJUS TRUPUTĮ PRO JUOS, AŠ RADAU TĄ, KURĮ MANO 
SIELA MYLI. AŠ PAGAVAU JĮ IR NEPALEISIU, KOLEI NEĮSIVE- 
SIU JO Į MANO MOTINOS NAMUS IR Į MANO GIMDYTOJOS 
KAMBARĖLĮ. 


(Gg 2; 3-4) 


Tą dieną, kai Miuleris surado, kas paima Diną į Vardėhusą, įsisiau- 
tėjo smarkus pietvakaris. Įlanka virte užvirė. 

Laivai, kurie šiaip jau nesiruošė sukti į Tromsę, buvo priversti ieš- 
koti uosto. Vienas po kito. Uoste buvo taip tiršta stiebų, kad laivais 
būtum galėjęs toli nušokuoti nesušlapdamas kojų. Jei ne lietus! 


Viename rusų laive atsirado žmogus, kuris panoro būti išleidžia- 
mas į krantą Tromsėje. Šiaip jis keliavo su reikalais toliau, 

Norėdamas išvengti ankštos nakvynės su jūreiviais, jis apsisto- 
jo Liudvigseno viešbutyje. Buvo su plačiakrašte veltine skrybėle ir 
odinėmis kelnėmis. Įsikūręs ir pranešęs, jog su niekuo nepageidau- 
ja dalintis kambariu, išėjo į vaistinę nusipirkti ko nors pirštui, ku- 
ris supūliavo kelionės iš Vardės metu. 

Jis stovėjo šalia prekystalio laukdamas, kol jį aptarnaus, kai du- 
rų varpelis pranešė apie naują klientą. Neatsigrįždamas jis sumojo, 
kad tai sijonuota žmogysta. 

Lietus buvo paliovęs, tačiau pro atviras duris plūstelėjo vėjas ir 
nušlavė jam nuo galvos skrybėlę. 

Tai atsitiko 1855 metų liepos 13 dieną, praėjus trim dienoms po 
to, kai Dina, sėdėdama prie Miulerio pietų stalo, pamatė, kas yra 
meilė. 

Galbūt vyskupienės palaiminimui išsipildyti reikėjo būtent trijų 
dienų? Šiaip ar taip, ji pakėlė nuo žemės Levo skrybėlę ir vartė ją 
rankoje apžiūrinėdama su karštligišku susidomėjimu. 

Atlėkęs vaistininkas užtrenkė jai už nugaros duris. Viduje, pa- 
mišęs iš piktumo, neritmingai tilindžiavo varpelis. Levo akys zig- 

zagu kilo aukštyn Dinos apsiaustu ir kūnu. Tarsi jis nedrįstų iškart 
pažvelgti jai į veidą. 

Jie vienu metu įkvėpė oro ir tą pačią akimirką įbedė į viens an- 
trą akis. Abu taip ir sustingo per du žingsnius nuo vienas kito. 

Ji — su jo skrybėle lyg kokiu įspėjimo ženklu rankoje. Jis — 
tokia veido išraiška, lyg pamatęs skrendantį arklį. Tik tada, kai 
vaistininkas ištarė: „Prašom!“, Dina atgavo žadą. Ji juokėsi. 
Skambiu, nevaržomu juoku. 

— Štai skrybėlė! Prašom! 

Randas buvo panašus į blyškią jaunatį rusvame danguje. Jis pa- 
davė jai ranką. Tada jie nebematė nieko aplinkui. Jo pirštai buvo 
šalti. Bet ji perbraukė smiliumi jo riešą. 

Jie išėjo į vėtrą, nenupirkę nei motušei Karenai lašų, nei tvars- 
čio su jodu Levo pirštui. Paslaugusis vaistininkas stovėjo prasižio- 
jęs už prekystalio ir girdėjo durų varpelį išlydint juos lauk. 


Jie ėjo palei griovius, pilnus purvo. Kelio darbininkai žemutinėje 
gatvės dalyje klojo šaligatvį. 

Iš pradžių abu tylėjo. Jis paėmė jos ranką ir tvirtai suspaudė sau 
po paranke. Galų gale prabilo. Savo žemu savitu balsu, kurio toks 
gražus tembras. Jis taip aiškiai tardavo žodžius. Bet visada kažką 
nutylėdavo. 

Vienoj vietoj ji slystelėjo klampynėje. Jis turėjo įtempti jėgas, 
kad neleistų jai nugriūti. Prisitraukė ją prie savęs. Jos sijonai šlavė 
purvą, nes ranka ji laikė skrybėlaitę užuot pasikėlusi sijonus. 

Jis to nepastebėjo. Tik išsiblaškiusiu žvilgsniu žiūrėjo, kaip pur- 
vas graibsto jos sijono padurkus, vis godžiau ir godžiau sulig kiek- 
vienu žingsniu. 

Jie kilo aukštyn į kalnus. Kol baigėsi miestas ir purvas, o jų 
vietoje atsivėrė pievos ir beržynas. Jie ėjo prilaikydami savo skry- 
bėles. Kol Dina paleido savąją skristi pavėjui. Jis šoko vytis. Bet 
turėjo numoti ranka. Jie matė ją plazdančiais kaspinais skrendant į 
salos šiaurę. Tai buvo nuostabus reginys. 

Jis užvožė jai ant galvos savo didelę juodą skrybėlę ir užsmau- 
kė ant akių. 

Miestas tįsojo apačioje, bet ji jo nematė. Nes Levo lūpos buvo 
rausvos, su rudu išopėjusiu apvadu. Jas nusvilino saulė. 

Ji stabtelėjo ir pridėjo ranką jam prie lūpų. Pirštais iš lėto per- 
braukė žaizdotą vietą. 

Jis užsimerkė abiem rankom tebelaikydamas skrybėlę ant jos 
galvos. 

— Be galo dėkinga tau už siuntinį, kurį praeitą pavasarį atgabe- 
no rusų laivas! — pasakė ji. 

— Kaip natos? Ar įtiko tavo skoniui? — paklausė jis, vis dar 
neatmerkdamas akių. 

— Taip. Labai ačiū! Bet tu neperdavei jokių linkėjimų. 

Tuomet jis atsimerkė. 

— Ne, tai buvo sunku padaryti... 

— Iš kur visa tai siuntei? 

— Iš Tromsės. 

— Buvai Tromsėje ir negalėjai užsukti kiek piečiau į Reinsnesą? 

— Tai buvo neįmanoma. Aš keliavau gilyn į žemyną Suomijos 
pusėn. 

— Kas tave ten traukė? 

— Nuotykiai. 

— Į Reinsnesą nuotykiai tavęs nebetraukia? 

Jis tyliai nusijuokė, bet neatsakė. Tebelaikė abiem rankom ap- 
glėbęs ją per pečius. Matyt, kad prilaikytų juodąją skrybėlę. 

Toks artimas ir sunkus. Pamaži jis gludo prie jos. 

— Ar ruošeisi netrukus į Reinsnesą? 

— Taip. 

— Ar vis dar tebesiruoši ten? 

Jis ilgai žiūrėjo į ją. Tuomet tvirčiau apglėbė rankomis ją ir 
skrybėlę. 

— Ar tebebūčiau laukiamas? 

— Manau, taip. 

— Nesi tuo tikra? 

— Ne, anaiptol! 

— Kodėl tu tokia žiauri, Dina? — sušnabždėjo jis ir prisilenkė 
arčiau. Tarsi bijodamas, kad vėjas nenusineštų atsakymo. 

— Aš nesu žiauresnė, nei privalau būti. Tai tu žiaurus. Dalini 
pažadus ir meluoji. Nepasirodai, kada esi žadėjęs. Verti laukt neži- 
nomybėje. 

— Aš gi atsiunčiau dovanų. 

— Taip. Tik be jokio užrašėlio, kas jas siunčia. 

— Tuokart tai buvo neįmanoma. 

— Galbūt. Bet Žiauru! 

— Atleisk! 

Jis suėmė jai smakrą ranka su ištinusiu pirštu. Susidrovėjęs, kad 
ranka neatrodo itin patraukliai, vėl ją nuleido. 

— Buvau Tronjemo daboklėje ir teiravausi tavęs. Pas juos tau 
yra paliktas laiškas. 

— Kada tu ten buvai? — paklausė jis, atsukęs vėjui veidą. 

— Prieš metus. Aš buvau ir Bergene... Tavęs ten nebuvo? 

— Ne, aš buvau įstrigęs prie Suomijos krantų ir žiūrėjau, kaip 
anglai žaidžia dinamitu. 

— Turėjai dirbti savo darbą? 

— Taip, — prisipažino jis. 

— Ar pagalvodavai kada nors? 

— Aš nieko kito ir nedariau. 

— Apie ką galvodavai? 

— Pavyzdžiui, apie Diną. 

— Bet neatvažiavai. 

— Ne. 

— Kažkas buvo svarbiau? 

— Taip. 

Įniršusi ji žnybtelėjo jam skruostą, atšlijo nuo jo ir spyrė jam į 
blauzdą akmenį. Jis nereagavo. Tik patraukė koją šonan. Ir nuėmęs 
jai nuo galvos skrybėlę, užsidėjo pats. 

— Mano manymu, tu užsiimi juodais darbeliais! 

Ji suurzgė kaip tingo atstovas, susidūręs su teisiamojo priešgy- 
niavimu. Jis ilgai žiūrėjo į ją. Tiriamu žvilgsniu. Bet plačiai šypso- 
damas. 

— Ir ką dabar ruošiasi daryti Dina? 

— Išsiaiškinti, kuo visa tai kvepia! — atrėžė ji. 

Tuomet be niekur nieko jis ėmė deklamuoti eilėraštį, kurį išver- 
tė jai paskutinę naktį Reinsnese: 


Putoja ir staugia lyg jaunas žvėris, 

Iš narvo plieninio sau grobį pajutęs, 

Ir blaškos, ir veržias platyn pasipūtęs, 
Ir laižo krantus alkana jo vilnis... 

Bet veltui! Nėra jo siutimui paguodos — 
Suspaudė jį uolos, nebylios ir juodos.* 


Dina varstė jį tūžmingomis akimis. 

— Ar atmeni, tai upės aprašymas? — pasakė jis. — Puškinas 
lydėjo rusų dalinį karo žygyje prieš Turkiją. Atsimeni, kaip aš tau 
pasakojau? 

Ji pažiūrėjo į jį iš padilbų. Bet linktelėjo. 

— Tu panaši į nesutramdomą upę, Dina! 


*Vertė A. Churginas. 

— Tyčiojiesi, — niauriai pratarė ji. 
— Ne... Aš bandau suartėti. 


Aš esu Dina. Puškino eilės yra muilo burbulai, virstantys iš 
Levo burnos. Jo balsas verčia juos kyboti ore. Ilgai. Aš lėtai 
suskaičiuoju iki dvidešimt vieno. Tuomet jie subliūkšta ir 
krenta ant žemės. O aš visas mintis turiu pergalvoti iš naujo. 


Tik tada, kai jiedu ėmė leistis žemyn, ji paklausė, kur jis dabar 
ruošiasi plaukti. 

— Į pietus Tronjemo link, — atsakė jis. 

— Nesustodamas pakeliui? 

— Nesustodamas pakeliui. 

— Tuomet gali pasiimti pribraukytąją knygą iš kalėjimo, — 
triumfuodama pasakė ji. — Nes ji susijusi su tais juodais darbe- 
liais, apie kuriuos negali pasakoti. Dėl to siųsdamas dovanas ne- 
perduodi linkėjimų ir nepasirašai. Dėl to niekas negali pasakyti, 
kas tu toks. 

— Ką tu klausei... arba su kuo kalbėjai... apie mane? 

— Su rusų jūreiviais. Bergeno pirkliais. Tronjemo tvirtovės ir 
kalėjimo viršininkais. 

Jis žiūrėjo į ją išpūtęs akis. 

— Kodėl? — sušnabždėjo. 

— Todėl, kad turėjau knygą, kurią norėjau tau grąžinti. 

— Ir todėl dėjai tokias pastangas Bergene ir Tronjeme? 

— Taip. Ir todėl pats gali atsiimti knygą! 

— Žinoma, kad galiu, — tarė jis, pažiūrėti ramus. — Kam tu ją 
atidavei? 

— Viršininkui. 

Jis suraukė antakius. 

— Kodėl? 

— Todėl, kad man jos nebereikia. 

— Bet kodėl tu ją atidavei viršininkui? 
pė ji. 

— Aš gi sakiau, kad gali ją pasilaikyti. 

— Manjjos nereikia. Be to, kaip tik dėl tos knygos tu taip bijojai... 

— Iš ko tu sprendi? 

— Iš to, kad tu apsimeti labai abejingas. 

Stojo tyla. 

Jis stabtelėjo ir akimirką įdėmiai pažvelgė į ją. 

— Tau nereikėjo to daryti, — rimtai pasakė jis. 

— Kodėl? 

— Šito aš negaliu pasakyti, Dina. 

— Jūs ne draugai su viršininku? 

— Aš nemanau, kad jam patiktų Puškinas... 

— Ar tu jį pažįsti? 

— Ne. Ar nesiliausi tardžiusi, Dina? 

Tada ji žaibiškai pasisuko, priėjo prie pat jo ir skėlė antausį 
taip, kad net suskambėjo. 

Jis sustingo. Tarsi įaugo į žvyrkelį. 

— Be reikalo Dina trenkė. Nei žmonių, nei gyvulių negalima 
mušti. 

Iš lėto jis ėmė leistis kalvomis žemyn. Dešine ranka prilaikyda- 
mas skrybėlę. Kairiąją nuleidęs prie šono kaip negyvą švytuoklę. 

Ji liko stovėti. Jis pajuto tylą. Atsigrįžo ir pašaukė ją vardu. 

— Tu būtinai viską turi slėpti! — šaukė ji nuo kalvos jam į apačią. 

Kaklas išsitempė kaip žąsies, kuri priešinasi mėsininko peiliui. 
Didelė nosis stirksojo nelyginant snapas. Saulė surado debesyse 
properšą. Vėjas ėjo smarkyn. 

— Bastaisi žeme ir vandeniu, patrauki prie savęs žmones. Po to 
dingsti ir nerodai jokių gyvybės ženklų! Kas tu per žmogus? Ką? 
Kuo tu žaidi? Ar gali man atsakyti? 

— Eik šen, Dina! Nešūkauk ten stovėdama! 

— Darysiu, kaip man patinka! Ateik pats! 

Ir jis atėjo. Tarsi būtų paklusęs vaikui, nenorėdamas jo privary- 
ti iki ašarų. 

Jie leidosi nuo kalvų. Greta vienas kito. 

— Tu nedažnai verki, Dina? 

— Koks tavo reikalas! 

— Kada verkei paskutinį sykį? 

— Kai sirgau jūrlige Folhave pernai vasarą! — suurzgė ji. 

Jis šyptelėjo. 

— Ar nevertėtų mums baigti karo? 

— Tik tada, kai sužinosiu, kas tu esi ir kur ruošiesi plaukti. 

— Tu matai mane čia, Dina? 

— To nepakanka! 

Jis suspaudė jai ranką ir pasakė labai paprastai, tarsi kalbėdamas 
apie orą: 

— Aš tave myliu, Dina Grenelv. 

Prieš keletą dešimtmečių toje vietoje, pro kurią jie dabar ėjo, 
kažkas buvo pastatęs akmenį kelkraščiui pažymėti. Antraip ji būtų 
sėdusi tiesiai į purvyną. 

Dina ant akmens. Tampė ir draskė pirštus, tarsi norėdama juos 
numesti. 

— Ką tai reiškia? Ką tai reiškia? Ką tai reiškia? — šaukė ji. 

Jis atlaikė isteriją. Lyg ir ramiai. 

— Ar to negana, Dina? 

— Kodėl tu sakai tokius žodžius? Užuot šiek tiek dažniau lan- 
kęsis Reinsnese? 

— Keliai ilgi, — tepasakė jis. Stovėjo sutrikęs prieš ją. 

— Tai papasakok man apie tai! 

— Vyrai kartais turi rimtų priežasčių laikyti už dantų liežuvį. 

— Dažniau negu moterys? 

— Nežinau. Bet aš prisispyręs neprašau tavęs pasakoti. 

Tarp jų tarsi kokia styga išsitempė. 

— Manai, kad gali atvykti ir išvykti iš Reinsneso taip, tarsi 
nieko... 

— Aš atvažiuoju ir išvažiuoju tada, kada noriu. Ir kad daugiau 
neklausinėtum apie mane savo kelionėse. Aš esų NIEKAS. Atmink 
tai pagaliau! 

Jis įpyko. 

Ji pakilo nuo akmens ir įsikibo jam į parankę. Tuomet jiedu vėl 
ėmė leistis keliu. Aplinkui tebeplytėjo laukai ir miškai. Nė vieno 
namo. Nė vieno žmogaus. | 

— Kuo tu iš tikrųjų užsiimi? — paklausė ji ir meiliai prigludo 
prie jo. 

Gudrybė akimirksniu buvo išaiškinta. Tačiau po valandėlės jis 
atsakė: 

— Politika, — tarė jis, netekęs kantrybės. 

Žvilgsniu ji skaidė jo veidą į skiauteles. Dalelę po dalelės. Ga- 
liausiai įsisiurbė akimis. 

— Kažkas tave persekioja. O kiti bando tave dengti. 

— Tai tu mane persekioji, — išsišiepė jis. 

— Ką tu blogo padarei? 

— Nieko, — atsakė jis. Dabar jau rimtai. 

— Ne savo akimis žiūrint, bet... 

— Tavo akimis — taip pat. 

— Leisk man pačiai nuspręsti. Pasakyk. 

Išvestas iš kantrybės, jis skėstelėjo rankomis ir pagaliau nusiė- 
męs nuo galvos skrybėlę, pasikišo po pažasčia. Į jį pūstelėjo vėjas. 

Tuomet jis susikaupė ir atšiauriai tarė: 

— Pasaulis yra blogesnis, nei tu gali įsivaizduoti. Kraujas. Kar- 
tuvės. Skurdas, išdavystės ir pažeminimas. - 

— Ar tai pavojinga? 

— Ne labiau pavojinga, nei galima tikėtis. Bet kur kas žiauriau, 
nei įmanoma įsivaizduoti. Ir tai pavertė mane žmogumi, kurio nėra! 

— Kurio nėra? 

— Taip. Bet kada nors ateis geresni laikai. 

— Kiek tai užtruks? 

— Nežinau. 

— Ar tada atvažiuosi į Reinsnesą? 

— Taip! — tvirtai atsakė jis. — Ar lauksi manęs, nors užsuksiu 
trumpam, būdamas žmogumi, kurio nėra? 

— Aš negalėsiu tekėti už žmogaus, kurio nėra... 

— Tu ketini už manęs tekėti? 

— Taip. 

— O manęs atsiklausei? 

— Mes gavome pašventinimą. To pakanka. 

— Ką aš veikčiau Reinsnese? 

— Tu gyventum su manim ir prireikus imtumeis kokio darbo. 

— Manai, kad vyrui to pakanka? 

— Jakobui to pakako. Ir man to pakanka! 

— Bet aš nesu nei tu, nei Jakobas. 

Jie stebeilijo į viens antrą kaip du patinai, atsižymintys ribas. 
Žvilgsniuose nė ženklo flirto. 

Galiausiai ji atlyžo. Nuleido akis ir tyliai ištarė: 

— Tu galėtum būti škiperis vienoje iš jektų ir plaukioti į toli- 
mas keliones, jei panorėtum. 

— Aš netinku būti škiperiu, — mandagiai atsakė jis. Jo skrybė- 
lė tebebuvo negailestingai suplota po pažasčia. 

— Bet aš juk negaliu ištekėti už vyro, kuris lakstys į Rusiją ir 
dar kažin kur! — sušuko ji. 

— Tau nereikia tekėti, Dina. Aš nemanau, kad tau tinka būti iš- 
tekėjusiai. 

— Tai su kuo man būti? 

— Tu būsi su manim! 

— Tavęs juk ten nėra! 

— Aš visada tenai. Kaip tu nesupranti? Aš esu pas tave. Bet 
mano kelių nevalia užtverti. Tu negali tapti užtvara. Tai sukeltų tik 
neapykantą. 

— Neapykantą? 

— Taip! Negalima žmonių uždaryti. Tuomet jie darosi pavojin- 
gi. Būtent taip jie pasielgė su rusų liaudimi. Todėl greitai įvyks 
sprogimas! 

Milijonus smilgelių pievoje vėjas lenkė prie žemės. Blaškėsi 
keletas mirtinai išgąsdintų katilėlių. 

— Negalima žmonių uždaryti į aptvarą... Tuomet jie darosi pa- 
vojingi... — šnabždėjo ji. — Tuomet jie darosi pavojingi! 

Ji kalbėjo pati sau, tarsi tai būtų tiesa, kurios iki pat šios aki- 
mirkos ji nesuprato. 

Jiems nereikėjo liestis. Tarp jų nusidriekė gijos, tvirtos kaip lai- 
vo lynai. 


Kitą dieną į Miulerio namus pasiuntinys atnešė nedidelį paketą. 
Skirtą Dinai. 

Tai buvo jos skrybėlė. Ji atrodė taip, tarsi būtų išgulėjusi lauke 
visą žiemą. Tačiau skrybėlės dugne gulėjo kortelė, įdėta į antrukart 
užlipdytą voką. 

„Kad ir kaip tat apgailėtinai skamba, aš visada sugrįšiu atga- 
lios“. 

Ir viskas. 


Pirmuoju laivu ji išplaukė į pietus. Sutaupė dvi paras laiko. Kilio 

vanduo neteikė jokio džiaugsmo. Tačiau palydovu buvo ramybė. 
Vyskupienė parodė, jog meilė yra. O Dina sutaupė kelionę į 

Vardėhusą. Ji girdėjo, kad tai tebuvo Dievo pamirštas gairingas už- 

kampis su dabokle ir tvirtove, apjuosta žvaigždės formos mūrų. 
— Negalima žmonių uždaryti į aptvarą. Tuomet jie darosi pavo- 

jingi! — murmėjo Dina sau po nosim, neturėdama jokio geresnio 

užsiėmimo, kaip tik skaičiuoti kalnų viršūnes ir fiordų atšakas. 
Žmonės laive nebuvo verti jos dėmesio. 


16 skyrius 


PASIGAILĖK MANĘS, VIEŠPATIE, NES AŠ ESU SUSPAUDIMUO- 
SE: IŠ SUSIGRAUŽIMO SILPSTA MANO AKYS, MANO SIELA IR 
MANO KŪNAS. 


(Ps 31, 10) 


Kai Dina plaukė namo, šalia krėslo susmuko motušė Karena ir pra- 
rado kalbos dovaną. 

Tomas raitom buvo nusiųstas per kalnus daktaro. O Andersas 
vandens keliu pasiuntė žinią Johanui, kuris svečiavosi pas Vogano 
pastorių. Daktaro nebuvo namie, o jeigu ir būtų atvykęs, neką te- 
būtų galėjęs padaryti. 

Johanas susikrovė kelioninį krepšį ir iškeliavo prie tėvo motinos 
mirties patalo. Jis, kaip ir visi kiti, buvo giliai įsitikinęs, jog motu- 
šė Karena nemirtinga. 

Olinė buvo kaip nesava. Jos nerimas atsiliepė patiekalams. Vis- 
kas, prie ko ji pridėdavo ranką, virsdavo beskoniu niekalu. Veidas 
buvo rausvas ir plynas nelyginant beždžionės pasturgalis. 

Stinė budėjo prie senutės. Virdavo žolelių arbatą ir girdydavo ją 
šaukštu. Kuopdavo tai, ką išskirdavo senutės poros ir angos. Plau- 
davo ir barstydavo bulvių krakmolų. Į drobinius maišelius pripylė 
džiovintų žolelių ir rožių žiedlapių, kad ligonės kambaryje nesi- 
jaustų blogo kvapo. 


Tarpais motušė Karena manydavo patekusi į linksmybių Rojų ir 
galinti pamiršti visą ilgą kelią, kurį turėjo prieš tai sukarti. 

Stinė pašildė vilnonių skudurėlių ir apdėjo jais glebnas galūnes, 
išpureno pagalvius ir antklodes ir pravėrė langą. Vos vos, kad vi- 
dun nuolatos sruventų grynas oras. 

O tuo metu kaitino rugpjūčio saulė, sirpo mėlynės ir į namus 
buvo vežamas paskutinis šienas. 


Olinės paliepti, Benjaminas ir Hana nesimaišydavo po akių. Dau- 
giausia jie leido laiką paplūdimyje, žvalgydamiesi į laivus, kurie 
galėjo parplukdyti Diną su visomis dovanomis. 

Benjaminas suprato, kad senelė serga. Tačiau kalbas apie jos 
mirtį jis laikė vienu iš daugelio Olinės perdėjimų. Hana, priešingai, 

iš Stinės paveldėta uosle juto tai, kas neišvengiama. Tad vieną die- 
ną, įbridusi į potvynio vandenį, ji pasmeigė ant virbo apvirtusį kra- 
bą ir tarė: | 

— Turbūt motušė Karena nebeišgyvens iki sekmadienio! 

— Ką? Kodėl taip sakai? 

— Nes mama taip atrodo. Taigi ir motušė Karena ne kitaip atro- 
do! Seni Žmonės turi mirti! 

Benjaminas perpyko. 

— Motušė Karena nesena! Tik žmonės taip mano... — tyliai 
pridūrė jis. 

— Ji velniškai sena! 

— Ne! Niekus paistai! 

— Kodėl tu prieštarauji? Ji gal turi teisę numirti be tavo pykčio 
ir siutimo! 

— Taip, bet ji nemirs! Ar girdi? 

Jis stvėrė jai už kasų ir pasuko prie pat plaukų šaknų. Įveikta 
pykčio ir skausmo, ji klestelėjo į bangų užlietą paplūdimį ir pratrū- 
ko verkti. Suknelė ir kelnaitės sušlapo iki pat nugaros. Ji liko sėdė- 
ti išskėstomis kojomis, panardinusi pasturgalį. Iš plačiai pražiotos 
gerklės plūdo trūksmingas staugesys. 

Benjaminas pamiršo, kad buvo ant jos užpykęs. Be to, suprato, 
jog jeigu nenori, kad atlėktų tekina Stinė aiškintis, kas įvyko, turi 
ką nors daryti. Valandėlę jis stovėjo neryžtingai žiūrėdamas į mer- 
gaitę, kol galiausiai padavė jai abi rankas ir visaip gerindamasis 
padėjo atsikelti. 

Jie nuvilko šlapius drabužius, išgręžė juos ir patiesė ant šiltų 
uolų džiūti. Kol jie taip sėdėjo dar gerai nežinodami, draugai jie ar 
priešai, jis ėmėsi ją tyrinėti, kaip kartais darydavo, kai jų niekas 
negalėdavo matyti. Įsižeidusi ji atsigulė ant plikos uolos, nubraukė 
nuo šlaunies pasiklydusią skruzdėlę ir kuo nuolankiausiai leido jam 
save tyrinėti, šniurkščiodama nosimi ir pamažu rimdama. 

Abu pamiršo, kad motušė Karena nebesulauks sekmadienio. 


Po dienos garlaiviu parplaukė Dina. Ji nusivedė vaikus į motušės 
Karenos kambarėlį. Jie stovėjo prie lovos sustabarėjusiom rankom 
ir nuleistom akim. 

Benjaminą šiltame kambaryje krėtė drebulys. Jis papurtė galvą, 
kai Stinė paprašė jį paimti senelės ranką. 

Tuomet Dina pasilenkė prie motušės Karenos ir abiem delnais 
vieną po kitos suėmė jos plaštakas. Tada ji linktelėjo Benjaminui. 

Berniukas įdėjo savo rankutę į Dinos delną, kuris ją nuvedė prie 
senutės. Tuomet ji sugniaužė abiejų rankas. 

Motušės Karenos akyse trumpam blykstelėjo kibirkštėlė. Jos 
veidas buvo pusiau paralyžiuotas. Tačiau ji kilstelėjo kairį lūpų 
kamputį bejėgiškai šyptelėdama. O akys pamaži pritvinko ašarų. 

Virš lovos lėtai suposi Stinės maišiukai su žolėmis. Balta užuo- 
laida braukė palangę. 

Tuomet Benjaminas niekieno neragintas stipriai apkabino motu- 
šei Karenai kaklą. 

Olinė, Andersas ir šeimyna stovėjo prie durų. Vienas po kito jie 
priėjo prie lovos. 


Motušė Karena nebepasakė jiems nieko. Bet leido glostyti savo 
liesas rankas. Storas mėlynas kraujagysles, kurios tarsi nuogi rude- 
nio medžiai gožė plaštakas. Ji sekė juos akimis, kai atsimerkdavo. 
Jie aiškiai matė, kad ji viską girdi ir supranta. 

Kambarį apgaubė didžiulė ramybė. Žmonės susiliejo. Be garso. 
Kaip viržių kuokštai, ištirpus sniegui, jie atsitiesė ir susipynė. 

Johanas neberado motušės Karenos gyvos. 

Laidotuvių valtis buvo papuošta medžių lapais ir paparčiais. 
Tarpuose prikaišiota gėlių girliandų ir puokščių. Karstas visiškai 
paskendo jose. 

Olinė buvo atsakinga už tai, kad visi laidotuvininkai gautų ska- 
niai pavalgyti ir parvažiavę namo nekalbėtų apie aplaidumą Rein- 
sneso virtuvėje. Tokios nešlovės motušės Karenos Reinsnesas ne- 
užsitarnavo! 

Ji dieną naktį plušėjo prie valgių ir gėrimų. Nieko neturėjo 
trūkti laidotuvėms. Ir be paliovos dūsavo bei verkė. 

Benjaminui rodės, jog tai niekada nesibaigs. Jis turėjo ateiti į 
pagalbą ir šluostyti jai panosę, kad ašarų nepapultų į blynus, pašte- 
tą ar sumuštinius. 


Johanas užsisklendė savo liūdesyje. Tai, kas buvo įvykę tarp Dinos 
ir jo, įsimetė lyg puvinys. Ir jis nebuvo dar už tai gavęs nuodėmių 
atleidimo. Motušės Karenos mirtis virto jam baisiu įspėjimu. O Di- 
na gyvena! Ji galėdavo įskaudinti jį ir palaužti vien pereidama per 
kambarį, kuriame jis sėdėjo. Anksčiau jis neišdrįso pasipasakoti 
motušei Karenai apie savo didžiąją nuodėmę, o dabar ji jau mirusi! 
Ir apie tėvą jis nebegalėjo pagalvoti taip, kad jo iškart nesukausty- 
tų baimė. 

Su Dievu jis jau seniai nebebendravo. Bandydamas atgailau- 
ti, gyveno atšiauriuose šcheruose su savo parapijiečiais. Nepadė- 
jo ir tai, kad neimdavo atlyginimo ir viską atiduodavo parapijos 
vargšams. 

Jo neapykanta sau buvo tokia stipri, kad jis bodėjosi savo nuo- 
gumo. Taip, net per miegus jis negalėdavo išsilieti, kad jam nesi- 
dingotų, jog skęsta Dinos plaukuose. Baltos jos šlaunys buvo pra- 
garo vartai. Atsibudęs jis matydavo į save šliaužiančius ugnies lie- 
žuvius ir prisiversdavo atsiminti visas kada nors mokėtas maldas. 

Tačiau buvo akivaizdu, kad Viešpačiui to negana. Kad savo 
nuodėmę jam reikia išpažinti Nidaroso arba Tromsės vyskupui. 

Po laidotuvių Johanas vėl išvažiavo į Helgelaną. Jis šalinosi Di- 
nos, kaip tolinamasi nuo ledo properšos. 


Dina paliepė išvalyti tvartą. Iššveisti krautuvės ir svirno grindis. 

Niekas nesumojo, ką galėtų reikšti toks švarinimasis. Bet jie su- 
prato, jog tai įsakymas. Ilgais rudens vakarais ji sėdėdavo kontoro- 
je ir degindavo brangų žibalą tikrindama brangius skaičius. 

Ji nesikraustė į didįjį namą ir negrieždavo violončele. Pastaroji 
aplinkybė visiems kėlė nerimą. 

Benjaminas geriausiai žinojo, kokia pavojinga tokia Dina. Jis 
bandė paveikti ją tomis pačiomis gudrybėmis, kurias ji pati naudo- 
davo norėdama ką nors laimėti. 

Tačiau Dina atsakė tuo, kad nusamdė namų mokytoją. Šis grūdo 
vaikams drausmę ir išmintį, tarsi jie būtų pora kuliamųjų, per ku- 
rias tereikia viską pervaryti. 

Andersas tik parsiradęs vėl išvykdavo. Jis likdavo nematomas 
net būdamas namie, nes visi žinodavo, kad vėl greitai išplauks. 

Motušė Karena gulėjo kape, nesirūpindama reikalų klotimi. 
Šiaip ar taip, ji buvo mažiau pažeidžiama nei bet kada. 

O jos pomirtinė šlovė žydėjo taip pat baltai kaip ledo gėlės Di- 
nos lange. Motušė Karena laikėsi nuošalyje. Ji nenužengdavo pas 
ją iš kerčių ar iš sunkių debesų virš įlankos. Ji nesikišdavo į tai, ką 
Dina daro arba ko nedaro. Nereikalaudavo dėmesio. 

Vienintelis paaiškinimas galėjo būti, kad jai patiko mirties būse- 
na ir ji nejautė poreikio su kuo nors bendrauti. 


Pasklidus gandui, jog kyšulyje vėl kažkas matė lokį, Dina panoro 
pasiimti Tomą į medžioklę. Bet jis atsikalbinėdavo, visada turėjo 
neatidėliotinų darbų. 

Taip praėjo ruduo. 
iema užgriuvo dar spalio mėnesį su sniego pūgomis ir bai- 
siais speigais. 


Dina vėl ėmė griežti. Savo laiką ji padalino apskaitai ir Lorcho 
violončelei. 

Garsai. Juodi ženklai ant griežtų linijų. Nebylūs, kol ji paliesda- 
vo stygas — ir suteikdavo jiems skambėjimą. Kartais garsai pa- 
sklisdavo iš natų lapo, iš Lorcho violončelės jai negriežiant. Ran- 
kos rymodavo ant instrumento, ir vis tiek girdėdavosi melodija. 

Skaičiai. Tamsiai mėlyni ir dailūs savo skiltyse. Nebylūs, bet 
pakankamai aiškūs. Žinantiesiems. Jie visada žymėdavo tą patį. 
Turėjo savo metų ritmą ir savo paslėptus lobius. Arba savo neiš- 
vengiamus praradimus. 


17 skyrius 


AMNONAS PAMILSTA NETYRA MEILE SAVO SESERĮ TAMARĄ, 
ĮŽEIDŽIA JĄ, IŠVARO IŠ NAMŲ IR PALIEKA VIENĄ SKAUSME. 

PO TO AMNONAS ĖMĖ LABAI JOS NEKĘSTI, TAIP, KAD DI- 
DESNĖ BUVO NEAPYKANTA, KURIA JOS NEKENTĖ, UŽ MEI- 
LE, KURIA JĄ BUVO MYLĖJĘS. IR AMNONAS JAI TARĖ: KEL- 
KIS IR EIK SAU. 


(2 Sam 13, 15) 


Tomas stengėsi nutykoti Diną, kai tik ji būdavo ūkiniuose trobe- 
siuose arba arklidėje. 

Ji imdavo nervintis, jeigu jis pasirodydavo kur netoliese. Tarsi 
bijodama kokio vabzdžio. Kartais ji pažiūrėdavo į jį tiriamu žvilgs- 
niu. Paprastai kai jis būdavo saugiai nutolęs. 

Vieną popietę ji vos nesusidūrė su juo, kai ėjo išimtininkų tro- 
bos pusėn. 

— Kodėl Tomas nuolatos pastoja man kelią? — piktai tarė ji. 

Viena ruda ir viena mėlyna akys tankiai sumirksėjo. Tada 
žvilgsnis tapo dygus. 

— Jeigu jau dirbu dvare, matyt, neišvengiamai turiu vaikščioti 
šen ir ten. 

— O ką tu dirbi ant mano laiptų? 

— Nukasu aplink laiptus sniegą. Jeigu tai pačią patenkina. 

— Tai gal galėtum pasiimti kastuvą? 

Jis apsisuko ir nuėjo į pašiūrę kastuvo. Ne vieną valandą girdė- 
josi jo brūžavimas aplink išimtininkų trobą. 


Kitą dieną Dina pasišaukė Stinę. 

— O ką jeigu judu su Tomu susituoktumėt? — paklausė ji be 
jokios įžangos. 

Stinė klestelėjo ant artimiausios kėdės, bet greitai vėl pašoko. 

— Kaip Dina gali šitaip kalbėti? — šūktelėjo ji. 

— Tai gera išeitis. 

— Kokia prasme? 

— Visom prasmėm. 

— Negi tu iš tiesų taip manai? — nedrąsiai paklausė ji ir nusi- 
minusi pakėlė akis į Diną. 
— Jūs galėsite gyventi kaip žmonės išimtininkų troboje. Aš per- 
sikelsiu į didįjį namą, — švelniai pasakė Dina. 
Stinė pasikišo rankas po prijuoste ir nudelbusi akis tylėjo. 
— Ką pasakysi? 
— Jis nenorės, — ramiai tarė ji. 
— Kodėl jis turėtų nenorėti? 
— Dina pati puikiai žino. 
— Kas gi tai? 
— Jis kankinasi dėl kažko kito. 
— Ir kas tai galėtų būti? 
Stinė pasimuistė. Galva dar žemiau nusviro ant krūtinės. 
— Dina turbūt vienintelė, kuri to nežino. Širdžiai sunku įsaky- 
„Retai būna iš to laimės... 
— Stinė bet ką gali padaryti laimingą! — pertraukė Dina. 
Stinė vos slinko išėjusi iš Dinos trobos. Jos akys buvo beveik 
Juodos ir ryžtingai žvelgė priešais save. Ant kėdės ji buvo pamiršu- 
si šalį. Bet negrįžo vidun jo pasiimti, nors drebėjo iš šalčio. 
Ji ilgai stoviniavo prie virtuvės laiptų, apžiūrinėdama varvek- 
lius, kybančius nuo stogo kraigo. Olinė darbavosi viduje, atsukusi 
langui nugarą. 


(T) 


t 


Dina pasikviesdino Tomą ir papasakojo apie jo ateitį. 

Jis sustingo, lyg vinimi prikaltas prie grindų. Veidas išblyško. 

— Tu negali iš tiesų taip manyti! — sušnabždėjo jis. 

— Kodėl ne? Puikiausiai. Judu galėsite gyventi čia, išimtininkų 
troboje, kaip grafai! 

— Dina! — ištarė jis. Žvilgsniu griebėsi jos. Visiškai aklai. 

— Viskas, ko Stinė imasi, išeina į gera, — pasakė ji. 

— Ne! 

— Kodėl ne? 

— Pati žinai. Aš negaliu vesti! 

— Nori visą gyvenimą praleisti dvare kaip kvaišelis? 

Jis krūptelėjo, tarsi ji būtų sudavusi. Bet nutylėjo. 

— Tu per daug svajoji, Tomai! Aš siūlau tau išeitį. Visų mūsų 
labui. 

— Tau nepatinka, kad aš žiūriu tavo pusėn, — rūsčiai pasakė jis. 

— Žiūrėjimas mano pusėn neturi ateities. 

— Bet aš buvau pakankamai geras... anksčiau! 

— Niekas nekalba apie tai, kas buvo ANKSČIAU! — atrėžė ji. 

— Tu negera! 

— Ar ir tokį pasiūlymą kaip šis vadini negeru? 

— Taip, — dusliai pratarė jis, užsivožė kepurę ir buvo beeinąs. 

— Tau sunku būti Reinsnese nevedusiam, supranti? 

— Nuo kada taip pasidarė? 

— Kai supratau, kad visur sliūkini man iš paskos, — tyliai su- 
šnypštė ji. 

Jis išėjo nelaukdamas jos leidimo. 

Visą popietę Dina mynė iš vieno kambario galo į kitą, nors lau- 
kė darbai. 

Atėjo tarnaitė užkurti krosnies miegamajame. Tačiau Dina užri- 
ko jai nešdintis. 

Išimtininkų troboje buvo tylu ir tamsu. 


Tomas sėdėjo virtuvėje pas Olinę ir valgė vakarienę, kai Stinė įėjo 
kažko pasiimti. 

Ji žvilgtelėjo probėgšmais į jį ir nuraudo. Po to spruko lauk. 

Grindys po Tomu įkaito. Jis spoksojo taip, tarsi pirmą kartą ma- 
tytų, kaip Žmogui išeinant užsidaro durys. 

Tomas nuleido pečius ir ėmė uoliai kramtyti košę. 

— Na, kaip? — paklausė Olinė. — Ar košė nešalta? 

— Ne, dėl Dievo meilės, — suglumęs atsakė Tomas. 

— Ko nukabinęs nosį? 

— Ar aš? 

— Ir Stinė nukabinusi nosį. Kas čia darosi? 

— Dina mus nori apvesdinti! — išsprūdo jam, dar net nespėjus 
atitokti. 

Olinė stipriai sučiaupė lūpas. Taip, kaip nakčiai sustumdavo 
krosniakaiščius. 

— Vieną su kitu ar atskirai? — kranktelėjo ji. Tarsi visa tai jai 
būtų vienodai nauja. 

— Vieną su kitu. 

— Ar pasiskubinai?.. 

— Ne! — įsiutęs atkirto jis. 

— Šit kaip... 

— Negalima taip vesdinti žmonių, — sušnibždėjo jis. 

Olinė nutilo ir ėmė barškinti puodeliais prie stalo. Po kiek laiko 
ištarė: 

— Ji vis labiau ir labiau panašėja į lensmaną. 

— Taigi! — tepasakė Tomas. Tuomet jam vėl užsirišo burna. 

— Ar Stinė nenori už tavęs eiti? 

— Aš taip nemanau, — sutrikęs pasakė jis. 

— Tai ar būtų taip jau blogai? 

— Blogai? Taip, žinai, tai galėtų būti visai gera išeitis. 

Jis pastūmė nuo savęs kavos puodelį, stvėrė kepurę ir išlėkė pro 
duris. 


sw ye 


jis iš priestato. 


Kitą rytą Tomo niekur nebuvo. Niekas nežinojo, kurlink jis pa- 
traukė. 

Trečią dieną jis nusileido pėsčias iš kalnų nuskarusiais drabu- 
žiais, trenkdamas degtine. 

Gavęs virtuvėje pavalgyti bei atsigerti, griuvo į lovą ir išmiego- 
jo ištisą parą. 

Atsibudo jis purtomas Dinos. Iš pradžių pamanė, jog sapnuoja. 
Po to išsprogino akis ir atsisėdo lovoje. 

„Atidaviau pagarbą Dinai Grenelv“, — karčiai pagalvojo jis su- 
pratęs, kas ji tokia. Ne vienerius metus nusižeminęs laukdavo iš 
jos bent vieno žvilgsnio, mosto ar žodžio. 

— Tomo išgertuvės ir dykinėjimas per ilgai užtruko! Ir lyg ty- 
čia prieš pat Kalėdas, kai tiek visokių darbų! — ramiai pasakė ji. 

Jam tvoskė tiesiai į jo pagiringas smegenis. 

— Nebijai būti išmestas už vartų? 

— Ne, — drąsiai atsakė jis. 

Ji tankiai sumirksėjo po tokio atžaraus atsakymo, bet greitai su- 
siėmė. 

— Žiūrėk, kad imtumeis darbo! 

— Ką Reinsneso ponia įsakys? Tamstą paimti iš priekio ar iš 
užpakalio? 

Vėjas lauke daužė skardinį kibirą. 

Ji smogė. Stipriai. Praėjus kelioms sekundėms, iš nosies ėmė 
bėgti kraujas. Jis sėdėjo lovoje ir žiūrėjo į ją. Kraujas paplūdo 
smarkiau. Sroveno raudonu šiltu upeliu per lūpas ir smakrą. Atsar- 
giai varvėjo ant prasegtų marškinių, pirma nuraudoninęs auksinius 
jo krūtinės gyvaplaukius. 

Jis nesišluostė. Tik ramiai sėdėjo šlykščiai vypsodamas ir varvi- 
no kraują. 

Ji krenkštelėjo. Vis tiek žodžiai buvo lyg akmenų griūtis. 

— Nusivalyk ir eik prie darbo! 

— Tu nuvalyk! — dusliai ištarė jis ir atsistojo. 

Jis buvo kažkoks grėsmingas. Kažkoks visiškai svetimas. Jai 
nebepriklausė jo mintys. 

— O kodėl aš turėčiau tave valyti? 

— Todėl, kad tu mane sukruvinai! 

— Teisybė, — ištarė ji su nelauktu švelnumu ir apsidairė. Akimis 
surado rankšluostį, paėmė jį ir ištiesė jam kreivai šypsodamasi. 

Jis nepaėmė. Tada ji priėjo ir ėmė atsargiai šluostyti. Mažai ką 
gelbėjo. Be paliovos sunkėsi šviežias kraujas. 

Tada tarp jųdviejų netikėtai pasklido ji. Sušvito lyg žaltvykslė 
pustamsiame spartietiškame kambaryje. Laukinė, aštri aistra! Ne- 
apykantos ir keršto sesuo. 

Nuo jo mušė degtine ir arklidėmis. Ji kvepėjo skarda, rožių 
vandeniu ir šviežiu prakaitu. 

Dina atitraukė ranką, lyg būtų apsideginusi. Tuomet atatupsta 
žengė pro duris išplėtusi šnerves. 

— Tai tu man paleidai kraują! — šūktelėjo jis jai pavymui. 


Pirmąjį naujųjų metų sekmadienį buvo palaiminti Stinė ir Tomas. 
— Svajonės, ką su jomis veikti? — jau ne pirmą kartą klausė 
Olinė. — Arba jos būna trumpos ir liūdnai baigiasi, arba tampai jas 
su savim visą amželį. 
Dina vėl užsinešė violončelę į salę. Intermezzo išimtininkų tro- 
boje baigėsi. 


Aš esu Dina. Yra žmonės. Aš juos sutinku. Kada nors keliai 
išsiskiria. Tai aš žinau. 

Vieną kartą pamačiau, ko nebuvau lig tol mačiusi. Tarp 
dviejų pagyvenusių žmonių, vyskupo ir vyskupienės. Meilė, 
matyt, yra jūros banga, skirta vien tam krantui, į kurį atsimu- 
ša. Aš nesu krantas. Aš esu Dina. Aš stebiu tokias bangas iš 
tolo. Negaliu leistis užtvindoma. 


Benjaminas įprato nuolat gyventi tame name, kur nebuvo Dinos. 
Jis pats nusprendė persikraustyti į išimtininkų trobą. Negalėjo ne- 
užbėgti Dinai už akių. 

Per pastaruosius metus jis ūgtelėjo. Bet aukštaūgiu tapti jam ne- 
buvo lemta. Jis vaikščiojo visur tylus ir dėmesingas. Klausinėdavo 
ir atsakinėdavo lyg orakulas. Keliais svariais žodžiais. Jis nebese- 
kiojo paskui Diną. Kažkas pasikeitė po to, kai Dina iškeliavo į 
Tromsę. O gal po motušės Karenos mirties? 

Jie nepastebėjo, kad jis gedėtų ar jos ilgėtųsi. Bet jis dažnai be 
Hanos įsmukdavo motušės Karenos kambarėlin. 

Ten viskas buvo kaip ir anksčiau. Paklota lova. Pagalviai išpu- 
renti ir sustatyti galvūgalyje. Tarsi nejudrūs išskridusio angelo 
sparnai. 

Stovėjo knygų spinta su įkištu rakteliu. Benjaminas ateidavo ten 
ir užsimiršdavo, kol jį kas pašaukdavo. Jis nebebūdavo didžiajam 
name, nebent kai sėdėdavo sukryžiavęs kojas ant grindų ir skaity- 
davo šalia motušės Karenos knygų spintos. 

Jis buvo imlus mokslams, bet vis tiek bandydavo išsisukti, jei 
galėdavo. Jei jis retais kartais užeidavo į didįjį namą, tai tik pasi- 
imti knygų. Nors Johanas ir išsivežė filosofinius bei religinius vei- 
kalus, liko romanai. 


Benjaminas skaitė balsu Hanai. Jie ištisas valandas išsėdėdavo prie 
baltos ketinės krosnelės išimtininkų troboje su motušės Karenos 
knygomis. 

Stinė nebuvo iš tų, kurie juos uitų, tegul tik duoda ramybę. Ka- 
da ne kada ji pasakydavo: „Liko mažai malkų“. Arba: „Vandens ki- 
biras tuščias“. Ir Benjaminas žinodavo, kad jo darbas yra patarnau- 
ti, jei nieko kito nebūdavo šalia. Kartais jis nustebdavo, kai, eida- 
mas nuo krautuvės ar paplūdimio, išvysdavo stovint didžiulį baltą 
namą. Tuomet jis greitai nukreipdavo žvilgsnį į karvelidę kiemo 
viduryje ir imdavo galvoti apie ką nors kita. 

Kartkartėm jį persmelkdavo aštrus skausmas — ir jis nežinojo, 
nuo ko. 


Benjaminas pastebėjo daug dalykų, niekada apie tai giliau nesusi- 
mąstydamas. Pavyzdžiui, kad Tomas visada priklausė Dinai. Lygiai 
kaip Juodis ir violončelė. Bet paskui Stinė su Tomu susituokė ir 
persikraustė į išimtininkų trobą. 

Tepraėjo keli žiemos vakarai prie ketinės krosnelės, kai kiek- 
vienas sėdėjo su savo darbu, ir Benjaminas suprato, kad Tomas ne- 
bepriklauso Dinai. Kad Tomas nebuvo ir Stinės, nors miegodavo su 
ja. Tomas priklausė pats sau. 

Kad žmogus gali būti pats sau, gyvendamas išimtininkų troboje, 
buvo vienas iš tų dalykų, kurie gąsdino Benjaminą. Dina ir violon- 
čelė tebuvo tolimi garsai salėje. 

Benjaminas gyveno išimtininkų troboje, norėdamas išmokti pri- 
klausyti pats sau. 


18 skyrius 


KAS RANDA GERĄ MOTERĮ, RANDA LAIMĖS IR GAUS 
DŽIAUGSMO IŠ VIEŠPATIES. 


(Pat 18, 22) 


Andersas sausio mėnesį išplaukė į Lofoteną supirkti žuvų. Vos spė- 
jęs grįžti namo, jis ėmė ruoštis į Bergeną. Jo gyvenimas buvo nesi- 
baigianti kelionė jūromis. Ir jeigu pabuvęs keletą savaičių krante 
imdavo neberasti sau vietos, niekam dėl to nekvaršindavo galvos. 

Būdavo, kad garlaiviu atplaukę keliauninkai pageidaudavo nak- 
vynės. Tačiau tai atsitikdavo nebe taip dažnai kaip anais metais. 

O štai krautuvės slenkstį be paliovos brūžavo žmonės. Dinos 
sumanymas užsakyti iš Achangelsko miltų pasirodė esąs išganin- 
gas. Ji pelnė didelius pinigus pasilikdama miltų pavasario sunkme- 
čiui. Netruko pasklisti Žinia, jog Reinsnese galima gauti miltų, 
žvejybos įrankių ir būtiniausių produktų mainais už džiovintas žu- 
vis. Ir Andersas sudarė ne vieną solidžią sutartį dėl žuvų gabenimo 
į Bergeną. 


Stinė nebesimaitino dvare. Ji pati gamindavo maistą vyrui ir vai- 
kams. Tačiau dirbdavo tuos pačius darbus kaip ir anksčiau. Lengvi, 
ramūs judesiai neleido pastebėti, jog ji pluša nuo ankstyvo ryto iki 
vėlaus vakaro. 

Per ilgą laiką ji ne kažin kiek pasikeitė. Tai prasidėjo tą dieną, 
kai ji savo kuklią mantą persinešė į išimtininkų trobą. Ji šypsojosi 
nešdama puodus, kuriuose virdavo tepalus. Kažką niūniavo keistą- 
ja kalba, kurią retai tevartodavo. Gabendama žoleles iš dvaro rūsio 
į išimtininkų trobos podėlį. 

Iš pradžių ji viską šiūravo ir valė. Šlavė ir mazgojo. Pasitelkusi 
į pagalbą Haną ir Benjaminą, iš spalvoto popieriaus prikarpė me- 
niškų karpinių lentynoms. Vėdino patalynę. Dėliojo į spintas ir ko- 
modas visą turtą, kurį buvo gavusi iš Dinos. 

Stinės durys buvo atviros visiems, kas tik norėdavo užeiti. Ne- 
svarbu, ar smalsumo vedamas, ar vaistų žaizdoms ir nuo sunkių 
ligų. Daugeliu atžvilgiu ji užgožė Olinę. Apsilankę krautuvėje, 
pas Stinę užsukdavo daugiau žmonių, negu eidavo į mėlynąją 

dvaro virtuvę. Dažniausiai jie užsukdavo žolelių užpilo ir tepalė- 
lių. Taip pat vedami paskatų, apie kurias garsiai nekalbėdavo. 

Stinės rankos buvo dosnios ir šiltos. Tamsios akys kai kada su- 
švisdavo džiaugsmu. Šį pavasarį ji turėjo daugiau gagų nei bet ka- 
da. Ji lesindavo jas ir pešdavo pūkus. Apdėdavo lentelėmis ir dėžė- 
mis, kad lietus ir vėjas jų nevargintų, kai jos turėdavo tupėti ant 
kiaušinių. Atėjus laikui ji rinkdavo jauniklius į savo šiurkščią pri- 
juostę ir nešdavo prie jūros. 


Kelias savaites po vedybų Tomas buvo tarsi apsvaigintas bulius. Po 
to nebepajėgė priešintis. Raukšlės pamažu išsilygino. Tarsi Stinė 
rytą vakarą jį būtų praususi žolelių nuoviru ir rožių vandeniu. Ar- 
ba naudojusi niekam nematomas galias. 

Kai po prijuoste jos pilvas ėmė matomai apvalėti, Tomas pradė- 
jo šypsotis. Iš pradžių santūriai. Po to ardamas laukus jau švytėjo 
išvien su saule ir bronzos rudumo rankomis. 

Pirma Tomui dingojosi, jog tai kerai. Nes einant dienoms ir 
naktims neįmanoma buvo likti abejingam. Iš jos srūte sruvo ši- 
luma. 

Iš pradžių ji nė negalvojo jo liesti. Ji tvarkydavo jo drabužius, 
duodavo jam pavalgyti. Rūpindavosi, kad jis gautų pailsėti. Ateida- 
vo į laukus su rūgusio pieno bidonėliu. Tik pastatydavo kur nors, 
maloniai pasisveikinusi, ir vėl nueidavo. 

Matyt, ji niekada nebuvo ko nors gavusi, kad nereikėtų už tai 
mokėti. Vestuvių naktį jis paėmė ją greitai ir piktai, galvodamas 
apie tai, kad ji išnešiojo du pavainikius. 

Prieš pat išsiliedamas jis atsidūrė tarp stambių Dinos šlaunų. Po 
to Stinė užklojo jį ir palinkėjo labos nakties. Bet Tomas neužmigo. 
Gulėjo ir spoksojo į jos veido bruožus menkoje šviesoje. 

Buvo pašalę, ir šaltis smelkėsi kiaurai. Staiga jis pamatė, kad ji 
ėmė drebėti. Tuomet jis atsikėlė ir pakūrė krosnį. Norėdamas ją 
pradžiuginti. Nes staiga suvokė, kad ji irgi žmogus. Ir neturėjo 
tikslo prisivilioti jį lovon. 


Neilgai trukus jis suprato, kad net jeigu jis užburtas samiškais ke- 
rais, nebenori be jų gyventi. 

Su droviu džiaugsmu jis vis dažniau ieškodavo jos artumo. Pa- 
tyrė stebuklą: ji nė karto jo neatstūmė. 

Jis greitai išmoko, kad ji tampa meilesnė ir paslankesnė, kuo at- 
sargiau jis ją liečia. Ir net jeigu kitoniškos jos akys gyveno savo 
gyvenimą, ji buvo šalia. Dieną ir naktį. 

Tuo metu joje tarpo kūdikis. Susituokus pradėtas vaikas, turintis 
tėvą ir gyvenime, ir popieriuje. Gal ji nuo pat pradžių ir negeidė 
būtent šio vyro, bet niekas to neišgirdo iš jos lūpų. Net jeigu matė, 
jog paveldėjo jį iš savo ponios, kaip paveldėdavo apatinius drabu- 
žius ir sukneles bei vieną kitą kvapnaus muilo gabalėlį, ji slėpė tai 
savyje. 

Tą dieną, kai Stinė pasisakė, jog laukiasi kūdikio, Tomas prisig- 
laudė prie jos ir ėmė šnabždėti visai nevyriškus žodžius. Net nepa- 
galvodamas, kad gal reikėtų gėdytis. Jis nedaug žinojo apie meilę. 
Vien tai, kad tai reiškė laukti Dinos žodžio, Dinos mosto, Dinos 
pasijodinėjimo, Dinos geros nuotaikos, Dinos visaėdžio geismo. 
Toji meilė jį pavergė ir privertė slapstytis visą jaunystę. Staiga jis 
išsilaisvino. 

Praeidavo ir kelios dienos, o jis neprisimindavo, kas valdo 
Reinsnesą. Dienos arimuose. Tvarte. Miške. Nes dirbo dėl Stinės ir 
vaiko. 


19 skyrius 


NEVADINKITE SĄMOKSLU VISO, KĄ ŠITA TAUTA VADINA SĄ- 
MOKSLU. NEBIJOKITE, KO JI BIJO, IR NEIŠSIGĄSKITE. 


(Iz 8, 12) 


Vieną dieną be išankstinio pranešimo į prieplauką įslydo lensmano 
valtis. Jis buvo rūstus, papilkęs ir norėjo pasikalbėti su Dina prie 
keturių akių. 

— Kas atsitiko? — paklausė ji. 

— Tronjeme sulaikytas vienas rusas, — pasakė jis. 

Dina apmirė. 

— Koks rusas? 

— Tas pats Levas Žukovskis, kuris porą kartų svečiavosi Rein- 
snese! 

— Už ką? 

— Valstybinį šnipinėjimą! Ir Jo Didenybės įžeidimą! 

— Valstybinį šnipinėjimą? 

— Fogtas sakė, kad jie jau seniai jį sekę. Jis netgi palengvino 
jiems darbą, ir jį galėjo suimti kalėjimo teritorijoje. Tuo metu, kai 
užėjo į daboklę atsiimti paketo. Kalėjimo viršininkas žinojo, kad 
jis kada nors pasirodys. Teisėjas įsitikinęs, kad ankstesnysis virši- 
ninkas buvęs politinių kurstytojų ryšininku. Tas Levas Žukovskis 
pakliuvo tiesiai į spąstus. Paketas ilgai ten pragulėjo... Tikriausiai 
jame buvo koks šifras. 

Lensmanas kalbėjo tyliu grėsmingu balsu. Po to jis virto tyliu 
urzgesiu: 

— O kalėjimo viršininkas pasakė, kad paketą atnešė ne kas ki- 
tas, o Dina Grenelv iš Reinsneso! 

— Ką tu nori tuo pasakyti? 

— Tai, kad mano duktė gali būti įtarta gėdingu valstybės šnipi- 
nėjimu! Kad ji artimai draugavo su šnipu! Ir tas žmogus, be visa 
ko, yra valgęs ir gėręs kartu su lensmanu! 

Dinos veidas buvo tarsi senos burės lopinėlis. Primerktos jos 
akys bėgiojo. Nuo lango prie lensmano — ir vėl atgal. 

— Betgi toji knyga, mielasis lensmanai... Toji knyga, kurią per- 
daviau, tėra Puškino poezijos tomelis! Mums su Levu būdavo ma- 

lonu kartu skaityti. Bet, žinoma, jis turėdavo man išversti, nes aš 
nesuprantu rusiškai. 

— Kokias čia nesąmones išsigalvoji! 

— Tai tiesa! 

— Tu privalai sakyti, kad neperdavei jokios knygos! 

— Bet aš perdaviau tą knygą! 

Lensmanas atsiduso ir susiėmė už širdies. 

— Drįstu paklausti, kodėl tu išdarinėji tokias kvailystes? — su- 
šuko jis. 

— Tie mūsų pabraukymai knygoj nėra koks nors šnipinėjimo 
šifras. Tai tik žodžiai, kuriuos bandžiau išmokti. 

— Suprask, tai visai kas kita. Šifras ten turėjo būti iš anksčiau. 

"Nei lensmano širdis, nei jis pats negalėjo susitaikyti su tuo, kad 
jo duktė įsipainiojusi į tokį dalyką. Iš pradžių jis norėjo papras- 
čiausiai neįtraukti į raportą, kad ji perdavė knygą Tronjeme. Jis 
stebeilijo į Diną pro ledyno properšą, viršuj apžėlusią baltais 
kuokštiškais antakiais. Su lediniu šaltumu. Tarsi Dina, tvirtindama, 
jog tai ji atidangino daboklėn tą nelemtą paketą, būtų patį įžeidusi. 
Jis nenori, kad jo vardas būtų įveltas į kokį nors skandalą! 

— Turiu lensmanui priminti, jog turiu Jakobo pavardę! Be to, 
mano pareiga nieko neslėpti. Turėtum tai žinoti?! 

Staiga jis suglebo, tarsi kas būtų trenkęs jam per sprandą medi- 
niu plaktuku. Galėjai netgi tartis girdėjęs dunkstelėjimą prieš jo 
galvai nulinkstant ant krūtinės. Jis suėmė ūsų galiukus ir nužemin- 
tai suglaudė juos virš lūpų. 


Baigėsi taip, kad jis atsitraukė ir nusprendė visą tą istoriją priimti 
kaip dovaną. Jį, tėvą ir lensmaną, tai turėjo ypač iškelti fogto aky- 
se. Maža to, visos norvegų teisingumo sistemos akyse! 

Su dideliu malonumu jis viską apversiąs aukštyn kojom ir įro- 
dysiąs, jog tai tebuvo juokingas nesusipratimas. Jog vyriškis tesąs 
nekaltas tingus bastūnas. Šnipas! Tfu. Karas ir nederliaus metai 
privertė žmones nepatikliai žiūrėti į viską, kas iš rytų. O anglus ir 
prancūzus visi palieka ramybėje, nors iš tikrųjų visa sumaištis pra- 
sidėjo nuo jų. Dėl visa ko jis išdergė ir vokiečius. Rusų vieninteliai 
nusikaltimai šiaurėje yra tai, kad jie geria, dainuoja daugiabalses 
dainas ir veža grūdus! 

Lensmanas užrašė savo svarųjį raportą. Dina pasirašė po paro- 
dymais. 

Tačiau Krymo karas akivaizdžiai tebesitęsė Dinos galvoje. Vio- 
lončelės garsai tą vakarą bylojo, kad ji bando nujoti į patį Tronjemą. 

Lensmano nuomone, jos liudijimas turėjo padėti vyruką ištei- 
sint. Kitaip ir negalėjo būti. Jis juk padėjo užgesinti baisųjį tvarto 
gaisrą Reinsnese. Savo sumanumu ir drąsa. 


Dina buvo pašaukta į Ibestadą duoti parodymų teisėjui. Apie ne- 
lemtąją Puškino eilėraščių knygą ir visus tuos pabraukymus, kurie 
turėję reikšti šifrą. 

Teisėjas mandagiai priėmė Diną ir lensmaną. Jiems atėjus pas jį 
jau buvo raštvedys ir pora liudininkų. Kai Dina pasisakė pavardę ir 
atliko kai kuriuos formalumus, jis įžangai paskaitė iš savo doku- 
mentų. 

Išvertus pabrauktus žodžius paaiškėjo, kad Levas Žukovskis 
kaltino Oskarą I bei garbingą pilietį ir teatro direktorių Knutą Bon- 
dę einant išvien su Napoleonu III! Taip pat kad jis ragino neįvar- 
dytus asmenis paremti sąmokslą prieš švedų karalių! 

Dina neiškentė nenusijuokusi. Teisėjas turįs atleisti. Tačiau pagar- 
bą švedų karaliui ji paveldėjusi iš velionės motušės Karenos. O šioji 
visada pageidavusi, kad Reinsneso jekta plaukiotų su danų vėliava! 

Lensmanas susigėdo. Tačiau, kaip tėvas, jis buvo bylos dalyvis ir, 
laimei, negalėjo pasisakyti. Tuo labiau — uždrausti Dinai juoktis. 

— Tamstos parodymai bus užrašyti žodis žodin ir persiųsti į 
Tronjemą, — įspėjo teisėjas. 

— Tiek lensmano duktė žino. 

Jis neskubėdamas pradėjo jos apklausą. Ji atsakinėjo trumpai ir 
aiškiai. Tačiau bemaž kiekvieną atsakymą baigdavo klausimu. 

Teisėjas pašė sau ūsus ir barbeno pirštais į stalą. 

— Tamsta tvirtini, kad šis jo didenybės įžeidimas tėra privatus 
žaidimas? 

— Tikrai! 

— Bet rusas ne taip aiškina. Kalbėdamas apie šifruotą tekstą, 
jis nemini Dinos Grenelv vardo. Tik pripažįsta, kad ji galėjo per- 
duoti knygą savo nuožiūra, jam nežinant. 

— Taip, tikriausiai jis nenori manęs painioti. 

— Ar tamsta gerai pažįsti tą Žmogų? 

— Tiek, kiek pažįstu daugumą svečių, kurie apsistoja vienai ar 
dviem naktims. Reinsnese daug kas išlipa į krantą. 

— Bet tamsta pripažįsti, jog tas vyriškis braukė minėtoje kny- 
goje per tam tikrą žaidimą? 

— Taip. 

— Ar buvo liudininkų? 

— Deja, ne. 

— O kur tai vyko? 

— Reinsnese. 

— Bet kodėl tamsta nunešei knygą būtent į kalėjimą? 

— Todėl, kad su savo jekta buvau Tronjeme. Jis pamiršo knygą, 
o aš žinojau, kad jis ten atvyks. 

— Iš kur tamsta galėjai žinoti? 

— Atrodo, jis kažką buvo minėjęs. 

— Ką jis ten ketino veikti? 

— Apie tai mes nekalbėjome. 

— Betgi moteriai nejauku nešti knygą į tokią vietą? 

— Ta vieta nelabai jauki ir vyrams! 

— Bet ar gali kuo nors paaiškinti, kodėl tam žmogui knyga ga- 
lėjo būti tokia svarbi? 

— Tai jo mylimiausia knyga. Teisėjui tikriausiai, kaip ir man, ge- 
rai žinoma, kad žmonės, mėgstantys knygas, dažnai tampo jas su sa- 
vim. Štai motušė Karena kažkada į Reinsnesą atsigabeno dvi didžiu- 
les knygų spintas. Levas Žukovskis pažinojo Puškiną. Į keliones jis 
visuomet pasiima jo knygų. Manau, kad ir pats jis taip aiškina. 

Teisėjas krenkštelėjo ir užmetė akį į savo popierius. Po to link- 
telėjo galva. 

— Kas tas Puškinas? 

— Tas, kuris parašė poeziją, teisėjau. Tą knygą! 

— Taip, žinoma! Levas Žukovskis nesugebėjo įtikimai paaiš- 
kinti, nei iš kur jis keliauja, nei kur ruošėsi vykti. Ar Dinai Grenelv 
apie tai kas nors žinoma? 

Dina pagalvojo. Papurtė galvą. 

— Ar įtariamasis lankėsi Reinsnese prieš pat išvykdamas į 
Tronjemą? 

— Ne. Paskutinį kartą Reinsnese jis buvo 1854 metų pavasarį. 

— Ta... tas poezijos albumas per visą tą laiką gulėjo kalėjime. 

— Apie tai teisėjas tegul klausia kalėjimo viršininką... Šiaip ar 
taip, viena yra aišku, jog kažkas perlaužė Dinos Grenelv lakinį ant- 
spaudą ant privataus paketo. 

— Hm... hm... 

— Argi taip galima, pone teisėjau? 

— Nelygu kaip Žiūrėsi... 

— Betgi teisėjau! Prieš perlauždami mano antspaudą, jie neži- 
nojo, kas to paketo viduje. Vadinasi, buvo nusižengta įstatymui, 
pasikėsinta į kito žmogaus nuosavybę? 

— Šiuo atveju sunku atsakyti. 

— O laiškas? Kur jis yra? 

— Laiškas? — susidomėjo teisėjas. 

— Pakete buvo laiškas. Levui Žukovskiui. Nuo manęs. 

— Klausimus čia užduoda teisėjas. Dina privalo atsakinėti. 

— Gerai, pone teisėjau. 

— Aš negirdėjau apie jokį laišką. Pabandysiu jį surasti. Kas ten 
buvo parašyta? 

— Tai asmeninis laiškas. 

— Bet čia yra... tardymas. 

— Ten buvo parašyta: „Jei Mahometas neina pas kalną, kalnas 
ateis pas Mahometą“ ir: „Barabas turi atvykti į Reinsnesą, jei dar 
kartą pavyks išvengti kryžiaus“. 

— Ką tai reiškia? Ar tai šifras? 

— Bet kokiu atveju mažai ką turi bendra su švedų karaliumi. 

— Nepamiršk, jog kalbama apie Norvegijos ir Švedijos karalių! 

— Savaime suprantama. 

— Ką reiškė tie žodžiai? 

— Jie turėjo priminti, kad mes Reinsnese tebesame tokie pat 
svetingi. 

— Ar tai viskas, kas buvo parašyta? 

— Taip. Ir parašas. 

— Ar, be paprasto svetingumo, tarp to Levo Žukovskio ir Dinos 
Grenelv buvo kokia nors... kokia nors draugystė? 

Dina pažvelgė į teisėją. 

— Gal galėtumėte patikslinti, ką turite galvoje? 

— Turiu galvoje, ar buvot įpratę siuntinėti kits kitam laiškus ir 
šifruotus tekstus? 

— Ne. 

— Man pasakojo, kad Dina Grenelv nemažai keliavo per pasta- 
rąsias dvi vasaras... Ir į šiaurę, ir į pietus. Ar tamstai teko kelionė- 
se sutikti Levą Žukovskį? 

Dina atsakė ne iš karto. Lensmanas, sėdėdamas savo kampe, iš- 
tiesė kaklą. Jis jautėsi nesmagiai. 

— Ne! — tvirtai atsakė ji. 

— Ar Dina Grenelv mano, kad įtarimai, dėl kurių vyriškis su- 
imtas, yra nepagrįsti? 

— Aš nežinau, dėl ko jis yra suimtas. 

— Dėl to, kad jam priklauso rusiška knyga, kuri kilus įtarimui 
buvo ištirta ekspertų ir iššifruota. Tekstas liudija priešišką nusista- 
tymą karaliaus bei garbingų piliečių atžvilgiu ir insinuoja, jog šie- 
du organizavę sąmokslą, kurio tikslas buvęs įtraukti šiaurės šalis į 


Krymo karą. 


412 


— Kieno pusėje? 

— Tai nesusiję su byla, — sutrikęs pasakė teisėjas. — Tačiau 
Napoleonas III yra minimas kaip sąjungininkas. Gal malonėsi 
tamsta atsakinėti, o ne duoti klausimus? 

— Čia, šiaurėje, mes ilgai buvome įtraukti į karą. Tie šifrai, už 
kuriuos suimtas Levas Žukovskis, gali būti dingstis suimti ir Diną 
Grenelv. 

— Ką turite galvoje kalbėdama apie įtraukimą karan? 

— Mes patys turėjome plaukioti į Archangelską ir gabentis grū- 
dus, kad nenustiptume badu. Man neteko girdėti, kad karaliui būtų 
šovę į galvą pasiteirauti, kaipgi mums einasi. O dabar jis nori 
įstumti mus karan, kuris pagal pavadinimą turėtų vykti visai kitoje 
vietoje, 0 ne suomių pakrantėje, kur pliekiami rusai. 

— Gal tamsta galėtum grįžti prie reikalo? 

— Taip, pone teisėjau, vos tik sužinosiu, koks tas reikalas. 

— Aš supratau, kad Dina Grenelv tvirtina padėjusi sudarinėti 
šifruotus tekstus. 

— Tai puikus būdas mokytis rusiškų žodžių. 

— Kas juose parašyta — tuose šifruose? 

— Teisėjas perskaitė pradžioje, bet aš pažodžiui neatsimenu. 
Mes dar daug ką kalbėjome, kai teisėjas tai perskaitė. Ir daug van- 
dens nutekėjo nuo to laiko, kai Levas Žukovskis buvo Reinsnese ir 
mokė mane rusų kalbos. 

— Tamsta nelabai nori bendradarbiauti. 

— Man atrodo, kvaila areštuoti žmogų už tai, kad patraukė per 
dantį švedų karalių, ir nepajudinti nė piršto, kad būtų sudrausti tie, 
kas sulaužė Dinos Grenelv antspaudą! O Krymo kare laimėtojų ne- 
bus! Išskyrus tuos, kurie iš jo pelnosi pinigą. 

Galiausiai teisėjas nusprendė baigti apklausą. Protokolas buvo 
garsiai perskaitytas. Ji neprieštaravo. Ir viskas baigėsi. 

— Ar esu kuo nors kaltinama? — paklausė ji. 

— Ne, — atsakė teisėjas. Jis buvo aiškiai pavargęs. 

— Kokią įtaką ši apklausa turės apkaltinant Levą Žukovskį? 

— Sunku pasakyti. Bet manau, jog toks aiškinimas susilpnina 
šifro įkaltį. 

— Gerai! 

— Tamsta simpatizuoji tam rusui? 

— Man nepatinka, kai mano svečiai suimami už tai, kad kuo 
draugiškiausiai bando mokyti mane rusiškų žodžių. Nematau reika- 
lo šito slėpti. 

Teisėjas, lensmanas ir Dina išsiskyrė draugai. 

Lensmanas buvo patenkintas. Jis jautėsi taip, tarsi pats būtų vis- 
ką sutvarkęs! Paruošęs ir vieną, ir antrą. Pateikęs išankstinę infor- 
maciją ir fogtui, ir Dinai. Kad apklausa galėtų vykti sklandžiai ir 
prideramai. 

Šiandien Dina buvo jo vienturtė. 


Kai Dina grįžo iš Ibestado, Reinsnesą juosė vaivorykštė. Keturir- 
klei valtelei artėjant, trobesiai vienas po kito nyko iš akių ir sken- 
do rūke. 

Galiausiai spalvingoji juosta vienu galu įsikibo į išimtininkų 
trobos stogą, o kitu paniro į sąsiaurį. 

Ji prisimerkusi žiūrėjo į krantą. Šiandien ji plaukė viena. 


Dina stovėjo prie salės lango ir matė per kiemą einant Stinę ir To- 
mą. Greta vienas kito. Buvo paskutinės balandžio dienos. 

Niekas taip nevaikščioja žmonėms matant! Niekas! 

Jie sustojo prie karvelidės. Atsigręžė vienas į kitą ir nusišypso- 
jo. Stinė kažką pasakė, bet Dina pro langą neišgirdo. Tada Tomas 
atkragino galvą ir nusijuokė. 

Ar kas nors buvo kada girdėjęs Tomą juokiantis? 

Tomas apglėbė Stinę per liemenį. Ir jie palengva nuėjo per kie- 
mą išimtininkų trobos link. 

Moteris už užuolaidos pro dantis iškošė orą. Pasigirdo šnypšti- 
mas. 

Tada ji nusigręžė. Šuoliais perlėkė kambarį. Prie krosnies, vio- 
lončelės, atgal prie lango. 

Kambaryje vis labiau temo. 


Laikraščiai rašė apie taikos sutartį Paryžiuje. Rusija laižėsi ŽaiZ- 
das, neįgijusi didelės šlovės. Anglija laižėsi žaizdas, nepasiekusi 
didelių laimėjimų. O Švedijai —Norvegijai nebereikėjo vaduoti 
suomių. Napoleonas III, matyt, buvo vienintelis, kuris triumfavo. 

Vieną dieną laikraštyje Dina perskaitė, kad mirė Julija Miuler. 
Ji nusiuntė užuojautą ponui Miuleriui. Ir gavo ilgą liūdną laišką, 
kuriame jis pasakojo norįs parduoti visą savo turtą, taip pat ir arklį, 
ir išvažiuoti Amerikon. 

Dina vaikščiojo į vėliavos kalną. O Norlanu, kaip tikra palaima, 
keliavo vasara. 

TU BŪSI PAŽEMINTAS, KALBĖSI IŠ PO ŽEMĖS, IR TAVO ŠNE- 
KA GIRDĖSIS IŠ ŽEMIŲ; TAVO BALSAS BUS IŠ PO ŽEMĖS 
KAIP ŽYNIO IR TAVO ŠNEKA VARGIAI GIRDĖSIS Iš ŽEMIŲ. 


(Iz 29, 4) 


Juodis įsitaisė papilvėje žaizdą, kuri nenorėjo gyti. Niekas negalė- 
jo pasakyti, kaip ji atsirado. Rodės, kad jis, stovėdamas arklidėje, 
bandė save negyvai užgraužti. 

Viskas, ką Tomas darė neleisdamas jam vėl prasigremžti žaizdą 
tvirtais geltonais dantimis, nedavė naudos. 

Niekas, išskyrus Diną, negalėjo prisiartinti prie sužeisto gyvu- 
lio. Buvo matyti, kad kenčia skausmus, nes žaizda supūliavo. Ji 
uždėjo jam apynasrį. Ir kiekvieną kartą, kai jis būdavo girdomas ar 
šeriamas, stovėdavo šalia prižiūrėdama, kad jis nedraskytų žaizdos. 

Dieną naktį visi girdėjo pašėlusį, aršų žvengimą. O kanopų try- 
pimas arklidėje trikdė ir gyvulius, ir žmones. Stinė virė tepalą 
žaizdai. Olinė ateidavo su savo košių kompresais. 

Tačiau po savaitės arklys atgulė ant arklidės aslos ir nebesikėlė. 
Jis gleivėmis aptaškydavo Diną, kai ji prisiartindavo, ir prieš bet 
ką šiepė dantis. 

Koja, kuri buvo arčiausiai žaizdos, gulėjo palenkta po juo. Akys 
buvo pasruvusios krauju. 

Hanai ir Benjaminui buvo uždrausta eiti į arklidę. 


Aš esu Dina. Žmonės tokie apgailėtinai bejėgiški. Gamta abe- 
jinga. Švaistosi gyvybėmis. Niekada neprisiimdama atsako- 
mybės. Tik leidžia viskam nusėsti lyg dumblui ant paviršiaus. 
Kaip pakenčia nauja gyvybė atsirasti tame purve? Dumblas 
gimdo dumblą be galo, be krašto, nieko reikšmingo neįvyks- 
tant ir neatsirandant. Kad nors vienas žmogus pasikeltų iš 
purvo ir ką nors nuveiktų gyvenime! Nors vienas... 

Skaičiai ir muzikos garsai viršesni už visą tą purvą. Ne- 
priklauso nuo to, ar žmogus ką nors žino. Skaičių dėsniai ne- 
išnyksta ir tada, kai niekas jų neužrašo. Garsai visada egzis- 
tuos. Nesvarbu, ar mes juos girdime. 

Bet gamta yra purvas. Šermukšnis. Arklys. Žmonės. Atsira- 
dę iš dumblo. Vėl taps dumblu. Nugyvena amžių. Ir nuskęsta 
purve. 

Aš esu Dina, kuri viena su geležiniu kūju ir peiliu. Bei ar- 
kliu. Aš žinau, kur turiu smogti? Taip! Nes aš privalau. Aš 
esu Dina, kuri kalbasi su Juodžiu. Aš esu Dina, kuri apkabi- 
na jam kaklą. Kuri žiūri jam į paklaikusias akis. Ilgai. Aš esu 
Dina, kuri smogia. Ir kerta! Giliai. 

Tai aš čia sėdžiu toje šiltoje raudonoje masėje ir glaudžiu 
prie savęs arklį. Aš! Kuri mato, kaip akys pamažu virsta į 
stiklą ir apsitraukia migla. 


Tomas įėjo į arklidę pažiūrėti arklio, nes jo nebebuvo girdėti. 

Prieblandoje ir iš toliau atrodė, tarsi Dinos veidas ir drabužiai 
būtų apibirę šviežiais, lietuje sušlapusiais rožių žiedlapiais. Ji sėdė- 
jo ant žemės apkabinusi arklio galvą. Didelis juodas gyvulio kūnas 
ramiai tysojo ant aslos, į šalis atmetęs grakščias stiprias kojas. 

Smarkiomis čiurkšlėmis ištryško kraujas. Nutaškė sieną ir ant 
grindų pakreiktus auksinius šiaudus. 

— O Viešpatie! — sudejavo Tomas. Nusismaukęs kepurę, pritū- 
pė šalia jos. 

Neatrodė, kad ji būtų jautusi jį esant greta. Jis vis tiek nesitrau- 
kė. Kol giliame peilio dūryje sukrešėjo paskutiniai lašai. 

Tuomet ji pamažu išsilaisvino, padėjo arklio galvą ant žemės ir 
užspaudė gyvuliui akis. Atsistojusi persibraukė ranka kaktą. Tarsi 
nakviša, kuri pabunda klydinėdama. 

Tomas taip pat pakilo. 

Dina rankos mostu parodė nesiartinti. Po to pasuko prie durų ir 
išėjo neuždarydama jų. Jos kaustytų batų kaukšėjimas į šiaudais 
pakreiktą aslą dusliai aidėjo visoje arklidėje. 

Tada stojo tyla. 


Kūjis su peiliu buvo nunešti į vietą. Arklidė išvalyta. Kruvini dar- 
biniai drabužiai pakišti upėje po dideliais akmenimis. Ji viską ska- 
lavo į jūrą. 


Dina nuėjo į viralinę ir po didžiuoju katilu pakūrė ugnį. Prisėdo 


ant suolelio šalia krosnies, kol vanduo pakankamai sušilo ir garai 
ėmė mušti lig lubų. 

Tada ji atsistojo, nuėjo prie durų ir užstūmė sklendę. Atsinešė 
didžiąją skardinę vonelę, kabančią ant sienos, ir pripylė vandens. 
Lėtai nusirengė. Tokiais judesiais, lyg atlįkdama ritualą. 

Sulankstė kiekvieną rūbą, paslėpdama kraujo dėmes. Tarsi jų 
nematydama būtų galėjusi jas panaikinti. Galiausiai nuoga paniro į 
garuojantį vandenį. 

Staugsmas gimė kažkur greta. Susikaupė ryklėje. Išsiveržė vis- 
ką suskaldydamas į skeveldras. Kol atėjo Jertrūda ir jas surinko. 


21 skyrius 


TEATEINA MANO MYLIMASIS Į SAVO SODĄ IR TEGUL VALGO 
SAVO MEDŽIŲ VAISIUS. AŠ ATĖJAU Į SAVO SODĄ, MANO SE- 
SUO, SUŽADĖTINE, NUSISKYNIAU SAVO MIRĄ SU SAVO KVE- 
PALAIS, VALGIAU MEDAUS SYVO SU SAVO MEDUMI, GĖRIAU 
SAVO VYNĄ SU SAVO PIENU. VALGYKITE, PRIETELIAI, IR 
GERKITE, IR ATSIGERKITE, MYLIMIAUSIEJI. 


(Gg 5, 1) 


Tą dieną, kai Dina buvo Kvefiorde apžiūrėti žirgo, kurį jai žadėjo 
parduoti, iš Stranstedo pakeleivingu laivu atvyko Levas Žukovskis. 
Visa jo manta tebuvo jūreiviškas maišas ir kelioninis krepšys. 
Krautuvės Peteris pasitiko atvykėlį prieplaukoje, nes jis ką tik bu- 
vo uždaręs krautuvę nakčiai. 

Supratęs, jog tai ne vėlyvas pirkėjas, o nakvynininkas, jis skės- 
telėjo rankomis ir paprašė eiti dvaran. 

Levas stovėjo ir žiūrėjo į šermukšnių alėją. Šioji stūksojo ap- 
sunkusi, su pilnu skraitu kraujo raudonumo uogų. Lapus buvo nu- 
draskęs vėjas. 

Tada jis žengė per ją. Nuoguose vainikuose buvo girdėti tylus 
niūniavimas. Jis sustojo priešais didžiuosius laiptus. Paskui tarsi 
apsigalvojo. Užėjęs už namo, įsmuko pro priestato duris. Numetęs 
ant grindų jūrininko maišą ir kelioninį krepšį, pasibeldė. Netrukus 
atsidūrė mėlynojoje virtuvėje. 


Olinė atpažino vyriškį su randu. Iš pradžių buvo nedrąsi ir šalta, 
tarsi niekada Reinsnese nebūtų priiminėjusi svečių. Ji pakvietė jį 
vidun į kambarį, bet jis atsisakė. Jei netrukdysiąs, mielai pasėdė- 
siąs pas ją. 

Akimirką ji stovėjo slėpdama rankas po prikyšte, tuomet šaste- 
lėjo prie jo ir ėmė tapšnoti per krūtinę. 

— Labai ačiū už siuntinį! Nuo pat jaunystės laikų nebuvau ga- 
vusi tokios dovanos! Telaimina tave... 

Ji taip susijaudino, kad ėmė plekšnoti dar smarkiau. 

Gestas buvo netikėtas, tačiau jis nusijuokė ir pabučiavo ją į abu 
skruostus. 

Sumišusi ji nusisuko ir suskato kurstyti krosnį. 

— Sugalvok man dovanoti šitokią gražią apykaklę! — kalbėjo 
ji, o kūrenami žabai plyksčiojo prie jos užkaitusio veido, palinku- 
sio ties priežda. 

— Ar Olinei kada tenka nešioti apykaklę? — paklausė jis ir pa- 
žvelgė tiesiai į ją. 

— O taip... retkarčiais. Bet dabar nelabai kur beišeinu. O čia, 
virtuvėje, nedera vaikščioti taip išsipusčius. 

— Bet kartais galima pasipuošti? 

— Taip, — sulaikiusi kvapą, ištarė ji. Kad tik užbaigtų šneką. 

— Kada Olinė paskutinį sykį dėvėjo apykaklę? 

— Per Kūčias. 

— Senokai. 

— Taip, bet, žinai, ne pro šalį turėti vieną nesuteptą ir nenu- 
brizgusį daiktelį. 

Jis pasiuntė jos nugarai meilų žvilgsnį. Tuomet ėmė klausinėti, 
kas gera Reinsnese. 

Tarnaitės viena po kitos įkišdavo galvą pro kamaros duris. Le- 
vas sveikinosi paduodamas ranką. Olinė nurodinėjo, kaip paruošti 
didįjį svečių kambarį. Trumpomis komandomis. Po pusę žodžio. Iš 
kurių matėsi, kad jos ir taip žinojo, ką reikia daryti. O visa tai te- 
buvo daroma norint jas išprašyti iš virtuvės. 

Tada ant virtuvinio stalo ji patiekė kavos. Jis išėjo ant laiptų sa- 
są švytinti. Kol jis vėl paklausė, kokios naujienos Reinsnese. 

— Motušės Karenos nebėr... — tarė Olinė ir pakėlė ranką prie 
akių. 

— Kada tai įvyko? 

— Pernai rudenį. Kai Dina grįžo iš Tromsės. Taip, ji buvo 
Tromsėje ir užsakinėjo miltus iš Archangelsko... Bet ponas Levas 
juk negalėjo žinoti. 

Olinė papasakojo apie motušės Karenos mirtį. Apie tai, kad Sti- 
nė su Tomu vedę, gyvena išimtininkų troboje ir laukia vaikelio. 

— Matyt, taip jau yra, kad visada atsirandu kam nors mirus, — 
sumurmėjo jis. — Bet kad Stinė su Tomu... Tai džiugi naujiena. 
Keista, nepastebėjau to, kai buvau čia paskutinį kartą. Kad kažkas 
tarp jų brendo. 

Olinė atrodė suglumusi. Bet po to neišturėjo: 

— Jie ir patys nedaug težinojo. Čia Dinai pasimatė, kad tai bū- 
tų nebloga išeitis. Tada taip ir įvyko. Ir atrodo, kad visam dvarui 
tat išėjo į gera. Bet ne visos moterys Reinsnese laimingos... 

— Ką turi galvoje? 

— Ponią. Šiaip neturėčiau nieko sakyti. Ji per kieta. Taip pat ir 
sau. Kažkas ją graužia... Ji neturi daug laimės! Ir tai matosi... Bet 
man nereikėjo viso to sakyti... 

— Nieko baisaus. Man atrodo, kad aš suprantu. 

— Ji pati nudobė arklį! 

— Kodėl? 

— Jis sirgo. Turėjo papilvėje žaizdą, kuri užpūliavo. Be to, bu- 
vo ir senas. Bet kad ji įstengė... 

— Ji mylėjo tą arklį? 

— Suprantama. Bet kad pati ir nudobė... 

— Ar nušovė jį? 

— Ne, nusmeigė! Vaje, vaje! 

— Bet arklys leidosi. 

Olinės veidas staiga virto ręstine siena be durų ir be langų. Ji 
nuėjo prie viryklės ir paėmusi kavinuką abiem pripylė kavos. 

Tada pasakė, kad jis atrodo sulysęs ir išblyškęs. 

Jis plačiai nusišypsojo ir paklausė apie vaikus. 

— Benjaminas nors kartą su mama. Rasi jai dabar labiau jo rei- 
kia, kai nebėra arklio. 

— Nors kartą? 

— Na taip, be Reinsneso, tas vaikas nedaug ką mato... Taip, ži- 
noma, čia lankosi daug žmonių. Tačiau berniukas, kuriam reikės 
tiek aprėpti, turėtų pamatyti daugiau pasaulio! 

— Jis dar labai jaunas, — nusišypsojo Levas. 

— Gal ir taip... O Stinė turės mažylį lapkričio mėnesį. Tuomet 
išimtininkų troboje bus trys vaikai. Bet nė vieno dvare. Negerai, 
kad Benjaminas auga ne taip, kaip priderėtų jo luomui. Motušei 
Karenai tai nepatiktų. Ji norėtų susigrąžinti jį dvaran. 

— Ar Benjaminas negyvena su mama? — paklausė Levas. 

— Ne, jis nenori... turbūt. 

Levas stebėjo moterį su prikyšte. 

— Kuo iškeliavo Benjaminas ir Dina? 

— A, ji išplaukė valtimi. Užsispyrė ir gana. Jeigu būtų gyva 
motušė Karena, ji būtų neleidusi išplaukti su berniuku į jūrą vienai, 
be vyriškos pagalbos. 

— Ir Dina būtų jos klausiusi? 

— Dar ir kaip klausiusi. Nežinau, kaip būtų buvę iš tikrųjų. Bet 
greičiausiai ji nebūtų taip pasielgusi. 

Staiga Olinė susigriebė kalbanti šiam svetimam žmogui daly- 
kus, kuriuos sunku nusakyti žodžiais. Ji tankiai sumirksėjo ir pa- 
noro baigti šneką. 

Galbūt taip paveikė nėrinių apykaklė, kurią jis jai dovanojo? Ar 
tai, kad jis tiek daug klausinėja? Ar akys? Ji pasiteisino pati sau ir 
greit ėmė krauti į lėkštę pyragus ir braukti nuo siuvinėtos staltiesės 
trupinius. 

— O Johanas? Kaip jis gyvena? — paklausė tas. 

— Tupi savo parapijėl Helgelane. Aš dorai ir nežinau, kaip jam 
ten einasi. Dabar neberašo, kai nebėra motušės Karenos. Pasidarė 
visiškai svetimas. Taip pat ir man. Bet manau, kad sveikata pasitai- 
sė... Kurį laiką jis sirguliavo. 

— Olinė turi daug rūpesčių? 

— Na taip, kas man daugiau lieka. 

— Olinė sunkiai dirba? 

— Ne, aš turiu gerų pagalbininkų. 

Stojo tyla. 

— O Dina? Kada ji turi grįžti? 

— Turbūt ne anksčiau kaip rytoj, — pasakė ji, akies kampučiu 
stebėdama vyriškį. — Bet Andersas grįžo iš Stranstedo šįvakar. 
Manau, jis apsidžiaugs, kad atvyko ponas Levas! Andersas ruošia 
ir jektą, ir femberingą Lofoteno žūklei. Planuoja pavasarį siųsti abi 
jektas į Bergeną. Mano galva, jis sumanus. Po to, kai pasistatė pa- 
stogę femberinge, jaučiasi kaip ponas ir pats žvejoja. Kai kada. 
Pernai jis gabenosi ir įrangos, ir maisto parduoti žvejams Lofotene. 
O namo grįžo su žuvimis, kepenimis ir ikrais. Ir pirkosi, ir pats 
gaudė. Prisikrovęs buvo iki viršaus! 


Dina retai kada plaukdavo viena. Šįkart taip jau išėjo. Ji metė tokį 
atšiaurų žvilgsnį, kad niekas nedrįso siūlytis ją palydėti, kol ji ne- 
prašė. Ji pasiėmė tik Benjaminą. 

Jis sėdėjo vėliavos kalne, kai ji užlipo pasidairyti garlaivio. Pa- 
sisveikino su ja taip, kaip sveikindavosi su žmonėmis, kurie nakvo- 
davo arba ateidavo iš krautuvės, kad gautų pas Stinę kavos. 

Jis įsmeigė į ją mėlynas akis. Prisimerkęs, tarsi ji būtų plonytis 
dulkių sluoksnis ore. Veido bruožai kaip reikiant buvo pradėję ašt- 
rėti. Skruostai ir smakras pasidarė kampuoti. Plaukai per pastaruo- 
siųs metus patamsėjo. O galūnės buvo negrabios ir visur kliudė. Jis 
turėjo negerą įprotį sučiaupti lūpas į vieną brūkšnį. 

— Ir tu žvalgaisi laivų? — paklausė ji. 

— Taip. 

— Manai, kad šiandien atplauks žmonių? 

— Ne. 

— Tai kodėl žiūri? 

— Jis toks bjaurus. 

— Ar Benjaminas žiūri į garlaivį dėl to, kad jis bjaurus? 

— Taip. 

Dina prisėdo ant plokščiojo akmens šalia vėliavos stiebo. Ber- 
niukas mandagiai pasislinko į šalį. 

— Užteks vietos abiem, Benjaminai. 

Staiga ji uždėjo ranką jam ant nugaros, bet jis atsitraukė. Nepa- 
stebimai, tarsi nenorėdamas jos erzinti. 

— Ar nori kartu vykti į Kvefiordą apžiūrėti naujo žirgo? — pa- 
klausė ji, ūkiant garlaiviui. 

Jis neatsakė, kol nenustojo ūkti. 

— Būtų neblogai, — atsakė jis apsimestinai kasdieniškų balsu. 
Lyg bijodamas, kad Dina apsigalvos, jeigu jis parodys džiaugsmą. 

— Tuomet nuspręsta. Išplaukiam rytoj. 

Jie pasėdėjo dar valandėlę žiūrėdami, kaip vyrai išsiyrė prie laivo. 

— Kodėl tu nudūrei Juodį? — staiga paklausė jis. 

— Jis sirgo. 

— Ar negalėjo pagyti? 

— Taip. Bet niekada nebegalėjo būti toks kaip anksčiau. 

— Ar tai labai svarbu? 

— Taip. 

— Kodėl? Tu būtum galėjusi jodinėt kitu arkliu. 

— Ne, aš negaliu laikyti arklio, kuris tik stovėtų arklidėje, kai 
aš jodinėčiau kitu. 

— Bet kodėl pati tai padarei? 

— Nes tai buvo rimta. 

— Jis galėjo tave negyvai užspardyti? 

— Taip. 

— Kodėl Dina taip daro? 

— Aš darau, ką privalau, — atsakė ji ir atsistojo. 


Dina tarėsi su juo dėl arklio pirkimo. Jos nuomonei buvo pritarta. 
Žirgui kažko trūko. Jis buvo klastingų akių ir siauros krūtinės. Ne- 
gelbėjo ir tai, kad labai klausė, kai Dina užsėdo ant jo. Sandėris 
neįvyko. 

— Tuomet reikėtų, kad kažkas parplauktų su tavim namo, — 
nerūpestingai tarė Dina. — Mes lyg norėjom grįžt sykiu, tu ir aš. 

Jiedu pernakvojo lensmano dvare. Taikiai ir pakančiai. 

Per teisėją lensmanas gavo žinią, kad neseniai paleistas Levas 
Žukovskis. 

Dina išklausė naujieną primerktomis akimis. Tada ji ėmė kalbė- 
ti Dagnei, kad mielai pasiimtų į Reinsnesą Jertrūdos portretus, dėl 
kurių vietos Dagnė ir ji visais laikais pešėsi. 

Dagnė neramiai pasimuistė. Tačiau pritarė. Nebloga išeitis. 

— Ir sagę. Kuri priklauso Jertrūdai. Tą, kurią įsisegi, kai nori 
pasipuošti. Ją taip pat norėčiau išsaugoti, — toliau kalbėjo ji. 

Berniukai ir lensmanas sėdėjo lyg ant adatų. Tačiau Benjami- 
nas, atrodo, nebojo, kad jie sėdi ant parako. Jis stebėjo visus iš ei- 
lės. Tarsi būtų atradęs kažką įdomaus knygoje su paveikslėliais. 

Viskas praslydo šonu. Kaip ūmus vėjo šuoras, staiga pakeitęs 
kryptį. 


Dina išsivežė ir sagę, ir portretus. 


Buvo skaistus rudeniškas oras. Ir ganėtinai palankus vėjas. 

Berniukas buvo išdidus kaip povas. Nemažą kelionės dalį sėdė- 
jo prie vairo. Šnekėjo nedaug. Bet atrodė patenkintas. Bemaž lai- 
mingas. Keliaudami į namus, jie apie daug ką kalbėjo. 

Ji žiūrėjo į jį! Ji klausė, ką jis nori pasakyti. Visą laiką ji labai 
rimtai atsakinėjo į jo klausimus. Apie motušę Kareną. Apie arklį. 
Apie tai, kuo jis mokysis, kai užaugs. Apie tai, kas valdo Reinsne- 
są. Visus tuos dalykus, kuriuos Benjaminas nusiklausė, kai suaugu- 
sieji pamiršdavo, kad jam duotos ausys kaip ir kitiems žmonėms. 
Ir į ką jie vengdavo atsakyti, kai jis paklausdavo. 

Dina atsakinėjo. Kartais jam nieko nepasidarydavo aiškiau. Bet 
tai buvo nesvarbu. Nes ji atsakinėjo. 

Retkarčiais pasakydavo nežinanti. Kaip ir tada, kai jis paklausė, 
ar pasiimsianti jį, kai kitą sykį kur nors plauksianti. Arba kai jis 
paklausė, ar Johanas dar kada nors atvažiuosiąs į Reinsnesą. 

— Man vis tiek, ar Johanas grįš namo, — pasakė jis. 

— Kodėl gi? 

— Nežinau. 

Ji paliko jį ramybėje ir daugiau nebeklausinėjo. 


Jie priplaukė beveik ligi pat kranto. 

— Tu vairuoji ne blogiau už Andersą, — pasakė Dina, kai botas 
pasiekė pirmuosius akmenis. 

Benjaminas nušvito. Iššoko į paplūdimį kaip tikras vyras ir nu- 
vilko botą prie didelio akmens, kad Dina galėtų išlipti į krantą ne- 
sušlapdama kojų. 

— Dina velniškai gerai buriuoja, — tarė jis ir pasisuko į ją pa- 
imti kelioninių krepšių, kuriuos ji padavė jam iš laivo galo. 

Jo šypsena buvo reta dovana. Tačiau jai neberūpėjo Benjamino 
dovanos. Jos akys krypo kažkur aukštyn į kalvą. 

Alėja leidosi vyriškis su juoda plačiakrašte fetrine skrybėle. Jis 
kilstelėjo ranką pasisveikindamas. Ji paleido krepšius į dumblius. 
Tuomet lėtai ir atkakliai žengė tarp akmenų. Per užlietą paplūdimį. 
Tarp pašiūrių. Per žvyrą. Gilyn tarp medžių vainikų, kur alėja ser- 
gėjo kelią trobesių link. 

Paskutinę atkarpą ji pasileido tekina. Sustojo per žingsnį. Tada 
jis ištiesė rankas. Ji atsidūrė jo glėbyje. 

Berniukas paplūdimyje nunarino galvą ir užvilko botą ant kranto. 

Šis buvo sunkus. 


Jie jau valgė desertą. Rudens sutemos sulindo į kertes. Nes tą va- 
karą šviesos nebuvo taupoma. 

Mokytojas ir krautuvės Peteris nesikišo į pokalbį. Daugiausia 
šnekėjo Andersas ir Levas. Dinos akys degė kaip ugnis. 

Stinė nebesėdėjo prie stalo. Nustojo po vedybų su Tomu. Ji sa- 
vanoriškai atsisakė šios privilegijos. Nes Tomo niekada nekviesda- 
vo prie stalo dvaro svetainėje. 

Dabar ji tai įeidavo, tai išeidavo. Prižiūrėjo, kad nieko netrūktų. 
Kaip ori virtuvės šeimininkė. Nors didžiuliu pilvu, ji vaikščiojo 
skubriai ir grakščiai lyg stirna. 

Levas širdingai pasisveikino su ja kaip su namiške. Tačiau ji 
buvo mandagiai santūri. Tarsi norėdama apsidrausti nuo galimų 
klausimų. 

Niekas nekalbėjo apie kalėjimus ir šnipų veiklą. Tačiau be karo 
temos neapsiėjo. Tai buvo savotiška būtinybė. 

— Ar jūs Rusijoje patenkinti naujuoju caru? — paklausė An- 
dersas. 

— Šiuo klausimu, matyt, nėra vieningos nuomonės. Bet aš jau 
seniai neturėjau žinių iš Sankt Peterburgo. Šiaip jis kiek galėdamas 
pasinaudojo beviltiška padėtimi. Be to, nėra taip vienpusiškai mo- 
kytas karo dalykų kaip tėvas. Netgi priešingai: nuo mažų dienų 
vienu iš jo mokytojų buvo poetas Vasilijus Žukovskis. 

— Levo giminaitis? — skubiai paklausė Dina. 

— Gal ir taip, — nusišypsojo jis. 

— Levas mano, kad mokytojo asmenybė labai svarbu? — pa- 
klausė Dina ir žvilgtelėjo į kandidatą Angelį. 

— Tuo nesunku įsitikinti. 

— Aš turiu Lorchą, — mąsliai tarė Dina. 

— Čia tas pats, kuris išmokė tave groti violončele ir piani- 
nu? — paklausė kandidatas. 

— Taip. 

— Kur jis dabar? 

— Tai šen, tai ten. 

Stinė buvo įėjusi padengti stalo kavai. Išgirdusi Dinos atsaky- 
mą, ji atsitiesė. Po to ramiai išėjo. Andersas akivaizdžiai nustebo. 
Bet nieko nesakė. 

— Suprantama, kad tam žmogui tenka didelis vaidmuo, — pa- 
sakė kandidatas. 

— Be jokios abejonės, — tarė Levas. 

— Ar tamsta manai, kad Krymo karas buvo pasmerktas pralai- 
mėti dėl to, kad niekas neišmokė kareivių kautis? — susidomėjęs 
paklausė mokytojas. 

— Karas, kuris neturi jokios prasmės tiems, kurie kaunasi, yra 
pasmerktas pralaimėti. Karas — kraštutinė pasekmė, kai žmonės 
taip įbauginti, jog nustoja kalbėti. 

— Tai tėra etinė klausimo pusė, — pasakė kandidatas. 

— Etinės pusės taip pat negalima nepaisyti, — tarė Levas. 

— Taikos sutartis, ko gero, suvaržė rusų laisvę? — paklausė 
Andersas. 

— Mąstantis rusas yra laisviausia būtybė pasaulyje, — žvaliai 
tarė Levas. — Bet Rusija nėra vienbalsė. Tai visas choras! — pri- 
dūrė jis. 

Andersas labai mėgo desertą, bet dabar padėjo šaukštą. 

Dina buvo išsiblaškiusi. Ji spoksojo tiesiai prieš save ir nereagavo 
į jų žvilgsnius. Galiausiai paėmusi servetėlę, nusišluostė lūpas. 

— Taip, bet kažkur turi būti durų raktas, — ištarė pati sau. — 
Man tik nepavyksta jo rasti... 

— Kaip Levas žiūri į skandinavizmo* šalininkų pasiūlymą su- 
vienyti visas šiaurės valstybes po viena vėliava? — paklausė kan- 
didatas. 

— Žiūrint ką mes priskirsim šiaurės valstybėms, — išsisukinė- 
damas atsakė Levas. 

— Čia tik žemėlapio darkymas. Neįmanoma sulydyti aukso su 
pelenais. Jie atsiskirtų vos tik atvėsę, — sausai pasakė Andersas. 

— Nemanau, kad tu teisus. Tautos privalo žiūrėti ne tik savęs. 
Žmonės, kurie, išskyrus save, nieko daugiau nemato, yra Žuvę, — 
lėtai pasakė Levas ir nuleido akis į lėkštelę. 


*skandinavizmas — judėjimas už Skandinavijos šalių vienybės ir bendra- 
darbiavimo stiprinimą 1830-1864 m. 

Dina pažvelgė į jį nustebusi, po to prajuko. Kiti suglumę nudel- 
bė akis į stalą. 

— Ar galėtų ponia Dina išpildyti seno sumušto ruso paskutinį 
prašymą? — linksmai paklausė jis. 

— Koks tai prašymas? 

— Pagrok ką nors iš natų, kurias tau atsiunčiau! 

— Gerai, jeigu eisi su manimi paieškoti lokio, kuris praeitą sa- 
vaitę ties praraja papjovė dvi avis, — skubriai pasakė Dina. 

— Sutarta! Ar turi šautuvą? 

— Taip, Tomas turi! 

Dina pakilo, susiglemžė tamsiai mėlyną medvilninį sijoną ir at- 
sisėdo prie instrumento. 

Levas nusekė jai iš paskos, o kiti susėdo prie atvirų durų rūko- 
majame. Jųdviejų rankos buvo lyg iš žarijų ir spyglių, kai jie pa- 
liesdavo viens antrą. 

— Ne visus kūrinius buvo vienodai lengva groti, — tarė Dina. 

— Bet turėjai užtektinai laiko pasimokyti... 

— Taip, aš tuo nesiskundžiu, — šaltai atrėžė ji. 

— Ar galiu paprašyti? 

— Taip. 

— Tada norėčiau išgirsti kūrinį, skirtą lunatikams. Mėnesienos 
sonatą. Bethoveno. 

— Ją tu pamiršai atsiųsti. 

— Ne, tu ją gavai. Tai yra Sonata Nr. 14, — pasakė jis. 

— Tu klysti! Sonatos Nr. 14 pavadinimas ne toks. Ji vadinasi 
„Sonata guasi una fantasia“, — pranašiai tarė ji. 

Jis atsistojo rūkomajame tarp vyrų ir jos taip, kad vienas tegalė- 
jo matyti jos akis. Jo randas tąvakar buvo visai blyškus. Gal todėl, 
kad ir vyriškis buvo išbalęs. 

— Mes abu teisūs. Iš pradžių sonata vadinosi taip, kaip užrašyta 
natose. Tačiau vienas rašytojas perkrikštijo ją „Mėnesienos sonata“. 
Man patinka tas pavadinimas... Nes tai — muzika lunatikams. 

— Galimas daiktas. Tik man labiau patinka sonata Nr. 23 „Ap- 
passionata “. 

— Bet iš pradžių pagrok man, — tyliai tarė jis. 

Ji neatsakė. Tik susirado natas ir ėmė skambinti. Pirmieji akor- 
dai buvo ausį rėžiantis protestas. Po to garsai užliejo kambarį tarsi 
glamonės. 

Kaip įprasta, buvo atvertos durys į virtuvę bei kamarą, ir visi 
brazdesiai toje pusėje nuščiuvo. Olinė ir tarnaitės lyg šešėliai 
šmėkščiojo tarpdury. 

Dina užvėrė akis. Tačiau pirštai buvo lyg pasalūniški šermuonė- 
liai žieminiais kailiukais. Be galo vikriai jie landžiojo iš rankovių 
su batistiniais raukinukais. 

Andersas atsisėdo taip, kad galėtų matyti Dinos profilį. Rusas 
stovėjo už jo kėdės. Jis begėdiškai įsispitrijo žaliomis akimis į jos 
plaukus, o rankas laikė uždėjęs ant kėdės atlošo. Nepaisydamas to, 
Andersas tvirta ranka tylutėliai prisidegė cigarą. Veidas ryškiai nu- 
švito tamsios sienos fone. Raukšlė tarp antakių neteikė jam pa- 
trauklumo. Vis tiek jis atrodė draugiškai nusiteikęs. 

Akimirksnį jis susidūrė su Levo žvilgsniu. Visiškai atviru. Tada 
linktelėjo vyriškiui. Tarsi jie būtų sužaidę šachmatų partiją, kurią 
Andersas pralaimėjo parodydamas didelį pakantumą. 

Andersas visais laikas buvo stebėtojas. Ir savo, ir kitų gyveni- 
mo. Mintyse jis suskaičiavo mėnesius nuo tada, kai Levas paskuti- 
nį kartą lankėsi Reinsnese, iki kelionės Folhavu. Tada nuleido gal- 
vą ir kartu su cigaro dūmais pūtė mintis į lubų sijas. 


EPILOGAS 


NEŽIŪRĖKITE Į MANE, KAD AŠ TAMSIAVEIDĖ, NES MANE 
NUDEGINO SAULĖ. MANO MOTINOS SŪNŪS KOVOJO PRIEŠ 
MANE: JIE PASTATĖ MANE SAUGOTI VYNUOGYNŲ; SAVO VY- 
NUOGYNO Aš NESERGĖJAU. PASAKYK MAN TU, KURĮ MANO 
SIELA MYLI, KUR TU GANAI (...), KAD NEPRIVALĖČIAU KLAI- 
DŽIOTI PASKUI TAVO DRAUGININKŲ KAIMENES. 


(Gg l, 6-7) 


Šviesos dvaro trobesiuos užgeso. Viena po kitos. Koridoriuje 
spingsojo pora stearino žvakių masyviose ketaus žvakidėse. 

Po to, kai visi išsiskirstė kas sau, Dina su Levu išėjo pasivaikščioti 
po naktį. Dvi didžiosios drebulės šalia sodo statinių tvoros stovėjo 
nuogos violetinio dangaus fone. Smėlis su kriauklelių skeveldromis 
aplink motušės Karenos širdišką klombą mėnesienoje priminė mažy- 
tėlaičių numirėlių kaulų jūrą. Aštriai kvepėjo rudeniu. 

Jų žingsniai krypo pavėsinės link, tarsi taip būtų iš anksto susi- 
tarta. Kai ji atvėrė plonas duris, į juos tvokstelėjo drėgmė. Langų 
stiklai tvyksčiojo Dinos žibinto šviesoje. Ji buvo su apsiaustu ir ša- 
liu. Jis menkiau apsirengęs. Bet tam kartui pakankamai šiltai. 

Vos tik ji pastatė žibintą ant stalo, jis apglėbė ją išbadėjusiom 
rankom. 

— Ačiū! — ištarė. 

— Už ką dėkoji? 

— Už neteisingus parodymus! 

Jų kūnai buvo lyg medžiai audroje. Pasmerkti stovėti greta. Zu- 
lintis vis stipriau ir stipriau sulig kiekvienu vėjo gūsiu, kai negali 
prisipažinti skausmo. 

— Ar dėl to jie tave paleido? 

— Tai padėjo. Be to, šifras buvo visai nekaltas. 

— O iš tikrųjų ką kita reiškė? 

— Jis buvo skirtas žmonėms, kurie supranta rusų kalbos dvi- 
prasmybes. 

Jis pabučiavo ją suėmęs delnais jos galvą. 

Pavėsinės stogas sutrūko, ir juodu kaip raibas balandis apklėtė 
dangus. Raudonas žaibas tvykstelėjo į spalvotus langų stiklus. O 
žibintas užgeso savaime. Kiras už lango priminė ryškią raudoną 
pamėklę, pro šalį plaukė žalias mėnuo. Apskritas ir pilnas. 

— Tu sugrįžai! — pasakė ji, atgavusi kvapą. 

— Ar gavai skrybėlę? 

— Taip. 

— Ir dvejojai? 

— Taip. 

— Aš ilgėjausi.. — sušnabždėjo jis ir glustelėjo lūpomis jai prie 
kaklo. — Sėdėjau už grotų ir ilgėjausi. | 

— Kaip tau ten ėjosi? 

— Dabar apie tai nekalbėkim. 

— Ar tai buvo pirmas kartas? 

— Ne. 

— Kur buvo paskutinį sykį? 

— Rusijoje. 

— Už ką? 

— Dina! Ar tave reikia be perstojo bučiuoti, kad nutiltum? 

— Taip! Kodėl tu čia atvažiavai, Levai? 

— Nes tebemyliu škiperio našlę, vardu Dina Grenelv. 

Ji garsiai atsidūsėjo. Kaip senas padienis, kuris pagaliau gali atsi- 
pūsti po ilgos darbo dienos laukuose. Tada krimstelėjo jam į skruostą. 

— Ką reiškia Levo Žukovskio meilė? 

— Tai, kad noriu pažinti tavo sielą. Ir noriu, kad amžinai karto- 
tųsi palaima kaip bažnyčios vargonų balkone. 

Tarsi tai būtų buvęs slaptažodis, ji pakilo ir prisitraukė jį. 

Ant stalo liko stovėti negyvas žibintas. 

Tuomet jiedu žengė tiesiu keliu į palaimą. 


Trečią valandą nakties salėje užgrojo Lorcho violončelė. Andersas 
apsivertė lovoj. Mėnuo ant jo metė vienišą lango kryžių. Jis nu- 
sprendė dar prieš žiemą nuvykti į Namsosą rąstų. Tačiau nesumer- 
kė akių iki pat ryto. 

Benjaminas taip pat girdėjo Lorcho violončelę. Garsai atskriejo 
per kiemą į išimtininkų trobos pastogę. 

Jis stebėjo puotą pro trobos langus. Didelis tamsiaplaukis vyras 
su bjauriuoju randu nenuleido akių nuo Dinos. Tarsi ji būtų jo. 

Stinė iš anksto pašaukė jį vidun, kad jis persirengtų ir eitų su 
visais prie stalo. 

Tačiau Benjaminas Grenelvas tądien parplaukė iš Fagerneso. Ir 
buvo paliktas vienas tarp paplūdimio akmenų. 

Dina pati turėjo atsivesti jį prie stalo! 

Jis žinojo, kad ji to nedarys. 


Levas nusekė paskui ją į salę. Nelyginant karvedys, kuris, užėmęs 
didžiausią šalies miestą, galų gale užlipa į triumfo vežimą. Dar ko- 
ridoriuje jis nuvilko jai apsiaustą ir nuavė batus. 

Juodoji krosnis vos ruseno. Anetė buvo pakūrusi ją dar pavakare. 

Dina uždegė kandeliabrą ant veidrodžio stalelio ir užgesino 
lempą. 

Jis stovėjo ir žiūrėjo į ją nusirengiančią. Kai ji nusivilko korsa- 
žą, jis atsiduso ir ėmė glostyti jos nuogus pečius. 

Jai nusisegus liemenėlę, išpuolė krūtys. Kalinės, paleistos į jo 
rankas. Žvilgančios, su tamsiais kūpsančiais spurgeliais po jo pirš- 
tais. Jis pasilenkė ir ėmė gerti iš jų. 

Ji grabaliojo sijono užsagą. Minkštai sušlamėjo audeklas. Bega- 
lybė audeklo. Galiausiai ji stovėjo vienomis kelnaitėmis. 

Jis nuleido rankas jai ant klubų ir vėl atsiduso. Atrado visas iš- 
siilgtas formas. Šiltą odą po ploniausiu Rytų Indijos perkeliu. Tai jį 
suaudrino. Jie tebestovėjo. 

Ji išsilaisvino iš glėbio ir, žiūrėdama į akis, nurengė jam lieme- 
nę, atrišo ir nutraukė kaklajuostę. Nuvilko marškinius. 

Jis stovėjo prisimerkęs ir mėgavosi kiekvienu palengvėjimu. Li- 
ko be plataus odinio diržo su žalvarine sagtimi. Odinių kelnių. Ji 
lankstėsi priešais jį ir už jo. Pirštai buvo ramūs ir šilti. Galiausiai 
jis prieš ją paliko nuogas. 

Tuomet ji nusileido ant kelių ir įsikniaubė veidu jam į tarpuko- 
jį. Jis priklausė jai, ir ji užvaldė jį. Burna ir rankomis. 


Jis užsikėlė didžiąją moterį sau ant klubų. Jo rankos virpėjo iš 
įtampos. Iš pradžių jis tik palengva kraipė klubus. 

Besimeilinantis, goslus judesys. Taip tetervinas žaidžia poruo- 
damasis. Po to jis lėtai įsismelkė į ją. Prisidengė ja kaip galingu 
skydu nuo bet kokios grėsmės. 

Ji atsiliepė apsivydama apie jį rankomis ir kojomis. Ir tvirtai jį 
laikydama. Kol jis nurimo. Tuomet ji kilstelėjo savo krūtinę jam 
prie burnos ir stipriai įsikibo į jį. 

Jis buvo tarsi galingos mašinos cilindras. Slidus. Sunkus. Ilgas. 

Jiedu jojo. Pakilo troškulys ir alkis. Geismas! 


Galiausiai jis paguldė ją ant grindų. Luktelėjęs vėl puolė. 

Kokie kieti jo klubai! Koks svaiginantis alsavimas! Kokia smigli ie- 
tis! Jis nujodino ją į kampą, išgavo ir išspaudė visų balsų crescendo. 

Kai ji atkragino galvą ir ėmė kristi į begalybę, jis suėmė jai už 
klubų ir nujojo paskui ją. 

Ji pasitiko jį. 

Tuomet jie susiliejo į vieną drebantį kūną. Laikė vienas kito 
sunkį Gordijo mazge priešais juodąją krosnį su raudona ėdria 
liepsna. 

SUGAUKITE MUMS MAŽAS LAPUTES, KURIOS GADINA VY- 
NUOGYNUS; NES MŪSŲ VYNUOGYNAS ŽIEDUOSE. 

MANO MYLIMASIS MAN, O AŠ JAM, JIS GANO BANDĄ LE- 
LIJOSE. 


(Gg 2, 15-17) 


Atėjusi pakurti krosnies, Anetė rado užrakintas duris. Nusėlino į 
svečių kambarį ir rado lovą, kurioje niekas nebuvo gulėjęs. Ji nusi- 
leido į virtuvę pas Olinę ir sumišusi sustojo slėpdama rankas po 
pakuline prikyšte. 

— Ko čia dabar stoviniuoji? — pasakė Olinė. — Ar nebaigsi 
kūrenti krosnių? 

— Salė užrakinta! 

— Gerai, bet pašildyk svečių kambarį ir baik ruošą! Andersas 
jau atsikėlė ir išėjo, taigi tau atkrenta... 

— Svečių kambaryje nieko nėra! 

Olinė atsigrįžo ir įbedė akis į merginą. Apskritų akies obuolių 
gelmė virė ir žaibavo. 

— Gali juk pašildyti kambarį ir tada, kai jame nieko nėra! Ar 
bijai vaiduoklių vidury baltos dienos? 

— Bet... 

— Jokių bet! — sušvokštė Olinė ir taip pastūmė kavinuką ant 
prieždos, kad kavos tirščiai švirkštelėjo pro kaklelį. 

— Ką man daryti su krosnimi salėje? 

— Ką man daryti, ką man daryti? — pamėgdžiojo Olinė. — Ar 
esi girdėjusi, kad kas nors kūrentų krosnį pro užrakintas duris? 

— Ne. 

— Tai va! Eik iš čia nevėpsojusi! Ir kad man nė žodžio! — Oli- 
nė pasilenkė prie pat merginos veido ir iškošė pro dantis: 

— Niekam nė žodžio apie tuščią lovą! Supratai? 

— Taip... 


Benjaminas nutykojo, kada Dina išėjo į kiemą. 
— Ar mes kur nors plauksime? 
— Ne, ne šiandien, Benjaminai. 
— Tu plauksi su rusu? 
— Ne. 

— Tai ką veiksi? 

— Aš išeinų su rusų. Į medžioklę. 

— Moterys neina į medžioklę. 

— Dina eina. 

— Ar galima eiti kartu? 

— Ne. 

— Kodėl? 

— Aš negaliu imti vaikų, kurie paskui landžios po krūmus, kai 
reikės šauti į lokį. 

— Aš ne vaikas! 

— Tai kas tu? 

— Aš esu Benjaminas iš Reinsneso. 

Dina nusišypsojo ir suėmė jam už sprando. 

— Tai tiesa. Netrukus aš tave išmokysiu šaudyti samišku me- 
džiokliniu šautuvu. 

— Šiandien? 

— Ne, ne šiandien. 

Jis staigiai nusisuko ir nubėgo nuo jos pašiūrių pusėn. 

Dina nuėjo į arklidę pas Tomą ir paklausė, ar galima pasiskolin- 
ti jo medžioklinį šautuvą. 

Jis ilgai žiūrėjo į ją, karčiai nusišypsojo ir be žodžių kinktelėjo 
galva. Tada suieškojo parakinę bei krepšį ir nukabino nuo sienos 
šautuvą. 

— Rusas su šituo nieko nepadarys, jis juk įpratęs tik pistoletu. 

— Tomas taip gerai žino, kokiu ginklu moka naudotis ponas 
Levas? 

— Ne, bet vargu ar jis moka šaudyti samišku šautuvu! 

— O Tomas moka? 

— Šitą šautuvą aš pažįstu kaip savo penkis pirštus. Su juo gerai 
taikytis. O tiksliau kliudyti negali joks kitas žmogus... 

Dina rangėsi kaip žaltys. 

— Neaišku, ar būtinai reikės šaudyti, — atsainiai pasakė ji. 

— Taigi medžioklė pati savaime yra geras dalykas, — tarė jis. 

— Ką nori tuo pasakyti? 

Ji priėjo prie pat jo. Jie buvo vieni arklidėje. 

— Aš nieko nenoriu pasakyti. Vien tai, kad Dinai nelabai rūpi 
ką nors nušauti, kai ji eina į medžioklę. Į zuikių medžioklę, — pri- 
dūrė jis ir pažiūrėjo jai tiesiai į akis. 

Ji stvėrė ginklą su reikmenimis ir išėjo lauk. 

Jie kilo taku į tetervinų mišką. Ji pirma. Kartkartėm vis atsigrįžda- 
vo ir nusišypsodavo kaip jauna mergaitė. Ji mūvėjo gelumbiniu si- 
jonu, siekiančių kulkšnis, ir trumpu švarkeliu. Plaukai ant sprando 
buvo surišti juostele. Samišką medžioklinį šautuvą ji nešė atsainiai, 
lyg jis būtų plunksnelė rankoje. 

Jis stebėjo ją iš nugaros. Ji švysčiojo saulės spinduliuose. 

Pirmoji naktinė šalna paliko pėdsakus. Bruknienojai įgavo me- 
talinį blizgesį. Tarp žvilgančių lapelių svyrojo raudonos sultingos 
uogos. 

Nė vienas nesižvalgė lokio. Nematė jie ir berniuko, kuris sėlino 
jų pėdomis. Vikriai slapstydamasis už kadugių ir brūzgų. Jie ėjo 
čia, kad pabūtų vieni. 

Ji padėjo šautuvą į šalį ir palaukė jo už didelio akmens. Šoko 
ant jo kaip lūšis. 

Jis išėjo jai priešais. Kiekvienas apkabinimas tvilkė lyg verdanti 
derva. Čia jis buvo šeimininkas. Gniaužė ją po savimi viržiuose, 
kol ji suinkštė ir krimstelėjo jam į kaklą. Tada jis prisispaudė prie 
jos ir apsunko kaip milžinas. Atvėrė plačius sijonus ir susirado ją. 

— Aš myliu tave, Dina! — sumurmėjo jis iš gilaus ežero. Kur 
tarp meldų plūduriavo vandens lelijos. Iš dumblingo vandens skli- 
do aštrus ir šviežias žemės kvapas. Kažkur ežero pakrašty inkštė 
didžiulis žvėris. 

— Tu mane sutrėkši, — pasisotinusi kūkčiojo ji. 

— Aš tik tęsiu tai, ką tu pradėjai, — dusliai atsiliepė jis. 

— Tau nebuvo gana šios nakties? 

— Ne. 

— Tau kada nors būna gana? 

— Ne. 

— Tai ką mes darysim? 

— Man reikės atvažiuoti dar kartą. Ir dar kartą... ir dar... 

Ji apmirė po juo. 

— Tu išvažiuosi? 

— Ne šiandien. 

Ji atstūmė jį apimta aklo tūžmo. Atsisėdo. Lyg didelė katė, kuri 
pasirėmusi priekinėmis letenėlėmis žiūri savo grobiui į akis. 

— Kada? 

— Kitu garlaiviu. 

— Ir tu dabar tai sakai? 

— Taip. 

— Kodėl nepasakei vakar? — suriko ji. 

— Vakar? Kodėl? 

— Ir tu dar klausi?! 

— Dina... — tyliai pašaukė jis ir norėjo ją apkabinti. 

Ji nustūmė jį šalin ir atsiklaupė viržiuose. 

— Tu žinojai, kad aš turėsiu išvykti, — maldaujamai tarė jis. 

— Ne! 

— Aš tai sakiau dar Tromsėje! 

— Tu rašei, jog... sugrįši, kad ir kas būtų. Tu atvykai į Reinsne- 
są, kad pasiliktum! 

— Ne, Dina, aš negaliu. 

— Tai kodėl tu čia? 

— Kad pamatyčiau tave. 

— Negi manai, jog Dinai iš Reinsneso pakanka, kad kažkas at- 
vyktų į ją pasižiūrėti? 

Jos balsas buvo lyg išbadėjusio vilko gilioj pusnyje. 

— Negi manai, kad galėsi atvykti, pasisotinti ir vėl iškeliauti? 
Negi tu toks kvailas? — kalbėjo ji toliau. 

Jis spoksojo į ją. 

— Argi aš tau ką nors žadėjau, Dina? Atsimeni, mes kalbėjome 
apie vedybas? Ar aš tau ką nors pažadėjau? 

— Ką pasakai, dar ne viskas, — pertraukė ji. 

— Maniau, kad mes supratome viens kitą. 

Ji neatsakė. Atsistojo ir išlenktais nagais nusipurtė sijoną. Jos 
veidas buvo baltas. Lūpos apšerkšnijusios. Akys — vien ledas. 

Jis taip pat pakilo. Keletą sykių pakartojo jos vardą lyg melsda- 
masis. 

— Negi manai, kad žmonės gali išvykti iš Reinsneso, jeigu aš 
nenoriu? Negi manai, kad jiems galima atkakti į Reinsnesą, pasėti 
savo sėklą ir vėl dingti? Negi manai, kad viskas taip paprasta? 

Jis neatsakė. Tik pasisuko į ją šonu ir vėl atsisėdo į viržius. Tar- 
si norėdamas ją sutramdyti, leisdamas jai užgožti jį. 

— Aš turin vėl vykt į Rusiją... Tu gi žinai, kad aš užsiimu daly- 
kais, kuriuos reikia padaryti iki galo. 

— Jakobas norėjo būti čia, — tarė ji lyg pati sau. — Bet jam 
reikėjo išvykti... Aš jį turiu čia. Amžinai! 

— Aš nesiruošiu mirti, nors tavo vyras ir miręs. Jeigu bus vai- 
kas, tada aš... 

Ji šiurkščiai nusijuokė, stvėrė šautuvą ir ryžtingai pasuko gilyn 
į mišką. 

Jis atsistojo ir nuėjo iš paskos. Netrukus suprato, kad ji pradėjo 
medžioti. Buvo įsitempusi ir budri. Tarsi visą savo tūžmą būtų pa- 

vertusi giliu susikaupimu, kurio reikalavo medžioklė. Be garso ty- 
kino nuo medžio prie medžio. 
Jis šypsojosi. 


Benjaminas stebėjo juos iš savo žvalgybos posto. Iš didelės drebu- 
lės virš akmenų nuošliaužos. Kurį laiką tylutėliai sėdėjo ir žiūrėjo, 
kaip už akmens glėbesčiuojasi du žmonės. Jo kaktoje įsirėžė gilios 
raukšlės, burna žiojėjo. Kartais trūktelėdavo vienas lūpų kamputis. 

Jis negirdėjo, kas kalbama apačioje. O kai jie baigė ir pakilo ei- 
ti, jis valandėlę pametė juos iš akių. 

Bet nutykino iš paskos. Benjaminas norėjo matyti viską ir likti 
nepastebėtas. 


Levas ramiai žingsniavo už Dinos ir apžiūrinėjo jos kūną. 

Šis gėrė į save žemos rudens saulės spindulius ir ieškojo Levo 
šešėlio ant medžio kamienų bei viržių kuokštų. 

Kai jie priėjo laukymės kraštą, ji atsigrįžo ir sustojo. 

— Jakobas žuvo pragarmėje, nes nežinojo, kas aš esu. 

— Ką tu nori pasakyti? — paklausė jis. Pajutęs palengvėjimą, 
kad ji prakalbo. 

— Jis turėjo nukristi. Nes aš to norėjau. 

— Kaip tai? — sušnabždėjo jis. 

Ji paėjėjo keletą žingsnių atgal. Iš lėto. Nusvarinusi rankas. 

— Aš nustūmiau roges. 

Jis nurijo seilę ir norėjo eiti paskui ją. 

— Stovėk! — įsakė ji. 

Jis leidosi įvedamas į viržius. 

— Nylsas irgi to nesuprato. Bet jis tai padarė pats. 

— Dina! 

— Gemalėliui, kurį iškraujavau Folhave, taip pat saugiau pas 
Jertrūdą... Nes tu neatvykai! 

— Dina, eik šen! Paaiškink, ką tu kalbi. Prašau tave! 

Ji vėl atsuko jam nugarą ir ėmė lėtai eiti miško aikštele. 

— Tu išvažiuoji į Rusiją? — nesustodama šūktelėjo ji. 

— Aš grįšiu. Ką reiškia tavo žodžiai apie gemalėlį, kurį... 

— O jeigu negrįši? 

— Tada žinok, kad paskutinė mano mintis buvai tu. Papasakok, 
kas nutiko Folhavo jūroje, Dina! 

— Jakobas ir kiti liko su manim. Jiems reikia manęs. 

— Betgi jie mirę. Tu negali jausti kaltės dėl to, kad... 

— Ką tu žinai apie kaltę? 

— Šį tą žinau. Esu ne vieną nužudęs... 

Ji atsisuko žaibišku greičiu. Sustojo ir įbedė į jį akis. 

— Tu tik šitaip sakai, — tūžmingai pasakė ji. 

— Ne, Dina. Tai buvo išdavikai, kurie galėjo pražudyti kitus. Ir 
vis tiek... aš jaučiu kaltę. 

— Išdavikai! Ar žinai, kaip jie atrodo? 

— Jie turi daugybę veidų. Gali būti tokie kaip Dina Grenelv! 
Kuri nori priversti vyrą vilkėti savo sijonais. 


Aš esu Dina, kuri mato Levą išnyrant iš šešėlių. Jis apžėlęs 
barzda, utėlėtas ir nuskaręs. Jis laiko atstatęs Puškino dviko- 
vos pistoletą, kad aš manyčiau, jog tai — poezijos knyga. Jis 
nori man kažką padaryti. Bet aš neprisileidžiu jo nė per 
žingsnį. Aš užtaisiau medžioklei samišką šautuvą. Levas neži- 
no, kas jam geriausia. Jis nori kažką papasakoti apie naująjį 
carą Aleksandrą II. Bet aš pavargau. Aš ilgai ėjau. Man rei- 
kia arklio. 

Aš esu Dina, kuri sako plėšikui: „Šiandien tu susitiksi su 
Jertrūda. Ji išvaduos tave nuo visų bailių minčių, ir tau ne- 
reikės bėgti kaip išdavikui “. 

Aš nutaikau į Kainą ir paženklinu jo galvą. Kad galėčiau 
jį atpažinti. Nes jis bus išrinktas ir globojamas. Per amžius. 

Aš paguldau jį į viržius, kad jis visiems laikams nurimtų 
Jertrūdos glėbyje. Aš žiūriu į jį. Dar virpa šviesa jo žaliose 
akyse. Jis kalba man. Daili srovelė teka jam iš burnos ant 
mano rankos. Aš apglėbiu jo galvą, kad jis nebūtų vienas 
tamsoje. Jis išvysta Jertrūdą. 

Ar girdi mane, Barabai? Lorchas pagros tau violončele. 
Ne, pianinu! Paskambins „Sonata guasi una Fantasia“. Ar 
matai, kas aš esu? Ar pažįsti mane? 

Negi per amžius esu tam pasmerkta? 


Staiga skardžio viršūnėje išdygo berniukas. Jo riksmas perplėšė 
dangų. Sekundės pakriko saulės mirgėjime. 


Aš esu Dina, kuri mato Benjaminą išnyrant iš už kalno. Sudė- 
tą iš voratinklio ir geležies. Jo veidas sueižėjęs iš skausmo. 

Aš esu Jertrūdos akis, kuri mato vaiką, kuris mato mane. 
Aš esu Dina — kuri mato! 

